༄༅། །བྱང་ཆུབ་ལམ་གྱི་རིམ་པའི་དམར་ཁྲིད་
ཐམས་ཅད་མཁྱེན་པར་བགྲོད་པའི་
བདེ་ལམ་གྱི་བཀའ་ཁྲིད།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

ལྷ་རམས་པ་དགེ་འདུན་ཀླུ་སྒྲུབ།

ཞུས་དག་པ།

ལྷ་རམས་པ་དཔྱི་ས་དྲུང་ཆེན་སྤྲུལ་སྐུ།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-42-7

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Lharampa Gedun Lhundup

Editors

Lharampa Chisa Drungchen Tulku

Layout

Lobsang Wangden Shastri

First Edition: 2022

Copies: 500

ISBN: 978-93-93373-42-7

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། V

ཉིན་དང་པོ། 1

སྔོན་འགྲོའི་སྤྱི་བཤད། 1

བཤད་པ་དང་པོ། 5

གཞུང་དངོས་བཤད་པ། 5

གདམས་པ་དངོས་ཀྱིས་སློབ་མ་ཇི་ལྟར་འཁྲིད་པའི་རིམ་པ་བཤད་པ། 5

ལམ་གྱི་རྩ་བ་བཤེས་གཉེན་བསྟེན་པའི་ཚུལ། 5

ཐུན་གྱི་ངོ་བོ་ལ་ཇི་ལྟར་བྱ་བ། 11

སྦྱོར་བའི་ཆོས་དྲུག ། 11

བཤད་པ་གཉིས་པ། 35

བཤད་པ་གསུམ་པ། 41

ཉིན་གཉིས་པ། 45

བཤད་པ་བཞི་པ། བསྐྱར་བཤད། 45

བཤད་པ་དང་པོ། 56

དངོས་གཞི་བསམ་སྦྱོར་གཉིས་ཀྱིས་བསྟེན་པའི་ཚུལ། 65

ཐུན་མཚམས་སུ་ཇི་ལྟར་བྱ་བའི་ཚུལ། 75

བཤད་པ་གཉིས་པ། 76

བཤད་པ་གསུམ་པ། 84

ཉིན་གསུམ་པ། 97

སྤྱི་བཤད། 97

བཤད་པ་བཞི་པ། བསྐྱར་བཤད། 100

བཤད་པ་དང་པོ། 113

བསྟེན་ནས་བློ་ཇི་ལྟར་སྦྱང་བའི་རིམ་པ། 114

དལ་བའི་རྟེན་ལ་སྙིང་པོ་བླང་བའི་ཕྱིར་དུ་བསྐུལ་བ། 114

སྙིང་པོ་ཇི་ལྟར་ལེན་པའི་ཚུལ། 132

སྐྱེས་བུ་ཆུང་ངུའི་ལམ་གྱི་རིམ་པ་ལ་བློ་སྦྱང་བ། 132

འཆི་བ་མི་རྟག་པ་དང་ངན་འགྲོའི་སྡུག་བསྔལ་བསམ་པ། 133

བཤད་པ་གཉིས་པ། 145

བཤད་པ་གསུམ་པ། 147

ཉིན་བཞི་པ། 151

སྤྱི་བཤད། 151

བཤད་པ་བཞི་པ། བསྐྱར་བཤད། 160

བཤད་པ་དང་པོ། 167

དཀོན་མཆོག་གསུམ་ལ་སྐྱབས་འགྲོ་སྦྱང་བ། 175

ལས་འབྲས་ལ་ཡིད་ཆེས་ཀྱི་དད་པ་བསྐྱེད་པ། 192

བཤད་པ་གཉིས་པ། 199

བཤད་པ་གསུམ་པ། 202

ཉིན་ལྔ་པ། 207

བཤད་པ་བཞི་པ། བསྐྱར་བཤད། 207

བཤད་པ་དང་པོ། 213

སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་བཤད་པ། 214

ཐར་པ་དོན་གཉེར་གྱི་བློ་བསྐྱེད་པ། 214

འཁོར་བ་སྤྱིའི་སྡུག་བསྔལ་བསམ་པ། 215

འཁོར་བ་སོ་སོའི་སྡུག་བསྔལ་བསམ་པ། 232

ཐར་པར་འགྲོ་བའི་ལམ་གྱི་རང་བཞིན་གཏན་ལ་དབབ་པ། 236

སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ། 242

བྱང་ཆུབ་ཏུ་སེམས་བསྐྱེད་ཚུལ། 242

བཤད་པ་གཉིས་པ། 253

བཤད་པ་གསུམ་པ། 260

ཉིན་དྲུག་པ། 263

སྤྱི་བཤད། 263

བཤད་པ་བཞི་པ། བསྐྱར་བཤད། 270

བཤད་པ་དང་པོ། 275

བྱང་ཆུབ་ཀྱི་སེམས་སྒོམ་ཚུལ། 284

བདག་གཞན་མཉམ་བརྗེ་སྒོམ་པའི་དམིགས་སྐོར་དགུ། 286

སེམས་བསྐྱེད་ཆོ་གས་གཟུང་ཚུལ། 307

སེམས་བསྐྱེད་ནས་སྤྱོད་པ་ལ་སློབ་ཚུལ། 310

རྒྱལ་སྲས་ཀྱི་སྤྱོད་པ་སྤྱི་ལ་སློབ་ཚུལ། 310

བཤད་པ་གཉིས་པ་དང་གསུམ་པ། 324

ཉིན་བདུན་པ། 331

བཤད་པ་བཞི་པ། བསྐྱར་བཤད། 331

བསྐྱར་བཤད་བཞི་བཤད་མེད་པའི་བཤད་པ། 333

ཁྱད་པར་དུ་ཕར་ཕྱིན་མཐའ་མ་གཉིས་ལ་སློབ་ཚུལ་བཤད་པ། 333

བསམ་གཏན་གྱི་ངོ་བོ་ཞི་གནས་ལ་བསླབ་ཚུལ། 333

ཤེས་རབ་ཀྱི་ངོ་བོ་ལྷག་མཐོང་ལ་བསླབ་ཚུལ། 339

གང་ཟག་གི་བདག་མེད་གཏན་ལ་ཕབ་ནས་སྒོམ་པའི་ཚུལ། 340

ཆོས་ཀྱི་བདག་མེད་གཏན་ལ་ཕབ་ནས་སྒོམ་ཚུལ། 347

ཁྱད་པར་དུ་རྡོ་རྗེ་ཐེག་པ་ལ་བསླབ་ཚུལ། 351

དཔར་བྱང་སྨོན་ཚིག ། 355

དཔར་སྐྲུན་གསལ་བཤད།

༄༅། །པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་གྱི་བཀའ་ཁྲིད་འདི་ནི། ཕྱི་ལོ་༡༩༨༨ ཟླ་ ༣ ཚེས་ ༥ ནས་ཉིན་གྲངས་བརྒྱད་རིང་། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ། ལྷར་བཅས་སྲིད་ཞིའི་གཙུག་རྒྱན། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གི་ཞལ་སྔ་ནས་ཀྱིས། བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། ས་གནས་སེར་སྐྱ་མི་མང་དང་བོད་ནས་གསར་འབྱོར་བ་སོགས་དོན་གཉེར་ཅན་སྟོང་ཕྲག་དུ་མར། བདེ་སྲུང་དྲུང་ཟུར་བྱམས་པ་སྐལ་ལྡན་དང་། སེར་བྱེས་དགེ་བཤེས་འཕྲིན་ལས་སོགས་ཀྱིས་ཞུས་ངོར་བཀའ་དྲིན་དུ་སྩལ་བའི་གསུང་གི་རིམ་པ་རྣམས་ཕྱོགས་བསྒྲིགས་བྱས་པ་ཞིག་ཡིན།

བཀའ་ཁྲིད་འདི་ཉིད་དགའ་བྱང་དགེ་བཤེས་ལྷ་རམས་པ་དགེ་འདུན་ཀླུ་སྒྲུབ་ཀྱིས་ཕབ་བཤུས་ཕྱོགས་བསྒྲིགས་ཐོག །སླར་ཡང་ཁོང་རང་ཉིད་དང་། དགའ་བྱང་དགེ་བཤེས་ལྷ་རམས་པ་དཔྱི་ས་དྲུང་ཆེན་སྤྲུལ་སྐུ་བསྟན་འཛིན་རྒྱ་མཚོ། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་གཟབ་ནན་གྱིས་ཞུས་དག་འཕར་བལྡབ་མང་པོ་བྱས་ཏེ་གླེགས་བམ་དུ་བསྒྲིགས་ཤིང་། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད་མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་བསྐྲུན་འགྲེམས་སྤེལ་བྱས་པ་ཡིན།

ལམ་རིམ་ཞེས་མཚན་ཡོངས་གྲགས་སུ་ཐོགས་པ་ནི། ཇོ་བོ་རྗེ་ལྷ་གཅིག་དཱི་པཾ་ཀ་རས་བོད་དུ་བྱང་ཆུབ་ལམ་གྱི་སྒྲོན་མ་མཛད་པ་ནས་བཟུང་། ལམ་རིམ་ཞེས་མཚན་ཐོག་མར་བྱུང་ཞིང་། ཁྱད་པར་དུ་འཇམ་མགོན་བླ་མ་ཙོང་ཁ་པ་ཆེན་པོས་ལམ་རིམ་ཆེན་མོ་མཛད། དེའི་སྤྲོས་བཤད་རྣམས་ཅུང་བསྡུས་པའི་ཚུལ་གྱིས་ལྷག་མཐོང་ཆུང་ངུའི་སྐབས་སུ། བདེན་གཉིས་ཀྱི་རྣམ་གཞག་གསུངས་ནས་ལྷག་མཐོང་ཆེན་མོ་དང་འཆད་སྟངས་ཅུང་ཟད་མི་འདྲ་བའི་ཐོག་ནས་ལྷག་མཐོང་ཆུང་ངུ་ཡོད་པའི་ལམ་རིམ་འབྲིང་བའམ་ལམ་རིམ་ཆུང་ངུ་མཛད། དེ་ནས་སྨོན་ལམ་ཚིགས་བཅད་ཀྱི་ཚུལ་གྱིས་ལམ་རིམ་བསྡུས་དོན་མཛད་དེ། རྗེ་རིན་པོ་ཆེས་ལམ་རིམ་ཆེ་འབྲིང་ཆུང་གསུམ་མཛད། དེ་ནས་ཐམས་ཅད་མཁྱེན་པ་བསོད་ནམས་རྒྱ་མཚོས། ལམ་རིམ་བསྡུས་དོན་གྱི་འགྲེལ་པའི་ཚོད་དུ་ལམ་རིམ་གསེར་ཞུན་མ་མཛད། དེའི་འགྲེལ་པ་ལ་༸གོང་ས་ལྔ་པ་ཆེན་པོས། ལམ་རིམ་འཇམ་དཔལ་ཞལ་ལུང་མཛད། དེ་ལ་ཡང་། ཕྲན་བུ་རྒྱས་བསྡུས་གནང་ནས་ལྷོ་བརྒྱུད་དེ་བྱུང་བ་ཡིན། དེ་ནས་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་ལམ་རིམ་བདེ་ལམ་མཛད། དེའི་མཆོག་གི་སྤྲུལ་སྐུ་པཎ་ཆེན་བློ་བཟང་ཡེ་ཤེས་ཀྱིས་ལམ་རིམ་མྱུར་ལམ་མཛད། དུས་ཕྱིས་སུ་ལམ་རིམ་ཆུང་ངུའི་སྡོམ་གྱི་ཚོད་ལྟ་བུ་ལ། དྭགས་པོ་ངག་དབང་གྲགས་པས་ལམ་རིམ་ཚིགས་བཅད་མ་མཛད། དེ་དག་ལ་ལམ་རིམ་ཁྲིད་ཆེན་བརྒྱད་ཅེས་གྲགས། ལམ་རིམ་ཁྲིད་ཆེན་བརྒྱད་ཚང་མ་དུས་ད་ལྟའི་བར་དུ་ཁྲིད་རྒྱུན་མ་ཉམས་པར་ཡོད་ཅིང་། དེའི་ནང་ཚན་ནས་ལམ་རིམ་བདེ་ལམ་གྱི་བཀའ་ཁྲིད་འདིའི་བཤད་ལུང་གི་བརྒྱུད་པ་ནི། གཞུང་རང་དུ་གསལ་བ་ལྟར། ༸སྐྱབས་རྗེ་ཁྲི་བྱང་རིན་པོ་ཆེའི་སྐུ་མདུན་ནས་གསན་པ་ཡིན་ཞིང་། ཁོང་གི་གསན་ས་ནི། ༸རྗེ་ཕ་བོང་ཁ་པ་བདེ་ཆེན་སྙིང་པོ་ཡིན། རྗེ་ཕ་བོང་ཁ་པས་གསན་ས་ནི། རྗེ་དེ་ཉིད་ཀྱི་གསན་ཡིག་བསམ་འཕེལ་ནོར་བུའི་དོ་ཤལ་དུ་གསལ་བ་ལྟར་ལགས།

བཀའ་ཁྲིད་འདིའི་ནང་༸གོང་ས་མཆོག་གི་ཞལ་སྔ་ནས་ཀྱིས་གོང་གསལ་ཁྲིད་གཞུང་གི་གསུང་ཆོས་ཀྱི་སྔོན་འགྲོའི་སྤྱི་བཤད་དང་། ཁྲིད་གཞུང་གི་སྤྱི་དང་ཡན་ལག་གི་ཆོས་སྐོར་རྣམས་ལ་ཉིན་ལྟར་བཤད་པ་གསུམ་རེ་དང་། ཕྱི་ཉིན་བསྐྱར་བཤད་གཅིག་བཅས་བཤད་པ་བཞི་བཤད་ཉམས་ཁྲིད་དུ་གནང་བ་རྣམས་ཆད་ལྷག་མེད་པར་ཡིག་འབེབས་སྐབས། རྩ་གཞུང་རྣམས་བཤད་པ་རྒྱས་བསྡུས་ཅི་རིགས་པའི་བར་མཚམས་རྣམས་སུ་ཆ་ཚང་བཀོད་པ་ཡིན་ན། ཡིག་ཚོགས་ཆེ་བར་དོགས་ཏེ། བཤད་པ་གང་དུ་གནང་སའི་གཞུང་ཚིག་གི་མགོ་ཙམ་སྨོས་ཏེ། ཞེས་པ་ནས། ཞེས་པའི་སྡུད་ཚིག་གིས་ཚིག་ཚོགས་བསྐྱུངས་ཤིང་། བཤད་པ་ཡོད་ས་རང་དང་འབྲེལ་བའི་རྩ་ཚིག་ལས་གཞན་ཁྲིད་གཞུང་གི་ཚིག་རྣམས་སྦུབས་སུ་དྲངས་ཏེ་བསྡུས་ཡོད། བསྟན་བཅོས་འདི་ཀློག་པ་དང་འཆད་ཉན་ལ་འཇུག་པའི་ཚེ། གོང་གསལ་ཁྲིད་གཞུང་གི་ཕྱག་དཔེ་མཉམ་སྦྱར་གྱིས་ཐོས་བསམ་གནང་ན་ཤིན་ཏུ་ལེགས།

གཟིགས་བདེའི་ཆེད་ཁྲིད་གཞིའི་རྩ་གཞུང་གི་ཡི་གེ་ནག་འབུར་བཟོས་པ་དང་། ཡི་གེར་འབེབས་སྟངས་དང་། ཡུལ་སྐད་བྱེ་བྲག་པ་རྣམས་གསུང་འབུམ་ཕྱོགས་སྒྲིག་ཁང་གི་སྤྱི་འགྲོས་ལྟར་ཀུན་གྱིས་གོ་བདེའི་བརྡ་སྤྲོད་དང་མཐུན་པར་བཅོས་ཡོད།

དེ་ཡང་། རྗོད་བྱེད་ཚིག་འགྲོས་ཀྱི་སྡེབ་སྦྱོར་རྣམས་བརྗོད་བྱའི་དོན་གནད་མ་བརླག་པའི་ཐོག་ནས་སྐབས་བསྟུན་གྱིས་ལེགས་བཅོས་གང་ཐུབ་ཞུས་པ་ལས་རང་བཟོའི་ཚིག་རིས་ཀྱིས་བསླད་པ་གང་ཡང་མེད། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་བཀའ་ཁྲིད་ཀྱི་དོན་ཇི་བཞིན་ཡིག་འབེབས་ཞུ་མ་ཐུབ་པ་དང་། གཞན་ཡང་། གླེགས་བམ་འདིའི་ཐོག་མཐའ་བར་གསུམ་གང་དུའང་མ་རྟོགས་པ་དང་། ལོག་པར་རྟོག་པ་སོགས་རྨོངས་བློས་ནོངས་པ་གང་མཆིས་ཚིག་དང་དོན་གྱི་བདག་པོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་། གཟུར་གནས་རིས་མེད་མཁས་པ་དག་ལ་སྙིང་ནས་འཆགས་ཤིང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། གླེགས་བམ་འདིའི་ཚིག་དོན་གང་ཅིར་ནོར་འཁྲུལ་གང་ཡོད་མཛུབ་སྟོན་སྤྱི་སྨན་དགོངས་འཆར་བྱུང་ན། དཔར་སྐྲུན་རྗེས་མའི་སྐབས་གསབ་འཇུག་ལེགས་བཅོས་ཞུ་རྒྱུར་ཕན་ཐོགས་ངེས་ཅན་ཡོད་པས་རྒྱ་ཆེའི་དོན་གཉེར་ཅན་རྣམས་ཀྱིས་ཐུགས་སྣང་ཡོང་བའི་སྨོན་འདུན་ཞུ།

འདིར་འབད་རྣམ་དཀར་བསོད་ནམས་ཀྱི་ཕུང་པོ་ཅི་མཆིས་ཕན་བདེའི་འབྱུང་གནས་རྒྱལ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་ཏུ་བྱང་ཆུབ་ལམ་གྱི་རིམ་པའི་ཐོས་བསམ་སྒོམ་སྒྲུབ་ཀྱི་བསྟན་པ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་པ་དེ་འཛིན་ཀུན་གྱི་གཙུག་རྒྱན་སྟོང་ཉིད་སྙིང་རྗེའི་བདག་ཉིད། ལྷར་བཅས་སྲིད་ཞིའི་གཙུག་རྒྱན་༸སྐྱབས་མགོན་༸རྒྱལ་བའི་དབང་པོ་གང་ཉིད་ཀྱིས་གཙོས་པའི་རིས་མེད་བསྟན་འཛིན་གྱི་སྐྱེས་བུ་དམ་པ་གང་ན་སུ་བཞུགས་པ་རྣམས་ཀྱི་སྐུ་ཚེ་མི་འགྱུར་རྡོ་རྗེའི་ཁམས་སུ་བརྟན་ཅིང་། རླབས་ཆེན་ཐུགས་བཞེད་མཐའ་དག་ལྷུན་གྱིས་འགྲུབ་པའི་རྒྱུར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་གིས།

ཕྱི་ལོ་ ༢༠༢༡ ཟླ་ ༥ ཚེས་ ༡༥ ཉིན།

༄༅། །བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་
མཁྱེན་པར་བགྲོད་པའི་བདེ་ལམ་གྱི་བཀའ་ཁྲིད།

ཉིན་དང་པོ།

སྔོན་འགྲོའི་སྤྱི་བཤད།

༄༅། །ལྷ་དང་ལྷ་མིན་མི་དང་མིའམ་ཅིའི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །སངས་རྒྱས་གསུང་རབ་རབ་ཏུ་ཞི་ཞིང་བདེ་བའི་རྒྱུར་གྱུར་པ། །འདི་དག་བཤད་ཀྱིས་དམ་པའི་ཆོས་མཉན་ཕྱིར་ནི་འདིར་གཤེགས་ཤིག །དེ་བས་རྒྱ་ཆེན་ཡོན་ཏན་རིན་ཆེན་ཟབ་པའི་གཏེར་གྱུར་པ། །དོན་ཆེན་བྱེད་པ་འདི་ལ་མཆོག་ཏུ་དད་ཅིང་གུས་པ་ཡིས། །འདི་ལས་ལྷག་པའི་མཉན་བྱ་གཞན་དག་ཅུང་ཟད་ཡོད་མིན་པས། །དབང་པོའི་རྟ་ནི་ལེགས་པར་ཐུལ་ལ་ཐུབ་པའི་གསུང་མཉན་གྱིས། །སྟོན་པའི་ཞལ་ནས་ལེགས་པར་གསུངས་པའི་ལྷ་དང་ཀླུ་སོགས་སྐྱེ་བོའི་ཚོགས་ལ་བཀྲ་ཤིས་ཀྱི། །འབྱུང་གནས་སེམས་ལ་ཞོག་ཅིག་གང་ཕྱིར་འདིར་ནི་ལུས་ཅན་ཀུན་གྱི་རྣ་བའི་བདུད་རྩི་དང་། །ཉོན་མོངས་པ་ཡི་ནད་ཀུན་སེལ་བར་བྱེད་པ་ཡིན་པས་དེ་དོན་ཡང་དག་བསམ་པར་གྱིས། །རྒྱུ་འདི་རྣམས་ཀྱིས་སངས་རྒྱས་གསུང་དག་སྤྱི་བོས་བླངས་ཏེ་རབ་ཏུ་མཉན་པར་བྱ་བར་རིགས། །ལྷ་ཡི་སྐད་དང་ཀླུ་དང་གནོད་སྦྱིན་སྐད། །གྲུལ་བུམ་དག་དང་མི་ཡི་སྐད་རྣམས་དང་། །འགྲོ་བ་ཀུན་གྱི་སྒྲ་རྣམས་ཇི་ཙམ་པར། །ཐམས་ཅད་སྐད་དུ་བདག་གིས་ཆོས་སྟོན་ཏོ། །

དེ་ཡང་། བྱང་ཆུབ་ལམ་གྱི་རིམ་པའི་ཁྲིད་ཆེན་བརྒྱད་ཅེས་གསུངས་པའི་ནང་ཚན། སྔོན་འགྲོའི་སྦྱོར་བའི་ཆོ་ག་ལ་ཡན་ལག་བདུན་པའི་ཆོ་ག་དང་། གསོལ་འདེབས་སོགས་ཀྱི་སྐབས་སུ་བདུད་རྩི་འབེབས་སྦྱང་གི་དམིགས་པ་བྱས་ཏེ། དེ་ལྟ་བུའི་སྒོ་ནས་གསང་སྔགས་ཀྱི་ཉམས་ལེན་གྱི་གནད་དང་སྦྲེལ་ནས་ཉམས་ལེན་བྱེད་ཚུལ་གསུངས་ཤིང་། མདོར་ན། ནང་གསེས་ཀྱི་མདོ་རྐྱང་པའི་དབང་དུ་བྱས་པ་གཅིག་དང་། སྔགས་དང་སྦྲེལ་ནས་གསུངས་པ་དང་གཉིས་ཡོད་པའི་ཁྲིད་ཆེན་བརྒྱད་ཀྱི་ནང་ཚན། རྩ་བ་ལམ་རིམ་བདེ་ལམ་དང་དེའི་འགྲེལ་པའི་ཚོད་དུ་མྱུར་ལམ་གཉིས་པོ་དེ་བདུད་རྩི་འབེབས་སྦྱང་གི་དམིགས་སྐོར་ཡོད་པའི་ཐོག་ནས་གསུངས། དེ་ཡང་། ལམ་རིམ་ཁྲིད་ཆེན་བརྒྱད་ཅེས་པ་ནི། ཐོག་མར་བསྟན་པའི་བདག་པོ་སྟོན་པ་བཅོམ་ལྡན་འདས་ཀྱིས་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་གསུངས། དེ་ལ་སྦས་དོན་མངོན་རྟོགས་ཀྱི་རིམ་པ་དང་། དངོས་བསྟན་སྟོང་ཉིད་ཀྱི་རིམ་པ་ཞེས་ཟབ་རྒྱས་ཀྱི་ཆོས་ཚུལ་གཉིས་བསྟན་ཡོད་པའི་གཞུང་གི་བཀའ་བགོ་ཚུལ་ལ། ཟབ་མོ་ལྟ་བརྒྱུད་དང་། རྒྱ་ཆེན་སྤྱོད་བརྒྱུད་ཀྱི་བརྒྱུད་པ་མི་འདྲ་བ་གཉིས་བྱུང་། དེ་ཡང་། ཇོ་བོ་རྗེ་ནས་ཟབ་རྒྱས་ཀྱི་ཆུ་བོ་གཅིག་ཏུ་འདྲེས་ཏེ། བཀའ་གདམས་བརྒྱུད་གསུམ་ནས་བརྒྱུད་པ་མི་འདྲ་བ་གསུམ་བྱུང་། དེ་ནས་ལམ་རིམ་ཞེས་མཚན་ཡོངས་གྲགས་སུ་ཐོགས་པ་ནི། ཇོ་བོ་རྗེ་ལྷ་གཅིག་དཱི་པཾ་ཀ་རས་བོད་དུ་བྱང་ཆུབ་ལམ་གྱི་སྒྲོན་མ་མཛད་པ་ནས་བཟུང་ལམ་རིམ་ཞེས་མཚན་ཐོག་མར་བྱུང་། དེ་ཡང་། འཇམ་མགོན་བླ་མ་ཙོང་ཁ་པ་ཆེན་པོས་ལམ་རིམ་གྱི་བརྒྱུད་གསུམ་དེ་དག་གསན་ནས་གཙོ་བོ་རྗེ་རིན་པོ་ཆེའི་འཕྲིན་ལས་ཧ་ཅང་ཁྱབ་ཆེན་པོ་བྱུང་སྟེ། ལམ་རིམ་གྱི་ཁྲིད་རྒྱུན་མི་འདྲ་བ་མང་པོ་གསུངས་ཤིང་། ཁྱད་པར་དུ་འཇམ་མགོན་བླ་མ་ཙོང་ཁ་པ་ཆེན་པོས་ལམ་རིམ་ཆེན་མོ་མཛད། དེའི་སྤྲོས་བཤད་རྣམས་ཅུང་བསྡུས་པའི་ཚུལ་གྱིས་ལྷག་མཐོང་ཆུང་ངུའི་སྐབས་སུ། བདེན་གཉིས་ཀྱི་རྣམ་གཞག་གསུངས་ནས་ལྷག་མཐོང་ཆེན་མོ་དང་འཆད་སྟངས་ཅུང་ཟད་མི་འདྲ་བའི་ཐོག་ནས་ལྷག་མཐོང་ཆུང་ངུ་ཡོད་པའི་ལམ་རིམ་འབྲིང་བའམ་ལམ་རིམ་ཆུང་ངུ་མཛད།

དེ་ནས་སྨོན་ལམ་ཚིགས་བཅད་ཀྱི་ཚུལ་གྱིས་ལམ་རིམ་བསྡུས་དོན་མཛད་དེ་རྗེ་རིན་པོ་ཆེས་ལམ་རིམ་ཆེ་འབྲིང་ཆུང་གསུམ་མཛད། དེ་ནས་ཐམས་ཅད་མཁྱེན་པ་བསོད་ནམས་རྒྱ་མཚོས། ལམ་རིམ་བསྡུས་དོན་གྱི་འགྲེལ་པའི་ཚོད་དུ་ལམ་རིམ་གསེར་ཞུན་མ་མཛད། དེའི་འགྲེལ་པ་ལ་གོང་ས་ལྔ་པ་ཆེན་པོས། ལམ་རིམ་འཇམ་དཔལ་ཞལ་ལུང་མཛད། དེ་ལ་ཡང་ཕྲན་བུ་རྒྱས་བསྡུས་གནང་ནས་ལྷོ་བརྒྱུད་དེ་བྱུང་བ་ཡིན། དེ་ནས་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་ལམ་རིམ་བདེ་ལམ་མཛད། དེའི་མཆོག་གི་སྤྲུལ་སྐུ་པཎ་ཆེན་བློ་བཟང་ཡེ་ཤེས་ཀྱིས་ལམ་རིམ་མྱུར་ལམ་མཛད། དུས་ཕྱིས་སུ་ལམ་རིམ་ཆུང་ངུའི་སྡོམ་གྱི་ཚོད་ལྟ་བུ་ལ་དྭགས་པོ་ངག་དབང་གྲགས་པས་ལམ་རིམ་ཚིགས་བཅད་མ་མཛད། དེ་དག་ལ་ལམ་རིམ་ཁྲིད་ཆེན་བརྒྱད་ཅེས་འབོད། ལམ་རིམ་ཁྲིད་ཆེན་བརྒྱད་ཚང་མ་དུས་ད་ལྟའི་བར་དུ་ཁྲིད་རྒྱུན་མ་ཉམས་པར་ཡོད་ཅིང་། དེའི་ནང་ཚན་ནས་ལམ་རིམ་བདེ་ལམ་གྱི་ཁྲིད་མདོར་བསྡུས་པ་ཙམ་འཆད་པ་སྐབས་སུ་བབས་པ་ཡིན་པས། དུས་ཚོད་ལྷོད་ལྷོད་བྱུང་ན་བརྩི་བཞག་སྐྱོར་ཐུབ་ན་ལེགས། དེ་རིང་མི་དགོས་པར་བྱ། བརྩི་བཞག་ངོས་ཀྱིས་མར་ལ་ཚར་གཅིག་སྐྱོར། བྱམས་པ་བློ་གྲོས་ཀྱིས་ཡར་ལ་ཚར་གཅིག་བསྐྱར་ནས་ཧ་ཅང་རླབས་ཆེ་བ་མེད་པས་མི་དགོས་པ་བྱས་ན་མི་ལེགས་སམ། བཞད་མོ་བཞད། གང་ལྟར་ལམ་རིམ་བདེ་ལམ་འདི་མདོ་སྔགས་ཚང་མའི་ལམ་གྱི་གནད་ཚང་བའི་བྱིན་རླབས་ཀྱི་དམིགས་པ་འདྲིལ་པོ་ཡོད་པ་གཞན་དང་མི་འདྲ་བ་ཞིག་ཡིན། ངོས་ཀྱིས་ངོ་ཤེས་པ་བདེ་ལམ་བློ་ལ་བཟུང་ཡོད་མཁན་མང་པོ་ཡོད། བདེ་ལམ་བློ་ལ་བཟུང་ནས་དམིགས་པ་བསྐྱངས་ན་ཧ་ཅང་ཡག་པོ་རེད། བདེ་ལམ་ཚོགས་འདོན་བྱེད་མཁན་ཡང་འགའ་ཞིག་ཡོད།

དེ་ཡང་། ངོས་ཀྱིས་བདེ་ལམ་སྐྱབས་རྗེ་ཁྲི་བྱང་རིན་པོ་ཆེའི་སྐུ་མདུན་ནས་ཞུས། ཕྱིས་སུ་རྒྱ་གར་ལ་སླེབས་ནས་ལམ་རིམ་བདེ་ལམ་དང་ལྷོ་བརྒྱུད་ལམ་རིམ་གཉིས་ཞུས་པ་ཡིན། ཉམས་ཁྲིད་བྱེད་པའི་ཚེ་ཕལ་ཆེར་བཞི་བཤད་དགོས་པ་ཡིན་བསམ། ངོས་ཀྱིས་རིམ་གྱིས་འདོན། བཞི་བཤད་ཡོད་པར་འཆད་ན་དེ་རིང་བཤད་པ་གསུམ་དང་། སང་ཉིན་བསྐྱར་བཤད་ཚར་གཅིག་བཅས་བཞི་བཤད་ཡིན། དེ་ཡང་ཉམས་ཁྲིད་ཀྱི་ཁྲིད་རྒྱུན་ལ་བསམ་བློ་གཏོང་ན་ཁྱེད་རང་ཚོས་ཁྲིད་དམིགས་སྐྱོང་དགོས། མཁྱེན་སོང་ངམ། ངོས་ཀྱིས་ཁྲིད་བཏོན་པ་རྣམས་དེ་རིང་དགོང་དྲོར་སོ་སོས་ཁྲིད་དམིགས་བསྐྱངས་ནས། སྦྱོར་ཆོས་སྐལ་བཟང་མགྲིན་རྒྱན་འདོན་ཐུབ་ན་ལེགས། དེ་མིན་ན་མང་ཆེ་བས་བླ་མ་མཆོད་པ་འདོན་བཞིན་ཡོད་པས། བླ་མ་མཆོད་པ་སྔོན་དུ་སོང་བའི་སྒོ་ནས་ལམ་རིམ་ཁྲིད་དམིགས་བསྐྱང་ཆོག །ཡང་། གལ་ཏེ་བླ་མ་མཆོད་པའི་ཆོ་ག་བློ་ལ་མེད་མཁན་དང་ནམ་རྒྱུན་མི་འདོན་མཁན་ཡིན་ན། དགའ་ལྡན་ལྷ་བརྒྱ་མ་དང་འབྲེལ་ནས་ལམ་རིམ་ཤར་སྒོམ་བྱས་ན་འགྲིག་པར་སྣང་། གཙོ་བོ་བསམ་བློ་གཏོང་བ་ལ་ཐུག་ཡོད་པས་ཆོ་ག་ཙམ་ལ་ཧ་ཅང་གནད་ཆེ་བ་མེད་ཅིང་ཆོ་ག་ལ་ཐུག་མེད། གང་ལྟར་ཁྲིད་དམིགས་སྐྱོང་དགོས་པས་ཁྲིད་དམིགས་སྐྱོང་ཞེས་པ་ནི། བླ་མས་གསུངས་པ་རྣམས་སོ་སོའི་རྒྱུད་ཐོག་ལ་བསྐོར་ནས་ཕྱི་ལོགས་སུ་ཞུས་དག་གཏོང་བ་ལྟ་བུ་མིན་པར་སོ་སོས་སེམས་ལ་ཞུས་དག་བཏང་། བླ་མས་འདི་ལྟ་བུ་ཞིག་གསུངས་པ་རྣམས་ང་རང་གི་ངོས་ནས་ཆ་བཞག་ན་ཡང་འདི་ཡིན་ཐག་ཆོད་ཡིན་བསམས་ཏེ། སོ་སོའི་རྒྱུད་ཐོག་ལ་སྦྱར་ནས་གཤིས་རྒྱུད་གྱོང་པོ་འདི་དང་ཤིག་སེན་ར་སྤྲོད་གཏུག་གིན་གཏུག་གིན་བླ་མས་གསུངས་པ་དེ་བསྒོམ། དེའི་ཐོག་ལ་སོ་སོས་སྣོན་པ་ལྟ་བུ་བརྒྱབ་ནས་བསམ་བློ་གཏོང་ཐུབ་པ་རྣམས་ལ་ལུང་དང་རིགས་པས་དཔྱད་འཇོག་ཟུང་འབྲེལ་གྱིས་བསམ་བློ་བཏང་། གནས་སྐབས་དེར་སེམས་ལ་གང་ལ་གང་འཚམ་གྱིས་བཟོ་ལྟ་བཟོ་ཐུབ་པའི་ཐོག་ནས་ཁྲིད་དམིགས་བསྐྱང་། ཉིན་རེ་ཉིན་རེའི་བླ་མའི་གསུང་བཤད་ཀྱི་མཚམས་གང་ཡིན་པའི་བར་དུ་ཉིན་རེ་ཉིན་རེའི་གསུང་བཤད་དེ་གཙོ་བོར་བྱས་ནས་ཁྲིད་དམིགས་བསྐྱང་། དེའི་ཡན་མན་རྣམས་ཤར་སྒོམ་གྱི་ཚུལ་གྱིས་ཞུས་དག་བཏང་ན་འགྲིག །ཡང་། ལས་སླ་བ་བྱས་ནས་མྱུར་ལམ་དམར་ཁྲིད་ཀྱི་ས་བཅད་ཅིག་ཡོད་པ་དེའི་ཐོག་ནས་བསམ་བློ་བཏང་ན་འདུམ་བདེ་པོ་ཡོད། བྱེད་ཐུབ་ན་དེ་ལྟར་ཡིན། མི་ཐུབ་ན་ནི་དཀོན་མཆོག་གོང་དུ་ཕུད་ཟེར་བ་ལས་བྱེད་རྒྱུ་གཞན་མེད།

བཤད་པ་དང་པོ།

གཞུང་དངོས་བཤད་པ།

༄༅། །བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་
བགྲོད་པའི་བདེ་ལམ་ཞེས་བྱ་བ་བཞུགས་སོ། །

༄༅། །རྗེ་བཙུན་བླ་མ་དམ་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ། །བརྩེ་བ་ཆེན་པོས་རྗེས་སུ་གཟུང་དུ་གསོལ།

གདམས་པ་དངོས་ཀྱིས་སློབ་མ་ཇི་ལྟར་འཁྲིད་པའི་རིམ་པ་བཤད་པ།

ལམ་གྱི་རྩ་བ་བཤེས་གཉེན་བསྟེན་པའི་ཚུལ།

འདིར་སྐལ་ལྡན་གྱི་སྐྱེས་བུ་སངས་རྒྱས་ཀྱི་སར་བགྲོད་པར་བྱེད་པའི་ཐབས་ཟབ་མོ་བྱང་ཆུབ་ལམ་གྱི་རིམ་པའི་ཁྲིད་ལ་གཉིས། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པའོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ། སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། ཞེས་གསུངས་ཏེ། རྗེ་བཙུན་བླ་མ་དམ་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ། །ཞེས་སྐྱེས་བུ་གསུམ་གྱི་ལམ་རིམ་གྱི་རྟོགས་པའི་ཡོན་ཏན་ཐུགས་རྒྱུད་ལ་མངའ་བས་རྗེ་བཙུན་བླ་མ་དམ་པ་ཞེས་དང་། མདོ་ཕྱོགས་ཀྱི་དབང་དུ་བྱས་ཏེ་ཐུབ་དབང་ཞེས་དང་། སྔགས་ཕྱོགས་ཀྱི་དབང་དུ་བྱས་ཏེ་རྡོ་རྗེ་འཆང་ཞེས་གསུངས། དེ་ལྟ་བུའི་ཐུབ་དབང་རྡོ་རྗེ་འཆང་དང་དབྱེར་མི་ཕྱེད་པའི་དཔལ་ལྡན་བླ་མ་དམ་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ། །ཞེས་མདོ་སྔགས་ཀྱི་ཟབ་རྒྱས་ཀྱི་ལམ་གྱི་རིམ་པ་ཆ་ཚང་བ་སྟོན་པའི་གཞུང་ཞིག་འཆད་པར་འགྱུར་བ་ཡིན་པས། མཆོད་བརྗོད་ཀྱི་སྐབས་སུ་ཡིན་ན་ཡང་། ཐུབ་དབང་རྡོ་རྗེ་འཆང་། ཞེས་གསུངས།

དེ་ལྟ་བུའི་ཐུབ་དབང་རྡོ་རྗེ་འཆང་གི་གོ་འཕང་ལ་བགྲོད་བྱེད་ཀྱི་ལམ་མདོ་སྔགས་ཟུང་འབྲེལ་གྱི་ལམ་ཟབ་མོ་འདི་ལྟ་བུ་ཉམས་སུ་ལེན་པ་ལ་ཡང་། ཐོག་མར་མཚན་ཉིད་དང་ལྡན་པའི་དགེ་བའི་བཤེས་གཉེན་གྱི་ཞབས་ཟིན་པའི་ཐོག་ནས་བླ་མའི་བྱིན་རླབས་སྙིང་ལ་ཞུགས་ནས་ལམ་གྱི་རིམ་པའི་རྟོགས་པ་སྐྱེ་དགོས་པ་ནི་གོ་རིམ་ངེས་པ་ཅན་ཡིན་པས། ཐུབ་དབང་རྡོ་རྗེ་འཆང་དང་དབྱེར་མེད་པའི་བླ་མ་ལ་ཕྱག་འཚལ་ལོ། །བརྩེ་བ་ཆེན་པོས་རྗེས་སུ་གཟུང་དུ་གསོལ། ཞེས་གསུངས། འདིར་བྱང་ཆུབ་ལམ་གྱི་རིམ་པའི་ཁྲིད་འཆད་པ་ལ་དངོས་གཞི་ལ་དམིགས་རྣམ་སྐྱོང་ཚུལ་ལ་བསྒྱུར་རྒྱུ་བྱེད་ཅེས་གསུངས་པས། ལམ་རིམ་ཆེན་མོའི་ས་བཅད་དང་མི་འདྲ་བ་ཡིན། གང་ལྟར་ནམ་རྒྱུན་ཕྱག་ལེན་ལ་ཡོད་པ་བཞིན་གཙོ་བོ་ལམ་རིམ་ཆེན་མོའི་ས་བཅད་ལྟར་འཆད་ན་ལེགས། དེ་ལ་བྱང་ཆུབ་ལམ་གྱི་རིམ་པའི་ཁྲིད་ལ་བཞི། ཆོས་ཁུངས་བཙུན་པར་བསྟན་པའི་ཕྱིར་མཛད་པ་པོའི་ཆེ་བ་བསྟན་པ་དང༌། གདམས་ངག་ལ་གུས་པ་བསྐྱེད་པའི་ཕྱིར་ཆོས་ཀྱི་ཆེ་བ་བསྟན་པ་དང༌། ཆེ་བ་གཉིས་དང་ལྡན་པའི་ཆོས་ལ་ཉན་བཤད་ཇི་ལྟར་བྱ་བ་དང༌། གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པའོ། །ཞེས་རྩ་བའི་ས་བཅད་བཞི་གསུངས་ཏེ། དང་པོ་ཆོས་ཁུངས་བཙུན་པར་བསྟན་པའི་ཕྱིར་མཛད་པ་པོའི་ཆེ་བ་བསྟན་པ་ཞེས་གོང་དུ་ཞུས་པ་བཞིན་ཆུ་མགོ་གངས་ལ་ཐུག་པ་ལྟར། བསྟན་པའི་བདག་པོ་སྟོན་པ་བཅོམ་ལྡན་འདས་ལ་ཐུག་པའི་ཆོས་ཤིག་དགོས་པ་ཡིན། དེའི་ཕྱིར་བཅོམ་ལྡན་འདས་ཀྱིས་ཤེར་ཕྱིན་གྱི་མདོ་སྡེ་བཀའ་སྩལ་བ་འདི་ལམ་རིམ་གྱི་བཤད་བྱ་རྩ་བའི་གཞུང་ཡིན་ཞིང་། དེ་ཡང་། མགོན་པོ་བྱམས་པས་མཛད་པའི་བསྟན་བཅོས་མངོན་པར་རྟོགས་པའི་རྒྱན་འདི་ལམ་རིམ་གྱི་རྩ་བ་ལྟ་བུ་ཡིན། འདིས་གོ་རིམ་མཐར་ཆགས་སུ་འཁྲིད་ཚུལ་ནི། ཐབས་མཁས་སྦྱོར་བའི་ལམ་རིམ་གྱི་འགྲོ་སྟངས་ཡིན་པར་བསམ། དེ་ཡང་། མངོན་རྟོགས་རྒྱན་ལས། ཡུལ་ནི་རྣམ་པ་གསུམ་པོ་རྒྱུ། །སྦྱོར་བ་བཞི་ཡི་བདག་ཉིད་དང་། །ཆོས་སྐུ་འཕྲིན་ལས་འབྲས་བུ་ནི། །དོན་བསྡུས་གཞན་ཏེ་རྣམ་པ་གསུམ། །ཞེས་པ་འདི་ལམ་རིམ་གྱི་ཁུངས་ཡིན་གསུངས།

གཞན་ཡང་། སྐབས་བཞི་པའི་ནང་དུ་ཐར་པ་ཆ་མཐུན་བཤད་པའི་ཚེ། སངས་རྒྱས་སོགས་དམིགས་དད་པ་དང་། །སྦྱིན་སོགས་སྤྱོད་ཡུལ་བརྩོན་འགྲུས་དང་། །
བསམ་པ་ཕུན་ཚོགས་དྲན་པ་དང་། །རྣམ་པར་མི་རྟོག་ཏིང་འཛིན་དང་། །ཆོས་རྣམས་རྣམ་པ་ཐམས་ཅད་དུ། །ཤེས་པའི་ཤེས་རབ་དང་རྣམ་ལྔ། །ཞེས་སངས་རྒྱས་སོགས་ལ་དམིགས་པའི་དད་པ་ཞེས་པ་འདིས་བཤེས་གཉེན་བསྟེན་ཚུལ་གྱི་དད་པ་ཡང་བསྟན་པ་ཡིན། ལས་འབྲས་ཀྱི་ལག་ལེན་ནི། ཡིད་ཆེས་ཀྱི་དད་པ་དང་འབྲེལ་ནས་བྱུང་བ་ཡིན་པས་དད་པའི་ཁོངས་ནས་སླེབས་པ་ཡིན་པ་འདྲ། སངས་རྒྱས་སོགས་དམིགས་དད་པ་དང་། །ཞེས་དང་། སྦྱིན་སོགས་སྤྱོད་ཡུལ་བརྩོན་འགྲུས་དང་། །ཞེས་པ་འདིའི་སྔོན་དུ། བསམ་པ་ཕུན་ཚོགས་དྲན་པ་དང་། །ཞེས་བྱང་ཆུབ་ཀྱི་སེམས་དང་། བྱང་ཆུབ་ཀྱི་སེམས་དེས་ཟིན་པའི་ཕྱིན་དྲུག་གི་སྤྱོད་པ་ལ་སློབ་པ་ནི། སྦྱིན་སོགས་སྤྱོད་ཡུལ་བརྩོན་འགྲུས་དང་། །རྣམ་པར་མི་རྟོག་ཏིང་འཛིན་དང་། །ཞེས་རྣམ་པར་མི་རྟོག་པའི་ཏིང་ངེ་འཛིན་དང་ཆོས་རབ་ཏུ་རྣམ་འབྱེད་ཀྱི་ཤེས་རབ་ཟུང་དུ་འབྲེལ་བའི་ཞི་ལྷག་ཟུང་འབྲེལ་གྱི་ཏིང་ངེ་འཛིན་ལ་སློབ་པ་ཞེས་པའི་སྐབས་འདིར་ལམ་རིམ་ཡོངས་རྫོགས་བཤད་དགོས་པ་ཡིན། གཞུང་འདིས་ཉམས་ལེན་བྱེད་སྟངས་ཅུང་ཟད་མི་འདྲ་བ་ཡིན། དེ་ཡང་། གདུལ་བྱ་སོ་སོའི་དབང་གིས་གདུལ་བྱ་དབང་པོ་རྣོན་པོ་ཞིག་ཡིན་ན་དེའི་སྒོམ་སྟངས་གཅིག་དང་། གདུལ་བྱ་དེ་ཙམ་གྱིས་དབང་པོ་རྣོན་པོ་མིན་པ་ཞིག་ཡིན་ན། དེའི་སྒོམ་སྟངས་གཅིག་སོགས་ཅུང་ཟད་མི་འདྲ་བ་ཡོད་པར་སྣང་། དེ་བཞིན་ཡུལ་དེ་དང་དེ་ལ་ནང་པ་སངས་རྒྱས་པའི་ཆོས་གཅིག་པུས་ཁྱབ་ནས་ཡོད་ན་དེ་ལ་བརྟེན་པའི་འགྲོ་སྟངས་གཅིག་དང་། ཡང་། ཡུལ་ལུང་དེ་དང་དེ་ལ་ཆོས་ལུགས་ཀྱི་གྲུབ་མཐའ་མི་འདྲ་བ་མང་པོ་ཡོད་པ་ཡིན་ན་དེ་ལ་དཔགས་པའི་གཅིག་དང་། ཡང་། ནང་པ་དང་ནང་པ་མ་ཡིན་པའི་གྲུབ་མཐའ་མང་པོ་ཡོད་པ་ཡིན་ན། དེ་ལ་དཔགས་པའི་འཁྲིད་ལུགས་གཅིག་བཅས་ཡོད་པ་འདྲ། རྒྱ་གར་གྱི་མཁས་པའི་གཞུང་རྣམས་དང་། བོད་གངས་ཅན་ལྗོངས་ཀྱི་མཁས་པས་བརྩམས་པའི་གཞུང་རྣམས་ཀྱི་རྩོམ་སྟངས་དང་ལམ་སྒྲིག་སྟངས་ལ་བལྟས་ན་འཁྲིད་ལུགས་ཀྱི་ཁྱད་པར་མཐོང་ཐུབ། གཙོ་བོ་བསྟན་པའི་བདག་པོའི་བཀའི་ནང་དུ་ཡོད་པའི་དོན་རྣམས་གདུལ་བྱ་ལ་ཡུལ་དང་དུས་སོགས་ཀྱི་གནས་ཚུལ་ལ་བལྟས་ནས་ལམ་སོ་སོའི་སྒྲིག་སྟངས་ཕྲན་བུ་ཕྲན་བུ་མི་འདྲ་བ་ཡོད་པ་དང་། དེའི་ཐོག་ནས་སོ་སོ་སོ་སོར་དགོས་ཆོས་ཐུན་མོང་མ་ཡིན་པ་རེ་རེ་མེད་པ་ཡང་མིན། དེའི་ཕྱིར། མཛད་པ་པོ་རྒྱ་གར་གྱི་མཁས་པ་ཇོ་བོ་རྗེ་ལྷ་གཅིག་དཱི་པཾ་ཀ་ར་ཁོང་ཕྱི་ནང་གི་གྲུབ་མཐའ་མཐའ་དག་ལ་མཁས་ཀྱང་། མཛད་ས་དེ་བོད་དུ་ཕེབས་ནས་བོད་གངས་ཅན་ལྗོངས་ཀྱི་དངོས་ཡོད་གནས་ཚུལ་དང་འཚམས་པའི་བྱང་ཆུབ་ལམ་སྒྲོན་མཛད། འདི་ནི་སྐྱེས་བུ་གསུམ་གྱི་ལམ་གྱི་རིམ་པ་མདོར་བསྡུས་པའི་ཚུལ་གྱིས་སྟོན་པས་བསྡུས་ནས་འཁྲིད་ལུགས་ཤིག་ཡིན།

དེའི་ཕྱིར། ཇོ་བོ་རྗེའི་ཆེ་བའི་ཡོན་ཏན་དང་བསྟན་པ་ལ་བྱ་བ་མཛད་ཚུལ་སོགས་མཛད་པ་པོའི་ཡོན་ཏན་ཡིན། ཇོ་བོ་རྗེ་ལྷ་གཅིག་དཱི་པཾ་ཀ་རས་ང་རང་ཚོ་བོད་གངས་ཅན་ལྗོངས་སུ་དངོས་གནས་དྲང་གནས་བཀའ་དྲིན་བསམ་གྱིས་མི་ཁྱབ་པས་བསྐྱངས་ལུགས་དེ་ལྟར་ཡིན། དེ་ནས་ཕྱིས་སུ་བཀའ་གདམས་གསར་མ་བྱུང་བ་ཡིན་པས་དེ་ལ་ལྟོས་པས་བཀའ་གདམས་རྙིང་མའམ་ཇོ་བོ་བཀའ་གདམས་པ་ཞེས་གྲགས་པ། ཇོ་བོ་རྗེ་ལྷ་གཅིག་དཱི་པཾ་ཀ་ར་དང་འབྲོམ་སྟོན་ཆོས་ཀྱི་རྒྱལ་པོ་ནི། བླ་མ་བསམ་གྱིས་མི་ཁྱབ་པ་ཞིག་ཡིན། དེ་ནས་བཀའ་གདམས་སྐུ་མཆེད་གསུམ་ལ་སོགས་པ་ནས་བཟུང་ཇོ་བོ་བཀའ་གདམས་པ་ཞེས་དངོས་གནས་དྲང་གནས་ཕྱི་གཙང་བ། ནང་གཙང་བ། བརྟག་ཐུབ་པ། གཟི་བརྗིད་དང་ལྡན་པ་ཞིག་ཡོད། དེ་ནས་ཇོ་བོའི་ལམ་སྒྲོན་གྱི་ཆོས་བརྒྱུད་རིམ་པས་དར་ཞིང་གནས་པ་དང་། དུས་ཕྱིས་སུ་འཇམ་མགོན་བླ་མ་ཙོང་ཁ་པ་ཆེན་པོས་ཇོ་བོ་རྗེའི་ཁྲིད་རྒྱུན་གཞི་ལ་བཞག་ནས་ཞི་ལྷག་ཟུང་འབྲེལ་གྱི་ཏིང་ངེ་འཛིན་སྒོམ་སྟངས་སོགས་གཞུང་ཆེན་མོའི་དགོངས་པ་དང་བསྟུན་པའི་སྒོ་ནས་ཕྲན་བུ་ཕྲན་བུའི་བཤད་པ་གསལ་པོ་མེད་པ་དང་། རྩ་བའི་གདམས་ངག་མཁན་པོའི་དགོངས་པ་ཇི་མ་ཇི་བཞིན་མ་འཁྱོངས་པའི་གནས་ཚུལ་བྱུང་བ་རྣམས་ལ་དག་ཐེར་རྨད་དུ་བྱུང་བ་མཛད་ནས་གོང་དུ་ཞུས་པ་བཞིན་ལམ་རིམ་ཆེ་ཆུང་སོགས་མཛད། དེ་ནས་པཎ་ཆེན་བློ་བཟང་ཆོས་རྒྱན་ནི། ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ཞེས་བསམ་གྱིས་མི་ཁྱབ་པའི་སྐྱེས་བུ་དམ་པ། སྐུ་ཚེའི་མཛད་པ་མཐར་ཕྱིན་པའི་བསམ་གྱིས་མི་ཁྱབ་པའི་སྐྱེས་མཆོག །ཆོས་ལུགས་གྲུབ་མཐའ་སོགས་ཀྱི་ཆགས་སྡང་ཕྱོགས་རིས་མི་མཛད་ཅིང་། སྐབས་དེར་གངས་ཅན་གྱི་ཆོས་ལུགས་ཚང་མས་གཙུག་ཏུ་བཀུར་བའི་གཞན་དང་མི་འདྲ་བའི་སྐྱེས་བུ་དམ་པ་བསམ་གྱིས་མི་ཁྱབ་པ་ཞིག་བྱུང་འདུག །སྤྱིར་གཞུང་གི་ཆེ་བ་ལ། བསྟན་པ་ཐམས་ཅད་འགལ་མེད་དུ་རྟོགས་པའི་ཆེ་བ། གསུང་རབ་ཐམས་ཅད་གདམས་ངག་ཏུ་འཆར་བའི་ཆེ་བ། རྒྱལ་བའི་དགོངས་པ་བདེ་བླག་ཏུ་རྙེད་པའི་ཆེ་བ། ཉེས་སྤྱོད་ཆེན་པོ་རང་འགགས་སུ་འགྲོ་བའི་ཆེ་བ་ཞེས་ཆེ་བ་བཞི་གསུངས། གཞན་ཡང་། བརྗོད་བྱ་ཡོངས་སུ་རྫོགས་པ་དང་། རྒྱུད་འདུལ་ཐབས་གཙོ་བོར་བྱས་ནས་གསུངས་པས་ལག་ཏུ་བླང་བདེ་བ་དང་། བླ་མ་བརྒྱུད་པའི་མན་ངག་གིས་བརྒྱན་པས་གདམས་ངག་གཞན་ལས་ཁྱད་པར་དུ་འཕགས་པ་ཞེས་ཁྱད་ཆོས་ཆེན་པོ་གསུམ་གྱི་སྒོ་ནས་ཁྱད་པར་དུ་འཕགས་པར་གསུངས། ཁྱད་པར་དུ་ལམ་རིམ་བདེ་ལམ་ལ་ཆ་བཞག་ན། ཧ་ཅང་ཚིག་ཉུང་ཉུང་། དོན་འདུས་ཆེན་པོ། སྔགས་ཀྱི་ཟབ་ཁྱད་ཀྱིས་དམིགས་རྣམ་སྐྱོང་སྟངས་དང་བདུད་རྩི་འབེབས་སྦྱང་ལ་སོགས་པའི་སྔགས་ཀྱི་དམིགས་རྣམ་ཐུན་མོང་མིན་པ་ཚང་བའི་ཐོག་ནས་ཟབ་རྒྱས་ཀྱི་ཁྱད་པར་ཕྲན་བུ་ཡོད་པ་འདྲ། དེ་ལྟ་བུའི་ཆེ་བ་གཉིས་དང་ལྡན་པའི་ཆོས་ལ་ཉན་བཤད་ཇི་ལྟར་བྱ་བའི་ཚུལ་ལ། བླ་མའི་ངོས་ནས་ཀྱང་གོང་དུ་ཞུས་པ་བཞིན་བསམ་པ་རྣམ་དག་དང་ཧུར་ཐག་འབད་ཐག་གིས་བཤད་པ་དང་ཕན་སེམས་ཀྱི་སྒོ་ནས་བཤད་པ། སློབ་མའི་ངོས་ནས་ཡིན་ན་ཡང་། སོ་སོའི་སེམས་རྒྱུད་ཞུས་དག་གཏོང་བའི་ཆེད་དུ་དམིགས་ཏེ་སེམས་གྱོང་པོ་དེ་འདུལ་ཐབས་བྱེད་པ་དང་། ཉིན་གཉིས་གསུམ་ཞིག་ལས་མེད་ནའང་ཅུང་ཟད་དྲག་ཏུ་འགྲོ་བ་དང་བཟང་དུ་འགྲོ་བ་ཞིག་ཏུ་ཨེ་འགྱུར་བསམ་པའི་སྒོ་ནས་ཉན་དགོས་པ་དང་། ཆོས་བཤད་པ་དང་ཉན་པ་ལས་བྱུང་བའི་དགེ་བའི་རྩ་བ་མཐའ་དག་རང་གཞན་སེམས་ཅན་ཐམས་ཅད་བླ་མེད་རྫོགས་བྱང་ཐོབ་པའི་རྒྱུར་བསྔོ་བར་བྱེད་པ་སོགས་ཞིབ་ཕྲ་བཤད་དགོས་པ་མེད།

དེ་ལྟར་དངོས་གཞི་གདམས་པ་དངོས་ཀྱིས་སློབ་མ་ཇི་ལྟར་འཁྲིད་པའི་རིམ་པ་བཤད་པ་ལ། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་གཉིས་ཕྱེ་ནས། དང་པོ་ལ། ཐུན་གྱི་ངོ་བོ་ལ་ཇི་ལྟར་བྱ་བ་དང༌། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །

ཐུན་གྱི་ངོ་བོ་ལ་ཇི་ལྟར་བྱ་བ།

སྦྱོར་བའི་ཆོས་དྲུག །

དང་པོ་ལ། སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། ཡིད་མཐུན་གྱི་གནས་སུ་ཞེས་རང་ཉིད་ཀྱིས་ནམ་རྒྱུན་ཁ་ཏོན་དགེ་སྦྱོར་བྱས་ནས་འདུག་སའི་ཡིད་མཐུན་གྱི་གནས་སུ། བདེ་བའི་སྟན་ལ་ཞེས་ཁ་ཤར་དུ་ཕྱོགས། སྡོད་མཁན་རང་ཉིད་ལ་ཁོར་ཡུག་མེད་ན་ཁྱད་མེད། སྟབས་བདེ་ན་ཁ་ཤར་དུ་ཕྱོགས། སྟན་ལ་བསམ་གཏན་གྱི་སྟན་ཞེས་ཅུང་ཟད་རྒྱབ་མཐོ་བ་ཞིག་བྱུང་ན། ཡུན་རིང་པོར་སྡོད་དུས་དཀའ་ལས་མི་ཁག་པའི་ཁྱད་པར་ཡོད། ལུས་འདུག་ལུགས་བརྒྱད་དམ་སྤྱོད་ལམ་གང་བདེར་གནས་ནས། ཞེས་ཐོག་མར་ལུས་འདུག་སྟངས་ནི། བདེ་ན་རྐང་པ་རྡོ་རྗེ་སྐྱིལ་ཀྲུང་། དེ་མེད་ན་སྐྱིལ་ཀྲུང་ཕྱེད་པ། ལུས་གནད་བསྲངས། སྒལ་ཚིགས་མདའ་ལྟར་བསྲངས། དཔུང་པ་ཅུང་ཟད་གློད། སྐེ་མར་ལ་དུད་ཙམ་བྱས། མིག་སྣ་རྩེར་ཕབ་ཅེས་རང་ཉིད་ཀྱི་མདུན་གྱི་མདུན་གྲལ་ལ་བལྟས་ན་མི་འགྲིག་པ་མེད། སོ་དང་མཆུ་རང་བབས་སུ་བཞག །ལྕེ་རྩེ་རྐན་ལ་སྦྱར། མིག་ནི་སོ་སོའི་གཤིས་ཀ་ལ་བལྟས་ན་ཤེས། མི་འགའ་ཞིག་གིས་མིག་གདངས་ནས་བསྡད་ན། སེམས་ལ་དམིགས་རྣམ་འཆར་བདེ་བ་དང་། རིགས་འགའ་ཞིག་གིས་མིག་བཙུམས་ནས་བསྡད་ན། བསམ་བློ་གཏོང་བ་དང་བློ་ལ་འཆར་བདེ་བ་ཡོད། སྤྱིར་ལྷ་སྐུ་སྒོམ་པ་ལྟ་བུ་ལ་མིག་ཕྱེ་ནས་མ་བཙུམས་པར་བསྡད་ན། གསལ་པོ་དང་ཡག་པོ་ཡོད་པ་འདྲ་ཞིག་འདུག །ཡང་སྐབས་རེར། ཚུལ་དང་མཐུན་པར་རྩིག་པ་ལ་རྒྱབ་གཏད་ནས་ཐད་ཀར་བསྡད་པ་ཡིན་ན་ཡང་སྐབས་དང་མཐུན། ཡང་། སྐབས་རེར། གྲྭ་པ་དཔེ་མཚམས་པས་དཔེ་ཆ་སྐྱོར་བའི་སྐབས་སུ་རྩིག་པ་ལ་ཁ་ལོག་ནས་དཔེ་ཆ་སྐྱོར་བ་ལྟར་རྩིག་པ་ལ་ཁ་ལོག་ནས་བསམ་བློ་བཏང་ན་སེམས་མི་གཡེང་བའི་ཁྱད་པར་ཡོད་པས། ལྟ་བཞིན་ལྟ་བཞིན་བྱོས། མདོར་ན། སེམས་མི་གཡེང་བའི་ཆེད་དུ་ཐབས་ཤེས་གང་ཡོང་བྱེད་དགོས། བློ་གསལ་པོ་བྱུང་བ་དང་སེམས་མི་གཡེང་བར་བྱེད་པ་དེ་གལ་ཆེ་ཤོས་ཡིན། ལག་གཉིས་མཉམ་གཞག་དང་། མཉམ་གཞག་བྱུང་ན་ལྟེ་བའི་ཐད་ཀར་ལག་གཡོན་པ་འོག་དང་གཡས་པ་ཐོག་ལ་བཞག །མཐེ་བོང་གཉིས་རྩེ་སྤྲད། འདི་གྲུ་གསུམ་གྱི་ཕྱག་རྒྱ་ཡིན། བཟོ་ལྟ་གྲུ་གསུམ་དུ་ཡོད། ལྟེ་བའི་མཚམས་སུ་འདི་ལྟར་གྲུ་མོ་གཉིས་པོ་ཚུར་མ་སྦྱར་བར་གློད་ན་རྔུལ་ནག་མི་ཤོར་བའི་ཁྱད་པར་ཅུང་ཟད་ཡོད། ལྕེ་རྩེ་རྐན་ལ་སྦྱོར་བ་ནི་སེམས་མི་གཡེང་བར་དམིགས་པ་ལ་ཡུན་རིང་པོར་འདུག་ཐུབ་མཁན་ཞིག་ཡིན་ན་ཁ་ཆུ་མི་ཟག་པའི་ཁྱད་པར་ཡོད། ལྕེ་རྩེ་རྐན་ལ་སྦྱོར་བས་ནི། གྲེ་བའི་ནང་ནས་དབུགས་ཤུགས་དྲག་པོ་རྒྱུ་བ་ཅུང་ཙམ་འགོག་ཐུབ་ཅིང་། དབུགས་དྲག་པོ་རྒྱུ་བ་ཡིན་ན་ཁ་སྐོམ་པ་སོགས་ཀྱི་སྐྱོན་ཡོད། དེ་ལྟར་ལྕེ་རྩེ་རྐན་ལ་སྦྱོར་བ་ལ་གནད་འགག་ཅིག་ཡོད་པར་སྣང་། གལ་ཆེ་ཤོས་སོ་སོའི་དམིགས་རྟེན་ལ་སྐབས་འདིར་བསྟན་པའི་བདག་པོ་སྟོན་པ་བཅོམ་ལྡན་འདས་ཀྱི་བྲིས་འབུར་གྱི་སྐུ་ཡོད་ན་སོ་སོའི་མདུན་དུ་བསྒྲིག །དེ་ལ་ཡང་ཡང་བལྟས། དངོས་གནས་དྲང་གནས་ང་ཚོའི་བླ་མ་ཟེར་ནའང་འདྲ། སྐྱབས་མགོན་ཟེར་ནའང་འདྲ། དཔང་པོ་ཟེར་ནའང་འདྲ། བློ་གཏད་བཅོལ་ས་དེ་སྟོན་པ་བཅོམ་ལྡན་འདས་ཡིན། དེའི་སྐུ་བྲིས་འབུར་གང་ཡང་རུང་བ་ཞིག་བྱུང་བ་ཡིན་ན་ཡང་རབ་ཡིན།

གལ་སྲིད་མེད་ནའང་ཁྱད་པར་གང་ཡང་མེད། དེ་ལྟ་བུའི་ཕྱི་ལོགས་ཀྱི་དངོས་པོ་བསྒྲིག་པ་ལ་ལག་ཐོགས་པ་ཡོད་རྒྱུ་མ་རེད། སྔོན་གྱི་རྗེ་བཙུན་མི་ལ་རས་པ་ལྟ་བུར་ཆ་བཞག་ན། ཆ་སྒམ་ཆུང་ཆུང་ཞིག་ཀྱང་ཡོད་པའི་སྐད་ཆ་མེད། གང་ལྟར་བྲག་ཕུག་སྟོང་པ་ཞིག་གི་ནང་དུ་གང་ཡང་མེད་པར་བཞུགས་ནས་རྟོགས་པ་དེ་ག་འདྲ་པོ་བརྙེས་པ་རེད། ང་རང་ཚོ་དགོས་ས་དེ་ལ་དང་དོད་མི་བྱེད་པར་མི་དགོས་ས་ལ་མགོ་འཁོར་ནས་སྡོད་པ་དེས་བསླུས་པ་རེད། རང་ཉིད་ལ་རང་བཞིན་གྱིས་འབད་མེད་ལྷུན་གྲུབ་ཀྱིས་འབྱུང་བཞིན་ཡོད་ན་ཡག་པོ་རེད། འབྱུང་གིན་མེད་ནའང་རྩོལ་བ་ཧ་ཅང་མི་བྱེད་པར་གཙོ་བོ་དང་དོད་བྱེད་ས་དེ་སེམས་རྒྱུད་ཀྱི་ཡོན་ཏན་ལ་དང་དོད་བྱེད་དགོས། ཕྱི་ལོགས་ཀྱི་དངོས་པོ་ལ་ཧ་ཅང་དང་དོད་བྱས་པས་དགོས་པ་མེད། ལུས་འདུག་ལུགས་བརྒྱད་དམ་སྤྱོད་ལམ་གང་བདེར་གནས་ནས་ཞེས་པ། གལ་སྲིད་མི་བདེ་བ་ཅུང་ཟད་འབྱུང་གིན་འདུག་ན་མགོ་སྟོད་ལ་རྟེན་འབྲེལ་ལྟ་བུར་བརྩིས་ནས་ཅུང་ཙམ་བསྡད། རྐང་པ་ཐང་ཐང་མེད་མཁན་རྣམས་ཀྱིས་སོ་སོའི་ཁམས་དང་སྟུན་གྱིན་སྟུན་གྱིན་བྱས་ན་འགྲིག །

དེ་ནས་སྦྱོར་བའི་ཆོས་དྲུག་གི་ཐོག་མར་གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ་ཞེས་གསུངས་པ་ཡིན་པས་གནས་ཁང་བྱི་དོར་བྱེད་དགོས། གནས་ཁང་བྱི་དོར་བྱེད་པའི་སྐབས་སུ་སོ་སོས་དང་དོད་ཀྱི་བསམ་བློ་ཙམ་མིན་པར་ཉིན་རེ་བཞིན་དུ་ཚོགས་བསགས་སྒྲིབ་སྦྱོང་བྱེད་པ་དང་། ཕྱོགས་བཅུའི་རྒྱལ་བ་སྲས་དང་བཅས་པ་བསོད་ནམས་ཀྱི་ཞིང་དུ་སྤྱན་འདྲེན་སའི་གནས་ཡིན་པས་ཕྱགས་དར་མ་བྱས་ན་མི་འགྲིག་བསམ་པའི་དགོས་པ་རྒྱུ་མཚན་གྱི་ཐོག་ལ་བསམ་བློ་བཏང་། ཡང་། དེ་བཞིན་ཕྱགས་དར་ཇི་ལྟར་བྱས་པའི་གད་སྙིགས་མི་འདྲ་བ་རྣམས་དང་། ཕྱིའི་ས་རྡོ་རི་བྲག་ལ་སོགས་པ་དང་གསེག་མ་དང་གྱོ་མོ་ལ་སོགས་པའི་མི་འདྲ་བ་རྣམས་ང་ཚོའི་སེམས་རྒྱུད་མ་དག་པའི་རྐྱེན་གྱིས་བྱུང་བ་ཡིན་པས་གཙོ་བོ་ནང་གི་རྡུལ་དབྱི་དགོས་པ་ཡིན།

གང་ལྟར་ནང་གི་སེམས་རྒྱུད་ཀྱི་རྡུལ་གྱི་རྣམ་གཞག་གི་ཐོག་ནས་ཕྱིའི་རྡུལ་བཙོག་པ་རྣམས་བྱུང་བས། དངོས་སུ་ཕྱིའི་རྡུལ་རྣམས་ཕར་བསལ་ནས་བརྒྱུད་ནས་མཐར་ཐུག་རང་གི་སེམས་སྟེང་གི་ཉོན་མོངས་པའི་རྡུལ་གྱི་དྲི་མ་རྣམས་བསལ་བའི་ཆེད་དུ། ངས་ཕྱིའི་བྱི་དོར་སོགས་གནས་གཙང་སངས་པ་ཞིག་བྱས་ཏེ། དེའི་སྟེང་དུ་ཕྱོགས་བཅུའི་རྒྱལ་བ་སྲས་དང་བཅས་པ་བསོད་ནམས་ཀྱི་ཞིང་དུ་སྤྱན་དྲངས། ཚོགས་བསགས་སྒྲིབ་སྦྱོང་སྔོན་དུ་སོང་བའི་སྒོ་ནས་ལམ་གྱི་རིམ་པའི་རྟོགས་པ་ཡག་པོ་ཞིག་རྒྱུད་ལ་སྐྱེ་ཐུབ་པའི་ཆེད་དུ་ཉམས་ལེན་ཤ་སྟག་ཅིག་བྱེད་ཀྱི་ཡིན་བསམ་པའི་ཐོག་ནས་ཐོག་མར་བྱི་དོར་གད་འཕྱིད་བྱེད་དགོས། དེ་ནས་སྐུ་གསུང་ཐུགས་ཀྱི་རྟེན་བཀྲམ་པ་ཞེས་གསུངས་པ་བཞིན། སྐུ་གསུང་ཐུགས་ཀྱི་རྟེན་འབད་མེད་ལྷུན་གྲུབ་ཀྱི་ཐོག་ནས་ཡོད་ན་བཤམས། སྐུ་རྟེན་དུ་དེ་བཞིན་གཤེགས་པའི་སྐུ་དང་། གསུང་རྟེན་ལ་ལམ་རིམ་དང་། ཡང་ན། མདོ་རྒྱས་པ་དང་ཡུམ་ཉི་ཁྲི་སོགས་དེ་བཞིན་གཤེགས་པའི་གསུང་ཞིག་ཡོད་ན་བཟང་། དེ་མེད་ན་ཐུགས་རྟེན་ཡོད་ན་འགྲིག །དེ་ནས་མཆོད་པའི་རྫས་ནི་རང་ཉིད་ལ་ཡོ་བྱད་ཡོད་པ་ཡིན་ན། ཏིང་གི་མཆོད་ཆས་ལ་སོགས་པ་རྣམས་ལ་དང་དོད་བྱས་ཏེ་ཡག་པོ་ཞིག་དང་དངོས་གཙང་མ་ཞིག་བྱས་ནས་ཕུལ། མེད་ན་ཡང་ཧ་ཅང་རྩོལ་བ་བྱེད་དགོས་པ་མེད། དེ་ནས་མཆོད་པ་བཤམས་པའི་ཚེ་མཆོད་པའི་རྒྱུ་དེ་དག་ཀུན་སློང་གི་གཡོ་དང་རྒྱུའི་གཡོ་སོགས་ཀྱིས་མ་གོས་པའི་ཡག་པོ་ཞིག་དགོས། གལ་ཆེ་ཤོས་ནི་ལོག་འཚོས་མ་བསླད་པ་ཞིག་དགོས། ལོག་འཚོས་བསླད་པའི་མཆོད་པ་དེ་དག་ཡག་པོ་མེད། དེའི་ཕྱིར། ངས་ནི་ཁྱེད་ལ་གཏོང་བའི་ཕན་ཡོན་མི་བརྗོད་ཀྱི་འཛིན་པའི་ཉེས་དམིགས་བརྗོད་པ་ཡིན་ཞེས་གསུངས་པ་བཞིན། རབ་ཏུ་བྱུང་བས་སྡིག་སྡུག་གཏམ་ངན་ཁྱད་དུ་བསད་ནས་རྒྱུ་བསྒྲུབས་བསྒྲུབས་པའི་རྒྱུ་དེས་མཆོད་པ་ཕུལ་བ་ཡིན་ན་ཧ་ལས་པ་གང་ཡང་མེད། དེ་ལྟ་བུའི་མཆོད་པ་ཕུལ་བ་ལ་ཧ་ལས་པའི་ངོ་མཚར་སྐྱེ་བ་གང་ཡང་མེད་པ་ལ། མཆོད་པ་ལ་བསྙད་དེ་སྡིག་སྡུག་གཏམ་ངན་ཁྱད་བསད་ཀྱི་ཚོང་འཁོས་འཐབ་ལེན་ལ་སོགས་པའི་ཕར་རྒྱུག་ཚུར་རྒྱུག་བྱས་པ་དེ་དག་གི་ཉེས་པ་དེ་ཆེ་བ་ཡིན་ཞིང་། སྐྱེད་བུན་གཏོང་ལོག་ལ་ཆ་བཞག་ན་མགོ་འདུམ་རྒྱུ་མ་རེད།

དེའི་ཕྱིར་ལོག་འཚོས་མ་བསླད་པ་ཞེས་པ་དེ་ཧ་ཅང་གལ་ཆེན་པོ་ཡིན། དེ་ནས། དགེ་སེམས་ཁྱད་པར་ཅན་གྱི་ངང་ནས། ཞེས་སྐྱབས་འགྲོ་སེམས་བསྐྱེད་ཚད་མེད་བཞི་རྒྱུད་དང་འདྲེས་ངེས་སུ་བྱ་ཞེས་པ་དེ་ཡིན། དེ་ནས། རང་རྒྱུད་ལ་ལེགས་པར་བརྟགས་ཏེ། ཞེས་གདན་གྱི་སྟེང་དུ་འཁོད་པའི་རྗེས་སུ་དེ་རིང་ངས་ཁ་ཏོན་དགེ་སྦྱོར་བྱེད་པའི་དུས་ཚོད་བྱུང་བ་འདི་དངོས་གནས་དོན་དང་ལྡན་པ་ཚད་དུ་འཁྱོལ་བ་ཞིག་ཅིས་ཀྱང་བྱ་བསམ་པ། དེ་ཡང་། ད་རེས་མི་ལུས་བཟང་པོ་ཐོབ། སངས་རྒྱས་ཀྱི་བསྟན་པ་དང་མཇལ། མདོ་སྔགས་ལམ་གྱི་རིམ་པའི་གནད་བསྡུས་པའི་ལམ་འདི་འདྲ་ཞིག་བསྒོམ་རྒྱུ་ཡོད་པ་འདི་དངོས་གནས་སྐལ་བ་བཟང་པོ་ཡིན། ད་རེས་འདུན་མ་གཏན་ལེགས་དང་གཏན་ཉེས་ལ་འགྲོ་བའི་ཡར་འགྲོ་མར་འགྲོའི་ས་མཚམས་སུ་གྱུར་ཡོད། ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་གྱི་བསྟན་པའི་སྒོར་ཞུགས་ཏེ། བསྟན་པ་དང་མཇལ་ནས་དངོས་གནས་དྲང་གནས་རང་ཉིད་ཀྱིས་འབད་བརྩོན་བྱས་ན་གང་ནས་ཡིན་ན་རེ་བ་རྒྱག་ས་ཡོད་པའི་དུས་ཚོད་ཅིག་ཡིན།

རང་ཉིད་ལ་དེ་བཞིན་གཤེགས་པའི་སྙིང་པོ་ཅན་ཞེས་པ་ལྟར་སེམས་ཅན་མཐའ་དག་གི་རྒྱུད་ལ་དེ་བཞིན་གཤེགས་པའི་སྙིང་པོས་ཁྱབ་ནས་ཡོད་པས་དེ་བཞིན་གཤེགས་པའི་རིགས་ནི་ཡོད། རིགས་དེ་སད་པའི་ཕྱི་ནང་གི་རྐྱེན་མང་པོ་ཞིག་ད་རེས་འཛོམས་པ་ཡིན་པས། ཚོང་ལ་ཆ་བཞག་ན། ཚོང་རྒྱག་པའི་མ་རྩ་ནི་ཡོད། རང་ཉིད་ཀྱིས་འབད་བརྩོན་བྱེད་མི་བྱེད་ཡིན། ཉམས་ལེན་བྱེད་སྟངས་ཀྱི་གནད་འགག་རྣམས་རང་ཉིད་ཀྱིས་ཇི་ཙམ་མེད་ཅེ་ནའང་། བླ་མ་དམ་པའི་དྲུང་ནས་མཉན། དེ་བཞིན་གསུང་རབ་ཀློག་པ་སོགས་ཀྱི་ཐོག་ནས་རང་ཉིད་ཀྱི་སེམས་ནང་དུ་ཅུང་ཟད་ཅིག་བང་བསྒྲིགས་ནས་ཡོད་པ་འདི། དངོས་གནས་དྲང་གནས་ཟས་ལ་ཆ་བཞག་ན། བཟོ་སྟངས་ཤིག་ཤེས་སོང་ན་ཁ་ལག་བཟོས་ནས་གཟུགས་པོའི་བཅུད་དུ་སྨིན་པ་ཞིག་དགོས་པ་ཡིན། དཔེ་དེ་བཞིན་དུ། ཆོས་ཀྱི་རྣམ་གཞག་ཅིག་སྨོས་པའི་འབྲས་བུ་ལ་དོན་དངོས་ལག་ཏུ་བླངས་ནས་ཤེས་རྒྱུད་དུལ་བ་ཞིག་བྱེད་དགོས། དེ་མ་བྱུང་ན་སྒྲ་འཛིན་འཁོར་ཐག་གཏོང་བ་ལྟ་བུས་ཕན་ཐོགས་གང་ཡང་མེད། དེའི་ཕྱིར་ཆོས་ཚིག་གཅིག་ལས་མེད་ཀྱང་གང་ཤེས་པ་དེ་ལག་ལེན་གྱི་ཐོག་ནས་སེམས་ལ་བཟོ་བཅོས་རྒྱག་དགོས། འདིར་བྱང་ཆུབ་ལམ་གྱི་རིམ་པའི་དོན་བསྒོམས་ནས་སེམས་རྒྱུད་ལ་བག་ཆགས་ཅུང་ཟད་ཅིག་ལས་འཇོག་མ་ཐུབ་ན་ཡང་ད་རེས་མི་འཇོག་ན་ག་དུས་འཇོག་བསམས་ཏེ། དེ་ཡང་། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་ཆེད་དུ་བསྒོམ་རྒྱུ་ཡིན་བསམ་པའི་ཀུན་སློང་ཡག་པོ་ཞིག་གསལ་བཏབ། རང་རྒྱུད་ལ་ལེགས་པར་བརྟགས་ཏེ། ཞེས་སེམས་ལ་ཁོང་ཁྲོ་ལངས་པ་དང་། འདོད་ཆགས་ལངས་པ་དང་། ང་རྒྱལ་ལངས་པ་དང་། ཕྲག་དོག་ལངས་པ་སོགས་ཡིན་ན། སྔོན་ལ་སེམས་མ་རུངས་པ་འདི་ཞི་ཐབས་ཀྱི་ཐབས་ཤེས་ཤིག་བྱས། སེམས་མ་རུངས་པར་ཡོད་པ་འདི་སྔོན་ལ་ལུང་མ་བསྟན་དུ་བསྒྱུར། དེའི་རྗེས་སུ་གཞི་ནས་ཀུན་སློང་གསལ་བཏབ་པ་ཡིན་ན། ཀུན་སློང་སྤུས་དག་པོ་ཞིག་འབྱུང་ཐུབ། ཁོང་ཁྲོ་ཟ་བཞིན་པའི་སྐབས་སུ་ཀུན་སློང་བཅོས་ཚུལ་ལ་བསམ་བློ་བཏང་ན་ཡང་། བློའི་ཟུར་ཞིག་ནས་ཀུན་སློང་བཅོས་ཚུལ་ལ་བསམ་བློ་གཏོང་ཁུལ་བྱས་ཀྱང་ཟུར་ཞིག་ནས་ཁོང་ཁྲོའི་ངར་ཤུགས་མ་ཡལ་བར་ཡོད་པས་གནད་ལ་འཁེལ་བ་ཞིག་འབྱུང་མི་ཐུབ། དེའི་ཕྱིར། གནས་སྐབས་སེམས་མ་རུངས་པ་འདི་བརྗེ་བའི་ཐབས་ཤེས་ལ་བསམ་བློ་གཞན་པ་གཏོང་བ་དང་། ཡང་ན། ཕར་ཚུར་གནས་སྐབས་དེར་གཡས་གཡོན་ལ་འཆམ་འཆམ་བྱེད་པ་ཚུན་ཆད་ཀྱི་ཐོག་ནས་ཐབས་ཤེས་བྱེད་དགོས། ཡང་། དབུགས་ཉི་ཤུ་རྩ་གྲངས་ཀྱི་འགྲོ་འོང་ལ་བརྟགས་ནས་དབུགས་ཡར་འཐེན་གྱིན་ཡོད་བསམ་པ་དང་། མར་གཏོང་གིན་ཡོད་བསམ་པ་དེ་རྐྱང་རྐྱང་གི་ཐོག་ནས་སེམས་རྩེ་གཅིག་ཏུ་དམིགས་ནས་བསྡད་པ་ཡིན་ན། རྟོག་གཉིས་ཅིག་ཅར་འཇུག་པ་མེད། །གསུངས་པ་བཞིན་སྔར་ཆགས་སྡང་གི་རྣམ་རྟོག་ཤུགས་དྲག་པོ་ཡོད་པ་དེ་ག་ལེར་ཤུགས་ཞན་དུ་འགྲོ། དེ་ལྟ་བུའི་ཐབས་ཤེས་བྱས་ཏེ་སེམས་ཚོད་ལེན་སའི་གཞི་ལ་ཆ་བཞག་ན། ཚོད་གང་བརྒྱབ་ཀྱང་ལེན་པའི་གཞི་དཀར་པོ་ལྟ་བུའི་ལུང་མ་བསྟན་གྱི་སེམས་ཤིག་སྔོན་ལ་སྐྱེ་ཐབས་བྱས། དེའི་ཐོག་ནས་སེམས་ལྷོད་ཤིག་ཤིག་ཏུ་སོང་ན་གཞི་ནས་ཀུན་སློང་བཅོས་ཚུལ་ལ་བསམ་བློ་བཏང་ན། སེམས་ཀྱི་གཏིང་ནས་བཟོ་ལྟ་ཐོན་པ་ཞིག་དང་། སེམས་ཀྱི་གཏིང་ནས་འགུལ་སྐྱོད་ཐེབས་པ་ཞིག་འབྱུང་ཐུབ།

དེ་ལྟ་བུའི་དགེ་སེམས་ཁྱད་པར་ཅན་གྱི་ངང་ནས་སྐྱབས་འགྲོ་སེམས་བསྐྱེད་བྱེད་པ། དེ་ལ་ལམ་ལོག་པ་ལས་ཁྱད་པར་དུ་འབྱེད་བྱེད་སྐྱབས་འགྲོ་དང་། ལམ་དམན་པ་ལས་ཁྱད་པར་དུ་འབྱེད་བྱེད་སེམས་བསྐྱེད་ཅེས་གསུངས་པ་ཡིན་པས་སྔོན་ལ་སྐྱབས་སུ་འགྲོ་བ་ལ་སྐྱབས་འགྲོའི་ཡུལ་གསལ་འདེབས་དགོས་པ་ཡིན། སྐྱབས་ཡུལ་ནི། རང་གི་མདུན་གྱི་ཐད་དྲང་གི་ནམ་མཁའི་གནས་སུ་སེངྒེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་ཁར། སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ། ངོ་བོ་རང་གི་དྲིན་ཅན་རྩ་བའི་བླ་མ་ཡིན་པ་ལ། རྣམ་པ་རྒྱལ་བ་ཤཱཀྱ་ཐུབ་པ་སྐུ་མདོག་གསེར་བཙོ་མ་ལྟ་བུ་དབུ་གཙུག་ཏོར་དང་ལྡན་པ། ཞེས་ངོ་བོ་རྩ་བའི་བླ་མར་སྒོམ་པ་ནི། བྱིན་རླབས་མྱུར་བའི་ཁྱད་པར་དང་། རྣམ་པ་རྒྱལ་བ་ཤཱཀྱ་ཐུབ་པར་བསྒོམས་པས་བྱིན་རླབས་ཆེ་བ་སོགས་ཀྱི་ཁྱད་པར་ཡོད། དེ་ནས། གཡོན་མཉམ་བཞག་གི་སྟེང་ན་བདུད་རྩིས་གང་བའི་ལྷུང་བཟེད་བསྣམས་པ། ཞེས་གཡས་ས་གནོན་གྱིས་ལྷ་ཡི་བུའི་བདུད་བཅོམ་པར་མཚོན། གཡོན་མཉམ་གཞག་གི་སྟེང་ན་འཆི་མེད་ཚེ་ཡི་བདུད་རྩིས་གང་བའི་ལྷུང་བཟེད་བསྣམས་པས། ཕུང་པོའི་བདུད་དང་འཆི་བདག་གི་བདུད་དང་ཉོན་མོངས་པའི་བདུད་ཅེས་བདུད་མཐའ་མ་གསུམ་བཅོམ་པར་མཚོན། དེ་ཡང་། བདུད་རྩི་ཨ་མྲྀ་ཏ་ཞེས་པ་དེའི་ཐོག་ནས་ན་བ་མེད་པ་སྨན་གྱི་བདུད་རྩི། འཆི་བ་མེད་པ་ཚེ་ཡི་བདུད་རྩི། ཟག་པ་མེད་པ་ཡེ་ཤེས་ཀྱི་བདུད་རྩི་ཞེས་ཕལ་ཆེར་བདུད་གསུམ་བཅོམ་པའི་གོ་བ་ཞིག་ལེན་རྒྱུ་ཡོད་པ་ཡིན་ནམ། དེ་ལྟར་བདུད་རྩིས་གང་བའི་ལྷུང་བཟེད་བསྣམས་པས། བདུད་ལྷག་མ་གསུམ་པོ་དེ་བཅོམ་པར་མཚོན་པའམ། གང་ལྟར་བདུད་བཞི་བཅོམ་པའི་གོ་འཕང་བརྙེས་པར་མཚོན་པ་ལ་གཡས་ས་གནོན་དང་། གཡོན་ལྷུང་བཟེད་བདུད་རྩིས་གང་བ་བསྣམས་པ་ཞེས་དང་། དེ་ནས། སྐུ་ལ་ཆོས་གོས་ངུར་སྨྲིག་མདོག་ཅན་གསུམ་མཛེས་པར་གསོལ་བ། མཚན་དཔེས་བརྒྱན་པའི་དྭངས་གསལ་འོད་ཀྱི་རང་བཞིན་ཅན། ཞེས་མཚན་དཔེས་བརྒྱན་པ་དྭངས་ཤིང་གསལ་བ་འོད་ཀྱི་རང་བཞིན་ཅན་གསུངས་པ་ནི་སྔགས་ཀྱི་ཁྱད་པར་ཅུང་ཟད་སླེབས་པ་ཡིན། མཚན་དང་དཔེ་བྱད་ཀྱིས་བརྒྱན་པ། དྭངས་ཤིང་གསལ་ལ་དཀར་ལ་དམར་བའི་མདངས་ཅན། དྭངས་ཤིང་གསལ་བ་འོད་ཀྱི་རང་བཞིན་ཅན་ཞེས་པ་ནི། སྒྱུ་ལུས་དང་འོད་གསལ་ཟུང་དུ་འཇུག་པའི་ཟུང་འཇུག་གི་བདག་ཉིད་ཅན་ཡིན་པའི་གོ་བ་ཞིག་འདུག །

དེ་ནས། སྐུ་ལས་སྐྱེས་པའི་འོད་ཀྱི་ཕུང་པོའི་དཀྱིལ་ན་ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པ། ཞེས་སྟོན་པ་ཐུབ་པའི་དབང་པོ་ཉིད་ཀྱང་སྐྱིལ་ཀྲུང་བཞི་ལྡན་གྱི་ཐོག་ནས་སྒྲིབ་གཉིས་སྤངས་པའི་འགོག་པ་མངོན་དུ་མཛད་པ་དང་། ཕྱིས་འབྱུང་གི་གདུལ་བྱ་དག་ཡིན་ན་ཡང་། རིང་པོར་མི་ཐོགས་པར་སྔགས་བླ་མེད་ཀྱི་གཞུང་ལས་གསུངས་པ་ལྟར། རྩ་རྡོ་རྗེ་སྐྱིལ་ཀྲུང་། རླུང་རྡོ་རྗེ་སྐྱིལ་ཀྲུང་། ཐིག་ལེ་རྡོ་རྗེ་སྐྱིལ་ཀྲུང་། བདེ་སྟོང་རྡོ་རྗེ་སྐྱིལ་ཀྲུང་ཞེས་སྐྱིལ་ཀྲུང་བཞི་ལྡན་གྱི་ཐབས་ཤེས་ཀྱི་རྟོགས་པ་ལ་བརྟེན་ནས་རིང་པོར་མི་ཐོགས་པར་འཚང་རྒྱ་བའི་རྟེན་འབྲེལ་ཡོད་པས་རྡོ་རྗེ་སྐྱིལ་ཀྲུང་གིས་བཞུགས་པ་ཞེས་དང་། གཞན་ཡང་། གང་གིས་ཀྱང་མི་ཕྱེད་པའི་མཚོན་དོན་ཡིན་ནམ། དེ་ནས། དེ་ཉིད་ཀྱི་མཐའ་སྐོར་དུ་དངོས་དང་བརྒྱུད་པའི་བླ་མ་ཡི་དམ་སངས་རྒྱས་བྱང་སེམས། དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱིས་བསྐོར་ནས་བཞུགས་པ། ཞེས་གོང་དུ་གསུངས་པ་ལྟར་ཁྲི་ཆེན་པོ་ཞིག་བསམ། ཁྲི་ཆེན་པོ་དེའི་སྟེང་དུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་ཁྲི་ཆུང་བ་ལྔ་བསམ། ཁྲི་ལྔ་བསམས་པའི་དབུས་མའི་སྟེང་དུ་བསྟན་པའི་བདག་པོ་སྟོན་པ་བཅོམ་ལྡན་འདས་ངོ་བོ་རང་གི་དྲིན་ཆེན་རྩ་བའི་བླ་མ་ཡིན་པར་གསུངས་པ་བཞིན་བསམ་བློ་བཏང་། མདུན་གྱི་ཁྲི་དེའི་སྟེང་དུ་ཆོས་འབྲེལ་དངོས་ཐོབ་ཀྱི་བླ་མའི་ནང་གི་གཙོ་བོ་དབང་བསྐུར་རྒྱུད་བཤད་མན་ངག་གནང་བའི་བཀའ་དྲིན་གསུམ་ལྡན་གྱི་རྩ་བའི་བླ་མ་དེ་ཉིད་ཞལ་མཇལ་དུས་ཀྱི་རྣམ་པ་ཅན། དེ་ཡང་། ཞལ་མཇལ་དུས་སུ་སྤྱན་ལ་སྐྱོན་ཡོད་པ་དང་། ཞལ་ལ་རྨ་རྗེས་ཡོད་པ་ལྟ་བུ་ཡིན་ན་དེ་དག་གསལ་མི་འདེབས་པར། གཞན་ཐ་མལ་པ་ཞལ་མཇལ་དུས་ཀྱི་རྣམ་པ་ཅན་དེ་ག་རང་གསལ་བཏབ། དེ་ལྟ་བུའི་རྩ་བའི་བླ་མ་དེ་གཙོ་བོར་གྱུར་པའི་དེའི་མཐའ་སྐོར་དུ་ཆོས་འབྲེལ་དངོས་ཐོབ་ཀྱི་བླ་མ་ཡོངས་རྫོགས་ཀྱིས་བསྐོར་ནས་ཡོད་པ། ཡང་། ཁྲིད་ཡིག་འགའ་ཞིག་ཏུ། བླ་མ་ཁྱིམ་པའི་རྟེན་ཅན་ཞིག་ཡིན་ན་ཚོགས་ཞིང་ནང་དུ་སྒོམ་པའི་ཚེ་རབ་བྱུང་གི་རྟེན་ཅན་དུ་བསྒོམ་དགོས་གསུང་མཁན་ཡོད་ཀྱང་དེ་དངོས་ཡིན་མིན་མི་ཤེས། གང་ལྟར་ཆོས་འབྲེལ་དངོས་ཐོབ་ཀྱི་བླ་མ་རྣམས་ཀྱིས་བསྐོར་ནས་ཡོད་པ་དང་། དེའི་གཡས་སུ་འཕགས་པ་བྱམས་པ་ལ་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། གཡོན་གྱི་ཁྲིའི་སྟེང་དུ་འཕགས་པ་འཇམ་དཔལ་ལ་ཟབ་མོ་ལྟ་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། རྒྱབ་ཏུ་རྡོ་རྗེ་འཆང་ལ་ཉམས་ལེན་བྱིན་རླབས་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། དེ་དག་ནི་བླ་མ་སྡེ་ལྔ་ཞེས་པ་དེ་ཡིན།

དེའི་བར་མཚམས་རྣམས་སུ་ནམ་མཁའ་ལ་རྒྱུད་སྡེ་བཞིའི་ཡི་དམ་གྱི་ལྷ་ཚོགས། དེ་ནས་སངས་རྒྱས་བྱང་སེམས་དཔའ་བོ་མཁའ་འགྲོ་ཉན་རང་ཆོས་སྐྱོང་སྲུང་མའི་ཚོགས་དང་བཅས་པ་རྣམས་དེ་དག་གི་གསེང་ལ་གསལ་བཏབ་ནས་བསྒོམ་དགོས་པ་ཡིན་ནམ། དེ་ཉིད་ཀྱི་མཐའ་སྐོར་དུ་དངོས་དང་བརྒྱུད་པའི་བླ་མ་ཡི་དམ་སངས་རྒྱས་བྱང་སེམས། དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱིས་བསྐོར་ནས་བཞུགས་པ། ཞེས་པའི་དཔའ་བོ་དཔའ་མོ་ནི། གཡས་སུ་དཔའ་བོ་དང་གཡོན་དུ་དཔའ་མོ་བཀོད་ནའང་འགྲིག །ཡང་། དཔའ་བོ་དཔའ་མོ་སྤེལ་ནས་བསྒོམ་ན་ཡང་འགྲིག །ཡང་། ཞལ་སྦྱོར་གྱི་ཚུལ་དུ་བསྒོམ་ནའང་འགྲིག་པས་དེ་ལྟར་མི་འདྲ་བ་ཡོད། དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱིས་བསྐོར་ནས་བཞུགས་པ། ཞེས་དང་། དེ་ཡང་། འདིའི་གང་གལ་ཆེན་པོ་ཡིན་སྙམ་ན། སྔོན་ལ་སངས་རྒྱས་དཀོན་མཆོག་དང་། ཆོས་དཀོན་མཆོག་དང་། དགེ་འདུན་དཀོན་མཆོག་ཅེས་པ་ཞིག་སྤྱིར་ཤེས་བྱ་ལ་ཡོད་པ། མཆོག་གསུམ་དེ་འབྱུང་སྲིད་པ་དང་འགྲུབ་རུང་ཡིན་པ། རང་གི་རྒྱུད་ལ་ཡིན་ན་ཡང་། མཆོག་གསུམ་འགྲུབ་རུང་ཡིན་པ་སོགས་སྔོན་ལ་བསམ་བློ་ཅུང་ཟད་གཏོང་མ་ཐུབ་ན་ཁག་པོ་རེད། ང་རང་ཚོ་ཕལ་པ་རྣམས་ཀྱིས་སྔོན་ལ་དཀོན་མཆོག་གསུམ་གྱི་བཟོ་ལྟ་བློ་ལ་ཏག་ཏག་ཡག་པོ་ཞིག་མ་ཤར་བར་དེའི་ཐོག་ལ་ཡི་དམ་སྣོན་པ་བརྒྱབ། དེའི་ཐོག་ལ་དཔའ་བོ་མཁའ་འགྲོ་སོགས་མི་འདྲ་བ་མང་པོ་ཞིག་སྣོན་པ་བརྒྱབ་ན་གང་འཚམ་ཞིག་ནས་སྙིང་པོ་བརླགས་པའི་ཉེན་ཁ་ཡོད། དེའི་ཕྱིར་སོ་སོའི་ཁམས་དང་སྟུན་གྱིན་སྟུན་གྱིན་གཙོ་བོ་མཆོག་གསུམ་ལ་གོ་བ་ཆགས་དགོས། མཆོག་གསུམ་ལ་གོ་བ་ཆགས་པ་ནི་གཙོ་བོ་འགོག་བདེན་ལ་གོ་བ་ཆགས་པ་ལ་ཐུག་ཡོད་པས། དེ་ཡང་། ཟབ་མོ་སྟོང་པ་ཉིད་ལ་གོ་བ་ཆགས་མ་ཆགས་ལ་ཐུག་ཡོད། སྤྱིར་འགོག་བདེན་ཞེས་པ་ཞིག་ཤེས་བྱ་ལ་ཡོད་པ། རང་གི་རྒྱུད་ལ་འབྱུང་སྲིད་པ། འགོག་བདེན་ཞིག་བྱུང་བ་ཡིན་ན་དངོས་གནས་དྲང་གནས་སྤང་བྱ་གང་ཡང་རུང་བ་ཞིག་ལས་གཏན་དུ་བྲལ་བ་འམ། མ་རྒྱལ་བ་ལས་རྒྱལ་བ་ཞིག་ཏུ་གྱུར་པ་ཡིན། དེ་ལྟ་བུའི་འགོག་བདེན་ཞེས་པ་ཞིག་ཡོད་པ་དང་། དེ་དངོས་སུ་འདྲེན་པའི་ལམ་གྱི་བདེན་པ་ཡོད་པ་དང་། ཆོས་དེ་གཉིས་རྒྱུད་ལྡན་གྱི་འཕགས་པའི་དགེ་འདུན་ཡོད་པ་དང་། སྤངས་རྟོགས་མཐར་ཕྱིན་པའི་འགོག་ལམ་གྱི་ཆོས་མཐར་ཐུག་པ་མངའ་བའི་དགེ་འདུན་མཐར་ཐུག་པ་ལ། སངས་རྒྱས་དཀོན་མཆོག་གམ་སངས་རྒྱས་འཕགས་པ་ཞེས་གསུངས་པ་ཡིན་པས། དེ་ལྟ་བུའི་སངས་རྒྱས་ཆོས་དགེ་འདུན་གསུམ་པོ་དེ་ལ་གོ་བ་ཆགས་པ་ཞིག་དང་། སེམས་ཀྱི་གཏིང་ནས་གང་ལ་གང་འཚམ་གྱི་དད་པ་ཡག་པོ་ཞིག་སླེབས་པ་ཡིན་ན། ལམ་གྱི་ཉམས་ལེན་གྱི་གནད་འགག་དང་བསྟུན་ནས་བྱིན་རླབས་སྩོལ་བའི་བླ་མ་དང་། དངོས་གྲུབ་སྩོལ་བའི་ཡི་དམ་དང་། བར་ཆད་སྲུང་བའི་མཁའ་འགྲོ་དང་ཆོས་སྲུང་ཞེས་དགོས་ཆོས་མི་འདྲ་བའི་ཁྱད་པར་སོ་སོར་ཕྱེ་སྟེ། ཞིབ་ཚགས་སུ་བཏང་ནས་རྒྱ་ཆེར་སྟོན་པའི་སྐབས་སུ་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཉན་རང་ཆོས་སྐྱོང་སྲུང་མ་ཞེས་བརྗོད་ན་ཡག་པོ་ཡོད། སྔོན་ལ་དེ་དག་ཡག་པོ་ཞིག་མ་ཤེས་ན། ཆོས་རྗེ་ས་པཎ་གྱི་སྡོམ་གསུམ་རབ་དབྱེའི་ནང་དུ་གསུངས་པ་བཞིན། སྔོན་ལ་མཆོག་གསུམ་ལ་གསོལ་བ་བཏབ་ན་འདུམ་བདེ་བ་དང་ཡག་པོ་ཡོད་པ་ཤེས་དགོས། དེ་དག་ཡག་པོ་ཞིག་མ་ཤེས་པར་གང་འཚམ་ཞིག་ནས་སངས་རྒྱས་ངོས་མི་ཟིན་པར་སངས་རྒྱས་ཀྱི་གོང་དུ་ཡི་དམ་བཞུགས་པ་སོགས་ལུགས་གཞན་ཞིག་ཡོད་པ་ལྟར་འགྱུར་སྲིད། སྔོན་མ་ངོས་ལ་ངོ་ཤེས་པའི་འཇར་མན་གྱི་བུད་མེད་ཅིག་ཡོད།

མོས་ནང་པའི་ཆོས་ཅུང་ཙམ་ཤེས་པ་ཡིན་པ་འདྲ། ཧི་མ་ལ་ཡའི་རི་རྒྱུད་ལ་ལྟ་སྐོར་ལ་སོང་བ་ཡིན་ཟེར། གནས་བཤད་གཏོང་མཁན་ཞིག་གིས་སངས་རྒྱས་བཅོམ་ལྡན་འདས་མར་ཕྱོགས་དེར་བཞག་སྟེ། ཡི་དམ་དེ་ལས་ལྷག་པ་རེད་ཟེར་ནས་ཤོད་ཀྱིན་འདུག་པས་སྣང་བར་འགྲོ་མ་སོང་ཟེར། མོས་སངས་རྒྱས་བཅོམ་ལྡན་འདས་ལས་ལྷག་པའི་ཡི་དམ་ཞིག་ཨེ་ཡོད་དམ་ཞེས་མོས་དེ་ལྟར་བཤད་སོང་། དེ་བདེན་པ་རེད། མ་ཤེས་པར་ཁ་ནས་གྲངས་ཀ་རྒྱག་པ་བཞིན་བླ་མ་ཡི་དམ་སངས་རྒྱས་ཞེས་བསྐལ་བཟང་སངས་རྒྱས་སྟོང་དེ་འོག་ཕྱོགས་དེར་བཞུགས་པར་བྱེད་པའི་ཉེན་ཁ་ཡོད། བླ་མ་ཡི་དམ་སངས་རྒྱས་བྱང་སེམས་ཞེས་པ་དེ་དག་རྒྱུད་ཐ་དད་པ་གང་ཟག་རང་མཚན་པ་སོ་སོ་བ་ཞིག་ལ་བསམ་བློ་འཁོར་སྲིད་པས། མིང་དེ་དག་གི་རྗེས་སུ་འབྲངས་པའི་རྟོག་པ་མི་འདྲ་བ་རེ་སླེབས་པ་རྣམས་ལ་དེ་དག་རྒྱུད་ཐ་དད་པའི་སྡེ་ཚན་མི་འདྲ་བ་ཞིག་ཤར་ནས་མཐོ་དམན་ཡོད་པ་ལྟ་བུའི་བསམ་བློ་འཆར་གྱི་ཡོད་པར་སྣང་། དེའི་ཕྱིར་གཙོ་བོ་བླ་མ་ཡི་དམ་མཁའ་འགྲོ་ཆོས་སྲུང་ཞེས་ཁ་ནས་བརྗོད་པ་ལས་སླ་བོ་ཡིན་ནའང་དོན་དངོས་ཤེས་ཐུབ་པ་ཅུང་ཟད་ཁག་པོ་ཡིན། དེ་ལས་ང་ཚོས་ཐེག་པ་ཆེ་ཆུང་ཡོངས་གྲགས་སུ་ཡོད་པའི་སངས་རྒྱས་དཀོན་མཆོག་དང་། ཆོས་དཀོན་མཆོག་དང་། དགེ་འདུན་དཀོན་མཆོག་གསུམ་གྱི་ཐོག་ནས་སྐྱབས་འགྲོའི་རྣམ་གཞག་ཡག་པོ་ཞིག་ཤེས་པ་ཡིན་ན། དེ་ནས་གཞི་ནས་སངས་རྒྱས་དཀོན་མཆོག་ཅེས་པ་ནི་སྤངས་རྟོགས་མཐར་ཕྱིན་པ་ཡིན་པ། དེའི་ངོ་བོ་མཐར་ཐུག་པ་དེ་རང་དོན་ཆོས་སྐུ་དང་གཞན་དོན་གཟུགས་སྐུ་གཉིས་བདག་ཉིད་གཅིག་པའི་ཚུལ་གྱིས་ཡོད་པ། དེའི་སྒྲུབ་གཞི་དེ་ལམ་ཐབས་ཤེས་དབྱེར་མི་ཕྱེད་པའི་སྟེང་ནས་བྱུང་བ་སོགས་ཤེས་པ་ཡིན་ན། གཞི་ནས་ཐབས་ཤེས་དབྱེར་མི་ཕྱེད་པའི་རྣལ་འབྱོར་སྐྱོང་བའི་ཆེད། ཆེད་དུ་གཉེར་ནས་ཤར་བའི་ཡི་དམ་དང་། ཐབས་ཤེས་དབྱེར་མི་ཕྱེད་པའི་ཆེད། ཆེད་དུ་གཉེར་ནས་ཤར་བའི་མཁའ་འགྲོ་དང་ཆོས་སྲུང་ཞེས་བཤད་པ་ཡིན་ན་གོ་རྒྱུ་ཞིག་གཞི་ནས་འབྱུང་བ་ལས། དེ་མེད་ན་གང་ཡང་མ་ཤེས་གོང་ནས་གང་འཚམ་ཞིག་ནས་ལྷ་ལས་ཕུལ་བྱུང་གི་བསྟོད་པའི་ནང་དུ་གསུངས་པ་བཞིན། སྟོན་པ་བཅོམ་ལྡན་འདས་ཀྱི་ཆེ་བའི་ཡོན་ཏན་ཟབ་ཁྱད་དེ་དག་གཞན་ལ་མཆེ་བ་གཙིགས་རྒྱུ་མེད་པ་དང་། སྤྱན་སྡང་མིག་གཟིགས་རྒྱུ་མེད་པ་དེ་དག་སྟོན་པའི་ཆེ་བར་གྱུར་ཡོད།

སྟོན་པའི་ཆེ་བ་དེ་དག་ཕར་ལྡོག་ནས་ཚུར་ཕྱོགས་དེར་ཞལ་དགུ་ཕྱག་སོ་བཞི་ལ་མཚོན་ཆ་སྣ་ཚོགས་བསྣམས་པ་དེ་དག་གིས་ཡག་ཏུ་མ་སོང་སྡུག་ཏུ་འགྲོ་བའི་ཉེན་ཁ་ཡོད། དེའི་ཕྱིར་བསྟན་པ་སྤྱིའི་འགྲོ་སྟངས་ལ་གོ་བ་ཡག་པོ་ཞིག་མ་ཆགས་པ་དང་སྔགས་ལམ་གྱི་འགྲོ་སྟངས་ཀྱི་གནད་འགག་རྩ་བ་ཉིད་ནས་གང་ཡང་མི་ཤེས་པ་ཞིག་ལ་ཡི་དམ་དཔའ་བོ་མཁའ་འགྲོ་ཆོས་སྲུང་ཞེས་བཤད་པ་ཡིན་ན། ཁོ་ལ་མགོ་ཉོག་ལུང་པ་གང་ལངས་པ་ཞིག་ལས་ཧ་ཅང་ཕན་ཐོགས་འབྱུང་དཀའ་བས་དེ་དག་ཅུང་ཟད་ཤེས་དགོས།

གང་ལྟར་འདིར་སྔགས་དང་སྦྲེལ་ནས་གསུངས་པས། བླ་མ་ཡི་དམ་སངས་རྒྱས་བྱང་སེམས་དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱིས་བསྐོར་ནས་བཞུགས་པ་ཞེས་གསུངས། སྤྱིར་སྐྱབས་འགྲོ་ལ་ཕྱིའི་སྐྱབས་འགྲོ་དང་ནང་གི་སྐྱབས་འགྲོ་དང་གསང་བའི་སྐྱབས་འགྲོ་སོགས་སྐྱབས་འགྲོ་མང་པོ་ཞིག་ཡོད། ཐེག་པ་གོང་འོག་ཐུན་མོང་གི་སྐྱབས་འགྲོ་དང་ཐེག་ཆེན་ཐུན་མོང་མ་ཡིན་པའི་སྐྱབས་འགྲོ་གཉིས་དང་། ཐེག་ཆེན་ཐུན་མོང་མ་ཡིན་པའི་སྐྱབས་འགྲོ་ལ་ཆ་བཞག་ནའང་མདོ་སྔགས་ཀྱི་ཐུན་མོང་གི་སྐྱབས་འགྲོ་དང་སྔགས་ཀྱི་ཐུན་མོང་མ་ཡིན་པའི་སྐྱབས་འགྲོ་དང་། སྔགས་རྒྱུད་སྡེ་བཞི་ལ་བཤད་པ་ཡིན་ན་ཡང་། ལམ་གྱི་འགྲོས་མི་འདྲ་བའི་ཐོག་ནས་སྐྱབས་འགྲོ་ལ་ཁྱད་པར་ཅུང་ཟད་ཡོད་པ་འདྲ། དེའི་ཕྱིར་སྐྱབས་འགྲོ་ཞེས་པ་འདི་ཧ་ཅང་རྒྱ་ཆེན་པོ་ཡིན།

སྔགས་བླ་མེད་ཀྱི་ལུགས་བཤད་པའི་སྐབས་སུ་གོང་དུ་ཞུས་པ་བཞིན་ཕྱིའི་སྐྱབས་འགྲོ་དང་ནང་གི་སྐྱབས་འགྲོ་དང་གསང་བའི་སྐྱབས་འགྲོ་སོགས་མང་པོ་ཞིག་ཡོད་པས། དེ་དག་དང་འབྲེལ་ནས་དཔའ་བོ་མཁའ་འགྲོ་ཡི་དམ་ཞེས་པ་སོགས་འབྱུང་གི་ཡོད། གང་ལྟར་དེ་ལྟ་བུའི་སྐྱབས་ཡུལ་གསལ་བཏབ་ནས། དེ་ནས། དེ་དག་རང་རང་གི་མདུན་ན་གདན་ཁྲི་ཕུན་ཚོགས་ལ་རང་རང་གིས་གསུངས་པའི་ལུང་གི་ཆོས་རྣམས་འོད་ཀྱི་རང་བཞིན་ཅན་གྱི་པུ་ཏིའི་རྣམ་པར་ཡོད་པ། ཞེས་གླེགས་བམ་རང་སྒྲ་སྒྲོགས་བཞིན་པ་དང་། དེ་ནས། ཚོགས་ཞིང་རྣམས་ཀྱང་རང་ཉིད་ལ་དགྱེས་པའི་ཚུལ་དང་། ཞེས་པ་འདིའི་སྐབས་སུ་དགྱེས་ཚུལ་དེ་ལ་བསམ་བློ་གཏོང་སྟངས་མི་འདྲ་བ་གཉིས་ཡོད་གསུངས། ང་རང་ཚོའི་ཁ་སྟབས་འདི་དང་བྱེད་སྟངས་འདི་ལ་དགྱེས་པའི་རྐྱེན་ཞིག་མེད་ན་ཡང་། ང་རང་ཚོ་མ་འོངས་པ་ལ་ཡག་པོ་ཞིག་ཏུ་འགྱུར་བའི་ཆེད་དང་ང་རང་ཚོ་ལ་རེ་བ་གསར་པ་ཞིག་སྐྱེ་བའི་ཆེད་དུ་དགྱེས་པའི་རྣམ་པ་བསྟན་ཏེ། སེམས་གསོའི་ཚུལ་དུ་དགྱེས་འཛུམ་གྱི་རྣམ་པ་མཛད་པ་ཡིན་ཞེས་གསུང་རྒྱུན་གཅིག་དང་། ཡང་ན། ང་རང་ཚོའི་སྒོ་གསུམ་གྱི་སྤྱོད་པ་ནི་ནམ་རྒྱུན་ཧ་ཅང་ཐབས་སྐྱོ་པོ་ཞིག་ཡིན་ན་ཡང་། དེ་རིང་འདིར་སྦྱོར་ཆོས་སྔོན་དུ་འགྲོ་བའི་ཐོག་ནས་བྱང་ཆུབ་ལམ་གྱི་རིམ་པའི་སྒོམ་རྒྱག་པའི་དགེ་བ་སོགས་ལ་ཁ་མིག་ཡར་ལྟ་བྱས་ནས་གཞི་ནས་ཨུ་ཚུགས་རྒྱག་གིན་ཡོད་ཅིང་དགྱེས་པའི་རྒྱུ་ཞིག་ཡོད་པས། རྒྱུ་མཚན་དེ་ལྟ་བུའི་ཐོག་ནས་རང་ཉིད་ལ་ཧ་ཅང་དགྱེས་པའི་ཚུལ་དུ་བསྒོམ་དགོས་པ་དེ་ཁྲི་བྱང་རིན་པོ་ཆེའི་གསུང་རྒྱུན་ཡིན། ཡང་ན། རང་ཉིད་ལ་དགྱེས་པའི་རྒྱུ་ཞིག་ཧ་ལམ་མེད་པ་ལྟ་བུ་ལ་སེམས་གསོའི་ཚུལ་གྱིས་དགྱེས་པའི་རྣམ་པ་མཛད་ཅེས་གསུངས།

དེ་ནས། རང་ཉིད་ཀྱང་ཚོགས་ཞིང་རྣམས་ཀྱི་ཡོན་ཏན་དང་ཐུགས་རྗེ་དྲན་པའི་དད་པ་ཆེན་པོའི་ངང་ནས་འདི་ལྟར་བསམ་སྟེ། ཞེས་སྐྱབས་ཡུལ་བསྡུས་བསྡུས་ཤིག་གསལ་བཏབ། མཁྱེན་སོང་ངམ། དེ་ནས། བདག་དང་མ་སེམས་ཅན་ཐམས་ཅད་ཀྱིས་ཐོག་མ་མེད་པ་ནས་ད་ལྟའི་བར་དུ། ཞེས་པ་ནས། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམས་པ་སྔོན་དུ་བཏང་ནས། ཞེས་གསུངས་ཏེ། བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་གསུངས་པ་བཞིན། སྐྱབས་འགྲོ་བཞི་སྐོར་འདི་གསོག་དགོས་པ་ཡིན། དེ་ཡང་། རང་གི་མཐའ་སྐོར་དུ་ཕྱོགས་བཅུའི་སེམས་ཅན་མཐའ་དག་ཡོད་བསམ་པ་དང་། དེ་རྣམས་ཀྱང་སྨྲ་ཤེས་དོན་གོ་བ་མིའི་རྣམ་པར་བསམ་བློ་བཏང་ན་རྟོགས་པ་བདེ་བླག་ཏུ་སྐྱེ་བའི་དགོས་པ་ཡོད། ཡང་། རིགས་དྲུག་རང་རང་གི་རྣམ་པར་གསལ་བཏབ་ན་སྙིང་རྗེ་སྐྱེ་སླ་བའི་ཡོན་ཏན་ཡོད། དེའི་ཕྱིར་སོ་སོའི་གནས་ཚུལ་དང་བསྟུན། ཡང་། གསུང་རྒྱུན་འགའ་ཞིག་ལ། ངོ་བོ་རིགས་དྲུག་དེ་དང་དེའི་སྡུག་བསྔལ་མྱོང་བཞིན་པ་ཡིན་པ་ལ་རྣམ་པ་མིའི་རྣམ་པ་ཅན་དུ་གསལ་གདབ་ཅེས་དེ་ལྟ་བུའི་གསུང་རྒྱུན་འདུག །

གང་ལྟར་ཡང་། རང་གི་མཐའ་སྐོར་དུ་རིགས་དྲུག་ཕ་མ་སེམས་ཅན་ཐམས་ཅད་ཡོད་བསམ་པ་དང་། རང་ཉིད་དེ་དག་གི་དབུ་མཛད་དམ་བྱང་འདྲེན་གྱི་ཚུལ་དུ་མཐའ་སྐོར་གྱི་སེམས་ཅན་ཐམས་ཅད་ཀྱིས་ཀྱང་རང་དང་འདྲ་བར་མདུན་ན་བཞུགས་པའི་བླ་མ་རྒྱལ་བ་སྲས་དང་བཅས་པའི་སྐུ་གསུང་ཐུགས་ཀྱི་ཡོན་ཏན་རྣམས་དྲན། དེ་དག་ལ་འཇིགས་པ་མཐའ་དག་ལས་སྐྱོབ་པའི་ནུས་པ་ཡོད་པར་ཡིད་ཆེས་པའི་སྒོ་ནས་དེ་དག་ལ་སྐྱབས་སུ་འགྲོའོ་སྙམ་པའི་སྒོ་ནས་འཇིགས་པ་དང་དད་པ་དང་། མཐའ་སྐོར་དུ་ཡོད་པའི་སེམས་ཅན་རྣམས་ཀྱི་རྒྱུད་ལ་ཡིན་ན་ཡང་། རང་ཉིད་ཀྱི་རྒྱུད་ལ་ད་ལྟ་གསལ་བཏབ་ནས་ཡོད་པ་ཇི་བཞིན་ཡོད་པར་བསམ་བློ་བཏང་སྟེ། རང་ཉིད་ཀྱིས་མགོ་བྱས་ནས་བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཞེས་བརྗོད་པའི་ཚེ་སེམས་ཅན་ཐམས་ཅད་ཀྱིས་མཆོག་གསུམ་ལ་སྐྱབས་སུ་འགྲོ་བའི་སྐྱབས་འགྲོ་རྣམ་པར་དག་པ་ཞིག་རང་དང་མཉམ་དུ་བྱེད་བཞིན་ཡོད་བསམས་ནས་སྐྱབས་སུ་འགྲོ་དགོས།

དེ་ཡང་། སྔོན་ལ་བླ་མ་ལ་སྐྱབས་སུ་མཆིའོ་ཞེས་པ་དེ་གཅིག་པུ་བསགས་ནས་བསྡད་པ་ཡིན་ན་འདུམ་བདེ་པོ་ཡོད། སྐྱབས་འགྲོ་ཡག་པོ་ཞིག་འབྱུང་དང་མི་འབྱུང་ཞེས་པ་ནི་རྒྱུ་བཟང་ངན་ལ་རག་ལས། སྐྱབས་འགྲོ་སྤུས་དག་ལུགས་ཞེས་པ་ནི། སྐྱབས་འགྲོའི་རྒྱུ་ལ་རག་ལས་པ་ཡིན་པས་སྐྱབས་འགྲོའི་རྒྱུ་གསལ་བཏབ་ནས་རྒྱུ་སྤུས་དག་པོ་ཡག་པོ་ཞིག་བྱུང་བ་ཡིན་ན་སྐྱབས་འགྲོ་ཡང་དེའི་ཚོད་ཀྱིས་སྤུས་དག་པོ་ཞིག་འབྱུང་ཐུབ། དེ་ནས་གྲངས་མང་ཞིག་བསོག་ཐུབ་ན་ཡག་པོ་ཡོད། སྐྱབས་འགྲོའི་རྒྱུ་སྤུས་དག་པོ་ཡག་པོ་ཞིག་མ་བྱུང་ན་གྲངས་ཀ་ཙམ་ལ་ཧ་ལས་པ་གང་ཡང་མེད། དེའི་ཕྱིར་སྐབས་འདིར་སྐྱབས་འགྲོའི་རྒྱུ་འཇིགས་པ་དང་དད་པ་དང་སྙིང་རྗེ་གསུམ་ཡིན། རང་དང་རང་གི་མཐའ་སྐོར་གྱི་སེམས་ཅན་རྣམས་ཀྱི་གནས་སྐབས་དང་མཐར་ཐུག་གི་འཁོར་བ་སྤྱི་བྱེ་བྲག་གི་སྡུག་བསྔལ་རྣམ་པ་སྣ་ཚོགས་པའི་ངང་ཚུལ་རྣམས་དྲན། སེམས་ཅན་མཐའ་ཡས་པ་ཞིག་གིས་ད་ལྟ་སྡུག་བསྔལ་མྱོང་དང་མྱོང་བཞིན་པ་དང་། སེམས་ཅན་གང་ལ་གང་འཚམ་ཞིག་ལ་ད་ལྟ་ངན་སོང་གི་སྡུག་བསྔལ་མངོན་གྱུར་དུ་མེད་ཀྱང་དེར་སྐྱེ་བའི་རྒྱུ་མ་ཚང་བ་མེད་པར་བསགས་ཤིང་ད་ལྟ་གསོག་བཞིན་པ་ཡིན་པས། རྣམ་འགྲེལ་ལས། མ་ཚང་མེད་རྒྱུ་དེ་ལ་ནི། །འབྲས་བུ་གང་གིས་ཟློག་པར་བྱེད། །ཅེས་གསུངས་པ་ལྟར། རིང་པོར་མི་ཐོགས་པར་སྡུག་བསྔལ་དྲག་པོ་མངོན་གྱུར་དུ་འབྱུང་བ་ཡིན་པ་ཐག་ཆོད་པ་ཡིན་པ་སོགས་ལ་བསམ་བློ་བཏང་ནས། སྡུག་བསྔལ་ལ་སྐྲག་སྟེ་སྡུག་བསྔལ་ལ་འཇིགས་པའི་འཇིགས་པ་དང་། སྡུག་བསྔལ་དེ་ལས་སྐྱོབ་པའི་ནུས་པ་མདུན་ན་བཞུགས་པའི་མཆོག་གསུམ་ལ་ཡོད་པར་ཡིད་ཆེས་པའི་ཡིད་ཆེས་ཀྱི་དད་པ་དང་། དེ་ཡང་། གཙོ་བོ་འཇིག་རྟེན་བཀོད་པ་པོ་ཁས་ལེན་མཁན་གྱིས་དེ་ལ་སྐྱབས་སུ་མཆི་བ་ལྟར། མདུན་ན་བཞུགས་པའི་མཆོག་གསུམ་ལ་སྐྱབས་སུ་མཆི་ན་དེ་མ་ཐག་འཇིགས་པ་ལས་ཐར་བའི་དོན་མིན། སྐྱབས་གསུམ་བཤད་པའི་ནང་གི་སྐྱབས་གཙོ་བོ་ནི་ཆོས་དཀོན་མཆོག་ཡིན་ཞིང་། ཆོས་དཀོན་མཆོག་ཅེས་པ་འདི་རང་གི་རྒྱུད་ལ་ཚང་དགོས་པ་ལས་གཞན་བསམ་བློ་གཏོང་ས་མེད། རང་གི་རྒྱུད་ལ་ཆོས་དཀོན་མཆོག་དངོས་སྐྱེས་པའི་ཚེ་འཇིགས་པ་དེ་དག་ལས་སྐྱོབ་ཐུབ་པ་ཡིན།

འཇིགས་པ་ལས་དངོས་སུ་སྐྱོབ་མཁན་གྱི་ཆོས་དཀོན་མཆོག་དེ་ཉིད་འབྱུང་བ་ལ་དེ་སྟོན་མཁན་གྱི་སྟོན་པ་དང་། དེ་སྒྲུབ་པའི་གནས་སྐབས་སུ་ཁ་མིག་ཡར་ལྟ་བྱེད་སའི་གྲོགས་དགེ་འདུན་དགོས་པ་ཡིན་པས་སྐྱབས་གསུམ་དགོས་ཚུལ་དེ་ལྟར་ཡིན། དེའི་ཕྱིར་མཆོག་གསུམ་ལ་བརྟེན་ནས་འཇིགས་པ་ལས་ཐར་ཞེས་པ་ནི། འཇིག་རྟེན་བཀོད་པ་པོ་འདོད་པའི་གྲུབ་མཐའི་ལུགས་ལ་འཇིག་རྟེན་བཀོད་པ་པོ་ལ་སྐྱབས་སུ་མཆིས་ན་བདེ་སྡུག་ཐམས་ཅད་དེས་བྱས་པ་ཡིན་པས་རང་བཞིན་གྱིས་དེས་སྐྱོབ་ཐུབ་པར་འདོད་ཀྱང་། ང་ཚོས་དེ་ལྟ་བུའི་གོ་བ་ལེན་པ་མིན། དེའི་ཕྱིར་དེ་ལྟ་བུའི་ཚུལ་གྱིས་མཆོག་གསུམ་ལ་སྡུག་བསྔལ་དེ་དག་ལས་སྐྱོབ་པའི་ནུས་པ་ཡོད་པར་ཡིད་ཆེས་པའི་ཡིད་ཆེས་ཀྱི་དད་པ་དང་། མཐའ་སྐོར་དུ་ཡོད་པའི་སེམས་ཅན་འདི་དག་གིས་སྡུག་བསྔལ་མི་འདོད་ན་ཡང་། སྡུག་བསྔལ་གྱིས་མནར་ནས་ཡོད་པ་སོགས་དྲན་ནས་སྡུག་བསྔལ་ལས་ཐར་བ་ཞིག་བྱུང་ན་ཅི་མ་རུང་། སྡུག་བསྔལ་ལས་བྲལ་ན་སྙམ་པའི་སྙིང་རྗེ་སྐྱེས་ཏེ། རྒྱུ་གསུམ་པོ་དེ་ཤུགས་དྲག་པོ་ཞིག་གསལ་བཏབ་ནས་དེའི་ཐོག་ནས་སྐྱབས་སུ་འགྲོ་བ་དངོས་ནི་ཡིད་ཁྱེད་ཤེས་ཀྱི་བསམ་པ་དེ་ཡིན།

མདུན་ན་བཞུགས་པའི་མཆོག་གསུམ་སྲས་དང་བཅས་པ་ལ་སྙིང་ཁོང་རུས་པའི་གཏིང་ནས་སྐྱབས་སུ་མཆི་བསམ་པའི་སེམས་ཀྱི་གཏིང་ནས་ཡར་ཁོལ་བ་ལྟ་བུ་འབྱུང་བ་དང་། སེམས་ཤུགས་ངང་གནས་ཐུབ་པ་ལྟ་བུ་ཞིག་འབྱུང་བ་དེ་སྐྱབས་འགྲོ་དངོས་ཡིན། གཙོ་བོ་ཡིད་ཀྱིས་སྐྱབས་སུ་འགྲོ་བའི་སྐྱབས་འགྲོ་ནི་སྐྱབས་འགྲོ་དངོས་ཡིན་པས། དེའི་རྣམ་འགྱུར་ལ་ཡིད་ནས་སེམས་ཁྲལ་ཆེན་པོ་ཞིག་ཡོད་ན་ཁ་ནས་སྨྲེ་སྔགས་དང་སྐད་ངན་ཤོར་གྱི་ཡོད། སེམས་ནས་སེམས་ཁྲལ་མེད་པར་ཁ་ནས་སྐད་ངན་ཐོན་རྒྱུ་མ་རེད་ལ། གལ་ཏེ་ཐོན་པ་ཡིན་ན་ཡང་རྫུན་ཡིན། དེ་ལྟར་མིན་པར་གཙོ་བོ་སེམས་ནས་འཇིགས་དད་གཉིས་ཀྱིས་རྒྱུ་བྱས་ཏེ་ཡིད་ཁྱེད་ཤེས་ཀྱི་བསམ་པ་ཤུགས་དྲག་པོ་ཞིག་ཡིད་ལ་འཆར་བའི་ཚེ་དེའི་རྣམ་འགྱུར་ལ་ངག་ནས། བླ་མ་ལ་སྐྱབས་སུ་མཆིའོ། །སངས་རྒྱས་ཆོས་དགེ་འདུན་ལ་སྐྱབས་སུ་མཆིའོ། །ཞེས་པའི་ཚིག་དེ་དག་བཏོན་ནས། ལུས་ཀྱི་རྣམ་འགྱུར་ལ་ལག་གཉིས་ཐལ་མོ་སྦྱར་ཏེ་སྐྱབས་འགྲོ་བྱེད་དགོས་པ་ཡིན། དེ་ལ་སྐྱབས་འགྲོ་བཞི་སྐོར་ལྟ་བུ་སོ་སོ་སོ་སོ་ནས་བསགས་པ་ཡིན་ན་འདུམ་བདེ་པོ་ཡོད་པས། བླ་མ་ལ་སྐྱབས་སུ་མཆིའོ་ཞེས་པ་དེ་རྐྱང་རྐྱང་བསགས། དེ་གསོག་པའི་སྐབས་སུ་མདུན་དུ་བཞུགས་ཁྲི་ལྔའི་སྟེང་དུ་བཞུགས་པའི་བླ་མ་སྡེ་ལྔ་གཙོ་བོར་གྱུར་པའི་སྐྱབས་ཡུལ་རྣམས་ལ་དམིགས་ནས་གསལ་འདེབས་བྱེད་པ། མཆོག་གསུམ་ལ་བརྟེན་པའི་སྡིག་པ་སྤྱི་དང་། ལྷག་པར་བླ་མ་ལ་བརྟེན་པའི་སྡིག་པ་དང་སྒྲིབ་པ་དང་དམ་ཚིག་ཉམས་ཆག་སོགས་ཐམས་ཅད་དམིགས་སུ་བསལ་བའི་སྒོ་ནས་བཤགས་སྡོམ་བྱེད་པ་དང་སྨོན་ལམ་དང་གསོལ་འདེབས་བྱེད་དགོས།

དེ་ལྟར་མཆོག་གསུམ་སྤྱི་དང་ལྷག་པར་དཔལ་ལྡན་བླ་མ་དམ་པ་དེ་དག་གི་སྐུ་ལས་བདུད་རྩི་འོད་ཟེར་སྣ་ལྔའི་རྒྱུན་དཔག་ཏུ་མེད་པ་བྱུང་སྟེ། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་ཏེ་ཐོག་མེད་ནས་བསགས་པའི་སྡིག་སྒྲིབ་སྤྱི་དང་། ལྷག་པར་དཔལ་ལྡན་བླ་མའི་སྐུ་ལ་བསྡོ་བ་དང་། གསུང་བཅག་པ་དང་། ཐུགས་དཀྲུགས་པ་དང་། མ་དད་བརྙས་སྨོད་བགྱིས་པ་ལ་སོགས་པ་དང་། མདོར་ན། བླ་མ་ལ་བརྟེན་པའི་སྡིག་པ་དང་སྒྲིབ་པའི་ཚོགས་མཐའ་དག་དག་པར་བྱས་སོང་སྙམ་པ་དང་། དཔལ་ལྡན་བླ་མའི་སྐུ་གསུང་ཐུགས་ཀྱི་བྱིན་རླབས་མ་ལུས་པ་རང་གཞན་སེམས་ཅན་ཐམས་ཅད་ཀྱི་རྒྱུད་ལ་ཞུགས་སོང་སྙམ་པ་དང་། དཔལ་ལྡན་བླ་མ་དམ་པའི་སྐྱབས་འོག་ཏུ་ཚུད་སོང་སྙམ་པ་དང་། དེ་ལྟ་བུའི་སྒོ་ནས་བླ་མ་ལ་བརྟེན་པའི་སྡིག་སྒྲིབ་སྦྱངས་པ་དང་། དཔལ་ལྡན་བླ་མ་དམ་པའི་སྐུ་གསུང་ཐུགས་ཀྱི་བྱིན་རླབས་རང་གཞན་ལ་ཞུགས་པ་དང་། དཔལ་ལྡན་བླ་མའི་སྐྱབས་འོག་ཏུ་ཚུད་སོང་སྙམ་པའི་སྒོ་ནས་སྦྱངས་པ་དང་འཇུག་པ་དང་ཚུད་པ་གསུམ་ལ་བསམ་བློ་གཏོང་དགོས།

དེ་ལྟར་བླ་མ་གསལ་བཏབ་རྗེས། དེ་ནས་སངས་རྒྱས་དང་། ཆོས་དང་། དགེ་འདུན་ལ་ཡང་རིགས་འགྲེ་བྱ་དགོས། དངོས་པོའི་གནས་ཚུལ་ལ་བླ་མ་ཞེས་སངས་རྒྱས་ལས་ལོགས་སུ་མེད་ཀྱང་། སྤྱིར་བཏང་བླ་མ་ལ་སོ་སོ་སྐྱེ་བོ་དང་ལམ་མ་ཞུགས་པའི་བླ་མ་ཡོད་པས། དེ་དག་ནི་སངས་རྒྱས་པའི་དགེ་འདུན་དཀོན་མཆོག་ཏུ་གྱུར་པའི་བླ་མ་མིན་སྙམ། བླ་མ་ཞེས་པ་ནི་སློབ་མ་ཞིག་ལ་བལྟོས་ནས་བླ་མར་འཇོག་པ་ཞིག་ཀྱང་ཡོད་པས། དེ་དག་ནི་སློབ་མ་རང་རང་སོ་སོའི་ངོ་ལ་བལྟོས་ནས་བླ་མ་ཡིན་ན་ཡང་སྤྱིར་བླ་མ་མིན། སོ་སོའི་ངོ་ལ་བལྟོས་ནས་བླ་མ་ཞེས་པ་ཞིག་ཕལ་ཆེར་ཡོད་སྙམ། གང་ལྟར་ཚད་མཐོ་བའི་བླ་མ་ཞིག་ཡིན་ན་སློབ་པ་དང་མི་སློབ་པའི་འཕགས་པའི་དགེ་འདུན་ཞིག་ཕལ་ཆེར་ཡིན་དགོས་པས། དངོས་གནས་དྲང་གནས་བླ་མ་ཚད་ལོངས་པ་ཞིག་ཡིན་ན་མཆོག་གསུམ་དུ་མ་འདུས་པའི་བླ་མ་ཞིག་མེད། དེ་ལྟར་ནའང་ད་ལྟ་ཐེག་ཆེན་གྱི་ལམ་དང་། ལྷག་པར་དུ་སྔགས་ཀྱི་ལམ་ཉམས་ལེན་བྱེད་པ་ལ་བྱིན་རླབས་བླ་མ་ལ་བརྟེན་ནས་འཇུག་དགོས་པ་ཡིན་པ་དེ་ལས་འདའ་ས་མེད་པ་ཞིག་ཏུ་གྱུར་ཡོད། དཔེར་ན། ཕར་ཕྱིན་ཐེག་པའི་བྱང་སེམས་ཀྱི་སྡེ་སྣོད་ཀྱི་སྐབས་ནས་བྱང་ཆུབ་སེམས་དཔའི་སྡོམ་པ་གསུངས་པ་དེ་རྟེན་གྱི་དྲུང་ནས་ལེན་པ་ཞིག་ཡོད། སྔགས་ཀྱི་སྐབས་སུ་སྡོམ་པ་ལེན་ན་ངེས་པར་དཀྱིལ་འཁོར་དང་འབྲེལ་ཏེ་བླ་མ་ལ་བརྟེན་ནས་ལེན་དགོས་པ་དང་། སྔགས་ཀྱི་སྐབས་སུ་བྱིན་རླབས་སློབ་མའི་རྒྱུད་ལ་འཕོ་བ་ལ་ཤེས་རྒྱུད་གསོན་པོ་ཞིག་དང་འབྲེལ་ནས་བྱིན་རླབས་འཕོ་བ་ཡིན་པས། སངས་རྒྱས་དཀོན་མཆོག་བདག་ཅག་གི་སྟོན་པ་དངོས་ལ་མཇལ་བ་མ་བྱུང་ནའང་། ཁོང་གི་སྐུའི་སྐུ་ཚབ་དང་གསུང་གི་གསུང་ཚབ་ཀྱི་ཚོད་ལྟ་བུ། བྱིན་རླབས་ཀྱི་རྒྱུན་གཅིག་ནས་གཅིག་ཏུ་བར་མ་ཆད་པར་བརྒྱུད་ནས་ད་ལྟའི་བར་དུ་མཇལ་བའི་གོ་སྐབས་ཡོད་པ། དབང་གི་བྱིན་རླབས་ཀྱི་རྒྱུན་བར་མ་ཆད་པར་རྡོ་ལག་བརྒྱུད་ཀྱི་ཚུལ་གྱིས་རྩིས་སྤྲོད་གནང་མཁན་ནི་བླ་མ་ཡིན་པས་རྒྱུ་མཚན་དེའི་ཆ་ནས་དང་། གང་ལྟར་སངས་རྒྱས་དཀོན་མཆོག་དང་། དགེ་འདུན་དཀོན་མཆོག་ལ་མཐུད་རྒྱག་མཁན་དེ་བླ་མ་ཡིན་པ་དེའི་ཕྱིར་འདྲེན་པའི་བླ་མ་དང་། བྱིན་རླབས་འཇུག་པའི་སྒོ་གཅིག་པུ་ཡིན་པས་དགོས་པའི་དབང་གིས་བླ་མ་མཆོག་གསུམ་ལས་ལོགས་སུ་ཕྱེ་ནས། བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་གསུངས།

དེ་ལྟ་བུའི་སྒོ་ནས་བདུད་རྩི་འབེབས་སྦྱང་གི་དམིགས་པ་བྱེད་པ་དེ་དག་དང་། དེ་ཡང་། བླ་མ་སྡེ་ལྔ་རང་རང་གི་ཐུགས་ཀ་ནས་འོད་ཟེར་བྱུང་། འོད་ཟེར་སྨྱུག་མ་ལྟ་བུའམ། ཡང་ན། སོག་མ་བཞིན་ནང་ལོགས་ཀྱི་ཁོག་པ་སྟོང་པ་ཡིན་པའི་འོད་ཀྱི་སྦུ་གུ་ཞིག་བླ་མ་དེ་དང་དེའི་ཐུགས་ཀ་ནས་བྱུང་སྟེ། རང་གཞན་སེམས་ཅན་ཐམས་ཅད་ཀྱི་སྤྱི་བོ་ནས་མར་ཟུག་པར་བསམ་བློ་བཏང་། དེའི་འོད་ཀྱི་སྦུ་གུའི་ནང་ནས་བདུད་རྩིའི་རྒྱུན་བྱུང་སྟེ་རང་གཞན་སེམས་ཅན་ཐམས་ཅད་ཀྱི་རྒྱུད་ཀྱི་སྡིག་པ་དང་སྒྲིབ་པ་དང་། མཆོག་གསུམ་དེ་དང་དེ་ལ་བརྟེན་པའི་སྡིག་པ་དང་སྒྲིབ་པ་དེ་དག་ཚང་མ་དག་པར་བྱས་སོང་སྙམ་པ་དང་། སྐུ་གསུང་ཐུགས་ཀྱི་བྱིན་རླབས་མ་ལུས་པ་རང་གི་རྒྱུད་ལ་ཞུགས་ནས་བྱིན་རླབས་ཞུགས་སོང་སྙམ་པ། དེ་ལ་བརྟེན་ནས་དཔལ་ལྡན་བླ་མ་དམ་པས་མཚོན་པའི་མཆོག་གསུམ་གྱི་སྐྱབས་འོག་ཏུ་ཚུད་སོང་སྙམ་པའི་མོས་པ་བྱེད་དགོས། འདི་ལ་སྐྱབས་སུ་འགྲོ་བ་ཞེས་པ་ཡིན།

དེ་ནས་སེམས་བསྐྱེད་པ་ནི་ཆེད་དུ་བྱ་བ་སེམས་ཅན་ཐམས་ཅད་ཀྱི་ཆེད་དུ། དམིགས་པ་རྣམ་མཁྱེན་ལ་དམིགས་ནས་རྣམ་མཁྱེན་རྒྱལ་བའི་གོ་འཕང་ཐོབ་པར་ཤོག་ཅིག་ཅེས་པའམ་འཐོབ་པར་བྱའོ་སྙམ་པའི་བློ་བསྐྱེད་དགོས། དེ་ལྟར་མཐའ་སྐོར་གྱི་སེམས་ཅན་ཐམས་ཅད་ལ་དམིགས་ནས་འདི་དག་ཐམས་ཅད་རང་དང་རང་འདྲ་བར་བདེ་བ་འདོད་ཀྱང་བདེ་བས་ཕོངས། སྡུག་བསྔལ་མི་འདོད་ནའང་སྡུག་བསྔལ་གྱིས་མནར་ནས་ཡོད་པའི་ངང་ཚུལ་བསམས་ནས་དེ་རྣམས་སྡུག་བསྔལ་རྒྱུ་དང་བཅས་པ་ལས་བྲལ་བ་ཞིག་ཅིས་ཀྱང་འབྱུང་བར་ཤོག །དེ་རྣམས་སྡུག་བསྔལ་རྒྱུ་དང་བཅས་པ་ལས་འབྲལ་བར་བྱེད་པ་ལ། ད་ལྟ་ནས་རང་ལ་སེམས་ཅན་དེ་དག་གི་དོན་སྒྲུབ་པའི་ནུས་པ་ཆ་ཚང་བ་ཞིག་མེད་ནའང་། མདུན་ན་བཞུགས་པའི་བླ་མ་རྒྱལ་བ་སྲས་དང་བཅས་པ་ལ་དེ་ལྟ་བུའི་ནུས་པ་ཡོད་པས། བདག་གིས་ཆེད་དུ་བྱ་བ་མ་རྒན་སེམས་ཅན་ཐམས་ཅད་ཀྱི་ཆེད་དུ། མདུན་དུ་བཞུགས་པའི་རྒྱལ་བ་སྲས་དང་བཅས་པ་དེ་དག་གི་གོ་འཕང་དམ་པ་དེ་ལྟ་བུ་ཞིག་རང་གིས་ཀྱང་མངོན་དུ་བྱའོ་བསམས་པ་དང་། མངོན་དུ་བྱེད་ཐུབ་པ་ཞིག་འབྱུང་བར་ཤོག་བསམ་པའི་ཐོག་ནས་སེམས་བསྐྱེད། ཚིག་འདོན་པ་ཡིན་ན་སངས་རྒྱས་ཆོས་ཚོགས་མ་བཏོན་ནས་སེམས་བསྐྱེད་ན་འགྲིག །དེ་སྐྱབས་འགྲོ་དང་སེམས་བསྐྱེད་ཚུལ་དང་། དེ་ནས་སེམས་བསྐྱེད་ཀྱི་བོགས་འདོན་གྱི་ཚོད་དུ་ཚད་མེད་བཞི་སྒོམ་པ་ཡིན། འདིར་སེམས་བསྐྱེད་འབྲས་བུ་ལམ་བྱེད་ཀྱི་ཚུལ་དུ་བསམ་བློ་བཏང་ན་སངས་རྒྱས་ཆོས་ཚོགས་མ་ཚར་གསུམ་བཞི་ལྔ་དྲུག་བདུན་ནམ་ཉི་ཤུ་རྩ་ལྔ་ལྟ་བུ་ཞིག་བསགས་ནས། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་ཚིག་འདིའི་ཐོག་ནས་སེམས་བསྐྱེད་ཀྱི་དམིགས་རྣམ་གསལ་བཏབ་ནས་སེམས་ལ་ངར་ཤུགས་སླེབས་པ་བྱས་ཏེ། སེམས་རྣོ་ངར་ལྡན་པ་ཞིག་ཏུ་བཏང་ནས་མཐར་ཐུག་སེམས་ཅན་ཐམས་ཅད་ལ་སངས་རྒྱས་ཀྱི་གོ་འཕང་མ་ཐོབ་པར་ཐབས་མེད། ཐོབ་པར་ཤོག་ཅིག་སྙམ་པའི་གདུང་ཤུགས་དྲག་པོས་ཡི་དམ་བཅས་ནས་དེ་ལྟ་བུའི་ཐོག་ནས་བསམ་བློ་བཏང་། དེའི་རྗེས་སུ་མདུན་དུ་བཞུགས་པའི་བླ་མ་རྒྱལ་བ་ཤཱཀྱ་ཐུབ་པ་ལས་རང་འདྲ་གཉིས་པ་ཞིག་བྱུང་སྟེ་དགྱེས་བཞིན་དུ་རང་ལ་ཐིམ། ཐིམ་པའི་རྐྱེན་བྱས་ཏེ་རང་ཉིད་ད་ལྟ་ཐ་མལ་པར་གསལ་ནས་ཡོད་པ་དེ་སྐད་ཅིག་གིས་སྟོང་སྦྱངས་བྱས། སྟོང་པའི་ངང་ལས་མདུན་དུ་གསལ་བཏབ་པ་བཞིན་སེངྒེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་ལ་རང་ཉིད་ཀྱིས་སྔར་ཆེད་དུ་བྱ་བ་སེམས་ཅན་གྱི་ཆེད་དུ་ཐོབ་ན་ཅི་མ་རུང་སྙམ་དུ་སྨོན་པའི་གོ་འཕང་དམ་པ་དེ་ཉིད་དམ། རྣམ་འདྲེན་ཤཱཀྱ་ཐུབ་པའི་གོ་འཕང་དམ་པ་དེ་ཉིད་བདག་གིས་མངོན་དུ་བྱས་ཏེ། རང་ཉིད་ཀྱང་མཚན་དང་དཔེ་བྱད་ཀྱིས་བརྒྱན་པའི་དེ་བཞིན་གཤེགས་པ་སྐུ་མདོག་གསེར་བཙོ་མ་ལྟ་བུ། གཡས་ས་གནོན་དང་། གཡོན་མཉམ་གཞག་བདུད་རྩིས་གང་བའི་ལྷུང་བཟེད་བསྣམས་ནས་ཡོད་པ་ཞིག་ལ་དངོས་སུ་གྱུར་སོང་སྙམ་པ་དང་། རང་གི་སྙིང་ག་ལ་སོགས་པའི་གནས་རྣམས་ལས་འོད་ཟེར་གྱི་ཚོགས་དཔག་ཏུ་མེད་པ་འཕྲོས་ཏེ། མཁའ་མཉམ་གྱི་སེམས་ཅན་ཐམས་ཅད་ཀྱང་ཐུབ་པའི་དབང་པོའི་གོ་འཕང་ལ་བཀོད། སྔར་སེམས་བསྐྱེད་པ་ལྟར་རང་ཉིད་ཀྱི་མཐར་ཐུག་གི་དམིགས་ཡུལ་དེ་ཡོངས་སུ་རྫོགས་པ་གྲུབ་སོང་སྙམ་པའི་སེམས་ལ་དགའ་སྣང་ཞིག་བསྒོམ། དེ་ལྟར་བྱས་ན་སེམས་བསྐྱེད་འབྲས་བུ་ལམ་བྱེད་ཅེས་པ་དེ་ཡིན། དེ་ནས་བོགས་འདོན་གྱི་ཚོད་ལ་ཚད་མེད་བཞི་སྒོམ་པ་ལ་བསྐྱར་དུ་དྲན་གསོ་ཞིག་བཏང་། ང་ནི་འདིར་སེམས་བསྐྱེད་འབྲས་བུ་ལམ་བྱེད་བསྒོམས་ནས་སྐལ་བ་བཟང་པོ་ཡིན་ན་ཡང་། དངོས་ཡོད་གནས་ཚུལ་ལ་ཐ་མལ་དུ་སྡོད་བཞིན་པ་འདི་རེད།

འདི་གང་གིས་ལན་པ་ཡིན་སྙམ་ན། དུས་འཁོར་བ་ཐོག་མ་མེད་པ་ནས་དུས་ད་ལྟའི་བར་དུ་སེམས་ཆགས་སྡང་གི་དབང་དུ་སོང་བ་འདིས་ལན་པ་ཡིན་པས། ད་ལྟ་ངས་ཆགས་སྡང་གི་དབང་དུ་མི་གཏོང་བར་སེམས་སྙོམས་པ་ཞིག་བསྒྲུབ་རྒྱུ་ཡིན་སྙམ་པའི་སྒོ་ནས་ཐོག་མར་བཏང་སྙོམས་ཚད་མེད་བསྒོམ། དེ་ནས་བྱམས་པ་ཚད་མེད་དང་སྙིང་རྗེ་ཚད་མེད་སོགས་རིམ་པས་བསྒོམ། ཚད་མེད་བཞི་སྒོམ་པ་ནི་སེམས་བསྐྱེད་ཀྱི་བོགས་འདོན་གྱི་ཚོད་ལྟ་བུ་ཡིན་གསུངས། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམས་པ་སྔོན་དུ་བཏང་ནས་ཞེས་དང་། དེ་ནས་ཁྱད་པར་གྱི་སེམས་བསྐྱེད་ཅེས་པ་འདི་བྱང་སེམས་ལས་དང་པོ་བ་དང་། བྱང་སེམས་བློ་དམན་པ་རང་དགའ་བས་སྒོམ་མི་ཐུབ་པའི་ཆ་ནས་སེམས་བསྐྱེད་ཁྱད་པར་བ་གསུངས། སྤྱིར་སེམས་ཅན་ཐམས་ཅད་ལ་སངས་རྒྱས་ཀྱི་གོ་འཕང་ཐོབ་པར་ཤོག་སྙམ་པའི་འདུན་པ་ཤུགས་དྲག་པོའི་སེམས་བསྐྱེད་ནི་བྱང་ཆུབ་སེམས་དཔའ་ཐམས་ཅད་ཀྱི་རྒྱུད་ལ་ཡོད་ཀྱང་། མྱུར་བ་མྱུར་བར་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་འདོད་ཀྱི་སྙིང་སྟོབས་གཞན་དང་མི་འདྲ་བའི་ཤུགས་ཆེན་པོ་དེ་བྱང་སེམས་དབང་པོ་ཤིན་ཏུ་རྣོན་པོ་སྙིང་སྟོབས་རྨད་དུ་བྱུང་བ་ལ་མ་གཏོགས་མི་འབྱུང་བའི་ཁྱད་པར་ཡོད་སྙམ། དེའི་ཕྱིར་ཁྱད་པར་གྱི་སེམས་བསྐྱེད་ཅེས་གསུངས།

དེ་ཡང་། ཁྱད་པར་མ་སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་འཐོབ་པར་བྱ། ཞེས་མྱུར་བ་མྱུར་བར་གསུངས་པ་ནི། ཚེ་གཅིག་ལུས་གཅིག་ཏུ་མྱུར་བ། སྙིགས་དུས་ཀྱི་ཚེ་ཐུང་གཅིག་ཏུ་མྱུར་བ་གཉིས་པ། ཡང་སྙིགས་དུས་ཀྱི་ཚེ་ཐུང་གཅིག་དེ་མྱུར་བ་དང་པོ། མྱུར་བ་གཉིས་པ་ནི་ལོ་བཅུ་གཉིས་ཙམ་དང་། ཤིན་ཏུ་མྱུར་བ་ནི་ལོ་གསུམ་ཕྱོགས་གསུམ་ཙམ་གསུངས། ཧ་ཅང་རང་མྱུར་དྲགས་ན་རྒྱ་མིའི་དྲིལ་བསྒྲགས་ལྟ་བུར་འགྱུར་བའི་ཉེན་ཁ་ཅུང་ཟད་ཡོད། བཞད་མོ་བཞད། མྱུར་བ་མྱུར་བར་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་འཐོབ་པར་བྱ། ཞེས་དང་། དེ་ནས། དེའི་ཕྱིར་དུ་ལམ་ཟབ་མོ་བླ་མ་ལྷའི་རྣལ་འབྱོར་གྱི་སྒོ་ནས། ཞེས་པ་འདི་ཕྱོགས་གཅིག་ནས་སྔགས་དང་འབྲེལ་བ་ཡིན་པས། རྒྱལ་བ་དབེན་ས་པ་ཆེན་པོའི་དབེན་ས་སྙན་བརྒྱུད་ཀྱི་ཐུན་མོང་མ་ཡིན་པའི་བརྡ་ཆད་དུ། བླ་མ་བློ་བཟང་ཐུབ་དབང་རྡོ་རྗེ་འཆང་ཞེས་པ་མང་པོ་གསུངས་ཡོད། ཟབ་མོ་བླ་མ་ལྷའི་རྣལ་འབྱོར་གྱི་སྒོ་ནས་ཞེས་དང་། གང་ལྟར་སྔགས་བླ་མེད་ཀྱི་ལམ་ཉམས་ལེན་བྱེད་པའི་ཚེ་ཟབ་ཁྱད་འདོན་པ་དེ་ལ། ཡི་དམ་ཟེར་ནའང་བླ་མ། ཆོས་སྐྱོང་ཟེར་ནའང་བླ་མ། སངས་རྒྱས་ཟེར་ནའང་བླ་མ། མདོར་ན། སངས་རྒྱས་ཆོས་དགེ་འདུན་གང་ཡིན་ནའང་བླ་མ་མ་གཏོགས་འགྲོ་ས་མེད་པ། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཀུན་གྱི་བྱེད་པོ་བླ་མ་ཡིན། །བླ་མ་རྣམས་ལ་ཕྱག་འཚལ་ལོ། །ཞེས་གསུངས་པ་ལྟར། བླ་མ་ནི་སྐྱབས་གནས་ཐམས་ཅད་འདུས་པའི་བདག་ཉིད། དེ་ཡང་། ཐུགས་སངས་རྒྱས། གསུང་དམ་ཆོས། སྐུ་དགེ་འདུན་ཞེས་བླ་མ་སྐྱབས་གསུམ་འདུས་པའི་བདག་ཉིད་དམ་སྐྱབས་གསུམ་ཀུན་འདུས་སུ་བལྟ་དགོས། མདོར་ན། བླ་མ་ཡི་དམ་རང་སེམས་ངོ་བོ་དབྱེར་མེད་དུ་བལྟས་པའི་ཐོག་ནས་བླ་མའི་རྣལ་འབྱོར་ཉམས་ལེན་བསྐྱང་དགོས་པ་ཡིན་པས། དེ་ཡང་། ལམ་ཟབ་མོ་བླ་མ་ལྷའི་རྣལ་འབྱོར་གྱི་སྒོ་ནས། ཞེས་བླ་མ་ལྷའི་རྣལ་འབྱོར་ཉམས་སུ་ལེན་པ་དང་འབྲེལ། བྱང་ཆུབ་ལམ་གྱི་རིམ་པའི་ཁྲིད་བསྒོམ་པ་ལ་འཇུག་པར་བགྱིའོ་སྙམ་པ་བདུན་ནམ་ཉེར་གཅིག་སོགས་བྱའོ། །འདི་ནས་བཞི་པ་ཚོགས་ཞིང་གསལ་འདེབས་པ་ཞེས་པའི་མགོར་སླེབས་པ་ཡིན་པས་འདི་ནས་བཞག་སྟེ། བསྐྱར་བཤད་བྱེད་ན་ལེགས། བཤད་པ་དང་པོ་འགྲིགས་པ་ཡིན།

བཤད་པ་གཉིས་པ།

དེ་ནས་བསྐྱར་བཤད་གཉིས་པ་ཞུ་བའི་དབང་དུ་བཏང་ན། གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བཤད་པ་ལ། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། འཇམ་མགོན་བླ་མ་ཙོང་ཁ་པ་ཆེན་པོས་ས་བཅད་ཕྱེ་སྟངས་ལ་གནད་འགག་ཆེན་པོ་ཡོད་གསུངས། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་ཞེས་གསུངས་ཏེ། སྡོང་པོ་ལ་རྩ་བ་བརྟན་པོ་དང་བཟང་པོ་ཞིག་བྱུང་ན་ཡལ་ག་དང་ལོ་མ་སོགས་རྒྱས་ཐུབ་པའམ་འཕེལ་ཐུབ་ཅིང་། རྩ་བ་ཡག་པོ་ཞིག་མ་བྱུང་ན་དེ་དག་མི་འབྱུང་བ་ཇི་བཞིན། ལམ་གྱི་རིམ་པའི་རྟོགས་པ་མཚན་ཉིད་ཚང་བ་ཡག་པོ་ཞིག་འབྱུང་དང་མི་འབྱུང་ཞེས་པ་ནི། རྩ་བ་བཤེས་གཉེན་བསྟེན་ཚུལ་ལ་ཐུག་ཡོད་པས་ལམ་གྱི་རྩ་བ་བཤེས་གཉེན་བསྟེན་ཚུལ་ཞེས་གསུངས།

ལམ་གྱི་རྩ་བ་བཤེས་གཉེན་བསྟེན་ཚུལ་བཤད་པ་ལ་ཐུན་དང་ཐུན་མཚམས་སུ་ཉམས་ལེན་བྱེད་པ་གཉིས་ཡོད་ཅིང་། ཐུན་གྱི་རྣལ་འབྱོར་ལ་སྦྱོར་དངོས་མཇུག་གསུམ་ལས། ཐོག་མར་སྦྱོར་བའི་ཆོས་དྲུག་ནི། གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ། མཆོད་པ་གཡོ་མེད་ཅིང་བཀོད་པ་མཛེས་པར་བཤམས་པ། སྟན་བདེ་བ་ལ་ལུས་འདུག་ལུགས་བརྒྱད་དང་། སྤྱོད་ལམ་གང་བདེར་འཁོད་ནས་དགེ་སེམས་ཁྱད་པར་ཅན་གྱི་ངང་ནས་ཞེས་ཆོས་གནད་དུ་འགྲོ་དང་མི་འགྲོ་ཞེས་པ་ནི་ཀུན་སློང་རྣམ་པར་དག་པ་ལ་རག་ལས་པས། ང་ཚོས་ཁ་ཏོན་དགེ་སྦྱོར་གང་འདྲ་ཞིག་བྱེད་པའི་སྐབས་སུ་ཡིན་ན་ཡང་། ཀུན་སློང་ཡག་པོ་ཞིག་གསལ་འདེབས་དགོས། ཀུན་སློང་ཡག་པོ་ཞིག་བཅོས་དགོས། མདོར་བསྡུས་ན། ཆོས་ཀྱི་རྩ་བ་ནི་སྐྱབས་འགྲོ་དང་སེམས་བསྐྱེད་གཉིས་ཡིན་པས། སེམས་ལ་སྐྱབས་སེམས་གཉིས་ཀྱི་བཟོ་ལྟ་ཡག་པོ་ཞིག་ཚང་བར་བྱས་ནས། ད་རེས་དལ་འབྱོར་གྱི་མི་ལུས་བཟང་པོ་ཐོབ།

སངས་རྒྱས་ཀྱི་བསྟན་པ་དང་མཇལ། གོ་སྐབས་བཟང་པོ་འདི་འདྲ་ཞིག་ཡོད་པའི་སྐབས་སུ་དུས་ཚོད་ཐུང་ཐུང་ཞིག་ལས་མེད་ནའང་རྒྱུད་ལ་བག་ཆགས་བཟང་པོ་ཞིག་འཇོག་ཐུབ་པ་ཅིས་ཀྱང་བྱ་སྙམ་པ་དང་། དེ་ཡང་། རང་གཅིག་པུའི་ཆེད་དུ་མིན་པར་མཁའ་མཉམ་གྱི་སེམས་ཅན་ཐམས་ཅད་ཀྱི་ཆེད་དུ་དང་། སངས་རྒྱས་ཀྱི་བསྟན་པ་རྒྱས་པ་དང་འགྲོ་བ་བདེ་བའི་ཆེད་དུ་ངས་སྒོམ་ཡག་པོ་ཞིག་རྒྱག་གི་ཡིན་བསམ་པ་དང་སྐྱབས་འགྲོ་ཡག་པོ་ཞིག་བྱེད་རྒྱུ་ཡིན་བསམ་པའི་དགེ་སེམས་ཁྱད་པར་ཅན་གྱི་ངང་ནས་སྐྱབས་སུ་འགྲོ་བ་ལ་ཐོག་མར་སྐྱབས་ཡུལ་གསལ་བཏབ། དེ་ཡང་། སྔར་གསུངས་པ་བཞིན་ཁྲི་སྡེ་ལྔའི་སྟེང་ནས་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཉན་རང་ཆོས་སྐྱོང་སྲུང་མའི་ཚོགས་དང་བཅས་པ་མང་པོ་ཞིག་གསལ་བཏབ་ནས། བློ་ལ་འཁུལ་ཆེན་པོ་ཡག་པོ་འབྱུང་གི་འདུག་ན་དེ་ལྟར་གསལ་གདབ། དེ་བྱས་ན་དམིགས་པ་གསལ་ལ་མི་གསལ་བ་ཞིག་ལ་སྔོན་ལ་དཀའ་ལས་ཤུགས་ཆེན་པོ་རྒྱག་དགོས་པ་དང་། དེ་ཙམ་གྱིས་བློ་ལ་གཟེངས་སུ་ཐོན་པ་ཞིག་འབྱུང་གི་མི་འདུག་ན། སེམས་ཀྱི་ནང་དུ་སྐྱབས་འགྲོ་ཤུགས་ཆེན་པོ་ཞིག་འབྱུང་བ་ལ་དུས་ཚོད་ཀྱང་མི་འགོར་བར། སྐབས་རེར། ཀུན་འདུས་ནོར་བུའི་ལུགས་སུ་བསམ་བློ་བཏང་ནའང་ཡག་པོ་ཡོད།

ཡི་དམ་ཟེར་ནའང་འདྲ། སངས་རྒྱས་ཟེར་ནའང་ཆོག །བྱང་སེམས་ཟེར་ནའང་རུང་། དཔའ་བོ་མཁའ་འགྲོ་ཟེར་ནའང་། གང་ཟེར་ན་ང་ནི་བླ་མ་ཁྱེད་རང་ཡིན་བསམ་པ་ལྟ་བུ་དང་། ཡང་ན། ཀུན་འདུས་ནོར་བུའི་ལུགས་སུ་གསལ་བཏབ་ནས་བླ་མ་འབའ་ཞིག་ལ་བསམ་བློ་བཏང་། དེ་ལྟར་བསམ་བློ་བཏང་ནས། རྣམ་པ་བསྟན་པའི་བདག་པོ་སྟོན་པ་བཅོམ་ལྡན་འདས་ཀྱི་རྣམ་པར་གསལ་བཏབ། ངོ་བོ་རང་གི་བླ་མ་ཡིན་པ་ལ་བསམ་བློ་བཏང་། དེ་སྐྱབས་གནས་ཐམས་ཅད་འདུས་པའི་བདག་ཉིད་དུ་བལྟས་ནས། དེ་ག་རང་ལ་དེ་ལས་མང་དགོས་པ་མེད། དེ་ལས་བརྒལ་དགོས་པ་མེད། དེ་ལས་རྣམ་གྲངས་མང་དགོས་པ་མེད། གང་ལྟར་བླ་མ་རྒྱལ་བ་ཤཱཀྱ་ཐུབ་པ་ཁྱེད་རང་མཁྱེན་བསམས་ནས་བསམ་བློ་བཏང་ན་ཡང་སྐབས་རེར་ཡག་པོ་ཡོད། མཁྱེན་སོང་ངམ། དེའི་ཕྱིར་མཛད་པ་འཕྲིན་ལས་མཐའ་ཡས་པའི་མཚོན་དོན་ལ་ཚོགས་ཞིང་གི་རྣམ་པ་མང་པོ་ཡོད་པ་ཡིན་ནའང་ཕན་པ་ཡོད། གང་ཡིན་པ་ཐམས་ཅད་ཀྱི་སྤྲུལ་གཞིའི་ཆ་ནས་བརྩིས་པ་ཡིན་ན་ཡང་། བླ་མ་ཁྱེད་རང་ཡིན་བསམ་པ་ལྟ་བུ་དང་། རང་གི་ངོས་ནས་ཆ་བཞག་ནའང་རང་གིས་འཇུ་ས་དང་འཆང་ས་དང་འཁྱུད་ས་ཐམས་ཅད་བླ་མ་ཁྱེད་རང་མ་གཏོགས་སུ་གཅིག་ཀྱང་མེད་བསམ་པ་དང་། དེ་ག་རང་ཡག་ནའང་ཁྱེད་རང་ཡིན། ཉེས་ནའང་ཁྱེད་རང་ཡིན་བསམ་པའི་བློ་སྣ་མང་པོ་མེད་པ་ཞིག་ཏུ་འགྱུར་བ་ལ་རྣམ་གྲངས་མང་པོ་མེད་ནའང་ཕན་པ་ཡོད། དེ་ལྟ་བུའི་རང་ཉིད་ཀྱི་བློ་ལ་ཁྱད་པར་ཡོད་པ་རྣམས་ལ་ཚོགས་ཞིང་གི་རྣམ་པ་མི་འདྲ་བ་མང་པོ་གསལ་འདེབས་མི་དགོས་པར། བླ་མ་རྣམ་པ་རྒྱལ་བ་ཤཱཀྱ་ཐུབ་པའི་ཆ་ལུགས་ཅན་དེ་ག་རང་ལ་བསམ་བློ་བཏང་། རང་གི་མཐའ་སྐོར་དུ་ཕྱོགས་བཅུའི་རིགས་དྲུག་གི་སེམས་ཅན་ཐམས་ཅད་ཡོད་པར་བསམ་བློ་བཏང་ནས་སྐྱབས་འགྲོའི་རྒྱུ་གང་ལེགས་གསལ་བཏབ། དེ་ཚང་ངེས་ཀྱི་ཐོག་ནས་སྐྱབས་འགྲོ་བཞི་སྐོར་ལ་བསམ་བློ་བཏང་། དེ་ནས་གཤམ་ལ་བདུད་རྩི་འབེབས་སྦྱང་གི་དམིགས་པ་བྱས།

དེ་ཡང་། དེ་སྔ་ཡན་ཆད་ཀྱི་མཆོག་གསུམ་ལ་བརྟེན་པའི་སྡིག་སྒྲིབ་རྣམས་སྦྱངས་པའི་དམིགས་པ་དང་། དེ་ནས་མཆོག་གསུམ་གྱི་བྱིན་རླབས་ཐམས་ཅད་རང་རྒྱུད་ལ་ཞུགས་པའི་དམིགས་པ་བྱས། དེ་ལ་བརྟེན་ནས་རང་གཞན་སེམས་ཅན་ཐམས་ཅད་མཆོག་གསུམ་གྱི་སྐྱབས་འོག་ཏུ་ཚུད་སོང་སྙམ་པའི་དམིགས་པ་བྱེད་དགོས། སྦྱང་འཇུག་ཚུད་གསུམ་གྱི་ཐོག་ནས་དེ་ལྟར་སྐྱབས་འགྲོ་བྱ་ཞིང་། དེའི་རྗེས་སུ་སེམས་བསྐྱེད་ནི། རང་གི་མཐའ་སྐོར་དུ་ཡོད་པའི་སེམས་ཅན་རྣམས་ལ་དམིགས་ཏེ་དེ་རྣམས་ལ་སྡུག་བསྔལ་དང་འབྲལ་འདོད་ཀྱི་སྙིང་རྗེ་དང་། བདེ་བ་དང་ལྡན་འདོད་ཀྱི་བྱམས་པ་དང་། དེ་གཉིས་རྩ་བ་བྱས་ནས་སེམས་ཅན་གྱི་གཞན་དོན་རང་གི་ཁུར་དུ་འཁྱེར་བའི་ལྷག་བསམ་དང་། དེ་ལ་ཡང་སྟོང་ཉིད་རྟོགས་པའི་ལྟ་བར་ཅུང་ཟད་བསམ་བློ་གཏོང་ཐུབ་ན། ཆོས་རྣམས་རང་བཞིན་མེད་པ་དང་། ཆོས་རྣམས་རྐྱེན་ལ་ལྟོས་པ་ཡིན་པ་དང་། རྐྱེན་གྱི་དབང་གིས་འགྱུར་རྒྱུ་ཡོད་པ་དང་། ཁམས་བདེ་བར་གཤེགས་པའི་སྙིང་པོ་ཞེས་པ་ཞིག་ང་རང་ཚོ་སེམས་ཅན་ཐམས་ཅད་ཀྱི་རྒྱུད་ལ་ཁྱབ་ནས་ཡོད་པ། སེམས་ཀྱི་ངོ་བོ་མཐར་ཐུག་པ་ནི་དྲི་མས་མ་བསླད་པ་ཡིན་པ། སེམས་ཕྲ་མོའི་གནས་ལུགས་དེ་ཀུན་རྟོག་གིས་གཡོ་བ་མེད་པའི་ཐོག་ནས་བསམ་བློ་བཏང་ན་འཚང་རྒྱ་རུང་ཡིན་པ། སངས་རྒྱས་འགྲུབ་རུང་ཡིན་པ་སོགས་ལ་བསམ་བློ་འཁོར་བ་ཡིན་ན། དངོས་གནས་དྲང་གནས་སངས་རྒྱས་ཀྱི་གོ་འཕང་འགྲུབ་པ་ཞིག་མ་བྱུང་ན་གཞི་ནས་ཕངས་པོ་ཡིན།

ཨུ་ཚུགས་བརྒྱབ་ནས་བསམ་བློ་གཏོང་བ་ལས་འཕྲལ་དུ་དཀའ་ལས་ཁག་པོ་ཡིན་པས་རང་ཉིད་ཀྱི་བློ་ཡུལ་དང་འཚམ་པའི་བསམ་བློ་གཏོང་དགོས། མདོར་ན། རྒྱས་པར་བསམ་བློ་བཏང་བ་ཡིན་ནའང་འདྲ། བསྡུས་བསྡུས་བྱས་ནས་བསམ་བློ་བཏང་བ་ཡིན་ནའང་འདྲ། གང་ཡིན་ན་ཡང་མདོ་དོན་སྙིང་པོ། སེམས་ལ་བཟོ་བཅོས་དང་། འགུལ་སྐྱོད་ཐེབས་དགོས་པ་ཡིན། སེམས་ལ་འགུལ་སྐྱོད་ཅིག་མ་ཐེབས་ན་ལོ་ནས་ལོ་སྦྲེལ་ནས་མཚམས་བསྡམས་སྡོད་པ་ཡིན་ན་ཡང་། སྡུག་གྱོང་རེད་མ་གཏོགས་སྙིང་པོ་གཏན་ནས་མེད། དེ་ཡང་། སེམས་ལ་འགུལ་སྐྱོད་ཅིག་ཐེབས་པའི་ཆེད་དུ་མཐའ་སྐོར་རི་སྐོར་གང་འདྲ་བྱས་ན་ཡང་། སེམས་ལ་ངེས་ཤེས་སྐྱེ་བའི་ཐབས་ཤེས་བྱས་ཏེ། གནས་སྐབས་དེ་ག་ལ་ངུས་འཇོག་དགོས་བསམ་པ་ལྟ་བུའི་སེམས་ལ་འགུལ་སྐྱོད་ཐེབས་པའི་བསམ་བློ་ཞིག་གསལ་བཏབ་པའི་ཐོག་ནས་རྣམ་མཁྱེན་དོན་གཉེར་གྱི་བློ་དུ་རེ་བ་ཞིག་སྐྱེས་པ་ཡིན་ན་དེ་ལ་སེམས་བསྐྱེད་ཅེས་པ་ཡིན། དེ་ནས་སེམས་བསྐྱེད་འབྲས་བུ་ལམ་བྱེད་ལ་བསམ་བློ་བཏང་ན། སངས་རྒྱས་ཆོས་ཚོགས་མ་ལྟ་བུ་དགའ་རབ་ཅིག་བསགས་ནས་སེམས་ལ་ཡིད་འགྱུར་ལྟ་བུ་ཐོན་པའི་སྐབས་སུ་མདུན་ན་བཞུགས་པའི་བླ་མ་རྒྱལ་བ་ཤཱཀྱ་ཐུབ་པ་དེ་ལས་རང་འདྲ་གཉིས་པ་ཞིག་རང་ལ་ཐིམ་ནས་རང་ཉིད་ཀྱང་བླ་མ་རྒྱལ་བ་ཤཱཀྱ་ཐུབ་པའི་སྐུར་གྱུར་སོང་སྙམ་པ་དང་། ཡང་། སེམས་བསྐྱེད་ཀྱི་འབྲས་བུ་ལམ་བྱེད་སྒོམ་པའི་ཚེ་ཚོགས་ཞིང་བསྡུས་པར་སྦྲགས་ནས་མདུན་དུ་བཞུགས་པའི་བླ་མ་རྒྱལ་བ་ཤཱཀྱ་ཐུབ་པ་དེ་ཉིད་ཀྱིས་གཟེངས་བསྟོད་དང་དབུགས་དབྱུང་གི་གསུང་འབྱོན་བཞིན་པ་དང་བཅས་ནས་རང་ཉིད་ལ་དགྱེས་བཞིན་དུ་ཐིམ་སོང་སྙམ་པ་དང་། དེ་ཐིམ་པའི་རྐྱེན་གྱིས་རང་ཉིད་སྐད་ཅིག་གིས་འོད་གསལ་དུ་དག་ནས། སྔགས་དང་སྦྲེལ་ནས་བསམ་བློ་བཏང་ན་ཡང་མི་འགྲིག་པ་མེད། དབང་ཐོབ་པ་ཞིག་དགོས་པས། དབང་ཐོབ་ཡོད་ན་བསམ་བློ་དེ་བཏང་ཆོག་གི་ཡོད། བླ་མེད་ཀྱི་དབང་མ་ཐོབ་པ་ཞིག་ཡིན་ན་བསམ་བློ་དེ་དག་བཤད་པ་ལ་ཐོན་པ་ཡིན་ན་ཡང་བསམ་བློ་བཏང་ན་འགྲིག་གི་མེད། དབང་ཐོབ་མཁན་རྣམས་ལ་འགྲིགས་པ་ཡིན། དེ་ལྟར་བླ་མ་རྒྱལ་བ་ཤཱཀྱ་ཐུབ་པ་རང་ལ་ཐིམ། ཐིམ་པའི་རྐྱེན་གྱིས་རང་གི་སེམས་ལ་དགའ་བདེ་སྐྱེས། དགའ་བདེ་སྐྱེས་པའི་ངང་ནས་བརྟགས་པའི་ཚེ་དགའ་མཁན་དེ་སུ་ཡིན། ཐིམ་ས་དེ་སུ་ལ་ཐིམ་པ་ཡིན། ཐིམ་མཁན་དེ་སུ་ཡིན་སྙམ་ན། རང་གི་བླ་མ་ཡིན། ཐིམ་མཁན་གྱི་བླ་མ་དེ་ཡང་གང་འདྲ་ཞིག་ཡིན་སྙམ་ན། བླ་མའི་ཕུང་པོ་ལྔ་ལ་བརྟེན་ནས་བཏགས་ཙམ་ཞིག་ཡིན། དེ་ལྟར་ཡང་། རྩ་ཤེ་ལས། ཕུང་མིན་ཕུང་པོ་ལས་གཞན་མིན། །དེ་ལ་ཕུང་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །
ཞེས་གསུངས་པ་ལྟར། རྣམ་ལྔའི་རིགས་པའི་ཐོག་ནས་བསམ་བློ་བཏང་ན་རང་གི་བླ་མ་ཞེས་པ་ནི་བརྟེན་ནས་བཏགས་པ་ཞིག་དང་ལྟོས་པའི་སྒོ་ནས་བཞག་པ་ཞིག་མ་གཏོགས་མེད་ཅིང་། བྱིན་རླབས་ཆེན་པོར་བརྩི་བ་དང་། རང་ཉིད་ཀྱིས་འདི་ཕྱི་ཐམས་ཅད་ཀྱི་སྐྱབས་གནས་ཞུ་ས་དང་རེ་ལྟོས་འཆའ་ས་བདེན་པ་བ་ཞིག་ཡོད་དམ་སྙམ་ན། མིང་གི་དབང་གིས་ཡོད་ཙམ་ཞིག་ལས་བདེན་པ་བ་ཞིག་གཏན་ནས་མེད། བྱིན་རླབས་རང་གི་སྙིང་གར་ཞུགས་ཏེ་སེམས་འདི་དགའ་ལྷང་ལྷང་བྱེད་པའི་དགའ་མཁན་དང་། སྔར་སེམས་སྐྱོ་མཁན་གྱི་ང་གཉིས་ལ་བརྟག་དཔྱད་ཅིག་བཏང་བ་ཡིན་ན། སྔར་རང་གི་ལུས་འདི་ལ་དབང་བར་བྱེད་མཁན་དང་རང་གི་སེམས་འདི་ལ་དབང་བར་བྱེད་མཁན་གྱི་ང་ལིང་ངེ་བ་ཞིག་ཡོད་ཤག་ཤག་བྱེད་པའི་ང་དེ་ལྟ་བུ་ཞིག་གཏན་ནས་མེད། ལུས་སེམས་གཉིས་ལ་བརྟེན་ནས་བཏགས་ཙམ་གྱི་ང་ཞིག་མ་གཏོགས་གཏན་ནས་མེད་པ་དྲན་པའི་ཐོག་ནས་ང་རང་བཞིན་མེད་པ་ལ་བསམ་བློ་ཞིག་བཏང་། དེ་ནས་སྟོང་སྦྱངས་བྱས། སྟོང་པའི་ངང་ལས་སེངྒེའི་ཁྲིའི་སྟེང་དུ་རང་ཉིད་བླ་མ་རྒྱལ་བ་ཤཱཀྱ་ཐུབ་པའི་སྐུ་ཇི་ལྟ་བ་བཞིན་དུ་བསྐྱེད། སྐུའི་བ་སྤུའི་བུ་ག་ཚུན་ཆད་ནས་འོད་ཟེར་གྱི་ཚོགས་དཔག་ཏུ་མེད་པ་འཕྲོས་ནས་གང་ལ་གང་འདུལ་གྱི་འཕྲིན་ལས་ཀྱི་སྒོ་ནས་གདུལ་བྱ་མ་སྨིན་པ་རྣམས་སྨིན་པར་བྱས། སྨིན་པ་རྣམས་གྲོལ་བར་བྱས། གྲོལ་བ་རྣམས་མཐར་ཕྱིན་པར་བྱས་ཏེ་ཐམས་ཅད་རྣམ་མཁྱེན་རྒྱལ་བའི་ས་ལ་བཀོད་ཡོད་བསམ་པའི་དགའ་བ་བསྒོམ། དེ་སེམས་བསྐྱེད་འབྲས་བུ་ལམ་བྱེད་དེ་ཡིན།

དེའི་རྗེས་སུ་རང་གིས་མོས་སྒོམ་ཙམ་བྱེད་པ་ལས་ངེས་པ་དོན་ལ་སྐྱོན་གྱི་གོང་བུ་ཞིག་ཏུ་གྱུར་ནས་ཡོད་པ་འདི་ཡིན། འདི་གང་གིས་ལན་པ་ཡིན་སྙམ་ན། སེམས་ཆགས་སྡང་གི་གཞན་དབང་དུ་སོང་བ་འདིས་ལན་པ་ཡིན་པས་ད་ནས་ངས་སེམས་ཆགས་སྡང་གི་གཞན་དབང་དུ་མི་གཏོང་བར་སེམས་སྙོམས་པ་ཞིག་བསྒྲུབ་རྒྱུ་ཡིན་བསམ་པ་དང་། སེམས་སྙོམས་པ་ཙམ་གྱིས་ཐམས་ཅད་ལ་ཆགས་སྡང་མེད་པར་བཏང་སྙོམས་སུ་གྱུར་ན་ཅི་མ་རུང་སྙམ་པའི་བཏང་སྙོམས་ཚད་མེད་བསྒོམ། དེ་བཞིན་ཚད་མེད་བཞི་རེ་རེ་ལ་ཡང་ཚད་མེད་བཞི་བཞིར་ཕྱེ་ནས། གནས་ན་ཅི་མ་རུང་། གནས་པར་གྱུར་ཅིག །གནས་པར་བདག་གིས་བྱ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ་ཞེས་གསུངས་པ་བཞིན། ཚད་མེད་བཞི་པོ་རེ་རེ་ལའང་ཚད་མེད་བཞི་བཞི་ཚང་བར་བྱས་ཏེ་ཞེས་གསུང་རྒྱུན་དུ་ཡོད་པ་ལྟར་ཚད་མེད་བཞི་སྒོམ་པ་དེ་འགྲིགས་པ་ཡིན། དེ་བཤད་པ་གཉིས་པ་ཡིན།

བཤད་པ་གསུམ་པ།

དེ་ནས་བཤད་པ་གསུམ་པ་ནི། བཞི་པ་གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བཤད་པ་དེ་ལ། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། དང་པོ་ནི་ལམ་རིམ་ཆེན་མོའི་སྐབས་ནས་གསུངས་པ་བཞིན་བླ་མ་མཚན་ཉིད་ཚང་བ་ཞིག་དགོས་པ་ཡིན་ཞིང་། བླ་མ་མཚན་ཉིད་ཚང་བ་ཞིག་མ་བྱུང་ན་ཉེན་ཁ་ཡོད་པ་ཡིན་པས། བསྟེན་བྱ་དགེ་བའི་བཤེས་གཉེན་གྱི་མཚན་ཉིད། སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ་ཞེས་གསུངས། དེ་ཡང་། ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་ཉིད་ཀྱིས། འདུལ་བ་ནས་བཟུང་གསང་བ་འདུས་པའི་བར་དུ་སྐབས་བབ་ཀྱི་བླ་མའི་མཚན་ཉིད་མང་པོ་ཞིག་ཞིབ་ཅིང་ཕྲ་བའི་སྒོ་ནས་གཏན་ལ་ཕབ་པའི་བླ་མའི་མཚན་ཉིད་དེ་དག་ཤེས་པར་བྱས་ཏེ། ལམ་རིམ་ཆེན་མོ་ལས། བླ་མ་བསྟེན་པར་འདོད་པ་རྣམས་ཀྱིས་ནི་དེ་དག་ཤེས་པར་བྱས་ལ་མཚན་ཉིད་དང་ལྡན་པ་འཚོལ་བ་ལ་འབད་པར་བྱ་ཞིང༌། སློབ་མ་བསྟེན་པར་འདོད་པ་རྣམས་ཀྱིས་ཀྱང་དེ་དག་ཤེས་པར་བྱས་ཏེ་མཚན་ཉིད་དེ་དག་དང་ལྡན་པར་བྱ་བ་ལ་འབད་དོ། །གསུངས་པ་ལྟར་དངོས་གནས་ཡིན། དེའི་ཕྱིར་བླ་མའི་མཚན་ཉིད་དེ་དག་ཤེས་པར་བྱས་ཏེ་རང་ཉིད་ལ་ཐར་པ་དང་ཐམས་ཅད་མཁྱེན་པའི་ལམ་སྟོན་ཐུབ་པའི་བླ་མ་ཞིག་བསྟེན་དགོས། དེ་ལྟ་བུའི་བླ་མ་དེ་བཤེས་གཉེན་དུ་བསྟེན་ནས་བསྟེན་ཚུལ་མ་ལོག་པའམ་བསྟེན་ཚུལ་ཡག་པོ་ཞིག་དགོས་པ་ཡིན་པས། སྔར་ཚོགས་ཀྱི་ཞིང་དུ་གསལ་བཏབ་ནས་མཆོད་པ་ལྟར་སྐྱབས་འགྲོ་སེམས་བསྐྱེད་བྱེད་དགོས། རང་གི་ཡིད་མཐུན་གྱི་གནས་སུ་སྟན་བདེ་བ་ལ་འཁོད་ནས་ཚོགས་ཀྱི་ཞིང་གསལ་བཏབ་སྟེ། དགེ་སེམས་ཁྱད་པར་ཅན་གྱི་ངང་ནས་ཐོག་མར་སྐྱབས་སུ་འགྲོ་བ་ལ་སྐྱབས་འགྲོ་བཞི་སྐོར་ལྟ་བུའམ། ཡང་ན། སྐྱབས་འགྲོ་ལྔ་སྐོར་སོགས་རྒྱས་བསྡུས་མི་འདྲ་གང་བྱེད་ནའང་རང་ཉིད་ཀྱི་བློ་དང་འཚམ་པ་ཞིག་བྱས། སྐྱབས་ཡུལ་རྒྱས་བསྡུས་གང་འདྲ་ཞིག་གསལ་འདེབས་མི་འདེབས་དང་། ཚོགས་ཞིང་རྒྱས་བསྡུས་གང་འདྲ་ཞིག་གསལ་འདེབས་མི་འདེབས་ཞེས་པ་ནི་རང་ཉིད་ཀྱི་བློ་འཁུལ་ཆེ་ལུགས་དང་། བློ་ལ་གང་འཁུལ་ཚབས་ཆེ་བ་དང་། གང་གིས་སེམས་ལ་འགྱུར་བ་ཐོན་ལུགས་ཆེ་བ་བྱུང་ན་དགོས་དོན་དེ་དགོས་པ་ཡིན། དེ་གཙོ་བོ་ཡིན་པས་རྩལ་འདོན་བྱས། མཁྱེན་སོང་ངམ། དེ་ལྟར་རང་ཉིད་ཀྱི་བློ་དང་འཚམ་པའི་སྐྱབས་ཡུལ་རྒྱས་བསྡུས་གང་རུང་ཞིག་གསལ་བཏབ། རང་གི་མཐའ་སྐོར་དུ་སེམས་ཅན་ཐམས་ཅད་ཡོད་བསམ་པའི་ཐོག་ནས་སྐྱབས་འགྲོའི་རྒྱུ་ཚང་ངེས་ཀྱི་སྐྱབས་སུ་འགྲོ་བ་དང་། དེ་ནས་བདུད་རྩི་འབེབས་སྦྱང་གི་དམིགས་པ་བསྐྱངས། དེའི་རྗེས་སུ་སེམས་བསྐྱེད་དང་། སེམས་བསྐྱེད་ཀྱི་རྗེས་སུ་སེམས་བསྐྱེད་འབྲས་བུ་ལམ་བྱེད་ཀྱི་ཚུལ་གྱིས་བསམ་བློ་བཏང་ན་སྔགས་ཀྱི་ཟབ་གནད་ཚང་བའི་འབྲས་བུ་ལམ་བྱེད་ཀྱི་ཐུན་མོང་མིན་པའི་ཡོན་ཏན་ཡོད།

དེ་ལྟ་བུའི་སྒོ་ནས་སེམས་བསྐྱེད་འབྲས་བུ་ལམ་བྱེད་ལ་བསམ་བློ་བཏང་། དེའི་རྗེས་སུ་དེའི་བོགས་འདོན་ལ་ཚད་མེད་བཞིར་བསམ་བློ་བཏང་། དེའི་རྗེས་སུ་ཁྱད་པར་གྱི་སེམས་བསྐྱེད་ལ་བསམ་བློ་བཏང་། དེས་བཤད་པ་གསུམ་པ་འགྲིགས་པ་ཡིན། དེ་ལྟར་བདེ་ལམ་གྱི་ཁྲིད་རྒྱུན་ཉམས་ཁྲིད་ཀྱི་ཚུལ་གྱིས་བཤད་པ་དེ་རིང་མཚམས་འདིར་འཇོག །མདོར་ན། གོང་དུ་གང་ཞུས་པ་རྣམས་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ། བྱང་ཆུབ་སེམས་མཆོག་རིན་པོ་ཆེ། །མ་སྐྱེས་པ་རྣམས་སྐྱེ་གྱུར་ཅིག །སྐྱེས་པ་ཉམས་པ་མེད་པ་ཡང་། །གོང་ནས་གོང་དུ་འཕེལ་བར་ཤོག །

ཉིན་གཉིས་པ།

བཤད་པ་བཞི་པ། བསྐྱར་བཤད།

དེ་ཡང་། ཐུན་དང་ཐུན་མཚམས་དང་། སྦྱོར་དངོས་མཇུག་གསུམ་ལས། སྦྱོར་བ་ལ་སྦྱོར་བའི་ཆོས་དྲུག་ཉམས་སུ་ལེན་དགོས་པས། སྦྱོར་བའི་ཆོས་དྲུག་ནི། གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ། མཆོད་པ་གཡོ་མེད་ཅིང་བཀོད་པ་མཛེས་པར་བཤམས་པ། སྟན་བདེ་བ་ལ་ལུས་འདུག་ལུགས་བརྒྱད་དང་སྤྱོད་ལམ་གང་བདེར་འཁོད་ནས་དགེ་སེམས་ཁྱད་པར་ཅན་གྱི་ངང་ནས་སྐྱབས་འགྲོ་སེམས་བསྐྱེད་ཚད་མེད་བཞི་རྒྱུད་དང་འདྲེས་ངེས་སུ་བྱ་བ། བཞི་པ་ཚོགས་ཞིང་གསལ་འདེབས་པ། ལྔ་པ་བསག་སྦྱང་གི་གནད་བསྡུས་པ་ཡན་ལག་བདུན་པ་མཎྜལ་དང་བཅས་པ་འབུལ་བ། དྲུག་པ་མཎྜལ་ཕུལ་བ་སྔོན་དུ་བཏང་ནས་དོན་ཆེན་པོ་གསུམ་གྱི་སྒོ་ནས་གསོལ་བ་བཏབ་སྟེ་བྱིན་རླབས་ཞུ་བ་རྣམས་ཡིན།

དང་པོར་གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ་ནི། རང་ཉིད་ཀྱིས་ཁ་ཏོན་དགེ་སྦྱོར་བྱེད་སའི་གནས་དེར་ཕྱག་དར་དང་བྱི་དོར་གད་འཕྱག་ཡག་པོ་ཞིག་བྱས། དེ་ཡང་། འཇིག་རྟེན་ཆོས་བརྒྱད་ཀྱི་བསམ་བློ་སོགས་མིན་པར་ཡག་པོ་ཞིག་བྱ་དགོས། དེ་ནས་སྐུ་གསུང་ཐུགས་རྟེན་ཡོད་ན་བཀྲམ་སྟངས་གོ་རིམ་མ་འཆོལ་བར་བསྒྲིགས། ངོས་ཀྱིས་ནམ་རྒྱུན་འདི་ཤོད་བཞིན་ཡོད། ང་རང་ཚོ་བོད་ལ་ཆ་བཞག་ན་བར་སྐབས་སུ་སྐུ་གསུང་ཐུགས་རྟེན་གཏོར་བཤིག་ཚབས་ཆེན་བཏང་བ་རེད། གལ་ཆེ་ཤོས་ནི་མི་ཐོག་བཞིའི་བྱིས་པ་འཚར་ལོངས་འབྱུང་བཞིན་པ་རྣམས་ལ་ནང་པ་སངས་རྒྱས་པའི་བསྟན་པའི་བདག་པོ་སྟོན་པ་ཤཱཀྱ་ཐུབ་པ་ཞེས་པ་ནི་འདི་ཡིན། ང་རང་ཚོ་བོད་ཁ་བ་གངས་ཅན་པའི་ལྷག་པའི་ལྷ་སྐལ་འཕགས་མཆོག་སྤྱན་རས་གཟིགས་ཞེས་པ་འདི་ཡིན། བྱིས་པ་རྣམས་ལ་ཤེས་རབ་སྩོལ་བའི་ལྷག་པའི་ལྷའམ་ཤེས་རབ་ཀྱི་ལྷ་འཕགས་པ་འཇམ་དཔལ་ཞེས་པ་འདི་ཡིན་ཞེས་ངོ་སྤྲོད་བྱེད་དགོས་པ་ཡིན་པས་སྐུ་གསུང་ཐུགས་རྟེན་གལ་ཆེན་པོ་ཡིན། ཅུང་ཙམ་བྱུང་ན་ཡག་པོ་ཡིན། རང་ཉིད་ལ་འབད་མེད་ལྷུན་གྲུབ་ཀྱི་ཐོག་ནས་སྐུ་གསུང་ཐུགས་རྟེན་བྱུང་ན་ལེགས།

འགྲུབ་ལ་མི་འགྲུབ་བཞིན་དུ་ཧ་ཅང་དང་དོད་བྱས་ཏེ་ཨུ་ཚུགས་བརྒྱབ་ན་སྙིང་པོ་མེད། ངོས་ཀྱིས་ནམ་རྒྱུན་འདི་ཤོད་བཞིན་ཡོད། དེ་སྔ་ཡིན་ན་ང་ཚོ་བོད་པའི་ནང་ཆོས་དང་འཇིག་རྟེན་དབྱེ་བ་མེད་པའི་ཐོག་ནས་དོན་དངོས་མིའི་རིགས་ཀྱིས་ཚད་འཇོག་སའམ་ཚད་འཛིན་འཕེར་བ་ལྟ་བུའི་རླབས་ཆེན་མང་པོ་བྱུང་ཡོད། ཕྱོགས་གཅིག་ནས་བསམ་བློ་བཏང་ན་དེ་སྔ་ཧོལ་རྒྱུག་ལྷོད་གཡེང་ཤོར་ཏེ། ཧོབ་དེ་ཁ་ལ་བལྟས་ན་ཕྱི་ལྟར་དུ་ཆོས་དར་རྒྱས་ཆེན་པོ་ཡིན་ན་ཡང་། ཆོས་དར་རྒྱས་ཆེན་པོ་ཡིན་པ་དེའི་མགོ་ལ་ཉོན་མོངས་ཤོར་ནས་ཆོས་བྱེད་སའི་ནང་དུའང་ཉོན་མོངས་ཆགས་སྡང་གཉིས་ཀྱི་གདམས་ངག་གསལ་ལེར་ཤར་མྱོང་བས། ང་ཚོས་ཆོས་ཞེས་པ་འདི་སེམས་རྒྱུད་འདུལ་བའི་ཐོག་ལ་ངེས་པར་གཏོང་དགོས། སྤྱིར་རྟག་པར་ཤོད་བཞིན་ཡོད་ཀྱང་། གལ་ཆེན་དོན་ཆེན་གྱིས་ཁ་ནང་དུ་ཕྱོགས་ནས་སེམས་ལ་ཞུས་དག་གཏོང་གི་ཡིན་བསམ་པའི་ཐོག་ནས་གཟབ་གཟབ་བྱེད་དགོས་པ་ལས། ཆོས་དེ་ཡང་འཇིག་རྟེན་ཆོས་བརྒྱད་ཀྱི་ཐོག་ལ་སོང་ནས་མི་ལ་ངོམ་པ་དང་། མི་ལ་འཕྱར་བ་དང་། མཐའ་དོན་སྐུ་གསུང་ཐུགས་རྟེན་བསྒྲིགས་པ་རྣམས་རྒྱུ་ཅ་ལག་གི་འདུ་ཤེས་ཙམ་གྱི་ཐོག་ནས་བསྒྲིགས་པ་དང་། མི་ལ་ངོམ་པའི་ཆེད་དུ་བསྒྲིགས་པ་དང་། མི་གཞན་གྱིས་དེ་ཆོས་པ་རེད་ཅེས་བརྗོད་པའི་ཆེད་དུ་བསྒྲིགས་པ་དང་། ཡང་ན། རང་ཉིད་ཀྱི་ཤག་གི་སྦུག་ལ་འཛིན་ཆས་ཀྱི་འདུ་ཤེས་བཞག་ནས་འདི་ལ་རྩིག་ཁུང་སྡུག་ཆགས་ཤིག་ཁེལ་ཡོད་པས་འདི་ལ་སྐུ་ཐང་ཞིག་འགྲེམ་ཞེས་པ་ལྟ་བུ་དང་། འདིར་རླུང་ཚ་བོ་ཞིག་ཡོད་པས་འདིར་མཆོད་གཤོམ་ཞིག་བཟོ་ཞེས་པ་ལྟ་བུ་བྱེད་པ་ནི། ཧ་ཅང་མི་ལེགས་པས་ཡོད་པ་ལས་མེད་པ་བཟང་། ང་ཚོས་སྐུ་ཐང་ཞིག་བཀྲམ་པ་ཡིན་ནའང་འདྲ། སྐུ་ཞིག་བསྒྲིགས་པ་ཡིན་ན་ཡང་འདྲ། སེམས་ཀྱི་གཏིང་ནས་གུས་ཕྱག་བྱེད་ས་དང་། རང་ཉིད་ཀྱི་དད་པ་དང་འདུན་པ་མཚོན་ས་དང་། སེམས་ཀྱི་གཏིང་ནས་གཅེས་སྤྲས་ཡོད་པ་དང་། གུས་བརྩི་ཡོད་པའི་ཐོག་ནས་རྟེན་བཞེངས་པ་ཡིན་ན་དོན་དངོས་གཞུང་དང་མཐུན་པ་ཡིན།

དེ་མིན་པར་རང་ཉིད་ཀྱི་འཛིན་ཆས་ཀྱི་འདུ་ཤེས་མ་གཏོགས་མེད་པར་བསྒྲིགས་པ་ཡིན་ན། ཕན་ཡོན་འབྱུང་བ་ཡིན་ནམ་སྡིག་པ་འབྱུང་བ་གང་ཡིན་མི་ཤེས། དེ་ནི་ཡག་པོ་གང་ཡང་མེད། ངོས་ཀྱིས་ནམ་རྒྱུན་ཤོད་བཞིན་པ་དེ་ཡིན། དོན་དངོས་བློ་ཕུགས་གཏོད་ས་དང་རང་ཉིད་ཀྱི་སྲོག་གནས་ས་ལྟ་བུ་ནི། མཆོད་གཤོམ་འདིའི་འོག་ཏུ་ཡོད་པའི་ཆ་སྒམ་དེ་ཡིན། ཆ་སྒམ་དེའི་ནང་དུ་རང་ཉིད་ཀྱི་ཨབ་རིལ་དང་མཆོད་རྔ་དང་རྡོ་རྗེ་དྲིལ་བུ་དང་ཌ་མ་རུ་སོགས་རྒྱུ་དངོས་གང་ཡོད་པ་རྣམས་བཅུག །
ཅ་ལག་ཡག་པོ་གོང་མཐོ་བ་རྣམས་ཆ་སྒམ་ནང་དུ་ཡར་བཞག །ཆ་སྒམ་ཐོག་སྟོང་པར་མི་འཇོག་པར་སྐུ་གསུང་ཐུགས་རྟེན་བསྒྲིགས་ནས་མཆོད་གཤོམ་ཡིན་ཟེར། གཙོ་བོ་ངོས་ཀྱིས་འདི་ལྟར་དྲན་བཞིན་ཡོད། མཆོད་གཤོམ་ནང་དུ་ལྷ་བསྒྲིགས་པ་ཡང་བསྟན་པའི་བདག་པོ་སྟོན་པ་བཅོམ་ལྡན་འདས་གཙོ་བོ་བྱས་ཏེ་བསྟན་པ་སྤྱིའི་གོ་རིམ་མ་འཆོལ་བའི་སྒྲིག་སྟངས་གང་ཡང་མེད་པར། ཆོས་སྐྱོང་རྫིག་པོ་རྣམས་ཡར་བསྒྲིགས། དེའི་བྱེད་སྟངས་ལ་བལྟས་པ་ཡིན་ན་གང་འཚམ་ཞིག་ནས་མཆོད་གཤོམ་ནང་གི་འཕྲིན་ལས་བཅོལ་ས་ནི། ཆ་སྒམ་ནང་དུ་ནོར་ཁུག་ཞོག་ཟེར་བ་དང་། ཆ་སྒམ་ནང་གི་གསེར་དེ་ཅུང་ཙམ་ཡར་སྐྱེད་ཞོག་ཟེར་བ་དང་། ཆ་སྒམ་ནང་གི་ཤོག་དངུལ་གྱི་གྲངས་ཀ་ཡར་འཕར་ཞོག་ཟེར་བ་ལྟ་བུའི་དམིགས་ཡུལ་འཛིན་པའི་ཉེན་ཁ་ཡོད།

སྤྱིར་ཆ་སྒམ་མཆོད་གཤོམ་སོགས་ཡར་བསྒྲིགས་ཏེ། ཡོན་ཆབ་བཤམས་པ་དང་མཆོད་མེ་འབུལ་བ་དང་སྤོས་འབུལ་བ་སོགས་བྱེད་ཁུལ་བྱེད་ཀྱི་ཡོད་ཀྱང་། དོན་དངོས་ཀྱི་གཞི་ཕུགས་ལྟ་བུ་ནི། ཆ་སྒམ་ནང་དུ་ཡོད་པའི་ལྷ་ལ་འཕྲིན་ལས་བཅོལ་བ་ནི་ཆ་སྒམ་དེ་སྲུང་ཞོག་ཟེར་བ་ལྟ་བུ་དང་། ཆ་སྒམ་དེའི་ནང་གི་ཨབ་རིལ་རྡོག་རྡོག་དེ་མེད་པར་གྱུར་ན་ཨ་མཆོད་རང་ལ་ཡང་བཟའ་རྒྱུ་མེད་ཅིང་། ཆོས་སྐྱོང་ལ་ཡང་མཆོད་རྒྱུ་མེད་པ་ཞིག་ཏུ་འགྱུར་སྲིད་པས། ང་རང་གཉིས་ཀྱིས་སྲུང་ས་ནི་ཆ་སྒམ་འདི་ཡིན་ཞེས་པ་ལྟ་བུར་འགྱུར་སྲིད། བཞད་མོ་བཞད། དེ་ནི་ཆོས་དང་མཐུན་པ་ཞིག་མིན། ལམ་རིམ་གཞིར་བཞག་ན། འབྲོམ་སྟོན་ཆོས་ཀྱི་རྒྱལ་པོ་ཕེབས་པ་ཡིན་ན། བཀའ་བཀྱོན་ས་འཁོལ་བ་ཞིག་གཏོང་གི་རེད་མ་གཏོགས། ཁྱེད་ཡག་པོ་བྱུང་འདུག །ཁྱེད་ཀྱིས་ཆ་སྒམ་མཆོད་གཤོམ་ཡག་པོ་ཞིག་བསྒྲིགས་ནས་ཆོས་པ་ཡག་པོ་བྱུང་འདུག་གསུང་མདོག་ཁ་པོ་མ་རེད། དེ་ངོས་ཀྱིས་བརྒྱ་ཆའི་བརྒྱ་ཐམ་པ་ཐག་ཆོད། སྟོན་པ་བཀའ་དྲིན་ཅན་བཞུགས་པ་ཡིན་ན་ཡང་། དོན་དངོས་ཐུགས་ཕམ་པ་ཞིག་ལས་མེད། དེའི་ཕྱིར་ཆོས་ཞེས་པ་འདི་བོད་པ་སྡུག་ས་ཞིག་གི་ངོས་ནས་བཤད་པ་ཡིན་ན། ནང་པ་སངས་རྒྱས་པའི་ཆོས་ཞེས་པ་འདི་སྐད་གྲགས་ཆེན་པོ་ཡིན་པས་ནང་པ་ཡིན་ཞེས་པ་ཞིག་བྱས་ཀྱང་། ནང་པ་བྱེད་པ་ཡིན་ན་བྱེད་སྟངས་དེ་ལྟར་མིན།

ནང་པ་ཞེས་པ་ནི། སེམས་ཀྱི་ནང་དུ་བཟོ་བཅོས་བརྒྱབ་ནས་འགུལ་སྐྱོད་ཐེབས་པ་ཞིག་གི་ཐོག་ནས་སྡུག་པོ་མྱོང་བའི་སྐབས་སུ་སེམས་ལ་བློ་ཁོག་སླེབ་ཐུབ་པ་ཞིག་དང་། སྡུག་པོ་བྱུང་བའི་ཚེ་སེམས་ལ་སྙིང་སྟོབས་སླེབ་ཐུབ་པ་ཞིག་བྱུང་ན་དོན་དངོས་ནང་པའི་ཆོས་པ་ཡིན། དེ་ལྟར་མེད་པར་ཕྱི་ལོགས་ནས་མགོ་སྐོར་གཏོང་མཁན་ཞིག་དང་ཕྱི་ལོགས་ནས་འཁྲབ་མཁན་ཞིག་ཡིན་ན་ནང་པའི་ཆོས་པ་མིན། འདི་གལ་ཆེན་ཡིན་པས། གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ་ཞེས་གསུངས། དགེ་བཤེས་ཤ༌ར་བས། ངས་ནི་ཁྱེད་ལ་གཏོང་བའི་ཕན་ཡོན་མི་བརྗོད་ཀྱི་འཛིན་པའི་ཉེས་དམིགས་བརྗོད་པ་ཡིན་ཞེས་གསུངས་པ་ལྟར། སྐུ་གསུང་ཐུགས་རྟེན་སོགས་ཁྲ་ཁྲ་ཟང་ཟིང་བཟོ་བ་ལ་བསྔགས་བརྗོད་བྱེད་པ་ལས་དེ་ལྟར་བྱས་ན་ཡག་པོ་མེད་ཅེས་ཉེས་དམིགས་ཀྱི་ཐོག་ནས་བཤད་པ་ཡིན་ན་ཕན་ཐོགས་ཆེ་བ་ཡོད་བསམ་པ་མཚམས་མཚམས་སུ་དྲན་གྱིན་འདུག །

དེའི་ཕྱིར། དང་དོད་བྱེད་སའི་ཆོས་དངོས་ནི། རང་ཉིད་ཀྱི་རྣམ་དཔྱོད་གོང་འཕེལ་དུ་འགྲོ་བ་ཞིག་དང་རང་ཉིད་ཀྱི་སེམས་པ་བཟང་པོར་འགྱུར་བའི་ཐབས་ཤིག་ལ་དང་དོད་བྱེད་དགོས། དེ་ལ་ཨུ་ཚུགས་རྒྱག་དགོས། འགྲོ་སོང་གཏོང་ན་དེ་ལ་གཏོང་དགོས། དཀའ་ལས་རྒྱག་ན་དེ་ལ་རྒྱག་དགོས། སེམས་ཡར་རྒྱས་གཏོང་བ་དང་རྣམ་དཔྱོད་ཡར་རྒྱས་གཏོང་བ་ལ་འབད་བརྩོན་གཏན་ནས་མི་བྱེད་པར་དོན་སྙིང་མེད་པ་ཙམ་ལ་མགོ་འཁོར་ནས་བསྡད་ན་སྙིང་པོ་མཐོང་གི་མེད། འདས་པའི་ལོ་རྒྱུས་ཀྱི་ནང་དུ་དེ་ལྟ་བུའི་བྱབ་ཆེན་པོ་བསྐྱལ་འདུག །བོད་པའི་ལོ་རྒྱུས་ཤིག་བརྗོད་པའི་ཚེ་རང་ཉིད་ཀྱི་སེམས་སྐྱོ་བ་དང་སྟོད་ན་བ་ཞིག་ལས་མེད་པའི་ཐབས་རྡུགས་ཅི་བྱུང་བ་དེ་ད་ལྟའི་སྐབས་སུ་བྱུང་བ་མིན། ང་ཚོའི་མི་ཐོག་གོང་མའི་སྐབས་ནས་འཐུས་ཤོར་ལ་སོང་བ་ཡིན། རང་ཉིད་ཀྱི་དབང་རང་ལ་ཡོད་པའི་དུས་ཚོད་ལ་ཆོས་དང་འཇིག་རྟེན་གང་གི་ཐོག་ལ་ཡིན་ན་ཡང་། བསྲེག་གཏུབ་འཕེར་བ་སོགས་ཡག་པོ་ཞིག་བྱས་ཡོད་ན་ད་ལྟ་ང་ཚོ་སྡུག་བསྔལ་གྱི་ཕུང་པོ་འདིར་མི་ཚུད་ཅིང་ཐབས་རྡུགས་འདི་ལྟར་མི་འགྱུར། ཡིན་ན་ཡང་། དེ་ཚར་བ་ཡིན་པས་བཤད་ནས་སྙིང་པོ་མེད། དེ་སྔ་ཡིན་ན་ཡང་། ཆོས་དང་འཇིག་རྟེན་གཉིས་ཀ་ལ་སྤྱི་སེམས་ལྷོད་གཡེང་མང་པོ་བཏང་། ང་ཚོ་ཕུང་རྒྱུ་མེད་ན་མ་གཏོགས་ཡོད་ཚད་ཕུང་བའི་གནས་ཚུལ་འདི་ལས་ཐབས་རྡུགས་པ་གང་དུ་ཡོད། ཐབས་རྡུགས་ཤོས་དེ་ང་ཚོས་མྱངས་པ་རེད། ད་དུང་ཡིན་ན་ཡང་། ང་ཚོས་རིག་པ་བསྒྲིམས་ནས་གཟབ་གཟབ་མ་བྱས་ན་བོད་པའི་གཤིས་ཀ་འདི་ངོས་ཀྱིས་ཅུང་ཟད་ཉེན་ཁར་རྩི་བཞིན་ཡོད། བོད་པའི་གཤིས་ཀ་འདི་ཛ་དྲག་བྱུང་ན་མཁྲེགས་པོ་བྱེད་ཐུབ་མཁན། ཛ་དྲག་མེད་ན་ལྷོད་གཡེང་འཐུས་ཤོར་འགྲོ་བའི་ཉེན་ཁ་ཞིག་ཏན་ཏན་མཐོང་གི་འདུག །

དེའི་ཕྱིར་ང་ཚོ་གཞིས་བྱེས་གང་དུ་ཡིན་ན་ཡང་། ཚང་མས་ཧུར་ཐག་འབད་ཐག་གིས་རིག་པ་བསྒྲིམས་ནས་ལྷོད་གཡེང་ཏིལ་འབྲུ་ཙམ་ཡང་མ་སོང་བ་ཞིག་མ་བྱས་ན་ཉེན་ཁ་ཅུང་ཟད་ཡོད་ངེས། དེ་ནས་གནས་ཁང་བྱི་དོར་བྱས་ལ་སྐུ་གསུང་ཐུགས་ཀྱི་རྟེན་བཀྲམ་པ། མཆོད་པ་གཡོ་མེད་ཅིང་བཀོད་པར་མཛེས་པར་བཤམས་པ་ཞེས་གསུངས་ཏེ། མཆོད་པའི་ཡོ་བྱད་དང་མཆོད་པ་དབུལ་བའི་ཀུན་སློང་སྐྱོན་མེད་པ་ཞིག་དང་། སྤུས་དག་པོ་དང་ཚད་ལོན་པ་ཞིག་དགོས། མདོར་ན། ལོག་འཚོས་མ་བསླད་པའི་རྒྱུ་ཆ་དང་ཀུན་སློང་ཚེ་འདིའི་འཇིག་རྟེན་ཆོས་བརྒྱད་ཀྱི་བསམ་པ་དང་མ་འབྲེལ་བའི་ཐོག་ནས་མཆོད་པ་བཤམས། ཡག་པོ་ཞིག་བྱུང་བ་ཡིན་ན་མཆོད་པ་སྣ་ཁ་གཅིག་གི་ཐོག་ནས་གཟུགས་སྒྲ་དྲི་རོ་རེག་བྱ་སོགས་མང་པོའི་ཁྱད་ཆོས་དང་ལྡན་པ་ཡོད་པས་ཕན་ཐོགས་ཡོད། དེ་ནས་རང་གི་བསམ་གཏན་གྱི་སྟན་དུ་འདུ་ཤེས་ནས་དེའི་སྟེང་དུ་ཁ་ཤར་དུ་ཕྱོགས་པའམ་ཕྱོགས་པར་མོས་ནས་སྟན་བདེ་བ་ལ་ལུས་འདུག་ལུགས་བརྒྱད་དང་སྤྱོད་ལམ་གང་བདེར་འཁོད། ཆོས་གང་དང་གང་ཡིན་ན་ཡང་། གཙོ་བོ་ཀུན་སློང་ཡག་པོ་ཞིག་དགོས་པས་ཀུན་སློང་ཡག་པོ་ཞིག་གསལ་བཏབ། དེ་ཡང་། ད་རེས་དལ་འབྱོར་གྱི་མི་ལུས་བཟང་པོ་ཞིག་ཐོབ། སངས་རྒྱས་ཀྱི་བསྟན་པ་དང་མཇལ། དེའི་ནང་ཚན་ནས་མདོ་སྔགས་ཡོངས་རྫོགས་ཀྱི་ལམ་བཟང་འདི་ལྟ་བུ་ཞིག་དང་མཇལ་ནས་ཡོད་པའི་སྐབས་སུ་རང་ཉིད་ཀྱི་ངོས་ནས་ནུས་པ་གང་ཡོད་ཅིག་བཏོན་ནས་ཟུང་འཇུག་རྡོ་རྗེ་འཆང་གི་གོ་འཕང་ཚེ་འདི་ཉིད་ལ་མངོན་དུ་བྱེད་ཐུབ་པ་ཞིག་དང་། དེ་མེད་ཀྱང་དུས་ད་ནས་བཟུང་ལམ་ཁ་ལ་མཚོན་ན་མེ་འཁོར་ལྕགས་ལམ་ཁ་གཅུས་པ་ལྟར་དུས་ད་ནས་མགོ་བཙུགས་ཏེ། ཐར་པ་དང་ཐམས་ཅད་མཁྱེན་པའི་ཕྱོགས་ལ་འགྲོ་བའི་ལམ་སྣེ་ཟིན་ཐུབ་པ་ཞིག་བྱེད་རྒྱུ་ཡིན་བསམ་པ་དང་། དེ་ཡང་། རང་ཉིད་གཅིག་པུའི་ཆེད་དུ་མིན་པར་མཁའ་མཉམ་གྱི་སེམས་ཅན་ཐམས་ཅད་རང་དང་རང་འདྲ་བར་བདེ་བ་འདོད་ཅིང་སྡུག་བསྔལ་མི་འདོད་པ་སོགས་ཀྱི་ངང་ཚུལ་ཡག་པོ་ཞིག་དྲན་པའི་ཐོག་ནས་སྐྱབས་སུ་འགྲོ་བ་དང་སེམས་བསྐྱེད་བྱེད་དགོས། སྐྱབས་སུ་འགྲོ་བ་ལ་སྔོན་དུ་སྐྱབས་ཡུལ་གསལ་འདེབས་དགོས། སྐྱབས་ཡུལ་རྒྱས་བསྡུས་གང་འདྲ་ཞིག་ལ་བསམ་བློ་བཏང་ན་ཡང་ཁྱད་པར་ཆེན་པོ་མེད། གཞུང་འདིའི་ནང་དུ་གསུངས་པ་ལྟར་རང་གི་མདུན་གྱི་ཐད་དྲང་གི་ནམ་མཁའ་ལ་སེངྒེ་ཆེན་པོ་བཞིའམ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བ། ཡང་ན། དབང་ཕྱུག་བརྒྱད་མཚོན་པ་དང་། ཡང་ན། མི་འཇིགས་པ་བཞི་མཚོན་པའི་སེངྒེ་ཆེན་པོ་བཞིའམ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ། སྣ་ཚོགས་པདྨ་དང་ཟླ་བའི་གདན་གྱི་སྟེང་དུ་ཡང་རིན་པོ་ཆེའི་ཁྲི་ལྔ་བསམ་བློ་བཏང་སྟེ། དེའི་དབུས་མ་དེ་ལ་བསྟན་པའི་བདག་པོ་སྟོན་པ་བཅོམ་ལྡན་འདས་ངོ་བོ་རང་གི་དྲིན་ཅན་རྩ་བའི་བླ་མ་ཡིན་པ་ལ། རྣམ་པ་རྒྱལ་བ་ཤཱཀྱ་ཐུབ་པའི་ཆ་ལུགས་ཅན་ཞིག་དང་། དེའི་མདུན་དུ་རང་གི་རྩ་བའི་བླ་མ་ལ་ཆོས་འབྲེལ་དངོས་ཐོབ་ཀྱི་བླ་མ་རྣམས་ཀྱིས་བསྐོར་ནས་ཡོད་པ། གཡས་སུ་ཁྲིའི་སྟེང་དུ་བྱམས་པ་མགོན་པོ་ལ་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། གཡོན་དུ་འཕགས་པ་འཇམ་དཔལ་ལ་ཟབ་མོ་ལྟ་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། རྒྱབ་ཏུ་རྡོ་རྗེ་འཆང་ལ་ཉམས་ལེན་བྱིན་རླབས་བརྒྱུད་ཀྱི་བླ་མ་རྣམས་ཀྱིས་བསྐོར་ནས་ཡོད་པ། དེ་དག་གི་བར་བར་དུ་རྒྱུད་སྡེ་བཞིའི་ལྷ་ཚོགས་ནས་བཟུང་ཡི་དམ་མཁའ་འགྲོ་ཆོས་སྲུང་ལ་སོགས་པ། མདོར་ན། སྐྱབས་ཡུལ་མ་ཚང་བ་མེད་པར་གསལ་བཏབ། དེ་ནས་རང་གི་མཐའ་སྐོར་དུ་སེམས་ཅན་ཐམས་ཅད་ཡོད་བསམ་པ་དང་། ཡང་ན། རིགས་དྲུག་རང་རང་གི་རྣམ་པར་བསམ་བློ་བཏང་ན་སྙིང་རྗེའི་དམིགས་རྣམ་འཆར་བདེ་བ་ཡོད།

ཡང་། སྨྲ་ཤེས་ཤིང་དོན་གོ་བའི་མིའི་རྣམ་པར་བསམ་བློ་བཏང་ན། སེམས་ཅན་དེ་དག་གི་རྒྱུད་ལ་རིང་པོར་མི་ཐོགས་པར་ཆོས་རབ་ཏུ་རྣམ་འབྱེད་ཀྱི་ཤེས་རབ་སྐྱེས་པའི་ཐོག་ནས་ས་ལམ་བགྲོད་པ་སོགས་ཀྱི་རྟེན་འབྲེལ་གྱི་གནད་ཡོད་པས་སྨྲ་ཤེས་ཤིང་དོན་གོ་བའི་མིའི་རྣམ་པ་ཅན་དུ་སྒོམ་པར་གསུངས། མདོ་དོན་ཡང་སྙིང་། རིགས་དྲུག་གི་སེམས་ཅན་གྱིས་མཚོན་པའི་སེམས་ཅན་ཐམས་ཅད་ཡོད་སྙམ་པ་དང་། དེ་དག་རྣམས་ཀྱང་རང་དང་རང་འདྲ་བར་བདེ་བ་འདོད་པ་དང་སྡུག་བསྔལ་མི་འདོད་པ་ཤ་སྟག་ཡིན་པས། གཞན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་སྐྱེས་པའི་ཐོག་ནས་སྐྱབས་འགྲོའི་རྒྱུ་ཚོགས་དེ་དག་གསལ་བཏབ། ཅུང་ཟད་བསམ་བློ་གཏོང་ཐུབ་མཁན་ཞིག་ཡིན་ན། མངོན་རྟོགས་རྒྱན་གྱི་གདམས་ངག་གི་སྐབས་སུ་གསུངས་པ་ཇི་བཞིན། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །ཞེས་པའི་གོ་རིམ་དེ་ལྟ་བུའི་ངང་ནས། ཐོག་མར་ང་རང་ཚོར་སྣང་ཞིང་སྲིད་པའི་ཆོས་འདི་དག་ལ་སྐྱེ་འཇིག་བྱ་བྱེད་དང་ཕན་གནོད་ཅན་གྱི་ཆོས་ཅན་གྱི་བཀོད་པ་སྣ་ཚོགས་པ་ཞིག་ཡོད་ཅིང་། དེ་ལྟ་བུའི་ཆོས་ཅན་གྱི་བཀོད་པ་སྣ་ཚོགས་པ་འཆར་བ་འདི་ཐམས་ཅད་ཀྱི་ཆ་ཤས་རུང་བ་ནི། དེ་རྣམས་ལ་རང་བཞིན་ནམ་སྐྱེ་འགག་བྱེད་པའི་ཆ་རྐྱེན་དང་རང་བཞིན་གྱི་སྡོད་ལུགས་ཤིག་ཡོད་པ་དེ་ཁོ་རང་གི་མཐར་ཐུག་གི་གཤིས་ཀྱི་སྡོད་ལུགས་ཡིན་པས། དེ་རྣམས་ལ་ཕུགས་ཀྱི་སྡོད་ལུགས་ཀྱི་གནས་སྟངས་ཤིག་དང་འཕྲལ་དུ་ཆོས་ཅན་སྣ་ཚོགས་སུ་སྣང་བའི་གནས་ཚུལ་དང་གཉིས་ཕྱེ་ནས། གཞི་བདེན་པ་གཉིས་ཀྱི་ཐོག་ནས་བདེན་པ་བཞི་འབྱུང་བ་དང་། རྟེན་ཅིང་འབྲེལ་བར་འབྱུང་བའི་འདུས་བྱས་ཡིན་ན་རྒྱུ་རྐྱེན་ལ་བརྟེན་ནས་སྐྱེ་དགོས་པ་དང་། རྒྱུ་རྐྱེན་ལ་བརྟེན་ནས་སྐྱེས་པའི་གནས་ཚུལ་དེའི་འོག་ནས་བཟང་དང་ངན་སྣ་ཚོགས་ཤིག་འབྱུང་བཞིན་པ་དང་། ངན་པ་ཡིན་ན་ཡང་། རང་རང་གི་རྒྱུ་རྐྱེན་ལ་བརྟེན་ནས་བྱུང་བ་ཡིན་པ་དང་། བཟང་པོ་ཡིན་ན་ཡང་། རང་རང་གི་རྒྱུ་རྐྱེན་ལ་བརྟེན་ནས་བྱུང་བ་ཡིན་པས། བདེན་བཞིའི་རྣམ་གཞག་འདི་དག་བྱུང་བ་ཡིན། དེ་ལྟར་ཆོས་རྣམས་རང་བཞིན་གྱིས་སྟོང་པ་ཉིད་ཡིན་ཞིང་། ང་རང་ཚོའི་བློ་ལ་ཆོས་རྣམས་ངོ་བོ་ཉིད་ཀྱིས་ཞི་བའི་གནས་སྟངས་འཆར་མི་ཐུབ་པར་ཆོས་རྣམས་རང་ངོས་ནས་གྲུབ་པ་ལྟ་བུར་སྣང་གིན་ཡོད་ཀྱང་། སྣང་བ་ལྟར་དུ་མ་གྲུབ་པ་ཡིན། དེ་ལྟར་ནའང་། ཉོན་མོངས་སྐྱེ་བའི་གནས་སྐབས་སུ་ཕྱིན་ཅི་ལོག་ཏུ་ཞེན་པའི་བློ་ངན་འདིས་འཕུང་བཞིན་ཡོད་ཅིང་། གང་ལྟར་ཉོན་མོངས་ཐམས་ཅད་ཀྱི་རྩ་བ་གཏི་མུག་བདེན་འཛིན་ལ་ཐུག་པ་དང་། གཏི་མུག་བདེན་འཛིན་གྱིས་གཞི་བྱས་ཏེ་ཉོན་མོངས་གཞན་རྣམས་བྱུང་བ་ཡིན་པ་དང་། གཏི་མུག་བདེན་འཛིན་ནི་ཞེན་ཡུལ་ལ་འཁྲུལ་བའི་ལོག་ཤེས་ཡིན་པའི་གནས་ཚུལ་སོགས་ལ་བསམ་བློ་ཞིག་བཏང་ན། འགོག་བདེན་ཞེས་པ་ཞིག་སྤྱིར་ཤེས་བྱ་ལ་ཡོད་པ། གཞུང་གི་ནང་དུ་འགོག་བདེན་མི་འདྲ་བ་མང་པོ་ཞིག་གསུངས་པ་རྣམས་ཀྱི་ཞིབ་ཕྲའི་འགྲེལ་བཤད་ཆ་ཚང་ཐོན་མིན་ལ་མ་བལྟོས་པར་འགོག་བདེན་གྱི་རྣམ་གཞག་གསུངས་པ་ལ་བརྟེན་ནས་སྤྱིར་ཤེས་བྱ་ལ་འགོག་བདེན་ཡོད་བསམ་པའི་ངེས་པ་ཞིག་སྐྱེས་པ་ཡིན་ན། དོན་དངོས་འགོག་པ་དོན་གཉེར་གྱི་བསམ་བློ་སྐྱེ་ཐུབ། དེ་ལྟ་བུ་ཞིག་སྐྱེས་པའི་ཚེ་དེ་ལ་བརྟེན་ནས་ངེས་འབྱུང་གི་བསམ་པ་ཐར་པ་དོན་གཉེར་གྱི་བློ་སྐྱེ་ཐུབ། དེ་ཡང་། སྤྱིར་མཆོག་གསུམ་དང་ཁྱད་པར་དུ་འགོག་ལམ་གྱིས་བསྡུས་པའི་ཆོས་ཞེས་པ་ཞིག་ཡོད་པ་དེ་ཁྱད་མཚར་བསམ་པ་བློ་ལ་འཆར་ནུས། དེ་ལྟ་བུའི་ཆོས་ཚུལ་བཞིན་དུ་སྒྲུབ་མཁན་འགོག་ལམ་གྱིས་བསྡུས་པའི་ཆོས་རྒྱུད་ལ་སྐྱེས་པའི་འཕགས་པའི་དགེ་འདུན་ཞེས་པ་ཞིག་ཡོད་པ། དེ་ཡང་། ཆ་འཇོག་འོས་པ། གུས་བརྩི་འོས་པ། མཆོད་པར་འོས་པ་ཞིག་ཏུ་མཐོང་ཐུབ།

དེ་ལྟ་བུའི་ཆོས་ཀྱི་ཡོན་ཏན་མཐར་ཐུག་པ་མངའ་ཞིང་ཆོས་ཀྱི་ཚུལ་ཕྱིན་ཅི་མ་ལོག་པར་རང་དབང་གི་སྒོ་ནས་འདོམས་པར་མཛད་པའི་སྟོན་པ། དེ་ཡང་སྨྲ་བ་ཟླ་མེད་པ། སྟོན་པ་འདྲ་འདྲའི་ནང་ནས་དོན་བཞིན་གཟིགས་ནས་ལེགས་པར་གསུངས་པའི་སྟོན་པ། སྟོན་པ་འདྲ་འདྲའི་ནང་ནས་མི་འདྲ་བ་དེ་ལ་ཐུན་མོང་མ་ཡིན་པའི་དད་པ་སྐྱེ་ཐུབ། དེ་ནས་སྐྱབས་འགྲོ་ཞེས་པ་ནི། སྤྱིར་སྡུག་བསྔལ་གང་ཡང་རུང་བ་ཞིག་ལ་འཇིགས་ནས་སྡུག་བསྔལ་དེ་ལས་གྲོལ་བའི་སྐྱབས་གནང་རོགས་གནང་ཟེར་བ་དང་། སྐྱབས་བྱེད་རོགས་བསམ་པའི་ཡིད་ཁྱེད་ཤེས་ཀྱི་བསམ་པའི་སྐྱབས་འགྲོ་ཞིག་ཇི་སྲིད་བར་དུ་འབྱུང་གི་རེད། དེ་རིང་ཁ་སང་ཡིན་ན་ཡང་། ཆོས་ལུགས་པ་མི་འདྲ་བ་རྣམས་ཀྱིས་སོ་སོའི་སྟོན་པ་ལ་སྐྱབས་སུ་མཆི་བའི་སྐྱབས་འགྲོ་ཙམ་མང་པོ་ཡོད། སྤྱིར་འཇིགས་པའི་དབང་གིས་དངངས་སྐྲག་སྐྱེས་ནས་འཇིགས་པ་དེ་ལས་ཐར་འདོད་ཀྱི་བསམ་པས་སྐྱབས་གནས་གང་ཡང་རུང་བ་ཞིག་ལ་ཡིད་ཁྱེད་ཤེས་ཀྱི་བསམ་པས་སྐྱབས་སུ་འགྲོ་བ་མཚུངས་པ་ཡིན་ན་ཡང་། དོན་གྱི་གནས་སྟངས་ཀྱི་ཐོག་ལ་ཁྱད་པར་ཆེན་པོ་ཡོད་པ་ལ་གཞི་ནས་བསམ་བློ་གཏོང་ཐུབ་སྙམ།

དེ་ལྟར་སྐྱབས་འགྲོ་ལ་བསམ་བློ་བཏང་ན། དོན་བཞིན་གཟིགས་ནས་ལེགས་གསུངས་པ། །ཁྱོད་ཀྱི་རྗེས་སུ་སློབ་པ་ལ། །རྒུད་པ་ཐམས་ཅད་རིང་དུ་གྱུར། །ཉེས་ཀུན་རྩ་བ་ལྡོག་ཕྱིར་རོ། །ཁྱོད་ཀྱི་བསྟན་ལས་ཕྱིར་ཕྱོགས་པས། །ཡུན་རིང་ངལ་བ་བསྟེན་བྱས་ཀྱང་། །ཕྱི་ཕྱིར་སྐྱོན་རྣམས་བོས་པ་བཞིན། །བདག་ཏུ་ལྟ་བ་བརྟན་ཕྱིར་རོ། །ཨེ་མའོ་མཁས་པས་འདི་གཉིས་ཀྱི། །ཁྱད་པར་ཁོང་དུ་ཆུད་གྱུར་པ། །དེ་ཚེ་རྐང་གི་ཁོང་ནས་ནི། །ཁྱོད་ལ་ཅི་ཕྱིར་གུས་མི་འགྱུར། །ཞེས་གསུངས་པ་ལྟ་བུའི་ཁྱད་པར་ཡོད། དེ་ལྟར་བསམ་བློ་བཏང་ནས་སྐྱབས་འགྲོ་བྱས་ན་སྐྱབས་འགྲོ་དེ་སྤུས་དག་པོ་ཞིག་འབྱུང་ཐུབ། སྐྱབས་སུ་འགྲོ་བ་ལ་ཐོག་མར། བླ་མ་ལ་སྐྱབས་སུ་མཆིའོ། །ཞེས་བླ་མ་ལ་སྐྱབས་འགྲོ་བྱེད་པ་དང་། དེ་ནས་བླ་མ་ལ་བརྟེན་ནས་སྤྱིར་མཆོག་གསུམ་དང་། ཡང་སྒོས་དཔལ་ལྡན་བླ་མ་ལ་བརྟེན་ནས་རང་ཉིད་ཀྱིས་ཉེས་པའི་ཚོགས་ཇི་ལྟར་བསགས་པ་རྣམས་དཔལ་ལྡན་བླ་མའི་ཐུགས་རྗེའི་བྱིན་རླབས་ཀྱིས་དག་པར་བྱས་སོང་བསམ་པའི་བསམ་བློ་བཏང་ནས་ཉེས་ལྟུང་གི་ཚོགས་སྦྱོང་བ་དང་། དཔལ་ལྡན་བླ་མའི་སྐུ་གསུང་ཐུགས་ཀྱི་བྱིན་རླབས་རང་ལ་ཞུགས་སོང་སྙམ་པ་བྱེད་པ། སྦྱང་བ་དང་འཇུག་པ་དང་། དེ་ནས་རང་གཞན་སེམས་ཅན་ཐམས་ཅད་དཔལ་ལྡན་བླ་མའི་སྐྱབས་འོག་ཏུ་ཚུད་སོང་སྙམ་པའི་དམིགས་པ་བྱེད་པ། དེ་ལྟ་བུའི་སྦྱང་འཇུག་ཚུད་གསུམ་ཞེས་གསུངས། དེ་བཞིན་སངས་རྒྱས་དང་ཆོས་དང་དགེ་འདུན་ལ་སྐྱབས་སུ་འགྲོ་བ་དེ་སོང་། དེ་ལྟར་སྐྱབས་འགྲོ་ཚར་ནས་དེའི་རྗེས་སུ་སེམས་བསྐྱེད་བྱེད་པ་ཡིན་པས། སེམས་བསྐྱེད་ཅེས་པ་ནི། སེམས་རྒྱ་བསྐྱེད་པའི་དོན་ཡིན།

སེམས་བསྐྱེད་ནས་མཐར་སེམས་བསྐྱེད་འབྲས་བུ་ལམ་བྱེད་ལ་བསམ་བློ་ཞིག་བཏང་ན། རང་གིས་སེམས་བཟང་པོ་བསྐྱེད་ནས་ཆེད་དུ་བྱ་བ་མ་རྒན་སེམས་ཅན་ཐམས་ཅད་ཀྱི་ཆེད་དུ། རྣམ་པ་ཐམས་ཅད་མཁྱེན་པའི་གོ་འཕང་འདི་ལྟ་བུ་ཞིག་ཐོབ་ན་ཅི་མ་རུང་སྙམ་པའི་རྩེ་གཅིག་ཏུ་འདུན་པ་ཤུགས་དྲག་བསྐྱེད་དེ། སངས་རྒྱས་ཀྱི་གོ་འཕང་ཐོབ་ན་ཅི་མ་རུང་སྙམ་དུ་འདུན་པ་ཤུགས་དྲག་ཅིག་གསལ་བཏབ་པའི་ཚེ། བླ་མ་བློ་བཟང་ཐུབ་དབང་རྡོ་རྗེ་འཆང་ཤིན་ཏུ་དགྱེས་ནས་དགྱེས་ཉམས་ཆེན་པོའི་ཐོག་ནས་རང་འདྲ་གཉིས་པ་ཞིག་རང་ལ་མར་ཐིམ། ཡང་ན། བླ་མ་རྡོ་རྗེ་འཆང་དང་གཅིག་ལྟ་བུར་གསལ་ནས་ཡོད་ན་ནི་དེ་ཉིད་རང་ལ་མར་ཐིམ། དཔལ་ལྡན་བླ་མའི་སྐུ་གསུང་ཐུགས་གསུམ་དང་རང་གི་ལུས་ངག་ཡིད་གསུམ་དབྱེར་མེད་རོ་གཅིག་ལྟ་བུར་གྱུར་སོང་སྙམ་པ་དང་། དེ་ནས་སྟོང་ཉིད་བསྒོམས་ཏེ་སྟོང་སྦྱངས་བྱས། སྟོང་པའི་ངང་ལས་རང་ཉིད་སྔར་བླ་མ་བློ་བཟང་ཐུབ་དབང་རྡོ་རྗེ་འཆང་དུ་གསལ་བཏབ་པ་བཞིན་རང་ཉིད་ཀྱང་སེང་ཁྲིའི་སྟེང་དུ་ཐུབ་དབང་རྡོ་རྗེ་འཆང་གི་སྐུར་བསྐྱེད་ནས་སྔར་མངོན་དུ་བྱ་འདོད་ཀྱི་བསམ་པ་ཤུགས་དྲག་པོ་ཡོད་པའི་འབྲས་བུའི་གོ་འཕང་མཐར་ཐུག་པ་དེ་མངོན་དུ་བྱས་སོང་སྙམ་པའི་མོས་པ་བྱས། དེ་ལྟ་བུའི་མོས་སྒོམ་བྱེད་པ་དེ་སེམས་བསྐྱེད་འབྲས་བུ་ལམ་བྱེད་ཅེས་པ་དེ་ཡིན། དེ་ནས་བོགས་འདོན་གྱི་ཚུལ་ལ་ཚད་མེད་བཞི་སྒོམ་པ་དང་། དེ་ནས་ཁྱད་པར་གྱི་སེམས་བསྐྱེད་བསྒོམ་དགོས་གསུངས། དེ་ཡན་ཆད་ཁ་སང་གི་བསྐྱར་བཤད་མདོར་བསྡུས་ཙམ་ཡིན།

བཤད་པ་དང་པོ།

དེ་ནས། སྐལ་ལྡན་གྱི་སྐྱེས་བུ་སངས་རྒྱས་ཀྱི་སར་བགྲོད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང་འཇམ་མགོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ཡབ་སྲས་ཀྱི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་ཁྲིད། ཁྲིད་ཆེན་བརྒྱད་དུ་བཞུགས་པའི་ནང་ཚན། བདེ་ལམ་གྱི་ཁྲིད་རྒྱུན་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་པས། དེ་ལ་བཤེས་གཉེན་བསྟེན་ཚུལ་སྐོར་ལ་སྦྱོར་དངོས་མཇུག་གསུམ་གྱི་སྦྱོར་བའི་ཆོ་གའི་སྐོར་གྱི་བཞི་པ། ཚོགས་ཞིང་གསལ་འདེབས་པ་ཞེས་པ་དེ་ཡིན། བཞི་པ་ཚོགས་ཞིང་གསལ་འདེབས་ནི། དེ་ནས་རང་གི་མདུན་གྱི་ཐད་དྲང་གི་ནམ་མཁའི་གནས་སུ་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་ཁར། ཞེས་པ་ནས། དེ་དག་གི་ཕྱི་རོལ་ཏུ་གང་ལ་གང་འདུལ་གྱི་སྤྲུལ་པའི་བཀོད་པ་བསམ་གྱིས་མི་ཁྱབ་པ་ཕྱོགས་བཅུར་འཕྲོ་བའི་གཙོ་འཁོར་ཐམས་ཅད་ཀྱི་སྤྱི་བོར་ༀ་དཀར་པོ། ཞེས་རྩ་བའི་བླ་མ་ཞལ་བཞུགས་པའི་སྐབས་ཡིན་ན་གནས་ལྔ་ལ་ཡི་གེ་ལྔ་བཀོད་པ་དེ་བླ་མའི་ལུས་དཀྱིལ་ལ་འགྲོ་བ་དང་། ཞལ་མ་བཞུགས་པའི་སྐབས་སུ་ཡིན་ན་མཚོན་དོན་ཡིན་ཞེས་གུང་ཐང་ཚང་ནས་གསུངས།

དེ་ནས། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོ། ལྟེ་བར་སྭཱ་སེར་པོ། གསང་བར་ཧཱ་ལྗང་ཁུ་འོད་ཟེར་ལྔ་འཕྲོ་བ། ཞེས་སྐུ་གསུང་ཐུགས་ཡོན་ཏན་འཕྲིན་ལས་ཏེ་ཡེ་ཤེས་ལྔའི་རང་བཞིན་གྱི་ས་བོན་ལྔས་མཚན་པ། དེ་ནས། བླ་མ་ཐུབ་པའི་དབང་པོའི་ཐུགས་ཀའི་ཧཱུཾ་ལས་འོད་ཟེར་ཕྱོགས་བཅུར་འཕྲོས་པས། རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་སྤྱན་དྲངས། ཞེས་ཚོགས་ཞིང་གི་ལྷ་ཚོགས་དམ་ཚིག་པ་རེ་རེ་ལ་ཡེ་ཤེས་པ་ཆ་ཚང་བ་རེ་རེ་བསྟིམས་ནས་མོས་པ་བྱེད་དགོས། དེ་ནས། དམ་ཚིག་པ་སོ་སོ་ལ་ཐིམ་པས་སྐྱབས་གནས་ཀུན་འདུས་པའི་བདག་ཉིད་དུ་མོས་ནས། ཞེས་པ་འདི་བཞི་པ་ཚོགས་ཞིང་གསལ་འདེབས་པ་ཞེས་པ་དེ་ཡིན།

གོང་དུ་གཞུང་ནས་གསུངས་པ་ལྟར། རྒྱལ་བ་ཤཱཀྱ་ཐུབ་པའི་ཆ་ལུགས་ཅན་ཚོགས་ཞིང་གི་གཙོ་བོ་བྱས་ནས་དེའི་མཐའ་སྐོར་དུ་ཟབ་རྒྱས་ཀྱི་བརྒྱུད་རིམ་གཉིས་དང་། ཉམས་ལེན་བྱིན་རླབས་བརྒྱུད་དང་ཆོས་འབྲེལ་དངོས་ཐོབ་ཀྱི་བླ་མ་རྣམས་དང་དེའི་མཐའ་སྐོར་དུ། ཡི་དམ་སངས་རྒྱས་བྱང་སེམས་ལ་སོགས་པའི་སྐྱབས་ཡུལ་མ་ཚང་བ་མེད་པར་གསལ་འདེབས་པ་དང་། བླ་མ་མཆོད་པའི་ཚོགས་ཞིང་ལྟར་བླ་མེད་ཀྱི་དབང་ཐོབ་མྱོང་མཁན་ཞིག་གིས་ལམ་རིམ་སྒོམ་པའི་དབང་དུ་བཏང་ནས་སྦྱོར་ཆོས་སྐལ་བཟང་མགྲིན་རྒྱན་ནང་དུ། བླ་མ་མཆོད་པའི་ཚོགས་ཞིང་སྐྱེད་ཆོག་དེ་ཚུར་སྦྱར་ཡོད་པ་ལྟར་ཡིན། གང་ཟག་ལས་དང་པོ་བ་ཐོག་མ་ཉིད་ནས་ཐུན་མོང་བའི་ལམ་གྱི་རིམ་པ་ལ་བློ་སྦྱངས་ཏེ། ལམ་རིམ་ལ་རྩལ་འདོན་བྱས་ནས་བློ་སྦྱོང་བྱེད་མཁན་བླ་མེད་ཀྱི་དབང་མ་ཐོབ་མཁན་ཞིག་གིས་སྦྱོར་ཆོས་སྐལ་བཟང་མགྲིན་རྒྱན་འདོན་དགོས་བྱུང་ན་ཅུང་ཟད་མི་བདེ་བ་ཞིག་རེད།

བདེ་སྟོང་དབྱེར་མེད་ལྷ་ལམ་ཡངས་པར་ཀུན་བཟང་མཆོད་སྤྲིན་འཁྲིགས་པའི་དབུས། །ཞེས་གསུངས་པ་ལྟར། སྒྲུབ་པ་པོ་རང་གི་རྒྱུད་ལ་མོས་པ་ཚུན་ཆད་ཀྱི་ཐོག་ནས་བདེ་སྟོང་བསྐྱེད་ནས་ཚོགས་ཞིང་གསལ་འདེབས་དགོས་པ་ལས། བླ་མ་བློ་བཟང་ཐུབ་དབང་རྡོ་རྗེ་འཆང་གི་ཐུགས་རྒྱུད་དུ་ཡོད་པའི་བདེ་སྟོང་གི་ཡེ་ཤེས་དེ་གཡར་རྒྱུ་ནི་མེད། ཚིག་ཙམ་ཞིག་བཏོན་ན་ནི་དེ་ཙམ་གྱིས་སྙིང་པོ་མེད་ཅིང་། དབང་མ་ཐོབ་པ་ཞིག་ཡིན་ན་ཅུང་ཟད་མི་བདེ་བ་ཞིག་ཡིན། དབང་ཐོབ་མྱོང་མཁན་ཞིག་གིས་ལམ་རིམ་རྩལ་འདོན་བྱས་ནས་སྒོམ་པའི་སྐབས་སུ། བླ་མ་མཆོད་པ་བཏོན་ནས་བསྒོམས་ན་ཡག་པོ་ཡོད། དེའི་ཐོག་ལ་ལམ་མཆོག་སྒོ་འབྱེད་ཀྱི་གསོལ་འདེབས་དེ་སྦྱར་ན་འགྲིག །དེ་ལྟ་བུའི་ཚོགས་ཞིང་རང་ཉིད་ཀྱི་མོས་པ་དང་འཚམ་པར་རང་ཉིད་ཀྱི་བློ་ལ་གང་འཆར་བདེ་བ་དང་འཇུག་བདེ་ན་དེ་གསལ་བཏབ་ན་འགྲིག །དེ་ནས་དེ་དག་ལ་དམིགས་ནས་ཚོགས་གསོག་པ་ལ་ཡན་ལག་བདུན་གྱི་སྒོ་ནས་ཚོགས་གསོག་པ། དེ་ཡང་། བསག་སྦྱང་སྤེལ་གསུམ་ཞེས་པའི་བསགས་པ་དང་སྦྱང་བ་གང་དང་གང་ཡིན་ན་ཡང་། མདོ་དོན་ཚོགས་བསགས་པ་གང་འདྲ་ཞིག་ཡིན་ན་ཡང་། བསག་སྦྱང་གཉིས་སུ་མ་འདུས་པ་མེད། དེ་ནི་སྔར་ཕན་ཆད་དུ་སྡིག་པ་བསགས་པ་རྣམས་ལ་བཤགས་པ་བྱེད་པ་དང་ཚོགས་གསོག་པ་དེ་ཡིན། དེའི་ཕྱིར་འདིར་ཡན་ལག་བདུན་གྱི་སྒོ་ནས་ཚོགས་གསོག་པ་ནི། ཡན་ལག་བདུན་པ་མཎྜལ་དང་བཅས་པ་ཕུལ་ཏེ། ཞེས་གསུངས་ནས། ཡང་ན། བཟང་སྤྱོད་ནས་གསུངས་པའི་ཡན་ལག་བདུན་པ་དང་། ཡང་ན། སྤྱོད་འཇུག་ནས་གསུངས་པའི་ཡན་ལག་བདུན་པའམ། བླ་མ་མཆོད་པ་འདོན་མཁན་ཞིག་ཡིན་ན་དེ་གའི་གཞུང་གི་ནང་དུ་ཡོད་པའི་ཡན་ལག་བདུན་གྱི་ཆོ་གའི་ཚིག་གསུངས་ན་དེ་གས་འགྲིག །

ཡན་ལག་བདུན་པ་མཎྜལ་དང་བཅས་པ་ཕུལ་ཏེ། ཞེས་དང་། སྤྱིར་མཆོད་པ་ལ་སྔགས་བླ་མེད་དང་འབྲེལ་བའི་ཚོགས་ཞིང་གསལ་བཏབ་སྟེ་མཆོད་པ་ཕུལ་བ་ཡིན་པས། ཕྱི་བུམ་དབང་དང་འབྲེལ་བའི་མཆོད་པ། ནང་གསང་དབང་དང་འབྲེལ་བའི་མཆོད་པ། གསང་བ་ཤེར་དབང་དང་འབྲེལ་བའི་མཆོད་པ། དེ་ཁོ་ན་ཉིད་ཚིག་དབང་དང་འབྲེལ་བའི་མཆོད་པ་ཞེས་མཆོད་པ་རྣམ་པ་བཞི་དང་། དེ་བཞིན་མཎྜལ་ལ་ཡིན་ན་ཡང་། ཕྱིའི་མཎྜལ། ནང་གི་མཎྜལ། གསང་བའི་མཎྜལ་སོགས་དེ་དག་ལ་ཡང་ཐུན་མོང་བ་དང་ཐུན་མོང་མིན་པ་མང་པོ་ཡོད། མཎྜལ་འབུལ་བའི་སྐབས་སུ་མངོན་པ་མཛོད་ནས་བཤད་པ་ལྟ་བུའི་གླིང་བཞི་གླིང་ཕྲན་རི་རབ་དང་བཅས་པ་ཡོད་དགོས་པའི་ངེས་པ་མེད། ང་རང་ཚོའི་འཇིག་རྟེན་དུ་དེའི་ཚེ་དེའི་དུས་སུ་གྲགས་ཚོད་ལ་གླིང་བཞི་གླིང་ཕྲན་གྱི་བཀོད་པ་ཞིག་བཤད་སྲོལ་ཡོད་པ་ལྟར་བདག་གིས་བཟུང་བ་དང་མ་བཟུང་བ། མདོར་ན། སྣོད་དང་བཅུད་ཀྱི་བཀོད་པའི་ཕུན་སུམ་ཚོགས་པ་ཇི་དང་ཇི་ཡོད་པ་དེ་ཉིད་བློ་ཡིས་བླངས་ཏེ། བསོད་ནམས་ཀྱི་ཞིང་མཆོག་དམ་པ་ལ་དབུལ་དགོས་པ་ཡིན།

དགོས་པ་དེ་ལྟ་བུའི་ཆེད་དུ་ཡིན་པ་ལས་མཐའ་གཅིག་ཏུ་མཎྜལ་གྱི་ཚོམ་བུ་བཀོད་པ་བཞིན་ཏག་ཏག་ཡོད་དགོས་པས་ཁྱབ་པ་མེད། ང་རང་ཚོ་ནང་པ་སངས་རྒྱས་པ་ཞེས་པ་ནི། ཁ་སང་གོང་དུ་སྐད་ཆ་བྱུང་བ་བཞིན་རིགས་པ་ཡང་དག་གི་ལམ་ལ་སྟེན་མཁན་ཞིག་ཡིན། དངོས་ཡོད་གནས་ཚུལ་ལ་མེད་པའི་གདུལ་བྱ་རྗེས་སུ་གཟུང་བའི་ཆེད་དུ། ཡང་དག་ཡང་དག་མ་ཡིན་ཉིད། །ཅེས་རྩ་བ་ཤེས་རབ་ལས་གསུངས་པ་བཞིན། གདུལ་བྱའི་མོས་པ་དང་བསམ་པའི་དབང་གིས་སྟོན་པ་ལ་ཞེ་ས་མ་ཞུས་ན་རང་དབང་མེད་པར་གདུལ་བྱའི་མོས་ངོ་ལ་བལྟས་ནས་གསུང་དགོས་པའི་དགོངས་གཞི་ཅན་འབྱུང་བ་ལས། དེ་མིན་བཅོམ་ལྡན་འདས་ལ་དེ་བཞིན་གཤེགས་པ་ཞེས་ཀུན་རྫོབ་དང་དོན་དམ་གང་གི་དབང་དུ་བྱས་ན་ཡང་། དེ་ཁོ་ན་བཞིན་དུ་མཁྱེན་ཅིང་གཟིགས་པའི་སྒོ་ནས་གཏན་ལ་ཕབ་པ་ཞིག་ཡིན། ད་ལྟའི་འཛམ་བུའི་གླིང་གི་དངོས་ཡོད་ཀྱི་མིས་ཚད་བརྒྱབ། ཐིག་བཏབ། བརྟག་དཔྱད་བྱས་ནས་ཡོད་པའི་དངོས་ཡོད་ཀྱི་འཛམ་བུའི་གླིང་གི་ཚད་དེ་མཐུན་སྣང་དུ་གྲུབ་པ་ཞིག་ཏུ་གྱུར་ཡོད། དེའི་ཕྱིར་ང་ཚོས་དེ་ཁས་ལེན་དགོས་པ་ལས་གཞུང་ནས་བཤད་པ་དེ་ལ་ལྐུག་པས་ཨུ་ཚུགས་བརྒྱབ་ནས་བཤད་ན་མར་རྡོ་ལ་གཞུས་ན་མར་ལ་གྱོང་རག་པ་ལྟར་ཡིན་པས་དེ་ལ་སྙིང་པོ་མེད། དེ་ཡང་ཤེས་དགོས་པ་ཞིག་ཡིན། གནས་ཚུལ་མི་ཤེས་མཁན་འགའ་ཞིག་གིས་ཆེ་ས་དེ་མ་ཤེས། ཆུང་ས་ནས་འཕྱ་སྨོད་བྱས་ཏེ་ནང་པའི་གཞུང་ནས་འཛམ་བུའི་གླིང་རིལ་རིལ་ཡིན་པར་བཤད་ཅིང་རི་རབ་དཀྱིལ་ལ་ཡོད་པ་རེད་ཅེས་ཤོད་མཁན་ཡོད་པ་ལ་སྙིང་པོ་མེད། ཡན་ལག་བདུན་པ་མཎྜལ་དང་བཅས་པ་ཕུལ་ཏེ། ཞེས་དང་། ཡན་ལག་བདུན་པ་ལ་བཤད་པ་དམིགས་བསལ་མི་དགོས་པ་བྱེད། ཕྱག་འཚལ་བའི་ཡན་ལག་ནས་བཟུང་ཡན་ལག་སོ་སོའི་ཐུན་མོང་མ་ཡིན་པའི་ལག་རྗེས་འཇོག་སྟངས་མི་འདྲ་བ་ཡོད་པ་རྣམས་ཤེས་དགོས།

ཤེས་པ་ལྟར་ཡན་ལག་བདུན་པ་འདོན་པའི་སྐབས་སུ། ཧུར་ཐག་འབད་ཐག་གི་སྒོ་ནས་རང་ཉིད་ཀྱི་སེམས་དང་འདྲེས་ངེས་སུ་བྱས་ནས་ཡག་པོ་ཞིག་འདོན་ཐུབ་ན་བཟང་། ངོས་ཀྱིས་དུས་རྒྱུན་དུ་ཤོད་བཞིན་པ་ནི། ཕྱག་འཚལ་བའི་ཡན་ལག་ལ་ལག་ཐལ་མོ་སྦྱར་ཏེ་ལུས་འདུད་པའི་རྣམ་པ་ཅན་གྱི་ཐོག་ནས་ལག་ཐལ་མོ་སྦྱར་བ་ཚུན་ཆད་ལུས་ཀྱི་ཕྱག་ཅེས་པ་ལྟར། ཡན་ལག་བདུན་པ་འདོན་པའི་སྐབས་སུ་ལག་ཐལ་མོ་སྦྱར་བ་ཡིན་ན་ཡག་པོ་ཡོད། ལག་ཐལ་མོ་སྦྱོར་བའི་སྐབས་སུ་མི་གཞན་གྱིས་ཁོས་ཆོས་གཟུགས་བྱེད་ཀྱིན་འདུག་ཅེས་བཤད་པ་ཡིན་ན་ཡང་། ཤོད་མཁན་ཐབས་རྡུགས་པ་ཞིག་ལས་རང་ཉིད་ངོ་ཚ་དགོས་པ་དང་སྤམ་ཤོར་དགོས་པ་མེད། ཁ་ཤས་ཀྱིས་བསམ་པ་རྣམ་དག་གི་ཐོག་ནས་ཆོས་བྱེད་པ་ལ་ངོ་ཚ་བ་དང་སྤམ་ཤོར། སྡིག་པ་བྱེད་པ་ལ་ངོ་ཚ་དང་སྤམ་ཤོར་བ་མི་ཤེས་པར་ད་དུང་དགའ་རབ་ཅིག་བྱས་ཡོད་མདོག་མདོག་བྱས་ཏེ་མགོ་དགྱེ་དགྱེ་བྱས་ནས་ཡོང་མཁན་ཡོད། དེ་ག་ཕྱི་ག་ལོག་རེད། གཞུང་ལས་གསུངས་པ་ལྟར། ལད་ཟློས་ཙམ་ཞིག་བྱེད་པ་བྱུང་བ་ཡིན་ན་ཡང་། སྐལ་བ་བཟང་པོ་ཡིན་པས་དེ་ལ་ངོ་ཚ་དགོས་པ་དང་སྤམ་ཤོར་དགོས་པ་མེད། ཆོས་མིན་གྱི་བྱ་བ་ཞིག་བྱེད་པ་ལ་ངོ་ཚ་ཤེས་དགོས་པ་དང་ངོ་གནོང་ཤེས་དགོས་པ་གལ་ཆེ། དེའི་རྗེས་སུ་སླར་ཡང་མཎྜལ་ཕུལ་ནས་དོན་ཆེན་པོ་གསུམ་གྱི་སྒོ་ནས་གསོལ་བ་འདེབས་པ་ནི། གསོལ་བ་འདེབས་པ་མན་ངག་བཞིན་རྒྱུད་དང་འདྲེས་ངེས་པར་བྱའོ། །
ཞེས་གསུངས་ཏེ། ལམ་རིམ་ཆེན་མོའི་ནང་དུ་གསུངས་པ་ལྟར། བཤེས་གཉེན་ལ་མ་གུས་པ་ནས་བདག་གཉིས་སུ་མཚན་མར་འཛིན་པའི་བར་གྱི་ཕྱིན་ཅི་ལོག་གི་བློ་སྣ་མཐའ་དག་མྱུར་དུ་འགག་པ་དང༌། ཞེས་དང་། ཡང་ན། སྔགས་བླ་མེད་ཀྱི་ལམ་ཉམས་ལེན་བྱེད་པའི་དབང་དུ་བཏང་ནས་བཤད་པ་ཡིན་ན། བཤེས་གཉེན་ལ་མ་གུས་པ་ནས་བཟུང་གཉིས་སྣང་འཁྲུལ་བའི་བར་གྱི་ཕྱིན་ཅི་ལོག་གི་བློ་འདི་དག་འགག་པར་བྱིན་གྱིས་བརླབ་ཏུ་གསོལ། བཤེས་གཉེན་ལ་གུས་པ་ནས་བཟུང་མཐར་ཐུག་དོན་གྱི་ཡེ་ཤེས་ཀྱི་བར་གྱི་རྟོགས་པ་མཐའ་དག་བདེ་བླག་ཏུ་སྐྱེ་བར་བྱིན་གྱིས་བརླབ་ཏུ་གསོལ། ཞེས་པ་ལྟར་ཡིན།

རྐྱེན་ཕྱི་དང་ནང་གི་བར་ཆད་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། ཞེས་དོན་ཆེན་པོ་གསུམ་ཞེས་དངོས་གནས་དྲང་གནས་ཆོས་པ་གཤའ་མ་ཞིག་ཡིན་ན་གསོལ་བ་འདེབས་པ་འདི་དག་མ་གཏོགས་མེད། ཕྱིན་ཅི་མ་ལོག་པའི་རྟོགས་པ་མཐའ་དག་སྐྱེ་བར་བྱིན་གྱིས་བརླབ་ཏུ་གསོལ། ཕྱིན་ཅི་ལོག་གི་བློ་སྣ་མཐའ་དག་འགག་པར་བྱིན་གྱིས་བརླབ་ཏུ་གསོལ། དེ་ལྟར་འབྱུང་བའི་རྐྱེན་ཕྱི་ནང་གི་བར་ཆད་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ན། དེ་ལས་ལྷག་པའམ་དེའི་ནང་དུ་མ་འདུས་པའི་རྣལ་འབྱོར་པའི་འདོད་དོན་ཞིག་ཞུ་རྒྱུ་མེད། དེའི་ཕྱིར། དོན་ཆེན་པོ་གསུམ་གྱི་སྒོ་ནས་གསོལ་བ་འདེབས་པ་ཞེས་གསུངས། དེ་ནས་ལམ་མཆོག་སྒོ་འབྱེད་འདོན་པའི་སྐབས་སུ། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་ཁར་པདྨའི་སྟེང་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་བསྩལ་དུ་གསོལ། །ཞེས་བླ་མ་ལ་གསོལ་བ་བཏབ་ནས། དེ་ནས་བླ་མའི་སྐུ་ལས་རང་གི་སྤྱི་བོར་བདུད་རྩིའི་རྒྱུན་བྱུང་། བདུད་རྩི་འབེབས་སྦྱང་བྱས། བྱིན་རླབས་ཞུགས་པའི་མོས་པ་བྱས་ཏེ་བླ་མ་རང་ལ་མར་ཞུགས། དེས་ངོ་ཆེན་གྱི་ཚུལ་དུ་ཞུ་སྣ་འདྲེན་མཁན་གྱི་ཚོད་ལྟ་བུར་གནང་། བདག་གི་སློབ་མ་འདི་ཉིད་ཀྱི་བློ་ཐར་པ་དང་ཐམས་ཅད་མཁྱེན་པའི་ཕྱོགས་སུ་ཕྱོགས་ནས་སྐབས་འདིར་བྱང་ཆུབ་ལམ་རིམ་སྒོམ་པའི་དོན་གཉེར་ནང་དུ་སྐྱེས་ཏེ། གོམས་པ་གནད་དུ་འགྲོ་བའི་ཆེད་དུ་བླ་མ་ཐུབ་དབང་རྡོ་རྗེ་འཆང་ཚོགས་ཀྱི་ཞིང་གི་གཙོ་བོར་གསལ་བཏབ། འདིར་ཚོགས་བསགས་པ་སྔོན་དུ་སོང་བའི་ཐོག་ནས་གསོལ་བ་བཏབ་པ་ཡིན་པས། ཕྱོགས་བཅུའི་རྒྱལ་བ་སྲས་དང་བཅས་པས་བདག་གི་སློབ་མ་འདི་ཉིད་ལ་སྐུ་གསུང་ཐུགས་ཀྱི་སྒོ་ནས་བྱིན་གྱིས་བརླབ་པར་མཛད་དུ་གསོལ། ཞེས་བླ་མས་ཀྱང་ངོ་ཆེན་གྱི་ཚོད་དུ་ཞུ་སྣ་གནང་བའི་མོས་པ་བྱས།

དེ་ནས། འདྲེན་པ་མཉམ་མེད་སྟོན་པ་བཅོམ་ལྡན་འདས། །ཞེས་སོགས་འདོན་དགོས། གསོལ་བ་འདེབས་པ་དེ་ལ་བཟླས་སྐྱོར་རེ་རེ་གནང་ནས་ཚིག་རྐང་མཐའ་མ་དང་པོ་བརྗོད་དུས་བདུད་རྩི་འབེབས་སྦྱང་བྱས། གསོལ་བ་འདེབས་ཞེས་པའི་ཚིག་རྐང་གཉིས་པ་དེ་བརྗོད་དུས་ཚོགས་ཞིང་དེ་དང་དེ་ལས་རང་འདྲ་གཉིས་པ་ཞིག་རང་ལ་མར་ཐིམ་ནས་སྒོ་གསུམ་བྱིན་གྱིས་བརླབས་པའི་མོས་པ་བྱེད་དགོས། དེའི་རྗེས་སུ་ཡོན་ཏན་གཞིར་གྱུར་མ་འདོན་པའི་སྐབས་སུ་ཡིན་ན་ཡང་། བཤེས་གཉེན་བསྟེན་ཚུལ་སྐོར་ནས་བཤེས་གཉེན་བསྟེན་ཚུལ་གྱི་རྟོགས་པ་སྐྱེ་བའི་གེགས་བྱེད་གཙོ་བོ་སྦྱང་དགོས་པ་དང་། བཤེས་གཉེན་བསྟེན་ཚུལ་གྱི་རྟོགས་པ་དེ་དང་དེ་རང་གཞན་སེམས་ཅན་ཐམས་ཅད་ཀྱི་རྒྱུད་ལ་སྐྱེས་སོང་སྙམ་པའི་མོས་པ་བྱེད་པ། དེ་ནས་དལ་འབྱོར་དོན་ཆེ་རྙེད་དཀའ་ནས་བཟུང་རིམ་པས་བསམ་བློ་བཏང་། དེ་ནས་ཆོས་སྐྱོང་རྣམས་ལ་དམིགས་ནས་ཕྱི་ནང་གི་བར་ཆད་ཉེ་བར་ཞི་བའི་མོས་པ་བྱེད་པ་དང་། གཞན་ཡང་། ཚེ་དང་ནོར་སྒྲུབ་དང་དབང་སྡུད་ལ་སོགས་པའི་མོས་པ་རྣམས་ཆོས་ལྡན་གྱིས་དེ་ལྟ་བུའི་ཞི་སོགས་ཀྱི་ལས་སྒྲུབ་པའི་དམིགས་སྐོར་གང་དང་གང་ཡིན་ན་ཡང་། དེ་དག་གི་སྐབས་སུ་བྱེད་པ་ཡོད། དེ་ནས་ཡོན་ཏན་གཞིར་གྱུར་མའི་མཇུག་ཏུ། སྐྱེ་བ་ཀུན་ཏུ་ཡང་དག་བླ་མ་དང་། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག །ཅེས་གལ་ཏེ་ཚེ་འདི་ལ་ལམ་སྣ་ཟིན་པ་ཞིག་དང་གྲོལ་བ་ཐོབ་པ་ཞིག་མ་བྱུང་ན་ཡང་། སྐྱེ་བ་ནས་ཚེ་རབས་ཐམས་ཅད་དུ་དལ་འབྱོར་གྱི་ལུས་རྟེན་བཟང་པོ་ཐོབ། བླ་མ་རྡོ་རྗེ་འཆང་དང་རྟག་ཏུ་འབྲལ་བ་མེད་པར་བླ་མ་རྡོ་རྗེ་འཆང་གི་ཞབས་ཟིན་ནས་རིང་པོར་མི་ཐོགས་པར་བླ་མ་རྡོ་རྗེ་འཆང་གི་ཐུགས་རྒྱུད་ཀྱི་སྤངས་རྟོགས་ཀྱི་ཡོན་ཏན་དེ་ལྟ་བུ་ཞིག་རང་གི་རྒྱུད་ལ་སྐྱེས་ཤིང་། འགྲོ་བ་སེམས་ཅན་ཐམས་ཅད་ཀྱི་དོན་བྱེད་ནུས་པར་ཤོག་བསམ་པའི་སྨོན་ལམ་རྒྱག་དགོས། དེ་ནས་སླར་ཡང་ཡན་ལག་བདུན་པ་ནི། དེ་ནས་བླ་མ་ཐུབ་པའི་དབང་པོའི་ཐུགས་ཀའི་ཧཱུཾ་ལས་འོད་ཟེར་འཕྲོས་པ། ཞེས་པ་ནས། རྣམ་པ་རྒྱལ་བ་ཤཱཀྱ་ཐུབ་པ། ཞེས་པ་ནས། རྡོ་རྗེ་སྐྱིལ་ཀྲུང་གིས་བཞུགས་པ་ལ་དམིགས་ནས། དེ་ནས། ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ། །མཐའ་ཡས་འགྲོ་བའི་རེ་བ་སྐོང་བའི་གསུང༌། །མ་ལུས་ཤེས་བྱ་ཇི་བཞིན་གཟིགས་པའི་ཐུགས། །ཤཱཀྱའི་གཙོ་བོ་དེ་ལ་མགོས་ཕྱག་འཚལ། །ཞེས་པའི་ཤོ་ལོ་ཀ་གཅིག་དང་། དངོས་བཤམས་ཡིད་སྤྲུལ་མཆོད་པ་མ་ལུས་འབུལ། །ཐོག་མེད་ནས་བསགས་སྡིག་ལྟུང་ཐམས་ཅད་བཤགས། །སྐྱེ་འཕགས་དགེ་བ་རྣམས་ལ་རྗེས་ཡི་རང་། །ཞེས་སོགས་ཀྱི་ཡན་ལག་བདུན་པ་མདོར་བསྡུས་ཏེ་ཕུལ།

དེ་ནས། ཡན་ལག་བདུན་པ་མཎྜལ་དང་བཅས་པ་མདོར་བསྡུས་ཕུལ་བའི་རྗེས་སུ། རང་དང་རང་གི་མཐའ་སྐོར་ན་གནས་པའི་མ་སེམས་ཅན་ཐམས་ཅད་ཀྱིས་མགྲིན་གཅིག་ཏུ་གསོལ་བ་འདེབས་པར་བསམས་ལ། ཞེས་དང་། དེ་ནས་དབེན་ས་སྙན་བརྒྱུད་ཀྱི་ཐུན་མོང་མ་ཡིན་པའི་གསོལ་འདེབས་འདི་ཡིན། སྐུ་བཞིའི་བདག་ཉིད་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ནས། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་ཐུན་མོང་མ་ཡིན་པའི་ཕུར་ཚུགས་གསོལ་འདེབས་འདིའི་སྒོ་ནས། རང་ཉིད་གཅིག་པུ་ཡིན་པའི་སྐབས་སུ་གདངས་འཐེན་ཤེས་ན། གདངས་འཐེན་པ་ཡིན་ན་ཡང་། སེམས་འཁུལ་བའི་ཕན་ཐོགས་ཅུང་ཟད་ཡོད། གང་ལྟར་གསོལ་འདེབས་རྩེ་གཅིག་པ། ཆོས་སྐུའམ། ལོངས་སྐུ། སྤྲུལ་སྐུ། བླ་མ། ཡི་དམ། སངས་རྒྱས། ཆོས། དགེ་འདུན། དཔའ་བོ་མཁའ་འགྲོ། ཆོས་སྐྱོང་སྲུང་མ་སོགས་གང་བརྗོད་ཀྱང་རེ་ལྟོས་འཆའ་ས་དང་རེ་བ་རྒྱག་ས་ཁྱེད་མ་གཏོགས་གཞན་སུ་གཅིག་ཀྱང་མེད། བླ་མ་ཁྱེད་རང་འབའ་ཞིག་གནས་སྐབས་དང་མཐར་ཐུག་གི་འདི་ཕྱིའི་སྐྱབས་གནས་ཡིན།

རང་ཉིད་ཀྱི་རེ་བ་རྒྱག་ས་ནི་ཁྱེད་ཉིད་འབའ་ཞིག་ཡིན་བསམ་པའི་ཐོག་ནས་གསོལ་འདེབས་བྱེད་དགོས། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པའི་གསོལ་འདེབས་བཏོན་ནས་སྙིང་ཁོང་རུས་པའི་གཏིང་ནས་རྩེ་གཅིག་པའི་གདུང་ཤུགས་དྲག་པོས་གསོལ་བ་བཏབ་སྟེ། དཔལ་ལྡན་བླ་མའི་སྐུ་ལས་བདུད་རྩིའི་རྒྱུན་བྱུང་། ནད་གདོན་སྡིག་སྒྲིབ་སོགས་ཕྱི་ནང་གི་འགལ་རྐྱེན་ཐམས་ཅད་སྦྱངས་ནས་དག་པར་བྱས་སོང་བསམ། དཔལ་ལྡན་བླ་མའི་སྐྱབས་འོག་ཏུ་ཚུད། ལྷག་པར་དེ་མ་ཐག་ཏུ་བསྒོམ་པར་འགྱུར་བའི་ལམ་རིམ་གྱི་རྟོགས་པའི་ཡོན་ཏན་དེ་དང་དེ་བདེ་བླག་ཏུ་སྐྱེས་པའི་སྐལ་བ་ཅན་དུ་བྱས་སོང་སྙམ་པའི་མོས་པ་ཤུགས་དྲག་བྱེད་དགོས།

དེ་ཡན་ཆད་ཀྱིས་སྐབས་འདིར་བཤེས་གཉེན་བསྟེན་ཚུལ་སྦྱོར་བའི་སྔོན་འགྲོའི་ཚུལ་དུ་གསུངས་ནས། འདིས་མཚོན་པའི་དལ་འབྱོར་དོན་ཆེ་རྙེད་དཀའ་སྒོམ་པ་དང་། འཆི་བ་མི་རྟག་པ་སྒོམ་པ་དང་། ལས་འབྲས་ལ་སོགས་པ་སྒོམ་པ་ཚང་མ་སྦྱོར་བའི་ཆོ་གའི་འགྲོ་སྟངས་དང་གཅིག་པ་ཡིན། དེ་ནས། བདག་དང་མ་སེམས་ཅན་ཐམས་ཅད་འཁོར་བར་སྐྱེས་ནས་ཡུན་རིང་ལ་ཤུགས་དྲག་པའི་སྡུག་བསྔལ་སྣ་ཚོགས་པ་ཞིག་མྱོང་བ་འདི། ཞེས་པ་ནས། ཁྱད་པར་དགེ་བའི་བཤེས་གཉེན་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་པར་ནུས་པའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་པ་འདི་ཡན་ཆད་ཀྱིས་སྦྱོར་བའི་ཆོ་ག་དེ་དག་ཟིན་པ་ཡིན།

དངོས་གཞི་བསམ་སྦྱོར་གཉིས་ཀྱིས་བསྟེན་པའི་ཚུལ།

དེ་ནས་དངོས་གཞིའི་ཆོ་ག་ནི། གཉིས་པ་དངོས་གཞི་ལ་གཉིས། བསམ་པས་བསྟེན་ཚུལ་དང་། སྦྱོར་བས་བསྟེན་ཚུལ་ལོ། །དང་པོ་ལ་གཉིས། རྩ་བ་དད་པ་སྦྱང་བ་དང་། བཀའ་དྲིན་རྗེས་སུ་དྲན་ཏེ་གུས་པར་བྱ་བའོ། །དང་པོ་ནི། ཞེས་རྩ་བ་དད་པ་སྦྱང་བ་ལ་སྔོན་དུ་སྒོམ་པའི་ཚེ་བཤེས་གཉེན་བསྟེན་པའི་ཕན་ཡོན་དང་། བླ་མ་བསྟེན་ན་སངས་རྒྱས་ཀྱི་གོ་འཕང་ལ་ཉེ་བར་འགྱུར་བ་སོགས་དམར་ཁྲིད་ཀྱི་ས་བཅད་སྐབས་སུ་བྱུང་བ་བཞིན་བཤེས་གཉེན་བསྟེན་པའི་ཕན་ཡོན་བརྒྱད་དེ་བསམ། འདིའི་སྐབས་སུ་རང་གི་སྤྱི་བོ་ལ་སྐྱབས་གནས་ཐམས་ཅད་འདུས་པའི་བདག་ཉིད་བླ་མ་ཐུབ་པའི་དབང་པོ་གསལ་ནས་ཡོད་པའི་ཐུགས་ཀ་ལས་འོད་ཟེར་འཕྲོས། འོད་ཟེར་གྱི་སྣེ་ལ་རང་ཉིད་ཀྱི་ཆོས་འབྲེལ་དངོས་ཐོབ་ཀྱི་རྩ་བའི་བླ་མ་དེ་ཉིད་དབུས་སུ་བཞུགས། དེ་ནས་ཆོས་འབྲེལ་དངོས་ཐོབ་རྣམས་གཡས་གཡོན་ལ་གྲལ་བསྒྲིགས་ནས་བཞུགས་པར་བསམ། དེའི་གནས་སྐབས་སུ་ཞལ་མཇལ་དུས་ཀྱི་རྣམ་པ་ཅན། དཔེར་ན། སྤྱན་ལ་སྐྱོན་ཡོད་པ་ལྟ་བུ་དང་ཞལ་གྱི་རྣམ་འགྱུར་ལ་རྨ་རྗེས་ཡོད་པ་སོགས་སྐྱོན་གྱི་རྣམ་པ་གང་ཡོད་ན་ཡང་དེ་ཆ་ཚང་གསལ་འདེབས་དགོས།

འདིར་བཤེས་གཉེན་བསྟེན་ཚུལ་གྱི་རྩ་བ་དད་པ་སྦྱོང་བའི་དམིགས་པ་རྩལ་དུ་བཏོན་ནས་སྐྱོང་བའི་སྐབས་ཡིན་པས། བླ་མ་ཞལ་མཇལ་དུས་ཀྱི་རྣམ་པ་ཅན། ཐ་མལ་པའི་རྣམ་པ་གང་ཡོད་པ་དེ་ཆ་ཚང་ལ་བཟོ་བཅོས་རྒྱག་པ་དང་བཟང་དུ་གཏོང་བ་སོགས་གང་ཡང་མེད་པར་དངོས་མངོན་རྗེན་རྗེན་གང་སྣང་བ་བཞིན་གསལ་བཏབ། དེ་ནས་རང་ཉིད་ཀྱིས་འདི་ལྟར་བསམ་བློ་ཞིག་བཏང་ན། བླ་མ་བསྟེན་ན་སངས་རྒྱས་ཀྱི་གོ་འཕང་ལ་ཉེ་བ་དང་། རྒྱལ་བ་རྣམས་དགྱེས་པར་འགྱུར་བ་དང་། བདུད་དང་སྡིག་གྲོགས་ཀྱིས་མི་ཚུགས་པ་དང་། སྡིག་སྒྲིབ་མྱུར་དུ་སྦྱང་བ་སོགས་བླ་མ་བསྟེན་པའི་ཕན་ཡོན་གྱི་ཚུལ་རྣམས་ལ་རང་གིས་ཡིད་ཆེས་ཡོད་པའི་ལུང་དང་རིགས་པའི་སྒྲུབ་བྱེད་བཀོད་དེ། སྔོན་གྱི་ལོ་རྒྱུས་དང་། གཏམ་རྒྱུད་དང་། དཔེ་སོགས་ཐབས་ཤེས་ཡོད་དགུ་རྩལ་སྤྲུགས་ཀྱི་ཐོག་ནས། མདོར་ན། བླ་མའི་གསུང་རྒྱུན་གྱི་ཁྲིད་ཡིག་ནང་དུ་ཡོད་པའམ་བླ་མའི་གསུང་རྒྱུན་ལ་ཡོད་པ་ལྟར། རང་ཉིད་ཀྱི་ངོས་ནས་ཡིན་ན་ཡང་བསམ་བློ་བཏང་སྟེ། སྒྲུབ་བྱེད་བཀོད་ནས་བསམ་བློའི་ནང་དུ་འཆར་བདེ་བ་གང་ཡོད་པ་དེ་དག་གི་ཐོག་ནས་བསམ་བློ་བཏང་། བླ་མ་བསྟེན་ན་ཁེ་ཆེན་པོ་ཡོད་པ། འདི་ཕྱིའི་ལེགས་ཚོགས་མང་པོ་ཞིག་ལྷུན་གྱིས་འགྲུབ་པ་སོགས་ཀྱི་ཚུལ་བསམ། བླ་མ་ལ་བསྟེན་ན་ཁེ་བཟང་ཆེན་པོ་དང་ཕན་ཡོན་བསམ་གྱིས་མི་ཁྱབ་པ་ཡིན་བསམ་པ་སོགས་སེམས་ཀྱི་གཏིང་ནས་གང་ལ་གང་འཚམ་ངེས་ཤེས་རྙེད་པ་ལ་བརྟེན་ནས་ངས་བཤེས་གཉེན་ཚུལ་བཞིན་དུ་བསྟེན་དགོས།

ད་ལྟའི་བར་དུ་ངས་བཤེས་གཉེན་བསྟེན་པའི་གོ་སྐབས་བྱུང་བ་ནི་སྐལ་བ་བཟང་པོ་ཡིན་བསམ་པ་དང་། རང་ཉིད་ཀྱིས་སྔར་བཤེས་གཉེན་བསྟེན་པའི་གོ་སྐབས་བྱུང་བ་ལ་རྗེས་སུ་ཡི་རང་བྱོས། དགའ་བ་སྒོམས། བཤེས་གཉེན་མ་བསྟེན་ན་སངས་རྒྱས་ཀྱི་གོ་འཕང་ལས་རིང་དུ་འགྱུར་བ་དང་། བཤེས་གཉེན་བསྟེན་པའི་ཕན་ཡོན་བརྒྱད་ཀྱི་ལྡོག་ཕྱོགས་མ་བསྟེན་པའི་ཉེས་དམིགས་བརྒྱད་པོ་དེ་བསམ། དེ་ལྟར་བཤེས་གཉེན་བསྟེན་པའི་ཕན་ཡོན་དང་མ་བསྟེན་པའི་ཉེས་དམིགས་བསམས་པའི་སྒོ་ནས་བཤེས་གཉེན་བསྟེན་པར་ཐག་བཅད། ལམ་རིམ་སྒོམ་པའི་སྐབས་སུ་སྔོན་ལ་ལུང་དང་རིགས་པའི་སྒོ་ནས་དཔྱད། ལུང་དང་རིགས་པས་མཐའ་རྒྱ་བསྐྱེད་པའི་སྒོ་ནས་རིགས་པས་དཔྱད། དཔྱད་དོན་བསྡུས་པའི་ཚུལ་གྱིས་ཐག་བཅད། དེ་ལྟར་དཔྱད་མཐའ་ལ་མདོར་བསྡུས་པའི་ཚུལ་གྱིས་ཉིང་ཁུ་ལྟ་བུ་ཞིག་ཚུར་བཏོན་ནས་འདི་མ་གཏོགས་འགྲོ་ས་མེད་བསམ་པའི་དོན་གྱི་སྙིང་པོ་མདོར་བསྡུས་པ་ཞིག་གི་ཐོག་ལ་ཚུར་ཧྲིལ་གྱིས་བསྒྲིལ་བ་དང་། བསྒྲིལ་བའི་མཐའ་ལ་འདི་མ་གཏོགས་འགྲོ་ས་མེད་བསམ་པའི་སེམས་ནས་དེ་ག་རང་ཡིན། བླ་མ་བསྟེན་ན་ཕན་ཡོན་ཆེན་པོ་དང་བླ་མ་མ་བསྟེན་ན་གྱོང་ཆེན་པོ་ཡིན་པས་ངས་བླ་མ་བསྟེན་རྒྱུ་ཡིན། ད་ལྟ་ཚེ་འདི་ལ་ཡིན་ན་ཡང་། བླ་མས་རྗེས་སུ་བཟུང་ནས་སྐལ་བ་བཟང་པོ་བྱུང་། མ་འོངས་པ་ལ་ཡིན་ན་ཡང་། སྐྱེ་བ་ནས་ཚེ་རབས་ཐམས་ཅད་དུ་དགེ་བའི་བཤེས་གཉེན་གྱིས་མི་ཕོངས་པར་ཤོག །དགེ་བའི་བཤེས་གཉེན་གྱི་མགོན་དང་བཅས་པར་ཤོག །དགེ་བའི་བཤེས་གཉེན་ཚུལ་བཞིན་དུ་བསྟེན་པ་ཞིག་འབྱུང་བར་ཤོག །ཚུལ་བཞིན་དུ་བསྟེན་པར་བྱའོ་སྙམ་པའི་ཐོག་ནས་ཐག་བཅད། དེ་ལྟར་ཕན་ཡོན་དང་ཉེས་དམིགས་བསམས་པའི་ཐོག་ནས་བཤེས་གཉེན་བསྟེན་པར་ཐག་བཅད། དེ་ནས་བསྟེན་ཚུལ་ལོག་པའི་ཉེས་དམིགས་བསམས་ཏེ། བླ་མ་ལ་བརྙས་སྨོད་ཤོར་ན་རྒྱལ་བ་ཀུན་ལ་བརྙས་པར་འགྱུར་བ་དང་། བླ་མ་ལ་ཁྲོ་སེམས་སྐྱེས་ན་དེའི་སྐད་ཅིག་མའི་གྲངས་དང་མཉམ་པའི་བསྐལ་པར་དམྱལ་བར་གནས་ཏེ། བསྐལ་པར་བསགས་པའི་དགེ་རྩ་བཅོམ་ནས་བསྐལ་པར་དམྱལ་བར་སྐྱེ་བར་གསུངས་པ་དང་། ཚེ་འདིར་ཡང་གནོད་པ་མང་པོ་འབྱུང་བ་དང་། ཚེ་རབས་ཐམས་ཅད་དུ་དགེ་བའི་བཤེས་གཉེན་གྱིས་ཕོངས་པ་ལ་སོགས་པའི་བཤེས་གཉེན་བསྟེན་ཚུལ་ལོག་པའི་ཉེས་དམིགས་རྣམས་ལ་བསམ་བློ་ཡག་པོ་ཞིག་བཏང་ནས། བཤེས་གཉེན་བསྟེན་པ་ཙམ་གྱིས་མི་ཆོག་པར་བསྟེན་ཚུལ་བཟང་པོ་ཞིག་མ་བྱུང་ན་གྱོང་ཆེན་པོ་དང་ཉེན་ཁ་ཆེན་པོ་ཡོད་པས། བཤེས་གཉེན་བསྟེན་པ་དེ་ཡང་སྔོན་གྱི་གཞོན་ནུ་ནོར་བཟང་དང་། དེ་བཞིན་རྒྱ་གར་འཕགས་པའི་ཡུལ་གྱི་གྲུབ་ཆེན། དཔེར་ན། ནཱ་རོ་པས་ཏེ་ལོ་པ་དང་། དེ་བཞིན་བོད་ཀྱི་མར་པ་ལོ་ཙཱ་བས་རྒྱ་གར་གྱི་ནཱ་རོ་པ་བསྟེན་སྟངས་དང་། དེ་བཞིན་བོད་ཀྱི་རྣལ་འབྱོར་གྱི་དབང་ཕྱུག་མི་ལ་རས་པས་བླ་མ་མར་པ་བསྟེན་ལུགས་ཀྱིས་མཚོན་པའི་སྔོན་གྱི་སྐྱེས་མཆོག་རྣམས་ཀྱིས་བླ་མ་ཚུལ་བཞིན་དུ་བསྟེན་པར་མཛད་པ་བཞིན། བདག་གིས་ཀྱང་ཚུལ་བཞིན་དུ་བསྟེན་པར་བྱའོ་སྙམ་པའི་ཐོག་ནས་ཐག་བཅད།

འོ་ན། བླ་མ་ཚུལ་བཞིན་དུ་བསྟེན་ན་གང་འདྲ་ཞིག་བསྟེན་དགོས་ཤེ་ན། བསམ་པས་བསྟེན་ཚུལ་དང་། སྦྱོར་བས་བསྟེན་ཚུལ་གཉིས་ཕྱེ་ནས། དང་པོ། བསམ་པས་བསྟེན་ཚུལ་དེ་ལ་ཡང་། རྩ་བ་དད་པ་སྦྱང་བ་དང་། བཀའ་དྲིན་ཆེན་པོ་རྗེས་སུ་དྲན་ནས་གུས་པ་སྦྱང་བ་ཞེས་ཡོད་པས། དང་པོ་རྩ་བ་དད་པ་སྦྱང་བ་ནི། བླ་མ་ཐུབ་པའི་དབང་པོའི་ཐུགས་ཀ་ནས་རང་ལ་དངོས་སུ་ཆོས་འབྲེལ་ཡོད་པའི་བླ་མ་རྣམས་སྤྲོས་ཏེ། ཞེས་པ་ནས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་པ་འདི་བླ་མ་སངས་རྒྱས་ཡིན་པ་རྡོ་རྗེ་འཆང་གིས་བཞེད་པ་ཞེས་པའི་ས་བཅད་དེ་ཡིན། སྔར་རྡོ་རྗེ་འཆང་གིས་ཀྱང་དུས་ཕྱིས་ཐ་མལ་པ་མིའི་ཤ་ཚུགས་ཀྱི་རྣམ་པ་ཅན་དུ་བསྟན་ནས་སེམས་ཅན་གྱི་དོན་མཛད་རྒྱུ་ཡིན་གསུངས་པ་རྣམ་ཐར་མང་པོའི་ནང་དུ་ཡོད། རྗེ་ཀེའུ་ཚང་པས། སྔོན་དུས་ཀྱི་སངས་རྒྱས་བྱང་སེམས་རྣམས། །ད་དུས་སུ་འགྲོ་བའི་དོན་མཛད་པ། །ཁས་ལེན་ཙམ་མིན་པར་བསམ་ཤེས་ན། །མཚན་ལྡན་གྱི་བླ་མའི་ཐོག་ཏུ་འཛོམས། །ཞེས་གསུངས་པ་ལྟར། སྔོན་དུས་ཀྱི་སངས་རྒྱས་བྱང་སེམས་ད་དུས་སུ་འགྲོ་བའི་དོན་མཛད་མཁན་ཞིག་ཡོད་ན་དེ་ལ་བརྟགས་ཤིང་དཔྱད་པའི་སྒོ་ནས། ང་རང་ཚོ་ལ་ཐར་པ་དང་ཐམས་ཅད་མཁྱེན་པའི་ས་ལ་ལམ་སྟོན་བྱེད་ཅིང་ཁྲིད་མཁན་དེ་སུ་ཡིན་སྙམ་ན། རང་ལ་ཆོས་སྟོན་མཁན་གྱི་བླ་མ་འདི་དག་ཡིན། རང་ཉིད་ཐར་པ་དང་ཐམས་ཅད་མཁྱེན་པའི་ས་ལ་འཁྲིད་པར་བྱེད་པའི་སངས་རྒྱས་དང་བྱང་ཆུབ་སེམས་དཔའ་ཞིག་ཡོད་ན། རང་གི་བླ་མ་འདི་དག་མ་གཏོགས་འགྲོ་ས་གཞན་གང་ཡང་མེད།

དེ་ལྟར་བསམ་བློ་གཏོང་དགོས། གཞན་ཡང་། བླ་མ་སངས་རྒྱས་ཀུན་གྱི་འཕྲིན་ལས་ཀྱི་བྱེད་པ་པོ་ཡིན་པ། དེང་སང་གི་དུས་སུ་ཡང་སེམས་ཅན་ཐམས་ཅད་ཀྱི་དོན་མཛད་པ། དེ་ལྟ་བུའི་ཐོག་ནས་བསམ་བློ་བཏང་ན་དད་པ་སྙིང་ནས་སྐྱེ་ཐུབ་པ་ཞིག་ཡོད། སྔོན་ལ་སྒྲུབ་ཕྱོགས་ནས་དེ་ལྟར་བསམ་བློ་བཏང་། དེ་ནས་དགག་ཕྱོགས་ནས། བཞི་པ། རང་གི་སྣང་བ་ལ་ངེས་པ་མེད་པ་ལ་བསམ་བློ་གཏོང་བ་ལ། བདག་གི་དགེ་བའི་བཤེས་གཉེན་འདི་རྣམས་ལ་དུག་གསུམ་གྱིས་ཀུན་ནས་བསླངས་པའི་སྐྱོན་འདི་དང་འདི་ལྟ་བུ་འདུག་པས་སངས་རྒྱས་རང་མ་ཡིན་ནོ་སྙམ་ན། ཞེས་པ་ནས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་པ་འདི་བཞི་པ་རང་གི་སྣང་བ་ལ་ངེས་པ་མེད་པ་ཞེས་པ་དེ་ཡིན། དེ་ཡང་། རང་ལ་གནས་སྐབས་དང་མཐར་ཐུག་གི་དོན་མཛད་མཁན་སངས་རྒྱས་ཀྱི་སྤྲུལ་པ་ཏན་ཏན་ཡོད་སྙམ། རང་ལ་ཆོས་འབྲེལ་དངོས་ཐོབ་ཀྱི་བླ་མའི་ནང་དུའང་སངས་རྒྱས་དང་བྱང་ཆུབ་སེམས་དཔའི་སྤྲུལ་པ་ཡོད་ཤས་ཆེ། ཡིན་ན་ཡང་། རང་ལ་ཆོས་འབྲེལ་དངོས་ཐོབ་ཀྱི་བླ་མ་འདི་ཐམས་ཅད་སངས་རྒྱས་ཡིན་དགོས་པའི་ངེས་པ་ཅི་ཡོད། ལྷག་པར་རང་གི་བླ་མ་འདི་དང་འདི་ལྟ་བུ་ལ་སྐྱོན་འདི་དང་འདི་ལྟ་བུ་ཞིག་ཡོད་པ་ང་རང་གིས་ཉམས་མྱོང་གི་ཐོག་ནས་དངོས་སུ་མཐོང་། དེའི་ཕྱིར་བླ་མ་འདི་སངས་རྒྱས་གང་ནས་ཡིན།

སངས་རྒྱས་ཡིན་ན་སྐྱོན་འདི་ལྟ་བུ་ཞིག་འབྱུང་བ་མེད་ཀྱང་སྐྱོན་འདི་དང་འདི་ལྟ་བུ་ཞིག་འདུག་བསམ་པ་ང་རང་ཚོར་འགོག་མེད་དུ་འཆར་ངེས་ཡིན། དེ་བྱུང་བའི་སྐབས་སུ་སྐྱོན་མཐོང་བ་དད་པའི་གྲོགས་སུ་བྱེད་པ་དང་། ཕྱོགས་གཅིག་ནས་རང་ལ་དེ་ལྟ་བུའི་སྐྱོན་གྱི་རྣམ་པར་སྣང་བ་དེ་བླ་མའི་ངོས་ནས་སྐྱོན་དེ་དག་ཡོད་ནས་སྣང་བ་ག་ལ་ཡིན། བླ་མ་ལ་སྐྱོན་མེད་བཞིན་དུ་རང་ཉིད་སྣང་བ་མ་དག་པའི་དབང་གིས་སྐྱོན་མཐོང་མཁན་མང་པོ་ཡོད། དཔེར་ན། ང་རང་ཚོའི་དགའ་ཉེ་བློ་དཀར་ཐ་མལ་པའི་ནང་དུ་ཆ་བཞག་ན། ཡང་། རང་ཉིད་ལ་དགའ་པོ་ཡོད་མཁན་ཞིག་གིས་མ་རུངས་པ་ཞིག་བྱས་ན་ཡང་། སྡུག་པོར་མི་མཐོང་བ་དང་། རང་ཉིད་མི་དགའ་ས་ཞིག་གིས་ཡག་པོ་ཞིག་བྱས་ན་ཡང་། དེ་མི་ལེགས་པ་ཞིག་ཏུ་སྣང་བ་འབྱུང་གིན་ཡོད། དེའི་ཕྱིར་ང་རང་ཚོའི་སྣང་བ་ཕུགས་ཀྱི་འཁྲུལ་རྒྱུས་བསླད་པའི་ཐོག་ལ་འཕྲལ་གྱི་རྐྱེན་སྣ་ཚོགས་པའི་དབང་གིས་རང་གིས་བཟང་པོར་ཐག་བཅད་པ་དང་ངན་པར་ཐག་བཅད་པ་ལ། ཡུལ་ཁོ་རང་གི་ངོས་ནས་དོན་དངོས་པོའི་གནས་ཚུལ་ལ་བཟང་དང་ངན་ཇི་མ་ཇི་བཞིན་ཡིན་པའི་ངེས་པ་མེད། རང་གི་སྣང་བ་འཁྲུལ་ནས་ངན་པ་བཟང་པོར་ལྟ་བ་དང་། བཟང་པོ་ངན་པར་ལྟ་བ་སོགས་མང་པོ་ཞིག་ཡོད་པ་རང་ཉིད་ཀྱི་མྱོང་བས་ཐག་གཅོད་ཐུབ། སྤྱིར་རང་གིས་བཟང་དང་ངན་གྱི་རྣམ་དབྱེ་ཕྱེ་བ་རྣམས་མཐའ་གཅིག་ཏུ་དེ་ལྟར་གནས་པའི་ངེས་པ་མེད་པས། རང་གི་བླ་མར་སྐྱོན་ཡོད་པར་སྣང་བའི་སྐྱོན་གྱི་ཆ་དེ་དོན་དངོས་སུ་ལྡན་དགོས་པའི་ངེས་པ་ཅང་མེད། དེ་ལྟ་བུའི་ཆ་ནས་ཡིན་ན་ཡང་། སྣང་བ་ལ་ངེས་པ་མེད་པ་ཞིག་ཡིན། ཁྱད་པར་དུ་ང་རང་ཚོའི་བླ་མས་འདིར་ཐ་མལ་པའི་རྣམ་པ་བསྟན་ན་མ་གཏོགས་སྐྱོན་ཀུན་ཟད་ཡོན་ཏན་ཀུན་ལྡན་གྱི་མཆོག་གི་སྤྲུལ་སྐུའི་རྣམ་པར་བསྟན་ནས་ཡོད་ན་ཞལ་མཇལ་ཐུབ་པའི་སྐལ་བ་མེད། བླ་མ་ལོངས་སྤྱོད་རྫོགས་པའི་སྐུའི་རྣམ་པར་བྱོན་ཡོད་ན་ང་ཚོས་མཇལ་ག་ལ་ཐུབ།

བླ་མ་མཆོག་གི་སྤྲུལ་སྐུའི་རྣམ་པར་བསྟན་པ་ཡིན་ན་ཡང་། དངོས་སུ་ཞལ་མཇལ་གསུང་ཐོས་པའི་སྐལ་བ་ཕལ་ཆེར་མེད། དེ་ལྟར་ཞལ་མཇལ་གསུང་ཐོས་པའི་སྐལ་བ་ཅན་དུ་མ་གྱུར་ན། ས་དང་ལམ་གྱི་འགྲོ་སྟངས་རྣམས་ཤེས་མི་ཐུབ་ཅིང་། སྒོམ་རྒྱག་རྒྱུ་ཕར་ཞོག །ས་དང་ལམ་གྱི་འགྲོ་སྟངས་ཙམ་ཡང་མི་ཤེས། དེའི་ཕྱིར་ས་དང་ལམ་གྱི་སྐྱ་ལམ་ལྟ་བུ་ཆོད་ཙམ་བྱུང་བ་འདི་རྐྱེན་གང་གི་ཐོག་ནས་བྱུང་བ་ཡིན་སྙམ་ན། ས་དང་ལམ་གྱི་འགྲོ་སྟངས་སོགས་ཆོས་ཀྱི་སྒྲ་རྣ་བས་ཐོས་རྒྱུ་ཡོད་པའི་གོ་སྐབས་འདིའི་ཐོག་ནས་བྱུང་བ་ཡིན། འདི་རྐྱེན་གང་གི་ཐོག་ནས་བྱུང་བ་ཡིན་ཞེ་ན། བླ་མ་ཐ་མལ་པའི་རྣམ་པར་བསྟན་པ་འདི་ཁོ་ནའི་དྲིན་གྱིས་ས་དང་ལམ་གྱི་འགྲོ་སྟངས་འདི་དག་ཐོས་ཤིང་ཤེས་པའི་སྒོ་ནས་བསྒོམ་རྒྱུ་ཡོད་པ་དང་། ཅུང་ཟད་རེ་བ་རྒྱག་རྒྱུ་ཡོད་པའི་གོ་སྐབས་འདི་བྱུང་བ་ཡིན། དེའི་ཕྱིར་ད་ལྟ་ཐུན་མོང་དང་ཐུན་མོང་མ་ཡིན་པའི་ལམ་གྱི་རིམ་པ་ལ་གོ་བ་ཕྲན་བུ་ཞིག་ཆགས་ནས་དེའི་ཐོག་ནས་ལམ་ཡོངས་རྫོགས་རྒྱུད་ལ་སྐྱེ་བའི་བག་ཆགས་འཇོག་ཨེ་ཐུབ་རེ་བ་རྒྱག་རྒྱུ་ཡོད་པའི་གོ་སྐབས་ཙམ་བྱུང་བ་འདི། གཙོ་བོ་བླ་མ་ཐ་མལ་པའི་རྣམ་པར་བསྟན་པ་འདི་འབའ་ཞིག་གི་དྲིན་དང་མཐུ་ལ་བརྟེན་ནས་བྱུང་བ་ཡིན་པ་གསལ་པོ་ཡིན། ཐ་མལ་པའི་རྣམ་པར་བསྟན་པའི་བླ་མའི་ཞལ་མཇལ་གསུང་ཐོས་ཞབས་ཟིན་པ་ཞིག་བྱུང་མེད་ན། དཔེ་ཆ་ནི་ཕྲན་བུ་ཞིག་ཀློག་ཤེས་སྙམ། ཡིན་ན་ཡང་། རང་གི་རྒྱུད་ཐོག་ཏུ་སྦྲེལ་ནས་གདམས་ངག་དང་། ས་ལམ་གྱི་བགྲོད་ཚུལ་འདི་དག་ང་ཚོའི་ཤེས་རྒྱུད་ལ་ཤིག་སེན་ར་སྤྲོད་ཅིག་གི་ཐོག་ནས་སྦྲགས་ཏེ། གདམས་ངག་མཛུབ་སྟོན་གྱི་ཚུལ་དུ་གནང་མཁན་ནི་རང་གི་བླ་མ་ཡིན།

དེའི་ཕྱིར་བླ་མའི་ཞབས་ཟིན་ནས་བླ་མའི་ཐུགས་རྗེ་བཀའ་དྲིན་གྱིས་བསྐྱངས་པ་ཞིག་བྱུང་མེད་ན། ཅུང་ཟད་ཁག་པོ་ཡིན་བསམ་པ་ཞིག་རང་གི་སེམས་ལ་འཆར་ཐུབ། དེ་ལྟར་བླ་མ་ཐ་མལ་པའི་རྣམ་པར་བསྟན་པ་འདི་དངོས་གནས་ཐབས་མཁས་ཐུགས་རྗེ་དང་དྲིན་ཆེན་པོ་ཡིན། དཔེར་ན། མི་ཉམ་ཐག་ཅིག་གི་ཆེད་དུ་མི་ཆེན་དཔོན་ཆེན་ཞིག་གིས་ཁོ་རང་གི་མི་ཆེན་གྱི་གོ་ས་དེར་མ་བཞུགས་ནས་མི་ཉམ་ཐག་དེ་སྐྱབས་མེད་མགོན་མེད་དུ་གྱུར་པའི་སྐབས་སུ། དེའི་སྔས་མགོ་དེར་སྤྲང་ཆས་སྤྲས་ནས་རོགས་བྱེད་དུ་ཡོང་བ་ཡིན་ན་དེ་དངོས་གནས་ངོ་མཚར་སྐྱེ་དགོས་པ་ཞིག་ཡིན། ཁོས་སྤྲང་ཆས་སྤྲས་པ་རེད་ཅེས་མཐོང་ཆུང་བྱེད་རྒྱུའི་ཚབ་ལ། ཁོ་རང་བླ་ཆེན་དཔོན་ཆེན་དེ་རང་ཉིད་ཀྱི་བཞུགས་གནས་དེར་འགྱིང་ངེར་བཞུགས་ན་མི་འགྲིག་པ་མེད་ཀྱང་། མི་ཐེབས་ཆག་རྣམས་སྐྱོབ་པའི་ཆེད་དུ་སྡུག་ཆས་ཆ་ཚང་ཞིག་སྤྲས་ནས་སྐྱོབ་པར་ཕེབས་སོང་བསམ་པ་ཞིག་དང་། ལྷག་པར་དུ་ཡང་སེམས་ཀྱི་ནང་དུ་བཀའ་དྲིན་རྗེས་སུ་དྲན་པ་དང་སེམས་འགུལ་ཐེབས་པ་ཞིག་འབྱུང་གི་རེད།

དཔེ་དེ་བཞིན་དུ་འདིར་ཡང་བླ་མ་སྐྱོན་ཀུན་ཟད་ཡོན་ཏན་ཀུན་ལྡན། ཐུགས་རྗེ་ཆེན་པོའི་གཞན་དབང་དུ་གྱུར་པ་ཡིན་པས་ཆོས་སྐུ་བདེ་བ་ཆེན་པོའི་དབྱིངས་སུ་མི་བཞུགས་ཀྱང་། གལ་ཏེ་བརྟག་པ་མཐའ་བཟུང་གི་ཚུལ་གྱིས་བཞུགས་པ་ཡིན་ན་ང་ཚོ་ལ་བསོད་ནམས་ཀྱི་བགོ་སྐལ་འདི་འབྱུང་བ་མེད། བླ་མ་ལོངས་སྤྱོད་རྫོགས་སྐུའི་རྣམ་པར་བཞུགས་པ་ཡིན་ན་ཡང་ང་ཚོར་ཧ་ཅང་ཁག་པོ་ཡིན། དེ་བཞིན་གཤེགས་པའི་མཐུ་སྟོབས་ཀྱིས་སོ་སྐྱེ་དང་བྱང་སེམས་འགུག་པ་འབྱུང་བཞིན་ཡོད། ཡིན་ན་ཡང་། རང་གི་ངང་གིས་འཁོར་ལ་བྱང་སེམས་འཕགས་པ་ཤ་སྟག་མ་གཏོགས་མེད། དེ་བཞིན་མཆོག་གི་སྤྲུལ་སྐུའི་རྣམ་པར་བཞུགས་པ་ཡིན་ན་ཡང་། ང་ཚོས་མཇལ་མི་ཐུབ་པ་ནི། བརྒྱ་ཆའི་བརྒྱ་ཐམ་པ་ཐག་ཆོད་པ་ཡིན་པས། ང་རང་ཚོའི་ཁ་སྟབས་འདི་ནི། ལྟ་བའི་སྙིགས་མ། ཉོན་མོངས་པའི་སྙིགས་མ། ཚེའི་སྙིགས་མ། བསྐལ་པའི་སྙིགས་མ། དུས་སྙིགས་མ་སོགས་སྙིགས་མ་ལྔ་ལྷག་པར་བདོ་བའི་དུས་ཚོད་འདི་ལྟ་བུ་ཞིག་གི་སྐབས་སུ། དངོས་གནས་སྐྱབས་མེད་མགོན་མེད། རྒྱལ་བ་སྲས་དང་བཅས་པས་ཡོངས་གྲགས་སུ་ཐུན་མོང་གི་ས་བཅུའི་སེམས་དཔའི་ཚུལ་བཟུང་ནས་ཤར་བ་རྣམས་ཀྱི་ཞབས་མ་ཟིན། དེ་དག་གིས་འདུལ་མ་ཐུབ་པར་སྙིགས་མ་ལྟ་བུར་ལྷག་ནས་ཡོད་ཅིང་། སྐྱབས་མེད་མགོན་མེད་ཨུ་ཐུག་ཐབས་ཟད་ཀྱི་ངང་ལ་གྱར་བ་འདི་དག་ལ་གཞི་ནས་ཐ་མལ་པ་སྐྱོན་ཅན་གྱི་རྣམ་པར་བསྟན་ནས་ཐབས་མཁས་ཐུགས་རྗེ་གནང་བ་ནི། འདྲ་འདྲའི་ནང་ནས་མི་འདྲ་བའི་བཀའ་དྲིན་ཆེན་པོ་ཡིན་བསམ་པ་ཞིག་སེམས་ལ་འཆར་རྒྱུ་མི་འདུག་གམ། དེ་ལྟ་བུའི་སྒོ་ནས་བསམ་བློ་བཏང་ན་སྐྱོན་མཐོང་བ་དད་པའི་གྲོགས་སུ་འགྲོ་བ་དང་། ཡོན་ཏན་མཐོང་བའི་བློས་སྐྱོན་མཐོང་བའི་བློ་ཟིལ་གྱིས་གནོན་ཐུབ་པ་ཞིག་འབྱུང་ཐུབ།

དེ་ཙམ་དུ་མ་ཟད་ཇི་ཙམ་གྱིས་སྐྱོན་མང་པོ་མཐོང་བའི་ཚོད་ཀྱིས་སྐྱོན་མཐོང་བ་དད་པའི་གྲོགས་སུ་བསྒྱུར་བའི་སྒོ་ནས་དད་པ་སྦྱང་ཐུབ་གསུངས། དེ་ལྟར་བསམས་ན་ཅུང་ཟད་ཕན་གྱི་འདུག །ཐ་མལ་པའི་རྣམ་པ་ཞེས་པའི་གོ་བ་དེ་ཇི་ལྟར་ཡིན་སྙམ་ན། ཞལ་གཅིག་ཕྱག་གཉིས་པའི་མིའི་རྣམ་པར་བསྟན་པ་ལ་ཐ་མལ་པའི་རྣམ་པ་ཞེས་པ་མིན། ཐ་མལ་པ་ཞེས་པའི་གོ་བ་ནི་ཉོན་མོངས་དུག་གསུམ་གྱི་འཆིང་བས་བཅིངས་པའི་རྣམ་པར་བསྟན་ནས་ཡོད་པས་ཐ་མལ་པའི་རྣམ་པར་བསྟན་ཅེས་པ་ཡིན། དེའི་ཕྱིར་ཉོན་མོངས་དུག་གསུམ་གྱི་འཆིང་བས་བཅིངས་པའི་རྣམ་པ་ཅན་དུ་བསྟན་པ་ནི་ཐབས་མཁས་ཐུགས་རྗེ་གཞན་དང་མི་འདྲ་བ་ཡིན། ལྷག་པར་དུ་ཡང་དད་པ་སྐྱེ་བ་དང་བཀའ་དྲིན་དྲན་པའི་རྐྱེན་དུ་འགྲོ་བ་ཡོད་གསུངས། དེ་ལྟར་རྩ་བ་དད་པ་སྦྱང་ལུགས་དེ་ལྟ་བུ་ཞིག་ཡིན།

དེ་ནས། གཉིས་པ་བཀའ་དྲིན་ཆེན་པོ་རྗེས་སུ་དྲན་ནས་གུས་པ་སྦྱང་བ་ཞེས་པ་ནི། སྤྱིར་བླ་མ་སངས་རྒྱས་ལས་ལྷག་པ་དང་། སྒོས་ཤཱཀྱ་ཐུབ་པ་ལས་ལྷག་པའི་བཀའ་དྲིན་ཞེས་གསུངས་པ་ལྟར་ཡིན། རང་གི་མདུན་དུ་དགེ་བའི་བཤེས་གཉེན་རྣམས་གསལ་བར་དམིགས་ནས། དགེ་བའི་བཤེས་གཉེན་འདི་རྣམས་བདག་ལ་བཀའ་དྲིན་ཤིན་ཏུ་ཆེ་སྟེ། ཞེས་པ་ནས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་བླ་མས་ཆོས་གསུངས་པའི་བཀའ་དྲིན། ཤེས་རྒྱུད་བྱིན་གྱིས་བརླབས་པའི་བཀའ་དྲིན། ཟང་ཟིང་གིས་འཁོར་དུ་བསྡུས་པའི་བཀའ་དྲིན་སོགས་རང་ལ་ཆོས་འབྲེལ་དངོས་ཐོབ་ཀྱི་དཔལ་ལྡན་བླ་མ་དམ་པ་རྣམས་རེ་རེ་ཡི་བཀའ་དྲིན་ཡིད་བཤར་བྱས། ཕྲེང་བ་ལྟ་བུ་ལ་བཤར་བ་ཡིན་ན་དྲན་ཐུབ། དཔེར་ན། ང་ཚོར་ཆ་བཞག་ན་ཐོག་མར་ཀློག་བསླབས་པ་དང་། དེ་ནས་རིམ་གྱིས་ཡི་གེ་བསླབས། དེ་ནས་དཔེ་ཆ་བློ་འཛིན་བྱེད་བཅུག་པ། ཆོས་སྤྱོད་བློ་འཛིན་བྱེད་བཅུག་པ། དེ་ནས་གཞུང་ཆེན་བློ་འཛིན་བྱེད་བཅུག་པ། ཚེ་དབང་བྱིན་རླབས་ལྟ་བུ། ཚེ་དབང་བྱབ་ཁྲུས་ལྟ་བུ། དེ་ནས་བར་མ་རབ་བྱུང་གི་ཚུལ་ཁྲིམས་དང་དགེ་བསྙེན་གྱི་ཚུལ་ཁྲིམས་ནས་བསྙེན་རྫོགས་ཀྱི་བར་དང་། གཞུང་ཆེན་བཀའ་པོད་ལྔའི་འཆད་ཁྲིད་དང་། གཞན་ཡང་། རྒྱུད་ཀྱི་བཤད་པ་དང་། བསྐྱེད་རྫོགས་ཀྱི་ཁྲིད་དང་། རྒྱབ་རྟེན་གྱི་ལུང་གིས་མཚོན་པའི་མང་པོ་ཞིག་དང་། གཞན་ཡང་། འགྲོ་སྟངས་དང་སྡོད་སྟངས་དང་ཟ་སྟངས་སོགས། མདོར་ན། རང་ཉིད་ཀྱི་ཉིན་ཞག་ཕྲུགས་གཅིག་གི་བསམ་བློ་གཏོང་སྟངས་དང་སྤྱོད་ལམ་འཁྱེར་སྟངས་སོགས་མང་པོ་ཞིག་གི་ཐོག་ལ་ཁ་ཏ་བསླབ་བྱ་ཚུན་ཆད་ཀྱི་ཐོག་ནས་སློབ་སྟོན་གནང་ཡོད་པས་དངོས་གནས་བཀའ་དྲིན་ཆེན་པོ་ཡིན་པ་དྲན་ཐུབ། དེ་ལྟ་བུའི་ཐོག་ནས་བསམ་བློ་བཏང་ན། རང་གི་བླ་མ་དེ་རྒྱལ་བ་ཤཱཀྱ་ཐུབ་པ་ལས་དོན་གྱིས་བཀའ་དྲིན་ལྷག་པར་གྱུར་ཡོད།

དེའི་ཕྱིར། ཡོན་ཏན་གྱི་ངོས་ནས་སངས་རྒྱས་ཐམས་ཅད་དང་སྤངས་རྟོགས་མཉམ་ན་ཡང་། བཀའ་དྲིན་གྱི་ངོས་ནས་རང་གི་བླ་མ་དེ་སངས་རྒྱས་ཐམས་ཅད་ལས་བཀའ་དྲིན་ལྷག་པའི་ཚུལ་དུ་ཡོད་གསུངས་པ་ལྟར་བསམ་བློ་གཏོང་དགོས། དེ་ལྟར་བླ་མ་སངས་རྒྱས་སུ་བལྟས་ནས་རྩ་བ་དད་པ་སྦྱང་བ་དང་། བཀའ་དྲིན་ཆེན་པོ་རྗེས་སུ་དྲན་པའི་སྒོ་ནས་གུས་པ་སྦྱང་བ་སོགས་དད་གུས་གཉིས་ཀྱི་ཐོག་ནས་བློ་སྦྱོང་བ་འདི་བླ་མ་བསམ་པས་བསྟེན་ཚུལ་ཞེས་པ་དེ་ཡིན། དེ་ནས་སྦྱོར་བས་བསྟེན་ཚུལ་བཤད་པ་ནི། གཉིས་པ་སྦྱོར་བས་བསྟེན་ཚུལ་ནི། དགེ་བའི་བཤེས་གཉེན་རྣམས་མདུན་དུ་གསལ་བཞིན་པའི་ངང་ནས། ཞེས་པ་ནས། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་གསོལ་བ་འདེབས་པ་དང་། སྔགས་འདྲེན་པ་དང་། ཞེས་ཐུབ་པའི་མཚན་སྔགས་བགྲང་བ་དང་། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་གསོལ་བ་འདེབས་པ་དང་། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་རྒྱལ་བ་ཤཱཀྱ་ཐུབ་པ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །ཞེས་པ་ལྟ་བུས་གསོལ་བ་བཏབ། དེ་ནས་ཐུབ་པའི་མཚན་སྔགས་དང་བླ་མའི་མཚན་སྔགས་སོགས་བགྲངས་ནས་སྔགས་འདྲེན་པ་དང་། དེ་ལས་བྱུང་བའི་དགེ་རྩ་རྣམས་རང་གཞན་གྱི་གནས་སྐབས་དང་། མཐར་ཐུག་གི་སྨོན་གནས་རྣམས་སུ་འདུན་པ་དྲག་པོས་བསྔོ་བར་བྱའོ། །ཞེས་མཐའ་མར་བླ་མ་སྙིང་ཞུགས་ལྟ་བུ་བྱེད་པ་ཡིན་ན། དཔལ་ལྡན་རྩ་བའི་བླ་མ་རིན་པོ་ཆེ། །ཞེས་སོགས་བཏོན་ནས་བླ་མ་སྙིང་ཞུགས་ཀྱི་མོས་པ་བྱས། དུས་རྒྱུན་སྤྱོད་ལམ་ཐམས་ཅད་དུ་བླ་མ་རང་གི་སྙིང་དབུས་སུ་འབྲལ་མེད་ཀྱི་ཚུལ་དུ་ཡོད་བསམ་པའི་ཐོག་ནས་མོས་པ་བྱས་ན། སྲུང་བའི་ནང་གི་མཆོག་ཏུ་གྱུར་པ་དང་། བྱིན་རླབས་འཇུག་པའི་སྒོ་ཡང་མཆོག་ཏུ་གྱུར་པ་ཡིན། དེ་བཞིན་རང་ལ་སྡིག་པ་མི་འཚམ་པ་སོགས་མི་འབྱུང་བ་ལ་དཔང་པོའི་ཚུལ་དུ། རང་གི་བླ་མ་རང་གི་སྙིང་དབུས་སུ་རྟག་ཏུ་ཡོད་བསམ་པ་ཡིན་ན་ཕན་ཐོགས་ཆེན་པོ་ཡོད། དེ་ལྟ་བུའི་ཚུལ་གྱིས་ཐུན་སྐྱེལ་སྟངས་དེ་ལྟར་ཡིན། མཁྱེན་སོང་ངམ།

ཐུན་མཚམས་སུ་ཇི་ལྟར་བྱ་བའི་ཚུལ།

གཉིས་པ་ཐུན་མཚམས་སུ་ཇི་ལྟར་བྱ་བའི་ཚུལ་ནི། ཐུན་མཚམས་སུ་ཡང་དགེ་བའི་བཤེས་གཉེན་བསྟེན་ཚུལ་སྟོན་པའི་གསུང་རབ་དགོངས་འགྲེལ་དང་བཅས་པ་ལ་བལྟ་བ་དང་། དྲན་ཤེས་དང་ལྡན་པའི་སྒོ་ནས་དབང་པོའི་སྒོ་སྡོམ་པ་དང་། ཟས་ཀྱི་ཚོད་རིག་པ་དང་། མི་ཉལ་བར་རྣལ་འབྱོར་ལ་བརྩོན་ཞིང་། ཉལ་བའི་ཚེ་ཇི་ལྟར་བྱ་བ་དང་། ཁྲུས་དང་ཁ་ཟས་ཀྱི་རྣལ་འབྱོར་ལ་བརྩོན་པར་བྱེད་པའོ། །ཞེས་གསུངས། དེ་ནས་བཤད་པ་དང་པོ་དེ་འདིས་འགྲིགས་པ་ཡིན།

བཤད་པ་གཉིས་པ།

བཤད་པ་གཉིས་པའམ་བསྐྱར་བཤད་མདོར་བསྡུས་ཙམ་ཞུས་པ་ཡིན་ན། བཤེས་གཉེན་བསྟེན་ཚུལ་གྱི་ཐུན་གྱི་ཉམས་ལེན་ལ་སྦྱོར་དངོས་མཇུག་གསུམ་ཡོད་པས། ཐོག་མར། སྦྱོར་བའི་ཆོ་ག་བྱི་དོར་ལ་སོགས་པ་ཟིན་ནས། དེ་ནས་བཞི་པ་ཚོགས་ཞིང་གསལ་འདེབས་པ་ཞེས་པ་དེ་ཡིན། ཚོགས་ཞིང་གསལ་འདེབས་པ་ཞེས་པ་ནི། འདིར་གཞུང་དུ་གསུངས་པ་ལྟར་བླ་མ་ཐུབ་པའི་དབང་པོ་གསལ་བཏབ། དེ་ཚོགས་ཞིང་གི་གཙོ་བོ་བྱས། དེའི་གཡས་གཡོན་དུ་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་དང་། ཟབ་མོ་ལྟ་བརྒྱུད་ཀྱི་བླ་མ་རྣམས་དང་། ཉམས་ལེན་བྱིན་རླབས་བརྒྱུད་ཀྱི་བླ་མ་རྣམས་དང་ཆོས་འབྲེལ་དངོས་ཐོབ་ཀྱི་བླ་མ་རྣམས་དང་། དེའི་མཐའ་སྐོར་དུ་ཡི་དམ་སངས་རྒྱས་བྱང་སེམས་ལ་སོགས་པ། ཡང་ན། བླ་མ་མཆོད་པའི་ཚོགས་ཞིང་བཞིན་པཎ་གྲུབ་བཅུ་གཅིག་སོགས་གསལ་བཏབ་ནས་བསམ་བློ་བཏང་ན་འགྲིག །ཡང་ན། ཀུན་འདུས་ནོར་བུའི་ལུགས་སུ་བསམ་བློ་བཏང་ནའང་འགྲིག །གང་ལྟར་ཚོགས་ཞིང་རྒྱས་བསྡུས་རང་གི་བློ་དང་འཚམས་པར་བསམ་བློ་བཏང་། དེ་ནས་སྔགས་ཀྱི་ཆོ་ག་དང་སྦྲེལ་བ་ཡིན་པས་དམ་ཚིག་པ་བསྐྱེད། ཡེ་ཤེས་པ་སྤྱན་དྲངས། ཛཿཧཱུཾ་བཾ་ཧོཿཡིས་དགུག་གཞུག་བཅིང་མཉེས་ཀྱི་སྒོ་ནས་དམ་ཡེ་དབྱེར་མེད་དུ་བྱས། དེ་ཡང་། ཚོགས་ཞིང་གི་དམ་ཚིག་པ་རེ་རེ་ལ་ཚོགས་ཞིང་གི་ཡེ་ཤེས་པ་ཆ་ཚང་བ་རེ་རེ་ཐིམ་པའི་མོས་པ་བྱས། ཆོས་སྐྱོང་ནས་བཟུང་ཚོགས་ཞིང་གི་ལྷ་ཚོགས་རེ་རེ་ལ་ཚོགས་ཞིང་གི་ལྷ་ཡོངས་རྫོགས་སྐྱབས་གནས་ཐམས་ཅད་ཐིམ་པའི་མོས་པ་བྱས་ན། ཐམས་ཅད་གཙོ་བོའི་རོལ་པ་གཅིག་ཏུ་འཆར་ཐུབ་པའི་ཁྱད་པར་ཡོད།

རྣམ་པ་ཡི་དམ་དང་ཆོས་སྐྱོང་དང་དཔའ་བོ་མཁའ་འགྲོ་དང་སངས་རྒྱས་བྱང་སེམས་ཀྱི་རྣམ་པར་ཤར་ཡང་། དེ་ཐམས་ཅད་གཙོ་བོའི་ཡེ་ཤེས་གཅིག་གི་རོལ་པར་ཡོད་པ། གཙོ་བོ་གཅིག་གིས་རང་ལྟ་བུའི་གདུལ་བྱ་གཅིག་འདུལ་བའི་དོན་དུ་ཆོ་འཕྲུལ་རྣམ་པ་སྣ་ཚོགས་བསྟན་ནས་སྐུའི་བཀོད་པ་རྣམ་པ་སྣ་ཚོགས་སུ་ཤར་བའི་བསམ་བློ་བཏང་ན་དྲིན་དྲན་པ་དང་ཡོན་ཏན་དྲན་པའི་ཁྱད་པར་ཡོད། ཡང་། ཚོགས་ཞིང་རྣམ་གྲངས་མང་པོ་སྒོམ་པ་ཡིན་ན་ཡང་། དེ་ལ་ཡང་ཕན་ཡོན་ཞིག་དང་དགོས་པ་ཞིག་ཡོད། ཡང་། ཀུན་འདུས་ནོར་བུའི་ལུགས་སུ་བསམ་བློ་བཏང་ན་ཡང་བློ་ལ་འཆར་བདེ་བ་དང་། བློའི་མདུང་རྩེ་ལྟ་བུ་མ་བཀྲམ་པར་གཅིག་གི་ཐོག་ལ་བཙུགས་པ་ཡིན་ན། བློ་ལ་འགྱུར་བ་ཤུགས་ཆེན་པོ་འབྱུང་བ་དང་བློ་འཁུལ་ཆེན་པོར་འགྱུར་བའི་ཁྱད་པར་རང་གིས་བལྟས་ན་ཤེས་ཐུབ། དེ་ལྟར་ཚོགས་ཞིང་ངེས་པར་ལུགས་གཅིག་ལ་མཐའ་གཅིག་ཏུ་ངེས་ནས་དེ་ཁོ་ན་འཐད་ཀྱི་གཞན་མི་འཐད་དོ་ཟེར་བ་ལྟ་བུ་མི་བྱེད་པར་འདྲ་མི་འདྲ་མང་པོ་བསྒོམས་ན་འགྲིག །འདི་ནས་གཤམ་ལ་ཡན་ལག་བདུན་གྱི་སྒོ་ནས་བསག་སྦྱང་བྱེད་པ་དེ་ཡིན།

དེ་ལ་ཐོག་མར་ཕྱག་འཚལ་བ། མཆོད་པ་འབུལ་བ། དེ་ནས་བཤགས་པ། བཤགས་པ་བྱེད་པ་ལ་འགྱོད་པ་གལ་ཆེན་པོ་ཡིན། འགྱོད་པ་ཡོད་ན་བཤགས་ཐུབ་ཅིང་འགྱོད་པ་མེད་ན་བཤགས་མི་ཐུབ། ནོར་འཁྲུལ་གང་བྱས་ན་ཡང་། དེ་ལ་འགྱོད་པ་བྱུང་ན་འདག་ཐུབ་པ་ཞིག་ཡོད། དེའི་ཕྱིར་བཤགས་པ་ལ་གཉེན་པོ་སྟོབས་བཞི་ཚང་དགོས། སྐྱབས་འགྲོ་སེམས་བསྐྱེད་བྱེད་པ་རྟེན་གྱི་སྟོབས། ཉེས་པ་ལ་ཉེས་པར་མཐོང་ནས་དུག་ཁོང་དུ་སོང་བ་ལྟ་བུའི་འགྱོད་སེམས་བྱེད་པ་རྣམ་པར་སུན་འབྱིན་པའི་སྟོབས། འདི་གཙོ་བོ་ཡིན་པས་འདི་ཤུགས་དྲག་པོ་དང་ཡག་པོ་ཞིག་ཡོད་ན། གཉེན་པོ་ཀུན་སྤྱོད་ཀྱི་སྟོབས་དང་རྟེན་གྱི་སྟོབས་དེ་ཡང་ཡག་པོ་ཞིག་འབྱུང་ཐུབ། ཕྱིན་ཆད་སྲོག་ལ་བབས་ཀྱང་མི་བྱེད་སྙམ་པའི་སླར་མི་བྱེད་པར་སྡོམ་པའི་སྡོམ་སེམས་དེ་ཡང་འབྱུང་ཐུབ། ཉེས་པ་ལ་ཉེས་པར་མཐོང་བའི་བློ་ཤུགས་དྲག་པོ་མེད་ན་དངོས་གཞིའི་བཤགས་སྡོམ་གྱི་ཆོ་ག་དེ་ཡང་ཁྲལ་མངོན་སླ་བཅོས་ཤིག་ལས་མི་འབྱུང་། ཕྱིན་ཆད་སྲོག་ལ་བབས་ཀྱང་མི་བྱེད་སྙམ་པའི་སྡོམ་སེམས་དེ་ཡང་ཚིག་ཙམ་བཏོན་པ་མ་གཏོགས་དོན་གྱིས་དེ་མ་ཐག་ཉེས་པ་དེར་འཇུག་སྙམ་པ་ཞིག་བློའི་ཕུགས་སུ་ཡོད་པས་སྡོམ་སེམས་ཡག་པོ་འབྱུང་མི་ཐུབ། དེ་ཡང་། རྗེ་བཙུན་མི་ལ་རས་པས། སྡིག་བཤགས་པས་ཨེ་འདག་བསམས་པ་ན། །དགེ་བ་དྲན་ན་འདག་པ་ཡིན། །ཞེས་གསུངས་པ་ལྟར། འགྱོད་པ་དེ་གལ་ཆེན་པོ་ཡིན། དེ་ལྟར་འགྱོད་པ་སྐྱེ་བ་ལ་སྡིག་པ་ཞེས་པ་འདི་སྡུག་ཆགས་རེད་ཅེས་བཤད་པ་ཙམ་གྱིས་མི་འགྲིག །

རྒྱུ་དང་འབྲས་བུའི་རྟེན་ཅིང་འབྲེལ་བར་འབྱུང་བ་ཞེས་པའི་ཚུལ་དེ་མ་ཤེས་ན། ང་ཚོར་འདོད་པའི་བདེ་བ་ཞེས་པ་དང་མི་འདོད་པའི་སྡུག་བསྔལ་ཞེས་པ་དེ་འབྲས་བུ་ཞིག་ཡིན་པས། འབྲས་བུ་དེ་དང་དེ་འབྱུང་བ་ལ་རྒྱུ་ལ་ལྟོས་དགོས་པ་དང་། རྒྱུ་དེ་ལ་ཡང་ཕྱིའི་རྒྱུ་རྐྱེན་དང་ནང་གི་རྒྱུ་རྐྱེན་སོགས་མང་པོ་ཡོད་ཀྱང་ནང་གི་རྒྱུ་རྐྱེན་གཙོ་བོ་ཡིན་པ་དང་། དེ་ཡང་། རང་གིས་མྱོང་བཞིན་པའི་བདེ་བ་དང་སྡུག་བསྔལ་འདི་དག་རང་གི་སེམས་བཏུལ་མ་བཏུལ་ཁོ་ནས་སྟེང་ནས་འབྱུང་བ་ཡིན་པར་བསམ་བློ་འཁོར་མི་ཐུབ། ད་ལྟ་ཡན་ཆད་ཀྱི་སྡུག་པོ་དང་ཁ་ཆག་སྣ་རལ་བཀྲ་མི་ཤིས་པ་ཚང་མ་རང་གིས་ལས་ངན་བསགས་པའི་ལས་ཀྱི་གཞན་དབང་དུ་སོང་ནས་བྱུང་བ་ཡིན། མ་འོངས་པ་ལ་ཡིན་ན་ཡང་། ད་ལྟའི་ང་རང་གི་སྒོ་གསུམ་གྱིས་བསམ་རྒྱུ་ཉོན་མོངས་དང་། བྱ་རྒྱུ་སྡིག་པ་མ་གཏོགས་མེད་པའི་ཁ་སྟབས་འདི་ལས་དྲག་ཏུ་མ་སོང་ན། འབྲས་བུ་སྡུག་བསྔལ་ལས་འབྱུང་བ་མེད་བསམ་པ་དང་། རེ་བ་ཡག་པོ་ཞིག་ལ་རྒྱག་གི་ཡོད་ཀྱང་འབྱུང་བ་ནི། སྡུག་པོ་མ་གཏོགས་འབྱུང་རྒྱུ་མེད་བསམ་པའི་སེམས་ལ་ངེས་པ་ཞིག་རྙེད་ཐུབ། ད་ལྟ་ཕན་ཆད་དུ་འགྲོ་འཆག་ཉལ་འདུག་གི་སྤྱོད་ལམ་གང་གི་སྐབས་སུ་ཡིན་ན་ཡང་། ཉོན་མོངས་རང་གི་ངང་གིས་སྐྱེ་བ་དང་། དེའི་དབང་གིས་ཉེས་སྤྱོད་རང་གི་ངང་གིས་སྐྱེ་བ་དང་བསགས་པ་སོགས་རང་བློ་རང་ལ་ལྐོག་ཏུ་མ་གྱུར་པ་ཡིན་པས་བསམ་བློ་ཞིག་འཁོར་བ་ཡིན་ན། གཞི་ནས་སྡིག་པ་འཛད་རྒྱུ་མེད་པ་རྒྱལ་པོའི་བང་མཛོད་དང་འབྱོར་ལྡན་གྱི་དངུལ་ཁང་གི་དངུལ་ལྟར་རྫོགས་རྒྱུ་མེད་པ་ཞིག་ཡོད་བསམ་པའི་སེམས་ནང་དུ་མི་བདེ་ཤིག་ཤིག་ཅིག་འབྱུང་བ་ཡོད་པས་འགྱོད་པ་དེ་སླེབ་ཐུབ། སྡིག་པའི་ཉེས་དམིགས་ཡག་པོ་ཞིག་མ་དྲན་ན་འགྱོད་པ་སླེབ་ཐུབ་རྒྱུ་ཁག་པོ་ཡིན།

བླ་མས་བཤགས་སྡོམ་བྱེད་དགོས་གསུངས་ཀྱང་། བྱེད་མི་ཐུབ་མོད་མ་ཡིན་དགུ་ཡིན་ཡིན་ཟེར་བའི་བཟོ་ལྟ་བུ་ཅུང་ཙམ་འདུག །རང་གི་སེམས་ཀྱི་གཏིང་ནས་བྱེད་འདོད་དང་སེམས་ཤུགས་གང་ཡང་མེད་པར་ཁྲལ་ལྟ་བུ་མི་བྱེད་རང་བྱེད་དུ་གྱུར་ནས། ཆག་སྒོ། ཆོས་ལ་ཉེ་དྲགས་པའི་ཐོག་ནས་ནང་ཉམས་སྟོན་མཁན་འབྱུང་གི་འདུག །
བཅོམ་ལྡན་འདས་ལ་ཐུགས་ཁྱད་ཡོད་ན། །བདག་གིས་སྡིག་པ་མ་བསགས་ཤོག །
ཅེས་པ་སོགས་ངན་ལང་ཤོར་བའི་སྐད་ཆ་ཡིན།

རང་ཉིད་ལ་ཁྱད་པར་གང་ཡང་མེད་པར་སྡིག་པ་བསགས་ནས་བཅོམ་ལྡན་འདས་ལ་ཐུགས་ཁྱད་ཡོད་པ་ལྟར་བྱེད་ན་དེ་དག་རྫབ་ཆེན་ཡིན། དངོས་གནས་དྲང་གནས་ང་ཚོའི་བློ་འདི་ཆོས་དྲེད་ཆོས་ནག་ལ་ཤོར་ནས་དེ་དག་འབྱུང་གིན་ཡོད། ཚོགས་ཤིག་བསགས་པ་ཡིན་ན་ཡང་། སྐབས་སྐབས་ཧ་ལམ་དེ་ལྟར་འབྱུང་གིན་ཡོད། ཕྱི་ལོགས་ནས་སྐོར་བ་རྒྱག་མཁན་སྤོ་ལགས་རྨོ་ལགས་ཚོས་ཧ་ཅང་དད་པའི་ངང་སྨོན་ལམ་འདེབས་ཀྱིན་ཡོད། ང་ཚོ་སྦུག་ཏུ་འཚོགས་པ་རྣམས་ཀྱིས་ཁ་གཡེང་མིག་གཡེང་ངང་འདུག་པ་ལས་ཧ་ཅང་ཡིད་འཁུལ་མདོག་ཁ་པོ་ཞིག་དང་སེམས་ལ་འགྱུར་བ་ཐོན་པ་ཞིག་དཀོན་པོ་ཡིན། འགའ་ཞིག་ཡོད་ཤག་རེད་མ་གཏོགས་གཞན་དཀོན་པོ་ཡིན། ཕྱི་ལོགས་སུ་ཡོད་པ་རྣམས་ཀྱིས་དད་པ་ཤུགས་ཆེན་པོ་བྱས། དཔེར་ན། དྷ་རམ་ས་ལ་འདིར་ཆ་བཞག་ན། སྐབས་སྐབས་སུ་ཚ་བ་ཆེ་བའི་དུས་སུ་ཡིན་ན་ཡང་། ཕྱི་ལོགས་ནས་རྔུལ་ནག་འཆོར་བཞིན་ཕྱག་འཚལ་མཁན་མང་པོ་ཡོད། ང་ཚོས་སྦུག་ནས་རླུང་འཁོར་བཏང་ནས་བསྡད་ནའང་ད་དུང་ཚིག་གི་ཡོད་མོད། ཕྱི་ལོགས་སུ་ཚ་བའི་དཀྱིལ་ལ་ཁ་ཤས་ཀྱིས་ཕྱག་འཚལ་ནས་དཀའ་ལས་དེ་ག་འདྲ་བོ་བརྒྱབ། སྐབས་སྐབས་སུ་འདི་ལྟར་དྲན་གྱི་འདུག །དངོས་གནས་བྱས་ན་ང་ཚོ་འདིར་སྦུག་ལ་ཡོད་པ་རྣམས་ཁོ་ཚོས་ཡར་ལ་ཕྱག་འཚལ་སྨོན་ལམ་རྒྱག་སའི་སྐྱབས་གནས་ཀྱི་གྲས་སུ་ཡོད་པའི་སྐད་ཆ་ཡིན་མོད། དོན་དངོས་ཁོག་པ་ཕྱི་ནང་ལོག་ནས་ཡང་ལྕི་ཞིག་བཀྱགས་པ་ཡིན་ན་ང་ཚོ་འདི་དག་བརྡབ་བརྡབ་གསིག་གསིག །དགེ་བ་ཅུང་ཟད་ཡོད་པ་རྣམས་དཀོར་དཀོར་ནག་གིས་ཚིག་ནས་བརྡབ་བརྡབ་གསིག་གསིག་ཏུ་གྱུར་ཡོད་སྲིད། ཕྱི་ལོགས་སུ་ཡོད་པ་རྣམས་ཀྱིས་དད་པ་རྩེ་གཅིག་གིས་ཀུན་ནས་བསླངས་ནས་ཉིན་རེ་བཞིན་དུ་ཚོགས་གོང་ནས་གོང་དུ་སྤེལ་བཞིན་པ་རེད། ད་ང་ཚོས་གཟབ་གཟབ་བྱེད་དགོས།

གྱོང་པོ་སྣུམ་གྱིས་ཐུལ་ཀྱང་མར་སྐོགས་མར་གྱིས་མི་ཐུལ་གསུངས་པ་ལྟར། ང་ཚོ་ཆོས་དྲེད་དུ་ཤོར་བའི་ཉེན་ཁ་ཅུང་ཆེན་པོ་ཡོད་པས་དེ་ལྟར་བྱེད་མི་རུང་། མཁྱེན་སོང་ངམ། གཟབ་གཟབ་ཡག་པོ་བྱེད་དགོས། དེ་ལྟར་འགྱོད་པ་སླེབས་པའི་ཐོག་ནས་བཤགས་སྡོམ་བྱས་ན་ཕན། དེ་ནས་རྗེས་སུ་ཡི་རང་བ་བྱེད་པ། ཆོས་འཁོར་བསྐོར་བར་བསྐུལ་བ། མྱ་ངན་ལས་མི་འདའ་བར་གསོལ་བ་འདེབས་པ། བསྔོ་བ་སོགས་ཡན་ལག་བདུན་གྱི་སྒོ་ནས་བསག་སྦྱང་བྱས། གཞན་ཡང་། ཕྱིའི་མཎྜལ་གླིང་བཞི་གླིང་ཕྲན་ལ་སོགས་པ་བློ་ཡིས་བླངས་ཏེ་འབུལ་བ་ཕྱིའི་མཎྜལ་ཕུལ་བ་དང་། དེ་ནས། པགས་པ་རབ་མཛེས་གསེར་གྱི་ས་གཞིའི་དབུས། །ཞེས་སོགས་གསུངས་པ་ལྟར། གང་ལྟར་རང་གི་མགོ་དང་ཡན་ལག་དང་ཉིང་ལག་འདི་དག་མཎྜལ་གྱི་ཚོམ་བུའི་ཚུལ་དུ་བཀོད་ནས་མཎྜལ་འབུལ་བ་དང་། དེ་ཐམས་ཅད་སྟོང་པའི་རོལ་པ་ཡིན་པ་བཞིན་དུ་བདེ་བ་ཆེན་པོའི་རོལ་པ། དེ་ཙམ་དུ་མ་ཟད་བདེ་ཆེན་དེ་ཡང་བདེ་ཆེན་དེ་དང་ཟུང་དུ་འཇུག་པའི་རླུང་སེམས་ཙམ་གྱི་བདག་ཉིད། དེ་ཡང་། བདེ་སྟོང་དབྱེར་མེད་ཀྱི་དབང་དུ་བྱས་པའི་བྱང་ཆུབ་སེམས་ཀྱི་རོལ་པ། བདེན་གཉིས་དབྱེར་མེད་ཀྱི་དབང་དུ་བྱས་པའི་བྱང་ཆུབ་སེམས་ཀྱི་རོལ་པ། དེ་ལྟར་བསམ་བློ་བཏང་ན་ཕྱིའི་མཎྜལ་དང་། ནང་གི་མཎྜལ་དང་། གསང་བའི་མཎྜལ་དང་། དེ་ཁོ་ན་ཉིད་ཀྱི་མཎྜལ་སོགས་འབྱུང་ཐུབ།

དེ་ལྟ་བུའི་སྒོ་ནས་མཎྜལ་འབུལ་བ། དེ་ནས་སླར་ཡང་མཎྜལ་ཕུལ་ཏེ་དོན་ཆེན་པོ་གསུམ་གྱི་སྒོ་ནས་གསོལ་བ་འདེབས་པ། འདི་ནས་གཤམ་ལ་ལམ་མཆོག་སྒོ་འབྱེད་ཀྱི་གསོལ་འདེབས་སོགས་བཏོན། དེའི་མཇུག་ལ་ཡོན་ཏན་གཞིར་གྱུར་མའི་སྒོ་ནས་གནས་སྐབས་གནས་སྐབས་ཀྱི་དམིགས་རྣམ་སྐྱོང་གིན་སྐྱོང་གིན་ལམ་རིམ་གྱི་རྟོགས་པ་དེ་དང་། དེའི་དམིགས་རྣམ་སྐྱོང་གིན་སྐྱོང་གིན་བྱོས། དེ་ནས་མཇུག་ཏུ་ཚོགས་ཞིང་བསྡུས། སྔོན་ལ་མཐའ་ཡས་པའི་ཞི་ཁྲོ་རབ་འབྱམས་ཀྱི་ཚོགས་ཞིང་གི་ལྷ་ཚོགས་རྣམས་བླ་མ་སྡེ་ལྔ་ལ་ཐིམ། དེ་ཅུང་ཟད་བཞག །དེ་ནས་བླ་མ་སྡེ་ལྔ་དེ་གཙོ་བོ་བླ་མ་ཐུབ་པའི་དབང་པོ་ལ་ཡར་ཐིམ། དེ་ནས་རང་གི་སྤྱི་བོ་ལ་མར་ཞུགས། སླར་ཡང་ཕྱག་འཚལ་བ་སྔོན་དུ་སོང་བའི་ཐོག་ནས་ཡན་ལག་བདུན་པ་མདོར་བསྡུས་ཤིག་ཕུལ། དེ་ནས། སྐུ་བཞིའི་བདག་ཉིད་བླ་མ་ལྷག་པའི་ལྷ། །ཞེས་སོགས་དབེན་ས་སྙན་བརྒྱུད་ཀྱི་ཐུན་མོང་མ་ཡིན་པའི་གསོལ་འདེབས་དེ་དག་བཏོན་ནས་ཕུར་ཚུགས་གསོལ་འདེབས་བྱེད་དགོས། དེ་ནས་ཁྱད་པར་དུ་ཡང་། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་འདིའི་སྐབས་སུ་རྩེ་གཅིག་ཏུ་གསོལ་བ་བཏབ་སྟེ། བདུད་རྩི་འབེབས་སྦྱང་གི་དམིགས་པ་བྱས། དེའི་རྗེས་སུ་ལམ་རིམ་གྱི་འཕྲོ་ལ་བསམ་བློ་བཏང་ནས་བསྒོམ་དགོས། སྒོམ་ས་དེ་འདི་རེད།

ལྷ་ཡི་རྣལ་འབྱོར་གྱི་ཆོ་གའི་ནང་དུ་བསྐྱེད་རིམ་ཕྲ་རགས་སྒོམ་སའི་མཚམས་ཡོད་པ་དེའི་ཚོད་དེ་འདི་ཡིན། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པའི་མཚམས་འདིར་བཞག་ནས་དུས་ཚོད་གཅིག་གམ་གཉིས་སམ་གསུམ་སོགས་ག་ཚོད་འདུག་ཐུབ་ན། བསམ་བློ་བཏང་ནས་སྒོམ་རྒྱག་ས་དེ་འདི་ཡིན། སྒོམ་པས་སྐྱོ་ན་བཟླས་པ་བྱ་བ་ཞེས་པ་དེའི་ཚོད་ལ་མཇུག་དེ་ལ་གསོལ་བ་བཏབ་ཅིང་མཚན་སྔགས་འདྲེན་པ། དགེ་བ་འདི་ཡིས་མྱུར་དུ་བདག །ཐུབ་པའི་དབང་པོ་འགྲུབ་གྱུར་ཅིག །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་དང་། དེ་ནས་དེར་ནི་རིང་འབད་མ་བཏོན་ནས་དགེ་བ་བསྔོས་ཏེ་ཐུན་གྲོལ། སྐབས་འདིར་བཤེས་གཉེན་བསྟེན་ཚུལ་གྱི་དམིགས་པ་སྐྱོང་གི་ཡོད་པ་ལྟར། ཐུན་མཚམས་སུ་ཡང་བཤེས་གཉེན་བསྟེན་ཚུལ་སྐོར་གྱི་དཔེ་ཆ་གཙོ་བོར་གྱུར་པའི་དཔེ་ཆར་བལྟ་དགོས། དངོས་གཞིའི་དམིགས་རྣམ་སྐྱོང་བ་ནི། བཤེས་གཉེན་བསྟེན་ཚུལ་ལ། ཐོག་མར་བཤེས་གཉེན་བསྟེན་པའི་ཕན་ཡོན་བསམ། བཤེས་གཉེན་བསྟེན་པའི་ཕན་ཡོན་དང་མ་བསྟེན་པའི་ཉེས་དམིགས་བསམས་ནས་བསྟེན་པར་ཐག་བཅད། དེ་ནས་བསྟེན་ཚུལ་ལོག་པའི་ཉེས་དམིགས་བསམས་ནས་བཤེས་གཉེན་ཚུལ་བཞིན་དུ་བསྟེན་པར་ཐག་བཅད།

དེ་ནས་བསམ་པས་བསྟེན་ཚུལ་བསམ། དེ་ལ་ཡང་། རྩ་བ་དད་པ་སྦྱང་བ་ཞེས་དད་པ་གལ་ཆེན་པོ་ཡིན་པ། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཞེས་དད་པ་ཡོད་ན། དཀར་ཆོས་ཐམས་ཅད་ཀྱི་རྩ་བ་དད་པ་ཞེས་ཇི་སྐད་གསུངས་པ་བཞིན། དད་པ་ཡོད་ན་དཀར་ཆོས་རིམ་པས་གོང་ནས་གོང་དུ་འཕེལ་ཐུབ་པས་དད་པ་དགོས། དད་པ་ཡག་པོ་ཞིག་འབྱུང་བ་ལ་ཡང་བླུན་པོའི་དད་པ་དེ་ཧོབ་དེ་ཁ་ལ་ཤུགས་ཆེ་མདོག་ཁ་པོ་ཡོད་ཀྱང་། དེ་ལ་ཕུགས་བཙན་པོ་མེད་པས་བླུན་དད་མིན་པར་རྒྱུ་མཚན་ཤེས་པའི་དད་པ་ཞིག་དགོས། དེའི་ཕྱིར་ཤེས་རབ་ཀྱི་གྲོགས་དང་བཅས་པའི་དད་པ་ཞིག་བྱུང་ན་དད་པ་དེ་བརྟན་པོ་དང་རླབས་ཆེན་པོ་ཡིན། མི་ཞིག་གིས་དེ་མིན་པར་བཤད་ཀྱང་དེ་ཡིན་པ་ལ་གནད་འགག་འདི་ཡོད། རྒྱུ་མཚན་འདི་ཡོད་བསམ་པ་དང་། གལ་ཏེ་ཕ་རོལ་པོའི་རྒྱུ་མཚན་ཞིག་བཀོད་པ་ཡིན་ན་ཡང་། ཁོས་རྒྱུ་མཚན་འདི་ལྟར་བཤད་ཀྱང་དེ་ལ་འགལ་འདུ་འདི་ཡོད་བསམ་པ་ཞིག་དྲན་པ་ཡིན་ན་ཕ་རོལ་པོས་རྒྱུ་མཚན་ལྟར་སྣང་བཀོད་པ་དེ་དག་གིས་ཚུགས་མི་ཐུབ། དེ་མེད་ན། བཀའ་གདམས་པའི་བླ་མ་གོང་མ་རྣམས་ཀྱིས་གསུངས་པ་ལྟར། དད་པ་ནི་བག་རེ་ཡོད། ཆོས་རབ་ཏུ་རྣམ་འབྱེད་ཀྱི་ཤེས་རབ་དང་བྲལ་སོང་ན་བླུན་པོ་ཆུ་སྣ་གར་ཁྲིད་དུ་འགྱུར་བ་ཡིན་གསུངས། ལམ་རིམ་ཆེན་མོ་ལས། དེ་མེད་ན་དད་པ་ནི་བག་རེ་ཡོད་ཤེས་རབ་མེད་པ་དེ་ལ་ངུ་བའི་ཁ་ལ་བལྟས་ན་ངུ་བྲོ། རྒོད་པའི་ཁ་ལ་བལྟས་ན་རྒོད་བྲོ། ཆུ་སྣ་བཞིན་དུ་ཅི་ཟེར་ལ་བདེན་སྙམ་ནས་གར་ཁྲིད་སར་འགྲོ་གསུང་ངོ་། །ཞེས་པ་ནི་བདེན་པ་ཡིན། དེའི་ཕྱིར་ཤེས་རབ་སྟེ་རྣམ་དཔྱོད་ཀྱི་གྲོགས་དང་བཅས་པ་ཧ་ཅང་གལ་ཆེན་པོ་ཡིན། ཤེས་རབ་ཀྱི་གྲོགས་དང་བཅས་པའི་དད་པ་དང་ཤེས་རབ་ཀྱི་གྲོགས་དང་བཅས་པའི་སྙིང་རྗེ་སོགས་ནི། ནང་པའི་ཆོས་ཀྱི་ཁྱད་ཆོས་སུ་གྱུར་ཡོད། གཞན་སྙིང་རྗེ་ཙམ་དང་དད་པ་ཙམ་ནི་ཆོས་ལུགས་ཚང་མའི་ནང་དུ་ཡོད།

ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་གྲོགས་དང་བཅས་པ་ཞེས་པ་འདིས་ནང་པའི་ཆོས་ཀྱི་ཐུན་མོང་མ་ཡིན་པའི་ཞག་རྩི་ཞིག་བསྟན་ཡོད། དེའི་ཕྱིར་ཆོས་རབ་ཏུ་རྣམ་འབྱེད་ཀྱི་སོ་སོར་རྟོག་པའི་ཤེས་རབ་ཀྱིས་ཡང་ནས་ཡང་དུ་དཔྱད་དེ་ངེས་པ་རྙེད་ནས་དད་པ་ཞིག་བྱུང་བ་ཡིན་ན་དད་པ་དེ་བརྟན་པོ་དང་སྤུས་དག་པོ་ཡིན། དེ་ལྟ་བུའི་སྒོ་ནས་རྩ་བ་དད་པ་སྦྱང་བ་ཞེས་པ་དེ་ལ། བླ་མ་སངས་རྒྱས་སུ་བལྟ་དགོས་པའི་རྒྱུ་མཚན། བལྟ་ནུས་པའི་རྒྱུ་མཚན། ཚུལ་ཇི་ལྟར་བལྟ་བའི་ཚུལ་ཞེས་དང་། ཚུལ་ཇི་ལྟར་བལྟ་བའི་ཚུལ་དེ་ལ། བླ་མ་སངས་རྒྱས་ཡིན་པར་རྡོ་རྗེ་འཆང་གིས་བཞེད་པ་ལ་སོགས་པའི་ས་བཅད་བཞི་ཙམ་གསུངས་པའི་ཐོག་ནས་བསམ་བློ་གཏོང་དགོས།

བླ་མ་སངས་རྒྱས་སུ་བལྟ་བའི་བློ་སྦྱངས་ཏེ་དེའི་གེགས་སེལ་བོགས་འདོན་གྱི་ཚོད་ལྟ་བུར། བཞི་པ་རང་གི་སྣང་བ་ལ་ངེས་པ་མེད་པ་ཞེས་པ་དེ་བསྒོམ་དགོས། དེ་ནས་བཀའ་དྲིན་ཆེན་པོ་རྗེས་སུ་དྲན་ནས་གུས་པ་སྦྱང་བ་ཞེས་པ་དེ་ལ། བླ་མ་སངས་རྒྱས་ལས་ལྷག་པའི་བཀའ་དྲིན། ཆོས་གསུངས་པའི་བཀའ་དྲིན། ཤེས་རྒྱུད་བྱིན་གྱིས་བརླབས་པའི་བཀའ་དྲིན། ཟང་ཟིང་གིས་འཁོར་དུ་བསྡུས་པའི་བཀའ་དྲིན་སོགས་ཀྱི་ཐོག་ནས་བསམ་བློ་བཏང་སྟེ་བཀའ་དྲིན་དྲན་པས་གུས་པ་བསྐྱེད། དེ་ནས་སྦྱོར་བས་བསྟེན་ཚུལ་ལ། རྙེད་པ་ཟང་ཟིང་དབུལ་བ་དང་། བཀུར་སྟི་རིམ་གྲོ་བྱེད་པ། བཀའ་བཞིན་སྒྲུབ་པ་བཅས་ཀྱི་གཙོ་བོ་ནི། བཀའ་བཞིན་སྒྲུབ་པ་དེ་ཡིན། དེ་ལྟ་བུའི་སྒོ་ནས་བཤེས་གཉེན་སྦྱོར་བས་བསྟེན་ཚུལ་ཞེས་པ་དེ་ཡིན། དེ་ནས་མཇུག་ཏུ་མཚན་སྔགས་འདྲེན་པ་དང་ཐུན་མཚམས་ཀྱི་རྣལ་འབྱོར་སོགས་བྱ་དགོས། དེ་ནི་བསྐྱར་བཤད་གཉིས་པ་དེ་ཡིན།

བཤད་པ་གསུམ་པ།

དེ་ནས་བསྐྱར་བཤད་གསུམ་པ་ནི། བཞི་པ་ཚོགས་ཞིང་གསལ་འདེབས་པ་ནི། རྒྱས་བསྡུས་རང་རང་གི་སྐབས་དང་སྦྱར་ནས་རྒྱས་བསྡུས་གང་ཡིན་ན་ཡང་། རང་གི་བློ་དང་འཚམ་པའི་ཚོགས་ཞིང་གསལ་བཏབ། གཙོ་བོ་ཡོན་ཏན་མཐོང་བ་གལ་ཆེ་ཞིང་། མདུན་དུ་དམིགས་རྣམ་གསལ་ནས་ཡོད་ན་དེ་ལ་སྙིང་ཁོང་རུས་པའི་གཏིང་ནས་དད་པ་སྐྱེ་ཐུབ་པ་ཞིག་མ་བྱུང་ན། མདུན་དུ་སྐུ་པར་ཞིག་སྒོམ་པ་དང་རང་གི་ལུང་པ་གསལ་བཏབ་པ་ལྟ་བུ་ཡིན་ན་དགོས་པ་མེད་པས་དེ་ལྟར་མིན། འདིར་ཚོགས་ཀྱི་ཞིང་གསུངས་པས། སྔོན་ལ་ཕྱག་འཚལ་བ་ནས་བཟུང་ཚོགས་བསག་སའི་ཞིང་དང་། དེའི་ཡུལ་དེ་ལ་སྙིང་ཁོང་རུས་པའི་གཏིང་ནས་མོས་པ་དང་གུས་པ་དང་རྩེ་གཅིག་པའི་དད་པ་བྱས། དེ་འབྱུང་བ་ལ་མི་དེའི་གཞི་རྩའི་ནང་པ་སངས་རྒྱས་པའི་ཆོས་དང་ལམ་སྤྱིའི་འགྲོ་སྟངས་ཀྱི་གོ་བ་ཆེ་ཆུང་དང་སེམས་ལ་ངེས་ཤེས་བརྟན་ལུགས་སོགས་ཀྱི་ཐོག་ནས། བླ་མ་མཆོད་པ་ཚར་གཅིག་བཏོན་པ་འདྲ་འདྲ་ཡིན་ན་ཡང་། དོན་གྱི་ཆ་ནས་ཞག་རྩི་ཆེ་ཆུང་དང་ནུས་པ་ཆེ་ཆུང་གི་ཁྱད་པར་ཆེན་པོ་ཡོད།

དེའི་ཕྱིར། དུས་རྒྱུན་དཔེ་ཆར་ལྟ་བ་ཧ་ཅང་གལ་ཆེ། བཤེས་གཉེན་བསྟེན་ཚུལ་ལ་ཆ་བཞག་པ་ཡིན་ན་ཡང་། འདིར་ནང་པ་སངས་རྒྱས་པའི་ཆོས་ཀྱི་འགྲོ་སྟངས་གཏན་ནས་མི་ཤེས་པ་ཞིག་ལ་ཐོག་མ་ནས་བཤེས་གཉེན་བསྟེན་ཚུལ་བཤད་དགོས་བྱུང་ན་ཁག་པོ་ཡིན། བླ་མ་སངས་རྒྱས་ཡིན་པར་རྡོ་རྗེ་འཆང་གིས་བཞེད་པ་ཞེས་གསུངས་པས། སྔོན་ལ་རྡོ་རྗེ་འཆང་ཞེས་པ་དང་སངས་རྒྱས་ཞེས་པའི་སྐྱོན་ཀུན་ཟད་ཡོན་ཏན་ཀུན་ལྡན་ཞིག་སྤྱིར་ཤེས་བྱ་ལ་སྲིད་མི་སྲིད་ཐེ་ཚོམ་ཟ་བའི་མི་ཞིག་ལ་བླ་མ་སངས་རྒྱས་ཡིན་པར་རྡོ་རྗེ་འཆང་གིས་བཞེད་པ་ཞེས་ཇི་ཙམ་གྱིས་ཨུ་ཚུགས་བརྒྱབ་ཀྱང་ཕན་ཐོགས་པ་མེད། དེའི་ཕྱིར་སྔོན་ལ་སྐྱབས་འགྲོ་རྣལ་མ་ཞིག་འབྱུང་ཐུབ་པ་བྱེད་དགོས།

དེ་ཡང་། ཆོས་དཀོན་མཆོག་ཅེས་པ་ཞིག་ཡོད་པ། དབུ་མ་བཞི་བརྒྱ་པའི་ནང་དུ་གསུངས་པ་ལྟར། སངས་རྒྱས་ཀྱིས་གསུངས་པའི་ཤིན་ཏུ་ལྐོག་གྱུར་དང་འབྲེལ་བའི་ཐུན་མོང་མ་ཡིན་པའི་གནས་མང་པོ་ཞིག་ལ་དད་པ་སྐྱེ་ཐུབ་པ་ཁག་པོ་ཡིན་པས། སྔོན་ལ་ཅུང་ཟད་ལྐོག་གྱུར་ཟབ་མོ་སྟོང་པ་ཉིད་ཀྱི་ཚུལ་ལ་ངེས་པ་དྲངས་ནས། སྟོང་དང་རྟེན་འབྱུང་གི་ཚུལ་ལ་ངེས་པ་བརྟན་པོ་རྙེད་ཐུབ་པ་ཞིག་བྱུང་ན། རྟེན་འབྱུང་བསླུ་བ་མེད་པའམ་སྟོང་དང་རྟེན་འབྱུང་གི་ཚུལ་རང་དབང་གི་སྒོ་ནས་འདོམས་པར་མཛད་པའི་དེ་བཞིན་གཤེགས་པ་ལ་དད་པ་སྐྱེ་ཐུབ། དད་པ་དེའི་ཐོག་ནས་རང་ལ་ཤིན་ཏུ་ལྐོག་ཏུ་གྱུར་པའི་གནས་ཕྲ་ཞིང་ཕྲ་བ་རྣམས་ལ་རྫུན་གཏན་ནས་མི་གསུང་མཁན། རྒྱུ་མཚན་དང་ལྡན་པ་འབའ་ཞིག་གསུང་མཁན། བརྩེ་བ་འབའ་ཞིག་གི་གཞན་དབང་དུ་གྱུར་པ། དཀའ་ས་རྟེན་འབྱུང་གི་དེ་ཁོ་ན་ཉིད་ཀྱི་ཚུལ་རང་དབང་དུ་འདོམས་པར་མཛད་པའི་སྟོན་པ་དེས་འདི་ལྟར་གསུངས་པ་ཡིན།

བཅོམ་ལྡན་འདས་ཀྱིས་གསུངས་པའི་དོན་དེ་ཡིན་ན་ཡང་། སྔ་ཕྱི་དང་དངོས་ཤུགས་འགལ་བ་མེད་པའི་དོན་དངོས་པོའི་གནས་ཚུལ་ལ་གནས་པ་ཞིག་ཏན་ཏན་ཡིན་བསམ་པའི་བློ་ལ་ངེས་ཤེས་སྐྱེ་ཐུབ། དེའི་ཕྱིར་བསྟན་པའི་གོ་རིམ་ཤེས་དགོས་པ་གནད་འགག་ཡིན། དེ་ལྟ་བུའི་ཐོག་ནས་དངོས་གནས་དྲང་གནས་དད་པ་བརྟན་པོ་ཡོད་པ། བཅོམ་ལྡན་འདས་ཀྱི་ཟབ་རྒྱས་ཀྱི་ལམ་གྱི་རིམ་པ་ལ་སེམས་ཀྱི་གཏིང་ནས་གང་ལ་གང་འཚམ་ངེས་ཤེས་བརྟན་པོ་རྙེད་ནས་ཡོད་པའི་མི་ཞིག་གིས་སྟན་ཐོག་གཅིག་ལ་ལམ་རིམ་སྒོམ་ཚུལ་བང་སྒྲིག་པའི་ཚེ། བཤེས་གཉེན་བསྟེན་ཚུལ་ནས་བསྒྲིགས་ན་ཡག་པོ་ཡོད། དེ་ལྟར་མིན་པར་གང་ཡང་མ་ཤེས་གོང་ནས་བཤེས་གཉེན་བསྟེན་ཚུལ་བཤད་དགོས་བྱུང་ན། གང་འཚམ་ནས་མའོ་ཙེ་ཏུང་གིས་བསླབ་བྱ་བརྒྱབ་པ་ལྟར་གྱུར་ན་ཡག་པོ་གཏན་ནས་མེད། དེ་གནད་འགག་ཅིག་ཡིན། དེ་ལྟར་ཚོགས་ཞིང་གསལ་འདེབས་པ་ཞེས་པ་དེ་སྔགས་བླ་མེད་དང་སྦྲེལ་ནས་བཤད་པ་ཡིན་ན། བདེ་སྟོང་དབྱེར་མེད་ལྷ་ལམ་ཡངས་པར་ཀུན་བཟང་མཆོད་སྤྲིན་འཁྲིགས་པའི་དབུས། །ཞེས་གསུངས་པ་ལྟར། ཟབ་མོ་སྟོང་པ་ཉིད་ཀྱི་དོན་དྲན་པ་ལ་སྟོང་ཉིད་ཆོས་ཅན་སྣ་ཚོགས་སུ་ཤར་ཡོད་པ་ཞིག་གི་ཐོག་ནས་བསམ་བློ་གཏོང་ཐུབ་ན་ཡག་པོ་ཡོད། དེ་ལྟ་བུའི་ཐོག་ནས་ཚོགས་ཞིང་གསལ་བཏབ། ཡེ་ཤེས་པ་སྤྱན་དྲངས། དམ་ཡེ་དབྱེར་མེད་དུ་བྱས། དེ་ནས་ཡན་ལག་བདུན་གྱི་སྒོ་ནས་ཚོགས་བསགས་པ་མཎྜལ་དང་བཅས་པ་ཕུལ། སླར་ཡང་མཎྜལ་ཕུལ་ནས་དོན་ཆེན་པོ་གསུམ་གྱི་སྒོ་ནས་གསོལ་བ་བཏབ། དེ་ནས་ཚོགས་ཞིང་རྣམས་ཚུར་བསྡུས་ཏེ་བླ་མ་སྡེ་ལྔ་ལ་ཐིམ། བླ་མ་སྡེ་ལྔ་དེ་ཡང་རྩ་བའི་བླ་མ་ཐུབ་པའི་དབང་པོ་གསལ་བཏབ་པ་དེ་ལ་ཐིམ། དེ་ཉིད་རང་གི་སྤྱི་གཙུག་ནས་མར་འཁོད། བདུད་རྩི་འབེབས་སྦྱང་གི་དམིགས་པ་བྱས། སླར་ཡང་ཡན་ལག་བདུན་པ་མདོར་བསྡུས་ཤིག་ཕུལ།

དེ་ནས། སྐུ་བཞིའི་བདག་ཉིད་བླ་མ་ལྷག་པའི་ལྷ། །ཞེས་སོགས་དབེན་ས་སྙན་བརྒྱུད་ཀྱི་ཐུན་མོང་མ་ཡིན་པའི་ཕུར་ཚུགས་གསོལ་འདེབས་དེ་བཏོན། དེ་ནས། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་སྙིང་ཁོང་རུས་པའི་གཏིང་ནས་བླ་མ་ལ་དད་པ་རྩེ་གཅིག་པ་ཞིག་སྐྱེས་ནས་སེམས་དགའ་ལྷང་ལྷང་དང་། སྐྱོ་ལྷང་ལྷང་དང་། དགའ་སྐྱོ་འདྲེས་མའི་སེམས་ཤིག་དང་། བསྲན་མི་ཚུགས་པ་ལྟ་བུ་ཞིག་བྱུང་བའི་ཚེ་གཞི་ནས་སེམས་ཀྱི་ངོ་བོ་ལ་བལྟས་ནས་སེམས་ཀྱི་ངོ་བོ་སྐྱོང་བ་སོགས་ལ་བསམ་བློ་གཏོང་བ་ཅུང་ཟད་གནད་འགག་ཡིན། དེ་ནས་རང་ལ་དད་པ་རྩེ་གཅིག་པ་ཞིག་ཡོད་པ་འདིས་གཞི་མ་ལྟ་བུ་བྱས་ཏེ། ད་རེས་གོ་སྐབས་བཟང་པོ་འདི་འདྲ་ཞིག་ཡོད་པའི་སྐབས་སུ་རང་གཞན་སེམས་ཅན་ཐམས་ཅད་ཀྱི་རྒྱུད་ལ་བཤེས་གཉེན་བསྟེན་ཚུལ་གྱི་རྟོགས་པ་ཁྱད་པར་བ་འབྱུང་བར་བྱིན་གྱིས་བརླབ་ཏུ་གསོལ་སྙམ་དུ་གདུང་ཤུགས་དྲག་པོས་གསོལ་བ་བཏབ། དེ་ནས་ལམ་དངོས་གཞིའི་དམིགས་རྣམ་བསྐྱངས། སྐབས་འདིར་བཤེས་གཉེན་བསྟེན་ཚུལ་གྱི་དམིགས་པ་སྐྱོང་བ་ཡིན་པས་ལམ་རིམ་ཆེན་མོ་ལས་གསུངས་པ་ལྟར། བཤེས་གཉེན་གྱི་ཡོན་ཏན་རྣམས་སྔོན་ལ་ཤེས་པར་བྱས། བསྟེན་བྱ་དགེ་བའི་བཤེས་གཉེན་གྱི་མཚན་ཉིད། སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ། དེ་ལ་ཡང་། བསྟེན་པའི་ཕན་ཡོན་དང་། མ་བསྟེན་པའི་ཉེས་དམིགས་དང་། བསྟེན་ཚུལ་ལོག་པའི་ཉེས་དམིགས་སོགས་བསམས་ནས་བཤེས་གཉེན་ཚུལ་བཞིན་དུ་བསྟེན་པར་ཐག་བཅད། དེ་ནས་རྩ་བ་དད་པ་སྦྱང་བ་དང་། བཀའ་དྲིན་ཆེན་པོ་རྗེས་སུ་དྲན་ནས་གུས་པ་བསྒོམ་པ། དེ་ནས་སྦྱོར་བས་བསྟེན་ཚུལ་ཞེས་པ་འདི་དོན་དངོས་ཐུན་མཚམས་ཀྱི་ཉམས་ལེན་ཡིན།

དངོས་སུ་བླ་མའི་འཁྲིས་ལ་རྙེད་པ་སྒྲུབ་ཐུབ་པ་ཡོད་ན་དེ་དག་བྱ་རྒྱུ་དང་། དེ་ཡང་། བླ་མ་ཞེས་པ་བཞུགས་ཁྲི་མཐོན་པོ་ཞིག་གི་སྟེང་དུ་ཡོད་པ་དེ་ཁོ་ན་ལ་བཤད་པ་མིན། དཔེར་ན། གྲྭ་ས་གྲྭ་ཚང་ནང་དུ་བཞུགས་པ་རྣམས་ཀྱིས་ལྷག་པར་དུ་ཡང་གཟབ་གཟབ་བྱེད་དགོས། རང་ཉིད་ལ་ཁ་མཉམ་ལག་མཉམ་གནང་ནས་ལམ་སྟོན་མཁན་གྱི་བླ་མ་ནི་ཧ་ཅང་དྲིན་ཆེན་པོ་ཡིན། ལོ་ནས་ལོ་སྦྲེལ་ནས་དཔེ་ཆ་ཁྲིད་པ་དང་ཁ་ཏ་བསླབ་བྱ་བྱས་ཡོད་པས་ཧ་ཅང་དྲིན་ཆེན་པོ་དང་བཀའ་དྲིན་ཆེན་པོ་ཡིན། རྟག་ཏུ་མཉམ་དུ་གཤིབས་ནས་བཞུགས་ཡོད་པས་མ་དད་ལོག་རྟོག་སྐྱེ་བའི་ཉེན་ཁ་ཚ་བོ་ཡིན་པས་དེ་ལ་གཟབ་གཟབ་དང་བློ་སྦྱང་དགོས། ཡང་སྐབས་རེར། ཚོགས་ཞིང་གི་གཙོ་བོ་ལ་རང་གིས་དད་པ་བྱེད་ཁག་ཤོས་ཀྱི་བླ་མ་དེ་གསལ་བཏབ་ནས་བསམ་བློ་བཏང་ན་སྐབས་རེར་ཕན་པ་ཡོད།

རང་གིས་མཐོང་བ་ཙམ་གྱིས་དད་པ་ཆེན་པོ་བདེ་བླག་ཏུ་སྐྱེ་ཐུབ་པའི་བླ་མ་དེ་ལ་གནད་འགག་ཆེན་པོ་མེད་པས་ཕར་ཕྱོགས་དེར་བཞག །དེ་ནི་ཕལ་པའམ་འཁོར་གྱི་ཚུལ་དུ་བྱས། རྟག་པར་སྐྱོན་མཐོང་བཞིན་པ་དང་དད་པ་བྱེད་ཁག་ཤོས་ཀྱི་བླ་མ་དེ་ཚོགས་ཞིང་གི་གཙོ་བོར་གསལ་བཏབ། ཡང་ན། དད་པ་འགྲོ་ཆེ་ཤོས་ཀྱི་བླ་མ་དེ་ཚོགས་ཞིང་གི་གཙོ་བོ་བྱས་ནས་དེའི་ཐུགས་ཀ་ལ་དད་པ་མི་འགྲོ་ཤོས་ཀྱི་བླ་མ་དེ་ཡེ་ཤེས་སེམས་དཔའི་ཚུལ་དུ་བསྒོམས་ནས་བསམ་བློ་བཏང་། རང་ཉིད་ཀྱིས་དད་པ་འགྲོ་ཤོས་ཀྱི་བླ་མ་དེ་གའི་སྐུ་གསུང་ཐུགས་ཀྱི་རྣམ་རོལ་དང་། བླ་མ་དེ་གའི་སྐུའི་རྣམ་འགྱུར་ཙམ་དུ་བསམས་པ་ཡིན་ན་དད་པ་འབྱུང་བ་ལ་ཁྱད་པར་ཡོད། དེ་ལྟར་བསམ་བློ་བཏང་། མདོ་དོན་ཡང་སྙིང་། རང་ལ་ཆོས་འབྲེལ་ཡོད་པའི་བླ་མ་ཡོངས་རྫོགས་ལ་སྐྱོན་རྟོག་གི་བློ་མི་འབྱུང་བ་ཞིག་བྱེད་དགོས། སངས་རྒྱས་དངོས་སུ་མཐོང་ཞེས་པ་དེ་ཅུང་ཟད་ཁག་པོ་ཡིན།

བཤེས་གཉེན་བསྟེན་ཚུལ་རྐྱང་པའི་ཐོག་ནས་སངས་རྒྱས་དངོས་སུ་མཐོང་བ་ཞིག་ཡོད་སྲིད་ཀྱང་། དེ་ཅུང་ཙམ་ཁག་པོ་ཡིན་པས་དེ་གཅིག་པུ་ལ་ཐོགས་བསྡད་ན་དུས་ཚོད་འཕྲོ་བརླག་ཡིན། སྔོན་ལ་མི་དཀའ་བ་དེ་གང་ཡིན་སྙམ་ན། སྐྱོན་རྟོག་གི་བློ་དུས་ནམ་ཡང་མི་སྐྱེ་བ་འདི་ཡིན་པས་འདི་མི་སྐྱེ་བ་བྱེད་དགོས། སྐྱོན་རྟོག་གི་བློ་དུས་ནམ་ཡང་མི་སྐྱེ་བ་ཞིག་བྱུང་ན་རེ་ཞིག་དེ་ཙམ་གྱིས་ཆོག་ཤེས་བྱས་ཏེ་དམིགས་པ་འོག་མ་རྣམས་སྦྱངས་ནས་བསམ་བློ་བཏང་ན། གཤམ་ནས་ཐོན་པའི་ངེས་འབྱུང་གི་བློ་དང་། དེ་བཞིན་ལས་རྒྱུ་འབྲས་ཀྱི་སྐོར་དང་། སྐྱབས་འགྲོའི་སྐོར་དང་། གཙོ་བོ་ནི་ཐར་པ་དང་ཐམས་ཅད་མཁྱེན་པའི་གོ་འཕང་དང་། བྱང་ཆུབ་སེམས་ཀྱི་ཕན་ཡོན་སོགས་ལ་ཇི་ཙམ་གྱིས་ངེས་པ་ཇེ་བརྟན་ཇེ་ཟབ་ཏུ་སོང་བའི་ཚོད་ཀྱིས་བླ་མ་ལ་ཡང་དད་པ་ཇེ་འཕེལ་ཇེ་འཕེལ་དུ་འགྲོ་བ་དང་། བླ་མ་སངས་རྒྱས་དངོས་སུ་མཐོང་བ་ལ་ཡང་དཀའ་ལས་མེད་པའི་ཁྱད་པར་འབྱུང་ཐུབ། སྔོན་ལ་མེད་ཐབས་མེད་པ་ནི་བླ་མ་ལ་སྐྱོན་རྟོག་གི་བློ་དུས་ནམ་ཡང་མི་འབྱུང་བར་བྱེད་པ་འདི་གལ་ཆེ། དེ་སྐབས་འདིར་བསྒྲུབ། དེ་ནས་སངས་རྒྱས་དངོས་སུ་མཐོང་བ་ནི། རིམ་པས་རིམ་པས་ལམ་འོག་མ་འོག་མའི་རྟོགས་པ་ཇེ་བཟང་ཇེ་བཟང་དུ་སོང་བའི་ཚེ་དེའི་བཤེས་གཉེན་བསྟེན་ཚུལ་ཟབ་ཏུ་ཟབ་ཏུ་འགྲོ་བ་ཏན་ཏན་འབྱུང་སྙམ། དེ་ནས་སྐྱོན་རྟོག་གི་བློ་འགོག་པ་དེ་རང་གི་རྩ་བའི་བླ་མ་ཙམ་དུ་མ་ཟད་ཀློག་སློབ་པའི་སློབ་དཔོན་ཚུན་ཆད་ལ་སྐྱོན་རྟོག་གི་བློ་མི་འབྱུང་བར་བྱེད་དགོས། བླ་མ་དེ་ཐམས་ཅད་རང་གིས་བླ་མ་གཙོ་བོར་བརྩི་བའི་བླ་མ་དེའི་རོལ་བའམ་དེའི་སྐུའི་སྤྲུལ་པ། དེའི་རྣམ་རོལ་ཞིག་ཏུ་མཐོང་ཨེ་ཐུབ་བལྟ་དགོས།

དེ་ནས་མཇུག་ཏུ་མཚན་སྔགས་འདྲེན་པ་དང་། བདུད་རྩི་འབེབས་སྦྱང་བྱེད་པ། དེ་ནས་བླ་མ་སྙིང་ཞུགས་ཀྱི་མོས་པ་བྱེད་པ་ཡིན་ན་བླ་མ་སྙིང་ཞུགས་ཀྱི་མོས་པ་བྱས། དེ་ནས་ཐུན་མཚམས་ཀྱི་རྣལ་འབྱོར་ལ་དཔེ་ཆ་ཀློག་པ་སོགས་དང་། ཐུན་མཚམས་ཀྱི་རྣལ་འབྱོར་ཞེས་པ་ནི་ཞོགས་པ་ཡར་ལངས་པ་དང་ངག་བྱིན་རླབས་བྱེད་པ། འགྱུར་སྔགས་འདྲེན་པ། ཀུན་སློང་བཅོས་པ་སོགས་ཡིན་པས། རང་གིས་ཉི་མ་གང་པོ་འདི་དང་། སྤྱིར་བྱང་ཆུབ་མ་ཐོབ་ཀྱི་བར་དང་། ཡང་དགོས་ཚེ་འདི་དང་། ལྷག་པར་ཉི་མ་འདི་དང་ཞག་འདིའི་རིང་ལ་དངོས་གནས་དྲང་གནས་མི་ཚེ་དོན་དང་ལྡན་པ་ཞིག་འབྱུང་བར་ཤོག །མི་ཚེ་དོན་དང་ལྡན་པ་ཞིག་བྱ་རྒྱུ་ཡིན། གང་ལྟར་ཉི་མ་འདི་འཕྲོ་བརླག་ཏུ་མི་འགྲོ་བ་ཞིག་ངེས་པར་བྱེད་བསམ་པའི་འཕེན་པ་ཤུགས་དྲག་པོ་ཞིག་བཏང་། སྙིང་སྟོབས་ཡག་པོ་ཞིག་བསྐྱེད། དེ་ནས་སྐབས་དང་སྦྱར་ནས་བླ་མའི་རྣལ་འབྱོར་གྱིས་མཚོན་པའི་རང་ལ་ཁ་ཏོན་དགེ་སྦྱོར་གང་བྱེད་རྒྱུ་ཡོད་པ་དེ་དག་བྱས། དངོས་གཞིའི་ལམ་རིམ་སྒོམ་པ་དེ་བླ་མའི་རྣལ་འབྱོར་རྒྱས་བསྡུས་གང་འདྲ་ཞིག་ཡིན་ན་ཡང་། དེ་སྔོན་དུ་བཏང་བའི་ཐོག་ནས་ལམ་རིམ་བསྒོམ། དེ་ཡང་། དཀའ་ལས་མི་ཁག་པ་ཞིག་གི་ཐོག་ནས་བཞག་ན་ཡག་པོ་ཡོད། མགོ་སྟོད་ཨ་གསར་དང་སྦྲགས་ནས་དཀའ་ལས་ཁག་གི་མི་འདུག་བསམས་ནས་ཧ་ཅང་ཨུ་ཚུགས་ཆེ་དྲགས་ན་གང་འཚམ་ཞིག་ནས་སུན་ནས་ཐང་ཆད་པའི་ཉེན་ཁ་ཡོད། ངོས་ལ་དེ་ལྟར་བྱུང་མྱོང་།

དེའི་ཕྱིར། དང་པོ་ནས་སུན་སྣང་དང་ཐང་མི་ཆད་པ་ཞིག་བྱས་ཏེ་སྙུགས་བསྲིངས་ནས་དགེ་སྦྱོར་ཆུ་བོའི་རྒྱུན་བཞིན་གསུངས་པ་ལྟར། ཕུ་ཆུ་བརྡོལ་བ་ལྟར་གློ་བུར་དུ་ཆུ་ཆེ་བ་ལ་ཆེ་ཚོད་མེད་པར་ཧ་ཅང་ཆེན་པོ་འབྱུང་བ་ལྟར་མིན་པར་ཐང་ལྷོད་རན་པོར་བྱེད་པ་གལ་ཆེ། དེ་ནི་གཟུགས་པོའི་གནས་སྟངས་ཀྱི་ཆ་ནས་ཡིན་ན་ཡང་གལ་ཆེན་པོ་ཡིན། དགེ་སྦྱོར་ཆུ་བོའི་རྒྱུན་བཞིན་ཐང་ལྷོད་རན་པོ་བྱེད་པ་གནད་འགག་ཆེན་པོ་ཡིན། ང་རང་ཚོ་ལས་དང་པོ་བའི་ས་ལ་ཡོད་པའི་རིང་ལ་ལུས་འདི་དབང་བཙན་པོ་ཡིན་པ་དང་། ལུས་འདི་གནས་ངན་ལེན་དང་རྗེས་སུ་འབྲེལ་ནས་ཡོད་པས་འདིས་མནོག་ཆེན་པོ་ཞིག་དང་། དགེ་སྦྱོར་སྒྲུབ་པ་ལ་ཅི་དགར་སྤྱོད་ཆོག་པ་ཞིག་ལུས་པོ་རང་གི་སྟེང་ནས་ཕལ་ཆེར་མི་འོང་།

ལུས་འདི་ལ་བསྟུན་མཁས་དང་གཟབ་གཟབ་མ་བྱས་ན་ཆོས་པ་ཡིན་མདོག་མདོག་གིས་གནས་སྐབས་རི་ལ་བཞུགས་པ་འགའ་ཞིག་གིས་སྡུག་གྱོང་དང་དཀའ་ལས་ཚ་དྲགས་ན་གང་འཚམ་ནས་སྲོག་རླུང་འཕར་བ་དང་། ལུས་ལ་ནད་ན་ཚ་སོགས་བྱུང་ནས་གང་འཚམ་ནས་དགེ་བ་སྒྲུབ་འདོད་ཀྱང་ལུས་སེམས་ཀྱིས་མི་ལྕོགས་པ་བྱུང་ན་གྱོང་ཆེན་པོ་ཡིན། གང་ལྟར་ལུས་ལ་འཐུས་མི་ཤོར་བ་ཞིག་བྱེད་པ་གལ་ཆེ། དེ་ནས་རིམ་གྱིས་རང་གི་ལུས་སེམས་ལས་རུང་དུ་བྱས་ནས་ཏིང་ངེ་འཛིན་གྱི་ནུས་པ་ཡང་ཕྲན་བུ་རྙེད། སྔགས་དང་སྦྲེལ་ནས་ཉམས་ལེན་བྱེད་མཁན་ཞིག་གིས་རྩ་རླུང་གི་ནུས་པ་ཕྲན་བུ་ཞིག་བྱུང་བ་ཡིན་ན་ལུས་སེམས་ཀྱི་གནས་ངན་ལེན་སོགས་ཀྱང་ཇེ་ཕྲ་ཇེ་ཕྲ་ལ་འགྲོ་ངེས།

གང་ལྟར་རིམ་པས་རིམ་པས་རྩ་རླུང་གི་ནུས་པ་ཅུང་ཟད་བྱུང་བ་ཡིན་ན་ཆུ་ཚོད་ནས་ཆུ་ཚོད་སྦྲེལ་ནས་བསྐལ་པ་ནས་བསྐལ་པར་གསུངས་པ་བཞིན། ཞག་པོ་ནས་ཞག་པོ་སྦྲེལ། བདུན་ཕྲག་ནས་བདུན་ཕྲག་སྦྲེལ་ནས་བསྡད་ཀྱང་དཀའ་ལས་མི་ཁག་པ་དང་། ཕུང་པོ་རྒུད་པའི་ཉེན་ཁ་ཡང་མེད་པ། སྲོག་རླུང་གཏན་ནས་མི་འཕར་བ་ཞིག་འབྱུང་བ་ཏན་ཏན་ཡོད། དེ་དག་ལས་སླ་པོ་མེད་པས་སྤྱང་པོ་དང་ཐབས་མཁས་པོ་ཞིག་མ་བྱུང་ན་ཡག་པོ་མེད། ནམ་རྒྱུན་ཁ་གཡེང་མིག་གཡེང་གིས་འདུག་མཁན་རྣམས་ལ་འགལ་བ་མེད། ངོས་རང་ལྟ་བུའི་ཁ་སྤར་གང་ཤོད་བཞིན་འབྲས་དཀར་འཁྲབས་ནས་འདུག་མཁན་རྣམས་ལ་གནད་འགག་གང་ཡང་མེད། རི་ལ་བྱ་བྲལ་བྱས་ནས་བཞུགས་མཁན་རྣམས་བྱ་བྲལ་བྱས་ནས་བཞུགས་ཡོད་པས། ཚེས་གཅིག་ནས་འཕྱུགས་ན་བཅོ་ལྔའི་བར་ཞེས་གསུངས་པ་ལྟར་དང་པོ་མགོ་སྟོད་ནས་མི་འཕྱུག་པར་བྱེད་པ་གལ་ཆེ། ཉམས་ལེན་ཞེས་པ་ནི་ཕུང་པོ་མ་རྒུད་གོང་ནས་ཉམས་ལེན་གྱི་འགོ་ཞིག་བཙུགས་ནས་ཤུགས་རྒྱག་ཐུབ་ན་འདྲ་འདྲའི་ནང་ནས་མི་འདྲ་བའི་ལག་རྗེས་ཐོན་ཐུབ། ཕུང་པོ་རྒས་ཤིང་འཁོགས་པའི་མཚམས་སུ་དཀའ་ལས་བརྒྱབ་པ་ཡིན་ན་ཡང་། དེ་ཙམ་གྱིས་ཕན་ཐོགས་མི་འབྱུང་བ་དང་། བསམ་ཐོག་དོན་འགྱུར་འབྱུང་བ་ལ་འགལ་རྐྱེན་མང་པོ་ཡོད་པས་སྒོམ་རྒྱག་མཁན་ཚོས་གཟབ་གཟབ་བྱེད་དགོས། འཆར་གཞི་དང་ལྡན་པའི་སྤུས་དག་པོ་ཞིག་བྱེད་པ་གལ་ཆེ། དེ་ལྟར་ཐུན་དངོས་གཞི་ནི་ཡུན་ཐུང་ཐུང་དུས་ཚོད་ཕྱེད་ཀའམ་ཡང་ན། དུས་ཚོད་གཅིག་ལྟ་བུར་བྱས། བྱེད་ཐུབ་པ་དེ་སྤུས་དག་པོ་ཞིག་བྱས། དེ་ནས་ཐུན་གྲོལ་ནས་ཁམས་སངས་བྱེད་པ་དང་། བཟའ་བཏུང་ལོངས་སྤྱོད་པ་དང་། ངལ་གསོ་དང་སྦྲགས་ནས་ཁ་ཏོན་གཞན་པ་སོགས་བྱས།

དེ་ལྟར་ཐུན་སྐྱོང་བའི་གནས་སྐབས་སུ་བྱིང་རྒོད་ཀྱི་གཉེན་པོ་བསྟེན་པ་སོགས་ནི། གཙོ་བོ་ཞི་གནས་སྐབས་སུ་ཤུགས་བརྒྱབ་ནས་བྱེད་དགོས། ང་ཚོས་དགེ་སྦྱོར་གང་དང་གང་བྱེད་པའི་སྐབས་སུ་ཡིན་ན་ཡང་། དམིགས་རྣམ་སྐྱོང་བའི་དོན་དེ་ཁོ་ན་མ་གཏོགས་དོན་གཞན་ལ་བློ་མི་གཡེང་བ་ཞིག་དང་། རྒྱུ་མཚན་ལ་བསམ་བློ་བཏང་ནས་དཔྱད་པ་ཡག་པོ་ཞིག་བྱས་ཏེ། དཔྱད་པ་འབྱམས་ཀླས་པ་སླེབས་པའི་ཐོག་ནས་འགྲོ་ཐུབ་ན་དཔྱད་པའི་དོན་དང་འབྲེལ་བའི་རྒྱུ་མཚན་ཡག་པོ་འབའ་ཞིག་མ་གཏོགས་དེའི་ར་བ་ལས་འདས་པ་སྟེ་སེམས་གཞན་དུ་མི་གཡེང་། འགའ་ཞིག་གིས་དཔྱད་པ་ཁོ་ནའི་ཐོག་ནས་སྒོམ་འཚོལ་མཁན་ཞིག་ཡོད་པ་འདྲ། དེ་ནི་གནས་ཚུལ་ཁ་ཁ་ཡིན། དེ་མིན་རང་གིས་དཔྱད་པ་བྱེད་སའི་དོན་དེ་མིན་པའི་འབྲེལ་མེད་དོན་གཞན་ལྟ་བུ་ལ་སེམས་མི་གཡེང་བར་རང་གིས་དཔྱད་པ་བྱེད་སའི་དོན་དེ་གའི་ཐོག་ལ་སེམས་ཚུར་བཀུག་ནས་དེའི་ར་བ་ལས་མ་འདས་པ་དང་། སེམས་འཕྲོ་རྒོད་ཀྱི་དབང་དུ་མི་གཏོང་བར་བསམ་བློ་གཏོང་ས་དེ་གའི་ཐོག་ལ་སེམས་ཧྲིག་ཧྲིག་སྦྲེལ་ནས་འདུག་ཐུབ་པ་ཞིག་བྱེད་དགོས། འདི་ནི་དཔྱད་སྒོམ་ཡིན་པས་ཏིང་ངེ་འཛིན་རྩེ་གཅིག་པ་སྒྲུབ་པ་མིན་ན་ཡང་། དེ་ལྟར་སྐབས་སྟོབས་ཀྱིས་བསམ་བློ་གཏོང་བ་དེ་མིན་པའི་དོན་གཞན་ལ་སེམས་མི་གཡེང་བར་བྱེད་པ་གལ་ཆེ། དང་པོ་ནས་ངན་ལང་དུ་ཤོར་ན་རྗེས་སུ་ཇེ་སྡུག་ཇེ་སྡུག་ཏུ་སོང་ནས་བྱ་ངན་བྱེད་སྲིད། དེ་ནས་སོ་སོ་སོ་སོར་ཡི་མུག །སོ་སོ་སོ་སོར་ཁོང་ཁྲོ་ཟ་བ་ཞིག་ཏུ་གྱུར་ན་ཡག་པོ་མེད།

དང་པོ་ནས་ངན་གོམས་སུ་མི་གཏོང་བར་དེ་རིང་ངས་ཐུན་འདི་སྤུས་དག་པོ་ཡག་པོ་ཞིག་བྱེད་རྒྱུ་ཡིན་བསམ་པའི་ཐོག་ནས་ཐུན་ཐུང་ཐུང་སྤུས་དག་པོ་ཞིག་བྱེད་དགོས། ལས་གང་དང་གང་ཡིན་ན་ཡང་། སྤུས་ཀ་ལ་དང་དོད་བྱས་ན། རིམ་པས་རིམ་པས་སྤུས་དག་པོ་བསགས་ནས་སྤུང་གསོག་བྱེད་ཐུབ། སྤུས་དག་པོ་མེད་ན་ཕོན་ཧ་ཅང་ཆེན་པོ་ཡིན་ན་ཡང་། ཧ་ལས་པ་མེད་པས་སྤུས་ཀ་གལ་ཆེན་པོ་ཡིན། ཡང་། སེམས་དང་རིག་པ་དྭངས་སིང་ངེ་བ་ཞིག་དགོས། རིག་པ་ཉོབ་ཅིང་བསམ་བློ་བཏང་ན་འཁོར་རྒྱུ་མེད་པར་མགོ་ལ་དབྱུག་པས་གཞུས་པ་ལྟ་བུ་མིན་པར་རྨུགས་པ་དང་བྱིང་བ་སངས་ཐབས་བྱེད་དགོས། འདི་དག་ལ་རང་གི་གཟུགས་གཞི་བདེ་ལུགས་ཀྱི་ཁྱད་པར་དང་། གནམ་གཤིས་དྲོ་གྲང་གི་ཁྱད་པར་དང་། ས་མཐོ་དམན་གྱི་ཁྱད་པར་དང་། ཁ་ཟས་སོགས་ཀྱིས་ཁྱད་པར་ཡོད་པར་སྣང་། རི་ལ་བཞུགས་མཁན་ཁྱེད་ཅག་འགའ་ཞིག་རི་ལ་བཞུགས་ནས་དུས་ཚོད་གང་འཚམ་སོང་རྗེས་མི་དང་འཕྲད་པ་ལ་དམ་ཚིག་གཙང་མི་གཙང་གིས་ལྷོང་ལྟ་བུ་འཕྲལ་འཕྲལ་དུ་འབྱུང་བ་ཡོད། ངོས་རང་ལྟ་བུ་རྣམས་དཀོར་གྱིས་ཚིག་པ་ཡིན་པས་གང་ཡང་མི་ཤེས། མི་སུ་ལ་ཐུག་ན་ཡང་། གཅིག་པ་ཞིག་ལས་གང་ཡང་འབྱུང་བ་མེད།

དངོས་གནས་རི་ལ་གཙང་མ་བྱས་ནས་བཞུགས་མཁན་རྣམས་ལ་མི་ལ་ཐུག་ལེགས་ཉེས་ཀྱིས་སྒོམ་ལ་སྐྱོན་ཤོར་བའམ་མི་དེ་མ་ཡོང་གོང་ནས་སྒོམ་ལ་ལྷོང་སླེབས་པ་ལྟ་བུ་འབྱུང་གིན་ཡོད། དེ་དག་གི་གྲས་ལ་ཆ་གང་ས་ནས་གཟབ་གཟབ་བྱས་ནས་སྤུས་དག་པོ་འབྱུང་བའི་ཐབས་ཤེས་བྱེད་པ་གལ་ཆེ། དེ་ལྟར་བྱིང་རྒོད་ཀྱི་སྐྱོན་དང་བྲལ་བ་བྱས་ནས་སྒོམ་བརྒྱབ། འདིར་སྒོམ་པ་ནི་གཙོ་བོ་དཔྱད་སྒོམ་ཡིན་པས་རྒྱུ་མཚན་ལ་དཔྱད་དེ་བསྒོམ་དགོས། དཔྱད་པའི་དཔྱད་མཐའ་ལ་རང་གི་བླ་མ་འདི་སངས་རྒྱས་དངོས་ཡིན་པར་ལུང་དང་རིགས་པ་དང་དཔེ་དང་ལོ་རྒྱུས་སོགས་མང་པོའི་ཐོག་ནས་དཔྱད། དངོས་གནས་སངས་རྒྱས་མ་གཏོགས་འགྲོ་ས་མེད་བསམ་པའི་བློ་ལ་གང་ལ་གང་འཚམ་ངེས་པ་རྙེད་པའི་ཚེ་བླ་མ་སངས་རྒྱས་སུ་མ་གཏོགས་འགྲོ་ས་མེད། དངོས་གནས་དྲང་གནས་སངས་རྒྱས་ཡིན། ཡིན་ཐག་ཆོད་ཡིན་བསམ་པ་དེ་གའི་ངང་ལ་ཅུང་ཟད་ཞོག །འཇོག་སྒོམ་གྱི་ཚོད་ལྟ་བུ་ཞིག་བྱས། དེ་ལྟར་དཔྱད་འཇོག་སྤེལ་མར་བྱེད་དགོས། སྒོམ་རྒྱག་སྟངས་དེ་ལྟར་ཡིན།

དེ་ནས་ཐུན་གྲོལ། ཡང་ངལ་གསོ་ཅུང་ཟད་བརྒྱབ། སྐབས་རེར། དཔྱད་པ་བྱེད་པ་འགའ་ཞིག་ངལ་གསོ་རྒྱག་པའི་སྐབས་སུ་གཞི་ནས་གནད་འགག་དྲན་པ་དེ་འདྲ་འབྱུང་བ་ཡོད། གཙོ་བོ་ཐུན་མཚམས་སུ་ལུས་སེམས་གཉིས་ཀྱི་ཐོག་ནས་ངལ་གསོ་བརྒྱབ་ནས་སྡོད་ཀྱི་ཡོད་ཀྱང་སེམས་ཀྱི་ཟུར་གཅིག་ནས་སྔར་སྒོམ་བརྒྱབ་པ་དེ་གའི་ཐོག་ལ་ཅུང་ཟད་འགྲོ་ཐུབ་ན་ཐུན་མཚམས་སུ་ཡང་ཐུན་གྱི་ཉམས་ལེན་གྱི་རྩི་དང་དྲོད་མི་ཡལ་བ་དང་། ཐུན་སྔ་མའི་དྲོད་མ་ཡལ་བར་ཡོད་པའི་སྟེང་དུ་ཐུན་ཕྱི་མའི་སྐབས་སུ་དེའི་སྟེང་དུ་སྣོན་པ་བརྒྱབ་ནས་བསམ་བློ་བཏང་སྟེ། རྒྱུན་མཐུད་ནས་སྔ་མའི་དྲོད་མ་ཡལ་བའི་ཐོག་ལ་ཕྱི་མའི་དྲོད་གསར་པ་འབྱུང་བའི་ཐབས་ཤེས་བྱས་ན་དྲོད་ཇེ་འཕེལ་ཇེ་འཕེལ་དུ་འགྲོ་ཐུབ། ཐུན་སྔ་མའི་སྐབས་སུ་བསམ་བློ་བཏང་ནས་གང་ལ་གང་འཚམ་ངེས་ཤེས་རྙེད་པ་དེ་ཐུན་བར་ནས་རྒྱ་ཡན་དུ་བཏང་ནས་གང་ཡང་མེད་པར་གྱུར་པ་ཡིན་ན། ཐུན་གཉིས་པ་མེ་ལྟ་བུར་ཆ་བཞག་ན་གཞི་ནས་མེ་ཁ་གསོ་དགོས་པའི་སྐྱོན་ཡོད། ཐུན་དང་པོའི་སྐབས་སུ་གང་ལ་གང་འཚམ་གྱིས་ངེས་པ་རྙེད་ནས་ཡོད་པ་དེ་མེ་དམར་ཆེམ་ཆེམ་འབར་བ་ལྟར་མེད་ནའང་། མེ་སོན་ལ་ཆ་བཞག་ན་གཏིང་དེར་དྲོད་ཅིག་ལྷག་ཡོད་ན་ཐུན་གཉིས་པའི་སྐབས་སུ་འཕྲལ་དུ་དེའི་སྟེང་དུ་མེ་འབར་ཆོག་ཆོག་ཡིན་པས་ལས་སླ་པོ་ཡོད། དཔེ་དེ་ལྟ་བུའི་ཐོག་ནས་ཀྱང་ཁྱད་པར་ཞིག་ཡོད་པ་འདྲ། དེ་ནས་ཉིན་མཚན་གྱི་ཆ་སྟོད་སྨད་ལ་མི་ཉལ་བར་རྣལ་འབྱོར་ལ་བརྩོན་ཞིང་ཉལ་བའི་ཚེ་ཇི་ལྟར་བྱ་བ། ཞེས་ཉལ་བའི་གནས་སྐབས་སུ་ཡིན་ན་ཡང་། སེམས་རྒྱ་ཡན་དུ་མི་གཏོང་བར་དེ་རིང་ཉམས་ལེན་གྱི་དཔྱད་པ་བྱས་པ་དང་ཉམས་ལེན་གྱི་བསམ་བློ་བཏང་བ་སོགས་ལ་བསམ་བློ་འཁོར་གྱིན་འཁོར་གྱིན་གཉིད་པ་ཡིན་ན། སྐབས་རེར། རྨི་ལམ་གྱི་ནང་དུ་ཡང་དཔྱད་པ་བྱེད་པ་དང་། རྨི་ལམ་གྱི་གནས་སྐབས་སུ་ཡང་དགེ་སྦྱོར་གྱི་བོགས་འདོན་པ་འབྱུང་བ་ཡོད།

ལྷག་དོན་ཞོགས་པར་གཉིད་སད་མ་ཐག་སྐབས་རེར། གཞན་དང་མི་འདྲ་བའི་རིག་པ་གསལ་པོ་དང་དྭངས་མོ་འབྱུང་བ་ཡོད། ཡང་ན། རང་གིས་སྔ་ཉིན་དགེ་སྦྱོར་བྱས་པའི་འཕྲོ་གཉིད་སད་མ་ཐག་ཏུ་བསམ་བློ་མཐུད་ནས་འབྱུང་ཐུབ་པའི་དགེ་མཚན་ཡོད། དེ་ལྟར་བྱས་ནས་སྒོམ་རྒྱག་དགོས། ཆོས་ཉམས་ལེན་དངོས་བྱེད་ན་འདི་ལྟར་བྱེད་དགོས། ངོས་རང་ཚོ་ལྟ་བུས་ཁྲལ་མངོན་སླ་བཅོས་བྱས་ནས་སྐྱེད་ཐོན་པ་དང་སེམས་ལ་བོགས་ཐོན་པ་མེད། འདིར་གཞུང་ནས་གསུངས་པ་བཞིན་སྒོམ་བརྒྱབ་ནས་ཉམས་ལེན་བྱེད་ཐུབ་ན། འདོན་པ་མང་པོ་བཏོན་ཀྱང་མ་བཏོན་ཀྱང་སེམས་ཀྱི་ནང་དུ་རིམ་གྱིས་སེམས་ལ་བཟོ་ལྟ་བཟོས་ནས་རྟོགས་པ་ཚད་མ་ཞིག་དང་ཉམས་མྱོང་ཚད་མ་ཞིག་རྒྱུད་ལ་སྐྱེ་ཐུབ་པ་ཡོད། མདོ་སྔགས་ཟུང་འབྲེལ་གྱི་ཆོས་སྐད་ཀྱི་ཐོག་ནས་བཤད་པ་ཡིན་ན་རབ་ཚེ་འདི་ལ་གྲོལ་ཐུབ་པའམ། དེ་མ་བྱུང་ན་བར་དོ་ལ་འཚང་རྒྱ་བ། མ་མཐའ་ཡང་སྐྱེ་བ་བརྒྱུད་ནས་འཚང་རྒྱ་བའི་རེ་བ་ཡོད། འདི་ཡན་ཆད་ཀྱིས་བཤད་པ་གསུམ་པ་དེ་གས་འཐུས་པ་ཡིན། མདོར་ན། གོང་དུ་གང་ཞུས་པ་ཐམས་ཅད་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ།

བདག་གིས་ཇི་སྙེད་བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང་། །ཁྱད་པར་རྗེ་བཙུན་བློ་བཟང་གྲགས་པ་ཡི། །བསྟན་པའི་སྙིང་པོ་རིང་དུ་གསལ་བྱེད་ཤོག །ས་གཞི་སྤོས་ཆུས་བྱུགས་ཤིང་མེ་ཏོག་བཀྲམ། །ཞེས་སོགས་མཎྜལ་ཕུལ།

ཉིན་གསུམ་པ།

སྤྱི་བཤད།

ལྷ་དང་ལྷ་མིན་མི་དང་མིའམ་ཅིའི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །ཞེས་པ་ནས། ཐམས་ཅད་སྐད་དུ་བདག་གིས་ཆོས་སྟོན་ཏོ། །ཞེས་པའི་བར་གསུངས། མདོ་སྡེ་རྒྱན་ལས། སེམས་ཅན་རྣམས་ལ་བརྩེ་བ་ཅན། །ཕྲད་དང་བྲལ་བའི་དགོངས་པ་ཅན། །མི་འབྲལ་བ་ཡི་དགོངས་པ་ཅན། །ཕན་བདེ་མགོན་ཁྱོད་ལ་ཕྱག་འཚལ། །དེ་ཡང་ཇི་སྐད་དུ། དཔལ་ལྡན་ཟླ་བའི་ཞབས་ཀྱིས། གང་ཚེ་རང་དབང་འཇུག་ཅིང་མཐུན་གནས་པ། །གལ་ཏེ་འདིར་བདག་འཛིན་པར་མི་བྱེད་ན། །
གཡང་སར་ལྷུང་བས་གཞན་དབང་འཇུག་འགྱུར་བ། །དེ་ལས་ཕྱི་ནས་གང་གིས་སློང་བར་འགྱུར། །ཞེས་ཇི་སྐད་གསུངས་པ་ལྟར། ད་རེས་རང་དབང་གི་སྒོ་ནས་ཆོས་བསྒྲུབ་རྒྱུ་ཡོད་པའི་སྐབས་འདིར། ཆོས་ཁས་མི་ལེན་པ་དང་ཆོས་ལ་ཡིད་ཆེས་མེད་ན་ནི་གནས་ཚུལ་ཁ་ཁ་ཡིན། ཆོས་ཤིག་ཁས་ལེན་ན། རྣམ་པར་ཤེས་པ་ཞེས་པ་འདི་རྒྱུན་སྔ་མ་སྔ་མ་ལ་བརྟེན་ནས་ཕྱི་མ་ཕྱི་མ་འབྱུང་བ་དང་། སེམས་རང་རིག་ཙམ་གྱི་བདག་ཉིད་ཀྱི་རྣམ་པར་ཤེས་པ་སྤྱི་ཙམ་པ་དེ་ཟད་པའི་རྒྱུ་རྐྱེན་རྙེད་རྒྱུ་མེད་པའམ་འཇོག་མི་ཐུབ་པས། རྣམ་པར་ཤེས་པའི་རིགས་འདྲ་ཕྱི་མ་མུ་མཐུད་ནས་རྒྱུན་གནས་དགོས།

དུས་ད་ལྟའི་གནས་སྐབས་སུ་ལུས་དང་སེམས་གཉིས་ཀྱི་ནང་ནས་རྣམ་པར་ཤེས་པ་ཞེས་པ་འདི་ལ་ཕན་གནོད་བྱེད་པའི་ནུས་པ་ཆེན་པོ་ཡོད་པ་ཞིག་ང་ཚོར་མཐོང་ཆོས་སུ་ཡོད་པའི་ཉམས་མྱོང་གི་ཐོག་ནས་ཤེས་ཐུབ། དེའི་ཕྱིར་རྣམ་པར་ཤེས་པའི་རྒྱུན་སྔར་ནས་ཡོད་ཅིང་མ་འོངས་པ་ལ་ཡིན་ན་ཡང་། མུ་མཐུད་ནས་འགྲོ་བ་ཡིན་པས་རྣམ་པར་ཤེས་པ་ལ་བརྟེན་པའི་བདེ་སྡུག་ཅེས་པ་ནི། བདེ་སྡུག་ཕན་གནོད་ཆེ་ཤོས་ཤིག་ཡིན་པ་ད་ལྟའི་ཉམས་མྱོང་འདི་ལ་དཔགས་ནས་ཤེས་ཐུབ། དེ་ལྟར་རྣམ་པར་ཤེས་པ་ཁོ་རང་གི་ཐོག་ནས་ཞི་བདེ་བག་ཕེབས་གཏན་དུ་བ་ཞིག་སྒྲུབ་ཐུབ་པ་ཡོད་དམ་མེད། ཡོད་ན་ནི་བསྒྲུབ་འོས་པ་དང་། བསྒྲུབ་ན་བསྒྲུབས་རིན་ཡོད་པ་ཡིན།

ནང་རྣམ་པར་ཤེས་པ་འདི་ལ་རྣམ་པར་ཤེས་པ་ཞེས་མིང་གཅིག་པུ་ཞིག་བཏགས་ནས་བཞག་ན། ཧོབ་དེ་ཁ་ལ་རྡོག་རྡོག་ལྟ་བུ་གཅིག་མ་གཏོགས་མེད་པར་འགྱུར་སྲིད་ཀྱང་། དེ་ལྟར་མིན་པར་ནང་རྣམ་པར་ཤེས་པ་ཞེས་ཡུལ་འདྲ་མི་འདྲའི་རྗེས་སུ་འབྲངས་པའི་སྤུ་རིས་འདྲ་མི་འདྲ་འབྱེད་པའི་རྣམ་པར་ཤེས་པ་ཕྲ་རགས་མང་པོ་ཡོད། གང་ལྟར་ནང་རྣམ་པར་ཤེས་པའམ་ཤེས་པའི་རིགས་གང་དང་གང་སྐྱེས་པའི་ཚེ་རང་རྒྱུད་ལྡན་གྱི་གང་ཟག་མི་སྐྱིད་པར་བྱེད་པའི་རྣམ་ཤེས་གང་དང་གང་ཡོད་པ། ཤེས་པ་དེ་དང་དེ་སྐྱེས་པའི་ཚེ་ཤེས་པ་དེ་རྒྱུད་ལྡན་གྱི་གང་ཟག་གི་སེམས་བག་ཕེབས་དང་ལྷོད་ཤིག་ཤིག་འབྱུང་ཐུབ་པ་གང་གང་ཡིན་མིན་སོགས་ཤེས་པར་བྱས་ཏེ་དབྱེ་འབྱེད་བྱས་ནས་བརྟག་དཔྱད་ཅིག་བཏང་ན། རྩ་བའི་ནང་རྣམ་པར་ཤེས་པ་ཞེས་གསལ་ཙམ་རིག་ཙམ་གྱི་བདག་ཉིད་དེ་ལ་བཟང་ངན་གང་ཡིན་ན་ཡང་། བཅོས་རྒྱུ་ཡོད་པ་དང་། ཁོ་རང་གི་ངོ་བོའི་གནས་སྟངས་ནི་དྲི་མས་མ་བསླད་པའི་གནས་ཚུལ་ཡིན་པ། ང་རང་ཚོ་མི་སྐྱིད་པར་བྱེད་མཁན་གྱི་སྐྱོན་ཅན་གྱི་བསམ་བློ་དེ་དག་གློ་བུར་གྱི་རྐྱེན་གྱི་དབང་གིས་བྱུང་བ་ལས་སེམས་གསལ་རིག་ཇི་སྲིད་ཡོད་པ་དེ་སྲིད་དུ་གནས་པའི་གནས་ཚུལ་མིན་པ་ལ་བརྡབ་གསིག་གཏོང་མཁན་གྱི་རྟོག་ཚོགས་ཀྱི་རིགས་དེ་དག་གློ་བུར་བ་ཡིན་པ། བསལ་རུང་ཡིན་པ། གཉེན་པོ་བསྟེན་ནས་རྣམ་རྟོག་ངན་པ་དེ་དག་ཤུགས་ཆུང་དུ་བཏང་སྟེ། རིམ་པས་རིམ་པས་རྣམ་རྟོག་ངན་པ་དེ་དག་མེད་པར་བྱེད་ཐུབ་ན་དངོས་གནས་གཏན་དུ་བདེ་བ་ཞིག་དང་གཏན་དུ་སྐྱིད་པ་ཞིག་འབྱུང་གི་ཡོད། ད་རེས་ནང་སེམས་རྒྱུད་གཙང་མ་བཟོ་བའི་གོ་སྐབས་བཟང་པོ་ཡོད་པས། སེམས་རྒྱུད་གཙང་མ་བཟོ་བའི་ཐབས་ཤེས་མང་པོ་ཞིག་མཐོང་རྒྱུ་དང་ཐོས་རྒྱུ་ཡོད་པའི་གོ་སྐབས་འདི་རྩ་ཆེན་པོ་ཡིན།

དེ་ལྟ་བུའི་གོ་སྐབས་བཟང་པོ་འདི་བར་མ་དོར་ཆུད་ཟོས་སུ་མི་གཏོང་བར་ཉམས་ལེན་བྱས་ཏེ་ཟླ་སྐྱེད་ཞག་སྐྱེད་ཐོན་ཐུབ་པར་བྱེད་པ་གལ་ཆེ། ལོ་གཞོན་པ་ཡིན་ན་གཞོན་པ་ལ་དཔགས་པའི་སློབ་སྦྱོང་བྱས་ཏེ། སློབ་སྦྱོང་དང་སྦྲེལ་ནས་ཉམས་ལེན་བྱས་ན། ད་ལྟ་ཕུང་པོ་མ་རྒུད་པ་ཕུང་པོ་དར་བའི་སྐབས་ཡིན་པས་བསམ་བློ་ཡག་པོ་ཞིག་གཏོང་ཐུབ་ན་དེའི་ཚོད་ཀྱིས་ས་ཆོད་ཆེ་བ་དང་རླབས་ཆེ་བ་འབྱུང་ཐུབ། ལོ་ན་གང་ལ་གང་འཚམ་རྒས་པ་ཡིན་ན་ཡང་། དེ་ལ་དཔགས་པའི་ད་དུང་ཇི་ཙམ་གྱིས་ཐབས་རྡུགས་ན་ཡང་། མདོར་ན། རྒན་འཁོགས་ཕོ་མོ་སང་ཤི་གནངས་ཤི་ལྟ་བུ་ཞིག་ཡིན་ན་ཡང་། ད་དུང་ཇི་ཙམ་ཐབས་རྡུགས་ཀྱང་མི་ལུས་ཤིག་ཐོབ་ནས་ཡོད། ད་ལྟ་ཇི་ཙམ་ཐབས་རྡུགས་ན་ཡང་རང་གི་ངག་གིས་གཟུངས་སྔགས་ཟབ་མོ་འདྲེན་ཐུབ་པ། རྣ་བས་ཚིག་དོན་གྱི་སྒྲ་བཟང་པོ་གོ་ཐུབ་པ། ཇི་ཙམ་མེད་ཅེས་བཤད་ཀྱང་རང་གི་བསམ་བློ་འདིའི་ཐོག་ནས་བསམ་བློ་བཏོང་ཐུབ་པ། དད་པ་དང་སྙིང་རྗེ་སོགས་སྒོམ་ཐུབ་པ་ཞིག་ཡོད། འདི་དག་ནི་རྒྱུ་མེད་རྐྱེན་མེད་ཀྱི་ཐོག་ནས་ཡང་ཡང་འབྱུང་ཐུབ་པ་ཁག་པོ་ཡིན་པས། རྒྱུ་རྐྱེན་མང་པོ་ཞིག་ཚོགས་པའི་སྟེང་ནས་དུས་ཚོད་བཟང་པོ་འདི་ལྟ་བུ་ཞིག་བྱུང་བ་ཡིན། ད་རེས་ལན་གཅིག་དུས་ཚོད་བཟང་པོ་ཞིག་རྙེད་ནས་ཡོད་པ་འདི་ཆུད་ཟོས་སུ་མི་འགྲོ་བ་ཞིག་ཅིས་ཀྱང་བྱ། རང་གིས་ཆོས་བྱེད་པ་ལའང་ཆོས་ཉམས་ལེན་བྱེད་ལུགས་ཤེས་དགོས་ཤིང་། དེ་ཡང་། ཁ་སང་གི་དེ་བསྐྱར་བཤད་མདོར་བསྡུས་ཤིག་ཞུ་བའི་དབང་དུ་བཏང་ན། བྱང་ཆུབ་ལམ་གྱི་རིམ་པའི་ཁྲིད་བསྒོམ་པ་ལ་སྔོན་ལ་ཐུན་དང་ཐུན་མཚམས་གཉིས་སུ་ཕྱེ། ཐུན་གྱི་རྣལ་འབྱོར་ལ་སྦྱོར་དངོས་མཇུག་གསུམ་ཕྱེ་ནས། སྦྱོར་བ་ལ་གནས་ཁང་བྱི་དོར་བྱ་བ་ནས་བཟུང་། སྐྱབས་འགྲོ་སེམས་བསྐྱེད་ཚད་མེད་བཞི་དང་ཁྱད་པར་གྱི་སེམས་བསྐྱེད་པ་ཡན་ཆད་སྒོམ་པ་དེ་སྔོན་ལ་ཟིན་པ་བྱེད་དགོས།

བཤད་པ་བཞི་པ། བསྐྱར་བཤད།

དེ་རིང་བསྐྱར་བཤད་བྱེད་པ་དེ་བཞི་པ་ཚོགས་ཞིང་གསལ་འདེབས་པ་ཞེས་པ་ནས་བསྐྱར་བཤད་བྱེད་རྒྱུ་ཡིན། ཚོགས་ཞིང་གསལ་འདེབས་པ་ཞེས་པ་ནི། རང་གི་བློ་དང་འཚམ་པའི་ཚོགས་ཞིང་རྒྱས་བསྡུས་གང་ཡིན་ན་ཡང་དེ་དག་གསལ་བཏབ། དམ་ཚིག་པ་བསྐྱེད། ཡེ་ཤེས་པ་སྤྱན་དྲངས། ཚོགས་ཞིང་རེ་རེ་ལ་སྐྱབས་གནས་ཐམས་ཅད་འདུས་པའི་བདག་ཉིད་དུ་མོས་ཏེ། དེ་ལྟ་བུའི་ཚོགས་ཀྱི་ཞིང་མཆོག་དམ་པ་དེ་ལ་ཡན་ལག་བདུན་གྱི་སྒོ་ནས་ཚོགས་བསགས། དེ་ལ་ཡང་ཐོག་མར་ཕྱག་འཚལ་བ་ནས་བཟུང་བསྔོ་བའི་ཡན་ལག་གི་བར་གྱི་ཡན་ལག་བདུན་པོ་རྣམས་ལ་ཚིག་རྒྱས་བསྡུས་དང་ཆོ་ག་མི་འདྲ་བ་གང་བཏང་ཡང་ཁྱད་པར་མེད། རང་གིས་ནང་སེམས་རྒྱུད་ཀྱི་ཐོག་ནས་ཚིག་བཟང་པོ་འདོན་བཞིན་པའི་དོན་བློ་ཡུལ་དུ་ཤར་བར་བྱས་ཏེ་ཆོས་ཀྱི་ཚིག་བཟང་པོ་ཁ་ནས་འདོན་པ་དང་། ཤེས་རྒྱུད་གཉིས་འདྲེས་པ་ཞིག་བྱུང་ན་དངོས་གནས་ཁ་ཏོན་གནད་ལ་སོང་བ་ཡིན།

དེ་མེད་པར་ཁ་ནས་ཚིག་ཙམ་བཏོན་ཡང་བསམ་བློའི་ནང་དུ་བསམ་རྒྱུ་དྲན་རྒྱུ་མེད་པའམ། ཡང་ན་ནི། སེམས་གཞན་དག་ཅིག་ལ་གཡེངས་ནས་སྡོད་པ་ཡིན་ན། ཚིག་ཙམ་བཏོན་པའི་ཕན་ཡོན་ཡོད་ཤས་ཆེ་བ་ལས་ས་ཆོད་གང་ཡང་འབྱུང་བ་མེད། སྤྱིར་ང་ཚོས་ཆོས་བྱས་ནས་ལོ་མང་པོ་སོང་ཡང་སེམས་ལ་དེ་ཙམ་གྱིས་ཡར་རྒྱས་མི་འགྲོ་བ་ནི། ཆོས་ཞེས་པ་ཁ་ནས་ཡམ་ཡམ་ཞིག་མ་གཏོགས་དོན་དངོས་རྒྱུད་ཐོག་ནས་རྡོ་རུས་གཏུག་པའི་ཆོས་ཉམས་ལེན་ནན་པོ་ཞིག་མ་བྱུང་བའི་རྟགས་ཡིན། དེའི་ཕྱིར། ཉིན་རེར་ཁ་ཏོན་དགེ་སྦྱོར་གང་བྱེད་པ་རྣམས་ཤེས་རྒྱུད་དང་འདྲེས་ནས་བྱེད་པ་གལ་ཆེ། དེ་བྱུང་ན་ཤོ་ལོ་ཀ་གཅིག་མ་གཏོགས་འདོན་རྒྱུ་མེད་ན་ཡང་། བསམ་བློ་གཏོང་གིན་གཏོང་གིན་རང་གི་སེམས་རྒྱུད་དང་སྦྱར་ནས་རིག་པ་བསྒྲིམས་ནས་བསམ་བློ་བཏང་ན་ཇི་ཙམ་མེད་ཟེར་ན་ཡང་། འདུས་བྱས་སོ་ན་མི་གནས་པ་ཡིན་པར་གསུངས་པ་བཞིན་རིམ་གྱིས་སེམས་ལ་འགྱུར་བ་ཐོན་པ་ཞིག་ངེས་པར་འོང་། ངོས་ཀྱིས་ནམ་རྒྱུན་ཤོད་བཞིན་པ་ནི། སྐབས་རེར། ང་རང་ཚོ་ཡི་མུག་ནས་ལོ་མང་པོ་ཞིག་ལ་སྒོམ་བརྒྱབ་ཉམས་ལེན་བྱས་ཀྱང་བློ་ལ་འགྱུར་བ་མ་སོང་བསམས་ནས་ཞུམ་པ་འབྱུང་བའི་སྐབས་སུ། རང་གིས་རང་ལ་བློ་སྤོབས་བསྐྲུན་པ་ལ་ད་ལྟ་ནས་བརྩིས་པའི་ལོ་བཅུའི་སྔོན་དུ་རང་གི་བསམ་བློ་གཏོང་སྟངས་གང་འདྲ་ཡིན་པ། སྒོ་གསུམ་གྱི་སྤྱོད་པ་གང་འདྲ་ཡིན་པ། ལོ་བཅོ་ལྔའི་གོང་དུ་གང་འདྲ་ཡིན་པ། ལོ་ཉི་ཤུའི་གོང་དུ་གང་འདྲ་ཡིན་པ་སོགས་ལ་བསྡུར་བ་ཡིན་ན། སེམས་ཀྱི་ནང་དུ་གཞི་ནས་རེ་བ་གསར་པ་ཞིག་རྙེད་ནས་ལོ་སྐྱེད་ཟླ་སྐྱེད་བྱུང་ནས་མཛུབ་མོ་འཛུགས་ས་མེད་ཀྱང་། ལོ་བཅུ་གྲངས་ཀྱི་དུས་ཚོད་དང་བསྡུར་ནས་ཞིབ་འཇུག་ཅིག་བྱས་ན། བསམ་བློ་གཏོང་སྟངས་ཅུང་ཟད་དྲག་ཏུ་སོང་བ་དང་། ཤེས་རྒྱུད་བག་ཡོད་བཟང་དུ་སོང་བ་དང་། ཆོས་ལ་དོན་གཉེར་ཤུགས་ཆེ་རུ་སོང་བ་དང་། འཁྲུག་འཛིང་བྱེད་པ་སོགས་ཅུང་ཟད་ཉུང་དུ་སོང་བ་ཞིག་མཐོང་གིན་འདུག་ན་ཕྲན་བུ་ཡར་རྒྱས་སོང་བའི་རྟགས་ཡིན།

སྐབས་རེར། ང་ཚོས་འདི་ལྟར་བསྡུར་བ་གལ་ཆེ། དེ་ལྟར་ཡན་ལག་བདུན་གྱི་སྒོ་ནས་ཚོགས་བསགས་པ་སྔོན་དུ་བཏང་ནས་དེ་དག་གི་མཆོད་པ་འབུལ་བའི་སྐབས་སུ་ཡིན་ན་ཡང་། ཕྱི་ནང་གསང་གསུམ་གྱི་མཎྜལ་འབུལ་བ། ཡང་སྐབས་རེར། སྔོན་འགྲོར་སྐྱབས་འགྲོ་གསོག་པ། སྐྱབས་འགྲོ་འབུམ། ཕྱག་འབུམ། མཎྜལ་འབུམ། ཚྭ་ཚྭ་འབུམ། ཡོན་ཆབ་འབུམ། ཡིག་བརྒྱ་འབུམ་བཅས་སྔོན་འགྲོ་འབུམ་བཟླས་གཏོང་བའི་ལག་ལེན་ཡོད་པ་བཞིན་བྱུང་ན་ཡག་པོ་ཡོད། དེ་དག་སྔོན་དུ་གཏོང་བའི་ཚེ་གྲངས་ཀ་ལོངས་པ་ཙམ་ལ་མི་དམིགས་པར་སྤུས་དག་པོ་ཞིག་གསོག་ཐུབ་ན་དགེ་མཚན་ཆེ། སྔོན་གྱི་བོད་གངས་ཅན་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པའི་མཁས་གྲུབ་ཀྱི་སྐྱེས་བུ་མང་པོ་ཞིག་གིས་སྔོན་འགྲོ་ལ་ནན་ཏན་མཛད་ནས་སྔོན་འགྲོ་གནད་དུ་འཁེལ་བ་བྱུང་བ་ལ་བརྟེན་ནས་སྒོམ་དངོས་གཞི་ཡང་ཡག་པོ་བྱུང་བ་མང་པོ་ཡོད། དམིགས་རྣམ་གྱི་ས་བོན་ཕྲན་བུ་ཞིག་བཏབ་སྟེ། ཤེས་རྒྱུད་ཇེ་དག་དང་ཇེ་གཙང་དུ་སོང་བ་ལ་བརྟེན་ནས་རྟོགས་པའི་མྱུ་གུ་སྐྱེས་པ་ཞིག་བྱུང་ཡོད། ཞིང་ས་གཤིན་པོ་ཡོད་པ་བཞིན་ཤེས་རྒྱུད་ཀྱི་ཞིང་ས་གཤིན་པོ་ཞིག་ཏུ་མ་གྱུར་ན། དམིགས་རྣམ་གྱི་ས་བོན་བཟང་པོ་གང་འདྲ་ཞིག་བཏབ་ཀྱང་རྟོགས་པའི་མྱུ་གུ་བདེ་བླག་ཏུ་སྐྱེ་མི་ཐུབ། གང་ལྟར་སྔོན་འགྲོ་གསོག་པའི་ཚེ་དེ་ལྟར་བསམ་བློ་གཏོང་བ་གལ་ཆེ། དེ་ནས་སླར་ཡང་མཎྜལ་ཕུལ་ཏེ་དོན་ཆེན་པོ་གསུམ་གྱི་སྒོ་ནས་གསོལ་བ་བཏབ། དེ་ནས། མན་ངག་བཞིན་རྒྱུད་དང་འདྲེས་ངེས་སུ་བྱ་གསུངས་པ་ལྟར་གསོལ་འདེབས་ལམ་མཆོག་སྒོ་འབྱེད་སོགས་བཏོན་ནས་བདུད་རྩི་འབེབས་སྦྱང་གི་དམིགས་པ་བྱས། དེའི་རྗེས་སུ་ཡོན་ཏན་གཞིར་གྱུར་མ་བཏོན་ཏེ་གནས་སྐབས་གནས་སྐབས་ཀྱི་ལམ་རིམ་གྱི་རྟོགས་པ་དེ་དང་དེ་རྒྱུད་ལ་སྐྱེ་བའི་གསོལ་འདེབས་བྱེད་དགོས། ཆོས་སྐྱོང་དག་གི་སྐབས་སུ་སླེབས་པའི་ཚེ་འཕྲིན་ལས་ཞུ་བ་དང་བར་ཆད་སེལ་བའི་མོས་པ་བྱེད་དགོས། སྐྱེ་བ་ཀུན་ཏུ་ཡང་དག་བླ་མ་དང་། །ཞེས་སོགས་ཀྱི་སྐབས་སུ་གལ་ཏེ་ཚེ་འདི་ལ་གྲོལ་བར་མ་གྱུར་ནའང་ཚེ་རབས་ནས་ཚེ་རབས་སུ། དཔལ་ལྡན་བླ་མ་དམ་པའི་ཐུགས་རྗེའི་ལྕགས་ཀྱུས་རྗེས་སུ་བཟུང་ནས་དལ་འབྱོར་གྱི་ཨང་ཀ་མ་འཁྲུགས་པ་ཞིག་གི་ཐོག་ནས་རིམ་པས་རིམ་པས་རང་ཉིད་རྡོ་རྗེ་འཆང་གི་གོ་འཕང་ཐོབ་པར་ཤོག །སྐྱབས་འཇུག་གནང་རོགས་གནོངས་ཞེས་གསོལ་བ་འདེབས་དགོས། ང་ཚོ་ཆོས་པ་ཞིག་གིས་གསོལ་འདེབས་བྱེད་པ་དང་སྐྱབས་འཇུག་ཞུ་བ་ནི། འདི་ལས་ལྷག་པའི་གསོལ་འདེབས་བྱེད་པ་དང་སྐྱབས་འཇུག་ཞུ་རྒྱུ་མེད།

དེ་ནས་ཚོགས་ཞིང་རྒྱས་པ་གསལ་བཏབ་ཡོད་ན་ཚོགས་ཞིང་ཚུར་བསྡུས་ཏེ། བླ་མ་ཡི་དམ་ཆོས་སྲུང་གཞན་པ་རྣམས་རིམ་གྱིས་བླ་མ་སྡེ་ལྔ་ལ་ཐིམ། དེ་བླ་མ་ཐུབ་པའི་དབང་པོ་ལ་ཐིམ། དེ་ནས་རང་གི་སྤྱི་བོ་ལ་མར་འཁོད་ནས། དེ་ལ་ཡང་སླར་ཡང་ཡན་ལག་བདུན་པ་མདོར་བསྡུས་ཤིག་གི་མཆོད་པ་སྔོན་དུ་སོང་བའི་ཐོག་ནས། སྐུ་བཞིའི་བདག་ཉིད་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་སོགས་ཀྱི་དབེན་ས་སྙན་བརྒྱུད་ཀྱི་ཐུན་མོང་མ་ཡིན་པའི་ཕུར་ཚུགས་གསོལ་འདེབས་ཀྱི་ཐོག་ནས་གསོལ་བ་བཏབ། དེ་ནས་བླ་མ་ཡང་རང་ལ་དགྱེས། རང་གི་ངོས་ནས་ཀྱང་ཚེ་འདི་ནས་བཟུང་ཇི་སྲིད་བྱང་ཆུབ་སྙིང་པོའི་བར་དུ། སྐྱབས་དང་རེ་ས་དང་མགོན་དང་དཔུང་གཉེན་སུ་ཟེར་ནའང་བླ་མ་ཁྱེད་མ་གཏོགས་མེད་བསམ་པའི་ཡིད་ཁྱེད་ཤེས་ཀྱི་བསམ་པ་སྙིང་ཁོང་རུས་པའི་གཏིང་ནས་ལུས་ཀྱི་བ་སྤུ་གཡོ་བ་དང་། མིག་ནས་མཆི་མ་འཁྲུགས་པས་མཚོན་པའི་གདུང་ཤུགས་དྲག་པོས་གསོལ་བ་བཏབ། དེ་ནས། ཡང་། བདུད་རྩི་འབེབས་སྦྱང་གི་དམིགས་པ་བྱས། ལམ་རིམ་སོགས་བསྒོམས་ནས་སྒོམ་ཅི་འདྲ་ཞིག་རྒྱག་པའི་སྐབས་སུ་ཡིན་ན་ཡང་། ཕྱོགས་གཅིག་ནས་དམིགས་རྣམ་དེ་དང་དེའི་སྐབས་ཀྱི་དམིགས་རྣམ་སྐྱོང་བ་དང་དེ་དང་དེའི་སྐབས་ཀྱི་དཔྱད་པ་བྱེད་དགོས།

སྒོམ་རྒྱག་པ་ལ་སེམས་གཏིང་ནས་ངེས་པ་རྙེད་པའི་ཆེད་དུ་དེ་དང་འབྲེལ་བའི་རྒྱ་གར་མཁས་པའི་གཞུང་དང་། དེ་བཞིན་བོད་གངས་ཅན་གྱི་ལྗོངས་ཀྱི་མཁས་གྲུབ་ཀྱི་སྐྱེས་བུ་དམ་པ་རྣམས་ཀྱིས་མཛད་པའི་གཞུང་ལ་བལྟས་ཏེ། དེ་དག་གིས་མཛད་པའི་བསྟན་བཅོས་ལ་བལྟས་པའི་ཐོག་ནས་དཔྱད་པ་བྱེད་དགོས། འདིར་གེགས་སེལ་བོགས་འདོན་གྱི་ཆ་རྐྱེན་གཙོ་བོ་ཞིག་ནི་བླ་མ་ལ་གསོལ་བ་འདེབས་པ་ཞེས་པ་འདི་ཡིན། འདིའི་སྐབས་སུ་བླ་མའི་རྣལ་འབྱོར་ལམ་གྱི་སྲོག་ཏུ་བྱས་ནས་བསྒོམ་དགོས་གསུངས་པ་ལྟར། བླ་མའི་རྣལ་འབྱོར་གནད་དུ་ཁེལ་བ་ཞིག་བྱུང་ན་དེའི་ཚོད་ཀྱིས་ལམ་གྱི་རྟོགས་པ་སྐྱེ་བ་ལ་གཞན་དང་མི་འདྲ་བའི་ས་ཆོད་ཆེན་པོ་འབྱུང་ཐུབ། བླ་མའི་རྣལ་འབྱོར་ལ་ནན་ཏན་ཆེན་པོ་མ་བྱུང་ན་དམིགས་རྣམ་སྐྱོང་བ་གཅིག་པུས་དེ་ཙམ་ཞིག་ཕན་ཐོགས་འབྱུང་བ་དཀའ། ནམ་རྒྱུན་ནས་དམིགས་རྣམ་སྐྱོང་བཞིན་པ་ལ་ཡང་སྐབས་རེར། རྐྱེན་གློ་བུར་བའི་ཐོག་ནས་གཞན་དང་མི་འདྲ་བའི་སེམས་ལ་འཁུལ་ཚབས་ཆེན་པོ་འབྱུང་བ་དང་། སེམས་ལ་ཉམས་ཆེ་ལུགས་རྒྱུན་ལྡན་དང་མི་འདྲ་བ་འབྱུང་བ་ཡོད། དེ་ལྟར་བླ་མའི་རྣལ་འབྱོར་འདི་ཧ་ཅང་གལ་ཆེན་པོ་ཡིན།

ལྷག་པར་འདིར་བྱང་ཆུབ་ལམ་གྱི་རིམ་པའི་ཁྲིད་འཁྲིད་ཚུལ་ནི། རྣལ་འབྱོར་བླ་མེད་ཀྱི་ཆེད་དུ་བྱ་བའི་གདུལ་བྱས་སྔགས་བླ་མེད་ཀྱི་ལམ་བསྒོམས་ནས་ལམ་ཉམས་ལེན་བྱེད་སྟངས་ཀྱི་རིམ་པའི་འགྲོས་དང་མཐུན་པའི་སྒོ་ནས་འཁྲིད་ཚུལ་ཡིན་པས། སྔགས་བླ་མེད་ཀྱི་ལམ་སྒོམ་པའི་ཚེ་བླ་མའི་རྣལ་འབྱོར་ཞེས་པ་འདི་གྲུབ་མཐའ་ཆེ་ཆུང་གང་གི་ཐོག་ལ་ཡིན་ན་ཡང་། ཧ་ཅང་གལ་ཆེན་པོ་ཡིན་པར་གསུངས་ཤིང་། ལམ་རིམ་གྱི་འཁྲིད་ཚུལ་འདིའི་གཞི་རྩ་ལམ་དེ་ག་གཞི་ལ་བཞག་ནས་འཁྲིད་བཞིན་ཡོད་པས་མགོ་དེར་བཤེས་གཉེན་བསྟེན་ཚུལ་ཞེས་གལ་ཆེན་པོར་གསུངས་པ་དེ་ལྟར་ཡིན།

དེ་ཡང་། བོད་གངས་ཅན་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པའི་སྒྲུབ་པ་ཉམས་ལེན་དང་སྒོམ་རྒྱག་མཁན་དག་གིས། བླ་མའི་རྣལ་འབྱོར་སྔོན་དུ་སོང་བའི་ཐོག་ནས་བླ་མ་ལ་ཇི་ཙམ་གྱིས་མོས་གུས་དང་དད་གདུང་ཤུགས་དྲག་པོ་ཡོད་པའི་ཚོད་ཀྱིས་དེའི་རྗེས་སུ་ཕྱག་ཆེན་དང་། རྫོགས་ཆེན་སྒོམ་མཁན་རྣམས་ལ་ཐུན་དངོས་གཞིའི་ཉམས་དང་རྟོགས་པ་གཞན་དང་མི་འདྲ་བ་བྱུང་བ་ལོ་རྒྱུས་ལ་ཉམས་མྱོང་ཡོད་པ་རྣམས་ལ་བཤད་རྒྱུ་ཡོད། ངོས་ཀྱིས་ངོ་ཤེས་པ་འགའ་ཞིག་གིས་དེ་ལྟར་མང་པོ་བཤད་པ་གོ་མྱོང་། དོན་དངོས་སྒོམ་རྒྱག་མཁན་ཞིག་ཡིན་ན་དེ་དག་གནད་འགག་ཆེན་པོ་ཡིན། དེ་ལྟར་བླ་མར་གསོལ་བ་བཏབ་པ་སྔོན་དུ་སོང་བའི་ཐོག་ནས་ལམ་དངོས་གཞི་སྒོམ་པའི་ཚེ། ཐོག་མར་བཤེས་གཉེན་བསྟེན་ཚུལ་གྱི་སྐོར་ཡིན།

དེ་ལ་ཡང་། བཤེས་གཉེན་བསྟེན་པའི་ཕན་ཡོན། མ་བསྟེན་པའི་ཉེས་དམིགས། བསྟེན་ཚུལ་ལོག་པའི་ཉེས་དམིགས་སོགས་བསམས་ནས། ཐོག་མར་ལུང་དང་རིགས་པ་དང་གཏམ་རྒྱུད་དང་དཔེ་དང་ལོ་རྒྱུས་སོགས་ཀྱི་ཐོག་ནས་དཔྱད་པ་བྱས། དཔྱད་པའི་མཐའ་ལ་དོན་བསྡུས་ཏེ་མདོར་བསྡུས་པ་ཞིག་གམ། དོན་བསྡུ་ལྟ་བུ་ཞིག་སེམས་ལ་ཤར་བའི་ཐོག་ནས་ཐག་གཅོད་བྱས་ཏེ། བཤེས་གཉེན་བསྟེན་ན་ཕན་ཡོན་འདི་དང་འདི་ཡོད། འཕྲལ་གྱི་ཁེ་ཕན་འདི་དང་འདི་ཡོད། ཕུགས་ཀྱི་ཁེ་ཕན་འདི་དང་འདི་ཡོད། སྔོན་གྱི་ལོ་རྒྱུས་ཀྱི་དབང་དུ་བྱས་ན་ཡང་བཤེས་གཉེན་ཚུལ་བཞིན་དུ་བསྟེན་པ་ལ་བརྟེན་ནས་གྲོལ་བའི་ཡོན་ཏན་ཐོབ་པ་རྣམས་ལ་བསམ་བློ་བཏང་སྟེ། དངོས་གནས་དྲང་གནས་བཤེས་གཉེན་བསྟེན་དགོས། བཤེས་གཉེན་བསྟེན་པ་ནི། རང་གི་འདི་ཕྱིའི་ལེགས་ཚོགས་ཐམས་ཅད་ཀྱི་གཞི་རྩ་ཡིན་བསམ་པའི་སེམས་ལ་ངེས་པ་ལྷང་ལྷང་རྙེད་པའི་སྐབས་སུ་དེ་ག་རང་རྩེ་གཅིག་ཏུ་ཐག་བཅད། བཤེས་གཉེན་བསྟེན་ན་ཁེ་ཕན་ཆེན་པོ་དང་དགེ་མཚན་ཆེན་པོ་ཡོད་པས། ད་ལྟའི་སྐབས་སུ་ཡིན་ན་ཡང་། བཤེས་གཉེན་གྱི་མགོན་དང་བཅས་པ་ཡིན། མ་འོངས་པ་ལ་ཡིན་ན་ཡང་། ཚེ་རབས་ནས་ཚེ་རབས་ཐམས་ཅད་དུ་དགེ་བའི་བཤེས་གཉེན་གྱིས་མི་ཕོངས་པ་ཞིག་དང་། དགེ་བའི་བཤེས་གཉེན་ཚུལ་བཞིན་དུ་བསྟེན་པ་འབྱུང་བར་ཤོག་སྙམ་དུ་སྨོན་ལམ་བཏབ། ཞེ་དམ་བཅས། ཐག་བཅད། དེ་ནས་བསྟེན་ཚུལ་ལོག་པའི་ཉེས་དམིགས་བསམས་ནས་བསྟེན་པ་དེ་ཡང་ཚུལ་བཞིན་དུ་བསྟེན་པ། མ་དད་པ་དང་བརྙས་སྨོད་སོགས་སྐད་ཅིག་ཙམ་ཡང་མི་འབྱུང་བར་བཤེས་གཉེན་འཚོལ་བ་ལ་ངོམ་མི་ཤེས་པ་གཞོན་ནུ་ནོར་བཟང་དང་། དེ་བཞིན་བཤེས་གཉེན་གྱི་ཆེད་དུ་རང་གི་སྲོག་ལ་ཡང་ལྟོས་པ་མེད་པར་མཛད་པའི་འཕགས་ཡུལ་དང་བོད་གངས་ཅན་ལྗོངས་ཀྱི་སྔོན་གྱི་མཁས་གྲུབ། དཔེར་ན། པཎ་ཆེན་ནཱ་རོ་ཏ་པ་དང་རྣལ་འབྱོར་གྱི་དབང་ཕྱུག་མི་ལ་བཞད་པའི་རྡོ་རྗེ་སོགས་ཀྱི་རྣམ་པར་ཐར་པ་ལ་རྗེས་སུ་བསླབས་ཏེ། དགེ་བའི་བཤེས་གཉེན་ཚུལ་བཞིན་དུ་བསྟེན་ནུས་པ་ཞིག་འབྱུང་བར་ཤོག་ཅེས་ཞེ་དམ་བཅས། དེ་ནས་བདུད་རྩི་འབེབས་སྦྱང་བྱས། བླ་མ་བསྟེན་ཚུལ་དངོས་ལ་བསམ་པས་བསྟེན་ཚུལ་དང་སྦྱོར་བས་བསྟེན་ཚུལ་གཉིས་ཕྱེ་ནས། བསམ་པས་བསྟེན་ཚུལ་ལ་རྩ་བ་དད་པ་སྦྱང་བ་དང་བཀའ་དྲིན་ཆེན་པོ་རྗེས་སུ་དྲན་ནས་གུས་པ་སྦྱང་བ་ཞེས་དད་གུས་གཉིས་སྦྱངས། དེ་ཡང་། དད་པ་ཇི་འདྲ་ཞིག་དགོས་སྙམ་ན། བླ་མ་སངས་རྒྱས་དངོས་སུ་མཐོང་བའི་དད་པ་ཞིག་དགོས། དེ་ནི་ལུང་དང་རིགས་པས་སྒྲུབ་དགོས་པས་བླ་མ་སངས་རྒྱས་ཡིན་པར་རྡོ་རྗེ་འཆང་གིས་བཞེད་པ་དང་། བླ་མ་སངས་རྒྱས་ཀུན་གྱི་འཕྲིན་ལས་ཀྱི་བྱེད་པ་པོ་ཡིན་པ། དེང་སང་གི་དུས་སུ་ཡང་སེམས་ཅན་གྱི་དོན་མཛད་པ་སོགས་ལ་བསམ་བློ་བཏང་ན། བླ་མ་ལ་དད་པ་ཇེ་འཕེལ་ཇེ་འཕེལ་དུ་འགྲོ་ཐུབ། དེའི་གེགས་སེལ་བོགས་འདོན་གྱི་ཚོད་ལྟ་བུ་ལ། བཞི་པ་རང་གི་སྣང་བ་ལ་ངེས་པ་མེད་པ་ཞེས་པ་དེའི་ཐོག་ནས་བསྒྲུབ་དགོས།

དེ་ནས་བཀའ་དྲིན་དྲན་པའི་སྒོ་ནས་གུས་པ་སྦྱང་བ་ཞེས་པ་ནི། བླ་མ་སངས་རྒྱས་ལས་ལྷག་པའི་བཀའ་དྲིན། ཆོས་གསུངས་པའི་བཀའ་དྲིན། ཤེས་རྒྱུད་བྱིན་གྱིས་བརླབས་པའི་བཀའ་དྲིན། ཟང་ཟིང་གིས་འཁོར་དུ་བསྡུས་པའི་བཀའ་དྲིན་སོགས་བླ་མའི་བཀའ་དྲིན་རང་གི་ཕྲེང་བ་ཚུན་ཆད་ལ་བཤར་ནས་བསམ་བློ་བཏང་ན། དངོས་གནས་དྲང་གནས་བཀའ་དྲིན་གྱི་ཕུང་པོ་གཞལ་དུ་མེད་པ་ཡིན་པ། ཚེ་འདི་ཙམ་དུ་མ་ཟད་ཚེ་རབས་ནས་ཚེ་རབས། མ་འོངས་པ་ལ་ཆ་བཞག་ན་ཡང་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་བྱེད་པ་ནི། བླ་མའི་དྲིན་ཉག་གཅིག་གི་ཐོག་ནས་འབྱུང་དགོས་པའི་ཚུལ་ལ་བསམས་ནས་གུས་པ་བསྐྱེད། དེ་ནས་སྦྱོར་བས་བསྟེན་ཚུལ། གཉིས་པ་ཟང་ཟིང་དབུལ་བ། བཀུར་སྟི་རིམ་གྲོ་བྱེད་པ། བཀའ་བཞིན་སྒྲུབ་པ་ཞེས། གལ་ཆེ་ཤོས་ནི་བཀའ་བཞིན་སྒྲུབ་པ་ཞེས་པ་འདི་ཡིན། སྐྱེས་པའི་རབས་ལས། ཕན་པའི་ལན་དུ་མཆོད་པ་བྱ་བ་ནི། །བསྒོ་བའི་ཚིག་བཞིན་ཉམས་སུ་ལེན་པ་ཡིན། །ཞེས་གསུངས་པ་བཞིན། བླ་མས་ཇི་ལྟར་བསྒོས་པ་དེ་རང་གི་ངོས་ནས་ཁ་ཞེ་མངོན་ལྐོག་མེད་པར་ཧུར་ཐག་འབད་ཐག་གིས་སྒྲུབ་པ་ནི་སྒྲུབ་པའི་མཆོད་པའི་གཙོ་བོ་ཡིན།

དེ་ཡང་། དགེ་བའི་བཤེས་གཉེན་གྱི་བསླབ་བྱ་ལ། དཀོན་མཆོག་སྤྲིན་ལས། དགེ་བའི་ཆོས་ལ་དེ་དང་མཐུན་པར་སྤྱོད་ལ་མི་དགེ་བ་ལ་མི་མཐུན་པར་སྤྱོད་དོ། །ཞེས་གསུངས་པ་ལྟར། ཅི་སྟེ་ངེས་མེད་ཀྱི་བླ་མའི་ངོས་ནས་དགོངས་གཞི་དགོས་པ་དང་རྒྱུ་མཚན་གང་ཡིན་རུང་མིན་རུང་འདི་དང་འདི་བྱེད་དགོས་གསུངས་ནས་ལམ་སྟོན་གནང་བ་དེ། སངས་རྒྱས་ཀྱི་བསྟན་པ་སྤྱིའི་འགྲོ་སྟངས་དང་གལ་ཏེ་མི་མཐུན་པ་ཞིག་ཡིན་ན་དེའི་གནས་སྐབས་སུ། དགེ་བའི་ཆོས་ལ་དེ་དང་མཐུན་པར་སྤྱོད་ལ་མི་དགེ་བ་ལ་མི་མཐུན་པར་སྤྱོད་དོ། །ཞེས་གསུངས་པ་དང་། སྔགས་ཀྱི་སྐབས་སུ་ཡིན་ན་ཡང་། བླ་མ་ལྔ་བཅུ་པ་ལས། རིགས་པ་ཡིས་ནི་མི་ནུས་ན། །མི་ནུས་དེ་ལ་ཚིག་གིས་སྦྱང་། །ཞེས་དང་། འདུལ་བའི་སྐབས་སུ་ཡིན་ན་ཡང་། འདུལ་བའི་མདོ་ལས། ཆོས་མ་ཡིན་པ་སྨྲ་ན་བཟློག་པར་བྱའོ། །ཞེས་གསུངས་པ་ལྟར། གལ་ཏེ་བསྟན་པ་སྤྱིའི་འགྲོ་སྟངས་དང་མི་མཐུན་པ་ཞིག་གསུངས་ན་དེ་བླ་མས་གསུངས་སོང་ཟེར་ནས་བསྟན་པ་སྤྱིའི་འགྲོ་སྟངས་དང་མི་མཐུན་ན་ཡང་བླ་མའི་བཀའ་ཡིན་ཟེར་ནས་བསྒྲུབས་ན་གླེན་རྟགས་ཡིན། དེ་ལྟར་བྱེད་མི་རུང་། ང་རང་ཚོའི་བསྟན་པ་འདི་ལ་སངས་རྒྱས་ཀྱི་བསྟན་པ་སྤྱིའི་འགྲོ་སྟངས་དེ་ཧ་ཅང་གལ་ཆེ། ཡང་། བླ་མ་བྱེ་བྲག་པ་ཞིག་གིས་སློབ་མ་བྱེ་བྲག་པ་ཞིག་ལ་དོན་དངོས་གནས་ཚུལ་དམིགས་བསལ་ཅན་གྱི་འོག་ནས་ཧོབ་དེ་ཁ་ལ་རྒྱལ་བའི་བསྟན་པ་སྤྱིའི་འགྲོ་སྟངས་དང་མི་མཐུན་པ་ཞིག་ཡོད་ནའང་། བླ་མ་མཚན་ཉིད་ཚང་བ་ཞིག་གི་ངོས་ནས་སློབ་མ་མཚན་ཉིད་ཚང་བ་ཞིག་ལམ་ལ་འཁྲིད་ལུགས་མི་འདྲ་བ་ཡོད་པས་དེ་ནི་གནས་ཚུལ་ཁ་ཁ་ཡིན།

སྤྱིར་འགའ་ཞིག་གིས་ཅི་མཛད་ལེགས་པར་མཐོང་བའི་མོས་གུས་ཞེས་ཤོད་མཁན་ཡོད་ཀྱང་དེ་ལ་དགོས་པ་མེད། རྒྱལ་བ་རིན་པོ་ཆེ་ནས་བཤད་པ་དེ་སངས་རྒྱས་ཀྱི་བསྟན་པ་སྤྱིའི་འགྲོ་སྟངས་དང་མཐུན་པ། བསམ་བློ་གཏོང་རྒྱུ་ཡོད་པའི་སྐད་ཆ་ཞིག་ཏུ་མཐོང་ན་འདི་ལ་ཧུར་ཐག་འབད་ཐག་ཉོན། རྒྱལ་བ་རིན་པོ་ཆེ་ནས་བཤད་པ་ཡིན་ན་ཡང་། དེ་ལ་བསམ་བློ་ཞིབ་ཏུ་བཏང་ཨེ་ཡོད། དེ་ནི་དགོས་མེད་ཅིག་བཤད་པ་མིན་ནམ་བསམ་པ་ཡོད་ན་ཉན་དགོས་པ་མེད། དེའི་ཕྱིར། རིགས་པ་ཡིས་ནི་མི་ནུས་ན། །
མི་ནུས་དེ་ལ་ཚིག་གིས་སྦྱང་། །ཞེས་གསུངས་པ་འདི་གནད་འགག་ཆེ། བླ་མ་མི་ཤེས་པ་ཞིག་གིས་གདམས་ངག་ཡིན་ཁུལ་ཞིག་བཤད་པ་ལ་སློབ་མ་མི་ཤེས་པ་ཞིག་གིས་དེ་སྒྲུབ་ཁུལ་བྱས། རྗེས་སུ་གཉིས་ཀ་ཕུང་ངེས་པས་དེ་ལ་སྙིང་པོ་མེད།

དེས་ན་བསྟན་པ་སྤྱིའི་འགྲོ་སྟངས་དང་མཐུན་པ་ཞིག་བྱུང་ན་གང་བྱས་ཀྱང་འཕྲལ་དུ་བདེ་བ་དང་ཕུགས་ལ་གཞི་ལྷིང་བ་འབྱུང་བས་དྲིན་ཆེ་བ་ཡིན། བླ་མ་རྟོགས་པ་མེད་མཁན་ཞིག་གིས་རྟོགས་པ་ཡོད་མདོག་མདོག་བྱས་ནས་མང་པོ་ཞིག་བཤད་ཁུལ་བྱས། སློབ་མས་མིག་བཙུམས་བཙུམས་ཀྱིས་ཡག་པོ་ཞིག་ཉན་ཁུལ་བྱས། གཉིས་ཀས་བསྟན་པ་སྤྱིའི་འགྲོ་སྟངས་ཙམ་ཡང་མི་ཤེས་པས་གང་འཚམ་ནས་ཕུང་ལ་སྦྱོར་བའི་ཉེན་ཁ་ཡོད། ཡོད་མི་སྲིད་པ་མིན། ཤེར་ཕྱིན་གྱི་སྐབས་སུ། སྐྱོན་ནི་བཅུ་ཚན་བཞིར་བཅས་པ། །དྲུག་ཏུ་ངེས་པར་རྟོགས་པར་བྱ། །ཞེས་གསུངས་པ་ལྟར། བདུད་ལས་མི་འདྲ་བ་མང་པོ་ཞིག་འབྱུང་བ་ཡོད་ཅིང་བདུད་ལས་ཀྱི་བར་ཆད་ཀྱི་གཞན་དབང་དུ་གྱུར་པ་ཡིན་མིན་ནི། གཙོ་བོ་བཅོམ་ལྡན་འདས་ཀྱིས་སྡེ་སྣོད་གསུམ་གསུངས་པའི་སྡེ་སྣོད་གསུམ་གྱི་འགྲོ་སྟངས་དང་། དེའི་རྗེས་སུ་འབྲངས་ནས་འཕགས་བོད་ཀྱི་མཁས་པ་ཆེན་པོ་རྣམས་ཀྱིས་ལེགས་པར་བཤད་པའི་སྒོ་ནས་གཏན་ལ་ཕབ་པ་འདི་དག་ནི་ང་ཚོའི་བཅའ་ཡིག་ཆེན་མོ་ལྟ་བུ་ཡིན།

འདི་དག་གཞི་ལ་བཞག་ནས་རང་གི་བླ་མ་དེས་འདི་དག་དང་མཐུན་པ་ཞིག་ལམ་སྟོན་བྱས་ན་ཅི་གསུངས་བཀའ་བཞིན་བསྒྲུབ་དགོས། ཅི་མཛད་ལེགས་པར་བརྟག་ཅེས་བརྟག་དགོས་པ་ཅི་ཡང་མེད། ཁོ་རང་བཟང་པོ་ཡིན་ན་བཟང་པོ་ལ་བཟང་པོར་མཐོང་མཐོང་བ་ཡིན། ཡང་། དེ་དང་མི་མཐུན་པ་ཞིག་ཡིན་ན་ཅི་མཛད་ལེགས་པར་བལྟ་དགོས་པ་ཅང་མེད། ཁོ་རང་བཏང་སྙོམསསུ་བཞག་ན་བཟང་། འདི་ཅུང་ཙམ་གལ་ཆེན་པོ་ཡིན། ང་ཚོ་བོད་ཀྱི་ཆོས་ལ་བླ་མའི་ཆོས་ལུགས་ (Lamaism) ཟེར་གྱི་ཡོད་པས། གཟབ་གཟབ་མ་བྱས་ན་བླ་མའི་ཆོས་ལུགས་ཀྱིས་(Lamaism)སྐྱེལ་སར་སྐྱེལ་ངེས་ཡིན། བཞད་མོ་བཞད། ངོས་ཀྱིས་བཤད་པ་འདི་ལམ་རིམ་ཆེན་མོའི་ནང་དུའང་གསུངས་ཡོད་པས་ཤེས་དགོས་པ་གལ་ཆེ། འདི་ངོས་རང་ལ་དཔེ་སྦྱར་ནས་བཤད་པ་ཡིན་ན་མི་འགྲིག་པ་མེད། དེས་དངོས་གཞིའི་དམིགས་རྣམ་སྐྱོང་བ་དེ་དག་གྲུབ་ནས། དེའི་རྗེས་སུ་ཐུན་གྱི་མཇུག་ཏུ་ཇི་ལྟར་བྱ་བ་ལ། བསྒོམས་པས་སྐྱོ་ན་བཟླས་པ་བྱ་བ་ཞེས་པ་དེའི་ཚོད་ལ་བླ་མའི་མཚན་སྔགས་དང་ཐུབ་པའི་མཚན་སྔགས་སོགས་བགྲང་བའི་ཐོག་ནས་ཐུན་བསྡུས། བླ་མ་རྒྱལ་བ་ཤཱཀྱ་ཐུབ་པ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །ཞེས་བླ་མ་རང་གི་སྤྱི་བོར་གསལ་ནས་ཡོད་པ་དེ་ཉིད་སླར་ཡང་བདུད་རྩི་འབེབས་སྦྱང་སོགས་ཀྱི་དམིགས་པ་བྱས་ནས་རང་ལ་བསྟིམ། དེ་ཡང་། བླ་མ་སྙིང་ཞུགས་ཀྱི་དམིགས་པ་བྱེད་ན་བྱེད་ཆོག་པ་ཡིན། དེ་ནས་དེར་ནི་རིང་དུ་སོགས་སྨོན་ལམ་རྒྱས་བསྡུས་ཤིག་བཏོན་ནས་ཐུན་མཚམས་ཀྱི་རྣལ་འབྱོར་ལ་ཉམས་ལེན་བྱེད་དགོས།

ཐུན་མཚམས་སུ་སེམས་རྒྱ་ཡན་དུ་མི་གཏོང་བར་ཐུན་གྱི་ཉམས་ལེན་དེ་དག་ཇི་ཙམ་ཐུབ་ཐུབ་ཀྱིས་རྩི་མི་ཡལ་བར་བྱེད་པ་གལ་ཆེ། དངོས་གནས་དྲང་གནས་ཚེ་དང་སྒྲུབ་པ་མཉམ་པར་བྱས་ནས་བྱ་བྲལ་གྱིས་རི་ལ་བཞུགས་ཏེ་སྒོམ་རྒྱག་མཁན་ཞིག་ཡིན་ན། གོང་དུ་བཀའ་མོལ་བྱུང་བ་ལྟ་བུའི་ཐུན་དང་ཐུན་མཚམས་ཕྱེ་ནས་ཐུན་ཐུང་ལ་གྲངས་མང་བ་ཞིག་བྱེད་ཐུབ་ན་དགེ་མཚན་ཆེ། སྤྱིར་བཏང་ཡིན་ན་ང་རང་ཚོའི་རྒྱུད་སྡེའི་གཞུང་ལས་ཀྱང་ཐུན་བཞིའི་རྣལ་འབྱོར་ཞེས་གསུངས་པ་ལྟར། ཉིན་གུང་ཡན་ཆད་ལ་ཐུན་གཉིས་དང་ཕྱི་དྲོར་ཐུན་གཉིས་བཅས་ཐུན་བཞི་བྱེད་ཐུབ་ན་བཟང་། ཡང་ན། ཐུན་དྲུག་སོགས་རང་ཉིད་ཀྱི་ཁམས་དང་གཤིས་ཀ་དང་དུས་ཚོད་དང་ལྕོགས་མི་ལྕོགས་སོགས་ཀྱི་གནས་ཚུལ་ལ་དཔགས་ནས་བྱེད་དགོས།

ངོས་རང་ལྟ་བུའི་རི་ལ་བསྡད་ནས་རྩེ་གཅིག་ཏུ་དུས་ཚོད་མང་ཤོས་སྒོམ་གྱི་ཐོག་ལ་གཏོང་མི་ཐུབ་མཁན་ཞིག་ཡིན་ནའང་། རང་ཉིད་ལ་དཔགས་པ་ཞིག་རང་གིས་མ་བྱས་ན་མ་གཏོགས་བྱས་ཕྱིན་ཅུང་ཟད་ཅུང་ཟད་བྱེད་མི་ཐུབ་པ་མིན། ང་ཚོ་དགོན་པ་གྲྭ་ཚང་ཞིག་གི་ནང་དུ་བསྡད་ནས་ཚོགས་ཆོས་གྲྭ་འགྲིམས་དང་འགྲིམ་བཞིན་པའི་གནས་སྐབས་སུ། དངོས་གནས་དྲང་གནས་ཚོགས་འདོན་ལ་བསམ་པ་ཡིན་ན་ཡང་། བསྒོམ་རྒྱུ་མེད་པ་མ་ཡིན་པར་བསྒོམ་རྒྱུ་ཡོད། ལྷག་དོན་ཚིག་བཟང་པོ། དཔེར་ན། བསྐང་གསོ་ཞིག་བཏོན་ན་ཡང་། ཚིག་གི་ཐོག་ནས་བསམ་བློ་ཞིག་བཏང་ན་གཏོང་རྒྱུ་ཡོད། གང་ཤར་བདེ་སྟོང་མཆོག་གི་རོལ་པ་ནི། །ཞེས་བརྗོད་པའི་ཚེ་བདེ་སྟོང་གི་གོ་བ་ཞིག་བཙལ་ནས་དེའི་ཐོག་ནས་བསམ་བློ་ཞིག་བཏང་ན་དེ་ལ་དཔགས་པའི་བསམ་བློ་གཏོང་རྒྱུ་ཡོད། དེ་ནས་བདེ་གསང་འཇིགས་གསུམ་གྱི་བདག་འཇུག་གིས་མཚོན་པའི་འདོན་པ་འདོན་པའི་སྐབས་སུའང་། བསམ་བློ་གཏོང་རྒྱུ་ཧ་ལས་པ་ཡོད་པ་བཤད་མི་དགོས།

གང་ལྟར་དུས་རྒྱུན་ལྡན་ནས་སོ་སོས་ཚོགས་ཆོས་གྲྭ་འགྲིམ་བཞིན་པའི་སྐབས་སུ་ཉིན་རེ་བཞིན་དུ་རྣམ་དཀར་དགེ་བ་ཞིག་སྒྲུབ་བཞིན་ཡོད་བསམ་པ་ཞིག་དང་། སྔོན་གྱི་སྐྱེས་བུ་དམ་པ་རྣམས་ཀྱིས་འགྲོ་སྟངས་ཤིག་བཟོས་ནས་ཡོད་པ་དེ་རང་གིས་སློབ་བཞིན་ཡོད་བསམ་པ་དང་། དེ་དང་དེ་བསྟན་པ་སྤྱིའི་འགྲོ་སྟངས་དང་མཐུན་པར་སྤྱི་སྒེར་གྱི་བསྟན་པ་དང་འགྲོ་བའི་དོན་དུ་བཙུགས་པ་ངོ་ཤེས་པར་བྱས་ནས། སོ་སོས་ཧུར་ཐག་འབད་ཐག་བྱས་ན་ཞར་དང་ཞོར་ལ་ཚོགས་གསོག་ཐུབ། ཞོགས་པ་ཡར་ལངས་པ་དང་ངག་བྱིན་རླབས་ཀྱིས་མཚོན་པའི་ཀུན་སློང་བཅོས་པ་སོགས་ལ་བསམ་བློ་ཡག་པོ་ཞིག་བཏང་ན་མི་ཚེ་དོན་དང་ལྡན་པ་འབྱུང་ཐུབ། ཉིན་རེ་བཞིན་དུ་སོ་སོ་ཉལ་ཁར་རྩིས་བཤེར་ཞིག་བཏང་སྟེ། དེ་རིང་གི་ཉིན་འདིར་དོན་དང་ལྡན་པ་གང་དང་གང་བྱུང་བ། དོན་དང་མི་ལྡན་པ་གང་གང་བྱས་པ། དོན་དང་མི་ལྡན་པས་དུས་ཚོད་འཕྲོ་བརླག་ཏུ་བཏང་ཡོད་ན་དེ་ལ་འགྱོད་པ་བྱས། སང་ཉིན་ནས་དེ་ལྟར་མི་བྱེད་པར་གཟབ་གཟབ་ཀྱིས་ཡར་རྒྱས་སུ་འགྲོ་ཐུབ་པ་ཞིག་ངེས་པར་བྱེད་རྒྱུ་ཡིན་བསམས་ནས་རང་གིས་རང་ལ་སྐུལ་ལྕག་བྱས། སང་ཉིན་ཉི་མ་འཆར་བའི་ཚེ་དྲན་གསོ་ལྟ་བུ་བཏང་ནས་ཁ་སང་ངས་དམ་བཅའ་བྱས་པ་དང་། སྐུལ་ལྕག་བྱས་པ་བཞིན་དེ་རིང་གི་ཉི་མ་འཕྲོ་བརླག་ཏུ་མི་འགྲོ་བ་ཞིག་ངེས་པར་བྱ་རྒྱུ་ཡིན་བསམ་པ་དང་། དེ་ལྟར་བྱུང་བ་ཡིན་ན་གནམ་ནས་ཉི་མ་དུས་རྒྱུན་འགྲོ་བཞིན་པ་ལྟར། རང་ཤག་གི་སྦུག་དེར་ཉིན་རེ་བཞིན་དུ་མི་འདྲ་བ་མི་འདྲ་བ་བྱུང་ནས་ཡག་ཏུ་ཡག་ཏུ་འགྲོ་ཐུབ་པའི་རེ་བ་ཏན་ཏན་ཡོད།

དང་པོ་ནས་བློས་བཏང་ནས་བྱེད་ཐུབ་པ་མེད་ཅེས་དང་པོ་ནས་ཆོས་བྱེད་མི་ཐུབ་པའི་གྲས་སུ་བསྡད་ནས་ཡག་ས་དེ་རྡོག་བརྫིས་བརྒྱབ་ནས་བསྡད་ན་བྱེད་མི་ཐུབ་པ་རང་ཡིན། གང་ཡང་མི་འབྱུང་། དེའི་ཕྱིར་དང་དོད་བྱེད་ས་མ་ནོར་བ་ཞིག་བྱེད་པ་གལ་ཆེ། དེ་བཞིན་ཁྱིམ་པ་ཕོ་མོ་སོ་སོའི་ལྟོ་གོས་ཀྱི་ལས་ཀ་བྱེད་བཞིན་པ་ཞིག་ཡིན་ན་ཡང་། བསམ་བློ་བཏང་ན་ཆོས་བྱེད་རྒྱུ་མེད་པ་མིན། གོང་དུ་བཤད་པ་ལྟར་ཞོགས་པ་ཡར་ལངས་ནས་བཟུང་རང་གི་ཀུན་སློང་བཅོས་པ་དང་། དེ་རིང་གི་ཉི་མ་འདིར་དངོས་གནས་དྲང་གནས་དྲང་མོ་དྲང་བཞག་དང་ལས་རྒྱུ་འབྲས་མི་རྙོག་མཁན། མི་གཞན་ལ་བསམ་གནག་མི་བྱེད་པ། མི་གཞན་ལ་མགོ་སྐོར་མི་གཏོང་བའི་མི་ཡག་པོ་ཞིག་བྱེད་རྒྱུ་ཡིན་བསམ་པ་དང་། ང་རང་ཚོ་བོད་པ་ཞིག་གི་ངོས་ནས་བཤད་ན་བོད་བསྟན་སྲིད་སྤྱིའི་དོན་དུ་ཉིན་རེ་བཞིན་དུ་ངོ་ཐོན་པ་ཞིག་ཞུ་མ་ཐུབ་ནའང་ཞབས་འདྲེན་མ་ཞུས་པ་ཞིག་བྱེད་རྒྱུ་ཡིན་བསམས་ནས་ཧུར་ཐག་འབད་ཐག་བྱོས།

ཡང་ན། རྒྱལ་བ་རིན་པོ་ཆེ་ལ་སྙིང་ཉེ་པོ་ཞིག་གི་ཐོག་ནས་བསམ་བློ་བཏང་ན། རྒྱལ་བ་རིན་པོ་ཆེ་ནས་ང་ཚོ་བོད་པ་རྣམས་ལ་དེ་དང་དེ་བྱེད་མི་རུང་། དེ་དང་དེ་བྱེད་རུང་ཞེས་དུས་རྒྱུན་ཁ་ན་ན་བར་དུ་ཤོད་བཞིན་ཡོད་པས། རང་ཉིད་ཀྱི་ཉིན་རེ་ཉིན་རེའི་འཚོ་བའི་ནང་དུ་རྒྱལ་བ་རིན་པོ་ཆེར་ཤ་ཚ་ཕྲན་བུ་ཞིག་མ་བྱས་ན་རྒྱལ་བ་རིན་པོ་ཆེ་སྙིང་རྗེ་བསམ་པ་ལྟ་བུ་དྲན་པ་ཡིན་ན་འགྲིག་ཙམ་རེད། རྒྱལ་བ་རིན་པོ་ཆེ་ལ་གྲོགས་པོའི་འདུ་ཤེས་ཙམ་བཞག་ནས་དེ་ལྟར་བྱས་ན་ཡང་དེ་ལ་དཔགས་ཚོད་ཅིག་ཕན། དེ་ལྟར་ང་རང་ཚོའི་སྐྱ་སེར་ཕོ་མོ་སུ་དང་སུ་ཡིན་ན་ཡང་། ཉིན་རེ་བཞིན་དུ་རང་གི་བསམ་བློ་གཏོང་ཕྱོགས་དང་བསམ་བློའི་འཁྱེར་སོ། བསམ་བློའི་འཁྱེར་སོ་དེ་དང་མཐུན་པའི་ངག་གིས་སྐད་ཆ་ཤོད་སྟངས། ལུས་ཀྱིས་རྣམ་འགྱུར་སྟོན་སྟངས་སོགས། མདོར་ན། རྨི་ལམ་ཚུན་ཆད་ཀྱི་སྒོ་གསུམ་གྱི་སྤྱོད་པའི་འཁྱེར་སོ་རྣམས་དཔེ་ཆའི་ནང་དུ་ཇི་ལྟར་གསུངས་པ་བཞིན་ཇི་ཙམ་ཐུབ་ཐུབ་ཀྱིས་ལག་ལེན་ལ་བཀལ་ནས། ད་ལོར་ལག་ལེན་ལ་འགེལ་མ་ཐུབ་པ་དེ་ལོ་རྗེས་མར་ལག་ལེན་ལ་འགེལ་ཐུབ་པ། ལོ་རྗེས་མར་ལག་ལེན་ལ་འགེལ་མ་ཐུབ་པ་དེ་གཞེས་ལོར་ལག་ལེན་ལ་འགེལ་ཐུབ་སྙམ་དུ་བསམ་བློའི་ནང་འཆར་གཞི་ཞིག་བཞག་ནས་བང་རིམ་བསྒྲིགས་ན། རིམ་པས་རིམ་པས་ཡག་ཏུ་ཡག་ཏུ་འགྲོ་ངེས། དེ་ཡང་། སྤྱིར་ནང་པ་སངས་རྒྱས་པའི་ཆོས་ཞེས་པ་འདི་ཧ་ཅང་རྒྱ་ཆེན་པོ་ཡིན་པས། བློ་མཆོག་ཅན་ཞིག་ཡིན་ན་བློ་མཆོག་ལ་དཔགས་པའི་ཉམས་ལེན་བྱེད་སྟངས་དང་། བློ་འབྲིང་ཅན་ཞིག་ཡིན་ན་འབྲིང་ལ་དཔགས་པའི་ཉམས་ལེན་བྱེད་སྟངས་དང་། བློ་དམན་པ་ཅན་ཞིག་ཡིན་ན་དེ་ལ་དཔགས་པའི་ཉམས་ལེན་བྱེད་སྟངས་ཡོད་པས། སོ་སོའི་ངོས་ནས་མ་བྱས་ན་དེ་ག་རང་རེད་མ་གཏོགས་རིག་པ་བསྒྲིམས་ནས་འབད་བརྩོན་བྱས་ན། ཆེ་གཞོག་ཆུང་གཞོག་གི་ཐོག་ནས་རླབས་ཆེན་པོ་སྒྲུབ་ཐུབ་པ་ཡོད། དེའི་ཕྱིར་ཚང་མས་ཧུར་ཐག་འབད་ཐག་བྱེད་དགོས། མཁྱེན་སོང་ངམ། བོད་སྤྱི་པའི་དོན་ལ་ཡིན་ན་ཡང་དེས་ཕན། བོད་པས་བཅོམ་ལྡན་འདས་ཀྱི་བསླབ་བྱ་དང་མཐུན་པའི་བཟང་པོ་ཞིག་བྱས་ན། ད་ལྟ་ཡན་ཆད་དུ་ཡིན་ན་ཡང་། བོད་པ་ཞེས་བརྗོད་ན། བློ་གཟུ་བོར་གནས་པའི་རྒྱ་མི་ཚུན་ཆད་ཀྱིས་བོད་པའི་གཤིས་ཀ་ཡག་པོ་རེད། བོད་པ་ཞེས་པ་དེ་སེམས་པ་བཟང་པོ་ཅན་ཡིན། བོད་པ་ཞེས་པ་དེ་ཡག་པོ་ཡོད་ཅེས་བསྔགས་བརྗོད་བྱེད་ས་ཡིན། དངོས་གནས་དྲང་གནས་མི་བཟང་པོ་ཞིག་བྱས་ན་སྤྱི་པའི་དོན་ལ་ཡིན་ན་ཡང་དེས་ཕན། སོ་སོའི་སྒེར་ལ་ཆ་བཞག་ན་འཕྲལ་དུ་སྐྱིད་པ། ཕུགས་ལ་ཕན་པ་སོགས་རང་ལ་ཁ་ཡོད་ལག་ཡོད་ཀྱིས་ཁེ་ཕན་ཡོད་ཡོད་པ་ཡིན། དེའི་ཕྱིར་ཚང་མས་ཧུར་ཐག་འབད་ཐག་བྱས་ན་སྤྱི་ལ་ཡང་ཕན། སྒེར་ལ་ཡང་ཕན་པས་ཡག་པོ་ཡོད། འདིས་ཐུན་དང་ཐུན་མཚམས་ཀྱི་རྣལ་འབྱོར་གཉིས་གྲུབ་པ་ཡིན་པས། དེ་ཡན་ཆད་ཀྱིས་བསྐྱར་བཤད་དེ་ཟིན་པ་ཡིན།

བདག་གིས་ཇི་སྙེད་བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང་། །ཁྱད་པར་རྗེ་བཙུན་བློ་བཟང་གྲགས་པ་ཡི། །བསྟན་པའི་སྙིང་པོ་རིང་དུ་གསལ་བྱེད་ཤོག །ས་གཞི་སྤོས་ཆུས་བྱུགས་ཤིང་མེ་ཏོག་བཀྲམ། །ཞེས་སོགས་མཎྜལ་ཕུལ།

བཤད་པ་དང་པོ།

འདིར་སྐལ་བ་དང་ལྡན་པའི་གདུལ་བྱ་སངས་རྒྱས་ཀྱི་སར་འཁྲིད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང་འཇམ་མགོན་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་ཁྲིད་བཤད་པ་ལ་བཞི། མཛད་པ་པོའི་ཆེ་བ་དང་། ཆོས་ཀྱི་ཆེ་བ་དང་། ཆོས་ལ་ཉན་བཤད་ཇི་ལྟར་བྱ་བ་དང་། གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ། ཞེས་ས་བཅད་བཞི་བཤད་པའི་བཞི་པ་གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བཤད་པ་ལ། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། དང་པོ། ལམ་གྱི་རྩ་བ་བཤེས་གཉེན་བསྟེན་པའི་ཚུལ་རྣམས་ཟིན་པ་ཡིན།

བསྟེན་ནས་བློ་ཇི་ལྟར་སྦྱང་བའི་རིམ་པ།

དལ་བའི་རྟེན་ལ་སྙིང་པོ་བླང་བའི་ཕྱིར་དུ་བསྐུལ་བ།

དེ་ནས། གཉིས་པ་བསྟེན་ནས་བློ་ཇི་ལྟར་སྦྱང་བའི་རིམ་པ་ལ་གཉིས། དལ་འབྱོར་ལ་སྙིང་པོ་བླང་བའི་ཕྱིར་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་ལོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། ཞེས་པ་ནས། གཉིས་པ་དངོས་གཞི་ལ་གཉིས། དལ་འབྱོར་དོན་ཆེ་བར་བསམ་པ་དང་། རྙེད་པར་དཀའ་བ་བསམ་པའོ། །དང་པོ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་དེ་ལྟར་བླ་མ་ལྷའི་རྣལ་འབྱོར་སྒོམ་པ་སྔོན་དུ་བཏང་ནས་སྤྱི་བོར་བླ་མ་གསལ་བཏབ། དེ་ལ་ཡང་ཕུར་ཚུགས་གསོལ་འདེབས་བྱས་ཏེ། དལ་འབྱོར་དོན་ཆེ་རྙེད་དཀའ་སྒོམ་མཁན་གྱིས་མཚམས་འདིར་བསྒོམ་དགོས། འདི་ལ་ཐོག་མར་དལ་འབྱོར་ངོས་གཟུང་བ་དང་། དོན་ཆེ་བ་བསམ་པ་དང་། རྙེད་དཀའ་བ་བསམ་པ། ཞེས་དལ་འབྱོར་ངོས་བཟུང་ནས་དལ་འབྱོར་འདི་ཧ་ཅང་རླབས་ཆེན་པོ་ཞིག་ཡིན་པ་ཤེས་པར་བྱས། འདི་རླབས་ཆེན་པོ་ཡིན་པས་རྟེན་རླབས་ཆེན་པོ་ཡིན་པ་ཙམ་གྱིས་མི་ཆོག་པར་རྟེན་རླབས་ཆེན་པོ་ཡིན་པ་དེ་གས་བྱ་བ་རླབས་ཆེན་པོ་ཞིག་བྱེད་དགོས།

དཔེར་ན། ཐོབ་གོ་ས་ལྟ་བུའི་རླབས་ཆེན་པོ་ཞིག་ཐོབ་པ་ཡིན་ན། དེ་ཙམ་གྱིས་ཆོག་ཤེས་མི་བྱེད་པར་ཐོབ་གོ་ས་དེ་བེད་སྤྱོད་ཡང་དག་པ་ཞིག་བྱས་ནས་རང་གཞན་གྱི་དོན་སྒྲུབ་པ་ཞིག་བྱུང་བ་ཡིན་ན་དོན་གོ་ཆོད་པ་ཡིན། དེ་བཞིན་འདིར་ཡང་དལ་འབྱོར་གྱི་ལུས་རྟེན་བཟང་པོ་ངོ་འཕྲོད་དེ་དལ་འབྱོར་ངོས་བཟུང་ནས་ཆོས་བྱ་དགོས་པར་ཐག་བཅད་གསུངས། འོ་ན། དལ་འབྱོར་ངོས་འཛིན་པ་ལ་སྔོན་ལ་དལ་བ་དང་འབྱོར་པ་ཞེས་པ་གང་འདྲ་ཞིག་ཡིན་སྙམ་ན། འདིར་གསུངས་པ་བཞིན། དམ་པའི་ཆོས་བསྒྲུབ་པ་ལ་ཁོམ་པས་དལ་བ་དང་། ཆོས་བསྒྲུབ་པའི་ཕྱི་ནང་གི་ཆ་རྐྱེན་ཚང་བས་འབྱོར་པ་ཞེས་བྱ། ཞེས་གསུངས་ཏེ། དལ་བ་ཞེས་པ་ནི། ཁྱེད་རང་དེ་རིང་ལས་ཀ་བྱེད་པ་ལ་དལ་ཁོམ་ཡོད་དམ་ཟེར་བ་ལྟར་དལ་བ་ཞེས་པ་བྱེད་ལོང་ཡོད་པའམ་ལྕོགས་པའི་དོན་ཡིན། ང་རང་ཚོ་ངན་འགྲོ་ངན་སོང་གི་གནས་ལྟ་བུར་སྐྱེས་པའི་སྐབས་ཡིན་ན་ཆོས་བྱེད་པའི་ཁོམ་ལོང་ཙམ་ཡང་མེད། དཔེར་ན། དུད་འགྲོ་ལྟ་བུ་ཞིག་ཏུ་སྐྱེས་ཡོད་ན་སྡུག་བསྔལ་གྱི་སྡུག་བསྔལ་མངོན་གྱུར་པ་གཅིག་འཕྲོ་གཉིས་མཐུད་དུ་མེད་པར་ཕྲན་བུ་ཕྲན་བུ་སོས་དལ་བྱས་ནས་འདུག་པ་ཞིག་ཡོད་ཀྱང་། གླེན་ཞིང་གཏི་མུག་པས་མནན་ནས་ཡོད་པས་ནམ་ཡང་ཆོས་བྱེད་པའི་བསམ་བློ་ཙམ་ཡང་འཁོར་བ་མེད།

ང་རང་ཚོ་ནི་དེ་ལྟར་མིན་པར་ཆོས་བསྒྲུབ་པ་ལ་རང་དབང་དུ་འཇུག་ཏུ་ཡོད་པ་ཡིན་གསུངས་ཏེ། དེ་ཡང་། སྐྱབས་རྗེ་ཕ་བོང་ཁ་པས། ད་ཚོད་ངན་སོང་དུ་ཡོད་ན། །དམ་ཆོས་སྒྲ་ཙམ་ཡང་མི་ཐོས། །ལྷ་དང་ལྷ་མིན་དུ་སྐྱེས་ཀྱང་། །རྒྱལ་བསྟན་འདི་འདྲ་དང་མཇལ་དཀའ། །མཐའ་བཞིའི་རྒྱལ་ཁམས་སུ་སྐྱེས་ན། །དགེ་སྡིག་ངོ་ཙམ་ཡང་མི་ཤེས། །ཞེས་སོགས་གསུངས་པ་ལྟར། ད་ལྟའི་སྐབས་སུ་ང་ཚོ་ངན་འགྲོ་ངན་སོང་གི་གནས་སུ་སྐྱེས་ཡོད་ན། སྤྱིར་འཛམ་བུའི་གླིང་འདིའི་སྟེང་དུ་སངས་རྒྱས་ཀྱི་བསྟན་པ་གནས་ཤིང་། དེ་ཡང་། མདོ་སྔགས་ཟུང་འབྲེལ་གྱི་བསྟན་པ་དར་བ། ཆོས་འཆད་ཅིང་ཉན་པ་སོགས་བཤད་སྒྲུབ་ཟུང་འབྲེལ་གྱི་ཐོག་ནས་བསྟན་པ་དར་ནས་ཡོད་ན་ཡང་རང་ཉིད་ཆོས་མི་དར་སའི་ཡུལ་ཞིག་ཏུ་སྐྱེས་པའམ་ངན་འགྲོ་ངན་སོང་གི་གནས་ལྟ་བུ་ཞིག་ཏུ་སྐྱེས་ཡོད་ན་གང་ཡང་བྱེད་ཐུབ་པ་མེད། ངན་འགྲོ་ངན་སོང་གི་གནས་ལས་ཐར་ནས་བདེ་འགྲོའི་ལུས་རྟེན་ཞིག་ཐོབ་ཡོད་ནའང་། ལྷ་ཚེ་རིང་པོ་ལྟ་བུའམ། འདུ་ཤེས་ཤིན་ཏུ་མི་གསལ་བའི་ལྷ་ཞིག་ཏུ་སྐྱེས་ཡོད་ན། ཆོས་ཞེས་པ་འདི་ཡིད་ཀྱིས་བྱེད་དགོས་པ་ཡིན་པས་ཡིད་མི་གསལ་བ་ཞིག་ཡིན་ན་ཆོས་བྱེད་ཐུབ་པ་གང་ཡང་མེད། ང་རང་ཚོ་ནི་དེ་ལྟར་མིན་པར་ད་རེས་མི་ལུས་ཐོབ་ནས་ཡོད་པ་འདི་ཧ་ཅང་སྟབས་ལེགས། མི་ལུས་ཐོབ་ཀྱང་སངས་རྒྱས་འཇིག་རྟེན་དུ་མ་བྱོན་པའི་སྐབས་དང་མུན་པའི་བསྐལ་པ་སོགས་སུ་སྐྱེས་ན། སྤྱིར་འཛམ་བུའི་གླིང་འདིའི་ཐོག་ལ་སངས་རྒྱས་ཀྱི་བསྟན་པ་ཡོངས་ཁྱབ་ཏུ་དར་མེད་པས་རང་གིས་ཉམས་ལེན་བྱེད་ས་མེད།

ང་ཚོ་དེ་ལྟ་བུ་མིན་པར་སངས་རྒྱས་ཀྱི་ཆོས་འཇིག་རྟེན་དུ་དར་བའི་བསྐལ་པ་སྟེ་སྒྲོན་མའི་བསྐལ་པ་ཞིག་ཏུ་སྐྱེས། སྒྲོན་བསྐལ་དུ་སྐྱེས་པ་ཡིན་ན་ཡང་། སངས་རྒྱས་སྔར་བྱུང་ནས་བསྟན་པ་ཞིག་ནས་འགག་ཅིང་། མ་འོངས་པའི་སངས་རྒྱས་གཉིས་པའི་བསྟན་པ་མ་དར་བའི་སྐབས་སུ་སྐྱེས་པ་ཡིན་ན། སྤྱིར་སྒྲོན་མའི་བསྐལ་པར་སྐྱེས་པ་ཡིན་ན་ཡང་། སངས་རྒྱས་མ་བྱུང་བའི་སྐབས་སུ་སྐྱེས་པ་ཡིན་པས་བྱེད་རྒྱུ་གང་ཡང་མེད། ང་རང་ཚོ་ནི་དེ་ལྟར་མིན་པར་སྒྲོན་མའི་བསྐལ་པའི་ནང་ནས་རྣམ་འདྲེན་བཞི་པ་ཤཱཀྱ་སེངྒེའི་བསྟན་པ་མ་ཉམས་པར་ཡོད་པའི་སྐབས་འདི་ལ་སྐྱེས། བསྟན་པ་གནས་པའི་སྐབས་སུ་སྐྱེས་པ་ཡིན་ན་ཡང་། ཡུལ་བྱེ་བྲག་པ་མཐའ་འཁོབ་ནང་པ་སངས་རྒྱས་པའི་ཆོས་མ་དར་སའི་ཡུལ་ཞིག་ཏུ་སྐྱེས་པ་ཡིན་ན། ཆོས་བྱེད་པ་མེད་པས་ང་རང་ཚོ་དེ་ལྟར་མིན་པར་ཆོས་དར་སའི་ཡུལ་དུ་སྐྱེས། ཆོས་དར་སའི་ཡུལ་དུ་སྐྱེས་པ་ཡིན་ན་ཡང་། རང་གིས་ཆོས་བསྒྲུབ་པ་ལ་མེད་མི་རུང་བའི་དབང་པོ་མ་ཚང་བ་དང་། དབང་པོ་སྐྱོན་ཅན་སོགས་ཡིན་ན་མི་འགྲིག་པས། དེ་ལྟར་མིན་པར་དབང་པོ་སྐྱོན་མེད་ཅིག་ཏུ་སྐྱེས། དབང་པོ་སྐྱོན་མེད་ཅིག་ཡིན་ན་ཡང་། རང་ཉིད་ཚེ་སྔ་མའི་བསོད་ནམས་ཀྱི་བསགས་རྒྱབ་མེད་པ་དང་། གྲོགས་ངན་པ་སོགས་ཀྱི་ཐོག་ནས་ལས་འབྲས་མེད་པར་ལྟ་བའམ་སྐྱེ་བ་སྔ་ཕྱི་མེད་པར་ལྟ་བ་སོགས་མཐའ་གཅིག་ཏུ་ལོག་པར་ལྟ་མཁན་ཞིག་ཡིན་ན། ཆོས་རྩ་བ་ནས་མི་བྱེད་པ་དང་ཆོས་ལ་དོ་སྣང་ཙམ་ཡང་མི་བྱེད་པས་ང་རང་ཚོ་དེ་ལྟ་བུ་ཡང་མིན། ཚད་མས་ངེས་པ་འདྲེན་ཐུབ་ཀྱི་ཡོད་ཀྱང་རུང་མེད་ཀྱང་རུང་། ཡིད་དཔྱོད་ཙམ་གྱིས་ཡིན་ནམ་བསམ་པ་ལྟ་བུའི་ཡིད་དཔྱོད་ཙམ་གྱི་གོ་བ་ཞིག་ཡོད་པས། སྔོན་ལ་འདི་གཅིག་པུའི་ཐོག་ནས་ཆོས་ལ་བསྐུལ་མ་བྱེད་པར་ཕན་ཐོགས་ཤིག་འབྱུང་གི་ཡོད།

ད་རེས་ང་རང་ཚོར་སྟེས་དབང་གིས་འགལ་རྐྱེན་སྣ་གཅིག་ཙམ་མིན་པར་འགལ་རྐྱེན་སྣ་མང་པོ་ཞིག་དང་བྲལ་ནས་ཡོད་པའི་གནས་སྐབས་འདིར། བསམ་བློ་ཞིག་བཏང་ན་ད་རེས་དངོས་གནས་གོ་སྐབས་བཟང་པོ་ཞིག་ཐོབ་ཡོད་པ་བློ་ལ་འཆར་ཐུབ། གཙོ་བོ་ནི་དལ་བའི་ཆོས་ཐོབ་པ་འདི་ཡིན། མི་ཁོམ་པའི་རྐྱེན་དེ་དག་དང་བྲལ་བའི་ལུས་རྟེན་བཟང་པོ་འདི་འདྲ་ཞིག་ཐོབ་ནས་ཡོད་པ། དེའི་ཐོག་ལ་མཐུན་རྐྱེན་རང་འབྱོར་དང་གཞན་འབྱོར་ཞེས་པའི་གཞན་འབྱོར་ལྔ་ནི། སངས་རྒྱས་དངོས་ད་ལྟ་འཇིག་རྟེན་ཁམས་སུ་བཞུགས་ཡོད་པ་དང་། སངས་རྒྱས་དངོས་ཀྱིས་ཆོས་གསུངས་པ་དང་། ང་ཚོ་ལ་སངས་རྒྱས་དངོས་ཀྱིས་ཆོས་གསུངས་ནས་རྟོགས་པའི་ཡོན་ཏན་རྒྱུད་ལ་སྐྱེས་པ་ཞིག་ནི་མ་བྱུང་ནའང་། དེའི་དོད་ཐུབ་ལྟ་བུར་སངས་རྒྱས་ཀྱི་གསུང་གི་འཕྲིན་ལས་གཅིག་ནས་གཅིག་ཏུ་བརྒྱུད་དེ། ང་རང་ཚོ་ལ་གདམས་པ་དང་རྗེས་སུ་གདམས་པ་སྩོལ་མཁན་གྱི་བླ་མ་དགེ་བའི་བཤེས་གཉེན་ཡང་ཡོད། དེས་དམ་པའི་ཆོས་བསྟན་པ་ཡང་ཡོད། དེ་ཚུལ་བཞིན་དུ་བསྒྲུབས་པའི་སྒོ་ནས་རང་རྒྱུད་ལ་རྟོགས་པའི་ཡོན་ཏན་བརྙེས་པའི་ཁ་མིག་ཡར་བལྟ་བྱེད་ས་ཡང་དངོས་སུ་ཡོད་པས་དེ་རྗེས་མཐུན་པ་ཚང་ནས་ཡོད།

ད་ལྟའི་གནས་སྐབས་སུ་འགལ་རྐྱེན་གཙོ་ཆེ་བ་མཐའ་དག་དང་བྲལ། མཐུན་རྐྱེན་གཙོ་ཆེ་བ་མཐའ་དག་ཚང་ནས་ཡོད་པ་འདི་དངོས་གནས་ཧ་ལས་པའི་གོ་སྐབས་བཟང་པོ་ཡིན་པས། རྟེན་རླབས་ཆེན་པོ་འདི་ལ་བརྟེན་ནས་དོན་རླབས་ཆེན་པོ་ཞིག་ཅིས་ཀྱང་བྱ་སྙམ་པའི་སྒོ་ནས་ཆོས་བྱ་དགོས་པར་ཐག་བཅད། དེ་ལྟར་བསམས་པའི་ཐོག་ནས་སྤྱི་བོར་བླ་མ་གསལ་བཞིན་པ་དེ་ལ་སྙིང་ཁོང་རུས་པའི་གཏིང་ནས་གསོལ་བ་བཏབ། བདུད་རྩི་འབེབས་སྦྱང་བྱས། རང་གི་རྒྱུད་ལ་དལ་འབྱོར་གྱི་རྟོགས་པ་ཁྱད་པར་ཅན་སྐྱེ་ཐུབ་པའི་བྱིན་རླབས་ཞུས། གསོལ་བ་བཏབ། དེ་ལྟར་བྱེད་དགོས། དེ་ནས། མདོར་ན། རང་ཅག་རྣམས་ཀྱིས་ཐོབ་པའི་དལ་འབྱོར་གྱི་རྟེན་འདི་དོན་ཤིན་ཏུ་ཆེ་སྟེ། ཞེས་པ་ནས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་དེ་ལྟར་དལ་འབྱོར་དོན་ཆེ་བ་བསམས་ནས་དེའི་རྗེས་སུ་རྟེན་བཟང་བ་ཙམ་དུ་མ་ཟད་དོན་ཤིན་ཏུ་ཆེན་པོ་ཡིན་པར་བསམ་དགོས། སྤྱིར་བཟང་པོ་ཞིག་ཡིན་ན་ཡང་། དེ་ཙམ་གྱིས་རང་གཞན་གྱི་དགོས་པ་ཆེན་པོ་སྒྲུབ་ཐུབ་པ་ཞིག་མེད་ན་དེ་ཙམ་གྱིས་རྩ་ཆེ་བ་དང་ཧ་ལས་པ་མེད།

ང་རང་ཚོའི་རྟེན་འདི་ནི་ཤིན་ཏུ་དོན་ཆེ་བ་དང་ལྡན་པ་ཇི་ལྟར་ཡིན་སྙམ་ན། གནས་སྐབས་མངོན་མཐོའི་ལུས་རྟེན་བསྒྲུབ་པ་ཡིན་ན་ཡང་། རྟེན་བཟང་འདི་ལ་བརྟེན་ནས་བདེ་བླག་ཏུ་སྒྲུབ་ཐུབ། མཐར་ཐུག་ངེས་ལེགས་ཐར་པ་དང་ཐམས་ཅད་མཁྱེན་པའི་གོ་འཕང་དེ་ཡང་རྟེན་བཟང་འདི་ལ་བརྟེན་ནས་བདེ་བླག་ཏུ་སྒྲུབ་ཐུབ། ང་རང་ཚོའི་མི་ཚེ་འདི་གའི་མཐོང་ཆོས་ཀྱི་གནས་ཚུལ་ལ་ཆ་བཞག་ན་ཡང་ཁ་སང་སྐད་ཆ་བྱུང་བ་བཞིན། མི་ཞེས་པ་འདི་འཛམ་བུའི་གླིང་འདིའི་སྟེང་ནས་སྲོག་ཆགས་སུ་གྱུར་ནས་ལོ་མང་པོ་སོང་ཡོད། ས་ཡ་སྟོང་ཕྲག་ག་ཚོད་ཡིན་ནམ། ས་ཡ་སྟོང་ཕྲག་བཞི་ལྷག་ཅིག་ཡིན་ནམ། དེ་ལྟ་བུའི་དུས་ཡུན་མང་པོ་སོང་ཡོད། དེའི་རིང་ལ་འཛམ་བུའི་གླིང་འདིའི་སྟེང་དུ་སྲོག་ཆགས་མི་འདྲ་བ་མང་པོ་བྱུང་ནས་རིམ་པས་རིམ་པས་བརྒྱུད་པ་སྐྱེ་བ་བཟང་དུ་སོང་སྟེ། གང་ལྟར་འགྱུར་བ་མང་པོ་ཞིག་སོང་ཡོད། དེའི་ནང་ནས་མི་ནི་བྱེད་རྒྱུ་འབེལ་ཤོས་ཡིན་པས་ཕན་ཐོགས་པ་ཡང་མང་པོ་བྱས་ཡོད་ལ་གནོད་པ་ཡང་མང་པོ་བྱས་ནས། མི་བྱེད་དགུ་བྱེད་བྱེད་མཁན་ཚ་ཤོས་ནི་མི་ཡིན། དེ་བྱུང་དོན་ནི་མིའི་ཀླད་པ་འདི་དང་མིའི་བསམ་བློ་འདི་བསམ་བློ་གཏོང་བ་དང་ལེགས་ཉེས་དཔྱོད་པ་དང་འཆར་གཞི་འགོད་པ་ལ་ཧ་ཅང་ཤུགས་ཆེན་པོ་དང་སྟོབས་ཆེན་པོར་གྱུར་ཡོད་པས་ཡིན།

དེ་ལྟར་སྲོག་ཆགས་འདྲ་མི་འདྲ་མང་པོ་ཞིག་ཡོད་པའི་ནང་ནས་མིའི་ལོ་རྒྱུས་ལྟ་བུའི་འཁྲུག་ཆ་དོད་པོ་དང་། རྙོག་འཛིང་ཆེན་པོ་ཞིག་སྲོག་ཆགས་གཞན་གྱི་ལོ་རྒྱུས་ནང་དུ་མེད་པ་ང་ཚོས་མཐོང་བཞིན་པའི་གནས་ཚུལ་འདིས་ཤེས། དེའི་ཕྱིར། མིའི་ཀླད་པ་འདི་ནུས་པ་ཆེན་པོ་ཞིག་ཏན་ཏན་རེད། ཚེ་འདིའི་གནས་ཚུལ་ཙམ་མ་ཡིན་པར་མཐོང་བའི་ཆོས་སུ་མ་གྱུར་པའི་ཕྱི་མ་ཕན་ཆད་ཀྱི་གནས་ཚུལ་ཡིན་ན་ཡང་། མིས་འཆར་གཞི་བཀོད། བསམ་བློ་བཏང་། བང་བསྒྲིགས་ནས་རང་གཞན་ལ་ཕན་པའི་བསམ་བློ་གཏོང་བ་དང་ཐབས་ཤེས་བྱེད་ཐུབ་པ་ཞིག་ཡོད་པས་རྟེན་འདི་དོན་ཆེན་པོ་ཡིན། ལམ་བགྲོད་པ་ལྟ་བུར་ཆ་བཞག་ན་ཡང་། བྱང་ཆུབ་ཀྱི་སེམས་སོགས་སྟོབས་ཆེ་བ་ཞིག་རྟེན་འདིའི་ཐོག་ནས་སྐྱེ་ཐུབ། དེ་བཞིན་སོ་ཐར་གྱི་སྡོམ་པ་དང་བྱང་ཆུབ་སེམས་དཔའི་སྡོམ་པ་དང་སྔགས་ཀྱི་སྡོམ་པ་སོགས་བསོད་ནམས་ཀྱི་ཚོགས་རྒྱ་ཆེན་པོ་སྡུད་བྱེད་ཀྱི་སྡོམ་པ་རྣམས་གོང་ནས་གོང་དུ་འཕེལ་བ་ལ་རྟེན་འདིའི་ཐོག་ནས་བདེ་བླག་ཏུ་སྒྲུབ་ཐུབ་པ། དེ་ལྟར་གནས་སྐབས་དང་མཐར་ཐུག་གང་གི་ཆ་ནས་ཡིན་ན་ཡང་། རྟེན་འདི་དངོས་གནས་ནུས་པ་དང་ལྡན་པ་ཞིག་ཡིན།

གནས་སྐབས་དང་མཐར་ཐུག་གང་ལ་བསམས་ཀྱང་དོན་ཤིན་ཏུ་ཆེན་པོ་སྒྲུབ་ཐུབ་པའི་ནུས་པ་དང་ལྡན་པའི་ལུས་རྟེན་ཞིག་རྙེད་ནས་ཡོད་པ་འདི་བར་མ་དོར་ཆུད་ཟོས་སུ་བཏང་ན་ག་ལ་འགྲིག །རང་གིས་འབད་བརྩོན་གྱིས་ཐབས་ཤེས་བྱས་ན། ཉི་མ་རེ་རེ་དང་ཆུ་ཚོད་སྐར་མ་རེ་རེ་བྱས་ནས་དོན་རླབས་ཆེན་པོ་དང་རྒྱ་ཆེན་པོ་ཞིག་སྒྲུབ་ཐུབ། དེ་ཡང་། སྔོན་ཚེ་གཅིག་ལུས་གཅིག་ལ་སངས་རྒྱས་ཀྱི་གོ་འཕང་བརྙེས་པར་མཛད་པའི་འཕགས་པའི་ཡུལ་གྱི་སྐྱེས་མཆོག་དང་། བོད་གངས་ཅན་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པའི་སྐྱེས་བུ་དམ་པ་རྣམས་ཀྱིས་སྤངས་རྟོགས་མཐར་ཕྱིན་པར་མཛད་པ་དེ་ཡང་། ལུས་རྟེན་བཟང་པོ་འདི་ཡོད་པའི་ཐོག་ནས་རྣམ་མཁྱེན་གྱི་གོ་འཕང་བདེ་བླག་ཏུ་བསྒྲུབ་ནུས་པ་བྱུང་བ་ཡིན། དེ་ཡང་རྣམ་མཁྱེན་སྒྲུབ་པའི་རྟེན་གྱི་ངོས་ནས་བཤད་ན། ད་ལྟ་རྙེད་པའི་རྟེན་འདི་དང་སྔོན་གྱི་སྐྱེས་བུ་དམ་པ་རྣམས་ཀྱིས་རྙེད་པའི་ལུས་རྟེན་གཉིས་ལ་བཟང་ངན་དང་དམན་མཆོག་གི་ཁྱད་པར་གང་ཡང་མེད། སྔོན་གྱི་སྐྱེས་བུ་དེ་དག་གིས་ཀྱང་རྟེན་བཟང་པོ་འདིའི་ཐོག་ནས་ལམ་གྱི་རྟོགས་པའི་ཡོན་ཏན་གོང་ནས་གོང་དུ་སྤེལ་ནས་མཐར་མངོན་པར་རྫོགས་པར་སངས་རྒྱས་པ་ཡིན།

ང་རང་ཚོའི་ངོས་ནས་ཆ་བཞག་པ་ཡིན་ན་ཡང་། མངལ་སྐྱེས་ཁམས་དྲུག་ལྡན་གྱི་ལུས་རྟེན་འདིའི་ཐོག་ནས་རྣམ་མཁྱེན་གྱི་གོ་འཕང་ངེས་པར་བསྒྲུབ་དགོས། བསྒྲུབ་པའི་གོ་སྐབས་གཞན་དང་མི་འདྲ་བ་བཟང་པོ་ཞིག་ད་རེས་སྟེས་དབང་གིས་རྙེད་ནས་ཡོད་པས་ད་རེས་རིག་པ་མ་བསྒྲིམས་ན་ག་དུས་བསྒྲིམ། ད་རེས་དངོས་གནས་དྲང་གནས་ཐབས་ཤེས་ཤིག་བྱས་ནས་རང་ལ་ནུས་པ་གང་ཡོད་པ་སྟོན་པའི་དུས་སུ་བབ་འདུག་བསམ་པའི་བསམ་བློ་ཞིག་བཏང་། དེ་ལྟར་གཞན་དག་གི་མཛད་པ་རྣམ་པར་ཐར་པ་ལ་ཡང་ལུང་གི་སྒྲུབ་བྱེད་དང་རིགས་པའི་སྒྲུབ་བྱེད་སོགས་ཀྱི་ཐོག་ནས་བལྟས། བླ་མས་ཁྲིད་གནང་བའི་སྐབས་ཀྱི་གསུང་བཤད་རྣམས་ཀྱང་སེམས་ལ་དྲན་པར་བྱས། དེ་ལྟར་མཐའ་སྐོར་རི་སྐོར་གྱིས་བསམ་བློ་བཏང་སྟེ། གནས་སྐབས་དང་མཐར་ཐུག་གི་འདོད་དོན་བདེ་བླག་ཏུ་སྒྲུབ་ཐུབ་པའི་དལ་འབྱོར་གྱི་རྟེན་བཟང་པོ་ནུས་པ་དང་ལྡན་པ་འདི་ལྟ་བུ་ཞིག་ཐོབ་པ་ནི་དངོས་གནས་དྲང་གནས་རྨི་ལམ་མིན་ན་ཅི་ཡིན། འདི་ལྟ་བུའི་རྟེན་བཟང་ཐོབ་པ་འདི་ཆུད་ཟོས་སུ་མ་སོང་བ་ཞིག་ཅིས་ཀྱང་བྱ། འདི་ཆུད་ཟོས་སུ་བཏང་ན་རང་ཉིད་རིག་སྔགས་ཀྱིས་རྨོངས་པར་བྱས་པའམ། སྨྱོ་ཆུ་འཐུངས་པ་ལྟ་བུའི་ཧ་ཅང་ཐབས་སྐྱོ་པོར་གྱུར་པ་ཡིན་པས། ད་རེས་རྟེན་བཟང་འདི་རང་གཞན་གྱི་དོན་གཉིས་རླབས་ཆེན་པོ་སྒྲུབ་ཐུབ་པ་ཞིག་གི་ཐོག་ལ་ཅིས་ཀྱང་ནས་བེད་སྤྱོད་བྱ་སྙམ་པའི་བསམ་བློ་བཏང་། དལ་འབྱོར་དོན་ཆེ་བ་བསམས་ནས་ཆོས་སྒྲུབ་ནུས་པར་ཐག་བཅད་གསུངས།

དེ་ནས་དལ་འབྱོར་རྙེད་པར་དཀའ་བ་བསམ་པ་དེ་ཡིན། དེ་ཡང་། གཉིས་པ་རྙེད་པར་དཀའ་བ་བསམ་པ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །གསུམ་པ་མཇུག་ཏུ་ཇི་ལྟར་བྱ་བ་ནི། སྔར་བཞིན་ཡིན་ལ། གཉིས་པ་ཐུན་མཚམས་སུ་དལ་འབྱོར་གྱི་ཆོས་སྐོར་སྟོན་པའི་གསུང་རབ་དགོངས་འགྲེལ་དང་བཅས་པ་ལ་བལྟ་བ་སོགས་ནི་སྔར་བཞིན་ནོ། །ཞེས་རྙེད་པར་དཀའ་བ་བསམ་པ་ནི། དལ་འབྱོར་འདི་འདི་དང་ཕྱི་མའི་དོན་ཆེན་པོ་བསྒྲུབ་པའི་ནུས་པ་དང་ལྡན་པ་ཞིག་ཡིན་ན་ཡང་། ད་རེས་ལོ་ན་ཚོད་ཀྱང་རྒས། ཕྱི་ནང་གི་རྐྱེན་མང་པོ་ཞིག་ལ་ཐོགས་ནས་ཡོད་པས་ད་རེས་མི་ཚེ་འདི་ལ་ནི་ཧ་ཅང་ཁག་པོ་ཡིན། སྐྱེ་བ་ཕྱི་མར་ཡག་པོ་ཞིག་མི་འབྱུང་ངམ། དཀོན་མཆོག་གི་ཐུགས་རྗེས་སྐྱེ་བ་ཕྱི་མར་འགྲིག་ཙམ་མི་འབྱུང་ངམ་བསམས་ནས་རེ་བ་བརྒྱབ་ནས་བསྡད་ན་ཉེན་ཁ་ཆེ། མི་ཞིག་ལ་མཚོན་ན་ཇི་ཙམ་གྱིས་ཐབས་སྐྱོ་ཡང་རང་གི་ལག་པར་འདོད་དོན་སྒྲུབ་བྱེད་ཀྱི་དངུལ་དངོས་པོ་གང་ལ་གང་འཚམ་ཡོད་ན། དེས་ཆོག་མི་ཤེས་པའི་བསམ་བློ་འཁོར་ཏེ་སྣང་མེད་དུ་བཏང་ནས་ཕར་གཡུགས། ད་ལྟ་རང་གི་ལག་པར་སྒོར་མོ་བརྒྱ་ཕྲག་གཅིག་གམ་སྟོང་ཕྲག་གཅིག་ཡོད་ན་འདི་ལ་བྱེད་རིན་མེད་ཟེར་ནས་དེ་ཡང་སྣང་མེད་དུ་ཕར་གཡུགས། སང་ཉིན་སྒོར་མོ་ཁྲི་གཅིག་ངའི་ལག་པར་ཐེབས་པར་ཤོག །ཁྲི་གཅིག་བྱུང་ན་ངས་མ་རྩ་བཙུགས་ནས་ཚོང་བརྒྱབ་སྟེ། ངོ་སོ་ཐོན་པ་ཞིག་བྱེད་རྒྱུ་ཡིན་ཟེར་ན་མི་དེ་ལྐུག་པ་ཡིན།

དེ་ལས་རང་གི་ལག་པར་བརྒྱ་དང་སྟོང་ལས་མེད་ཀྱང་ཡོད་པ་དེ་གའི་ཐོག་ནས་ཐབས་ཤེས་ཤིག་བྱས་ན་སྨོན་ལམ་ཙམ་མིན་པར་རང་གི་ལག་པར་ཡོད། ཡོད་པ་དེ་ཕར་གཡུགས། སང་ཉིན་སྒོར་མོ་སྟོང་ཕྲག་འགའ་ཞིག་འབྱུང་བར་ཤོག་ཅེས་སྨོན་ལམ་བརྒྱབ། འཕྲིན་བཅོལ་བཏང་ནས་བསྡད་ན་འབྱུང་དང་མི་འབྱུང་ཐེ་ཚོམ་ཡིན། ཐེ་ཚོམ་ཡིན་པ་ཞིག་ལ་རེ་བ་བཅོལ་བ་ལས་ད་ལྟ་མང་ཉུང་ལ་མ་བལྟོས་པར་རང་གི་ལག་པར་ཡོད་པ་དེ་ལ་བསམ་བློ་བཏང་ན་ལེགས། དཔེ་དེ་བཞིན་དུ། ང་རང་ཚོ་རྒས་ཤིང་འཁོགས་ནས་ཇི་ཙམ་གྱིས་ཐབས་སྐྱོ་ནའང་མི་ལུས་ཤིག་ཐོབ་ནས་ཡོད་པས། དཔེར་ན། འགའ་ཞིག་གིས་རྟ་ཅང་ཤེས་ཞེས་དང་གླང་པོ་རིན་པོ་ཆེ་ཞེས་རིན་ཐང་བྲལ་བའི་དངོས་པོར་རྩི་མཁན་ཡོད། སྔ་མོ་བོད་ནས་ཡིན་ན་ཡང་། གླང་པོ་རིན་པོ་ཆེ་ཞེས་རིན་པོ་ཆེའི་མིང་བཏགས་ནས་རྩ་ཆེན་པོར་རྩི། དེ་རིང་ཁ་སང་མེའི་སོར་དང་། ཏེ་ཛུ་དང་། ཅང་ལང་གས་རྒྱ་གར་གྱི་ཡུལ་འགའ་ཞིག་ནས་གླང་ཆེན་མཐོང་ན་དགྲ་མཐོང་མཐོང་བྱེད། བཞད་མོ་བཞད། གླང་ཆེན་ཐག་རིང་པོར་ཡོད་ན་གླང་པོ་རིན་པོ་ཆེ་ཞེས་བྱིན་རླབས་ཆེན་པོ་དང་། གླང་ཆེན་ཐག་ཉེ་པོར་སླེབས་པའི་ཚེ་སྐད་བརྒྱབ་ན་ཨེ་དྲག །ཆོ་ཆོ་ཟེར་ནས་འཕུད་དགོས་པ་འདུག །

དེ་ལྟར་གླང་པོ་རིན་པོ་ཆེ་ཞེས་རྩ་ཆེན་པོར་རྩི་བ་དེ་ལ་ཧ་ཅང་ལུས་སྟོབས་ཆེན་པོ་དང་ཤུགས་བཟང་པོ་ཡོད་ནའང་། དེ་ལས་ཚུར་ཕྱོགས་དེར་མི་སྤོ་ལགས་འཆི་ཆོག་ཆོག་ལག་པས་ཁྱོག་ཙམ་ཞིག་ཡོད་ན། དེ་ཇི་ཙམ་ཐབས་རྡུགས་ཡིན་ན་ཡང་། ཁ་ནས་མ་ཎི་འདོན་ཤེས་པ་དང་སྐྱབས་འགྲོའི་བསམ་བློ་འཁོར་ཤེས། དེར་མི་ལུས་ཐོབ་ཡོད་པས་བྱེད་པ་ཡིན་ན་བྱེད་རྒྱུ་ཡོད། སྐབས་རེར། ད་རེས་བྱུང་མ་སོང་ཟེར་ནས་སྡུག་སྐད་ལུང་པ་གང་བརྒྱབ་སྟེ། སྐྱེ་བ་ཕྱི་མར་འབྱུང་བ་ཞིག་བྱེད་རྒྱུ་ཡིན་ཟེར་ནས་སྐྱབས་འཇུག་དང་སྨོན་ལམ་ཙམ་རྒྱག་པ་ནི་ནོར་འཁྲུལ་ཡིན། འདི་ནི་གཙོ་བོ་སེམས་ཀྱི་ནང་དུ་དལ་འབྱོར་རྙེད་དཀའ་བ་ལ་བསམ་བློ་མ་འཁོར་བར་དལ་འབྱོར་ཞེས་པ་ནི། ལེན་ཆོག་ཆོག་དང་ལེན་ཤག་ཤག་ཅིག་ཞེ་ཕུགས་སུ་བཟུང་ནས་དལ་འབྱོར་དཀོན་པོ་ཡིན་པའི་འདུ་ཤེས་མ་སྐྱེས་པས་ཡིན། དེ་ཡང་། དལ་འབྱོར་འབེལ་པོ་ཡིན་པས་མ་འོངས་པ་ལ་ཐོབ་ཐུབ་བསམ་པའི་བསམ་བློ་འཁོར་ན་ལྷོད་གཡེང་ལ་འགྲོ་བའི་ཉེན་ཁ་ཆེ། ལྷོད་གཡེང་དུ་སོང་སྟེ་རྗེས་སུ་དལ་འབྱོར་ཐོབ་ཐུབ་ན་འགྲིགས་ཀྱང་། མ་ཐོབ་ན་མགོ་ལོག་ཆེན་པོ་བཙལ་རྒྱུ་རེད། དེའི་ཕྱིར་དལ་འབྱོར་རྙེད་དཀའ་བའི་ཚུལ་བསམས་ནས་དཀོན་པོ་ཡིན་པ་ལ་བསམ་བློ་འཁོར་ན། ད་ལྟ་ཐོབ་པའི་དལ་འབྱོར་འདི་ལ་གཅེས་སྤྲས་ཀྱི་བློ་འབྱུང་བ་དང་། ད་རེས་ཉིན་གཅིག་ལས་མེད་ཀྱང་དེའི་རིང་ལ་གང་ཡོང་ཅི་ཡོང་ངེས་པར་བྱེད་དགོས་བསམ་པའི་བསམ་བློ་འཁོར་ཐུབ།

དེ་ལྟར་དལ་འབྱོར་རྙེད་དཀའ་བ་བསམ་པ་གལ་ཆེན་པོ་ཡིན་པ་ཤེས་པ་ལ་ལས་འབྲས་ཀྱི་རྣམ་གཞག་ཤེས་དགོས་ཤིང་། ལས་འབྲས་ཀྱི་རྣམ་གཞག་ཤེས་པ་ནི་ནང་པ་སངས་རྒྱས་པའི་རྟེན་འབྱུང་གི་ལྟ་བ་སྤྱིའི་འགྲོ་སྟངས་མ་ཤེས་ན་ཁག་པོ་ཡིན། སྤྱིར་ཡོད་མེད་ཅེས་པ་ནི་ཚད་མས་དམིགས་མ་དམིགས་ཀྱི་ཐོག་ནས་ཐག་གཅོད་བྱེད་དགོས་པས། ཚད་མས་དམིགས་པ་ཡོད་པའི་མཚན་ཉིད་ཅེས་རང་འཇོག་བྱེད་ཀྱི་ཚད་མ་ཡོད་ན་དེ་དང་དེ་ཡོད་པར་ཐག་གཅོད་པ་དང་། འཇོག་བྱེད་ཀྱི་ཚད་མ་མེད་ན་མེད་པ་ཡིན། ཡོད་པའི་ཆོས་ལ་འདི་ལྟར་བལྟས་པ་ཡིན་ན་སྐབས་རེར་ཡོད་ཅིང་སྐབས་རེར་མེད་པ་འདིས་གང་གི་རྟགས་བསྟན་པ་ཡིན་སྙམ་ན། རྒྱུ་ལ་བརྟེན་པའི་རྟགས་བསྟན་པ་ཡིན།

རྒྱུ་ལ་མི་ལྟོས་པའི་ཆོས་ཤིག་ཡོད་ན། ཡང་ན། རྟག་ཏུ་ཡོད་པའམ་རྟག་ཏུ་མེད་པ་གང་རུང་ལས་མ་འདས། རེས་འགའ་འབྱུང་ལ་རེས་འགའ་མི་འབྱུང་བ་འདིས་རྐྱེན་ལ་ལྟོས་པའི་རྟགས་བསྟན་པ་ཡིན་པས། དེ་ལྟར་རྒྱུ་རྐྱེན་ལ་ལྟོས་པའམ་རྒྱུ་རྐྱེན་གྱི་དབང་གིས་བྱུང་བའི་རིགས་གཅིག་ཡོད་ཅིང་། རེས་འགའ་སྐྱེས་པའི་རྟགས་ཀྱིས་རང་ཉིད་སྐྱེད་བྱེད་ཀྱི་རྒྱུ་ཡོད་པར་སྒྲུབ་པ་དང་། རང་ཉིད་སྐྱེད་བྱེད་ཀྱི་རྒྱུ་རྐྱེན་ལ་ལྟོས་པའི་ཆོས་གཅིག་དང་རང་ཉིད་སྐྱེད་བྱེད་ཀྱི་རྒྱུ་རྐྱེན་ལ་མི་ལྟོས་པར་རྟག་ཏུ་ཡོད་པའི་ཆོས་གཅིག་དང་གཉིས་ཡོད།

རྒྱུ་རྐྱེན་ལ་བརྟེན་ནས་སྐྱེས་ཤིང་རྒྱུ་རྐྱེན་ལ་བལྟོས་ནས་གྲུབ་པའི་འདུས་བྱས་རྣམས་རྒྱུ་རྐྱེན་གྱི་གཞན་དབང་ཅན་ཡིན། གཞན་དབང་གི་དངོས་པོའི་ཆོས་ལ་ང་རང་ཚོས་མཐོང་བའི་ཕྱིའི་རྡུལ་ཕྲ་རབ་ཀྱིས་མཚོན་པའི་གཟུགས་ཅན་གྱི་ཆོས་གཅིག་དང་། ཡང་། དབྱིབས་དང་ཁ་དོག་སོགས་ཐོགས་རེག་ཙམ་ཡང་མེད་པའི་གསལ་ཙམ་རིག་ཙམ་གྱི་བདག་ཉིད་ཀྱི་ཤེས་པའི་རིགས་གཅིག་དང་། ཡང་། གཟུགས་ཅན་གྱི་དངོས་པོ་ལྟར་རྡོག་རྡོག་ཅིག་མཛུབ་མོ་འཛུགས་ས་མེད་པའི་ལོ་དང་དུས་སོགས་ལྡན་མིན་འདུ་བྱེད་ཀྱི་རིགས་གཅིག་དང་གསུམ་ཡོད། དེའི་ནང་ནས་ང་ཚོས་འདིར་ཕན་དང་གནོད་པའི་སྐོར་བཤད་ན། སྤྱིར་བཏང་གི་རྒྱུ་དང་འབྲས་བུའི་རྣམ་གཞག་ཙམ་མིན་པར་ད་ལྟ་འདིར་ཕན་གནོད་དམ་བདེ་སྡུག་དང་འབྲེལ་བའི་རྒྱུ་འབྲས་བཤད་པ་གལ་ཆེ། དེ་ལྟར་ཕན་གནོད་དང་བདེ་སྡུག་གི་སྐོར་བཤད་པ་ཡིན་ན། ནང་ཤེས་པ་དང་འབྲེལ་བའི་ཐོག་ནས་བདེ་སྡུག་གི་སྐོར་བཤད་པ་མ་གཏོགས་ཤེས་པ་དང་མ་འབྲེལ་བའི་ཐོག་ནས་བདེ་སྡུག་གི་སྐད་ཆ་བཤད་མི་ཐུབ། དེའི་ཕྱིར་བདེ་སྡུག་གི་རྒྱུ་འབྲས་ཀྱི་རྣམ་གཞག་རྣམས་ནང་ཤེས་པ་དང་འབྲེལ་བའི་ཆོས་ཀྱི་ཐོག་ནས་བྱུང་བ་ཡིན་པས། བདེ་སྡུག་གི་ཚོར་བ་མི་འདྲ་བ་མྱོང་བཞིན་པའི་ང་རང་ཚོའི་ལུས་འདི་རྒྱུ་དང་རྐྱེན་ལ་བརྟེན་ནས་བྱུང་བ་ཡིན་པ་གསལ་ཐག་ཆོད་ཡིན།

རྣམ་པར་ཤེས་པས་ཟིན་མ་ཟིན་གྱི་སྟེང་ནས་གསོན་པོའི་ལུས་ཡིན་མིན་བཤད་པའི་ཟིན་བྱེད་ཀྱི་ཤེས་པ་འདི་ལ་དབྱིབས་ཀྱང་མེད་ཅིང་། ཁ་དོག་ཀྱང་མེད་པ། མྱོང་བའི་བདག་ཉིད་ཙམ་ཡིན་པས་སྤྱིར་ཡོད་པ་ནི་ཡིན་ལ། ཡུལ་དེ་དང་དེར་འཕྲད་པའི་ཚེ་ཡུལ་དེའི་རྣམ་པ་ཤར་བའི་གསལ་ཙམ་རིག་ཙམ་གྱི་བདག་ཉིད་ཀྱི་རིག་པའི་ངོ་བོ་ཞིག་ཡོད་ནི་ཡོད་ལ། ཕྱིའི་ལུས་ལ་རྒྱུ་དང་རྐྱེན་མང་པོ་ཡོད་པ་བཞིན། ནང་གསལ་ཙམ་རིག་ཙམ་གྱི་བདག་ཉིད་ཀྱི་ཤེས་པ་ཡང་། རྒྱུ་དང་རྐྱེན་གྱི་ཐོག་ནས་བྱུང་བ་ལ་བསམ་བློ་ཞིག་བཏང་ན། སྤྱིར་རྒྱུ་ལ་རང་གི་ངོ་བོ་སྐྱེད་པའི་ཉེར་ལེན་གྱི་རྒྱུ་དང་། གནས་སྐབས་གནས་སྐབས་ཀྱི་རྐྱེན་བྱེད་པའི་ལྷན་ཅིག་བྱེད་རྐྱེན་སོགས་རིགས་མང་པོ་ཡོད་པས། ཆོས་རེ་རེ་འགྲུབ་པའི་ཚེ་རྒྱུ་རྐྱེན་མང་པོ་འཛོམས་པའི་ཐོག་ནས་འབྱུང་དགོས། ཆོས་དེ་དང་དེ་སྐྱེ་བ་ལ་རང་རང་གི་གཤིས་ལུགས་སམ། དོན་དམ་བདེན་པའི་གཤིས་ལུགས་ལྟ་བུ་མིན་པའི་སྤྱིར་ཁོ་རང་གི་གཤིས་ལུགས། དཔེར་ན། ཆུ་གཤེར་བའི་ངོ་བོ་ཡིན་པ་དང་། མེ་ཚ་བའི་ངོ་བོ་ཡིན་པ་དང་། རླུང་གཡོ་བའི་རང་བཞིན་ཡིན་པ་ལྟ་བུའི་རང་རང་གི་རང་གཤིས་སམ་རང་རང་གི་ཆོས་ཉིད་ལྟ་བུ་ཞིག་ཡོད་ཅིང་། དེ་དག་ནི་གློ་བུར་བའི་རྒྱུ་རྐྱེན་གྱིས་གསར་དུ་བྱས་པ་ཞིག་ཕལ་ཆེར་ཡིན་ནམ། གང་འདྲ་ཡིན་མིན་མི་ཤེས། དེ་ནི་ང་རང་ཚོའི་སེམས་ཅན་གྱི་ལས་བཟང་ངན་གྱིས་དེ་ལ་ཕན་པའི་འགྱུར་བ་འགྲོ་བ་ཞིག་ཡོད་མེད་མི་ཤེས།

དེ་ལ་ཆོས་ཉིད་ཀྱི་རིགས་པ་ཞེས་པ་དེ་སྐྱེ་དགོས་པ་རེད། དེ་ནས་བྱ་བ་བྱེད་པའི་རིགས་པ། ལྟོས་པའི་རིགས་པ། དེ་དག་གཞིར་བཞག་པའི་ཐོག་ནས་འཐད་སྒྲུབ་ཀྱི་རིགས་པ། གང་ལྟར་དཔྱད་པར་བྱ་བའི་ཡུལ་ཤེས་བྱ་ལ་དཔྱོད་པའི་ཚེ་ཤེས་བྱ་རང་རང་གི་སྡེ་ཚན་སོ་སོའི་གཤིས་ལུགས་སམ་གནས་ལུགས་ཏེ། ཆོས་ཉིད་ཅེས་གྲགས་པའི་ཆོས་ཉིད་ཀྱི་ཡིན་ཚུལ་གང་འདྲ་ཡིན་མིན་ཤེས་པར་བྱས་ཏེ་གཏན་ལ་ཕབ་པའི་སྒོ་ནས་གསལ་ཙམ་རིག་ཙམ་གྱི་བདག་ཉིད་རང་གི་གཤིས་ལུགས་སམ་ཆོས་ཉིད་ལྟ་བུར་ཡོད་པ་དེ་གཞི་ལ་བཞག་པའི་ཐོག་ནས་ཤེས་པའི་རྣམ་གཞག་ཤེས་དགོས་ཤིང་། དེ་གཞི་ལ་བཞག་པའི་ཐོག་ནས་ཤེས་པ་ལ་བསྒྱུར་བཅོས་གཏོང་དགོས། ཕྱིའི་གཟུགས་སོགས་ཀྱི་ཆོས་ཡིན་ན་རང་རང་གི་རྡུལ་ཕྲ་རབ་འདུས་པའི་བདག་ཉིད་དམ་ཕྲ་རབ་ཀྱི་རང་བཞིན་ཅན་ཡིན་པས་རྡུལ་ཕྲ་རབ་སོ་སོའི་རྡུལ་ཚོགས་པའི་སྟེང་ནས་རྐྱེན་མི་འདྲ་བ་དང་ཕྲད་ནས་འབྱུང་བ་ཡིན།

དཔེར་ན། དེ་རིང་ཁ་སང་དངོས་ཁམས་རིག་པ་དང་རྫས་སྦྱོར་རིག་པ་སོགས་ཚན་རིག་གི་སྡེ་ཚན་མི་འདྲ་བའི་ཐོག་ནས་འབྱུང་ཚུལ་བཤད་པ་ལྟར། ཡག་ཉེས་གཙོ་བོ་ཤེས་པ་ཞིག་ཡིན་ན་གསལ་ཙམ་རིག་ཙམ་གྱི་བདག་ཉིད་དེ་ཁོ་རང་གི་ཆོས་ཉིད་དུ་ཡོད་ཅིང་། ཕྱིའི་གཟུགས་ཅན་གྱི་ཆོས་ཤིག་ཡིན་ན་ཡང་། རང་རང་གི་གཟུགས་ཅན་དུ་ཆོས་ཉིད་ཀྱིས་ཡོད། འཛམ་བུའི་གླིང་འདི་ཐོག་མར་ཆགས་པའི་སྐབས་སུ་དུས་འཁོར་བའི་ཆོས་སྐད་ཀྱིས་བཤད་ན། མ་འོངས་འབྱུང་འགྱུར་གྱི་འབྱུང་བ་བཞི་གའི་རྩོམ་གཞིར་གྱུར་པའི་ནམ་མཁའི་རྡུལ་ཞེས་པ་ཞིག་གསུངས་ཤིང་། དེ་ལྟ་བུའི་ནམ་མཁའི་རྡུལ་གྱིས་རྩོམ་གཞི་བྱས་ནས་དེ་ནས་འབྱུང་བའི་རྡུལ་དེ་དག་བྱུང་བའི་ཐོག་ནས་འཛམ་བུའི་གླིང་འདི་ཆགས་པར་གསུངས་ཡོད།

ཡང་། མཐའ་མར་འཛམ་བུའི་གླིང་འདི་སྟོངས་པའི་ཚེ་འབྱུང་བ་བཞི་པོ་རང་རང་གི་ནུས་པ་ཕྲ་རུ་ཕྲ་རུ་སོང་ནས་མཐའ་མར་ནམ་མཁའི་རྡུལ་གྱི་ཐོག་ལ་འགྲོ་བ་ཞིག་ཡིན་པ་འདྲ། དེ་ལྟ་བུའི་ནམ་མཁའི་རྡུལ་གྱི་ཐོག་མ་དང་མཐའ་མའི་མཚམས་ཤིག་བཞག་ན་གང་འདྲ་ཞིག་འཇོག་པ་ཡིན་ནམ། ཡག་པོ་ཞིག་མི་ཤེས། རྡུལ་དེ་དག་ལས་གྲུབ་པའི་རྡུལ་རགས་པ་ཞིག་གི་དབང་དུ་བྱས་ན་མཐའ་མ་ནི་ཡོང་རྒྱུ་རེད། བཞི་བརྒྱ་པའི་ནང་དུ་གསུངས་པ་བཞིན། དངོས་པོ་རིགས་གཅིག་ལ་ནི་མཐའ་མ་འབྱུང་བ་ཡོད་ཀྱང་ཐོག་མ་ནི་འབྱུང་བ་མེད། གང་ཡིན་སྙམ་ན། རྒྱུ་དེའི་ཉེར་ལེན་གྱི་རྒྱུ། དེའི་ཡང་ཉེར་ལེན་གྱི་རྒྱུ། དེའི་ཡང་ཉེར་ལེན་གྱི་རྒྱུ་ཞེས་ཡར་དེད་པ་ཡིན་ན་དེའི་ཐོག་མ་རྩི་ཐུབ་པ་མེད། ད་ལྟའི་ང་རང་ཚོ་འཛམ་བུའི་གླིང་འདིར་ཡོད་པའི་ཕྱིའི་སྣོད་ཀྱི་རྫས་དང་ནང་བཅུད་ཀྱི་སེམས་ཅན་གྱི་རྒྱུད་ཀྱི་ལུས་ཀྱི་རྫས་དེ་དག་གི་ཐོག་མ་ཡར་གཏུགས་པ་ཡིན་ན། འཛམ་བུའི་གླིང་གི་རྩོམ་གཞིར་གྱུར་པའི་ནམ་མཁའི་རྡུལ་ལ་ཐུག་ཡོད།

དེ་ལྟར་བསམ་བློ་བཏང་ན་ཐོག་མ་མེད་པ་ཞིག་ཡིན། གང་ལྟར་རྒྱུ་དང་འབྲས་བུའི་རྟེན་འབྱུང་གི་འགྲོ་སྟངས་ཀྱི་ཐོག་ནས་བྱུང་བ་ཡིན་པས་ཕྲ་ཞིང་ཕྲ་བ་ཤོད་ཐུབ་པ་ཁག་པོ་ཡིན། ལས་འབྲས་ཕྲ་ཞིང་ཕྲ་བ་ཐམས་ཅད་མཁྱེན་པ་ཁོ་ནས་མངོན་སུམ་གྱི་སྤྱོད་ཡུལ་ཡིན་པར་གསུངས་པ་བཞིན་ཞིབ་ཚགས་པོའི་ཐོག་ནས་གཅིག་དང་གཉིས་བྱས་ནས་བཤད་པ་ཧ་ཅང་ཁག་པོ་ཡིན། སྟོང་པ་ཉིད་ལྟ་བུ་ནི་རིགས་པས་དཔོག་པ་ཞིག་ཡོད་ཀྱང་འདི་ལྟ་བུའི་གྲས་ཅུང་ཙམ་ཁག་པོ་ཡིན། གང་ལྟར་ཕན་གནོད་བྱེད་པའི་བདེ་སྡུག་གི་ཚོར་བ་སྐྱེ་བ་དང་འབྲེལ་བའི་ནང་གི་ཤེས་པ་དང་ནང་གི་ལུས། དེ་ལྟ་བུའི་ལུས་གང་ལ་རྟེན་སའི་སྣོད་ཀྱི་བཀོད་པ་འདི་ཐམས་ཅད་རྒྱུ་དང་འབྲས་བུའི་རྟེན་འབྱུང་གི་ཁྲིམས་ཀྱི་ནང་ནས་འཕེལ་འགྲིབ་བྱེད་པ་དང་སྐྱེ་འགག་འབྱུང་གིན་ཡོད། རིགས་གཅིག་ནི་བཤད་མ་ཐག་པ་བཞིན་རང་གི་ངང་གིས་རང་བཞིན་གྱིས་འབྱུང་བའི་རིགས་གཅིག་དང་། དེའི་ནང་ཚན་ནས་བདེ་སྡུག་གི་མྱོང་བ་སྐྱེ་བ་ནི་གློ་བུར་བའི་རྒྱུ་རྐྱེན་མི་འདྲ་བའི་ཐོག་ནས་སྐྱེས་པ་ཡིན། ང་རང་ཚོར་མ་འོངས་པ་ལ་འབྱུང་རྒྱུའི་དལ་འབྱོར་གྱི་ལུས་རྟེན་གྱིས་བྱ་བ་བཟང་པོ་བསྒྲུབ་པ་ལ་མཐུན་པའི་རྐྱེན་དལ་བ་དང་འབྱོར་པའི་ལུས་རྟེན་བཟང་པོ་འདི་འདྲ་ཞིག་ཡིན་ཞིང་འདི་སྒྲུབ་པའི་རྒྱུ་དེ་ཡང་མཐུན་པའི་རྒྱུ་ཞིག་གི་ཐོག་ནས་བསྒྲུབ་དགོས།

སྤྱིར་འབྲས་བུ་བཟང་ངན་གང་ཡིན་ན་ཡང་། དེའི་འགྲོས་དང་མཐུན་པའི་རྒྱུ་བཟང་ངན་གྱི་ཐོག་ནས་འབྱུང་དགོས། འབྲས་བུའི་ཆོས་ཇི་ཙམ་གྱིས་དཀོན་པོ་ཡིན་པའི་ཚོད་ཀྱིས་དེའི་རྒྱུ་དེ་ཡང་དཀོན་པོ་ཡིན། དེས་ན། དལ་འབྱོར་གྱི་ལུས་རྟེན་བཟང་པོ་ཞིག་ཐོབ་པའི་རྒྱུ་དེ་གང་འདྲ་ཞིག་ཡིན་དགོས་སྙམ་ན། འདིར་གསུངས་པ་བཞིན་ཚུལ་ཁྲིམས་རྣམ་པར་དག་པས་གཞི་བཟུང་། སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་གསུངས་པ་ལྟ་བུའི་རྒྱུ་ཚོགས་ཤིག་དགོས། མ་མཐའ་ཡིན་ན་ཡང་། མི་དགེ་བཅུ་སྤོང་གི་ཚུལ་ཁྲིམས་སྣ་རེ་ཚུན་ཆད་སྤུས་དག་པོ་ཡོད་པའི་ཚུལ་ཁྲིམས་ཀྱིས་གཞི་བཟུང་། དལ་བ་དང་འབྱོར་པའི་ལུས་རྟེན་འདི་ལུས་སྟོབས་དང་ལྡན་པ་དང་། དེ་བཞིན་ཚེ་རིང་བ་ལ་སོགས་པའི་ཆོས་བསྒྲུབ་པ་ལ་མེད་མི་རུང་བའི་མཐུན་རྐྱེན་རྫོགས་བྱེད་ཀྱི་ལས་བཟང་པོ་མང་པོ་དགོས་པས། དེ་ལྟ་བུའི་ཆ་ནས་སྦྱིན་པ་གཏོང་བ་དང་བཟོད་པ་སྒོམ་པ་སྟེ། སྦྱིན་པས་ལོངས་སྤྱོད་བཟང་པོ་འབྱུང་བ། བཟོད་པས་ལུས་མཛེས་པོ་འབྱུང་བ། བརྩོན་འགྲུས་ཀྱིས་སྟོབས་དང་ལྡན་པ་འབྱུང་བ་བཅས་ཀྱི་ཁྱད་པར་ཡོད་པས། སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་ཏེ། དེ་ལྟ་བུའི་དགེ་རྩ་བསྒྲུབས་པ་རྣམས་ཆོས་བསྒྲུབ་པའི་ལུས་རྟེན་བཟང་པོ་ཞིག་ཐོབ་པའི་ཆེད་དུ་དམིགས་སུ་བཀར་ཏེ། དེའི་རྒྱུ་ཚོགས་སུ་འགྲོ་བའི་སྨོན་འདུན་གྱིས་མཚམས་སྦྱར་བའི་ཐོག་ནས་དལ་འབྱོར་གྱི་ལུས་རྟེན་ཐོབ་པའི་རྒྱུ་ཆ་ཚང་ཞིག་འབྱུང་བཞིན་ཡོད།

གང་ལྟར་དལ་འབྱོར་གྱི་ལུས་རྟེན་བཟང་པོ་ཞིག་བསྐྲུན་ཐུབ་པའི་དགེ་བའི་ཚོགས་རྣམས་ཇི་ལྟར་ཡིན་མིན་བསམ་བློ་ཞིག་བཏང་ན་སྤྱིར་བཏང་བྱས་ན་ཁག་པོ་ཡིན། ང་རང་ཚོ་རང་གཞན་སུ་ཡིན་ན་ཡང་། དུས་ད་ལྟའི་བར་དུ་གོམས་པ་དེ་ཉོན་མོངས་གོམས་བསྡད་ཡོད་པས་དགེ་བའི་བློ་ལ་གོམས་འདྲིས་མ་བྱས་ཤིང་། སྟེས་དབང་གིས་ཕྲན་བུ་ཕྲན་བུ་བྱུང་བ་ལས་སྦྱོར་བའི་སྟོབས་དང་བརྩོན་པའི་སྟོབས་ཀྱིས་སེམས་ལ་རྒྱུན་ཆགས་སུ་གོམས་པ་ཞིག་ད་ལྟའི་བར་དུ་མ་མྱོང་བ་ལྟ་བུ་ཡིན། དེའི་ཕྱིར་གོམས་འདྲིས་ཆེ་ཆུང་གི་ཐོག་ནས་ཉོན་མོངས་སྐྱེ་བ་ལ་དཀའ་ལས་མེད་པ། འདོད་ཆགས་མེད་པ་དང་ཞེ་སྡང་མེད་པ། ང་རྒྱལ་མེད་པ་དང་གཏི་མུག་མེད་པ་སོགས་དུག་གསུམ་མེད་པའི་དགེ་རྩ་ལྟ་བུའི་བློ་ཞིག་སྐྱེ་ཐུབ་པ་དེ་ཆེད་དུ་གཉེར་ནས་རྩོལ་བ་ལ་བརྟེན་ནས་བསྒྲུབ་དགོས་པ་ཞིག་ཡིན་པས་ཧ་ཅང་ཁག་པོ་ཡིན། དེ་ལྟ་བུའི་བསམ་བློ་ཞིག་བཏང་ན་དངོས་གནས་བསམ་རྒྱུ་ཉོན་མོངས་དང་བྱ་རྒྱུ་སྡིག་པ་ལས་མེད་པའི་ཁ་སྟབས་འདི་འདྲ་ཞིག་ཡིན་པས། ད་ལྟ་ཆོས་ཕྲན་བུ་ཤེས། བླང་དོར་གྱི་གནས་ཕྲན་བུ་ཤེས་པའི་སྐབས་སུ་ཡིན་ན་ཡང་། ཁ་སྟབས་འདི་ལས་མེད་ན་ཆོས་མི་ཤེས་པ་དང་བླང་དོར་གྱི་གནས་མི་ཤེས་པའི་སྐབས་སུ་བཟོ་ལྟ་གང་འདྲ་ཞིག་ཡིན་པ་བཤད་མི་དགོས་པ་ཡིན།

དེའི་ཕྱིར། སྡིག་པ་མི་དགེ་བའི་ཆ་ལ་ནི་དེ་སྔ་ཡན་ཆད་ཚེ་རབས་ནས་ཚེ་རབས་སུ་སྡིག་པ་མང་པོ་ཞིག་བསགས་ཡོད་པ་ཤེས་གསལ་ཡིན། ད་ལྟའི་ཉོན་མོངས་ཆེ་ཆུང་འདི་དང་ཉོན་མོངས་སྐྱེ་བ་ལས་སླ་ལུགས་སོགས་གོམས་གཤིས་ངན་པ་འདི་དག་ལ་དཔགས་ན། ཚེ་རབས་སྔ་མ་རྣམས་སུ་ཉོན་མོངས་ཐུགས་དམ་གྱི་མཐིལ་དུ་བཟུང་ཡོད་པ་བརྒྱ་ཆའི་བརྒྱ་ཐམ་པ་ཐག་ཆོད། དེ་ལྟར་སྡིག་པ་མི་དགེ་བའི་ཕྱོགས་ཀྱང་སྔར་ཕན་ཆད་མང་པོ་ཞིག་བསགས་ཡོད་པ་བརྒྱ་ཆའི་བརྒྱ་ཐམ་པ་ཐག་ཆོད། རང་རང་གི་དྲན་པའི་ཡུལ་དུ་ཡོད་པའི་མི་ཚེ་འདི་གའི་ནང་དུ་ཆ་བཞག་ན་ཡང་སྡིག་པའི་ཕྱོགས་ངམ་ངམ་ཤུགས་ཤུགས་ཀྱིས་གསོག་བཞིན་པ། དགེ་བའི་ཕྱོགས་ཚེ་རབས་སྔ་མ་རྣམས་སུ་ཡང་གསོག་ཐུབ་མེད་པ། ད་ལྟའི་ཁ་སྟབས་འདི་ལ་ཚོད་དཔག་བྱས་ན་ཚེ་རབས་སྔ་མ་རྣམས་སུ་དགེ་བ་རླབས་ཆེན་པོ་ཞིག་སྒྲུབ་ཐུབ་མེད་པ་སྨོས་མི་དགོས།

ཚེ་འདིའི་དབང་དུ་བྱས་ནས་བསམ་བློ་བཏང་ན་ཡང་། དགེ་བའི་ཕྱོགས་ལ་ཧ་ཅང་ཉམ་ཆུང་ཆུང་། དེའི་ཐོག་ལ་སྡིག་པ་གསོག་པ་ཞེས་པ་དེ་རྒྱུ་སྟོབས་ཆེ་བ། སྦྱོར་བ་སྤུས་དག་པོ། དངོས་གཞི་སྤུས་དག་པོ། མཇུག་སྤུས་དག་པོ། དཔེར་ན། སྲོག་གཅོད་པ་དུག་སྦྲང་ངམ་འདྲེ་ཤིག་ལྟ་བུའི་འབུ་སྲིན་ཞིག་གསོད་སེམས་དྲག་པོས་ཀུན་ནས་བསླངས་ཏེ། གནས་སྐབས་དེ་ལ་སྦྱོར་བ་གང་ངན་ངན་གྱི་ཐོག་ནས་དངོས་གཞི་སྲོག་དང་བྲལ་བར་བྱས། མཇུག་ཏུ་ད་ཡིན་ན་ཕན་པོ་བྱུང་སོང་བསམ་པའི་རྗེས་སུ་ཡི་རང་ཞིག་བྱས་ན། སྲོག་གཅོད་པ་ལྟ་བུའི་སྣ་གཅིག་ལ་ཡིན་ན་ཡང་། སྦྱོར་དངོས་མཇུག་གསུམ་སྤུས་དག་པོ་ཞིག་གི་ཐོག་ནས་འབྱུང་གིན་ཡོད། དགེ་བ་བསྒྲུབས་པ་ཡིན་ན་ཇི་འདྲ་ཞིག་བྱས་ཀྱང་སྤུས་དག་པོ་དང་བློ་བདེ་སིང་ངེ་བ་ཞིག་བྱེད་ཐུབ་པ་དཀོན་པོ་ཡིན།

དེ་ཙམ་དུ་མ་ཟད་སྡིག་པ་ནི་འཕེལ་ཁ་ཆེན་པོ་དང་དགེ་བ་འཇོམས་བྱེད་ཀྱི་འགལ་རྐྱེན་སྣ་ཁ་ཧ་ཅང་མང་པོ་ཡོད། དཔེར་ན། ང་ཚོས་ཕྱག་འཚལ་སྐོར་སྦྱོང་བྱས་ཏེ་དགེ་བ་གང་ལ་གང་འཚམ་བསགས་ཡོད་ནའང་། འགལ་རྐྱེན་ཁོང་ཁྲོ་དྲག་པོ་ཞིག་སྐྱེས་པའི་ཚེ་ས་གཞི་དམར་ཤིག་ཤིག་བྱེད་པའི་ཚོད་ཀྱིས་རླུང་ཆེན་པོ་ཞིག་ལངས་ནས་མི་ལ་འཁྲུག་པ་བརྒྱབ་སྟེ། ཁ་སང་ཡན་ཆད་ཕྱག་འཚལ་སྐོར་སྦྱོང་བྱས་ཏེ་མ་ཎི་སོགས་བསགས་ནས་དགེ་རྩ་གང་ལ་གང་འཚམ་བྱས་པ་དེ་དག་ཕུ་བརྒྱབ་པ་རེད། དེ་ནས་དེའི་ཉིན་མོ་ནས་བཟུང་ཁང་པ་ལ་མཚོན་ན་གཞི་ནས་རྩིག་པ་རྩིག་བསྐྱར་རྒྱག་དགོས་པ་ལྟ་བུར་གྱུར་ཡོད། དེའི་ཕྱིར་དགེ་བ་བསྒྲུབ་པ་དཀོན་པོ། བསྒྲུབས་པ་དེ་ཡང་མཐུ་ཆུང་ཆུང་། དེ་ལ་འགལ་རྐྱེན་མང་པོ་ཡོད་པས་ཁག་པོ་ཡིན། ཡང་བློ་སྤོབས་སྐྱེ་ཆོག་པ་ཞིག་ལ་སྟོང་ཉིད་ཀྱི་ལྟ་བ་སོགས་ལ་གོ་བ་ཙམ་དང་དོན་འགྱུར་གྱི་ཐེ་ཚོམ་ཙམ་སྐྱེས་པ་ཡིན་ན་ཡང་། ཕན་ཡོན་ཆེན་པོ་ཡོད་པ་དང་། བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་སྐད་ཅིག་ཙམ་སྐྱེས་པ་ཡིན་ན་ཡང་། ཕན་ཡོན་ཆེན་པོ་ཡོད་པར་གསུངས་པ་རྣམས་ཡིན་ཐག་ཆོད་ཡིན།

དེ་ལྟ་བུའི་ཐོག་ནས་བསམས་ན་བྱེད་རྒྱུ་ཡོད་ཀྱང་མ་བྱས་ན་ཡར་རྒྱས་མེད། སྤྱིར་རང་བབ་ཀྱི་གནས་ཚུལ་གྱི་ཐོག་ནས་བཤད་ན་དགེ་སྡིག་གཉིས་ལྕི་ཡང་བཀྱགས་ན་སྡིག་པ་མང་བ་ཡིན་པ་བརྒྱ་ཆའི་བརྒྱ་ཐམ་པ་ཐག་ཆོད་པ་དང་ཚོད་ཐིག །དེའི་ཕྱིར་ཚུལ་ཁྲིམས་རྣམ་པར་དག་པས་གཞི་བཟུང་། སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་བ་ཞེས་པ་ལྟ་བུའི་རྒྱུ་ཚོགས་གྲངས་ཚང་བ། བསགས་ལ་མ་ཉམས་པ། སྟོབས་དང་ལྡན་པ་འདི་འདྲ་ཞིག་རང་གི་རྒྱུད་ལ་ཡོད་མེད་བསམ་བློ་བཏང་སྟེ་ཞུས་དག་བྱས། འདི་རང་གི་རྒྱུད་ལ་གདེང་འཁེལ་བ་ཞིག་ཡོད་ན་དལ་འབྱོར་ཐོབ་པ་ལ་ཕྱི་ལོགས་སུ་སྐྱབས་འཇུག་ཞུ་དགོས་པ་ཡང་མེད། རྒྱུ་མ་ཚང་བ་མེད་པར་རང་གི་ལག་པར་ཡོད་ཕྱིན་ཆད་འབྲས་བུ་འབད་མེད་ལྷུན་གྲུབ་ཏུ་འབྱུང་ངེས། རྒྱུ་རང་གིས་བསགས་མེད་ན་ནི་གཞན་ལ་སྐྱབས་འཇུག་ཞུས། གཞན་ལ་འཕྲིན་བཅོལ་གཉེར་གཏད་ལྟ་བུ་ཞིག་བྱས་ན་ཡང་ཁག་པོ་ཡིན། དེ་ལྟ་བུའི་ཐོག་ནས་བསམ་བློ་བཏང་ནས་དལ་འབྱོར་རྙེད་པར་དཀའ་བ་ལ་གཙོ་བོ་རྒྱུའི་སྒོ་ནས་བསམ་བློ་གཏོང་དགོས། ཡིན་ན་ཡང་། སྒོམ་པའི་སྐབས་སུ་སྔོན་ལ་དལ་འབྱོར་དཔེའི་སྒོ་ནས་རྙེད་པར་དཀའ་བ་བསམ་པ་དང་། དལ་འབྱོར་ངོ་བོའི་སྒོ་ནས་རྙེད་པར་དཀའ་བ་བསམ་པ་དང་། དེ་ནས་མཇུག་ཏུ་དལ་འབྱོར་རྒྱུའི་སྒོ་ནས་རྙེད་པར་དཀའ་བ་བསམས་ཏེ། གོ་རིམ་འདི་ལྟར་བསམ་བློ་བཏང་ན་བློ་ལ་ཕན་ཐོགས་ཆེན་པོ་ཡོད་གསུངས། དཔེ་སྲིད་དཀའ་བས་རྙེད་དཀའ་བ། ངོ་བོ་འཛོམ་དཀའ་བས་རྙེད་དཀའ་བ། རྒྱུ་བསྒྲུབ་དཀའ་བས་རྙེད་དཀའ་བ་གསུངས་པ་ལྟར་དེ་ལྟ་བུའི་ཐོག་ནས་བསམ་བློ་ཞིག་བཏང་ན་དངོས་གནས་དྲང་གནས་དལ་འབྱོར་གྱི་ལུས་རྟེན་འདི་ཡང་ཡང་ཐོབ་པ་ཧ་ཅང་ཁག་པོ་ཡིན།

དེའི་ཕྱིར། ད་རེས་མི་ལུས་ཐོབ་པ་འདི་གའི་ཐོག་ནས་ཐབས་ཤེས་གང་ཡོང་ཅི་ཡོང་ཞིག་བྱས་ན། དེ་ག་རང་ལ་དྲིན་ཆེ་བ་མ་གཏོགས་ད་རེས་ལྷོད་གཡེང་ཤོར་ཏེ། སྐྱེ་བ་ཕྱི་མར་དལ་འབྱོར་ཐོབ་ཤག་ཤག་བྱས་ནས་ཚོད་དཔག་བྱས་ན་རྩིས་ལོག་ཐེབས་པའི་ཉེན་ཁ་ཆེན་པོ་ཡོད་པས། ད་རེས་དལ་འབྱོར་གྱི་ལུས་རྟེན་ཐོབ་པའི་ཚེ་འདི་གའི་རིང་ལ་དངོས་གནས་གང་ཡོང་ཅི་ཡོང་བྱས་ནས་དམ་པའི་ཆོས་བསྒྲུབ་དགོས་བསམས་ཏེ། ཆོས་འདི་ཡང་ཚེ་འདི་ག་རང་ལ་བྱ་དགོས་པར་ཐག་བཅད་གསུངས། དེ་ཡན་ཆད་ཀྱིས་དལ་འབྱོར་དོན་ཆེ་རྙེད་དཀའ་བསམ་པ་དེ་ཙམ་གྱིས་འགྲིགས་པ་ཡིན།

ཡང་། བླ་མ་ལ་གསོལ་འདེབས་དང་། བདུད་རྩི་འབེབས་སྦྱང་བྱས། དེ་ཚར་ནས། དེ་ལྟར་བཤེས་གཉེན་བསྟེན་ཚུལ་དང་། དེ་ནས་དལ་བའི་རྟེན་ལ་སྙིང་པོ་བླང་བའི་ཕྱིར་བསྐུལ་བ། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས་གསུངས་ཏེ། ཆོས་བསྒྲུབ་པ་ལ་ནང་ནས་གཞེན་སྐུལ་ཐེབས་པ་ཞིག་ནི་དལ་འབྱོར་བསམ་པ་འདི་ཡིན། འདི་དག་ཆོས་ལ་སྐུལ་བྱེད་ཀྱི་ཚོད་ཡིན། ཆོས་ཀྱི་ཉམས་ལེན་དངོས་ནི་ཉེས་སྤྱོད་བསྡོམས་པ་ནས་བཟུང་སྟེ་འགྲོ་དགོས། དེའི་ཕྱིར། ཆོས་དངོས་ནི་སྙིང་པོ་ཇི་ལྟར་ལེན་པའི་ཚུལ་བཤད་པ་ཞེས་པ་འདི་ཡིན་པས་གཤམ་ལ་འདི་འཆད་རྒྱུ་ཡིན།

སྙིང་པོ་ཇི་ལྟར་ལེན་པའི་ཚུལ།

སྐྱེས་བུ་ཆུང་ངུའི་ལམ་གྱི་རིམ་པ་ལ་བློ་སྦྱང་བ།

གཉིས་པ་སྙིང་པོ་ཇི་ལྟར་ལེན་པའི་ཚུལ་ལ་གསུམ། སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ། སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ། སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བའོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། ཞེས་པ་ནས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །

འཆི་བ་མི་རྟག་པ་དང་ངན་འགྲོའི་སྡུག་བསྔལ་བསམ་པ།

གཉིས་པ་དངོས་གཞི་ལ་བཞི། འཆི་བ་མི་རྟག་པ་བསམ་པ། ངན་འགྲོའི་སྡུག་བསྔལ་བསམ་པ། དཀོན་མཆོག་གསུམ་ལ་སྐྱབས་འགྲོ་སྦྱང་བ། ལས་འབྲས་ལ་ཡིད་ཆེས་ཀྱི་དད་པ་བསྐྱེད་པའོ། །དང་པོ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། སྤྱི་བོའི་བླ་མ་ལྷའི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་གསུངས་ཏེ། དེ་ནས་འཆི་བ་མི་རྟག་པ་བསམ་པ་ལ། ཆོས་ཀྱི་སྡོམ་ལྟ་བུ་ནི། བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཕྱི་ནས་ལྟ་བ་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་གསུངས་པ་ལྟར། ངན་འགྲོ་ངན་སོང་ལ་སྐྱེ་བའི་བསོད་ནམས་མ་ཡིན་པའི་ལས་ངན་སྡོམ་པ་དེ་རིམ་པ་དང་པོའི་ཆོས་དང་། དེ་ནས་ལས་ངན་པ་ཀུན་ནས་སློང་བྱེད་ཀྱི་ཉོན་མོངས་རྩ་བ་ནས་འགོག་པའི་ཐབས་ཤེས་བྱས་ཏེ། དེ་ཡང་། ཉོན་མོངས་པའི་རྩ་བ་ཆོས་དང་གང་ཟག་གི་བདག་ཏུ་འཛིན་པའི་འཛིན་པ་ཡིན་པས། ཆོས་དང་གང་ཟག་གི་བདག་ཏུ་འཛིན་པ་ལ་གཉེན་པོ་བསྟེན་ནས་བདག་འཛིན་ས་བོན་དང་བཅས་པ་སྤངས་པ་ཞིག་བྱུང་ན་ཉོན་མོངས་ས་བོན་དང་བཅས་པ་སྤངས་པ་ཡིན་པས་ཐར་པ་ཐོབ་པ་ཡིན་ཞིང་། དེ་ལྟར་ཉོན་མོངས་པའི་རྩ་བ་བདག་ཏུ་འཛིན་པའི་འཛིན་པ་ལ་གཉེན་པོ་བདག་མེད་རྟོགས་པའི་ཤེས་རབ་བསྟེན་ཏེ། བདག་མེད་རྟོགས་པའི་ཤེས་རབ་ཀྱིས་བདག་འཛིན་ལ་དངོས་སུ་གནོད་པའི་སྒོ་ནས་བདེན་འཛིན་ས་བོན་དང་བཅས་པ་སྤངས་པའི་ཐར་པ་བསྒྲུབ་པ་ཞེས་པ་ནི་རིམ་པ་གཉིས་པ་ཡིན།

དེ་ནས་རིམ་པ་གསུམ་པ་ནི། བདེན་འཛིན་དེས་བཞག་པའི་བག་ཆགས་ཤེས་བྱ་ཤེས་པ་ལ་བར་དུ་གཅོད་པའི་ཤེས་བྱའི་སྒྲིབ་པ་སྤང་དགོས་ཤིང་། དེ་སྤོང་བ་ལ་གཉེན་པོ་བདག་མེད་རྟོགས་པའི་ཤེས་རབ་སྐྱེས་པ་ཙམ་གྱིས་མི་ཆོག་པར་དེ་ཤེས་སྒྲིབ་ཀྱི་གཉེན་པོར་རྫོགས་པར་འགྱུར་བ་ལ། བསོད་ནམས་རྒྱ་ཆེན་པོའི་གྲོགས་དང་བཅས་པ་ཞིག་དགོས། དེས་ན། བསོད་ནམས་བསོག་པའི་གཏེར་དེ་གང་ཡིན་སྙམ་ན། ཆེད་དུ་བྱ་བ་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་སེམས་བཟང་པོ་ཞིག་སྐྱེས་པ་བྱུང་ན། མཐའ་ཡས་པའི་སེམས་ཅན་ཐམས་ཅད་ཀྱི་ཆེད་དུ་དམིགས་ཏེ། མཐའ་ཡས་པའི་སེམས་ཅན་རྣམས་མཐའ་ཡས་པའི་སྡུག་བསྔལ་རྒྱུ་དང་བཅས་པ་ལས་གྲོལ་བའི་མཐའ་ཡས་པའི་ཡོན་ཏན་དཔག་ཏུ་མེད་པ་དང་ལྡན་པའི་སངས་རྒྱས་ཀྱི་ས་ལ་འགོད་འདོད་ཀྱི་བསམ་པས། མཐའ་ཡས་པའི་སྤྱོད་པ་ལ་སློབ་འདོད་ཀྱི་བསམ་བློ་ཞིག་སྐྱེས་པའི་ཚེ། བསམ་བློ་དང་དམིགས་པ་དང་ཆེད་དུ་བྱ་བ་སོགས་གནད་འགག་མང་པོའི་ཐོག་ནས་སེམས་སྐད་ཅིག་ཙམ་སྐྱེས་པ་ཡིན་ན་ཡང་། ཧ་ཅང་བསོད་ནམས་རླབས་ཆེན་པོ་དང་རྒྱ་ཆེན་པོ་བསྡུ་ཐུབ། དེ་ལྟ་བུའི་བསོད་ནམས་ཀྱི་གྲོགས་དང་བཅས་པའི་སྟོང་ཉིད་རྟོགས་པའི་ཤེས་རབ་སྐྱེས་ནས་དེ་ཡང་ནས་ཡང་དུ་གོམས་པར་བྱས་ཏེ། ཚོགས་གཉིས་ཟུང་འབྲེལ་གྱི་ཐོག་ནས་དེ་ལྟ་བུའི་ཚུལ་ལ་བསླབས་པ་ན། ཕྱི་ནས་ལྟ་བ་ཀུན་བཟློག་པ། །ཞེས་པ་དེ་བྱུང་བ་ཡིན་པས་དེ་རིམ་པ་གསུམ་པ་ཡིན། དེ་ལྟར་ཐོག་མར་བསོད་ནམས་མ་ཡིན་པའི་ལས་ངན་པ་བཟློག་པ་ལ་ལས་ངན་གསོག་གི་མིན་ཞེས་དམ་བཅས་པ་ཙམ་གྱིས་མི་འགྲིག་པར་སྔོན་ལ་ལས་རྒྱུ་འབྲས་ལ་ཡིད་ཆེས་རྙེད་དགོས།

ལས་རྒྱུ་འབྲས་ལ་ཡིད་ཆེས་རྙེད་པའི་ཐོག་ནས་སྡིག་པ་མི་བྱེད་པ་ནི་རང་གི་དོན་ལ་ཐུག་པ་ཡིན་པ་ཤེས་དགོས། རང་གི་དོན་དུ་ཐུག་པ་ཞིག་ཤེས་ན་སྡིག་པ་མི་གསོག་ཅིང་། གང་ལྟར་ལས་འབྲས་ཞེས་པ་འདི་རང་གིས་འདོད་ཀྱང་མི་འདོད་ཀྱང་རྒྱུ་རང་གིས་བསྒྲུབས་ཟིན་ན་འབྲས་བུ་དེ་རང་གིས་མྱོང་དགོས། འབྲས་བུ་བཟང་པོ་ཞིག་རང་གིས་འདོད་ན་དེའི་རྒྱུ་རང་ལ་ངེས་པར་ཚང་བར་བྱེད་དགོས། རང་གིས་རྒྱུ་དེ་བསྒྲུབས་མེད་ན་འབྲས་བུ་འདོད་ན་ཡང་རེ་བ་སྟོང་པ་ཞིག་ལས་ལག་ལེན་གྱི་ཐོག་ལ་རང་ལ་འབྲས་བུ་དེ་འབྱུང་མི་ཐུབ་པ། ལས་ངེས་པ་དང་། ལས་འཕེལ་ཆེ་བ་དང་། ལས་མ་བྱས་པ་དང་མི་འཕྲད་པ་དང་། ལས་བྱས་པ་ཆུད་མི་ཟ་བ་ཞེས་པ་རྣམས་རྩ་བའི་སྡོམ་ལྟ་བུ་ཡིན། དེ་ལྟ་བུའི་ལས་དང་འབྲས་བུ་དེ་དག་སངས་རྒྱས་ཀྱིས་བཟོས་པ་མིན་པས། རང་བཞིན་གྱིས་བཟང་པོ་བྱས་ན་བཟང་པོ་འབྱུང་བ་དང་། སྡུག་པོ་བྱས་ན་སྡུག་པོ་འབྱུང་བ་ཞིག་ཆོས་ཉིད་ཀྱིས་གནས། དེ་ལྟར་འབྲས་བུ་བཟང་པོ་ཞིག་འབྱུང་བ་ལ་རྒྱུ་བཟང་པོ་ཞིག་ལ་སློབ་དགོས། རྒྱུ་བཟང་པོ་ཞིག་ལ་བསླབས་ཏེ་རྒྱུ་བཟང་པོ་ཚང་བའི་ཐོག་ནས་རྒྱུ་བཟང་པོ་དེའི་སྟོབས་ཀྱིས་འབྲས་བུ་བཟང་པོ་ཞིག་འབྱུང་ཐུབ། འབྲས་བུ་ངན་པ་རྣམས་བཟློག་པ་ལ་དེའི་རྒྱུ་ངན་པ་དེ་དག་བཀག་པའི་སྒོ་ནས་འབྲས་བུ་དེ་ལས་ཐར་བར་བྱེད་དགོས་པ་ནི་རང་བཞིན་གྱིས་གནས་སྟངས་དེ་ལྟར་ཡིན།

དེ་ལྟ་བུ་ཞིག་འབྱུང་བ་ལ་སྔོན་ལ་ལས་དང་འབྲས་བུའི་ཚུལ་ལ་ངེས་པ་རྙེད་དགོས། དེ་དག་ལ་ངེས་པ་རྙེད་པ་ལ་ལས་འབྲས་ཀྱི་གནད་ཕྲ་ཞིང་ཕྲ་བ་ཤིན་ཏུ་ལྐོག་གྱུར་ཡིན་པ་རྣམས་ལ་དེ་བཞིན་གཤེགས་པའི་གསུང་གིས་གྲོགས་བྱས་ནས་ལས་འབྲས་ལ་ཡིད་ཆེས་རྙེད་པའི་རིགས་གཅིག་ཡོད་པས། ལས་འབྲས་ཕྲ་ཞིང་ཕྲ་བའི་རྣམ་གཞག་སྟོན་པའི་སྟོན་པ་སངས་རྒྱས་ལ་ཡིད་ཆེས་རྙེད་དགོས།

དེ་འབྱུང་བ་ལ་སྟོན་པ་སངས་རྒྱས་བཅོམ་ལྡན་འདས་ལ་མཚན་དང་དཔེ་བྱད་ཀྱི་ཡོན་ཏན་ཡོད་པ་དང་། སྟོན་པ་སངས་རྒྱས་བཅོམ་ལྡན་འདས་སྔ་མོ་རྒྱ་གར་དུ་བྱོན་པ་ཡིན་པར་བཤད་པ་ཙམ་གྱིས་མི་འགྲིག །སྟོན་པ་སངས་རྒྱས་ཞེས་པ་འདི་ཚད་མར་གྱུར་པའི་ཚད་མའི་སྐྱེས་བུ་ཡིན་པ་ཤེས་དགོས། ཚད་མའི་སྐྱེས་བུ་ཡིན་པ་ཇི་ལྟར་ཤེས་དགོས་པ་ཡིན་སྙམ་ན། སྟོན་པ་ལ་ཐུགས་རྣམ་དཔྱོད་ཀྱི་ཡོན་ཏན་ཡོད་ཅིང་། རྣམ་དཔྱོད་ཀྱི་ཡོན་ཏན་ཡོད་པ་ཙམ་གྱིས་མི་ཆོག་པར་གཞན་ལ་ཕན་བདེ་འབའ་ཞིག་སྒྲུབ་མཁན་གྱི་ལྷག་པའི་བསམ་པ་ཅན་ཡིན་པ་དང་། ཐུགས་རྗེ་ཆེན་པོའི་གཞན་དབང་ཅན་ཡིན་པ་སོགས་ཤེས་དགོས། དེ་དག་ཤེས་པ་ཡིན་ན་དངོས་གནས་དྲང་གནས་སྟོན་པ་ལ་དད་པ་སྐྱེ་ཐུབ།

དེ་ལྟ་བུ་ཞིག་འབྱུང་བ་ལ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཅེས་པ་ཞིག་སྤྱིར་ཤེས་བྱ་ལ་ཡོད་པ། སོ་སོར་རྟོག་པའི་ཤེས་རབ་དེ་གོང་ནས་གོང་དུ་སྤེལ་ན་མཐའ་མེད་དུ་འཕེལ་རྒྱུ་ཡོད་པ། དེ་བཞིན་བརྩེ་བ་སྙིང་རྗེ་ཆེན་པོ་ཞེས་པ་འདི་ཡང་སྤྱིར་ཤེས་བྱ་ལ་ཡོད་པ། ཡོད་པ་དེ་གོམས་ཟིན་མུ་མཐུད་ནས་འབད་བརྩོན་བྱས་ན་རིམ་པས་རིམ་པས་གོམས་པ་མཐའ་མེད་དུ་འཕེལ་རྒྱུ་ཡོད་པ། དེ་ལྟ་བུའི་ཡོན་ཏན་དེ་ཡང་སེམས་ལ་བརྟེན་པའི་ཡོན་ཏན་ཡིན་པ། རྟེན་བརྟན་ཅིང་གོམས་ཟིན་འབད་རྩོལ་བསྐྱར་མ་ལ་མི་ལྟོས་པར་གོམས་པ་མཐའ་མེད་དུ་འཕེལ་རྒྱུ་ཡོད་པའི་ཐོག་ནས་ངེས་པ་ཞིག་མ་རྙེད་ན་སངས་རྒྱས་ཞེས་པ་འདི་ཚིག་ཙམ་གྱི་སངས་རྒྱས་ལས་དོན་དངོས་སངས་རྒྱས་ཞེས་བརྗོད་པའི་ཚེ་སེམས་ལ་ཚ་ཏིག་ཏིག་འཆར་ཐུབ་པ་ཁག་པོ་ཡིན། དེའི་ཕྱིར། སྐྱབས་འགྲོའི་རྣམ་གཞག་དེ་དག་ཤེས་དགོས། སངས་རྒྱས་ཡག་པོ་ཞིག་ཤེས་པ་ལ་ཆོས་ཤེས་དགོས། ཆོས་ཡག་པོ་ཞིག་ཤེས་པ་ལ་བདེན་བཞི་ཤེས་དགོས། བདེན་བཞི་ཡག་པོ་ཞིག་ཤེས་པ་ལ་བདེན་གཉིས་ཤེས་དགོས། དེའི་ཕྱིར་སྟོན་པ་སངས་རྒྱས་བཅོམ་ལྡན་འདས་ཀྱིས་ནང་པ་སངས་རྒྱས་པའི་ཆོས་ཀྱི་སྒྲོམ་གཞི་ལྟ་བུ་ཞིག་བསླང་ཡོད་པ་འདི་མ་ཤེས་ན་སངས་རྒྱས་དཀོན་མཆོག་ཀྱང་གོ་བརྡ་ཡག་པོ་ཞིག་འཕྲོད་ཐུབ་པ་ཁག་པོ་ཡིན། དེ་ལྟ་བུའི་ཐོག་ནས་སྐྱབས་འགྲོ་མ་ཤེས་ན་ལས་འབྲས་ཀྱི་རྣམ་གཞག་ཅུང་ཙམ་ཁག་པོ་ཡིན།

སྐྱབས་འགྲོ་ཡག་པོ་ཞིག་ཤེས་པ་ལ། སྤྱིར་ང་ཚོའི་མི་ཕལ་པས་སྐྱབས་ཤིག་དྲན་པ་ལ་འཇིགས་པ་ཞིག་དྲན་དགོས། འཇིགས་པ་དྲན་ན་སྐྱབས་དྲན་ཐུབ། དེ་འབྱུང་བ་ལ་ངན་འགྲོའི་སྡུག་བསྔལ་བསམ་དགོས་པ་ཡིན། ངན་འགྲོའི་སྡུག་བསྔལ་བསམ་པ་ཡག་པོ་ཞིག་འབྱུང་བ་ལ་མི་རྟག་པ་བསམ་དགོས་པས། བཅོམ་ལྡན་འདས་ཀྱིས་བདེན་བཞི་གསུང་བའི་སྐབས་སུ། སྡུག་བསྔལ་བདེན་པའི་ཁྱད་ཆོས་དང་པོ་ལ་མི་རྟག་པ་གསུངས་ཡོད། དབུ་མ་བཞི་བརྒྱ་པའི་རབ་བྱེད་དང་པོ་ལས་ཀྱང་། ཚིག་མཁྲེགས་དྲགས་པ་མ་གཏོགས་དོན་གྱིས་གསུངས་པ་དེ་རགས་པའི་མི་རྟག་པ་ནས་གསུངས་ཡོད། དེ་ཡང་། སློབ་གཉེར་བསླབ་བྱ་ལས། ཆོས་སུ་སོང་ཚུལ་འདི་སྣང་ཞེན་ལོག་ཡིན། །ཞེས་གསུངས་པ་བཞིན། ཚེ་འདིའི་སྣང་ཤས་ལྡོག་པའི་ཉམས་ལེན་གྱི་དང་པོ་ནི་མི་རྟག་པ་བསམ་པ་ནས་འགོ་འཛུགས་དགོས། ཐོག་མར་དམར་ཁྲིད་ཀྱི་ས་བཅད་ནང་དུ་ཡོད་པ་བཞིན། འཆི་བ་མི་རྟག་པ་སྒོམ་པའི་ཕན་ཡོན། མ་བསྒོམས་པའི་ཉེས་དམིགས། འཆི་བ་དྲན་ཚུལ་དངོས་བཤད་པ། འཆི་བའི་རྣམ་པ་སྒོམ་པ་ཞེས་པ་དེ་དག་བསམ་དགོས། དེ་ནས་ཐོག་མར་འཆི་བ་མི་རྟག་པ་མ་དྲན་ན་ཆོས་མི་སྒྲུབ་པ་དང་། བསྒྲུབས་ཀྱང་རྣམ་དག་མི་སྒྲུབ་པ་དང་། བསྒྲུབ་པ་ལ་ནན་ཏན་བྲལ་བའི་ཉེས་དམིགས་དང་། རང་ཉིད་མ་རུང་བ་བྱེད་པའི་ཉེས་དམིགས་བཅས་ལ་བསམ་བློ་བཏང་ན་དངོས་གནས་འཆི་བ་མ་དྲན་ན་ཚེ་འདི་རྐྱང་རྐྱང་ལ་བསམ་བློ་འཁོར་ནས་ཚེ་འདི་ཁོ་ན་ལ་མགོ་འཁོར་ཏེ། ཚེ་འདི་ཁོ་ན་དང་འབྲེལ་བའི་འཁོར་གཡོག་སྐྱོང་བ་དང་གཉེན་ཉེ་དུ་སྐྱོང་བ་སོགས་ཀྱི་ཐོག་ལ་དུས་ཚོད་རྫོགས་པ་ཡིན་པས། ཚེ་འདི་དང་འབྲེལ་བའི་རྒྱུ་ཅ་ལག་ཇི་ཙམ་ཡོད་ཀྱང་། ཚེ་འདིའི་ཆེད་ཡིན་པས་ཚེ་ཕྱི་མ་ཟིན་པའི་ཚེ་དེས་ཕན་པ་མེད་པ་གསལ་ཐག་ཆོད་ཡིན།

དེ་བཞིན་རང་གི་དགའ་ཉེ་བློ་དཀར་གྱིས་མཚོན་པའི་གྲོགས་བཟང་པོ་ཇི་ཙམ་ཞིག་ཡོད་ཀྱང་། དེ་དག་ལུས་རྟེན་འདིའི་དབང་དུ་བྱས་པའི་གྲོགས་པོ་ཡིན་པས་ལུས་རྟེན་འདི་བཞག་པའི་ཉིན་མོ་ལ་དེ་དག་གིས་ཕན་ཐོགས་པ་མེད་པ་ཤེས་གསལ་ཡིན། དེ་ལྟར་ཚེ་འདི་རྐྱང་རྐྱང་གི་ཐོག་ལ་བསམ་བློ་འཁོར་ནས་བསྡད་པ་ཡིན་ན། འཐུས་ཤོར་འགྲོ་བའི་ཉེན་ཁ་ཆེན་པོ་ཡོད། ཚེ་འདི་རྐྱང་རྐྱང་ལ་བསམ་བློ་འཁོར་ནས་བསྡད་ན་ཚེ་འདིར་སྐྱིད་པ་ཞིག་འབྱུང་གིན་ཡོད་ན་འགྲིགས་ཀྱང་དེ་ཡང་ཁག་པོ་ཡིན། ཚེ་འདི་ཁོ་ན་བསམས་ནས་ཚེ་འདི་འབའ་ཞིག་དྲན་ནས་བསྡད་ན་དྲན་རྒྱུ་དེ་ཚེ་འདིར་སྐྱིད་པ་ཞིག་ཡིན་མོད། སྐྱིད་པོ་བྱེད་སྟངས་དང་སྐྱིད་པོ་བཟོ་སྟངས་མ་ཤེས་པའི་ཐོག་ནས་མི་ཚེ་འདི་རྦད་དེ་སྦོ་ལུག་ནས་རེ་དོགས་ལུ་གུ་རྒྱུད་ཀྱིས་བཅིངས་ཏེ། རྦད་དེ་མི་ཚེ་རྙོག་གྲའི་ནང་དུ་ཚུད། མུ་མཐུད་རྙོག་གྲའི་ནང་དུ་ཚུད་ནས་མི་ཚེ་བསྐྱལ་བ་དེ་མཐར་གཏུགས་ན་བློ་སྣ་ཅུང་ཟད་མང་དྲགས་པའི་སྐྱོན་ཡོད། སྤྱི་དོན་ལ་ཐུག་ནས་བློ་སྣ་མང་ན་འགྲིགས་ཀྱང་། སྤྱི་དོན་ལ་བསམ་བློ་གང་ཡང་མེད་པར་སྒེར་དོན་ལ་བློ་སྣ་མང་པོ་བྱས་ཏེ་རྒྱ་བསྐྱེད་པ་ཡིན་ན་གང་འཚམ་ཞིག་ནས་རང་ཉིད་རྙིའི་ནང་དུ་ཚུད་པ་ལྟར་འགྱུར་སྲིད། གཞི་ནས་ང་རང་ཚོའི་མི་ཚེ་གཅིག་གི་ནང་དུ་རེ་དོགས་ལུ་གུ་རྒྱུད་ནས་སྦྲེལ་བ་ཡིན་ན་སྐྱིད་པོ་མེད།

འདི་ཡང་ཅིག་བྱེད་དགོས་པ་ཡིན་ནམ། འདི་ཡང་ཅིག་བསྒྲུབ་དགོས་པ་ཡིན་ནམ། འདི་ལས་འདི་ཡག་པ་ཡིན་ནམ། འདི་ལས་འདི་དགའ་བ་ཡིན་ནམ་བསམས་ནས་བསྡད་པ་ཡིན་ན་བསམ་བློའི་ནང་དུ་ལྷིང་འཇགས་པ་གཏན་ནས་མེད། མི་ཚེ་འདི་ནི་དེ་ཙམ་ཞིག་ཡིན། མི་གཞན་ལ་དཔེ་ལྟ་བཞིན་ལྟ་བཞིན་མི་ཚེ་འདི་ནི་འགྲིག་འགྲོ་བ་རེད་བསམ་པའི་བསམ་བློ་འཁོར་བ་ཡིན་ན་སེམས་ཀྱི་ནང་དུ་ཧ་ཅང་མི་བདེ་བ་ཡོད་པ་དེ་མེད་པར་འགྱུར་ཐུབ། འགྲིག་ན་ཡང་འགྲིག་པ་རེད།

ཐབས་ཤེས་གང་ཡོང་ཅི་ཡོང་དང་གང་ལ་གང་འཚམ་བྱས། འགྲུབ་ནའང་ཨང་ཀི་དང་པོ་ཡིན། མ་འགྲུབ་ན་ཡང་དེ་ཙམ་ཞིག་ཡིན་བསམ་པའི་བསམ་བློ་འཁོར་ཐུབ་ན་སེམས་བག་ཕེབས་པ་ཞིག་འབྱུང་ངེས། དེ་མེད་ན་འཆི་བ་མ་དྲན་ན་ཆོས་མི་དྲན་པས། མི་ཚེ་སྡུག་ལ་བསྐྱལ། རང་ཉིད་མ་རུངས་པ་བྱེད་པ་དང་། མདོར་ན། ཆེ་ས་ནས་བཤད་ན་ཡང་འདྲ། ཆུང་ས་ནས་བཤད་ན་ཡང་འདྲ། འཆི་བ་མ་དྲན་པའི་དབང་གིས་མི་ཚེ་སྡུག་ལ་བསྐྱལ་ནས་མི་ཚེ་ཁ་ཆག་སྣ་རལ་ཤ་སྟག་ཅིག་གི་ངང་ནས་བསྐྱལ་བ་འདི་གཙོ་བོ་གཙོ་བོ་འཆི་བ་མ་དྲན་པའི་ཉེས་པ་ཡིན། འཆི་བ་དྲན་ན་དོན་ཆེ་བ། སྟོབས་ཆེ་བ། ཐོག་མར་གལ་ཆེ་བ། བར་དུ་གལ་ཆེ་བ། མཐའ་མར་གལ་ཆེ་བ། འཆི་ཁར་དགའ་བཞིན་སྤྲོ་བཞིན་དུ་འཆི་བའི་ཕན་ཡོན་ཡོད་གསུངས་པ་ལྟར་འཆི་བ་ཞིག་དྲན་ན་ཚེ་འདིའི་དོན་སྒྲུབ་ནི་བསྒྲུབ་དགོས་ཀྱང་། ཚེ་འདི་ཞོར་ལྟ་བུར་གྱུར་ནས་ཚེ་འདི་གཅིག་པུ་ལ་མགོ་འཁོར་ནས་མི་འདུག་པར་ཚེ་ཕྱི་མ་ཕན་ཆད་ཀྱི་བསམ་བློ་འཁོར་ཐུབ། ཉི་མ་གཅིག་ལ་དེ་རིང་འཆི་རན་འདུག་ཟེར་བའི་ཉི་མ་ཞིག་འཆར་ནི་འཆར་ངེས། དེ་ཤར་བའི་ཉིན་མོར་ལོ་མང་པོའི་གོང་ནས་བསམ་བློའི་ནང་དུ་འཆི་བ་ལ་གྲ་སྒྲིག་བྱས་ཡོད་ན་འཆི་བ་ཐོག་ཏུ་བབ་པའི་ཉིན་མོར་དེ་ཙམ་ཞིག་བཟོད་མི་ཐུབ་པ་དང་ཧ་ལས་ཧོན་འཐོར་བ་མི་འབྱུང་། གང་ཡིན་སྙམ་ན། དེ་ལ་སྔ་ས་ནས་རྩིས་བརྒྱབ་ཡོད་པས་ཡིན།

སྔ་ས་ནས་རྩིས་བརྒྱབ་པ་དང་འཆི་བ་བསམ་བློའི་གོ་ཡུལ་དུ་མེད་པར་ཆེད་མངགས་འཆི་བ་ཞེས་པ་རྣ་བས་ཐོས་སུ་མི་འཇུག་པར་བསྡད་པ་ཡིན་ནའང་། ཉི་མ་གཅིག་ལ་འཆི་རྒྱུ་རེད། འཆི་བའི་ཉིན་མོ་ལ་ད་ཡིན་ན་གང་འདྲ་བྱས་སོང་བསམ་པའི་ཧོན་འཐོར་ནས་མགོ་ལོག་ལུང་པ་གང་བཙལ་བའི་ཉེན་ཁ་ཡོད། འཛམ་བུའི་གླིང་འདིའི་སྟེང་གི་མི་ཆེན་དཔོན་ཆེན་ལྟ་བུ། དཔེར་ན། ང་རང་ཚོའི་བོད་པ་དང་འབྲེལ་བའི་མའོ་ཙེ་ཏུང་ལྟ་བུའམ། སི་ཏ་ལིན་ལྟ་བུར་ཆ་བཞག་ན་ཉི་མ་མཐའ་མ་དེ་འཆར་བའི་སྐབས་སུ་སྐྱིད་མདོག་ཁ་པོ་ཞིག་མེད། འདུལ་རྒྱུའི་དགྲ་མང་པོ་ཞིག་དང་སྐྱོང་རྒྱུའི་གཉེན་མང་པོ་ཞིག་ད་དུང་ལུས། ལས་ཀ་ཚང་མ་འཕྲོ་ཅན་དུ་ལུས། མགོ་ལོག་ལུང་པ་གང་གཡོས། ས་ལུང་པ་གང་གཡོས། ས་གཡོས་པ་རྣམས་ལ་སྡོམ་ཡག་པོ་ཞིག་ཀྱང་རྒྱག་མ་ཐུབ་པའི་ངང་ནས་མི་ཚེ་རྫོགས་པའི་ཉིན་སྐྱིད་པོ་མེད་པར་དངངས་སྐྲག་ཧ་ཅང་ཆེན་པོ་བྱུང་བ་དང་། ཆགས་སྡང་གི་གོང་བུ་ལྟ་བུ་ཡིན་པ་ནི་མཐོང་ཆོས་སུ་ཡོད་པའི་གནས་ཚུལ་ཡིན། གང་ལྟར་མི་ཚེ་འདི་ཕུང་ལ་སྦྱོར་མཁན་ལྟ་བུ་ཞིག་ཡིན། དེའི་ཕྱིར། འཆི་བ་དྲན་མཁན་གྱིས་ཚེ་འདིའི་དོན་དང་སྐྱེ་བ་ཕྱི་མའི་དོན་ཞར་དང་ཞོར་ལ་བསམ་བློའི་ནང་དུ་བང་བསྒྲིགས་པ་ཡིན་ན་འཆི་བ་ཐོག་ཏུ་བབ་པའི་གནས་སྐབས་སུ་དེ་ཙམ་གྱིས་དངངས་སྐྲག་མི་འབྱུང་། འཆི་ཁར་དངངས་སྐྲག་མི་འབྱུང་བ་དང་འཆི་ཁར་འཆི་བཟོད་བདེ་བའི་ངང་ནས་འཆི་ཐུབ། མི་གཞན་ལ་འཆི་ཁར་མནར་གཅོད་མི་འབྱུང་བའི་སྐྱབས་འཇུག་གནང་རོགས་ཞེས་ཟེར་གྱིན་ཡོད་ཀྱང་། སྐྱབས་འཇུག་རང་གི་ངོས་ནས་གནང་དགོས་པ་ལས་རང་གིས་སྐྱབས་འཇུག་མ་བྱས་པར་རང་ཉིད་རྦད་དེ་ག་ཕྱི་ལོག་ནས་བསྡད། འཆི་གྲབས་བྱེད་དུས་མི་ལ་སྐྱབས་འཇུག་གནང་རོགས་ཞེས་བརྗོད་ན་དེ་ལས་འབྲས་རྙོག་པའི་སྐད་ཆ་ལྟ་བུ་ཞིག་ཡིན།

རང་གི་ངོས་ནས་རྒྱུ་ཚོགས་ཚང་བ་ཞིག་མ་བྱས། རང་གིས་བྱེད་མི་དགོས་མཁན། ཡང་དངངས་སྐྲག་ལྟ་བུ་ཞིག་ལ་བརྩིས། མི་ལ་སྐྱབས་འཇུག་གནང་རོགས་ཞེས་བརྗོད་ན་སྙད་བརྐོ་བ་ལྟ་བུ་ཡིན། ངོས་ཀྱིས་མི་ལ་སྐད་ཆ་ཤོད་པའི་སྐབས་སུ་མཚམས་མཚམས་ད་བརྙས་མ་བརྐོ་ཨ་བསམ་པ་དྲན་གྱིན་ཡོད། རང་གིས་ཡག་པོ་བྱེད་དགོས་པ་ལས་རང་གིས་ཡག་པོ་མ་བྱས་པར་མི་ལ་སྐྱབས་འཇུག་གནང་རོགས་ཞེས་བརྗོད་ན་ཅི་འདྲ་རེད། ཁ་ཤས་ནི་མ་ཤེས་པའི་སྐྱོན་ཡིན། ངོས་ཀྱིས་སྔར་ཡང་བཤད་མྱོང་། ངོས་ཀྱི་ངོ་ཤེས་རྨོ་ལགས་ཡག་པོ་ཞིག་ཡོད། སྙིང་རྗེ། ངོས་རྨོ་ལགས་ལ་ཐུག་དུས་རྨོ་ལགས་ཀྱིས་འཆི་དུས་དམྱལ་བ་ལ་མ་གཏོང་ཨང་ཟེར་གྱིན་ཡོད། བཞད་མོ་བཞད། དེ་ངོས་ཀྱི་ལག་པར་ཡོད་པའི་བཟོ་ལྟ་བུ་བྱེད་ཀྱིན་ཡོད། དམྱལ་བར་གཏོང་མི་གཏོང་ངོས་ཀྱི་ལག་པར་ཡོད་པ་ཡིན་ནམ། འཆི་དུས་དམྱལ་བ་ལ་མ་གཏོང་ཞེས་ལས་སླ་མདོག་ཁ་པོ། དེ་ཇི་ལྟར་ཡོང་ངམ། རང་གིས་ཡག་པོ་ཞིག་བྱས་མེད་ན་ངོས་ལ་བྱེད་རྒྱུ་གང་ཡང་མེད། ངོས་ལྟ་ཅི། འདིར་བཅོམ་ལྡན་འདས་སོགས་སུ་བཞུགས་ཡོད་ནའང་གང་ཡང་གནང་རྒྱུ་མེད། དེ་ལ་ལས་འབྲས་ཀྱི་རྣམ་གཞག་གསུངས་པ་ཡིན། ཐུགས་རྗེ་ཆེན་པོ་ཞིག་གི་ཕྱག་ཏུ་གང་དགོས་ན་དེ་གནང་བ་ཡོད་ན་ལས་འབྲས་ཀྱི་རྣམ་གཞག་གསུངས་དགོས་དོན་མེད། དེ་ཡང་། རང་གིས་མ་བྱས་ན་མི་ལ་རེ་བ་རྒྱག་པ་དེ་ཁག་པོ་ཡིན། གང་ལྟར་འཆི་བ་དྲན་ན་མི་ཚེ་འདིའི་ཞར་དང་ཞོར་ལ་ཕྱི་མ་ཕན་ཆད་ཀྱི་ཆེད་དུ་དམིགས་པའི་དགེ་བ་གང་ལ་གང་འཚམ་འབྱུང་ཐུབ། འཆི་བ་མ་དྲན་ན་མི་འབྱུང་བ་དེ་ལྟར་ཡིན།

དེ་ནས་འཆི་བ་སྒོམ་ཚུལ་དངོས་ལ། ངེས་པར་འཆི་བ། ནམ་འཆི་ངེས་མེད། འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པ་ཞེས་ས་བཅད་གསུམ་ཕྱེ་ནས། རྩ་བ་གསུམ། རྒྱུ་མཚན་དགུ། ཐག་བཅད་པ་རེ་རེ་ཕྱེ་ནས་གསུངས་ཤིང་། རྩ་བ་གསུམ་པོ་དེ་ལ་འཆི་བདག་ངེས་པར་འབྱུང་ལ་རྐྱེན་གང་གིས་ཀྱང་བཟློག་ཏུ་མེད་པ། ཚེ་ལ་སྣོན་པ་མེད་ཅིང་འབྲིད་བྱེད་བར་མ་ཆད་དུ་ཡོད་པ། གསོན་པའི་ཚེ་ཡང་ཆོས་བྱ་ལོང་མེད་པར་ངེས་པར་འཆི་བ་ཞེས་རྒྱུ་མཚན་གསུམ་དང་། དེ་ལྟར་བསམས་པའི་སྒོ་ནས་འཆི་བར་ངེས་པ་ཡིན་པས་ཆོས་བྱ་དགོས་པར་ཐག་བཅད། འཆི་བ་དེ་ཡང་ནམ་འབྱུང་ངེས་པ་མེད་པ། སྤྱིར་འཛམ་བུའི་གླིང་གི་ཚེ་ལ་ངེས་པ་མེད་པ། སྒོས་སྙིགས་དུས་ཀྱི་ཚེ་ལ་ངེས་པ་མེད་པ། གསོན་རྐྱེན་ཤིན་ཏུ་ཉུང་ཞིང་འཆི་རྐྱེན་ཤིན་ཏུ་མང་བ། ལུས་ཤིན་ཏུ་ཉམ་ཆུང་བ་སོགས་ཀྱི་རྒྱུ་མཚན་གྱི་ཐོག་ནས་ནམ་འཆི་ངེས་པ་མེད་པ་བསམ། ནམ་འཆི་ངེས་པ་མེད་པས་ཆོས་བྱེད་པ་ལ། སང་བྱ་གནངས་བྱའི་ངང་དུ་མི་འདུག་པར་ད་ལྟ་ད་ལྟ་ལག་ལེན་ལ་བཀལ་ནས་འགྱོད་པ་མེད་པ་ཞིག་བྱེད་དགོས་བསམས་ཏེ་ཆོས་ད་ལྟ་ཉིད་དུ་བྱ་དགོས་པར་ཐག་བཅད། འཆི་བའི་ཚེ་ལོངས་སྤྱོད་ཀྱིས་མི་ཕན། གཉེན་བཤེས་ཀྱིས་མི་ཕན། མདོར་ན། རང་གི་ལུས་ཀྱིས་ཀྱང་ཕན་པ་མེད་པས་ཆོས་ཁོ་ན་བྱ་བར་ཐག་བཅད། དེ་ལྟ་བུའི་ཐོག་ནས་འཆི་བ་མི་རྟག་པ་བསམ་ཚུལ་དེ་ལྟར་ཡིན། སྒོམ་པའི་གནས་སྐབས་སུ་ངེས་པར་འཆི་བ་བསམས་པའི་རྗེས་སུ་འཆི་བའི་རྣམ་པ་བསྒོམ་དགོས་གསུངས།

དེ་མན་ངག་གི་རྒྱུན་ཡིན་པས་འཆི་བའི་རྣམ་པ་སྒོམ་པ་དེ་འདིའི་མཚམས་དེར་ཡར་བཅུག་ནས་བསམ་བློ་བཏང་ན། ནམ་འཆི་ངེས་མེད་བསམ་པ་དང་འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པ་བསམ་པ་སོགས་ཅུང་ཙམ་ཤུགས་ཆེན་པོ་འབྱུང་ཐུབ་གསུངས། དེའི་ཕྱིར། ངེས་པར་འཆི་བ་བསམས་པའི་རྗེས་སུ་འཆི་བའི་རྣམ་པ་བསྒོམ་དགོས། འཆི་བའི་རྣམ་པ་སྒོམ་པ་ཞེས་པ་ནི། འཆི་བ་ཐོག་ཏུ་བབ་པའི་ཚེ་ཅི་འདྲ་ཞིག་འབྱུང་གི་ཡོད་པ། སྨན་པས་བོར་ཞིང་རིམ་གྲོས་ཀྱང་བཟློག་ཏུ་མེད་པ། གཉེན་རྣམས་གསོན་དུ་རེ་བའི་རེ་ཐག་ཆད། རང་ཉིད་ཅི་བྱ་གཏོལ་མེད་དུ་གྱུར་པ་འགོ་བཙུགས་པའི་གནས་སྐབས་དེ་ནས་རིམ་གྱིས་ནད་དེ་ཡང་ལས་ནད་དང་འཆི་ནད་རེད་ཟེར་ནས་སྨན་པས་ཀྱང་རེ་ཐག་བཅད། རང་གི་གཉེན་ཉེ་དུ་ཚོས་ཀྱང་བསྔོ་རྟེན་ཞིག་ཕུལ་ན་ཨེ་དྲག་བསམ་པའི་ཤི་བ་རང་ལ་ཐག་བཅད་ནས་གྲ་སྒྲིག་བྱས། དེ་ནས་འཆི་ནད་ཀྱིས་ཚེ་ཐུང་དུ་ཐུང་དུ་སོང་ནས་དེ་རིང་ཙམ་ལས་ཉལ་དབང་མེད་པའི་སྟན་གྱི་མཐའ་མ་དེ་ལ། དེ་རིང་ཙམ་མ་གཏོགས་ངའི་ལུས་ཞེས་ལུས་སེམས་རྟེན་བརྟེན་པའི་འབྲེལ་བ་གནས་རྒྱུ་མེད་པའི་ལུས་མཐའ་མ་དེ། དེ་རིང་མ་གཏོགས་གོན་པ་མེད་པས་ཉལ་གོས་མཐའ་མ་དེས་བཏུམས། གཏམ་གྱི་མཐའ་མར་ཁ་ཆེམས་དང་སྡུག་སྐད་བརྒྱབ་ནས་ལྕེའི་དབང་པོ་བསྐམས་པ་ཡིན་པས་གོ་བརྡ་འཕྲོད་པ་ཙམ་ཡང་མེད་ཀྱང་། དཀའ་ལས་ཁག་པོ་ཞིག་གི་ཐོག་ནས་ཚིག་གཅིག་གཉིས་ལས་མེད་ནའང་གོ་བརྡ་འཕྲོད་ལ་མི་འཕྲོད་པའི་ངང་ནས་ཅིག་བཤད་པས་རང་ཉིད་ཀྱང་ཐང་ཆད། ཡི་མུག །རོགས་པ་ཚོ་ཡང་སེམས་སྐྱོ། དེ་ལྟ་བུ་ཞིག་གི་ངང་ནས་ཁ་ཙམ་ཚིག་ཙམ་དེ་ཡང་བཤད་ལོང་ཡོད་མེད་ཅིག་གིས་འགྲོ་རྒྱུ་ཡིན། དེ་བཞིན། སྐྱབས་རྗེ་ཕ་བོང་ཁ་པས། ཟས་ཀྱི་མཐའ་མ་དམ་རྫས་དང་རིང་བསྲེལ། །ཆུ་རྒྱུན་དང་བཅས་ཁ་ནང་དུ་བླུགས་ཀྱང་། །ཞེས་གསུངས་པ་ལྟར། ཟས་ཀྱི་མཐའ་མ་དམ་རྫས་དང་རིང་བསྲེལ་ཆུའི་རྒྱུན་དང་བཅས་ཏེ་རང་གི་ཁ་ནང་དུ་བླུགས་ཀྱང་། མི་ཚེ་སྡིག་ལ་བསྐྱལ་ནས་བྱིན་རྟེན་ཐུར་མ་གང་གིས་ཐར་པ་ཐོབ་པའི་རེ་བ་བརྒྱབ་ཀྱང་དོན་དངོས་པོའི་གནས་ཚུལ་ལ་ཁག་པོ་ཡིན།

རེ་བ་ཞེས་པ་དེ་ག་དུས་ཡིན་ན་ཡང་རྒྱག་གི་ཡོད་པས། ནད་པས་ཡིན་ན་ཡང་། བྱིན་རྟེན་ཞིག་སྤྲོད་རོགས་ཟེར་ཁུལ་བྱས། རོགས་པ་རྣམས་ཡིན་ན་ཡང་། ད་སྨན་ཟོས་ནས་དགོས་པ་མེད་པས་དེ་ལས་བྱིན་རྟེན་ཞིག་སྤྲད་ན་ལེགས་ཟེར། སྨན་པ་ཚོས་ཀྱང་ད་སྨན་ཟོས་ནས་དགོས་པ་མེད་པས་བྱིན་རྟེན་རྩ་ཆེན་པོ་རེ་ཡོད་ན་སྤྲད་ན་ལེགས་ཟེར་ནས་བྱིན་རྟེན་རེ་བླུགས། བྱིན་རྟེན་དེ་ཡང་མར་ཁྱུར་མིད་གཏོང་བའི་ནུས་པ་ཉམས་པས་རོ་ཡི་ཁ་ནང་དུ་ལུས་འདུག་པ་ཞིག་ལས་མེད། དེ་ལྟ་བུའི་སྐབས་སུ་སྣོད་བཅུད་ཀྱི་འབྱུང་བཞི་འཁྲུག་པའི་ཉམས་སྣང་མང་པོ་བྱུང་། དངངས་སྐྲག་ནི་ཇེ་ཆེ་ཇེ་ཆེར་སོང་། ཚེ་འདིའི་སྣང་བ་ཁྲ་ལམ་མེ། རང་གིས་དུས་ད་ལྟའི་བར་དུ་རང་གི་མི་ཚེ་གང་གི་དོན་དུ་བཏང་བའི་ཚེ་འདིའི་སྣང་བ་དེ་ཇེ་རིང་ཇེ་རིང་དུ་སོང་། དེ་ནས་རིམ་གྱིས་ཚེ་འདིའི་སྣང་བ་མི་གསལ་བར་གྱུར་ནས་ནུབ། ཚེ་ཕྱི་མའི་སྐྱེ་གནས་བཟང་ངན་སྣ་ཚོགས་པ་ཞིག་ལྟས་དང་ཆོ་འཕྲུལ་ལྟ་བུ་ཞིག་གིས་མེའི་སྣང་བ་དང་ཆུའི་སྣང་བ་ལྟ་བུ་ཤར། ཡང་། མི་སྡུག་པ་འདྲ་མི་འདྲའི་སྣང་བ་འཆར་མཁན་ཡང་ཡོད་པ་འདྲ། དེ་ལྟ་བུའི་ཐོག་ནས་དངངས་སྐྲག་སླེབས་པའི་ཚེ་སྐད་ངན་བརྒྱབ། ཡང་། འབྱུང་བ་མར་ཐིམ་པའི་སྐབས་སུ་ལུས་ས་ལ་མར་ཐིམ་པའི་སྣང་བ་ཤར་ནས། ཁ་བསྐམ། སྣ་བརྫེས། མཆུ་ལ་དྲེག་པ་ཆགས་པ། མིག་ཀོང་ཀོང་དུ་གྱུར་པ་དང་། རིམ་གྱིས་དབུགས་ཕྱི་ལོགས་སུ་གཏོང་བ་དེ་ཤུགས་ཆེ་བ་དང་ཚུར་འཐེན་པ་དེ་ཤུགས་ཆུང་དུ་སོང་། དེ་ནས་མཐའ་མར་རིམ་གྱིས། སྐྱབས་རྗེ་ཕ་བོང་ཁ་པས། མགྲིན་པ་གྲེ་སོག་སོར་སོར་གྱི་སྒྲ་བཅས། །དབུགས་ཀྱི་རྒྱུ་བ་ཇེ་བྲེལ་དུ་བརྩེགས་ནས། །པི་ཝཾ་རྒྱུད་ཐག་ཆད་པ་བཞིན་ཆད་དེ། །ཚེ་འདིའི་མཐའ་མ་རྫོགས་པ་ཞིག་འོང་ངོ་། །ཞེས་ཇི་སྐད་གསུངས་པ་བཞིན། དབུགས་ཀྱི་རྒྱུ་བ་ཇེ་བྲེལ་དུ་སོང་ནས་མཐའ་མ་དེར་ཕྱི་ལོགས་སུ་དབུགས་ཆེན་པོ་ཞིག་བཏང་། དེ་ནས་དབུགས་དེ་ཡར་འཐེན་མི་ཐུབ་པར་དུམ་བུར་ཆད་འགྲོ་བ་ཡིན། དེའི་སྐབས་སུ་པི་ཝཾ་རྒྱུད་ཐག་ཆད་པ་བཞིན། ད་ལྟ་པི་ཝཾ་རྒྱུད་རྡུང་བའི་སྒྲ་སྐད་ལྟ་བུ་ཡོད་པ་དེ་དེ་མ་ཐག་ལ་ནག་འཐོམ་མེ་སྒྲ་སྐད་དེ་ཆད་ནས་འགགས་པ་ལྟར་ཚེ་འདིའི་སྣང་བ་དེ་རྫོགས་པ་ཡིན་གསུངས། དེའི་རྗེས་སུ། སྙན་པའི་མིང་གི་ཐོག་མ་དང་ཐ་མར། །ཚེ་འདས་དེ་ཉིད་ཟེར་བ་ཞིག་འོང་ངོ་། །ཞེས་དེ་ཡན་ཆད་དུ་མིང་སྙན་པོས་འབོད་པ། དཔེར་ན། བསྟན་འཛིན་ཟེར་བ་ཞིག་ཡིན་ན་དེའི་མིང་སྙན་པོར་རྩི་བ་དེ་དེའི་སྐབས་ནས་བཟུང་ཚེ་འདས་བསྟན་འཛིན་དེ་ཉིད་ཅེས། མགོ་དེ་ལ་ཚེ་འདས་དང་མཇུག་ལ་དེ་ཉིད་ཅེས་བཤད་དགོས་པ་ཡིན། མི་དགའ་པོ་ཉེ་པོ་ཡིན་ན་སྨོན་ལམ་འདྲ་བརྒྱབ། མི་དགའ་ས་ཞིག་ཡིན་ན་ཕན་པོ་བྱུང་། ད་ཡིན་ན་ཁོ་སྡུག་ཤི་བརྒྱབ་འདུག་ཟེར་ནས་མི་འགའ་ཞིག་གིས་དགའ་པོ་བྱས། གང་ལྟར་གང་ཡིན་ན་མིན་ན་རང་གི་མི་ཚེ་དེ་རྫོགས་པ་རེད། དེ་ལྟ་བུའི་སྒོ་ནས་བསམ་བློ་གཏོང་བ་ནི་འཆི་བའི་རྣམ་པ་སྒོམ་པ་ཞེས་པ་དེ་ཡིན། གུང་ཐང་ཚང་གིས་མཛད་པའི་མི་རྟག་པ་སྒོམ་ཚུལ་གྱི་བསླབ་བྱ་དང་། བདེ་ཆེན་སྙིང་པོས་མཛད་པའི་མི་རྟག་དྲན་བསྐུལ་སོགས་ཀྱི་ཐོག་ནས་བསམ་བློ་བཏང་ན་སེམས་ལ་ཕན་ཐོགས་ཆེན་པོ་ཡོད། དེ་ལྟ་བུའི་སྒོ་ནས་འཆི་བའི་རྣམ་པ་བསྒོམ་དགོས། དེ་ནས་ནམ་འཆི་ངེས་མེད་བསམ་པ་དང་། འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པ་ཞེས་པ་དེ་དག་ཡིན། མདོར་ན། དེ་ཡན་ཆད་ཀྱིས་འཆི་བ་མི་རྟག་པ་སྒོམ་པའི་ཚུལ་གསུངས་པ་དེ་གྲུབ་པ་ཡིན།

བཤད་པ་གཉིས་པ།

དེ་ནས། དེའི་བསྐྱར་བཤད་བསྡུས་བསྡུས་ཤིག་བཤད་པ་ཡིན་ན། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་ཞེས་པ་དེ་ལ་དལ་འབྱོར་དོན་ཆེ་རྙེད་དཀའ་ཞེས་པ་དེ་འབྱུང་གི་ཡོད། དེ་ཡང་། སྤྱི་བོར་བླ་མ་ལྷ་སྒོམ་བཞིན་པའི་ངང་ནས། ད་རེས་རང་ལ་དལ་འབྱོར་གྱི་ལུས་རྟེན་བཟང་པོ་ཞིག་ཐོབ་པའི་སྐབས་འདིར། དངོས་གནས་དྲང་གནས་དལ་འབྱོར་དོན་ཆེ་རྙེད་དཀའི་རྟོགས་པ་ཁྱད་པར་ཅན་རྒྱུད་ལ་སྐྱེ་ཐུབ་པའི་འབད་བརྩོན་ཞིག་ངེས་པར་བྱེད་དགོས། གང་ཡིན་སྙམ་ན། ཚེ་རབས་ཐོག་མ་མེད་པ་ནས་དུས་ད་ལྟའི་བར་དུ་འདོད་པ་བདེ་བ་འདོད་པ་ཡིན་ན་ཡང་བདེ་བས་ཕོངས། མི་འདོད་པ་སྡུག་བསྔལ་གྱིས་མནར་ནས་ཡོད་པ་འདི་གང་གིས་ལན་པ་ཡིན་སྙམ་ན། ཆོས་གཤའ་མ་ཞིག་མ་བྱུང་བས་ལན་པ་ཡིན། ཆོས་གཤའ་མ་ཞིག་མ་བྱུང་བ་དེ་གང་གིས་ལན་པ་ཡིན་སྙམ་ན། དལ་འབྱོར་དོན་ཆེ་རྙེད་དཀའ་བསམས་ནས་སྒྲུབ་པ་ལ་ནང་ནས་བསྐུལ་བ་ཞིག་མ་བྱུང་བས་ལན་པ་ཡིན། དེའི་ཕྱིར་ད་རེས་སྒྲུབ་པ་ལ་ནང་ནས་གཞེན་སྐུལ་བྱས་ཏེ་དལ་འབྱོར་དོན་ཆེ་རྙེད་དཀའི་ཉམས་ལེན་ཡག་པོ་ཞིག་བྱས་ནས་རྟོགས་པ་ཁྱད་པར་ཅན་རྒྱུད་ལ་སྐྱེ་བར་ཤོག་བསམ་པའི་གསོལ་འདེབས་སྨོན་ལམ་དང་འབྲེལ་བའི་ཐོག་ནས་ཐོག་མར་དལ་འབྱོར་ངོས་བཟུང་། དེ་ནས་དལ་འབྱོར་གྱི་ཆོས་བཅོ་བརྒྱད་སོགས་ལ་བསམ་བློ་བཏང་སྟེ། འདི་ལྟ་བུའི་རྟེན་ཁྱད་ཆོས་མང་པོ་ཚང་བ་ཞིག་དཀོན་པོ་ཡིན་པས། ད་རེས་རྟེན་བཟང་པོ་འདི་ཐོབ་པ་དེ་དོན་མེད་ཆུད་ཟོས་སུ་མ་སོང་བ་ཞིག་ཅི་ནས་ཀྱང་བྱ་སྙམ་པའི་ཐོག་ནས་ཆོས་བྱ་དགོས་པར་ཐག་བཅད། དེ་ཡང་། རྟེན་འདི་གནས་སྐབས་དང་མཐར་ཐུག་གང་ལ་ལྟོས་ཀྱང་དོན་ཤིན་ཏུ་ཆེ་བ་ཡིན་པའི་ཚུལ་བསམས་ནས་ཆོས་བྱ་ནུས་པར་ཐག་བཅད། དེ་ལྟ་བུའི་རྟེན་འདི་ད་རེས་སྟེས་དབང་གིས་རྙེད་པ་ལས་ཡང་ཡང་རྙེད་པར་དཀའ་བ། དཔེའི་སྒོ་ནས་དང་། གྲངས་ཀྱི་སྒོ་ནས་དང་། རྒྱུའི་སྒོ་ནས་སོགས་གང་གི་སྒོ་ནས་བསམས་ན་ཡང་ལྷག་པར་རྒྱུའི་སྒོ་ནས་བསམས་པ་ཡིན་ན། སྤྱིར་ཤེས་བྱ་ལ་དལ་འབྱོར་རྙེད་དཀའ་རུང་མི་དཀའ་རུང་ང་རང་གི་ངོས་ནས་ཆ་བཞག་ན། དལ་འབྱོར་གྱི་རྒྱུ་ཚོགས་མ་ཚང་བ་མེད་པ་ཞིག་ཁག་པོ་ཡིན་པས་དལ་འབྱོར་རྙེད་ཁག་པོ་ཡིན་བསམ་པའི་རྙེད་དཀའ་བའི་ཚུལ་བསམས་ཏེ། ཆོས་འདི་ཡང་ཚེ་འདི་ག་རང་ལ་བྱ་དགོས་པར་ཐག་བཅད། དེའི་རྗེས་སུ་འཆི་བ་མི་རྟག་པ་སྒོམ་པ་དེ་ཡིན།

དལ་འབྱོར་ལ་སྙིང་པོ་ལེན་ཚུལ་དངོས་བཤད་པ་ལ་སྐྱེས་བུ་ཆུང་ངུ་དང་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་གཉིས་དང་། སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་ཚུལ་གཅིག་བཅས་སྐྱེས་བུ་གསུམ་གྱི་ལམ་རིམ་སྒོམ་ཚུལ་གསུམ་ཡོད་པས། དང་པོ་སྐྱེས་བུ་ཆུང་ངུ་དང་ཐུན་མོང་བའི་ལམ་རིམ་ལ་བློ་སྦྱང་བ་ལ། ཐོག་མར་ཕྱི་མ་དོན་གཉེར་གྱི་བློ་སྦྱང་བ་དང་། ཕྱི་མར་བདེ་བའི་ཐབས་བསྟེན་པ་གཉིས། ཕྱི་མ་དོན་གཉེར་གྱི་བློ་སྐྱེ་བ་དེ་ལ། འཆི་བ་མི་རྟག་པ་བསམ་པ་དང་། ངན་འགྲོའི་སྡུག་བསྔལ་བསམ་པ་གཉིས་ཀྱི་ཐོག་མར་འཆི་བ་མི་རྟག་པ་བསྒོམ་དགོས་པས། དེ་ལ་མི་རྟག་པ་མ་དྲན་པའི་ཉེས་དམིགས་དང་དྲན་པའི་ཕན་ཡོན་སོགས་སྔོན་ལ་དགའ་རབ་བསམ་དགོས།

འཆི་བ་མི་རྟག་པ་སྒོམ་པ་ཞེས་པ་འདི་དངོས་གནས་ཆོས་ཀྱི་སྙིང་པོ་ཡིན་པ་ནི། ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་གྱིས། བདེན་བཞིའི་ཁྱད་ཆོས་མི་རྟག་སོགས་བཅུ་དྲུག་གསུངས་པའི་སྐབས་སུ་འདུས་བྱས་མི་རྟག་པ་དང་པོར་གསུངས་པ་དང་། ཚད་མ་རྣམ་འགྲེལ་ལས་ཀྱང་། དེ་ཕྱིར་མི་རྟག་ལས་སྡུག་བསྔལ། །ཞེས་སོགས་གསུངས་པ་ལ་གོ་རྒྱུ་ཡོད། གོ་རྒྱུ་ཡོད་པ་ཙམ་དུ་མ་ཟད་གོ་རྒྱུ་ཆེན་པོ་ཡོད། དེ་ཕྱིར་མི་རྟག་ལས་སྡུག་བསྔལ། །སྡུག་བསྔལ་ལས་ནི་བདག་མེད་གསུངས། །ཞེས་པ་འདི་ང་ཚོས་ཤེས་ཁག་པོ་འདུག །དེ་ལྟར་མི་རྟག་པ་དེ་བསྒོམ། དེ་ནས་ངེས་པར་འཆི་བ་བསམ་པ་དང་། ནམ་འཆི་ངེས་མེད་བསམ་པ་དང་། འཆི་བའི་ཚེ་ཆོས་མ་གཏོགས་པ་གཞན་གང་གིས་ཀྱང་མི་ཕན་པ་སོགས་བསམ། འདིས་བསྐྱར་བཤད་གཉིས་པ་དེ་གྲུབ་པ་ཡིན།

བཤད་པ་གསུམ་པ།

དེ་ནས། བསྐྱར་བཤད་གསུམ་པ་ནི། དལ་བའི་རྟེན་ལ་སྙིང་པོ་ལེན་པའི་ཕྱིར་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས་ཕྱེ་ནས་ཐོག་མར་བླ་མ་ལྷ་ལ་གསོལ་བ་བཏབ་སྟེ། བདུད་རྩི་འབེབས་སྦྱང་གི་དམིགས་པ་བྱས། རང་གཞན་སེམས་ཅན་ཐམས་ཅད་ཀྱི་རྒྱུད་ལ་དལ་འབྱོར་དོན་ཆེ་རྙེད་དཀའི་རྟོགས་པ་ཁྱད་པར་ཅན་བདེ་བླག་ཏུ་སྐྱེ་ཐུབ་པའི་སྐལ་བ་ཅན་དུ་བྱིན་གྱིས་བརླབས་སོང་སྙམ་པའི་མོས་པ་སྔོན་དུ་སོང་བའི་ཐོག་ནས། ཐོག་མར་དལ་འབྱོར་ངོས་གཟུང་བ་བསམ། དེ་ཡང་། ཁ་ཕྱི་བལྟས་ཀྱིས་ཕྱི་ལོགས་སུ་གྲངས་ཀ་བཤར་བ་ལྟར་མིན་པར་རང་ཉིད་ཀྱི་ཉམས་ལ་བསྐོར་ནས། ད་ཚོད་ངན་སོང་དུ་ཡོད་ན། །དམ་ཆོས་སྒྲ་ཙམ་ཡང་མི་ཐོས། །ཞེས་སོགས་ཇི་སྐད་གསུངས་པ་ལྟར་བསམ་བློ་ཞིག་བཏང་ན་གང་འཚམ་ཞིག་ནས་སེམས་ལ་རྩུབ་རེག་ལྟ་བུ་ཞིག་སླེབས་པ་དང་ཚ་ཤིག་ཤིག་བྱེད་པ་འབྱུང་བ་ཡོད། དེ་ལྟ་བུའི་ཐོག་ནས་དལ་འབྱོར་ངོས་བཟུང་། དེ་ནས་དོན་ཆེ་བ་དང་རྙེད་པར་དཀའ་བ་བསམ། ཡང་། གསོལ་འདེབས་བྱས་ཏེ་བདུད་རྩི་འབེབས་སྦྱང་བྱས། དལ་འབྱོར་དོན་ཆེ་རྙེད་དཀའི་རྟོགས་པ་སྐྱེ་བའི་འགལ་རྐྱེན་སྦྱངས་ཏེ། རྟོགས་པ་དེ་རང་གཞན་སེམས་ཅན་ཐམས་ཅད་ཀྱི་རྒྱུད་ལ་བདེ་བླག་ཏུ་སྐྱེས་སོང་སྙམ་པའི་མོས་པ་བྱས། དེ་ནས་འཆི་བ་མི་རྟག་པ་སྒོམ་པ་ལ། ཡང་། གསོལ་བ་བཏབ། བདུད་རྩི་འབེབས་སྦྱང་བྱས། དེ་ནས་འཆི་བ་མི་རྟག་པ་མ་བསྒོམས་པའི་ཉེས་དམིགས་དང་བསྒོམས་པའི་ཕན་ཡོན་བསམ་པ་སྔོན་དུ་བཏང་། དེ་ནས་འཆི་བ་སྒོམ་པ་ལ་སྤྲོ་ཤུགས་འཕེལ་བ་ཞིག་བྱས། འཆི་བ་མི་རྟག་པ་སྒོམ་པ་ཞེས་པ་འདི་ལམ་གྱི་གནད་འགག་ཡོད་ས་ཞིག་དང་ས་ཆོད་ཆེ་ས་ཞིག་ཡིན་པ་ངོས་བཟུང་བའི་ཐོག་ནས་སེམས་ལ་སྤྲོ་ཤུགས་དང་བཅས་ཏེ། སྤྲོ་སིང་ངེ་བའི་ངང་ནས་འཆི་བ་མི་རྟག་པ་བསྒོམ། ཐོག་མར་ངེས་པར་འཆི་བ་བསམ་པ། ནམ་འཆི་ངེས་མེད་བསམ་པ། འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པ་བསམ་པ་བཅས་རྩ་བ་གསུམ་དང་། རྩ་བ་གསུམ་རེ་རེ་ལ་རྒྱུ་མཚན་གསུམ་གསུམ་དང་བཅས་རྒྱུ་མཚན་དགུ་དང་། རྒྱུ་མཚན་གསུམ་གསུམ་བསམས་པའི་རྗེས་སུ་ཐག་བཅད་པ་རེ་རེ་བཅས་ཐག་བཅད་པ་གསུམ་སྟེ། དེ་ལྟ་བུའི་ཚུལ་གྱིས་འཆི་བ་དགུ་ཕྲུགས་བསམ་པ་དང་། འཆི་བའི་རྣམ་པ་སྒོམ་པ་ཞེས་འཆི་བ་མི་རྟག་པ་སྒོམ་ཚུལ་དེ་ལྟར་ཡིན།

འདི་ཡན་ཆད་ཀྱིས་བདེ་ལམ་གྱི་དལ་འབྱོར་དོན་ཆེ་རྙེད་དཀའ་དང་འཆི་བ་མི་རྟག་པ་སྒོམ་པའི་ཁྲིད་ལེགས་པར་ཕུལ་ཟིན་པས་གོང་དུ་གང་ཞུས་པ་རྣམས་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ། བྱང་ཆུབ་སེམས་མཆོག་རིན་པོ་ཆེ། །མ་སྐྱེས་པ་རྣམས་སྐྱེ་གྱུར་ཅིག །སྐྱེས་པ་ཉམས་པ་མེད་པར་ཡང་། །གོང་ནས་གོང་དུ་འཕེལ་བར་ཤོག །

ཉིན་བཞི་པ།

སྤྱི་བཤད།

ལྷ་དང་ལྷ་མིན་མི་དང་མིའམ་ཅིའི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །ཞེས་པ་ནས། ཐམས་ཅད་སྐད་དུ་བདག་གིས་ཆོས་སྟོན་ཏོ། །ཞེས་པའི་བར་གསུངས། སྙན་པའི་བ་དན་འཇིག་རྟེན་གསུམ་དུ་གྲགས། །དམ་པའི་ཆོས་སྒྲ་སེངྒེའི་སྒྲ་བསྒྲགས་པ། །ཐམས་ཅད་མཁྱེན་པ་དཀོན་མཆོག་མཛོད་བརྙེས་པ། །ཞབས་ལ་ཚངས་དབང་གཙུག་གི་ནོར་བུས་གཏུགས། །རྗེ་གུང་ཐང་པས། ལོ་ཟླ་བ་འདི་ལ་འདི་སྣང་གི །ལས་བྱ་བྱེད་ཚགས་སུ་ཚུད་བྱས་ནས། །སླར་གཙང་མའི་ཆོས་ཤིག་བྱེད་སྙམ་པ། །འདི་ཐམས་ཅད་བསླུ་བའི་ཕུང་འདྲེ་ཡིན། །ཞེས་གསུངས་པ་བཞིན། ཚང་མས་ཆོས་རྣ་བས་གོ་མྱོང་བའི་ཐོག་ལ་ཚེ་འདི་དང་ཕྱི་མ་མཐོ་རིས་དང་ཐར་པ་ཞེས་རྣ་བས་གོ་མྱོང་ཡོད། ཡང་། བརྒྱ་ཆའི་བརྒྱ་ཐམ་པ་ཡིད་ཆེས་ངེས་པ་རྙེད་པ་ཞིག་མེད་ཀྱང་། གང་འདྲ་ཡིན་ནམ་བསམ་པའི་བསམ་བློའི་ནང་དུ་རེ་དོགས་མང་པོ་འབྱུང་བ་དང་། བློའི་ཟུར་ཞིག་ནས་དངོས་གནས་ཆོས་ཤིག་བྱེད་དགོས་བསམ་ཡོད་ཀྱང་། ཁ་ཚ་ལོད་ཤོར་ནས་མི་ཚེ་འདི་གའི་འཚོ་ཚིས་བྱེད་པ་དེ་གལ་ཆེ་བའམ། དེ་གའི་དབང་ཤུགས་ཀྱིས་ཁྱེར་ནས་ཆོས་བྱེད་དགོས། བྱེད་དགོས་བསམ་པ་བློའི་ཟུར་ལ་ཡོད་ཀྱིན་ཡོད་ཀྱིན་དེ་གའི་ངང་ནས་མི་ཚེ་རྫོགས་ནས་ད་ལྟ་འཆི་རན་འདུག་ཟེར་བའི་དུས་ཚོད་ཅིག་སླེབས། མང་ཆེ་བ་དེ་ལྟ་བུས་བསླུས་འགྲོ་བ་ཡིན། ཆོས་ཤིག་བྱེད་དགོས་བསམ་པའི་བྱེད་བློ་ཞིག་ཡོད་ནའང་། དེ་སང་བྱ་གནངས་བྱའི་ངང་དུ་ལུས་ནས་དེ་གའི་ངང་ནས་མི་ཚེ་རྫོགས་ཏེ་བྱ་ལོང་བྱེད་ལོང་མེད་པར་གྱུར། མང་ཆེ་བ་དེ་ལྟ་བུ་ཡིན། དེའི་ཕྱིར་ལོ་འདི་ལ་བྱ་བ་འདི་དང་འདི་བྱེད་རྒྱུ་ཡིན། ལོ་རྗེས་མ་ལ་འཆར་གཞི་འདི་དང་འདི་ཡིན་བསམས་ཏེ་ལས་ཀ་དེ་དང་དེ་ཡོངས་སུ་རྫོགས་ན་ཆོས་གཤའ་མ་ཞིག་བྱེད་རྒྱུ་ཡིན་བསམ་པའི་བསམ་ཚུལ་དེ་ནོར་འཁྲུལ་ཡིན་གསུངས། དེ་ལྟ་བུ་ཞིག་གི་ངང་ནས་ཉི་མ་སོང་བ་ཡིན་ན། རྗེ་གུང་ཐང་པས། ཆོས་བྱེད་ཀྱི་སང་ཉིན་འཆར་གྱི་བར། །འཆི་དུས་ཀྱི་དེ་རིང་སླེབས་ཉེན་ཆེ། །ད་རང་མགོ་རང་གིས་མ་བསྐོར་བར། །
ཆོས་བྱེད་ན་དེ་རིང་ཉིད་ནས་གྱིས། །ཞེས་གསུངས་པ་དང་། ང་རང་ཚོའི་ཚེ་འདིའི་བྱ་གཞག་ནི་རྫོགས་རྒྱུ་མེད་པས། ཡང་རྗེ་གུང་ཐང་པས། ཚེ་འདི་སྣང་བྱ་བ་ཆུ་གཉེར་འདྲ། །གཅིག་འདས་རྗེས་གཅིག་གིས་མནན་ནས་འོང་། །དེ་སྒྲུབ་ཀྱིན་སྒྲུབ་ཀྱིན་མང་དུ་འགྲོ། །ད་བཙན་ཐབས་སུ་བཅད་ན་མི་ལེགས་སམ། །ཞེས་གསུངས་པ་ལྟར། ཚེ་འདིའི་བྱ་གཞག་གཅིག་པུ་ལ་ཞེན་ནས་བསྡད་ན་དེ་རྫོགས་རྒྱུ་མེད་པར་གཅིག་གི་རྗེས་སུ་གཅིག་མཐུད། གཅིག་གི་རྗེས་སུ་གཅིག་མཐུད་ནས་རྫོགས་རྒྱུ་མེད་པར་བྲེལ་འཚུབ་ངང་ནས་འདུག་དགོས། དེའི་ཕྱིར། ངོས་ཀྱིས་ནམ་རྒྱུན་འདི་ཤོད་བཞིན་ཡོད།

ཆོས་གཤའ་མ་བྱེད་ཀྱི་ཡོད་ཟེར་ནས་ཚེ་བློས་བཏང་སྟེ་རི་ལ་རི་ཁྲོད་དུ་འགྲིམས་པ་ནི་མང་ཆེ་བས་བྱེད་ཐུབ་པ་མེད། ང་རང་ཚོ་མི་ཡོངས་སུ་རྫོགས་པའམ་བོད་པ་ཚང་མ་རི་ལ་སོང་བ་ཡིན་ན་ལྟོགས་གྲིས་འཆི་རྒྱུ་མ་གཏོགས་མི་ཚེ་མགོ་ཐོན་པ་དཀའ། ཆོས་བྱེད་མཁན་ཡིན་ཕྱིན་ཆད་ལ་ཚང་མས་ཚེ་བློས་གཏོང་བ་ནི་ཁག་པོ་ཡིན། མི་ཚེ་གཅིག་གི་ལས་དོན་བྱེད་པ་ལ་ཡང་བྱེད་སྟངས་ཤིག་ཡོད། ཆོས་ཀྱི་གནད་འགག་ཤེས་པ་དང་ཆོས་ཀྱི་བསམ་བློ་འཁོར་བའི་ཐོག་ནས་མི་ཚེ་གཅིག་གི་འཛུགས་སྐྲུན་བྱེད་པ་སོགས་མཉམ་དུ་བྱེད་ཐུབ་མདོག་ཁ་པོ་ཡིན། དཔེར་ན། ནང་པ་སངས་རྒྱས་པའི་ཆོས་ཀྱི་ནང་དུ་ཕུན་ཚོགས་སྡེ་བཞི་ཞེས་པ་ཞིག་གསུངས་ཡོད། གང་ལྟར་ཆོས་ཀྱི་གནད་འགག་དང་ཆོས་ཀྱི་བསམ་ཚུལ་རང་གིས་ཤེས་པར་བྱས་ཏེ། ཤེས་པ་དེ་ལག་ལེན་ལ་བཀལ་ནས་བསམ་བློའི་ནང་དུ་ཀུན་སློང་འཁྱེར་སོ་ཡག་པོ་ཞིག་གི་ཐོག་ནས་དངོས་གནས་སྤྱི་ཚོགས་ཀྱི་འཛུགས་སྐྲུན་ལ་བལྟ་རྒྱུ་ཡོད་པ། མི་ཐོག་འདི་ཙམ་དུ་མ་ཟད་བོད་པའི་མི་ཐོག་རྗེས་མ་རྣམས་ལ་ཡང་དྲིན་འཇལ་ཐུབ་པ་དང་། སྤྱི་ཚོགས་ཡར་རྒྱས་ལ་བལྟ་རྒྱུ་ཡོད་པ་ཞིག་བྱེད་དགོས། རང་རང་སོ་སོའི་ངོས་ནས་ཆ་བཞག་ན་ཡང་། ཚེ་འདིའི་དངོས་པོ་ཡར་རྒྱས་རྐྱང་རྐྱང་གི་བྲན་གཡོག་དང་། དངུལ་དང་དངོས་པོའི་བྲན་གཡོག་ལྟ་བུ་ཡང་མིན་པ། མིའི་བྱ་བ་དང་མིའི་རིན་ཐང་དེ་ཡང་མི་བརླག་པར་ཡ་རབས་སྤྱོད་བཟང་གི་ཁྱད་ཆོས་ལྡན་པ། སྤྱི་ཚོགས་ཀྱི་ཡར་རྒྱས་ཡོད་པ་ཞིག་བྱེད་མི་ཐུབ་པ་ཡང་མིན། ནང་པ་སངས་རྒྱས་པའི་གཞིའི་འགྲོ་སྟངས་ལ་ཆ་བཞག་ན་དེ་ལྟ་བུ་ཡིན། རང་རང་སོ་སོའི་སྒེར་གྱི་ངོས་ནས་སྒྲུབ་པ་བྱེད་སྟངས་མི་འདྲ་བ་ཡོད་སྲིད་ཀྱང་། སྤྱིར་བཏང་གི་སྤྱི་ཚོགས་དང་འབྲེལ་ནས་བཤད་ན། གོང་དུ་ཕུན་ཚོགས་སྡེ་བཞི་གསུངས་པ་ལྟར་ང་ཚོས་བསམ་བློ་གཏོང་སྟངས་ཤིག་ཏན་ཏན་ཡོད།

གང་ལྟར་རང་གིས་མི་ཚེ་ཞིག་བསྒྲུབ་དགོས་པ་དང་། མི་ཚེའི་ནང་དུ་འཛུགས་སྐྲུན་དང་ལྟོ་གོས་ཀྱི་ལས་ཀ་ཞིག་བྱེད་དགོས་ལ། ཡིན་ན་ཡང་། ཆོས་རྩ་བ་ནས་མི་ཤེས་པའི་མི་ཕལ་པ་ཚོས་སོ་སོ་རང་ཉིད་བློས་བཏང་སྟེ། སྡིག་པ་ཁྱད་དུ་བསད་ནས་མ་རབས་ཀྱི་སྤྱོད་པའི་ཐོག་ནས་དངུལ་རག་པའི་ཆེད་དུ་རྫུན་བཤད་ན་ཨེ་དྲག །མགོ་སྐོར་བཏང་ན་ཨེ་དྲག །ཧམ་པ་བཤད་ན་ཨེ་དྲག །མི་ལ་ཐུབ་ཚོད་བྱས་ན་ཨེ་དྲག་བསམ་པའི་ཐོག་ནས་འགྲོ་བ་དེ་མི་བྱེད་པར། དངོས་གནས་ཡ་རབས་དྲང་མོ་གཞུངས་བཟང་གི་ཐོག་ནས་ཐ་མལ་པའི་ལྟོ་གོས་ཀྱི་དཔལ་འབྱོར་ཡར་རྒྱས་གཏོང་བའི་ཐབས་ཤེས་འདུ་འགོད་བྱེད་པ་ཡོད་ནི་ཡོད་པས། ཆོས་བྱེད་པ་འདི་ནི་ནམ་ཞིག་ཅིག་ལ་བྱེད་པ་ལ་མི་འཇོག་པར་ད་ལྟ་ད་ལྟ་ལག་ལེན་ལ་བཀལ་ནས་བྱེད་པ་གལ་ཆེ། དེ་ལྟར་བྱུང་བ་ཡིན་ན་སྒེར་སོ་སོ་ལ་ཡང་ཕན་པ། སྤྱི་ཚོགས་ལ་ཡང་ཕན་པ། གང་ལྟར་དངོས་པོ་ཡར་རྒྱས་གཏོང་བ་དང་འཛུགས་སྐྲུན་བྱེད་པའི་དམིགས་ཡུལ་ནི་མིའི་སྤྱི་ཚོགས་སྐྱིད་པོ་ཞིག་འབྱུང་བ་དང་། རང་གཞན་གཉིས་ཀ་སྐྱིད་པོ་ཞིག་ཨེ་འབྱུང་བསམས་ནས་ཡར་རྒྱས་གཏོང་གིན་ཡོད་ཀྱང་། སྐྱིད་དང་མི་སྐྱིད་ཅེས་པ་ནི་གཙོ་ཆེ་ཤོས་བསམ་བློ་གཏོང་ཕྱོགས་ལ་རག་ལས་པ་ཡིན་པས། ཆོས་ཀྱི་བསམ་བློ་གཏན་ནས་མེད་པར་ཆོས་བློས་བཏང་ལྟ་བུས་མི་ཚེ་རྐྱང་རྐྱང་ལ་བསམ་བློ་གཏོང་བའི་མི་དེ་དག་གི་དམིགས་པ་ནི། མི་ཚེ་འདི་སྐྱིད་པོ་ཞིག་བྱུང་ན་བསམ་པ་ཡིན་ན་ཡང་། དོན་ལ་སྐྱིད་པོ་ཞིག་མེད། ངོས་ཀྱིས་ནམ་རྒྱུན་བཤད་པ་ལྟར། དེ་རིང་ཁ་སང་འཛམ་བུའི་གླིང་འདིའི་ཐོག་ལ་མི་རྣམས་འགྲན་སྡུར་བྱེད་བཞིན་པ་ཡིན།

འགྲན་སྡུར་གང་བྱེད་པ་ཡིན་སྙམ་ན། ཆོས་ལ་ཉེས་དམིགས་སུ་བལྟས་ནས་ཆོས་ཆེད་དུ་གཉེར་ནས་སྤངས་ཤིང་ཆོས་ཁས་མི་ལེན་པའི་ཆོས་མེད་མཁན་གྱི་རིགས་གཅིག་དང་། ཆོས་ལ་ཕན་ཡོན་ཅན་དུ་བལྟས་ནས་ཆོས་དང་དུ་ལེན་མཁན་གྱི་རིགས་གཅིག་དང་། བློ་བཏང་སྙོམས་སུ་འདུག་པ་དང་གསུམ་ཡོད་པ་ནི་ང་ཚོས་ཤེས་གསལ་ཡིན།

མིའི་བསམ་བློའི་ནང་དུ་རང་བཞིན་གྱིས་ང་ཚོའི་མིག་གིས་མཐོང་བ་དང་མིས་ཐབས་ཤེས་བྱས་པའི་རིམ་པ་ལས་འདས་པའི་གནས་ཚུལ་ཞིག་བྱུང་བའི་ཚེ་རང་ཤི་རྒྱག་མཁན་སོགས་བྱུང་ཡོད། ཆོས་ཀྱི་བསམ་བློ་ཞིག་ཡོད་ན་ད་དུང་རེ་བ་མི་བརླག་པར་མི་དེའི་བསམ་བློའི་ནང་དུ་རེ་བ་རྒྱག་ས་གཉིས་པ་ལྟ་བུ་ཞིག་ཡོད་པས་རང་ཤི་རྒྱག་དགོས་བསམ་པའི་བསམ་བློ་དེ་ཕལ་ཆེར་མི་འཁོར། ཆོས་ལ་བསམ་བློ་རྩ་བ་ནས་མི་འཁོར་མཁན་གྱི་མི་རྣམས་མིས་ཐབས་ཤེས་ཐུབ་ཙམ་གྱི་རིང་ལ་སྤྱི་འགྲེ་གཅིག་མཚུངས་བྱས་ནས་འདུག་ཀྱང་། མིས་ཐབས་ཤེས་ལས་འདས་པའི་རིམ་པ་ཞིག་ཏུ་སླེབས་ན། ཧ་ཅང་དཀའ་ངལ་ཕྲད་དེ་ཅི་དྲག་བསམ་པའི་མཚམས་སུ་དེ་མིན་པའི་རེ་བ་རྒྱག་ས་གཉིས་པ་ཞིག་ནི་མེད་པས་རང་ཤི་རྒྱག་པ་ལྟ་བུ་མང་པོ་ཞིག་འབྱུང་གིན་ཡོད།

དེ་ལྟར་མིའི་མི་ཚེའི་ནང་དུ་རེ་བ་ཞེས་པ་འདི་ཧ་ཅང་གལ་ཆེན་པོ་ཡིན་པ་འདྲ། མིའི་མི་ཚེའི་ནང་དུ་དཀའ་ངལ་ཇི་ཙམ་ཕྲད་ཀྱང་ད་དུང་རེ་བ་མི་བརླག་པར་བསྡད་པ་ཡིན་ན་སྲོག་མུ་མཐུད་ནས་གནས་ཏེ་མི་ཚེ་འདི་མུ་མཐུད་ནས་བསྐྱལ་བའི་སེམས་ཤུགས་སླེབ་ཐུབ། རེ་བ་མེད་པར་གྱུར་པ་ཡིན་ན་མི་ཚེ་འདིའི་མཇུག་ལྡོག་འགྲོ་བ་ཡིན། ཆོས་ཡོད་མཁན་གྱི་མི་རྣམས་ཚེ་ཐག་རིང་པོར་འདུག་ཐུབ་ན་ཕན་ཐོགས་ཡོད་པ་ཏན་ཏན་ཡིན། བོད་མི་རིགས་ལ་ཆ་བཞག་ན་ཡང་ནང་པ་སངས་རྒྱས་པའི་ཆོས་ཀྱི་ཐོག་ནས་བོད་མི་རིགས་ཀྱི་རིག་གཞུང་དང་བོད་མི་རིགས་ཀྱི་བསམ་བློའི་འཁྱེར་སོ་སོགས་བོད་མིའི་ཉིན་རེ་ཉིན་རེའི་འཚོ་བ་སྐྱེལ་སྟངས་ཀྱི་ནང་དུ་ནང་པ་སངས་རྒྱས་པའི་ཆོས་ཀྱི་བསླབ་བྱ་གཏིང་ཟབ་མོ་ཞིག་མི་ཐོག་ནས་མི་ཐོག་ལ་བརྒྱུད་ནས་བྱུང་བ་རྣམས་ཀྱིས་ཕན་ཐོགས་བྱུང་ཡོད་ངེས། བོད་མི་སྒེར་པ་ཞིག་གི་ངོས་ནས་ཆོས་དད་མེད་པའི་ཆོས་མེད་མཁན་ཞིག་ཡིན་ནའང་། རང་ཉིད་གང་དུ་གནས་སའི་སྤྱི་ཚོགས་ཁྱོན་ཡོངས་ཀྱི་ནང་དུ་ནང་པ་སངས་རྒྱས་པའི་ཆོས་ཀྱི་བསླབ་བྱ་ཕྱི་ཚོས་ནང་ཚོས་ཀྱི་ཚུལ་དུ་ཡོད་པས་ཕན་ཐོགས་ངེས་པར་བྱུང་ཡོད།

དེ་ལྟ་ནའང་ནང་པ་སངས་རྒྱས་པའི་ཆོས་ལས་གསུངས་པ་ལྟར། ལག་ལེན་ཏག་ཏག་ཅིག་བྱེད་ཐུབ་ཡོད་ན་ད་ལྟའི་འདི་ལས་ལྷག་ཅིག་འབྱུང་དགོས་ཚོད་ཡིན་མོད། ང་རང་ཚོ་གནས་ཚུལ་ཐབས་སྐྱོ་བ་ཞིག་ལ་ཕྱོགས་མང་པོའི་གནས་ཚུལ་མང་པོ་ཞིག་ལ་ཆོས་འབག་ལ་གྱོན་པའི་བཟོ་ལྟ་བུར་གྱུར་ནས། གཙོ་བོ་ནང་པ་སངས་རྒྱས་པའི་ཆོས་ཀྱི་མིང་བེད་སྤྱོད་བྱེད་པ་གང་ཞིག་ལ། ངོ་ཐོག་ལག་ལེན་གྱི་ཐོག་ལ་འཇིག་རྟེན་འདི་པ་རྐྱང་རྐྱང་དང་། འཇིག་རྟེན་ཆགས་སྡང་རྨོངས་གསུམ་གྱི་ཁོལ་པོ་ལྟ་བུར་གྱུར། མིང་དེ་ཆོས་ཀྱི་མིང་དང་སངས་རྒྱས་ཀྱི་བསྟན་པ་བེད་སྤྱོད་བྱས། དོན་དངོས་རང་གི་གྲོད་ཁོག་གཅིག་པུ་བསམས་ནས་ཆོས་མེད་མཁན་གྱི་ཐ་མལ་པ་ཞིག་གི་བྱེད་སྟངས་ཙམ་ལས་ཁྱད་པར་མེད་པ། སྤྱིར་སངས་རྒྱས་ཀྱི་བསྟན་པའི་མཚན་ཤས་སུ་འགྲོ་བ་དང་། ཡང་སྒོས། མི་མང་པོ་ཞིག་ལ་ཆོས་ཀྱི་མིང་གི་ཐོག་ནས་བརྡབ་གསིག་གཏོང་མཁན་ཞིག་ཀྱང་བྱུང་ཡོད།

ཆོས་སྤྱིའི་གནས་སྟངས་ཀྱི་ཐོག་ནས་བཤད་པ་ཡིན་ན་ང་རང་ཚོ་བོད་མི་རིགས་ལ་ཆ་བཞག་ན་ཡང་ཕན་ཐོགས་རླབས་ཆེན་པོའི་རོགས་རམ་བྱས་ཡོད། དེ་ལྟར་ང་རང་ཚོའི་སྤྱི་པའི་ཐོག་ནས་བཤད་པ་ཡིན་ན་ཡང་འདྲ། སྒེར་གྱི་ཐོག་ནས་བཤད་པ་ཡིན་ན་ཡང་འདྲ། གང་ལྟར་ནང་པ་སངས་རྒྱས་པའི་ཆོས་ཀྱི་ཐོག་ནས་ཧ་ཅང་ཕན་ཐོགས་རྒྱ་ཆེན་པོ་བྱུང་ཡོད་པ་ཏན་ཏན་རེད། ད་ལྟ་ང་རང་ཚོ་དུས་རབས་ཉི་ཤུ་པའི་ནང་དུ་གནས་ཡོད། དུས་རབས་ཉི་ཤུ་པ་དགའ་རབ་རྫོགས་འགྲོ་བཞིན་ཡོད། དུས་རབས་བཅོ་བརྒྱད་པ་དང་དུས་རབས་བཅུ་དགུ་པར་ཚན་རིག་གི་རིག་གནས་གཞི་ནས་ཡར་རྒྱས་སོང་བའི་སྐབས་སུ། ནང་པའི་ཆོས་ཕྱོགས་ཀྱི་བསམ་བློ་དང་ཕྱིའི་ཚན་རིག་གི་བསམ་ཚུལ་གཉིས་པོ་ལམ་ཁ་ལ་ཆ་བཞག་ན། ཤར་ནུབ་འཛོལ་བ་ལྟར་གྱུར་ནས་གཅིག་གཅིག་ལ་ཧ་ལམ་འགལ་བ་ཡིན་པ་དང་། གཅིག་གིས་གཅིག་ལ་འབྲེལ་བ་མེད་པ་ལྟ་བུའི་སྣང་ཚུལ་ཞིག་ཏུ་གྱུར་ཡོད། དེའི་ནང་དུ་ཚན་རིག་གི་ཐོག་ནས་མིའི་རིག་གནས་ཧ་ཅང་གཏིང་རིང་པོ་དང་ཚད་མཐོ་པོར་གྱུར་པ་ལ་བརྟེན་ནས་མིའི་བསམ་བློ་དང་འབྲེལ་བའི་ཆོས་ཕྱོགས་ཀྱི་རིག་གནས་དང་ཚུར་འབྲེལ་བ་ཞིག་གཞི་ནས་སླེབ་ཀྱི་ཡོད། ལྷག་པར་ནང་པ་སངས་རྒྱས་པའི་ཆོས་ལ་ཆ་བཞག་ན་དེང་སང་གཟུ་བོར་གནས་པའི་ཚན་རིག་པ་མང་པོ་ཞིག་གིས་ནང་པའི་ཆོས་ལ་དོ་སྣང་གསར་པ་སླེབས་པ་དང་། ནང་པའི་ཆོས་ཀྱི་འགྲེལ་བཤད་དེ་ཚན་རིག་པ་ཚོ་ལ་ཡིན་ན་ཡང་ཕན་ཐོགས་པ། ཚན་རིག་པས་དངོས་སུ་བརྟག་དཔྱད་བྱས་ནས་རྙེད་པའི་རིགས་པ་མང་པོ་ཞིག་ནང་པ་ལ་ཡང་ཚུར་ཕན་ཐོགས་པའི་དགེ་མཚན་ཆེན་པོ་ཡོད་པ་ཞིག་ཏུ་གྱུར་ཏེ། དེ་རིང་ཁ་སང་རྣམ་པ་འགྱུར་བཞིན་པ་རེད། དུས་རབས་ཉི་ཤུ་པ་རྫོགས་ནས་ཉི་ཤུ་རྩ་གཅིག་པར་སླེབས་པའི་སྐབས་སུ་ད་དུང་འཛམ་བུའི་གླིང་འདིའི་ནང་དངོས་གཙོ་སྨྲ་བ་དང་སེམས་གཙོ་སྨྲ་བ་ཞེས་པའི་རྒྱ་མིའི་བཤད་སྟངས་ལྟར་ནང་བསམ་བློ་སོགས་ལ་འགྱུར་བ་ཆེན་པོ་ཞིག་འགྲོ་བའི་བཟོ་ལྟ་ཡོད།

གང་ལྟར་ནང་པ་སངས་རྒྱས་པའི་ཆོས་ཀྱི་ཐོག་ནས་ནང་པའི་ལྟ་བའམ་ནང་པའི་བསམ་བློ་འཁྱེར་སྟངས་དང་བསམ་བློ་གཏོང་སྟངས་ནི། བརྟགས་ཤིང་དཔྱད་པའི་སྒོ་ནས་ར་སྤྲོད་འཕེར་བ་ཞིག་བྱུང་ན་ཁས་ལེན་པ་དང་། བརྟག་དཔྱད་བྱས་ནས་ར་སྤྲོད་འཕེར་བ་ཞིག་དང་མིག་མཐོང་ལག་ཟིན་གྱི་ཉམས་མྱོང་གི་ཐོག་ནས་ཁ་གྲག་རྒྱུ་ཞིག་མེད་ན་ཁས་མི་ལེན་པ་ཡིན། གལ་ཏེ་དོན་དེ་བཅོམ་ལྡན་འདས་ཀྱི་མདོ་དང་བསྟན་བཅོས་སོགས་ཀྱི་སྐབས་ནས་གསུངས་པ་ཞིག་ཡིན་ན། ཡང་། དེ་དྲང་དོན་དགོངས་གཞི་ཅན་ཡིན་ན་དོན་གཞན་དུ་འགྲེལ་དགོས་པ་ལས། དངོས་ཡོད་ཀྱི་གནས་ཚུལ་དང་མི་རན་པ་དང་དངོས་ཡོད་གནས་ཚུལ་གྱི་ཐོག་ནས་འགལ་བ་ཡོད་ན། ཉམས་མྱོང་ཚད་མའི་ཐོག་ནས་ཐག་གཅོད་བྱས་པའི་དངོས་ཡོད་གནས་ཚུལ་དེ་ཁས་བླངས། དེ་དང་མི་མཐུན་པའི་འགྲེལ་བཤད་ཅིག་གཞུང་ནས་བཤད་ཡོད་ན་དེ་ལ་འགྲེལ་བཤད་གཞན་ཞིག་རྒྱག་དགོས།

ནང་པ་སངས་རྒྱས་པའི་བསམ་བློ་འཁྱེར་སོ་སྤྱིར་བཏང་བཤད་པ་ཡིན་ན། ཚན་རིག་པའི་བསམ་བློ་འཁྱེར་སོ་དང་ཧ་ཅང་མཐུན་པོ་ཡིན། དེའི་ཕྱིར་ནང་པ་ཞིག་གི་ངོས་ནས་ཚན་རིག་པ་ལ་འབྲེལ་བ་བྱས་ནས་གོ་བསྡུར་བྱེད་པ་ལ་དཀའ་ལས་གཏན་ནས་མེད། གོ་བསྡུར་བྱེད་པའི་ཚེ་ང་ཚོའི་སེམས་ཀྱི་ནང་དུ་ཐོབ་ཤོར་གྱི་རེ་དོགས་ལུ་གུ་རྒྱུད་དུ་བྱེད་དགོས་པ་མེད་པས་བློ་གཟུ་བོར་གནས་པ་དང་། ཕྱོགས་གཉིས་ཀའི་ངོས་ནས་གུ་ཡངས་པོ་བྱས། ནང་པའི་ངོས་ནས་ཆ་བཞག་ན་ཡང་གུ་ཡངས་པོ་དང་། ཚན་རིག་པའི་ངོས་ནས་ཆ་བཞག་ན་ཡང་། གུ་ཡངས་པོ་བྱས། གུ་ཡངས་པོའི་ཐོག་ནས་དངོས་ཡོད་གནས་ཚུལ་གང་ཡིན་པ་ལ་གོ་བསྡུར་དང་བརྟག་དཔྱད་བྱས་ན་གཉིས་ཀས་རིགས་པ་གསར་པ་རྙེད་པ་སོགས་ལ་ཕན་ཐོགས་ཡོད། དེ་ནང་པ་སངས་རྒྱས་པའི་ཞག་རྩི་ལྟ་བུར་གྱུར་ཡོད། དུས་རབས་འགྲོ་བཞིན་པའི་སྐབས་འདིར་འཛམ་བུའི་གླིང་འདིའི་མིའི་སྤྱི་ཚོགས་ཀྱི་ནང་དུ་མིའི་རིགས་རྣམས་རང་ཤི་རྒྱག་པ་ལྟ་བུའི་རྡུལ་ཕྲན་མཚོན་ཆའི་དམག་འཁྲུག་ཚབས་ཆེན་ཞིག་བྱུང་ན་གནས་ཚུལ་ཐ་དད་ཡིན།

དེ་ལྟར་མིན་པར་མུ་མཐུད་ནས་འདི་ལྟར་གནས་པ་ཡིན་ན་ལུང་པ་མང་པོ་ཞིག་ལ། ནང་པའི་ཆོས་གཏོར་བཤིག་ཤུགས་ཆེན་པོ་བཏང་ནས་གོད་ཆག་ཆེན་པོ་བྱུང་སྟེ། ནང་པ་སངས་རྒྱས་པའི་ཆོས་ཉམས་ཆག་སོང་ཡོད། ཡང་། ལུང་པ་མང་པོ་ཞིག་ལ་མི་སྤྱིའི་བསམ་བློའི་ནང་དུ་ནང་པའི་ཆོས་འདི་མུ་མཐུད་ནས་གནས་པ་དང་། གནས་པ་ཙམ་དུ་མ་ཟད་རིམ་པས་རིམ་པས་དེའི་ཐོག་ལ་མཉམ་ཞུགས་བྱེད་མཁན་མང་དུ་མང་དུ་འགྲོ་རྒྱུའི་ཆ་རྐྱེན་ཡོད་པས་གོ་སྐབས་ཡོད་པའི་བཟོ་ལྟ་བུ་ཞིག་འདུག །
དེའི་ཕྱིར། ནང་པ་སངས་རྒྱས་པའི་ཆོས་མི་ཐོག་མང་པོའི་རིང་ཧ་ཅང་ཁྱབ་གདལ་ཆེན་པོར་སོང་ཡོད།

ད་ལྟའི་གནས་སྐབས་སུ་ཡིན་ན་ཡང་། བཤད་མ་ཐག་པ་བཞིན་ཆོས་ཞེས་པ་འདི་རང་གིས་ལག་ཏུ་བླངས་ནས་ལག་ལེན་དུ་བཀལ་ན། དངོས་གནས་མི་ཚེའི་ནང་དུ་བྲོ་བ་ཁ་རྒྱུ་ཡོད་པ་ཞིག་དང་། ཁེ་ཕན་ཡོད་པ་ཞིག་ཏན་ཏན་ཡིན། ཆོས་ཞེས་པ་འདི་ཁ་ནས་རྣམ་གྲངས་བཤད་པ་ཙམ་ལས་དོན་དངོས་ལག་ལེན་གྱི་ཐོག་ལ་མ་བཀལ་ན་ཕན་ཐོགས་པ་གང་ཡང་མེད། རྒྱལ་སྲས་ཐོགས་མེད་བཟང་པོས། ལྟོ་འགྲངས་ཉི་མས་དྲོས་ཚེ་ཆོས་པའི་གཟུགས། །རྐྱེན་ངན་ཐོག་ཏུ་བབས་ཚེ་ཐ་མལ་པ། །ཞེས་གསུངས་པ་ལྟར་དོན་དངོས་ཡིན། ཆོས་ཆོས་ཞེས་པ་དངོས་ནི་ཁ་སང་ཁེ་ཉིན་རྟག་པར་སྐད་ཆ་བྱུང་བ་བཞིན་སེམས་རྒྱུད་འདུལ་བྱེད་ཅིག་ཡིན་པས་སེམས་ཞི་ཞིང་དུལ་བ་ཞིག་དགོས། སེམས་ཞི་ཞིང་དུལ་བ་ཞེས་པ་ཡང་ཁོང་ཁྲོ་མི་ལང་བ། འཁྲུག་འཛིང་མི་བྱེད་པ། ཡ་རབས་བྱེད་པ། གཞན་ལ་གྱོང་མི་གཏོང་བ། བསམ་གནག་མི་བྱེད་པ། ཕན་པའི་བསམ་པ་བསྐྱེད་པ་དང་། གལ་ཏེ་ཕན་སེམས་ཀྱི་སྒོ་ནས་གཞན་ལ་ཕན་ཐོགས་སྒྲུབ་ཐུབ་པ་ཞིག་མ་བྱུང་ནའང་གཞན་ལ་བསམ་གནག་དང་གནོད་སེམས་མི་བྱེད་པ་སོགས་ནི་ཆོས་ཡིན། ཆོས་ཞེས་པ་དེ་ལྟ་བུར་བཤད་དགོས་པ་ལས། རང་གིས་གཞན་ལ་བསམ་ངན་བཅངས་ནས་ཐུབ་ཚོད་གཏོང་བ་དང་སྤྱོད་པ་ངན་པ་བྱེད་པ་སོགས་གྲ་གྲུ་མ་ཉམས་པའི་ངང་ནས་དེ་ལས་ལོགས་སུ་ཆོས་བྱེད་རྒྱུ་ཡོད་བསམ་པ་ནི་ནོར་འཁྲུལ་ཡིན།

དེ་ལྟ་བུའི་བསམ་བློ་སྡུག་ཆགས་མེད་པར་བཟོས་ནས་བསམ་བློ་ཡག་པོ་ཞིག་འབྱུང་བའི་ཆེད་དུ། ཐབས་དང་ཤེས་རབ་ཀྱི་ལམ་གྱི་རིམ་པ་མི་འདྲ་བ་མང་པོ་ཞིག་གསུངས་ཡོད། དེ་ཐམས་ཅད་དགོས་པ་གང་གི་ཆེད་དང་དམིགས་ཡུལ་གང་གི་ཆེད་ཡིན་སྙམ་ན། སེམས་རབ་ཏུ་ཞི་བར་བྱེད་པའི་ཆེད་ཡིན། དེ་ག་ཡིན་མ་གཏོགས་འགྲོ་ས་གང་ཡང་མེད། དེའི་ཕྱིར་དཔེ་ཆ་འཁྲིད་མཁན་ཞིག་ཡིན་ན་ཡང་། བཤད་པ་ལ་དཔགས་པའི་ཡ་རབས་དང་། མི་བཟང་པོ་ཞིག་བྱ་རྒྱུ་དང་། དཔེ་ཆ་ཧ་ཅང་མི་ཤེས་མཁན་ཞིག་ཡིན་ན་ཡང་། རང་རང་གི་འཁོས་དཔགས་ཀྱིས་ཆོས་ཆོས་ཞེས་ལོ་ནས་ལོ་སྦྲེལ་ཏེ། དཔེ་ཆ་བསླབས་པའི་དགོས་དོན་སྙིང་པོ་ནི། སེམས་ཞི་ཞིང་དུལ་བ་བྱེད་པ་དེ་ཡིན་བསམ་པ་ཤེས་པར་བྱས་ནས་ག་ཚོད་ཐུབ་ཐུབ་ཀྱིས་ཞི་བདེ་བག་ཡོད་བྱས་ན་ཡག་པོ་ཡོད། སྤྱིར་བཏང་ང་རང་ཚོ་བོད་པ་རྣམས་ཧ་ཅང་ཡག་པོ་རེད། བོད་མི་རིགས་ཞེས་བརྗོད་པའི་ཚེ་དོན་དངོས་ངོ་མཚར་སྐྱེ་བ་ཞིག་ཏུ་གྱུར་ཡོད། ལོ་ལྟར་འདིར་ཚོགས་ནས་སྐད་ཆ་ཤོད་བཞིན་པ་ལྟར། མང་པོ་ཞིག་ལ་རང་གི་སྤྱོད་ལམ་དངོས་ཀྱི་ཐོག་ནས་ཡར་རྒྱས་མཐོང་རྒྱུ་ཡོད་ཅིང་། ཡར་རྒྱས་ཀྱི་རྣམ་པ་མངོན་རྒྱུ་ཡོད་པ་བྱུང་ཡོད་པས་ཧ་ཅང་ཡག་པོ་དང་རྗེས་སུ་ཡི་རང་གི་གནས་ཡིན། ད་དུང་ཚང་མས་ཧུར་ཐག་འབད་ཐག་བྱེད་དགོས།

རྟག་པར་ཆོས་ཤོད་ཀྱི་ཡོད་ཀྱང་། ངོ་ཐོག་དོན་དངོས་ཐོག་ལ་སླེབས་པའི་ཚེ་མི་ཕལ་པ་ཕལ་རྐྱང་དུ་གནས་ནས་རྒྱག་རེས་གཞན་ལས་ཚ་བ། མགོ་བདེ་དྲན་འཕྲུལ་མ་རབས་ཀྱི་སྤྱོད་པ་གཞན་ལས་མང་བ་ཞིག་བྱུང་བ་ཡིན་ན་ཧ་ཅང་ཐབས་སྐྱོ་པོ་ཡིན་པས་དགོས་པ་མེད། ལྷག་དོན་དེ་རིང་ཁ་སང་ཆོས་ཞེས་པ་འདི་གང་འདྲ་ཞིག་ཡིན་དང་མིན། མིས་བརྟག་དཔྱད་བྱེད་ས་དང་མིས་ཉམས་ཚོད་ལེན་ས་ལྟ་བུའི་དུས་ཚོད་སྔ་ཕྱིའི་སྐབས་འདིར་ཆོས་ཁས་ལེན་པའི་མི་ཞིག་གི་ངོས་ནས་གཟབ་གཟབ་མ་བྱས་པར་ཞབས་འདྲེན་ཞུས་ན། དངོས་གནས་སྟོན་པའི་ཞབས་འདྲེན་པའི་ཉེན་ཁ་ཆེན་པོ་ཡོད། རང་ཉིད་སྒེར་ལ་གྱོང་རག་པ་ནི་སྨོས་ཅི་དགོས། སྤྱི་ལ་ཡིན་ན་ཡང་། སྟོན་པའི་ཞབས་འདྲེན་དང་ཐབས་སྐྱོ་པོ་ཡིན། དེའི་ཕྱིར། ཚང་མས་ཧུར་ཐག་འབད་ཐག་བྱེད་དགོས།

བཤད་པ་བཞི་པ། བསྐྱར་བཤད།

དེ་ལྟ་བུའི་ཆོས་ཉམས་ལེན་ཡག་པོ་ཞིག་འབྱུང་བ་ལ་ཉམས་ལེན་བྱེད་ལུགས་ཤེས་དགོས། ཤེས་པ་ལ་ཐོས་དགོས། ཐོས་བྱའི་དོན་དེ་ཡང་མ་ནོར་བའི་གཞུང་ཞིག་ལ་བརྟེན་དགོས་པས། འདིར་སྐབས་སུ་བབས་པ། བཞི་བརྒྱ་པའི་བཤད་ལུང་དང་ལམ་རིམ་བདེ་ལམ་གྱི་ཉམས་ཁྲིད་འབུལ་བ་སྐབས་སུ་བབས་པ་ཡིན་ལ། ཉམས་ཁྲིད་ཀྱི་བསྐྱར་བཤད་འབུལ་བའི་དབང་དུ་བྱས་ན། བྱང་ཆུབ་ལམ་གྱི་རིམ་པའི་ཁྲིད་བཤད་པ་ལ་བཞི་ལས། བཞི་པ་གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བཤད་པ་ལ་ཡང་། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་ལ་ཡང་། དལ་བའི་རྟེན་ལ་སྙིང་པོ་ལེན་པའི་ཕྱིར་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས། དང་པོ་དལ་བའི་རྟེན་ལ་སྙིང་པོ་ལེན་པའི་ཕྱིར་བསྐུལ་བ་ནི། སྙིང་པོ་ལེན་འདོད་སྦྱང་བ་དེ་ཡིན། སྙིང་པོ་ལེན་འདོད་ནང་ནས་ཤུགས་དྲག་པོ་ཞིག་སྐྱེ་བའི་ཆེད་དུ་དལ་འབྱོར་དོན་ཆེན་རྙེད་དཀའ་བསམ་དགོས།

དེ་ཡང་། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་ངས་ཚེ་འཁོར་བ་ཐོག་མ་མེད་པ་ནས་དུས་ད་ལྟའི་བར་དུ་སྐྱེ་བ་ལན་གྲངས་མཐའ་ཡས་པ་ཞིག་བླངས་ཀྱང་། དུས་ད་རེས་དངོས་གནས་སངས་རྒྱས་ཀྱི་བསྟན་པའི་ལམ་ཡོངས་སུ་རྫོགས་པ་ལ་བག་ཆགས་འཇོག་པའི་གོ་སྐབས་འདི་ལྟ་བུ་ཞིག་བྱུང་བ་ཧ་ལམ་སྔར་མ་བྱུང་བའི་ཚོད་ཡིན། དེ་གང་ཡིན་སྙམ་ན། ད་ལྟའི་ཉོན་མོངས་མང་པོ་འདི་དང་ད་ལྟའི་ཁ་སྟབས་འདི་ལ་དཔགས་ན་ཚེ་རབས་སྔ་མ་རྣམས་སུ་ལམ་ཡོངས་རྫོགས་ལ་བག་ཆགས་འཇོག་པའི་དགེ་རྩ་བཟང་པོ་ཞིག་སྐྲུན་མི་ཐུབ་པ་ཕལ་ཆེར་ཐག་ཆོད། ད་རེས་སྟེས་དབང་གིས་དལ་འབྱོར་གྱི་ལུས་རྟེན་བཟང་པོ་འདི་ལྟ་བུ་ཞིག་ཐོབ་ནས་ཡོད་པ་འདི་དངོས་གནས་དྲང་གནས་ཨེ་མ་སྐལ་བ་བཟང་པོ་ཡིན་སྙམ་པ། ད་རེས་རྟེན་བཟང་འདི་ལྟ་བུ་ཞིག་རྙེད་ནས་ཡོད་པ་འདི་ཆུད་ཟོས་སུ་མ་སོང་བ་ཞིག་ཅི་ནས་ཀྱང་བྱ་སྙམ་པ་དང་། རྟེན་འདིའི་ཐོག་ནས་རང་གིས་འབད་བརྩོན་བྱས་ནས་བསྒྲུབས་པ་ཡིན་ན། ཐར་པ་དང་ཐམས་ཅད་མཁྱེན་པའི་གོ་འཕང་བདེ་བླག་ཏུ་སྒྲུབ་ཐུབ་པ་དང་། མངོན་མཐོའི་ཕུན་ཚོགས་བདེ་བླག་ཏུ་སྒྲུབ་ཐུབ་པ་འདི་གནས་སྐབས་དང་མཐར་ཐུག་གང་ལ་བལྟས་ཀྱང་དོན་ཤིན་ཏུ་ཆེ་བས། རྟེན་འདིའི་ཐོག་ནས་དམ་པའི་ཆོས་ཆ་ཚང་བ་ཡོངས་སུ་རྫོགས་པ་རླབས་ཆེ་བ་སྒྲུབ་མི་ནུས་པ་རྩ་བ་ཉིད་ནས་མིན་པས་སྒྲུབ་ནུས་པ་ཡིན། དེའི་ཕྱིར་ཆོས་བྱ་ནུས་པར་ཐག་བཅད། དེ་ནས་དེ་ལྟ་བུའི་རྟེན་བཟང་ཡང་ཡང་རྙེད་པར་དཀའ་བས་མ་འོངས་པ་ལ་རྟེན་བཟང་ཞིག་ཐོབ་ཤག་ཤག་གིས་ལ་དག་པ་མེད། ད་རེས་རང་གི་ལག་པར་དལ་འབྱོར་གྱི་རྟེན་བཟང་པོ་དངོས་སུ་ཐོབ་ནས་ཡོད་པ་འདི་གའི་ཐོག་ནས་དགེ་བའི་ས་བོན་རྒྱུད་ཐོག་ལ་བཞག་སྟེ། ཐར་པ་དང་ཐམས་ཅད་མཁྱེན་པའི་གོ་འཕང་གི་ས་བོན་ལ་ཆ་བཞག་ན་ད་རེས་ཅི་འཇོན་གང་འཇོན་གྱི་ཐོག་ནས་འདེབས་དགོས་བསམས་ཏེ། ཆོས་དེ་ཡང་ཚེ་འདི་ག་རང་ལ་བྱ་དགོས་པར་ཐག་བཅད། དེ་ལྟ་བུའི་སྒོ་ནས་དལ་འབྱོར་དོན་ཆེ་རྙེད་དཀའི་ཚུལ་བསམ། དེ་ཡང་། བཀའ་གདམས་པའི་གཞུང་ལས་གསུངས་པ་བཞིན། རྗེ་བདག་ཉིད་ཆེན་པོས། རྙེད་དཀའ་རིག་ན་གྱི་ནར་སྡོད་ཐབས་མེད། །དོན་ཆེན་མཐོང་ན་དོན་མེད་འདའ་བ་ཕངས། །ཞེས་གསུངས་པ་ལྟར། དེ་ལྟ་བུའི་དལ་འབྱོར་གྱི་བསམ་བློ་ཡག་པོ་ཞིག་འཁོར་བ་ཡིན་ན་དལ་འབྱོར་ལ་སྙིང་པོ་ལེན་འདོད་ཀྱི་བསམ་བློ་ནང་ནས་བསྐུལ་བ་ཞིག་འབྱུང་ཐུབ། སྒོར་མོ་བཅུ་ཉི་ཤུ་ཞིག་འཕྲོ་བརླག་ཏུ་སོང་ན་ཕངས་སེམས་སྐྱེ་ཡང་། དལ་འབྱོར་གྱི་ལུས་རྟེན་བཟང་པོ་འདི་ལོ་དང་ཟླ་བ་སྦྲེལ་ནས་འཕྲོ་བརླག་ཏུ་སོང་བ་ལ་དེ་ཙམ་གྱིས་ཕངས་སེམས་མི་སྐྱེ་བ་ནི་དལ་འབྱོར་ངོ་མ་ཤེས་པ་དང་། དལ་འབྱོར་དོན་ཆེ་རྙེད་དཀའི་བསམ་བློ་ཡག་པོ་ཞིག་མ་བྱུང་བས་ལན་པ་ཡིན།

དེའི་ཕྱིར། བླ་མ་དཀོན་མཆོག་གི་ཐུགས་རྗེའི་བྱིན་རླབས་ཀྱི་ཐོག་ནས་དལ་འབྱོར་དོན་ཆེ་རྙེད་དཀའི་རྟོགས་པ་ཁྱད་པར་ཅན། རང་གཞན་སེམས་ཅན་ཐམས་ཅད་ཀྱི་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ་སྙམ་པའི་གསོལ་འདེབས་དང་བདུད་རྩི་འབེབས་སྦྱང་བྱས། དེ་ནས་འཆི་བ་མི་རྟག་པ་བསམ་པ་ལ་སྙིང་པོ་ལེན་འདོད་སྐྱེ་དགོས་པས་སྙིང་པོ་ལེན་ལུགས་ཇི་ལྟར་ཡིན་སྙམ་ན། གོ་རིམ་དང་པོ་ལ་སྡིག་པའི་སྤྱོད་པ་ལ་གཉེན་པོ་བསྟེན་ནས་འགོག་པ་དང་། སྡིག་སྤྱོད་སྡོམ་པ་སོགས་ཀྱི་ཐོག་ནས་ཕྱི་མར་མངོན་མཐོའི་ལུས་རྟེན་ཐོབ་ཐུབ་པའི་འགན་ལེན་བྱེད་པ་འདི་སྙིང་པོ་དེ་ཡིན། ལག་ལེན་དང་པོ་དེ་འདིའི་ཐོག་ནས་འགེལ་དགོས། དེ་ནས་ལག་ལེན་གཉིས་པ་ནི། སྡིག་སྤྱོད་གང་གི་དབང་གིས་བྱུང་བའི་སེམས་རྒྱུད་ཀྱི་ཉོན་མོངས་འདི་གཙང་སེལ་བྱེད་པ་ལ་ལམ་བསླབ་པ་གསུམ་གྱི་ཉམས་ལེན་གྱི་ཐོག་ནས། སེམས་རྒྱུད་ཀྱི་ཉོན་མོངས་སྦྱང་དགོས་པས་དེ་རིམ་པ་གཉིས་པ་ཡིན། རིམ་པ་གསུམ་པ་ནི། ཉོན་མོངས་དེས་བཞག་པའི་བག་ཆགས་མེད་པར་བཟོ་བ་དེ་ཡིན།

དེ་ལྟ་བུའི་ཉམས་ལེན་དེ་དག་རིམ་པ་བཞིན་དུ་འབྱུང་དགོས་པ་ལས་སྔ་མ་སྔ་མ་སྔོན་དུ་མ་སོང་བར་ཕྱི་མ་ཕྱི་མར་ཉམས་ལེན་ཚད་ལོང་ཐུབ་པ་མེད་པས། སྔོན་ལ་རིམ་པ་དང་པོས་སྒོ་གསུམ་གྱི་ཉེས་སྤྱོད་སྡོམ་པའི་ལག་ལེན་བྱེད་དགོས། དེ་འབྱུང་བ་ལ་ཕྱི་མ་དོན་གཉེར་གྱི་བློ་ཞིག་མེད་ན། ཕྱི་མ་ཕན་ཆད་ལ་གནོད་པ་འདྲེན་མཁན་གྱི་སྡིག་སྤྱོད་སྡོམ་པའི་སྡོམ་སེམས་འབྱུང་བ་མེད་པས་ཚེ་འདིར་རིང་དུ་མི་གནས་པར་འཆི་བ་རྗེས་སུ་དྲན་པ་དེ་འགྲོ་དགོས། དེ་ལ་ཡང་། ཐོག་མར་འཆི་བ་དྲན་པ་མ་བསྒོམས་པའི་ཉེས་དམིགས། འཆི་བ་དྲན་པ་བསྒོམས་པའི་ཕན་ཡོན་སོགས་ལ་བསམ་བློ་གཏོང་དགོས། གང་ལྟར་འཆི་རྒྱུ་ལ་བསམ་བློ་བཏང་ན་ཕྱི་མ་ཕན་ཆད་ཀྱི་ཐོག་ལ་དོ་སྣང་ཤུགས་མ་ཐུབ་ཀྱིས་སླེབ་ཐུབ། དེ་བྱུང་ན་མི་ཚེ་བསྐྱལ་བའི་ཞོར་དུ་ཕྱི་མ་ཕན་ཆད་ལ་ཕན་པའི་གྲ་སྒྲིག་ཕྲན་བུ་ཕྲན་བུ་བྱེད་ཐུབ། མཐའ་མར་འཆི་བ་ཐོག་ཏུ་བབས་པའི་གནས་སྐབས་སུ་ཇི་ཙམ་གྱིས་མེད་ཅེས་བཤད་ཀྱང་གྲ་སྒྲིག་གང་ལ་གང་འཚམ་ཞིག་ཡོད།

འཆི་བ་མ་དྲན་ན་ཆོས་མི་དྲན། ཆོས་མ་དྲན་ན་རང་གི་སྒོ་གསུམ་གྱི་ནུས་པ་གང་ཡོད་པ་རྣམས་མི་ཚེ་འདི་གའི་ཐོག་ལ་བསྐྱལ་ནས་འདུག་པས་མཐའ་མར་འཆི་བ་ཐོག་ཏུ་བབས་པའི་གནས་སྐབས་སུ། དཀའ་ལས་བརྒྱབ་པ་རྣམས་མི་ཚེ་འདི་གའི་ཐོག་ལ་སྨིན་པ་ཙམ་ཡིན་པས་དེ་ནི་ཕན་ཐོགས་པ་དང་འཁྱེར་ཐུབ་པ་ཞིག་རྩ་བ་ཉིད་ནས་མིན། ཕྱི་མ་ཕན་ཆད་ལ་ཕན་ངེས་པའི་གྲ་སྒྲིག་གང་ཡང་བྱེད་པ་མ་བྱུང་བར་ལྷག་ན་མཐའ་མར་འགྱོད་པའི་མེས་གདུངས་ཏེ། འགྱོད་པའི་ར་བའི་ནང་དུ་ཚུད་པའི་གནས་ཚུལ་འབྱུང་བ་ཡོད། དེའི་ཕྱིར་ད་ལྟ་ནས་འཆི་བ་དྲན་པ་འདི་གལ་ཆེན་པོ་ཡིན། ངོས་ཀྱིས་ངོ་ཤེས་པ་འདིར་ཡོང་བའི་གྲས་ཀྱི་ནམ་རྒྱུན་ཆོས་ལ་དོ་སྣང་མེད་པ་འགའ་ཞིག་ལ་འདི་ལྟར་བལྟས་ན། སུས་བལྟས་པ་ཡིན་ན་ཡང་། འཆི་རན་པ་ཤེས་གསལ་རེད། ཡིན་ན་ཡང་། ད་ཁྱོད་རང་འཆི་རན་པ་རེད་ཟེར་ནས་བཤད་མི་ཕོད་པས། དེ་ཤེས་ཀྱིན་ཤེས་ཀྱིན་སྔོན་ལ་ཕ་རོལ་པོ་དེའི་མིང་ཞིག་སྨོས། དེ་ལྟར་ཤེས་ཀྱིན་ཤེས་ཀྱིན་མགོ་སྐོར་གཏོང་དགོས་པ་འདུག །ནམ་རྒྱུན་ནས་ཆོས་ཤེས་མཁན་དང་ཆོས་ཀྱི་བསམ་བློ་ཡོད་མཁན་ཞིག་ཡིན་ན། དེ་ལྟ་བུའི་རྐྱེན་ངན་ཐོག་ཏུ་བབས་པའི་ཚེ། འོ། ད་ཁྱེད་རང་འཆི་བའི་ཉེན་ཁ་ཕལ་ཆེར་ཡོད་པའི་བཟོ་འདྲ་ཞིག་རེད། འཆི་བ་ཐོག་ཏུ་འབབ་ཀྱིན་འདུག་ན་བསམ་བློ་གང་ཡོང་ཅི་ཡོང་ཐོངས། འདི་ཚང་མ་ལ་འབྱུང་བ་ལས། ཁྱེད་རང་གཅིག་པུ་ལ་དམིགས་བསལ་གྱིས་བྱུང་བ་མིན་པས་ཚང་མ་འགྲོ་སའི་ལམ་ཁ་དེ་འདི་ཡིན། གྱོན་གོས་བརྗེས་པ་ལྟ་བུ་རེད་མ་གཏོགས་དེ་ལས་ལྷག་པའི་ཧ་ལས་པ་གང་ཡང་མེད།

གལ་ཆེ་ཤོས་ནི་ད་ལྟའི་བར་དུ་བསགས་པའི་དགེ་བ་རྣམས་བསྔོ་བ་ཡག་པོ་ཞིག་བྱོས། ལུས་རྟེན་བཟང་པོ་ཞིག་ཐོབ་པ་ལ་བསྔོ་བ་ཡག་པོ་བྱོས། ངོས་ཀྱིས་ཀྱང་སྨོན་ལམ་བརྒྱབ་ཆོག །གང་ཡང་བྱེད་ཀྱི་མ་རེད་ཅེས་ཁོ་ལ་བློ་སྤོབས་ལྟ་བུ་སྤྲད་ནས་བཤད་ཆོག །དེ་ཡང་། བསམ་བློའི་ནང་དུ་འཆི་བ་ལ་གྲ་སྒྲིག་ཡོད་མཁན་ཞིག་ཡིན་ན་དེ་ལ་དཔགས་པའི་བསམ་བློའི་ནང་དུ་དངངས་སྐྲག་མི་འབྱུང་བ་དང་། རིག་པ་བསྒྲིམས་ནས་བྱེད་ཐུབ་པའི་ཕན་ནུས་ཆེན་པོ་ཡོད་པ་མིག་གི་མཐོང་ཆོས་སུ་ཡོད། དེ་ལྟར་ནང་པ་སངས་རྒྱས་པའི་ཆོས་ཀྱི་བློ་སྦྱོང་སྟངས་མི་ཤེས་ཤིང་འཆི་བའི་མིང་ཙམ་ཡང་མི་འདོད་པའི་མི་དེ་དག་ལ་ཡང་འཆི་བ་འབྱུང་བ་ནི་ཐག་ཆོད་པས། དེ་ལ་ཕན་པའི་གྲ་སྒྲིག་བྱེད་པའི་ཕྱོགས་བཤད་དགོས་བྱུང་ན། ངོས་ཀྱིས་འདྲ་བོ་ཙམ་བསྟན་ཡང་ཁོས་མི་བདེ་བ་བྱེད་ཀྱི་འདུག །དེ་དག་ལ་ཆ་བཞག་ན་ཤེས་ཐུབ། མདོ་དོན་ཡང་སྙིང་། འཆི་བ་དྲན་པ་ཞེས་པ་ནི་གལ་ཆེན་པོ་ཡིན། དེ་ལ་འཆི་བར་ངེས་པ་ཞེས་པ་ནི། དུས་ད་ལྟའི་བར་དུ་འཛམ་བུའི་གླིང་འདིའི་ཐོག་ལ་མིའི་འགྲོ་བ་གྲངས་ལས་འདས་པ་ཞིག་བྱུང་ཡང་དེ་ཐམས་ཅད་འཆི་བའི་ལམ་ཆེན་ལ་ཆས་ནས་འགྲོ་བཞིན་པ་ཤ་སྟག་མ་གཏོགས་མེད།

དེ་ཡང་། རྗེ་གུང་ཐང་པས། སྔོན་བྱོན་གྱི་རྒྱལ་བ་སྲས་དང་བཅས། །མཛད་འཕྲིན་གྱིས་ས་གསུམ་ཁྱབ་ན་ཡང་། །སྐུ་མི་བཞུགས་མཚན་ཙམ་ལྷག་མར་ལུས། །དེ་ཀུན་ཀྱང་མི་རྟག་སློབ་དཔོན་ཡིན། །ཞེས་དང་། སྟོབས་འབྱོར་གྱིས་དྲེགས་པའི་རྒྱལ་བློན་ཚོགས། །ལོ་རྒྱུས་ཀྱི་ཕྲེང་བ་ངོམས་ཆེ་ཡང་། །མ་བརྟགས་ན་ཡོད་ཡོད་འདྲ་བ་ལ། །ཁམས་གསུམ་དུ་ཐོར་ཏེ་ཤུལ་ན་མེད། །ཅེས་གསུངས་པ་བཞིན། སྐྱེས་ཆེན་བྱང་ཆུབ་སེམས་དཔའ་སྐྱེས་བུ་དམ་པ། མདོར་ན། བསྟན་པའི་བདག་པོ་སྟོན་པ་བཅོམ་ལྡན་འདས་ནས་བཟུང་། དེ་ཐམས་ཅད་མྱ་ངན་ལས་འདས་པའི་ཚུལ་བསྟན་པ་ཤ་སྟག་ཡིན། མ་འོངས་པ་ལ་ཆ་བཞག་ན་ཡང་། དཔེར་ན། དེ་རིང་ནས་བརྩིས་པའི་ལོ་བརྒྱ་ཚུན་ཆད་ལ་དེ་རིང་འདིར་ཚོགས་ཁང་ནང་དུ་ཡོད་པའི་མི་རྡོག་པོ་གཅིག་ཀྱང་སྡོད་ཐུབ་པ་མེད། ལོ་བརྒྱ་འགོར་བའི་མཚམས་སུ་ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་བརྒྱད་ནས་ཉིས་སྟོང་བརྒྱ་མེད་བརྒྱད་ཅུ་གྱ་བརྒྱད་ཟིན་པ་ན། གཅིག་བྱས་ན་ཁང་པ་འདི་ཡང་ཐོར་ཚར་སྙམ། ད་ལྟ་ང་རང་ཚོ་འདིར་ལོ་བརྒྱའི་གོང་དུ་ཚོགས་པའི་མི་འདི་དག་གི་ནང་ནས་མི་རྡོག་པོ་གཅིག་ཀྱང་ལྷག་མི་ཐུབ་པ་བརྒྱ་ཆའི་བརྒྱ་ཐམ་པ་ཐག་ཆོད། དེ་རིགས་པས་སྒྲུབ་དགོས་པ་དང་ལུང་བསྟན་ལ་ལྟོས་དགོས་པ་མེད་པས་ཤེས་གསལ་ཡིན། དེ་ལྟར་འཆི་རྒྱུ་ནི་ཐག་ཆོད་པ་ཡིན། ན་ནིང་ང་ཚོ་ཚོགས་ཁང་འདིའི་ནང་དུ་ཚོགས་པའི་ངོས་ཀྱིས་ངོ་ཤེས་པའི་ནང་ལ་ཆ་བཞག་ན་ཡང་། མི་འགའ་ཞིག་ད་ལོའི་ལོ་འདིའི་ནང་ལ་ང་ཚོ་ཚོགས་ཁང་ནང་དུ་འཚོགས་པའི་སྐབས་སུ་མེད་པར་གྱུར་ཚར། ལོ་གཅིག་སོང་བའི་རྗེས་སུ་འདིར་གཅིག་འཚོགས་པའི་ཚེ། དེའི་བར་དུ་ད་ལོར་ཡོད་པའི་ནང་ནས་དགའ་རབ་ཅིག་ཕྱིན་ཚར་བ་ཡིན་པ་ཐག་ཆོད་ཆོད་པ་ཡིན། ཡིན་ན་ཡང་། འགྲོ་མཁན་དེ་སུ་གཅིག་གིས་ང་ཡིན་བསམ་པ་ཤེས་ཀྱི་མེད། བསམ་བློའི་ནང་དུ་རྟག་འཛིན་གྱི་བློ་དེས་ལོ་རྗེས་མ་བར་དུ་ང་ཡང་བསྡད་ཡོང་། ང་ཡང་བསྡད་ཡོང་བསམ་པ་ཞིག་ལས་བསྡད་མི་ཡོང་བསམ་པ་ཞིག་ཕལ་ཆེར་མེད། དོན་དངོས་ཡོད་ཀྱི་ཐོག་ལ་ཚོགས་ཁང་འདིའི་ནང་གི་མི་འགའ་ཞིག་འགྲོ་རྒྱུ་ཡིན་པ་ཐག་ཆོད་པ་ཡིན། དེ་ནས་རིམ་གྱིས་ལོ་ཉི་ཤུ་སུམ་ཅུ་བཞི་བཅུ་སོགས་ཕྱིན་པའི་སྐབས་སུ། ལོ་ལྟར་ཝ་ལ་ཝ་ལ་ཞེས་ཤོད་མཁན་གྱི་རྒྱལ་བ་རིན་པོ་ཆེ་ཡང་འགྲོ་རྒྱུ་རེད། རྫོགས་རྒྱུ་རེད། དེ་ལྟ་བུའི་དུས་ཚོད་སླེབས་པའི་སྐབས་སུ། དཔེར་ན། ངོས་རང་ལྟ་བུར་ཆ་བཞག་ན་རྒྱལ་བ་རིན་པོ་ཆེ་གསོན་པའི་རིང་ལ་རྒྱལ་བ་རིན་པོ་ཆེ་ལ་དད་པ་ལྟ་བུ་དང་ཞེན་ཁོག་སོགས་ཀྱི་ཐོག་ནས་རྒྱལ་བ་རིན་པོ་ཆེའི་དོན་དུ་སྲོག་བློས་གཏོང་གི་ཡིན་ཟེར་མཁན་ཏན་ཏན་ཡོད་སྲིད། བརྒྱ་ཆའི་བརྒྱ་ཐམ་པ་ཚོད་ཐིག །ཡིན་ན་ཡང་། ངོས་རང་ཤི་བའི་ཉིན་མོ་དེ་ལ་རྒྱལ་བ་རིན་པོ་ཆེའི་དོན་དུ་སྲོག་བློས་གཏོང་གི་ཡིན་ཟེར་མཁན་གྱི་མི་དེའི་ནང་ནས་གཅིག་ཀྱང་འཁྲིད་ས་མེད། རྒྱལ་བ་རིན་པོ་ཆེར་ཕུལ་ཡོད་ཟེར་ནས་རྡོག་པོ་གཅིག་ཀྱང་འཁྱེར་དབང་མེད། ཐ་ན། མ་ཡི་མངལ་དུ་ཉིང་མཚམས་སྦྱར་བ་ནས་དུས་ད་ལྟའི་བར་དུ་ངའི་ལུས་ཟེར་ནས་རང་གིས་རང་ལ་གཙིགས་ཆེན་པོ་བྱེད་པའི་ལུས་འདི་ཡང་འཇོག་དགོས་པ་མ་གཏོགས། འདིའི་ནང་ནས་རྡོག་པོ་གཅིག་ཀྱང་རང་གིས་འཁྱེར་བ་དང་མཉམ་དུ་འགྲོ་རྒྱུ་མེད་པ་ཤེས་གསལ་ཡིན། དེས་ན་དེའི་གནས་སྐབས་སུ་གང་ཕན་པ་ཡིན་སྙམ་ན། རང་གི་སེམས་རྒྱུད་འདི་དང་ཤེས་རྒྱུད་འདིའི་སྟེང་དུ་དགེ་བའི་བག་ཆགས་ཤུགས་ཆེན་པོ་ཞིག་ཡོད་ན་དེས་ཕན་པ་ལས་དེ་མེད་ན་གཞན་གང་གིས་ཀྱང་མི་ཕན་པ་མཐོང་ཆོས་སུ་ཡོད། དེ་ལྟར་འཆི་བར་ངེས་ཤིང་། འཆི་བ་ནམ་འབྱུང་ཡང་ཆ་མེད་པས་ནམ་འཆི་བ་ཐོག་ཏུ་བབས་པའི་གནས་སྐབས་སུ། ཕན་པ་ཆོས་ཁོ་ན་ལས་མེད་པའི་གནས་ཚུལ་དེ་ལྟར་ཡིན་པས་ད་དངོས་གནས་ཆོས་བྱེད་པ་ཞེས་པ་འདི་གལ་ཆེན་ནང་ནས་གལ་པོ་ཆེ། གལ་ཆེན་པོ་འདྲ་འདྲའི་ནང་ནས་མི་འདྲ་བའི་གལ་ཆེན་པོ་ཡིན་པ་ཞིག་ངོ་ཤེས་ཐུབ། དེ་ལྟ་བུའི་ཐོག་ནས་བསམ་བློ་བཏང་། ད་ལྟ་ཡན་ཆད་རྟག་འཛིན་གྱི་བློ་འདིས་ཕུང་འདུག །མི་གཞན་པ་མང་པོ་ཞིག་ཀྱང་རྟག་འཛིན་གྱི་བློ་འདིས་ཕུང་ཡོད།

ང་རང་ལ་ཆ་བཞག་ན་ཡང་དུས་ད་ལྟའི་བར་དུ་རྟག་འཛིན་གྱི་བློ་འདིས་ཕུང་འདུག །ད་ནས་བླ་མ་དཀོན་མཆོག་གི་ཐུགས་རྗེའི་བྱིན་རླབས་ཀྱིས་ལམ་རིམ་ལ་གོ་བ་ཙམ་ཆགས། ལམ་རིམ་སྒོམ་པའི་གོ་སྐབས་ཀྱང་བྱུང་ཡོད་པས་ད་རྟག་འཛིན་གྱི་བློ་འདིའི་གཞན་དབང་དུ་མི་གཏོང་བར་འཆི་བ་མི་རྟག་པའི་རྟོགས་པ་རྣལ་མ་རང་གི་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ་སྙམ་པའི་ཐོག་ནས་གསོལ་འདེབས་དང་བདུད་རྩི་འབེབས་སྦྱང་བྱས། དེ་ལྟ་བུའི་ཚུལ་གྱིས་འཆི་བ་མི་རྟག་པ་སྒོམ་ལུགས་དེ་ལྟར་ཡིན་པར་སྣང་། དེས་འགྲིགས་པ་ཡིན། ས་གཞི་སྤོས་ཆུས་བྱུགས་ཤིང་མེ་ཏོག་བཀྲམ།།
ཞེས་སོགས་མཎྜལ་ཕུལ།

བཤད་པ་དང་པོ།

དེ་ནས་སྐལ་བ་དང་ལྡན་པའི་གདུལ་བྱ་རྣམས་སངས་རྒྱས་ཀྱི་སར་འཁྲིད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང་འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་ཁྲིད། ཁྲིད་ཆེན་བརྒྱད་དུ་གྲགས་པའི་ནང་ཚན་ལམ་རིམ་བདེ་ལམ་གྱི་ཉམས་ཁྲིད་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་པས། ས་བཅད་གོང་མ་རྣམས་སྔོན་དུ་བཤད་ཟིན་ནས་དེ་རིང་གི་བཤད་པའི་མཚམས་ནི། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་དེ་ལ། དལ་བའི་རྟེན་ལ་སྙིང་པོ་བླང་བའི་ཕྱིར་དུ་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས། སྙིང་པོ་ཇི་ལྟར་ལེན་པའི་ཚུལ་བཤད་པ་དེ་ལ། སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་དང་། སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་དང་། སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ་དང་གསུམ། དང་པོ་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་དེ་ལ། འཇིག་རྟེན་ཕྱི་མ་དོན་གཉེར་གྱི་བློ་བསྐྱེད་པ་དང་། འཇིག་རྟེན་ཕྱི་མར་བདེ་བའི་ཐབས་བསྟེན་པ་དང་གཉིས། འཇིག་རྟེན་ཕྱི་མ་དོན་གཉེར་གྱི་བློ་བསྐྱེད་པ་དང་། འཇིག་རྟེན་ཕྱི་མར་བདེ་བའི་ཐབས་བསྟེན་པ་ཞེས་པ་འདིས་འཆི་བ་མི་རྟག་པ་སྒོམ་པ་དེ་བཤད་ཟིན་ནས། དེ་ནས་ངན་འགྲོའི་སྡུག་བསྔལ་བསམ་པ་ཞེས་པ་དེ་ཡིན།

དེ་ཡང་། གཉིས་པ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། སྤྱི་བོའི་བླ་མ་ལྷའི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་གོང་དུ་བཀའ་མོལ་བྱུང་བ་བཞིན་སྐྱེས་པའི་མཐའ་མར་འཆི་དགོས་པས་འཆི་བའི་སྐབས་སུ་ལུས་འདི་ཞིག་འགྲོ་བ་རེད། དེའི་སྐབས་སུ་ལུས་འདི་ལ་བརྟེན་པའི་རྣམ་པར་ཤེས་པ་འདི་ཇི་ལྟར་བྱེད་པ་ཡིན་སྙམ་ན། རྣམ་པར་ཤེས་པ་ལ་ཡང་ཕྲ་རགས་མང་པོ་ཡོད་པས་ནང་གི་རགས་པའི་རིགས། རགས་པ་ཆེས་རགས་པ་ལུས་ཀྱི་དབང་པོའམ་ལུས་ཀྱི་རྟེན་བྱེ་བྲག་པ་ལ་བརྟེན་པའི་རྣམ་ཤེས་མང་པོ་ཞིག་ལུས་འགགས་པའི་ཚེ་འགག་འགྲོ་བ་ཡིན། དེ་ལྟ་ནའང་ཤེས་པ་གང་དང་གང་ཡིན་ན་ཡང་། གསལ་ཙམ་རིག་ཙམ་གྱི་བདག་ཉིད་དུ་གྲུབ་པའི་གཞི་ཞིག་ཡོད་ཅིང་། དེ་གང་ཡིན་སྙམ་ན། འོད་གསལ་ཞེས་པ་དེ་ཡིན། དེ་ལྟ་བུའི་འོད་གསལ་དེ་འོད་གསལ་གྱི་རང་བཞིན་མ་ཡིན་པ་ཞིག་ལས་སྐྱེ་བ་ཁག་པོ་ཡིན།

གསལ་ཙམ་རིག་ཙམ་གྱི་བདག་ཉིད་དུ་སྐྱེ་བའི་རྩ་བའི་གཞི་ལྟ་བུ་ནི། གཉུག་མ་ལྷན་ཅིག་སྐྱེས་པའི་འོད་གསལ་ཞེས་པ་ཞིག་ཡོད་པས། དེ་ལ་བརྟེན་ནས་གློ་བུར་བའི་རྐྱེན་དང་འཕྲད་པའི་ཚེ་ཤེས་པ་ཇེ་རགས་ཇེ་རགས་སུ་སོང་སྟེ་ཤེས་པ་མི་འདྲ་བ་མང་པོ་ཞིག་འབྱུང་བའི་གནས་ཚུལ་དེ་ལྟར་ཡིན། དེ་ལྟ་བུའི་འོད་གསལ་གྱི་རྣམ་པར་ཤེས་པ་འདི་ཐོག་མ་མེད་པ་ནས་ཡོད་པས་ང་རང་ཚོའི་སྐྱེ་བ་སྔ་མ་རྣམས་སུ་ཉམས་མྱོང་མང་པོ་ཞིག་བྱུང་ཡོད། སྐབས་རེར། མི་ཕལ་པ་ཞིག་ཡིན་ན་ཡང་། གློ་བུར་གྱི་རྐྱེན་གྱིས་ཁྲིད་པ་དང་། སྐབས་རེར། སྐྱེ་བ་རྗེས་མ་དེས་སྟེས་དབང་གིས་སྐྱེ་བ་སྔ་མའི་འཆི་སྟངས་སོགས་གསལ་པོར་དྲན་མཁན་ཡོད། དེ་རིང་ཁ་སང་ཡིན་ན་ཡང་། ངོས་ཀྱི་ངོ་ཤེས་པ་གཅིག་གཉིས་ཤིག་ཡོད།

རྒྱ་གར་གྱི་བྱིས་པ་དེ་འདྲ་ཡིན། སྐྱེ་བ་སྔ་མ་གང་འདྲ་གང་འདྲ་ཡིན་པ་དང་། སྐྱེ་བ་སྔ་མའི་འཆི་སྟངས་གང་འདྲ་ཡིན་པ། ཤི་བའི་འོག་ལ་ཉམས་སྣང་མི་འདྲ་བ་གང་དང་གང་བྱུང་བ། སྣང་བ་འཆར་སྟངས་མི་འདྲ་བ་གང་གང་ཡོད་པ་སོགས་ཧ་ཅང་གསལ་པོར་དྲན་མཁན་ད་ལྟ་ཡིན་ན་ཡང་ཡོད། དེ་བཞིན་མི་འགའ་ཞིག་གིས་ཚེ་འདི་ལ་སྒོམ་བརྒྱབ་པ་སོགས་ཀྱི་ཐོག་ནས་རགས་པའི་ཤེས་པ་དེ་དག་ཅུང་ཙམ་བག་ལ་ཞ་བ་ལྟར་གྱུར། འོད་གསལ་ཕྲ་བ་དང་ཤིན་ཏུ་ཕྲ་ཞིང་ཕྲ་བ་ནས་ཡིན་རུང་མིན་རུང་འོད་གསལ་གྱི་ཉམས་མྱོང་ཅུང་ཙམ་ཤུགས་ཆེ་རུ་སོང་། ཤེས་པའི་རིག་ཤེས་ཀྱི་སྟེང་ནས་མྱོང་བ་ཤུགས་ཆེ་རུ་སོང་བའི་སྐབས་སུ་སྔོན་གནས་རྗེས་དྲན་སོགས་འཐོབ་མཁན་ཡོད།

དེ་ཡང་། དྲན་རྒྱུ་ཞིག་ཡོད་ནས་དྲན་པ་ལས་དྲན་རྒྱུ་མེད་ནས་དྲན་པ་མིན། དེ་ལྟར་སྐྱེ་བ་སྔ་མ་ཞེས་པ་ཞིག་ཡོད་ནི་ཡོད་ཅིང་། ཁ་སང་སྐད་ཆ་བྱུང་བ་བཞིན་གསལ་ཙམ་རིག་ཙམ་གྱི་བདག་ཉིད་ཀྱི་རིག་པའི་ངོ་བོ་ལོག་པའི་རྒྱུ་མཚན་མེད་པས་རིག་པ་སྐད་ཅིག་ཕྱི་མ་ཕྱི་མ་རྣམས་མུ་མཐུད་ནས་འགྲོ་བ་ཡིན། དེ་ལྟར་ལུས་རགས་པ་འདི་འགགས་པ་ཡིན་ན་ཡང་། དེ་ལ་བརྟེན་པའི་རྣམ་པར་ཤེས་པ་རྒྱུན་ཕྲ་བ་ཞིག་མུ་མཐུད་ནས་གནས་པ་ཡིན། གང་ལྟར་བར་དོ་ཡོད་པ་ཞིག་ཡིན་ན་ནི་སྲིད་པ་གསུམ་ཡོད་ཅིང་། ང་རང་ཚོའི་རྣམ་པར་ཤེས་པ་འདི་ལ་འཇིག་རྟེན་ལས་འདས་པའི་སྒོམ་ཟབ་མོ་སོགས་བརྒྱབ་ནས་ཤེས་པ་ཕྲ་རགས་ཕྱེ་བ་གང་ཡང་མིན་ནའང་། སྤྱིར་གཟུགས་སོགས་ཕྱིའི་ཡུལ་ལ་སྲེད་ཞེན་སོགས་ཀྱི་ཐོག་ནས་ཕྱི་ལོགས་སུ་ཤེས་པ་འཕྲོ་བའི་གནས་སྐབས་གཅིག་དང་། ཡང་། ཕྱི་རོལ་ལ་གཡེང་བ་དེ་དག་ཞི་ནས་སེམས་ནང་དུ་བསྡུས་པའི་གནས་སྐབས་གཅིག་དང་གཉིས་ཡོད་པས། དེ་བསྡུས་པ་ལ་ཡང་བསྡུས་པ་འདྲ་འདྲའི་ནང་ནས་མི་འདྲ་བ་ཚོར་བ་བཏང་སྙོམས་འབའ་ཞིག་མ་གཏོགས་མེད་ཅིང་། ཤེས་པ་བསྡུས་པའི་ནང་ཚན་ནས་ཀྱང་ལྟོས་ས་ལྟོས་འཇོག་གིས་ཕྲ་རུ་ཕྲ་རུ་འགྲོ་བའི་གནས་སྐབས་གང་ལ་གང་འཚམ་ང་ཚོས་ཚོད་ཐིག་པས། ཤེས་པའི་གནས་སྐབས་ཕྲ་རགས་ཀྱི་གནས་སྐབས་གསུམ་གྱི་ཚོད་ལྟ་བུར་འབྱུང་གིན་ཡོད།

དེ་ལྟར་རྒྱུ་སྒྲུབ་པའི་གནས་སྐབས་སུ་ཤེས་པ་ཕྲ་རགས་ཀྱི་གནས་སྐབས་མི་འདྲ་བ་གསུམ་ཡོད་པས་དེ་ལ་བརྟེན་ནས་འབྱུང་བའི་མ་འོངས་པའི་འབྲས་བུར་ཆ་བཞག་ན་ཡང་། ཕྱིའི་འདོད་པའི་གཟུགས་སྒྲ་དྲི་རོ་རེག་བྱ་ལ་ལོངས་སྤྱོད་མཁན་གྱི་འདོད་ཁམས་པ་ཞེས་པའི་འདོད་པའི་གནས་ལ་གཅིག་དང་། ཕྱི་རོལ་གྱི་གཡེང་བ་ཅུང་ཟད་ཕྲ་རུ་སོང་ནས་ཞི་ཞིང་ནང་གི་བསམ་གཏན་གྱི་ཚོར་བ་སོགས་ལ་གཙོ་བོར་བརྟེན་པའི་གཟུགས་ཁམས་གནས་རིགས་བཅུ་བདུན་ཞེས་པ་ལྟ་བུའི་བསམ་གཏན་བཞི་དང་། ད་དུང་ཡང་སེམས་ནང་དུ་བསྡུས་པ་ཆེ་རུ་སོང་བའི་གནས་སྐབས་ཀྱི་གཟུགས་མེད་ནམ་མཁའ་མཐའ་ཡས་དང་། རྣམ་ཤེས་མཐའ་ཡས་དང་། ཅི་ཡང་མེད་དང་། སྲིད་རྩེའི་སེམས་སོགས་ཁམས་གསུམ་ཞེས་པ་ཞིག་ཡོད། དེ་ཇི་མ་ཇི་བཞིན་དཔོག་ཐུབ་པ་ཁག་པོ་ཡིན་ན་ཡང་། སྤྱིར་ཤེས་པའི་གནས་སྐབས་མི་འདྲ་བ་མང་པོ་ཞིག་ཡོད་པའི་སྟེང་ནས། དཔེར་ན། ཁོང་ཁྲོ་ཟོས་ཏེ་སེམས་ཁྲོས་ནས་གདུག་རྩུབ་ཆེན་པོ་ཡོད་པའི་གནས་སྐབས་གཅིག་དང་། ཡང་། དེ་ལས་འཇམ་པའི་གནས་སྐབས་གཅིག་བཅས་མི་འདྲ་བ་མང་པོ་ཡོད་པ་བཞིན། འབྲས་བུའི་གནས་སྐབས་སུ་ཡང་མི་འདྲ་བ་མང་པོ་ཡོད་པས་ཤེས་པ་ཕྲ་རགས་ཀྱི་ཐོག་ནས་ཕྲན་བུ་ཕྲན་བུ་འབྱུང་བ་ཡོད། དེ་ལྟ་བུའི་སྐྱེ་གནས་མི་འདྲ་བ་རྣམས་སུ་སྐྱེས་པའི་སྐྱེ་གནས་དེ་དག་གཙོ་བོ་ཚོར་བ་བདེ་སྡུག་ཤུགས་ཆེ་ཆུང་གི་དབང་གིས། བདེ་འགྲོའི་སྐྱེ་གནས་དང་ངན་འགྲོའི་སྐྱེ་གནས་གཉིས་ཕྱེ་ནས། ངན་འགྲོ་ལ་ཡང་དམྱལ་བ་ཡི་དྭགས་དུད་འགྲོ་གསུམ་བཤད། དམྱལ་བའི་ཚད་སོགས་གཞུང་སོ་སོ་ནས་གསུང་ཚུལ་མི་འདྲ་བ་ཡོད་པས། སྤྱིར་བཏང་། ཅི་འདྲ་བ་ཡི་ལས་བྱས་པ། །འབྲས་བུ་དེ་འདྲ་ཉིད་དུ་འགྱུར། །ཞེས་གསུངས་པ་ལྟར་ལས་ཚུལ་བསམ་གྱིས་མི་ཁྱབ་པ་ཡིན་པས། དཔེར་ན། ད་ལྟ་འཛམ་བུའི་གླིང་འདིའི་སྟེང་དུ་ཡོད་པའི་མི་དང་སྲོག་ཆགས་འདྲ་མི་འདྲ། དེ་བཞིན་སྲོག་ཆགས་དེ་གང་དུ་བརྟེན་སའི་རྩི་ཤིང་དང་ནགས་ཚལ་དང་མཚོ་དང་རྫིང་བུ་དང་ས་གཞི་སོགས་སྣོད་ཀྱི་བཀོད་པ་མི་འདྲ་བ་ཡོད་པ་རྣམས། མིག་གིས་དངོས་སུ་མཐོང་ནས་མྱོང་བ་ཡོད་པས་འཆར་ཅན་ལྟར་གྱུར་པ་ལས། དེ་དག་འབྱུང་སྟངས་གང་འདྲ་ཞིག་འབྱུང་གི་ཡོད་མེད། དེ་དག་གི་རྫས་ཀྱི་ནུས་པ་གཅིག་གཅིག་ལ་གང་འདྲ་ཞིག་བརྟེན་གྱི་ཡོད་མེད། དཔེར་ན། ཤིང་ཞིག་ལ་ཆ་བཞག་ན་དེའི་མེ་ཏོག་དང་ས་བོན་ཇི་ལྟར་འབྱུང་གི་ཡོད་པ། ས་བོན་ལས་གཞི་ནས་ལྗོན་ཤིང་གི་མྱུ་གུའི་གནས་སྐབས་ཇི་ལྟར་འབྱུང་གི་ཡོད་པ། དེ་ནས་ལྗོན་པ་གསར་པའི་གནས་སྐབས་ཇི་ལྟར་འབྱུང་གི་ཡོད་པ། དེ་ནས་ཤིང་དེ་ལ་མེ་ཏོག་ཅིག་ཤར། མེ་ཏོག་དེའི་ཚོས་གཞི་མི་འདྲ་བ་མི་འདྲ་བ་སོགས་ཀྱི་ཐོག་ནས་ཁ་ཤས་ཀྱི་མེ་ཏོག་ཧར་པོ་ཡིན་པ་དང་། དེའི་རིགས་རྒྱུད་སྤེལ་བ་ལ་ཤིང་དེའི་ས་བོན་རྒྱ་བསྐྱེད།

ཁ་ཤས་ཀྱིས་སྦྲང་མ་ཚུར་བསྡུས་ནས་སོན་གྱི་རིགས་སྤེལ་བ་དང་། ཡང་། རིགས་འགའ་ཞིག་བྱིའུས་ཟོས་ནས་བྱིའུའི་བྲུན་ནང་ནས་ས་བོན་སྤེལ་བ་ལྟ་བུ་དང་། ཡང་། འགའ་ཞིག་དེ་ལྟར་མིན་ཡང་ས་བོན་དེ་ཉིད་སོབ་སོབ་ཡོད་པས་རླུང་གིས་འཁྱེར་བ་ལྟ་བུ་དང་། ཡང་མིན་ན། ས་བོན་དེ་ཉིད་ལ་སྒྲོ་གཤོག་ལྟ་བུ་ཞིག་བཏགས་ནས་སྒྲོ་གཤོག་དེ་རླུང་གིས་ཕུད་རྒྱག་བཏང་ནས་འཁྱེར་བ་ལྟ་བུ་སོགས་མི་འདྲ་བ་མང་པོ་འདུག །འཇིག་རྟེན་བཀོད་པ་པོ་ནི་མི་འདོད་པ་ཡིན། དེ་དག་རེ་རེ་ལ་འགྲེལ་བཤད་རྒྱག་དགོས་བྱུང་ན། ལས་ཚུལ་བསམ་གྱིས་མི་ཁྱབ་པའི་ཐོག་ནས་བཤད་ན་མ་གཏོགས་གཞན་ཧ་ཅང་ཁག་པོ་ཡིན། དེ་བཞིན་ལོ་ས་ཡ་སྟོང་ཕྲག་བཞི་ལྔ་སོགས་ཀྱི་བར་དུ་སྲོག་ཆགས་འབུ་སྲིན་འདི་དག་གིས་རང་རང་གི་རིགས་སྤེལ་སྟངས་ཇི་ལྟར་ཡིན་པ། སྲོག་ཆགས་འདི་དག་གི་རིགས་རྒྱུད་འཕེལ་སྟངས་ང་རང་ཚོའི་མིག་གིས་དངོས་སུ་མཐོང་ཞིང་རང་གིས་མྱོང་བཞིན་པ་ཡིན་པས་འཆར་ཅན་ལྟར་གྱུར་པ་ལས། ད་ལྟའི་བར་དུ་མ་མྱོང་བ་ཞིག་ལ་འགྲེལ་བཤད་རྐྱང་རྐྱང་གི་ཐོག་ནས་ཉན་དགོས་བྱུང་ན་དེ་འདྲ་ཞིག་ག་ལ་ཡིན་བསམ་པ་དྲན་སྲིད།

དེའི་ཕྱིར། གླིང་གཞན་དང་གཞན་པའི་རྣམ་གཞག་མི་འདྲ་བ་རྣམས་ད་ལྟ་ང་རང་ཚོས་དངོས་སུ་མྱོང་བ་མེད་པས་བློ་ཡུལ་དུ་མི་ཤོང་བ་ལྟ་བུ་ཞིག་ཡིན་ནའང་དེ་དག་འབྱུང་མི་ཆོག་པ་མིན། གང་ལྟར་སྤྱིར་འཛམ་བུའི་གླིང་འདིའི་སྟེང་གི་སེམས་ཅན་སྣ་ཚོགས་དང་སྲོག་ཆགས་འདྲ་མི་འདྲ་འདི་དག་ལ་ཚོད་དཔག་བྱས་ན། གླིང་ཆུང་ཆུང་ཞིག་གི་ཐོག་ལ་སྲོག་ཆགས་མཐའ་ཡས་པ་ཚད་དང་གྲངས་གཞལ་དུ་མེད་པ་ཡོད་པས། འཛམ་གླིང་བྱེ་བ་ཕྲག་བརྒྱས་མཚོན་པའི་མཐའ་དང་མུ་མེད་པའི་གླིང་མི་འདྲ་བ་རྣམས་ཀྱི་ནང་དུ་སྲོག་ཆགས་འདྲ་མི་འདྲ་མང་པོ་ཡོད་པ་སྨོས་མི་དགོས། རབ་འབྱམས་རྒྱ་མཚོའི་མཚམས་སྦྱོར། རབ་འབྱམས་རྒྱ་མཚོའི་རྒྱུད་དང་པོ། རྒྱུད་བར་མ། རྒྱུད་གསུམ་པ་ཞེས་པ་ལྟ་བུའི་རབ་འབྱམས་རྒྱ་མཚོའི་ཞིང་གི་རྡུལ་གྲངས་དང་མཉམ་པའི་མཐའ་མེད་པའི་སྲོག་ཆགས་ཡོད་ཅིང་། དེ་དག་ནི་ཚན་རིག་པའི་ངོས་ནས་འགྲེལ་བཤད་བརྒྱབ་པ་དང་མཐུན་པས་དེ་རིང་ཁ་སང་ནང་པས་རབ་འབྱམས་རྒྱ་མཚོའི་རྡུལ་གྲངས་ཞེས་བཤད་པའི་ཕྱོགས་ལ་ཚན་རིག་པའི་ཐོག་ནས་ཡིན་ན་ཡང་། སྒྲུབ་བྱེད་ཡོད། གླིང་བྱེ་བྲག་པ་ཞིག་གི་གླིང་གནས་སྟངས་དང་གླིང་ཆགས་སྟངས་སོགས་མངོན་པ་མཛོད་ཀྱི་གཞུང་གི་སྐབས་ནས་གསུངས་པ་དང་། ཡང་། མདོ་སྡེ་དྲན་པ་ཉེར་བཞག་ཡིན་ནམ་དེ་ལྟར་གསུང་སྟངས་མི་འདྲ་བ་ཡོད་པས་མཐའ་གཅིག་ཏུ་གནས་གཅིག་ཏུ་ངོས་འཛིན་དགོས་པ་མེད།

གང་ལྟར་ཡང་། ཅི་འདྲ་བ་ཡི་ལས་བྱས་པ། །འབྲས་བུ་དེ་འདྲ་ཉིད་དུ་འགྱུར། །
ཞེས་གསུངས་པ་བཞིན་ལས་ཚུལ་བསམ་གྱིས་མི་ཁྱབ་པ་ཡིན་པས། སྤྱིར་འབྲས་བུ་བདེ་སྡུག་མྱོང་བའི་སྣོད་ཀྱི་བཀོད་པ་དང་སྣོད་དེའི་ནང་དུ་ཡོད་པའི་བཅུད་ཀྱི་ལུས་ཀྱི་བཀོད་པ་མི་འདྲ་བ་སྣ་ཚོགས་པ་འབྱུང་བཞིན་ཡོད། དེའི་ཕྱིར་ངན་འགྲོའི་གནས་གསུམ་གསུངས་ཏེ། ཚ་གྲང་དང་ངལ་དུབ་སོགས་ཀྱི་སྡུག་བསྔལ་གཙོ་བོར་མྱོང་མཁན་ཁྱུ་གཅིག་ཡོད་པ་རྣམས་ལ་ངན་འགྲོའི་དམྱལ་བ་ཞེས་དང་། བཀྲེས་སྐོམ་གྱི་སྡུག་བསྔལ་གཙོ་བོར་མྱོང་བའི་རིགས་གཅིག་ལ་ཡི་དྭགས་ཞེས་དང་། གཅིག་ལ་གཅིག་ཟ་བ་དང་གླེན་ཞིང་གཏི་མུག་པའི་སྡུག་བསྔལ་གཙོ་བོར་མྱོང་བའི་རིགས་ལ་དུད་འགྲོ་ཞེས་གསུངས། ད་ལྟ་འཛམ་བུའི་གླིང་འདིའི་སྟེང་དུ་ཡོད་པའི་དུད་འགྲོ་དེ་དག་ལ་དུད་འགྲོ་ཁ་འཐོར་བ་ཞེས་པ་ཡིན། དེ་ཡང་། དུད་འགྲོ་ཁྱི་ཕག་ལྟ་བུའི་ལུས་རྟེན་ཞིག་བླངས་ཏེ། དེའི་འཚོ་བ་སྐྱེལ་སྟངས་བཞིན་བསྐྱལ་དགོས་བྱུང་ན་བཟོད་ཐུབ་པ་མེད། དེ་ལྟ་བུའི་སྐྱེ་གནས་དེ་དག་ཏུ་སྐྱེས་པ་ནི་རྒྱུ་མེད་རྐྱེན་མེད་གློ་བུར་དུ་སྟེས་དབང་གིས་བྱུང་བ་མིན་པས་རྒྱུ་རྐྱེན་གྱི་དབང་གིས་བྱུང་བ་ཡིན།

མདོར་ན། ཡིད་དང་ནང་རྣམ་པར་ཤེས་པ་འདུལ་ཐུབ་མ་ཐུབ་ཀྱི་དབང་གིས་སྲོག་གཅོད་པ་ལ་སོགས་པའི་སྡིག་པ་ཚབས་ཆེན་བྱས་ཏེ་ལས་ངན་བསགས་པ་ཡིན་ན་དམྱལ་བར་སྐྱེ་བ་དང་། སྡིག་པ་འབྲིང་ཞིག་བསགས་པ་ཡིན་ན་ཡི་དྭགས་སུ་སྐྱེ་བ་དང་། སྡིག་པ་ཡང་མོ་ཞིག་གིས་དུད་འགྲོར་སྐྱེ་བ་ལ་སོགས་པའི་འཕེན་བྱེད་ཀྱི་ལས་དང་། རྫོགས་བྱེད་ཀྱི་ལས་མི་འདྲ་བ་མང་པོ་ཞིག་ལ་བསམ་བློ་ཞིག་བཏང་ན་དེ་དག་ཏུ་སྐྱེ་བའི་རྒྱུ་ཆ་ཚང་ཞིག་རང་གི་རྒྱུད་ལ་ཡོད་ཅིང་། ཡོད་པ་ཙམ་དུ་མ་ཟད་སྟོབས་ཆེན་པོ་དང་གྲངས་མང་བ་ཞིག་ཡོད་པས་ཕལ་ཆེར་ཐག་ཉེ། དེ་ལྟ་བུའི་ངན་འགྲོ་ངན་སོང་དུ་སྐྱེ་བ་ལ་དབུགས་ཀྱི་རྒྱུ་བ་ཙམ་མ་གཏོགས་ངན་འགྲོའི་སྡུག་བསྔལ་གསར་པ་ཞིག་དང་། ང་རང་ཚོའི་མིའི་ང་གཉིས་པོ་འདི་ཧ་ཅང་ཐག་རིང་པོ་མིན། དབུགས་ཀྱི་རྒྱུ་བ་འདི་འགགས་སོང་ན་དེ་མ་ཐག་ལ་སྐྱེ་གནས་གསར་པ་ཞིག་ལ་ཉིང་མཚམས་སྦྱོར་བའི་རྐྱེན་འབྱུང་ཆོག་ཆོག་ཡིན་པས། དེ་ལྟ་བུའི་ཐོག་ནས་བསམ་བློ་བཏང་སྟེ། དེ་ཡང་། ཁ་ཕྱིར་བལྟས་ཀྱིས་ཕ་རོལ་པོ་ལ་ཞུས་དག་གཏོང་བ་ལྟ་བུ་མིན་པར་རང་གི་སེམས་ཀྱི་སྟེང་དུ་ཉམས་ལ་སྦྱར་ནས་ངན་འགྲོ་ངན་སོང་གསུམ་གྱི་སྡུག་བསྔལ་འདི་དག་ལ་བསམ་བློ་བཏང་། མི་འགའ་ཞིག་གི་བསམ་བློའི་ནང་དུ་དེ་སྡུག་རོགས་རེད། སྡུག་བསྔལ་མྱོང་བའི་དུས་ཚོད་ཅིག་ཤར་སོང་ན་མྱོང་དགོས་ཀྱང་། ད་ལྟ་མ་མྱོང་གོང་ནས་བསམ་བློ་བཏང་སྟེ། བྱེད་དགོས་པ་མེད་བསམས་ནས་དྲན་པ་ཡིན་ན་དེ་དེ་ལྟར་མིན། འཇིགས་པ་དེ་སྔོན་ལ་དྲན་དགོས་པ་ཡིན།

འཇིགས་པ་དེ་སྔོན་ལ་དྲན་ན་དེ་འགོག་པའི་ཐབས་ཤེས་ཤིག་དང་དེ་ལས་སྲུང་སྐྱོབ་བྱེད་པའི་ཐབས་ཤེས་ཤིག་འབྱུང་གི་ཡོད། མ་བྱུང་སྔོན་འགོག་གི་བསམ་བློ་བཏང་ན་དཔའ་བོ་དང་མཁས་པ་ཡིན། གང་ཡིན་ན་ཡང་འབྱུང་དུ་ཆུག་ཅེས་མགོ་ལོག་ཚང་མ་བཙལ་ཚར་བའི་རྗེས་སུ་སྡུག་བསྔལ་ཞིག་ཡིན་པས་མི་འདོད་པ་ནི་མི་འདོད་པ་ཡིན་ཡིན་པ་རེད། དང་པོ་ནས་རྒྱུ་འགོག་མ་ཐུབ་པས་འབྲས་བུ་དངོས་སུ་སྨིན་ཚར་དུས་བྱེད་ཐབས་གང་ཡང་མེད། དེའི་ཕྱིར། མ་བྱུང་སྔོན་འགོག་གི་བསམ་བློ་བཏང་ནས་ད་ལྟ་ནས་བང་བསྒྲིགས་ཏེ་དྲན་ཤེས་བག་ཡོད་བསྟེན་ཐུབ་ན་ཁེ་བཟང་ཡོད། ངན་འགྲོའི་སྡུག་བསྔལ་སྒོམ་པ་ཞེས་པ་དེ་དེ་གས་འགྲིགས་པ་ཡིན། དེ་ཡང་། ལམ་རིམ་འཇམ་དཔལ་ཞལ་ལུང་དང་ལམ་རིམ་ཆེན་མོ་ལས་གསུངས་པ་བཞིན། རང་གིས་ཉམས་བསྟན་ནས་སྒོམ་པ་ཡིན་ན། གང་འཚམ་ཞིག་ནས་སེམས་ཀྱི་ནང་དུ་མེས་ཚིག་པ་ལྟ་བུའི་དངངས་སྐྲག་བྱུང་ན་ཕན་གྱི་ཡོད།

དེ་ལྟར་ངན་འགྲོ་ལ་སྐྱེས་པ་རྣམས་རྒྱུ་དང་རྐྱེན་གྱི་དབང་གིས་སྐྱེས་པ་ཡིན་པས། དེའི་རྒྱུ་རྐྱེན་སྡིག་པའི་ལས་རང་གི་རྒྱུད་ལ་སྔར་བསགས་ཟིན་པ་དང་ད་ལྟ་གསོག་བཞིན་པ་རྣམས་ལ་ཞུས་དག་བཏང་། སྔར་བསགས་ཟིན་ནས་མ་ཉམས་པར་ཡོད་པ་དང་ད་ལྟ་གསོག་བཞིན་པ་འདི་དག་གིས་ངན་འགྲོར་འགྲོ་བ་ལ་ཐེ་ཚོམ་མེད་པས། དེ་ལྟར་ངན་འགྲོར་སྐྱེས་པ་ཡིན་ན་སྡུག་བསྔལ་བཟོད་ཐུབ་པ་ཡོད་མེད་སོགས་ལ་བསམ་བློ་བཏང་སྟེ་ངན་འགྲོའི་རྒྱུ་ཟློག་ཐབས་བྱེད་དགོས། དེ་ནས་འཇིག་རྟེན་ཕྱི་མར་བདེ་བའི་ཐབས་བསྟེན་པ་ཞེས་པ་དེ་ལ། མཆོག་གསུམ་ལ་སྐྱབས་སུ་འགྲོ་བའི་སྐྱབས་འགྲོ་དང་། བདེ་ལེགས་ཐམས་ཅད་ཀྱི་རྩ་བ་ལས་འབྲས་ལ་ཡིད་ཆེས་པའི་དད་པ་སྒོམ་པ་ཞེས་པ་འདི་གཉིས་ཡིན།

དཀོན་མཆོག་གསུམ་ལ་སྐྱབས་འགྲོ་སྦྱང་བ།

དེ་ཡང་། སྐྱབས་འགྲོ་ནི། གསུམ་པ་ནི། སྤྱི་བོའི་བླ་མ་ལྷའི་སྐུའི་ཆ་ལས་བླ་མ་ཡི་དམ་དཀོན་མཆོག་གསུམ་དཔའ་བོ་དཔའ་མོ་ཆོས་སྐྱོང་སྲུང་མའི་ཚོགས་ནམ་མཁའ་གང་བ་སྤྲོས་ཏེ། ཞེས་པ་ནས། དཀོན་མཆོག་གསུམ་ལ་སྐྱབས་སུ་སོང་བའི་གནས་སྐབས་དང་མཐར་ཐུག་གི་ཕན་ཡོན་ཤེས་པའི་སྒོ་ནས་སྐྱབས་འགྲོའི་བསླབ་བྱ་རྣམས་ལ་ཚུལ་བཞིན་དུ་བསླབ་པར་བྱའོ། །ཞེས་གསུངས་ཏེ། སྐྱབས་འགྲོ་དམར་ཁྲིད་ཀྱི་ས་བཅད་ཇི་བཞིན་ཞིབ་ཕྲ་འགྲོ་མི་དགོས། མདོར་བསྡུས་ནས་བཤད་ན། སྐྱབས་འགྲོ་ཞེས་པ་འདི་ནང་པ་སངས་རྒྱས་པར་ཚུད་པའི་སྒོ་ལྟ་བུ་ཡིན། སྐྱབས་འགྲོ་ཡོད་ན་ནང་པར་འགྱུར་ལ་སྐྱབས་འགྲོ་མེད་ན་ནང་པར་མི་འགྱུར་བ་ཡིན། སྐྱབས་འགྲོ་ལ་ཡང་ཟབ་ལུགས་མང་པོ་ཡོད་པས། ཚད་མའི་ལམ་ནས་ངེས་པ་དཔྱིས་ཕྱིན་པ་ཐོབ་པའི་ཚད་མས་དྲངས་པའི་སྐྱབས་འགྲོ་ཞིག་ཡོད་ན་དེ་ནི་སྐྱབས་འགྲོ་ཚད་མཐོ་ཤོས་ཡིན། ང་རང་ཚོ་ལྟ་བུ་ལ་སྐྱབས་གནས་ལ་ཚད་མས་དྲངས་པའི་མི་བསླུ་བའི་བསམ་པ་རྩེ་གཅིག་པ་མེད་ནའང་། དཀོན་མཆོག་གསུམ་གྱི་ཡོན་ཏན་དང་རྒྱུ་མཚན་སོགས་མཐོང་བའི་དབང་གིས་དཀོན་མཆོག་གསུམ་སྐྱབས་གནས་ཡང་དག་ཏུ་ཁས་ལེན་པས་ནང་པ་ཡིན།

དེ་ཡང་། སྐྱབས་འགྲོ་ལ་རིམ་པ་མང་པོ་ཡོད་པ་ཁ་སང་གོང་དུ་བཤེས་གཉེན་བསྟེན་ཚུལ་སྐབས་སུ་བཀའ་མོལ་བྱུང་བ་བཞིན། ས་ལམ་གྱི་རྟོགས་པ་ཇེ་ཟབ་ཇེ་ཟབ་ཏུ་སོང་ནས་རྟོགས་པའི་ཡོན་ཏན་གོང་འཕེལ་དུ་སོང་བའི་ཚོད་ཀྱིས་སྐྱབས་འགྲོ་ཇེ་ཟབ་ཇེ་ཟབ་ཏུ་འགྲོ་བ་ཡོད་པས་སྐྱབས་འགྲོ་ལ་རིམ་པ་མང་པོ་ཞིག་འབྱུང་ཆོག་པ་ཡིན། གང་ལྟར་དཀོན་མཆོག་གསུམ་སྐྱབས་གནས་ཡང་དག་ཏུ་ཁས་ལེན་པའི་སྐྱབས་འགྲོ་ཡོད་ན་ནང་པ་སངས་རྒྱས་པར་ཚུད་པ་ཡིན། དེ་ལྟ་བུའི་སྐྱབས་འགྲོ་དེས་སྡོམ་པ་ཐམས་ཅད་ཀྱི་རྟེན་བྱེད་ཅིང་། བསྙེན་གནས་དང་དགེ་བསྙེན་གྱི་སྡོམ་པ་ཡན་ཆད་སྐྱེ་བའི་གཞི་ལྟ་བུ་བྱེད་ཅིང་། སྐྱབས་འགྲོ་སྡོམ་པ་ཐམས་ཅད་ཀྱི་རྩོམ་གཞི་ལྟ་བུར་གསུངས་ཡོད།

དེ་ལྟ་བུའི་སྐྱབས་འགྲོ་ཡག་པོ་ཞིག་འབྱུང་བ་ལ་སྔོན་ལ་གང་ལ་བརྟེན་ནས་སྐྱབས་སུ་འགྲོ་བའི་རྒྱུ་འཇིགས་དད་གཉིས་གསུངས། འཇིགས་པ་ལ་བཤད་མ་ཐག་པ་བཞིན། ངན་འགྲོའི་སྡུག་བསྔལ་སོགས་ལ་བསམ་བློ་བཏང་ན་ང་རང་ཚོས་བདེ་བ་འདོད་ཅིང་སྡུག་བསྔལ་མི་འདོད་ནའང་སྡུག་བསྔལ་ལས་ཐར་བ་དང་བདེ་བ་ཐོབ་པའི་འགན་ལེན་ལྟ་བུ་མི་བྱེད་པས། སྡུག་བསྔལ་ལས་ཐར་བ་དང་བདེ་བ་ཐོབ་པའི་འགན་ལེན་དེ་གང་ཡིན་སྙམ་ན། དེ་ཆོས་དཀོན་མཆོག་ཡིན། ཆོས་དཀོན་མཆོག་དེ་ཇི་འདྲ་ཞིག་ཡིན་སྙམ་ན། དེ་ནི་རང་རྒྱུད་ཀྱི་ཡོན་ཏན་ཞིག་ཡིན། དེ་ཡང་ཇི་འདྲ་ཞིག་ཡིན་སྙམ་ན། མ་འོངས་པ་ལ་སྡུག་བསྔལ་སྤེལ་བར་བྱེད་མཁན་གྱི་རྒྱུ་གང་ཡང་རུང་བ་ཞིག་རྩ་བ་ནས་སྤངས་ཏེ་རྨེག་མེད་དུ་བཅོམ་པའི་བྲལ་བའི་ཡོན་ཏན་ཞིག་ཡིན། དེ་ལྟ་བུའི་ཡོན་ཏན་དེ་ནི་རྒྱུ་མ་དག་པ་ལ་བརྟེན་ནས་འབྱུང་བའི་འབྲས་བུ་ལས་གཏན་དུ་ཐར་པའི་ཡོན་ཏན་ཞིག་ཡིན།

འབྲས་བུ་དེ་རྣམ་པ་ཐམས་ཅད་དུ་འབྱུང་བ་མེད་པས། རྐྱེན་ཚང་རུང་མ་ཚང་རུང་དེ་ལས་གཏན་དུ་རྒྱལ་བའམ་གཏན་དུ་ཐར་ཞིང་། རང་གིས་མི་འདོད་པའི་སྡུག་བསྔལ་ཞིག་ལས་ཀུན་ཏུ་རྒྱལ་བའམ་ཀུན་ཏུ་ཐར་བ་ཡིན་པས། ཆོས་ཀྱི་ཡོན་ཏན་གཙོ་བོ་ནི་འགོག་པའི་ཡོན་ཏན་ལ་བཤད་དགོས། དེ་ལྟར་བཀག་པ་དེ་ཡང་དོན་མེད་དུ་དུས་ཚོད་འགོར་ནས་ཅ་ལག་རྙིང་པར་གྱུར་ཏེ་འགགས་པ་ལྟ་བུ་མིན་པས། གཉེན་པོ་མ་སྐྱེས་ན་རྐྱེན་མུ་མཐུད་ནས་ཚང་བའི་དབང་གིས་འབྲས་བུ་འབྱུང་ངེས་པ་ཞིག་ལ་གཉེན་པོ་སྐྱེས་པའི་རྐྱེན་གྱིས་སླར་རྐྱེན་དང་ཕྲད་ན་ཡང་སྐྱེ་མི་རུང་དུ་བྱས་པ་ཡིན། གང་ལྟར་ཐབས་ཤེས་ཤིག་བྱས་པའི་སྒོ་ནས་ཐབས་ཤེས་དེ་མ་བྱས་ན་སྐྱོན་དེ་མུ་མཐུད་ནས་འབྱུང་བ་ཞིག་ལ། ཐབས་ཤེས་དེ་བྱས་པའི་རྐྱེན་གྱིས་སྐྱོན་དེ་འགགས་པ་ཞིག་ལ་བྲལ་བའི་ཡོན་ཏན་ཞེས་གསུངས། དེ་ལྟ་བུའི་སྐྱོན་དངོས་སུ་འགོག་མཁན་དེ་ཆོས་དཀོན་མཆོག་གཅིག་པུ་ཡིན་ཞིང་། ང་རང་ཚོས་ཆོས་སྐྱབས་དངོས་ཡིན་ཞེས་པའི་ཆོས་དེ་ནི་ཤེས་རྒྱུད་ལ་སྐྱོན་གང་ཡང་རུང་བ་ཞིག་དངོས་སུ་སྤོང་མཁན་གྱི་རྟོགས་པའི་ཡོན་ཏན་དེ་དང་། ཡོན་ཏན་དེས་དྲངས་པའི་སྐྱོན་གང་ཡང་རུང་བ་ཞིག་དངོས་སུ་རྩ་མེད་ཤུལ་མེད་བཏང་བའི་བྲལ་བའི་ཡོན་ཏན་འདི་གཉིས་ཡིན་ཞིང་ཆོས་དཀོན་མཆོག་ཅེས་པ་འདི་ལ་བཤད་པ་ཡིན།

དེ་ལྟ་བུའི་ཆོས་དཀོན་མཆོག་དེ་རང་རྒྱུད་ལ་ནམ་སྐྱེས་པ་ན་དེ་རྒྱུད་ལྡན་གྱི་གང་ཟག་དེ་ལ་ཁྱད་དུ་འཕགས་པའི་ཡོན་ཏན་དང་ལྡན་པས་དེ་གོང་མར་གྱུར་པ། གཞན་ལས་ལྷག་པར་གྱུར་པ། མཆོག་ཏུ་གྱུར་པ་ཡིན་པས་ཁྱད་པར་དུ་འཕགས་པའི་འཕགས་པའི་དགེ་འདུན་དུ་གྱུར་པ་ཡིན། གང་ལྟར་གང་ཟག་གང་ཡང་རུང་བ་ཞིག་གིས་རང་གིས་ཐབས་ཤེས་བྱས་ཏེ། ཐབས་ཤེས་ཀྱི་ཐོག་ནས་རང་གི་རྒྱུད་སྟེང་ནས་སྐྱོན་གང་ཡང་རུང་བ་ཞིག་རྩ་མེད་ཤུལ་མེད་དུ་བཏང་བའི་ཡོན་ཏན་གྱི་ཁྱད་པར་དང་ལྡན་པ་ན་ཁོ་རང་འཇིགས་པ་ཞིག་ལས་གྲོལ་བ་ཡིན། ང་རང་ཚོ་ལྟ་བུས་དེ་ལ་ཁ་མིག་ཡར་ལྟ་བྱས་ཏེ། མིག་དཔེ་བལྟས་པ་ཡིན་ན་མིག་དཔེ་ལྟ་མཁན་དེ་ལ་གང་ལ་གང་འཚམ་ཕན་རྒྱུ་རེད། དཔེར་ན། མི་དཔའ་བློ་ཁོག་ཡོད་ཅིང་ཡོན་ཏན་ཡོད་པ་ཞིག་ཡིན་ན་ཡོན་ཏན་ཡོད་པ་དེས་ཁོ་རང་ལ་ཁེ་བཟང་ཡོད་པ་ཙམ་དུ་མ་ཟད། མི་གཞན་བློ་ཁོག་ཧ་ཅང་མེད་མཁན་རྣམས་ཀྱིས་ཀྱང་དེ་ལ་སྟུན་གྱིན་སྟུན་གྱིན་བྱས་ན་ཅུང་ཟད་ཕན་པ་ཡོད།

དེའི་ཕྱིར། འཇིག་རྟེན་ཕལ་པ་ཞིག་ཡིན་ན་ཡང་། འཇིགས་པ་ལས་གྲོལ་བའི་ཆེད་དུ། སྟོབས་དང་ལྡན་པ་ཞིག་ལ་བསྟུན་པ་དང་སྟོབས་དང་ལྡན་པ་ཞིག་ལ་གཉེན་བཅོལ་བ་འདི་འཇིག་རྟེན་སྤྱིའི་ཚུལ་ལུགས་ཡིན། དེ་ལྟ་བུའི་རིག་པའི་ཡོན་ཏན་དང་གྲོལ་བའི་ཡོན་ཏན་ལྡན་པའི་གང་ཟག་ཁོ་རང་ལ་ཉམས་མྱོང་ཞིག་བྱུང་། ཉམས་མྱོང་དེའི་ཐོག་ནས་གདེང་འཁེལ་བ་ཞིག་ཡོད་ན། ང་ཚོས་དེ་ལ་བསྟུན་ན་བསྟུན་རན་པ་ཞིག་དང་། བསྟུན་ན་ང་རང་ཚོ་ལ་ཁེ་བཟང་འབྱུང་བ་ཞིག་ཡིན་པས་གྲོགས་དགེ་འདུན་དཀོན་མཆོག་ཅེས་པ་དེ་ལྟར་བྱུང་། གང་ལྟར་རིག་པ་དང་གྲོལ་བའི་ཡོན་ཏན་ནམ་འགོག་ལམ་གྱིས་བསྡུས་པའི་ཆོས་དཀོན་མཆོག་གི་ཡོན་ཏན་འདི་ལྟ་བུ་ཞིག་འབྱུང་བ་ལ། དེ་སྟོན་མཁན་གྱི་སྟོན་པ་ཞིག་དང་དེར་འཁྲིད་མཁན་གྱི་དགེ་རྒན་ཞིག་དགོས། དགེ་རྒན་ཞིག་ལ་མ་བསྟེན་པར་ང་རང་ཚོའི་ཚེ་འདིའི་ཤེས་བྱ་ཡོན་ཏན་སྤྱིར་བཏང་བ་ཞིག་ཡིན་ན་ཡང་། དགེ་རྒན་ཞིག་བསྟེན་ནས་སློབ་དགོས་པ་ལས་དགེ་རྒན་ལ་མ་བསྟེན་ན་འབྱུང་མི་ཐུབ་པ་བཞིན། འདིར་ཡང་སློབ་དཔོན་ཞིག་བསྟེན་ནས་འགོག་ལམ་གྱིས་བསྡུས་པའི་ཆོས་དཀོན་མཆོག་གི་ཡོན་ཏན་རྒྱུད་ལ་སྐྱེ་བ་ལ་འཆར་གཞི་དང་གོ་རིམ་ལྡན་པའི་ཉམས་ལེན་ཞིག་བྱས་ཏེ། གང་ལྟར་སེམས་ལ་བཟོ་བཅོས་བརྒྱབ་པའི་ཐོག་ནས་འཕགས་པའི་ལམ་གྱི་བདེན་པ་སྔར་མེད་གསར་དུ་སྐྱེ་ཐུབ། དེ་སྐྱེས་པའི་སྒོ་ནས་སྔར་མེད་པའི་འགོག་པའི་ཡོན་ཏན་དང་བྲལ་བའི་ཡོན་ཏན་གསར་དུ་ཐོབ་པ་ཞིག་རིམ་པས་འཆར་གཞི་དང་ལྡན་པའི་ཐོག་ནས་འབྱུང་དགོས་པ་ལས་གློ་བུར་དུ་འབྱུང་མི་ཐུབ། དེ་ལྟ་བུའི་ལམ་སྟོན་མཁན་ཉམས་མྱོང་ཅན་ཞིག་གིས་འཁྲིད་དགོས་པ་ཡིན་པས་སྟོན་པ་སངས་རྒྱས་ཞེས་པ་ཞིག་དགོས་པ་དེ་ལྟར་ཡིན།

སྟོན་པ་སངས་རྒྱས་དགོས་པའི་རྩ་བ་ལྟ་བུ་ནི་ཆོས་དཀོན་མཆོག་ལ་ཐུག་ཡོད། ཆོས་དཀོན་མཆོག་ཅེས་པ་ཞིག་ཡོད་པའི་གཞི་རྩ་ཡང་། ཁ་སང་བཀའ་མོལ་བྱུང་བ་བཞིན། བདེན་བཞི་དང་བདེན་གཉིས་ཞེས་པ་འདིའི་ཐོག་ནས་བསམ་བློ་འཁོར་དགོས། ནང་པ་སངས་རྒྱས་པ་ཡོངས་རྫོགས་ཀྱིས་གསུངས་པའི་བདེན་བཞིའི་རྣམ་གཞག་ནི། དཔེར་ན། དངོས་པོ་ཞིག་ཡིན་ན་དེ་ལ་ཁྱད་ཆོས་མི་འདྲ་བ་མང་པོ་ཡོད་པས་དངོས་པོ་དེ་ཤེས་པ་ལ་ཁྱད་ཆོས་ཡོངས་རྫོགས་ཤེས་པས་ཁྱབ་པ་མེད་པས། བདེན་བཞི་ཁས་བླངས་ཕྱིན་ཆད་ལ་བདེན་བཞིའི་གནས་ལུགས་ཡོངས་རྫོགས་ཇི་མ་ཇི་བཞིན་ཤེས་དགོས་པས་ཁྱབ་པ་མེད། དེའི་ཕྱིར། ནང་པའི་གྲུབ་མཐའ་སྨྲ་བའི་ནང་དུ་བདེན་བཞི་ཚང་མས་ཁས་ལེན་པ་གཅིག་པ་ཡིན་ནའང་བདེན་བཞིའི་རྣམ་གཞག་ཕྲ་ཞིང་ཕྲ་བ་དཔྱིས་ཕྱིན་པར་ཤེས་པ་ལ། ཐལ་འགྱུར་བའི་རང་སྟོང་གི་རྟེན་འབྱུང་གི་ལྟ་བའི་རྣམ་གཞག་ཕྲ་ཞིང་ཕྲ་བ་དེ་མ་ཤེས་ན་བདེན་བཞི་ཕྲ་མོའི་གནས་ལུགས་ཤེས་ཐུབ་པ་དང་བདེན་བཞིའི་མཚན་ཉིད་ཆ་ཚང་བ་ཤེས་ཐུབ་པ་ཕལ་ཆེར་མེད།

གང་ལྟར་ཡང་བཤད་མ་ཐག་པ་བཞིན་དེ་ལྟ་བུའི་ཐོག་ནས་བསམ་བློ་བཏང་ན་ཆོས་དཀོན་མཆོག་དེ་གཞི་ནས་ངོ་འཕྲོད་ཐུབ། ཆོས་དཀོན་མཆོག་ངོ་འཕྲོད་པ་དང་ཆོས་དཀོན་མཆོག་ཅེས་པ་ཞིག་ཡོད་ཆོག་པའི་བསམ་བློ་འཁོར་བ་ཡིན་ན་ཆོས་སྟོན་མཁན་གྱི་སྟོན་པ་དང་། ཆོས་ཚུལ་བཞིན་དུ་སྒྲུབ་པའི་གྲོགས་དགེ་འདུན་དང་དེ་གསུམ་པོ་དེ། འབྱུང་བ་དཀོན་ཕྱིར་དྲི་མེད་ཕྱིར། །ཞེས་རྒྱུད་བླ་མ་ལས་གསུངས་པ་བཞིན་དཀོན་མཆོག་ཅེས་པའི་མིང་འདི་དོན་མེད་འདོད་རྒྱལ་གྱིས་བཏགས་པ་ཙམ་མིན་པའི་གོ་རྒྱུ་ཡོད་པ། དེ་ལྟ་བུའི་དཀོན་མཆོག་དེ་བསླུ་བ་མེད་པ་ཡིན་པ། གཙོ་བོ། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ཏེ། །ཞེས་གསུངས་པ་ལྟར། སྟོན་པའི་ཡོན་ཏན་དང་བརྩེ་བའི་ཡོན་ཏན་ཏེ། ཤེས་རབ་ཀྱི་ཡོན་ཏན་ནམ་རྣམ་དཔྱོད་ཀྱི་ཡོན་ཏན་དང་ཐུགས་བཟང་པོའི་ཡོན་ཏན་གཉིས་པོ་འདི་གཙོ་བོ་ཡིན། དེ་ལྟ་བུའི་བསམ་པ་ཕུན་སུམ་ཚོགས་པ་དང་སྦྱོར་བ་ཕུན་སུམ་ཚོགས་པའི་ཐོག་ནས་སྤངས་པ་བདེ་གཤེགས་དང་། རྟོགས་པ་བདེ་གཤེགས་ཞེས་སྤངས་རྟོགས་ཀྱི་བདེ་གཤེགས་གཉིས་འབྱུང་བ་ཡིན། དེ་དག་གི་རྩ་བ་སྟོང་ཉིད་རྟོགས་པའི་ཤེས་རབ་དང་ཐུགས་རྗེ་ཆེན་པོ་གཉིས་པོ་འདི་སྟོན་པའི་ཡོན་ཏན་ཀུན་གྱི་གཙོ་བོ་ཡིན། ང་རང་ཚོ་མི་ཕལ་པ་ཞིག་ལ་ཆ་བཞག་ན་ཡང་། རྣམ་དཔྱོད་ཀྱི་ཡོན་ཏན་ག་ཚོད་ཅིག་ཡོད་པའི་ཚོད་ཀྱིས་མི་དེ་ལ་དངོས་གནས་ཞག་རྩི་ཞིག་ཡོད་པས་མི་དེ་བཀུར་བར་འོས་པ་ཡིན། ཇི་ཙམ་གྱིས་མི་ཕལ་པ་ཞིག་ཡིན་ན་ཡང་། ཇི་ཙམ་གྱིས་བཟང་པོའི་ཡོན་ཏན་ཞིག་ཡོད་ན། དེ་དངོས་གནས་དྲིན་ཆེན་པོ་དང་བཀུར་བར་འོས་པ་ཡིན།

དེ་ལ་ཆོས་ཀྱི་སྐད་ཆ་དེ་བཤད་དགོས་པ་མེད། ང་རང་ཚོ་བདེ་བ་འདོད་ཅིང་སྡུག་བསྔལ་མི་འདོད་པའི་མི་ཞིག་ཡིན་ཕྱིན་ཆད། སེམས་པ་བཟང་པོ་དང་ཕན་པའི་བསམ་པ་བཟང་པོ་འདི་ཡོད་ན། ཐ་ན། འབུ་ཞིག་ཡིན་ན་ཡང་བརྩི་བཀུར་བྱེད་པ། བརྩེ་བའི་ཡོན་ཏན་ཞེས་པ་འདི་ཡོད་ན་འབུ་ཞིག་གིས་ཡིན་ན་ཡང་། དེ་ལ་དགའ་ཞེན་བྱེད་པ། དེ་ནས་ལེགས་ཉེས་འབྱེད་པའི་རྣམ་དཔྱོད་ཅིག་ཡོད་ན་མི་ཕལ་པ་ཞིག་ཡིན་ན་ཡང་། དེ་ལ་གཞན་དང་མི་འདྲ་བའི་རིན་ཐང་ཡོད། དེ་ལྟ་བུའི་རྣམ་དཔྱོད་དང་བརྩེ་བའི་ཡོན་ཏན་དེ་ལ་ཡོན་ཏན་དུ་བལྟས་ཏེ། དེ་ཉིད་གོང་ནས་གོང་དུ་འཕེལ་བ་ལ་ཐབས་ཤེས་ཡོད་དགུ་རྩལ་སྤྲུགས་ཀྱི་ཐོག་ནས་བསྐལ་པ་ནས་བསྐལ་པའི་བར་དུ་གོམས་འདྲིས་བསྟེན་ནས་གོམས་པ་མཐའ་མེད་དུ་འཕེལ་བ་ཞིག་བྱུང་ན་དངོས་གནས་ངོ་མཚར་ཆེན་པོ་དང་། དངོས་གནས་སྐྱབས་དང་། ཚད་མར་གྱུར་པ་ཡིན། དེ་ལྟར་བསམ་བློ་བཏང་ན་སངས་རྒྱས་དཀོན་མཆོག་ཅེས་པའི་ཚིག་ཙམ་ང་རང་ཚོས་སྔ་མོ་ཆུང་ཆུང་སྐབས་ནས། སངས་རྒྱས་ལ་སྐྱབས་སུ་མཆིའོ། །ཞེས་རྟག་པར་བརྗོད་པ་རེད། ཡིན་ན་ཡང་། ལོ་དགའ་རབ་དགའ་རབ་ལོན་པའི་ཚེ་སངས་རྒྱས་ཞེས་པའི་ཚིག་འདི་ཅུང་ཙམ་ཞག་རྩི་ཅན་དུ་འགྱུར་བ་དང་འདི་ལ་གོ་རྒྱུ་ཞིག་འདུག །དེ་ལྟར་གང་ལ་བསྟེན་ནས་སྐྱབས་སུ་འགྲོ་བའི་རྒྱུ་ཞེས་མི་ཕལ་པ་ཞིག་ཡིན་ན་ཡང་། འཇིགས་པ་ཞིག་དྲན་པའི་ཚེ་འཇིགས་པ་དེ་ལས་སྐྱོབ་པའི་སྐྱབས་ཤིག་འཚོལ་འདོད་འབྱུང་། སྔོན་ལ་ངན་འགྲོའི་སྡུག་བསྔལ་སོགས་ལ་བསམ་བློ་བཏང་སྟེ། འཇིགས་པ་ལས་ཐར་འདོད་ཀྱི་བློ་ཞིག་སྐྱེས་པའི་ཚེ་འཇིགས་པ་དེ་ལས་ཐར་བ་ལ་དེ་ལས་སྐྱོབ་པའི་སྐྱབས་ཤིག་སྤྱིར་ཤེས་བྱ་ལ་ཡོད་དམ་མེད་འཚོལ་དགོས། འདི་ལྟར་བཤད་མ་ཐག་པ་བཞིན་སྐྱབས་ཀྱི་ཡོན་ཏན་ལ་བསམ་བློ་ཡག་པོ་ཞིག་བཏང་བ་ཡིན་ན་དད་པ་སྐྱེ་ཐུབ། ཁ་ཙམ་ཚིག་ཙམ་མིན་པའི་རྒྱུ་མཚན་མཐོང་བའི་དད་པ་ཞིག་བྱུང་བ་ཡིན་ན་དེས་དྲངས་པའི་སྐྱབས་འགྲོ་དེ་ཡང་རྒྱུ་མཚན་ལྡན་པའི་སྐྱབས་འགྲོ་ཞིག་ཡིན།

དེ་ལྟ་བུའི་ཁ་ཙམ་ཚིག་ཙམ་མིན་པར་རྒྱུ་མཚན་མཐོང་བའི་སྒོ་ནས་བརྟག་དཔྱད་བྱས་ཏེ། ལས་སླ་པོའི་ངང་སངས་རྒྱས་རྩ་ཆེན་པོ་རེད་ཅེས་དང་། ཡི་དམ་དང་། ཆོས་སྐྱོང་རྩ་ཆེན་པོ་རེད་ཅེས་ཁས་མི་ལེན་པར། དེ་རྩ་ཆེན་པོ་ཡིན་ན་ཡིན་ལུགས་ཤེས་དགོས་བསམས་ནས་བརྟག་དཔྱད་བྱས། རང་ཉིད་ཀྱི་ཉམས་མྱོང་དང་མི་གཞན་ལ་ཡང་བལྟས། ལོ་རྒྱུས་ལ་ཡང་བལྟས། དེ་ལྟ་བུའི་ཐོག་ནས་བསམ་བློ་ཞིག་བཏང་སྟེ། གཞན་དག་དང་སྡུར་གྱིན་སྡུར་གྱིན་བརྟག་དཔྱད་བྱས་ནས་ངེས་པ་ཞིག་རྙེད་པ་ཡིན་ན་དེ་ལྟ་བུའི་སྐྱབས་འགྲོ་དེ་བརྟན་པོ་ཡོད། བརྟག་དཔྱད་མི་བྱེད་པར་བཟང་པོ་གཡམ་རྒྱུག་བྱས་ནས་སྐྱབས་སུ་མཆི་ཞེས་བཤད་པ་དེ་བརྟན་པོ་གང་ཡང་མེད། རྒྱ་མིས་རྨོངས་དད་ཅེས་བཤད་པ་བཞིན། དད་པ་སྤྱི་ཡོངས་ནས་རྨོངས་དད་མིན་ན་ཡང་། གང་ཟག་རང་ངོས་ལ་བལྟོས་ནས་རྒྱུ་མཚན་གཏན་ནས་མི་ཤེས་པ་དང་གནད་འགག་མ་མཐོང་བའི་དབང་གིས་བཟང་པོ་གཡམ་རྒྱུག་གིས་སྐྱབས་སུ་མཆི་ཞེས་བཤད་ན་དེ་རྨོངས་དད་དུ་གྱུར་པ་ཡིན་པས་བརྟན་པོ་མེད།

དེ་ལྟར་འཇིགས་དད་གཉིས་ཚང་བའི་ཐོག་ནས་འཇིགས་དད་གཉིས་ཡག་པོ་ཡོད་ན་སྐྱབས་འགྲོ་ཡག་པོ་ཞིག་འབྱུང་ཐུབ། འཇིགས་དད་གཉིས་ཡག་པོ་མེད་ན་སྐྱབས་འགྲོ་ཡག་པོ་ཞིག་འབྱུང་མི་ཐུབ། སྐྱབས་འགྲོ་ཞེས་པ་འདི་སེམས་ཀྱི་གཏིང་ནས་ཡུལ་གོང་མའམ་ཡུལ་ཁྱད་པར་དུ་གྱུར་པ་ཞིག་ལ་སྙིང་ཁོང་རུས་པའི་གཏིང་ནས་བློ་གཏད་བཅོལ་ཏེ། རང་གི་བློ་ལིངས་ཀྱིས་བཅོལ་བའི་སེམས་ཤུགས་ཤིག་ཡིན། གཙོ་བོ་ནི། དྲིས་ལན་བློ་བཟང་བཞད་པའི་སྒྲ་དབྱངས་ལས། སྐྱབས་འགྲོའི་ངོ་བོ་ཨི་ཐི་བ། །
རང་ཉིད་ལྷག་པར་འཇིགས་པ་དང་། །དཀོན་མཆོག་སྐྱོབ་པའི་ནུས་ལྡན་དུ། །ཤེས་ལས་བྱུང་བའི་སྐྱབས་འགྲོ་ལ། །ཐམས་ཅད་མཁྱེན་པ་ཁྱེད་ཉིད་བཞེད། །ཅེས་གསུངས་པ་བཞིན། སེམས་ཀྱི་གཏིང་ནས་ཡིད་ཁྱེད་ཤེས་ཀྱི་བསམ་པས་ཁྱེད་མཁྱེན། ཁྱེད་ཤེས་བསམ་པའི་བློ་གཏད་བཅོལ་བའི་བློ་ཞིག་ལ་སྐྱབས་འགྲོ་ཟེར་བ་ཡིན། སེམས་ལ་དེ་ལྟ་བུ་ཞིག་ཡོད་ན་དེས་དྲངས་པའི་ངག་ཚིག་གི་རྣམ་འགྱུར་དེ་ལ་སྐྱབས་སུ་མཆི་ཞེས་ཚིག་འབྱུང་བ་ཡིན། དེ་ལྟར་སྐྱབས་འགྲོའི་རྒྱུ་ནི་འཇིགས་དད་གཉིས་ཡིན་ཞིང་དེ་ལ་བརྟེན་ནས། གང་ལ་སྐྱབས་སུ་འགྲོ་བའི་ཡུལ་དེ་ལ་བཤད་མ་ཐག་པ་བཞིན་སངས་རྒྱས་དཀོན་མཆོག་དང་། ཆོས་དཀོན་མཆོག་དང་། དགེ་འདུན་དཀོན་མཆོག་གསུམ་པོ་དེ་སྔོན་ལ་ངོ་ཤེས་པར་བྱེད་དགོས།

ཡི་དམ་དང་ཆོས་སྐྱོང་འདྲ་མི་འདྲ་རྣམས་སྔོན་ལ་བྲེལ་བ་མེད། རང་ལ་ཕན་ཐོགས་རྒྱུའི་ཚབ་ལ་གནོད་སྐྱེལ་སྲིད་པས་དེ་དག་མི་དགོས་པ་བྱེད། སྔོན་ལ་སངས་རྒྱས་དང་ཆོས་དང་དགེ་འདུན་དང་ཆོས་འགོག་ལམ་དེ་དག་ངོ་མ་ཤེས་པར་ཐབས་མེད། དེ་ཡང་། ཐེག་པ་ཆེན་པོའི་ཆོས་ཀྱི་ཐོག་ནས་བཤད་པ་ཡིན་ན། མཆོག་གི་སྤྲུལ་སྐུ་ཞིག་རྒྱ་གར་འཕགས་པའི་ཡུལ་དུ་སྐུ་བལྟམས། མངོན་པར་རྫོགས་པར་སངས་རྒྱས་ནས་མཛད་པ་མཛད་པ་དེ་གཅིག་པུ་ལས་མེད་ན། རིགས་པ་དང་འགལ་བའི་འགལ་འདུ་མང་པོ་ཞིག་ཐོན་པའི་ཉེན་ཁ་ཡོད། གང་ཟག་སོ་སྐྱེ་ཕལ་པ་ཞིག་གིས་བྱང་ཕྱོགས་སོ་བདུན་གྱི་ལམ་ཙམ་ཉམས་བཞེས་གནང་ནས་སྐྱོན་ཀུན་ཟད་ཡོན་ཏན་ཀུན་ལྡན་གྱི་གང་ཟག་ཏུ་འགྱུར་ཞེས་པ་དེ་ཅུང་ཙམ་བཤད་ཁག་པོ་ཡིན། དེའི་ཕྱིར། ཐེག་པ་ཆེན་པོའི་གཞུང་ནས་གསུངས་པ་ལྟར། བདག་ཅག་གི་སྟོན་པ་མཆོག་གི་སྤྲུལ་སྐུའི་རྣམ་ཅན་དུ་བྱོན་པ་འདི་སྤྲུལ་སྐུ་ཡིན་ཞིང་། དེ་ལྟ་བུའི་སྤྲུལ་སྐུ་དེ་སྤྲུལ་བ་པོ་ལ་ངེས་པ་ལྔ་ལྡན་གྱི་ལོངས་སྤྱོད་རྫོགས་པའི་སྐུ་ཞེས་པ་ཞིག་ཡོད།

དེ་འབྱུང་བ་ཡང་རྩ་བ་ཆོས་སྐུ་དེ་བཞིན་ཉིད་ཀྱི་སྐུ་ཞིག་ཡོད་པས་ཡིན། སྐུ་དེ་འདྲ་ཞིག་ཡོད་པའི་གནད་ཀྱིས་ལོངས་སྤྱོད་རྫོགས་པའི་སྐུ་དང་། དེས་སྤྲུལ་བའི་སྤྲུལ་སྐུ་ཞིག་བྱུང་བ་ཡིན་པས་སྐུ་གསུམ་གྱི་རྣམ་གཞག་ཤེས་དགོས། དེ་ལྟར་བསམ་བློ་ཅུང་ཟད་འཁོར་ཐུབ་ན་སྐྱབས་སུ་འགྲོ་སའི་ཡུལ་སྐྱབས་གསུམ་མམ་མཆོག་གསུམ་ཞེས་པ་འདི་ལ་ལམ་རིམ་ནང་དུ་གསུངས་པ་ལྟར། སངས་རྒྱས་དཀོན་མཆོག་ལ་སྐུའི་ཡོན་ཏན། གསུང་གི་ཡོན་ཏན། ཐུགས་ཀྱི་ཡོན་ཏན། ཐུགས་ཀྱི་ཡོན་ཏན་ལ་མཁྱེན་པའི་ཡོན་ཏན། བརྩེ་བའི་ཡོན་ཏན་དང་། ནུས་པའི་ཡོན་ཏན་གསུམ་དང་། འཕྲིན་ལས་ཀྱི་ཡོན་ཏན་སོགས་ལ་བསམ་བློ་ཞིག་བཏང་ན། ནུས་པ་ཞེས་པ་འདི་རང་གི་སེམས་རྒྱུད་ཀྱི་བདུད་བཞི་ཕྲ་རགས་ཐམས་ཅད་བཅོམ་ནས་མི་མཐུན་པའི་ཕྱོགས་མཐའ་དག་གི་གཡུལ་ལས་རྒྱལ་བྱེད། ཐབས་ཤེས་ཀྱི་རྟོགས་པ་དེས་གང་ཟག་གཞན་རྒྱུད་ཀྱི་ཡང་སྐྱོན་གྱི་རིགས་ཐམས་ཅད་འཇོམས་ཐུབ་པའི་བློའི་ཡོན་ཏན་ཁྱད་པར་བ་ཞིག་གི་སྟེང་ནས་བསམ་བློ་གཏོང་དགོས། དེའི་ཕྱིར། ཐབས་ཤེས་ངོ་བོ་དབྱེར་མི་ཕྱེད་པའི་རྡོ་རྗེའི་རྣལ་འབྱོར་གྱི་སྟེང་ནས་འབྱུང་དགོས་པ་ཡིན།

ཐབས་ཤེས་དབྱེར་མི་ཕྱེད་པའི་རྡོ་རྗེ་སེམས་དཔའི་རྣལ་འབྱོར་གྱི་སྟེང་ནས་བཤད་པ་ཡིན་པས། རྒྱུ་མཚན་དེའི་ཐོག་ནས་བསམ་བློ་ཞིག་བཏང་ན་ཡི་དམ་ཞེས་པ་འདི་ལ་གཞི་ནས་གོ་རྒྱུ་ཞིག་ཡོད། སྐུ་གསུམ་གྱི་བདག་ཉིད་ཀྱི་ཡི་དམ་གྱི་གོ་འཕང་མངོན་དུ་བྱེད་པ་ལ་ཐབས་ཤེས་དབྱེར་མི་ཕྱེད་པའི་རྡོ་རྗེའི་རྣལ་འབྱོར་གྱི་ཐོག་ནས་མ་གཏོགས་འགྲོ་ས་མེད་པས། རྣལ་འབྱོར་དེ་དང་མཐུན་པའི་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པའི་གཟུགས་སྐུའི་རོལ་པ་སྣ་ཚོགས་སུ་ཤར་བའི་ཡི་དམ་ཞེས་བརྗོད་ན་གཞི་ནས་བཀའ་དྲིན་དྲན་རྒྱུ་ཡོད་པ་དང་གོ་རྒྱུ་ཞིག་ཡོད། དེ་དང་འབྲེལ་བའི་ལམ་བོགས་འདོན་བྱེད་མཁན་གྱི་དཔའ་བོ་དང་དཔའ་མོ། ཞི་སོགས་ཀྱི་འཕྲིན་ལས་སྒྲུབ་མཁན་གྱི་ཆོས་སྐྱོང་ཞེས་བརྗོད་ཚེ་གོ་རྒྱུ་ཡོད་ཅིང་། གཞི་ནས་སྐྱབས་སུ་འགྲོ་སའི་ཡུལ་དུ་དད་པ་སླེབ་ཐུབ། དེ་མེད་ན་བཅོམ་ལྡན་འདས་དངོས་གནས་དྲང་གནས་དགེ་སློང་གི་རྣམ་ཅན་དུ། གསེར་བཙོ་མ་བཞིན་དུ་འོད་འཚེར་རེ་བཞུགས་པ་དེ་ག་རང་ལས་དྲིན་ཆེ་བ་མེད་པས་དེ་ག་རང་བསྒོམས་ན་བློ་བདེ། ཡར་ཕྱོགས་ཀྱི་དབང་ཕྱུག་གི་སྐུ་སྔོན་པོ་དང་མར་ཕྱོགས་ཀྱི་ང་རང་ཚོའི་ཡི་དམ་གྱི་སྐུ་སྔོན་པོ་གཉིས་ལ་ཧ་ཅང་ཁྱད་པར་མེད་ན་ཡི་དམ་འདྲ་མི་འདྲ་བསྒོམས་ན་སྙིང་པོ་མེད། དེ་དག་ཤེས་ན་དད་པ་འཕེལ་བ་ཞིག་ཡོད། མ་ཤེས་ན་མཚམས་མཚམས་རྣམ་རྟོག་འདྲ་མི་འདྲ་སླེབས་པའི་ཉེན་ཁ་ཆེ། དེ་ལྟ་བུའི་སྒོ་ནས་བསམ་བློ་བཏང་ནས་སྔོན་ལ་སྤྱི་བོར་བླ་མ་ལྷ་སྒོམ་བཞིན་པའི་ངང་ནས་སྐྱབས་འགྲོའི་ཉམས་ལེན་ཡག་པོ་ཞིག་འབྱུང་ཐུབ་པ་ལ་སྨོན་ལམ་བརྒྱབ། གསོལ་བ་བཏབ། བདུད་རྩི་འབེབས་སྦྱང་བྱས། གོང་དུ་བཤེས་གཉེན་བསྟེན་ཚུལ་གྱི་སྐབས་སུ་གསུངས་པ་ལྟར། བླ་མ་ལྷའི་ཐུགས་ཀ་ནས་འོད་ཟེར་འཕྲོས་ཏེ་འོད་ཟེར་གྱི་སྣེ་ལ། བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་སོགས་སྐྱབས་ཡུལ་རྒྱས་བསྡུས་གང་འདྲ་ཞིག་གསལ་འདེབས་པ་ཡིན་ན་ཡང་། རང་གི་ཁམས་དང་མཐུན་པའི་སྐྱབས་ཡུལ་གསལ་བཏབ། དེའི་རྗེས་སུ། ཞྭ་དམར་ལམ་རིམ་ལས། ཡོན་ཏན་ཆུང་རིམ་ནས་བསམས་ན་ངེས་པ་སྐྱེ་སླ་བས། ཞེས་གསུངས་པ་ལྟར། རྒྱུན་ཞུགས་ཀྱི་ཡོན་ཏན་དང་ལྡན་པ་ནས་བཟུང་བའམ། ཡང་ན། ཉན་རང་སོ་སྐྱེ་ཚོགས་ལམ་པ་ནས་བཟུང་དེ་དག་གི་ཐུགས་རྒྱུད་ཀྱི་རྟོགས་པའི་ཡོན་ཏན་ལ་བསམས་ན་བློ་ལ་དད་པ་སྐྱེ་འཕེལ་ཆེ་བ་སོགས་ཀྱི་ཕན་ཐོགས་ཧ་ཅང་ཆེ། དཔེར་ན། སོ་སོ་སྐྱེ་བོ་ཉན་རང་ཚོགས་ལམ་པ་སོགས་ལམ་ལྔ་ལ་གནས་པའི་གང་ཟག་གི་ཐུགས་རྒྱུད་ཀྱི་ངེས་འབྱུང་གི་བསམ་པ་གཙོ་བོར་གྱུར་པའི་ཡོན་ཏན་དང་། རིམ་པས་རིམ་པས་ཏིང་ངེ་འཛིན་གྱི་ཡོན་ཏན་དང་ཆོས་རབ་ཏུ་རྣམ་འབྱེད་ཀྱི་ཤེས་རབ་སོགས་བསླབ་པ་གསུམ་གྱི་ཡོན་ཏན་དང་། བྱང་ཕྱོགས་སོ་བདུན་གྱི་ཡོན་ཏན་སོགས་ལ་ཡར་བསམ་བློ་བཏང་ན། ལམ་གོང་མ་གོང་མར་བགྲོད་པའི་ཚེ་རྟོགས་པ་ཇེ་ཟབ་ཇེ་ཟབ་དང་ཇེ་རྒྱས་ཇེ་རྒྱས་སུ་སོང་ནས་འབྲས་བུ་ས་བཅུ་པ་བ་དང་། དེ་ནས་ཡར་ལ་སངས་རྒྱས་ལ་གཏུགས་པའི་ཚེ་མཐའ་མེད་པའི་ཡོན་ཏན། དབུ་མ་རིན་ཆེན་ཕྲེང་བ་དང་། དབུ་མ་ལ་འཇུག་པ་སོགས་ལས་གསུངས་པ་ལྟར་བསམ་བློ་བཏང་། དེ་བཞིན་མངོན་རྟོགས་རྒྱན་དང་། རྒྱུད་བླ་མ་སོགས་ལས་སངས་རྒྱས་ཀྱི་སའི་སྐུ་གསུང་ཐུགས་ཀྱི་ཡོན་ཏན་མཐའ་མ་འགགས་པ་གསུངས་པ་ལྟར་བསམ་བློ་བཏང་ན་སྐྱབས་འགྲོའི་དད་པ་གཞན་དང་མི་འདྲ་བའི་བརྟན་པོ་དང་སྤུས་དག་པོ་འབྱུང་ཐུབ།

དེ་ཡང་། རང་གཞན་སེམས་ཅན་ཐམས་ཅད་ཀྱི་སྐྱབས་གནས་བསླུ་བ་མེད་པ་འདི་དང་འདི་ལྟ་བུ་ཡོད་བཞིན་དུ་སྐྱབས་གནས་ལ་སྐྱབས་གནས་སུ་མ་མཐོང་། སྐྱབས་ལ་སྙིང་ཁོང་རུས་པའི་གཏིང་ནས་ཡིད་བཅོལ་བ་དེ་མ་བྱུང་བས་དུས་ད་ལྟའི་བར་དུ་ཁམས་གསུམ་འཁོར་བ་འདིར་འཁོར་ནས་ལྷག་པ་ཡིན། ད་ནས་རང་གཞན་སེམས་ཅན་ཐམས་ཅད་ཀྱི་རྒྱུད་ལ་སྐྱབས་འགྲོ་བླ་ན་མེད་པ་ཚུལ་དང་མཐུན་པ་ཞིག་འབྱུང་བར་ཤོག །དེ་ལ་བརྟེན་ནས་སྐྱབས་གནས་དེ་དག་གི་ཐུགས་རྒྱུད་ལ་ཡོད་པའི་ས་ལམ་གྱི་རྟོགས་པའི་ཡོན་ཏན་ཇི་བཞིན་རང་གཞན་སེམས་ཅན་ཐམས་ཅད་ཀྱི་རྒྱུད་ལ་རིང་པོར་མི་ཐོགས་པར་སྐྱེ་བར་ཤོག་བསམ་པའི་ཐོག་ནས་བདུད་རྩི་འབེབས་སྦྱང་བྱས། སྨོན་ལམ་བརྒྱབ། དེ་ལྟར་སྐྱབས་སུ་སོང་བ་ཙམ་གྱིས་མི་ཆོག་པར་སྐྱབས་འགྲོའི་བསླབ་བྱ་ཡང་བསྲུང་དགོས། སྐྱབས་འགྲོའི་བསླབ་བྱ་ལ་ཐུན་མོང་གི་བསླབ་བྱ་དང་། སོ་སོའི་བསླབ་བྱ་དང་། དགག་པའི་བསླབ་བྱ་དང་། སྒྲུབ་པའི་བསླབ་བྱ་སོགས་ཡོད་པས། གང་ལྟར་སངས་རྒྱས་ལ་སྐྱབས་སུ་སོང་བས་དེ་བཞིན་གཤེགས་པའི་སྐུ་གཟུགས་ལ་ལེགས་ཉེས་ཀྱིས་དཔྱས་འདོགས་པ་དང་། གཏའ་མར་འཇོག་པ་དང་། སྐུ་ཚོང་རྒྱག་པ་སོགས་རྩ་བ་ཉིད་ནས་བྱེད་མི་རུང་བ་ཡིན། དེ་བཞིན་གཤེགས་པའི་སྐུ་གང་འདྲ་ཞིག་ཡིན་ན་ཡང་། སྐུ་བཟང་དང་ངན་དང་རིན་ཆེ་ཆུང་སོགས་ཀྱི་སྐད་ཆ་རྩ་བ་ཉིད་ནས་བཤད་མི་རུང་། གང་འདྲ་ཞིག་ཡིན་ན་ཡང་། སངས་རྒྱས་དངོས་ཀྱི་འདུ་ཤེས་བཞག་ནས་སྙིང་ཁོང་རུས་པའི་གཏིང་ནས་གུས་བརྩི་དང་དད་པ་བྱེད་དགོས། ཆོས་ལ་སྐྱབས་སུ་སོང་བས་ང་རང་ཚོའི་སངས་རྒྱས་ཀྱི་བསྟན་པ་འདི་སྙིང་རྗེའི་རྩ་བ་ཅན་ཡིན།

སྟོན་པ་བཀའ་དྲིན་ཅན་ལ་སྐུ་གསུང་ཐུགས་ཀྱི་ཡོན་ཏན་འདི་ལྟ་བུ་ཞིག་བྱུང་བ་དེ་གང་གི་མཐུ་ལ་བརྟེན་ནས་བྱུང་བ་ཡིན་སྙམ་ན། སྙིང་རྗེའི་མཐུ་ལ་བརྟེན་ནས་བྱུང་བ་ཡིན། སྟོན་པ་བཀའ་དྲིན་ཅན་གྱིས་རྗེས་འཇུག་གི་གདུལ་བྱ་རྣམས་ལ་བསླབ་བྱ་བརྒྱབ་པའི་མདོ་དོན་སྙིང་པོ་དེ་གང་ཡིན་སྙམ་ན། ཕན་པའི་བསམ་པ་བསྐྱེད་དགོས་གསུངས་པ་འདི་ཡིན། ང་རང་ཚོ་འཁོར་བ་ལ་གནས་པའི་སྐབས་སུ་ཡིན་ན་ཡང་། ཕན་པའི་བསམ་པ་ཞིག་ཡོད་ན་སེམས་ཅུང་ཙམ་ལྷོད་ཤིག་ཤིག་བྱེད་ཐུབ།

ང་རང་ཚོའི་འཁྲིས་སུ་ཡོད་པའི་རོགས་པ་རྣམས་ལ་སེམས་པ་བཟང་པོ་ཕྲན་བུ་ཞིག་ཡོད་ན་ང་རང་ཚོ་ལ་བདེ་སྐྱིད་ཕྲན་བུ་ཞིག་སྐྲུན་ཐུབ། གཞན་དག་ལྟ་ཅི་ཁྱི་ཞིག་ཡིན་ན་ཡང་། ཁྱི་གདུག་རྩུབ་ཚ་པོ་ཞིག་ཡིན་ན་ང་རང་ཚོ་དེའི་འཁྲིས་དེར་འདུག་དུས་ཅུང་ཙམ་གཟབ་གཟབ་བྱས་ནས་སྡོད་དགོས་པ་དང་། ཁྱི་སེམས་པ་བཟང་པོ་ཅན་ཞིག་ཡིན་ན་རང་ཉིད་དེའི་འཁྲིས་དེར་བསྡད་ན་ལྷོད་ཤིག་ཤིག་འདུག་ཐུབ། དེ་བཞིན་མི་ནང་ཚགས་ལ་ཆ་བཞག་ན་ཡང་རོགས་པ་དེ་སེམས་པ་བཟང་པོ་ཅན་ཞིག་ཡིན་ན་སྐྱིད་པོ་ཡོད། དངོས་གནས་ཡིད་ཆེས་བྱེད་འོས་པ་དང་བློ་འཁེལ་ཆོག་པ་ཡིན།

མི་ཞེས་པ་འདི་ལ་མིའི་རོགས་པ་དགོས་པ་ཡིན་པས་རོགས་པ་དེ་སེམས་པ་བཟང་པོ་ཅན་ཞིག་ཡིན་ན་རང་གི་སེམས་ཀྱི་ནང་དུ་མིའི་རོགས་པའི་མཚན་ཉིད་ཚང་ཡོད། རོགས་པ་ཞིག་ཡོད་ཀྱང་རོགས་པ་དེ་སེམས་བཟང་པོ་ཅན་ཞིག་མིན་ན་རོགས་པ་ཡོད་པ་ལས་མེད་པར་དགའ། དེ་ལྟ་བུའི་རོགས་པ་ཞིག་ཡོད་ན་དེས་གང་བྱེད་གྲབས་ཡོད། དེས་སྐྱོན་གང་འདྲ་ཞིག་རྟོལ་གྲབས་ཡོད། དེས་རྙོག་གྲ་གང་ཤོད་གྲབས་ཡོད། དཔེར་ན། བོད་ལ་ཡོད་པ་ཞིག་ལ་ཆ་བཞག་ན་དེས་རྒྱ་མིར་ལན་གང་སྤྲོད་གྲབས་ཡོད། དེས་གང་བྱེད་གྲབས་ཡོད། དེ་རིང་ད་གད་མོ་དགོད་ཁུལ་བྱེད་ཀྱི་འདུག་ཀྱང་སང་ཉིན་མགོ་ལོག་ལུང་པ་གང་བཙལ་བའི་ཉེན་ཁ་ཡོད་བསམས་ནས་རོགས་པ་ཡོད་པ་ལས་མེད་པ་དགའ་བ་ཞིག་ཏུ་གྱུར་ན་ཐབས་སྐྱོ་པོ་ཡིན། མི་ཞེས་པ་འདི་སྐྱེས་པ་ཙམ་གྱིས་མིས་མི་ལ་བརྟེན་དགོས་པ་ཞིག་དང་མིས་མི་ལ་བརྟེན་ནས་འཚོ་དགོས་པའི་རང་བཞིན་ཅན་ཞིག་ཡིན་གྱིན་ཡིན་གྱིན་ལ་མིས་མི་ཞིག་མཐོང་བའི་ཚེ་དོགས་པ་བྱེད་དགོས་པ་དང་། མིས་མི་ཞིག་མཐོང་བའི་ཚེ་སེམས་ལ་དངངས་སྐྲག་སྐྱེ་དགོས་པ་བྱུང་ན་ལྟས་ངན་ཡིན། ཆག་སྒོ་ཡིན། ཐབས་སྐྱོ་པོ་ཞིག་མ་རེད་དམ། དེའི་ཕྱིར། ང་རང་ཚོ་གཞི་འཁོར་བ་ལ་འཁོར་བའི་གནས་སྐབས་སུ་ཡིན་ན་ཡང་། སེམས་པ་བཟང་པོ་དང་བརྩེ་བའི་བསམ་པ་ཞེས་པ་འདི་དྲོད་དང་ལྡན་པ་དང་། མི་ལ་བདེ་སྐྱིད་སྤྲོད་མཁན་གྱི་ནོར་བུ་ཡིན།

དེ་ལྟ་བུའི་བརྩེ་བའི་བསམ་པ་ཞེས་པ་འདི་ལ་ཆེད་དུ་གཉེར་ནས་དམིགས་རྣམ་བསྐྱངས་ཏེ་གོང་ནས་གོང་དུ་སྤེལ་བ་ཡིན་ན། ལམ་གྱི་རྟོགས་པའི་ཡོན་ཏན་དུ་འགྱུར་བ་ཡོད་པས་དེ་རྩ་ཆེན་པོ་ཡིན། དེ་ལ་ཤེས་རབ་ཀྱི་གྲོགས་དང་བཅས་ཏེ་གོང་འཕེལ་དུ་བཏང་ན་མཐའ་མར་རང་རྒྱུད་འདི་གཙང་མ་བཟོ་ཐུབ། ཞི་བའི་དབྱིངས་སུ་མི་གནས་པར་མཐའ་གཅིག་ཏུ་སེམས་ཅན་གྱི་དོན་འབའ་ཞིག་མཛད་པའི་སྐྱོན་ཀུན་ཟད་ཡོན་ཏན་ཀུན་ལྡན་གྱི་དེ་བཞིན་གཤེགས་པ་ཞེས་པ་འདི་ཡང་མཐར་གཏུགས་ན་སྙིང་རྗེ་དང་བརྩེ་བའི་དབང་གིས་འབྱུང་གི་ཡོད། དེའི་ཕྱིར། བརྩེ་བ་སྙིང་རྗེ་ཆེན་པོ་ཞེས་པ་འདི་དངོས་གནས་རིན་ཐང་བྲལ་བའི་ནོར་བུ་དང་འགྲན་ཟླ་བྲལ་བའི་སེམས་ཀྱི་ཡོན་ཏན་ཞིག་ཡིན། སངས་རྒྱས་ཀྱིས་ཀྱང་ཆོས་ཀྱི་རྩ་བ་སྙིང་རྗེ་ཡིན་གསུངས་པ་ལྟར། སངས་རྒྱས་ཀྱི་བསྟན་པའི་རྩ་བ་སྙིང་རྗེ་ཡིན་པས་སེམས་ཅན་ལ་འཚེ་བ་བྱེད་མི་རུང་། ང་རང་ཚོ་དེ་ལྟ་བུའི་ཆོས་ལ་ཉམས་ལེན་བྱེད་མཁན་ཡིན་པས་སེམས་ཅན་སུ་ལ་ཡིན་ན་ཡང་། གནོད་པ་བྱེད་མི་རུང་བ་ཡིན། སྐྱབས་འགྲོའི་བསླབ་བྱ་གཙོ་བོ་དེ་འདི་ཡིན། སེམས་ཅན་སུ་ལ་ཡིན་ན་ཡང་། གནོད་པ་མི་བྱེད་པ། འབུ་སྲིན་ཚུན་ཆད་ལ་ཡིན་ནའང་རབ་ཡིན་ན་ཕན་འདོགས་ཐུབ་ན་ཕན་བཏགས། ཕན་འདོགས་མི་ཐུབ་ནའང་གནོད་པ་མི་བྱེད་པ་དེ་བསླབ་བྱའི་གཙོ་བོ་ཡིན། དེ་ནས་དགེ་འདུན་ལ་སྐྱབས་སུ་སོང་བས་གྲོགས་མུ་སྟེགས་པ་དང་འགྲོགས་འདྲིས་མི་བྱེད་པ། དེ་བཞིན་དགེ་འདུན་ལྷན་པ་དམར་སེར་འཆང་བ་ཚུན་ཆད་ལ་དགེ་འདུན་དཀོན་མཆོག་དངོས་ཀྱི་འདུ་ཤེས་བཞག་ནས་དད་གུས་བྱེད་འོས་པ་ཞེས་གསུངས་པ་ལྟར། མི་གཞན་གྱིས་ཡིན་ན་ཡང་། དགེ་འདུན་པ་ཞིག་ཡིན་ན་དད་པ་བྱས་ཏེ་སྐྱབས་གནས་ཀྱི་ཡུལ་ལ་བཞག་ནས་གུས་པ་བྱེད་དགོས།

ང་རང་ཚོ་དགེ་འདུན་པའི་ངོས་ནས་ཡིན་ན་ཡང་། མིས་གུས་པ་བྱེད་རིན་ཆོག་པ་ཞིག་ལ་འབད་བརྩོན་བྱས་ནས་རང་གིས་གང་ཡོང་ཅི་ཡོང་བྱེད་དགོས་པ་ལས། མི་གཞན་གྱིས་དད་པ་བྱེད་དགོས་མཁན་རང་གི་ངོས་ནས་དད་པ་སྐྱེ་ས་ཞིག་བཟོ་མི་དགོས་པ་བྱེད་རྒྱུ་མེད། དེའི་ཕྱིར། ཁྱིམ་ནས་ཁྱིམ་མེད་པར་རབ་ཏུ་བྱུང་བ་ཚོས་ཀྱང་དངོས་གནས་སངས་རྒྱས་ཀྱི་བསྟན་པའི་ཞབས་མི་འདྲེན་ཞིང་། སྟོན་པ་ཐུགས་རྗེ་ཅན་གྱི་མཚན་ལ་དགུང་འདེགས་འབྱུང་བ་ཞིག་ལ་རང་གིས་འབད་བརྩོན་བྱས། སྐྱེས་པ་ཙམ་གྱིས་སྐྱོན་ཀུན་ཟད་ཡོན་ཏན་ཀུན་ལྡན་ཡིན་པ་སུ་གཅིག་ཀྱང་མེད། ང་ཚོ་ལྟ་ཅི་མགོན་པོ་ཀླུ་སྒྲུབ་དང་། ཨཱརྱ་དེ་བ་ལ་ཆ་བཞག་ན་ཡང་འཁྲུངས་པའི་གནས་སྐབས་སམ་ཐོག་མ་མེད་པ་ཉིད་ནས་སྐྱོན་ཀུན་ཟད་ཡོན་ཏན་ཀུན་ལྡན་དུ་གྱུར་པ་ཞིག་མིན། བདག་ཅག་གི་སྟོན་པ་ཐུགས་རྗེ་ཅན་ཁོ་རང་ལ་ཆ་བཞག་ན་ཡང་དང་པོ་ཉིད་ནས་སྐྱོན་ཀུན་ཟད་ཡོན་ཏན་ཀུན་ལྡན་མིན། རང་ལ་དང་པོ་ནས་སྐྱོན་ཡོད་པ་དེ་རྒྱུ་མཚན་དུ་བྱས་ཏེ་ང་དེ་ག་རང་ཡིན་པས་དེ་ལས་ལྷག་བཟོ་རྒྱུ་མེད་ཅེས་སྨྱོ་ཧམ་བྱེད་ན་སྙིང་པོ་གང་ཡང་མེད་ཅིང་། ངས་སྡུག་བསྔལ་འདོད་པ་ཡིན་པས་བདེ་བ་མི་དགོས་ཞེས་བཤད་པ་དང་གཅིག་མཚུངས་ཡིན།

དེ་མིན་པར་ཕུང་པོ་ལྔ་ལ་བརྟེན་ནས་བཏགས་པའི་ང་ཙམ་གྱི་སྣང་བའམ་ཕུང་པོ་འདི་ལ་བརྟེན་ནས་ངའོ་སྙམ་པའི་སྣང་བ་ཞིག་ཚང་མ་ལ་འཆར་གྱིན་ཡོད། དེ་ལྟར་འཆར་བཞིན་པ་དེ་ལྟ་བུའི་ང་དེས་བདེ་བ་ཞིག་བྱུང་ན་བསམ་པ་དང་སྡུག་བསྔལ་ཞིག་མ་བྱུང་ན་བསམ་པ་ནི་ཀུན་ལ་རང་ཆས་སུ་ཡོད་པས། ག་ཚོད་ཐུབ་ཐུབ་ཀྱིས་བཟང་པོ་དང་ག་ཚོད་ཐུབ་ཐུབ་ཀྱིས་སྤུས་དག་ཏུ་བཏང་ན་བདེ་བ་མང་དུ་འགྲོ་བ་དང་སྡུག་བསྔལ་ཉུང་དུ་འགྲོ་ཐུབ། དེའི་ཕྱིར། ང་རང་ཚོ་དགེ་འདུན་པའི་ངོས་ནས་ཆ་བཞག་ན་ཡང་ཧུར་ཐག་འབད་ཐག་བྱས།

ཡང་། སྐྱ་བོ་རྣམས་ཡིན་ན་ཡང་དགེ་འདུན་ལ་དད་པ་བྱས། སྐྱ་བོས་དགེ་འདུན་པ་གཡོག་ལ་བཀོལ་བ་དང་། དགེ་འདུན་པས་སྦྱིན་བདག་སྐྱ་བོའི་རྐུབ་གཡོག་རྒྱུག་པ་ལྟ་བུ་བྱས་ན་ངོ་ཚ་པོ་ཡིན་པས་དེ་ལྟར་བྱེད་རྒྱུ་མེད། བསྟན་པའི་གོ་རིམ་མ་འཆོལ་བ་ཞིག་བྱེད་དགོས། སྐྱབས་འགྲོའི་བསླབ་བྱ་དེ་ལྟ་བུ་ཞིག་ཡིན། ཆོས་ཀྱི་རྩ་བ་ཕན་སེམས་ཡིན་པས་གཙོ་བོ་ཕན་སེམས་དགོས་པ་ཡིན། འཇིག་རྟེན་ཡ་རབས་ཀྱི་རྩ་བ་དེ་ཡང་ཕན་སེམས་ཡིན། རྒྱ་མི་གུང་ཁྲན་ལ་ཆ་བཞག་ན་ཡང་ཕན་སེམས་ཡོད་ན། སུ་ལའང་གནོད་པ་མི་སྐྱེལ་ཞིང་། སུ་ལའང་ཕན་འདོགས་པས། གུང་ཁྲན་ཡིན་ན་ཡང་ཕན་སེམས་ཆེན་པོ་ཡོད་ན་དེས་འགྲིག་གི་ཡོད། ཕན་པའི་བསམ་པ་ཞེས་པ་དེ་མེད་ན་ང་རང་ཚོ་ཕྱི་ཆོས་པའི་གཟུགས་བརྙན་དུ་ཤར་བའི་དགེ་སློང་ཞིག་གིས་ཕྱི་ལོགས་སུ་ཆོས་གོས་སེར་པོ་གྱོན་ནས་བསྡད་ཡོད་ཀྱང་སེམས་ཀྱི་གཏིང་ན་ནག་ཏིག་ཏིག་ཡོད་ན་མ་འགྲིགས་པ་ཡིན།

དེ་ལྟ་བུའི་དགེ་སློང་དེ་དགེ་སློང་དུ་མི་འགྱུར་བར་སྡིག་སློང་དུ་གྱུར་ཡོད་པས་སྙིང་པོ་མེད། དེ་ལྟར་ཆོས་དང་འཇིག་རྟེན་གང་གི་ཆ་ནས་བཤད་པ་ཡིན་ན་ཡང་། བརྩེ་བའི་བསམ་པ་དང་ཕན་པའི་བསམ་པ་ཞེས་པ་འདི་དངོས་གནས་ནོར་བུ་རིན་ཐང་བྲལ་བ། དགོས་འདོད་ཀུན་འབྱུང་། འཇིག་རྟེན་ཁ་དཔེ་ལ་ཆ་བཞག་ན་དགོས་འདོད་ཀུན་འབྱུང་གི་ནོར་བུ་རློན་པ་ཞིག་ཏུ་གྱུར་ཡོད། མཁྱེན་སོང་ངམ། འདི་གལ་ཆེན་པོ་ཡིན། ཆོས་རྒྱ་ཆེན་པོ་ཤེས་མཁན་ཞིག་ཡིན་ན་ཡང་། སྙིང་རྗེ་ཞེས་པ་འདི་ཡག་པོ་དགོས། ཆོས་རྒྱ་ཆེན་པོ་མི་ཤེས་མཁན་ཞིག་ཡིན་ན་ཡང་། སྙིང་རྗེ་ཞེས་པ་འདི་ཡག་པོ་དགོས། སྐྱབས་འགྲོ་མདོར་བསྡུས་ཤིག་འདིས་འགྲིགས་པ་ཡིན། དེ་ནས་སྙིང་ཁོང་རུས་པའི་གཏིང་ནས་སྐྱབས་གནས་བླ་མ་དཀོན་མཆོག་གསུམ་མཁྱེན་བསམ་པའི་སེམས་ཀྱི་གཏིང་ནས་སེམས་ཤུགས་ཤིག་བྱུང་བའི་སྐབས་སུ་ངག་ནས། བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །བླ་མ་ཡི་དམ་དཀོན་མཆོག་གསུམ་ལ་སྐྱབས་སུ་མཆིའོ། །ཞེས་སྐྱབས་འགྲོ་བཞི་སྐོར་དང་ལྔ་སྐོར་སོགས་བསགས།

དེ་ལྟར་བདུད་རྩི་འབེབས་སྦྱང་གི་དམིགས་པ་དང་སྦྲགས་ནས་སྐྱབས་འགྲོ་བསགས། ཡང་། ཁ་ནས་བཏོན་པ་ཙམ་ལས་སེམས་ཀྱི་གཏིང་ནས་དེ་ཙམ་གྱིས་ཚོར་བ་མེད་པ་ལྟ་བུ་བྱུང་ན། སྔོན་ལ་གྲངས་ཀ་གསོག་པ་དེ་ཕར་བཞག་ནས་སྐྱབས་འགྲོའི་སྐོར་ལ་བསམ་བློ་ཅུང་ཙམ་བཏང་། ཡང་། སེམས་ཀྱི་གཏིང་ནས་དཀོན་མཆོག་གསུམ་ལ་སྐྱབས་སུ་མཆི་བསམ་པ་དང་། ཆོས་དཀོན་མཆོག་ལ་སྐྱབས་སུ་མཆི་བསམ་པ་དང་། སྟོན་པ་བཀའ་དྲིན་ཅན་འདི་གང་འདྲ་བསམ་པ་ཞིག་སེམས་ཀྱི་གཏིང་ནས་བྱུང་བའི་སྐབས་སུ་ཡང་སྐྱབས་འགྲོ་བྱས། དེ་ལྟར་བྱས་ནས་སྐྱབས་འགྲོ་གསོག་དགོས། འདི་ལྟར་རང་ཉིད་ཀྱི་བློ་གཏད་བཅོལ་ས་ཞིག་བྱུང་ན་རང་གི་བློ་གཏད་བཅོལ་ས་དེ་ལ་ངམ་ངམ་ཤུགས་ཤུགས་ཀྱིས་ཁ་མིག་ཡར་ལྟ་བྱས་ནས་དེའི་རྗེས་སུ་སློབ་པ་ཞིག་འབྱུང་གི་འདུག །དཀོན་མཆོག་ལ་སྐྱབས་སུ་མཆི་ཞེས་དཀོན་མཆོག་ལ་སེམས་ཐག་ཉེ་པོ་བྱས།

ཚིག་གཞན་ནས་བཤད་ན་སངས་རྒྱས་ལ་སེམས་ཐག་ཉེ་རུ་སོང་ན། དེའི་འབྲས་བུ་ལ་དཔའ་བློ་ཁོག་ཆེ་རུ་འགྲོ་བ་དང་མི་གསོད་ཁྲག་སྦྱོར་ཆེ་རུ་འགྲོ་བའི་སྐད་ཆ་མིན། སངས་རྒྱས་རང་ཉིད་ཀྱི་མཛད་པ་ཞི་ཞིང་དུལ་བ་གཅིག་ཏུ་ཕན་པར་བཞེད་པའི་མཛད་པ་ཡིན་པས། ང་རང་ཚོ་སངས་རྒྱས་དེ་བཞིན་གཤེགས་པ་དེ་ལ་ཇི་ཙམ་གྱིས་སེམས་ཐག་ཉེ་རུ་སོང་བའམ། སེམས་ཀྱི་གཏིང་ནས་མོས་པ་དང་སྨོན་པ་སྐྱེས་པ་ཡིན་ན། དེའི་མཛད་པ་ལ་ཤུགས་མ་ཐུབ་ཀྱིས་རང་ལ་དགའ་སྣང་དང་དག་སྣང་འབྱུང་ཐུབ། ཞར་དང་ཞོར་ལ་རང་གི་ལུས་ངག་གི་ཉེས་སྤྱོད་ཅིག་ཐོན་པའི་ཚེ། ཨ་ཙི། འདི་འགྲིག་གི་མེད། ང་ཚོ་སྟོན་པའི་རྗེས་འབྲང་ཡིན་བསམ་པ་དང་། ཨ་ཙི། འདི་འགྲིག་གི་མེད་བསམས་ཏེ། རིམ་གྱིས་རྨི་ལམ་ཚུན་ཆད་ནས་ཀྱང་ང་བཅོམ་ལྡན་འདས་ཀྱི་རྗེས་འབྲང་ཡིན་པས་འདི་འདྲ་བྱས་ན་མི་རུང་བསམ་པ་ལྟ་བུ་འབྱུང་ཐུབ།

ང་བཅོམ་ལྡན་འདས་ཀྱི་བསླབ་པ་ལ་སློབ་པའི་དགེ་ཚུལ་སློང་གི་སྡོམ་པ་དང་ལྡན་པ་ཞིག་ཡིན་པས། ཨ་ཙི་དེ་བྱས་ན་མི་འགྲིག་བསམ་པ་རྨི་ལམ་ཚུན་ཆད་ལ་ཡང་འཆར་བ་ཡོད། དེས་ཕན་གྱི་འདུག །དེ་ལྟར་སྐྱབས་འགྲོ་བྱས་པའི་དགོས་དོན་ནི་སོ་སོ་རང་ཉིད་ཀྱིས་སྡིག་པའི་ལས་བྱེད་པ་ལ་བློ་ཁོག་ཆུང་དུ་འགྲོ་བ་དང་། དགེ་བའི་ལས་ཡག་པོ་ཞིག་བྱེད་པ་ལ་བློ་ཁོག་ཆེ་རུ་འགྲོ་དགོས། དེ་ཡང་། སེམས་ཀྱི་གཏིང་ནས་སེམས་ལ་བཟོ་བཅོས་ཐེབས་པའི་ཆ་རྐྱེན་ཞིག་ཡིན། དེས་སྐྱབས་འགྲོ་འགྲིགས་པ་ཡིན།

ལས་འབྲས་ལ་ཡིད་ཆེས་ཀྱི་དད་པ་བསྐྱེད་པ།

དེ་ནས་བཞི་པ་ལས་འབྲས་སྒོམ་པ་ཞེས་པ་དེ་ཡིན། བཞི་པ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། རྒྱལ་བའི་གསུང་རབ་ལས་རྒྱུ་དགེ་བ་སྤྱད་པ་ལ་བརྟེན་ནས་འབྲས་བུ་བདེ་བ་ཁོ་ན་འབྱུང་ཞིང་སྡུག་བསྔལ་མི་འབྱུང་། ཞེས་པ་ནས། ཉོན་མོངས་སྟོབས་ཆེ་བས་རྒྱ་ལ་མི་དགེ་བས་གོས་ན་སྟོབས་བཞིའི་བཤགས་སྡོམ་ལ་འབད་པར་བྱའོ། །གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ལ། གཉིས་པ་ཐུན་མཚམས་སུ་ཡང་སྐྱེས་བུ་ཆུང་ངུ་དང་ཐུན་མོང་བའི་ཆོས་སྐོར་སྟོན་པའི་གསུང་རབ་དགོངས་འགྲེལ་དང་བཅས་པ་ལ་བལྟ་བ་སོགས་སྔར་བཞིན་ནོ། །སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་བཤད་ཟིན་ཏོ། །ཞེས་པ་འདི་ལས་འབྲས་ལ་སློབ་པ་ཞེས་པ་དེ་ཡིན།

འདི་ཕྱིའི་ལེགས་ཚོགས་ཐམས་ཅད་ཀྱི་རྩ་བ་ནི་ལས་འབྲས་ལ་དད་པ་སྦྱངས་ནས་སྡིག་སྤོང་དགེ་སྒྲུབ་ཀྱི་སྤང་བླང་མི་འཁྲུལ་བར་བྱེད་པ་དེ་ཡིན།

དེའི་ཕྱིར། འདིར་ཐོག་མར་ལས་འབྲས་བསམ་པ་ལ། ལས་དང་འབྲས་བུ་ཞེས་པ་འདི་ཁ་སང་སྐད་ཆ་བྱུང་བ་བཞིན་ཕན་གནོད་ཡོད་པའི་ཆོས་གཅིག་རང་རང་གི་རྒྱུ་ལ་བརྟེན་ནས་བྱུང་བའི་རྒྱུ་དང་འབྲས་བུའི་རྟེན་ཅིང་འབྲེལ་བར་འབྱུང་བའི་རང་བཞིན་ཅན་ཞིག་ཡིན། རྒྱུ་ཞིག་ཡོད་ན་དེ་ལས་འབྲས་བུ་སྐྱེ་བ་ཡོད་པ་དང་། འབྲས་བུ་དེ་དང་དེ་རྒྱུ་དེ་དང་དེ་ལ་བརྟེན་ནས་འབྱུང་བ་དང་། ཡང་། འབྲས་བུ་དེ་དང་དེས་རང་རང་གི་འབྲས་བུ་ཞིག་སྐྱེད་པའི་རྒྱུ་བྱེད་ཅིང་། དེ་ལས་ཡང་འབྲས་བུ་ཞིག་སྐྱེས། འདི་ལྟར་གཅིག་གིས་གཅིག་ལ་མཐུད། གཅིག་གིས་གཅིག་ལ་འགུལ་སྐྱོད་ཐེབས། ང་རང་ཚོ་སྤོ་ལོ་རྩེ་བ་བཞིན། སྤོ་ལོ་གཅིག་མདུན་ཅོག་སྟེང་ནས་རིལ་ཏེ་གཅིག་ལ་འགུལ་སྐྱོད་ཐེབས་ན། དེ་ནས་གཅིག་བརྡབས། དེ་ནས་གཅིག་བརྡབས། མང་པོ་ཞིག་འགུལ་སྐྱོད་ཐེབས་པ་བཞིན། ལྟོས་གྲུབ་ཅེས་པ་འདི་དེ་ལྟ་བུ་ཞིག་ཡིན། སྣང་བ་ལ་མེད་པ་འདི་ལྟར་མི་འབྱུང་བསམ་པ་མ་གཏོགས། འབྱུང་བསམ་པ་སྣང་བའི་ཡུལ་དུ་མེད་པ་ཞིག་རྐྱེན་ལ་ལྟོས་ནས་རྐྱེན་ཞིག་གིས་གཞི་གསར་པ་ཞིག་བཟོས་ཏེ། གཞི་དེས་རྐྱེན་བྱས་ནས་ཡང་གཞི་གསར་པ་ཞིག་བཟོས།

དེས་རྐྱེན་བྱས་ནས་ཡང་གཞི་གསར་པ་ཞིག་བཟོས་ཏེ། ཕན་དང་གནོད་པའི་བྱ་བ་ཚང་མ་འདི་ལྟར་འགྲོ་བ་དེ་ལ་རྟེན་འབྱུང་ཟེར་བ་ཡིན། དེ་ཡང་། རྒྱུ་འབྲས་ཀྱི་རྟེན་འབྲེལ་དང་། ཆ་ཤས་ལ་ལྟོས་ནས་གྲུབ་པའི་རྟེན་འབྲེལ། བརྟེན་ནས་བཏགས་པའི་རྟེན་འབྲེལ་སོགས་མང་པོ་ཡོད། གང་ལྟར་རྟེན་ཅིང་འབྲེལ་བར་འབྱུང་བའི་ལས་དང་འབྲས་བུའི་རྣམ་གཞག་ཅེས་པ་འདི་རང་བཞིན་གྱིས་རང་གི་ངང་གིས་ཡོད་པའི་གནས་ཚུལ་ཡིན། དེ་ཡང་མདོར་བསྡུས་ན། བཟང་པོ་བྱས་ན་བཟང་པོ་དང་། ངན་པ་བྱས་ན་ངན་པ་འབྱུང་བ་འདི་ཐག་ཆོད་པ་ཡིན། དེས་ན། བཟང་དང་ངན་ཞེས་པ་ནི། རྒྱུ་དེ་དང་དེའམ་བྱ་བ་དེ་དང་དེས་མ་འོངས་པ་ལ་རང་ལ་བདེ་བ་སྐྲུན་ནུས་ན་རྒྱུ་དེ་བཟང་པོ་དང་། རྒྱུ་དེ་དང་དེས་སྡུག་བསྔལ་བསྐྲུན་པ་ཡིན་ན་དེ་ངན་པ་ཡིན།

བཟང་དང་ངན་ཞེས་པ་བདེ་སྡུག་གི་ཕན་གནོད་ཡོད་པའི་སྟེང་ནས་འཇོག་དགོས་པ་ལས་གཞན་བཤད་ས་མེད། དེ་ཡང་། ཤེས་པ་ཁས་མ་བླངས་ན་བདེ་བ་དང་སྡུག་བསྔལ་གྱི་ཚོར་བ་འཇོག་མི་ཐུབ། བདེ་བ་དང་སྡུག་བསྔལ་གྱི་ཚོར་བ་མ་བཞག་ན། བདེན་པ་དང་བདེན་པ་མིན་པ་དང་བཟང་དང་ངན་བཤད་མི་ཐུབ། དེའི་ཕྱིར། ཕྱིའི་དངོས་པོ་འབའ་ཞིག་ལ་ཕན་གནོད་བཤད་པ་མེད་པས་བཟང་ངན་འཇོག་མི་ཐུབ། དེ་བཞག་ན་འཇིག་རྟེན་གྱི་མྱོང་བ་དང་འགལ་ནས་མྱོང་བས་གནོད་ཀྱི་ཡོད། དེའི་ཕྱིར། ཕན་གནོད་ཅིག་འཇོག་ནི་དགོས་ཤིང་། བདེ་སྡུག་དང་ཕན་གནོད་ཅིག་ཡོད་ན་དེའི་སྟེང་ནས་གནོད་པ་འདྲེན་མཁན་དེ་ལ་ངན་པ་དང་། ཕན་པ་འདྲེན་མཁན་དེ་ལ་བཟང་པོ་ཟེར། གང་ལྟར་རྒྱུ་བཟང་པོ་ཞིག་བྱས་ན་ཕན་པ་འབྱུང་བའི་རྒྱུ་ཞིག་བྱས་པ་ཡིན་པས་འབྲས་བུ་ཕན་པ་དང་བཟང་པོ་ཞིག་འབྱུང་ཐུབ། རྒྱུ་ཕྱིན་ཅི་ལོག་ཅིག་བྱས་ན་དེའི་འབྲས་བུ་དེ་ཕྱིན་ཅི་ལོག་ཅིག་འབྱུང་གི་ཡོད།

དེ་ལྟར་ལས་བཟང་པོ་བྱས་ན་བཟང་པོ་འབྱུང་བ་དང་ངན་པ་བྱས་ན་ངན་པ་འབྱུང་བ་ནི་ལས་ངེས་པ་ཡིན། དེ་བཞིན་ལས་ཀྱི་འགྲོ་སྟངས་ལ། མི་གཞན་པ་ཞིག་ལ་ཕར་གནོད་པ་ཞིག་བསྐྱལ། དཔེར་ན། མི་གཞན་པ་ཞིག་གི་སྲོག་བཅད་པ་ཡིན་ན་ཕ་རོལ་པོའི་སྲོག་ལ་གནོད་པ་ཡིན་ཞིང་། རང་ཉིད་རང་གི་སྲོག་ལ་གཅེས་པོ་ཡོད་པ་བཞིན་ཕ་རོལ་པོ་དེ་ཡང་ཁོ་རང་གི་སྲོག་ལ་གཅེས་པོ་ཡོད་པས། ཕ་རོལ་པོས་ཧ་ཅང་གཅེས་པོ་བྱེད་སའི་སྲོག་དེ་དང་བྲལ་བར་བྱས་ཏེ། ཕ་རོལ་པོའི་སྲོག་ལ་རྩིས་མེད་རྡོག་རོལ་བཏང་ནས་སྲོག་བཅད་པ་ཡིན་པས་དེའི་འབྲས་བུ་ལ་རང་གིས་སྡུག་བསྔལ་མྱོང་དགོས། ད་ལྟ་ཕ་རོལ་པོའི་སྲོག་ལ་ཡང་ཕྲན་བུ་སྣང་ཆུང་བྱས། ཕ་རོལ་པོའི་ལོངས་སྤྱོད་ལ་ཡང་གནོད་པ་བྱས། ཕ་རོལ་པོས་བདག་ཏུ་བཟུང་བའི་དངོས་པོ་ཞིག་མ་གནང་ཡང་རག་པར་འདོད་ནས་མ་བྱིན་པར་བླངས་པ་ཡིན་ན་ཕ་རོལ་པོའི་རྒྱུ་ལ་གནོད་པའི་སྒོ་ནས་ཕ་རོལ་པོའི་སེམས་ལ་མི་བདེ་བ་འབྱུང་གི་ཡོད།

དེའི་འབྲས་བུ་ནི་སྲོག་བཅད་པ་ལྟ་བུའི་གཞན་ལ་གནོད་པའི་རིམ་པ་ཨང་དང་པོ་མིན་ཡང་། རིམ་པ་ཨང་གཉིས་པ་ལྟ་བུ་ཞིག་གྲུབ་པ་ཡིན་པས། མ་འོངས་པ་ན་རང་ཉིད་ལ་ཨང་གཉིས་པ་ལྟ་བུའི་སྡུག་བསྔལ་ཞིག་འབྱུང་ངེས། རྒྱུ་དེ་དང་དེ་སྒྲུབ་པའི་གནས་སྐབས་སུ་ཇི་ཙམ་གྱིས་ཕ་རོལ་པོ་ལ་གནོད་མཁན་ཞིག་ཡོད་ན། དེའི་འབྲས་བུ་ལ་ཐེ་ཚོམ་མེད་པར་མཐའ་མར་རང་ལ་སྡུག་པོ་འབྱུང་བ་ཐག་ཆོད་པས་དེ་ཆོས་ཉིད་ཀྱིས་གཏན་ལ་ཕབ་པ་ཡིན། མཁྱེན་སོང་ངམ། ཡིན་ན་ཡང་། བསམ་བློ་ཐུང་ཐུང་ཡིན་པས་ཧོབ་དེ་ཁ་ལ་བལྟས་པ་ཡིན་ན། མི་ཚེ་འདི་གའི་ནང་དུ་ཚེ་སྟོད་ལ་མི་བཟང་པོ་ཞིག་བྱས་ཏེ་མི་གཞན་ལ་ཕན་བཏགས་ནས་ཧ་ཅང་ཡག་པོ་བྱས་ན་ཡང་། ཚེ་སྨད་ལ་དེ་ཇི་བཞིན་པའི་འབྲས་བུ་ཞིག་མི་འབྱུང་བ་ཡོད། ལས་འབྲས་ཞེས་པ་འདི་ཚེ་རབས་ནས་ཚེ་རབས་ཀྱི་སྐད་ཆ་ཡིན་པས་ཚེ་གཅིག་ལ་སྨིན་པ་ཡང་ཡོད་ལ་ཚེ་རབས་མང་པོའི་བར་དུ་མི་སྨིན་པ་ཡང་ཡོད།

ཚེ་འདི་ལ་སྨིན་པ་དེ་ལ་མཐོང་ཆོས་མྱོང་འགྱུར་གྱི་ལས་ཞེས་པ་ཡིན། རིགས་འགའ་ཞིག་སྐྱེས་ནས་མྱོང་འགྱུར་གྱི་ལས་དང་ལན་གྲངས་གཞན་ལ་མྱོང་འགྱུར་གྱི་ལས་སོགས་ཚེ་རབས་མང་པོར་བརྒྱུད་ནས་འབྱུང་བའི་ལས་མི་འདྲ་བ་མང་པོ་ཡོད། དེ་ལྟ་བུའི་རྣམ་གཞག་མ་ཤེས་པའི་སྐབས་སུ་ཧོབ་དེ་ཁ་ལ་འདི་ལྟར་ཤོད་མཁན་ཡོད། མི་ཅིག་ཅིག་ཟེར་བ་དེ་ཁ་ཏོན་དགེ་སྦྱོར་ཅན་དང་མི་གཞན་ལ་ཕན་སེམས་ཅན་ཞིག་ཡིན་ན་ཡང་། ལམ་འགྲོ་གཏན་ནས་མེད་པར་སྡུག་བསྔལ་ཁོ་ནའི་ངང་ནས་མི་ཚེ་བསྐྱལ་སོང་ཟེར་བ་དང་། ཡང་། མི་ཅིག་ཅིག་ཟེར་བ་དེ་ནི་བསམ་ངན་ཚ་པོ། དྲན་རྒྱུ་རྒོད་པོ། མི་ལ་ཐུབ་ཚོད་བཤད། མགོ་སྐོར་བཏང་། ཧམ་པ་བཤད་པའི་མི་སྡུག་ཆགས་ཤིག་ཡིན་ན་ཡང་། ཁོ་ལ་ནི་ལམ་འགྲོ་ཇེ་ཆེ་ནས་ཇེ་ཆེ་རེད། འོ། ད་ལས་འབྲས་ཞེས་པ་མེད་པ་འདྲ། རྒྱ་མི་གུང་ཁྲན་གྱིས་བཤད་པ་དེ་བདེན་པ་འདྲ་ཞེས་ཁ་ཤས་ཀྱིས་དེ་ལྟར་བཤད་པའི་ཉེན་ཁ་ཡོད།

ཡང་། ཆོས་པ་འགའ་ཞིག་གིས་ཡི་མུག་ནས་ཁ་ཏོན་དགེ་སྦྱོར་མང་པོ་བྱས་ཁུལ་ཡིན་མོད་སྡུག་སྡུག་སྡུག་པ་ཞིག་མ་གཏོགས་མི་འདུག །ད་ལྷས་གནོད་པ་ཡིན་ནམ། ཀླུས་གནོད་པ་ཡིན་ནམ། རྒྱལ་པོས་གནོད་པ་ཡིན་ནམ་ཟེར་མཁན་དེ་དངོས་གནས་བྱབ་ཆུང་ཡིན། སོ་སོས་ཁ་ཏོན་དགེ་སྦྱོར་བྱེད་པའི་སེམས་ཤུགས་ཅུང་ཟད་ཆག་ནས་ལྷ་གསོལ་ཀླུ་གསོལ་བྱེད་པའི་ཐོག་ལ་འགྲོ་བའི་ཉེན་ཁ་ཡོད། དེ་དག་ཇོ་བོ་བཀའ་གདམས་པའི་དགེ་རྒན་ཞིག་གི་འཁྲིས་སུ་ཡོད་ན་དབྱུག་པ་བཟེད་པའི་མཚམས་སུ་སླེབས་ཡོད་པ་དང་། ཆོས་པའི་ནང་ནས་ཀྱང་འགའ་ཞིག་དེ་ལྟར་ཡོང་གི་ཡོད། དེ་དག་ནི་བཞི་བརྒྱ་པའི་ནང་དུ་གསུངས་པ་བཞིན། རྒྱུ་དང་རྐྱེན་མི་འདྲ་བ་མང་པོ་ཞིག་གི་དབང་གིས་འབྱུང་གི་ཡོད། ཡང་། རིགས་འགའ་ཞིག་ལ་འདི་ལྟར་འབྱུང་གི་ཡོད་ལ། ཚེ་སྟོད་ལ་བྱ་བ་བཟང་པོ་ཞིག་བྱས་པའི་དབང་གིས་ཚེ་རབས་གཞན་དང་གཞན་ལ་སྨིན་རྒྱུའི་ལས་ངན་ཚབས་ཆེན་པོ་འབྲས་བུ་བརྣག་པར་དཀའ་བ་འབྱུང་བའི་ནུས་པ་ཤུགས་ཆེན་པོ་ཡོད་པ་རྣམས་ཚེ་འདི་ག་ལ་སྨིན་ཏེ། ཚེ་འདིར་ཧོབ་དེ་ཁ་ལ་བལྟས་ན་ཁ་ཆག་སྣ་རལ་བཀྲ་མི་ཤིས་པ་ལྟ་བུ་ཞིག་འབྱུང་གི་ཡོད་ཀྱང་། ངེས་པ་དོན་གྱི་ཆ་ནས་གཏིང་རིང་ས་ནས་བསམ་བློ་བཏང་ན། ཚེ་རབས་རྗེས་མ་རྣམས་སུ་ངན་འགྲོ་ངན་སོང་གི་གནས་སུ་སྐྱེ་བའི་ལས་ངན་ཚབས་ཆེན་རྣམས་བདེ་འགྲོའི་ལུས་རྟེན་འདི་གའི་ཐོག་ནས་དག་སྟེ་ལས་སྲབ་ཏུ་འགྲོ་བ་ཡོད། འདིར་བཤད་པའི་དགོས་དོན་སྙིང་པོ་ནི། བཟང་པོ་བྱས་ན་བཟང་པོ་འབྱུང་བ་དང་། ངན་པ་བྱས་ན་ངན་པ་འབྱུང་བ་ནི་ལས་དང་འབྲས་བུའི་རྟེན་འབྱུང་གཏན་ལ་ཁེལ་བ་དེ་ཡིན། དེ་ལྟར་ལས་ངེས་པ་ཙམ་དུ་མ་ཟད་ལས་འཕེལ་ཆེ་བ་ཡིན།

ལས་བཟང་ངན་གང་ཡིན་ན་ཡང་། རྒྱུ་ཆུང་ཆུང་ཞིག་ལ་སྣང་ཆུང་ཁྱད་གསོད་མི་བྱེད་ཅིང་། གལ་ཏེ་སྣང་མེད་དུ་བཏང་ན། རྒྱུ་ཆུང་ཆུང་ཞིག་ལ་འབྲས་བུ་བདེ་སྡུག་ཕན་གནོད་ཆེན་པོ་འབྱུང་བ་ཡོད་པས་ལས་འཕེལ་ཆེ་བ་གསུངས། ལས་མ་བྱས་པ་དང་མི་འཕྲད་པ། བྱས་པ་ཆུད་མི་ཟ་བ་ཞེས་ལས་དང་འབྲས་བུ་སྤྱིའི་འགྲོ་སྟངས་དེ་ལྟར་ཡིན། བྱེ་བྲག་ཏུ་ལས་ཀྱི་ནང་དུ་ལས་བཟང་ངན་དང་། ལས་ལུང་མ་བསྟན་ཡོད་ཀྱང་། ད་ལྟ་འདིར་ང་ཚོས་ཕན་གནོད་ཀྱི་སྐད་ཆའི་ཐོག་ནས་ལས་འབྲས་བཤད་པ་ཡིན་པས་ལུང་མ་བསྟན་ཕར་བཞག་ནས་སྔོན་ལ་དགེ་སྡུག་གཉིས་བཤད་པ་ཡིན།

དེ་ཡང་། ལས་འབྱུང་བའི་སྒོ་དེ་ལ་ལུས་ཀྱི་སྒོ་དང་ངག་གི་སྒོ་དང་ཡིད་ཀྱི་སྒོ་ཞེས་སྒོ་གསུམ་གསུངས་པ་ཡིན་པས། ལས་ཐོན་སའམ་ལས་འཇུག་སའི་སྒོའི་ཚོད་ལྟ་བུ་ལ་སྒོ་གསུམ་གསུངས། དེ་ལྟ་བུའི་སྒོ་གསུམ་ནས་ཐོན་པའི་ལས་དང་ཉོན་མོངས་པ་མཐའ་ཡས་པ་ཞིག་ཡོད་ཀྱང་གཙོ་བོ་ཆགས་སྡང་རྨོངས་གསུམ་གྱི་ཉོན་མོངས་དེ་དག་ཡིན་པར་གསུངས། གང་ལྟར་གཏི་མུག་བདེན་འཛིན་གྱིས་རྩ་བ་བྱས་ཏེ་ཆགས་སྡང་གཉིས་ཀྱིས་མཚོན་པའི་ཉོན་མོངས་ཀྱི་རྣམ་གྲངས་མི་འདྲ་བ་མང་པོ་ཞིག་འབྱུང་གི་ཡོད། དེ་དང་དེས་ཀུན་ནས་བསླངས་ཏེ་ལས་ངན་པ་འདྲ་མི་འདྲ་མཐའ་མེད་པ་ཞིག་འབྱུང་གི་ཡོད། ཡིན་ན་ཡང་། ཆེ་ལོང་རགས་པ་ཙམ་བསྡུས་ནས་སྡོམ་བརྒྱབ་ནས་གསུངས་པ་ཡིན་པས་བཅོམ་ལྡན་འདས་ཀྱིས་མི་དགེ་བ་བཅུ་གསུངས་པ་ཡིན། དོར་བྱའི་སྐྱོན་དེ་ལ་མི་དགེ་བ་བཅུ་ཡོད་པའི་དབང་གིས་དེ་ལ་གཉེན་པོ་བསྟེན་ནས་སྡོམ་པའི་ཆ་ནས་དཀར་པོ་དགེ་བ་བཅུའི་ཁྲིམས་གསུངས།

དེའི་ཕྱིར། སྐབས་འདིར་མི་དགེ་བ་བཅུ་ངོས་བཟུང་ནས་དེའི་ཉེས་དམིགས་རྣམས་བསམས་པའི་ཐོག་ནས་སྡིག་པ་མི་དགེ་བ་ལ་སྤང་འདོད་ཀྱི་བསམ་པ་ཤུགས་དྲག་པོས་ཀུན་ནས་བསླངས་ཏེ། རྐྱེན་དང་འཕྲད་པའི་ཚེ་ཆེད་དུ་གཉེར་ནས་བསྡམས་པའི་དཀར་པོ་དགེ་བ་བཅུའི་ལས་དེ་དག་ལ་བསླབ་དགོས་པ་ཡིན། དེ་ལ་ལས་ཀྱི་སྒོ་ནས་སྲོག་གཅོད་པ་དང་། མ་བྱིན་པར་ལེན་པ་དང་། འདོད་པས་ལོག་པར་གཡེམ་པ་སྟེ་བཙན་གཡེམ་བྱེད་པའི་ལོག་གཡེམ་དང་། ངག་གི་སྒོ་ནས་རྫུན་ཕྲ་མ་ཚིག་རྩུབ་ངག་ཀྱལ་བཞི་དང་། ཡིད་ཀྱི་སྒོ་ནས་བརྣབ་སེམས་གནོད་སེམས་ལོག་ལྟ་གསུམ་བཅས་དེ་བཅུ་པོ་དེ་ལ་མི་དགེ་བ་བཅུ་ཞེས་བཤད་པ་ཡིན། དེ་ལྟ་བུའི་ལས་དེ་བསགས་པ་ཡིན་ན་དེའི་རྣམ་སྨིན་གྱི་འབྲས་བུ་ལ་ངན་འགྲོར་སྐྱེ་བ་དང་། རྒྱུ་མཐུན་གྱི་འབྲས་བུ་དང་བདག་འབྲས་སོགས་ལས་ངན་པ་གཅིག་ལ་ཡིན་ན་ཡང་། འབྲས་བུ་རབ་འབྲིང་མང་པོ་ཐོག་མཐའ་བར་གསུམ་བྱས་ནས་འབྱུང་བ་ཡོད། དེ་ལྟ་བུའི་ཉེས་དམིགས་རྣམས་ཤེས་པའི་སྒོ་ནས་གཉེན་པོ་བསྟེན་ཏེ། སྲོག་གཅོད་སྤང་བའི་ལས་ལམ་ནས་བཟུང་མི་དགེ་བ་བཅུའི་སྒོ་བསྡམས་པའི་དཀར་པོ་དགེ་བཅུའི་ཚུལ་ཁྲིམས་འདི་ཚུལ་ཁྲིམས་ཀྱི་གཞི་མ་ལྟ་བུ་ཡིན།

གང་ལྟར་གཞན་གནོད་གཞི་དང་བཅས་པ་ལས་ལྡོག་པའི་ཚུལ་ཁྲིམས་ཞེས་བཤད་པའི་ཚུལ་ཁྲིམས་འདི་ཚུལ་ཁྲིམས་ཕལ་མོ་ཆེའི་རྩ་བ་ལྟ་བུ་ཡིན། མི་དགེ་བཅུ་སྤོང་གི་ཚུལ་ཁྲིམས་འདི་ལ་བརྟེན་ནས་ཚུལ་ཁྲིམས་གཞན་རྣམས་འབྱུང་བ་ཤེས་པར་བྱས་ནས་ཉམས་ལེན་བྱེད་དགོས་གསུངས། དེ་ཡང་། སྐྱོན་གང་ཡང་རུང་བ་ཞིག་གཏན་ནས་བཅོམ་པའི་མཐའི་འགོག་པའི་ཡོན་ཏན་ལྟ་བུའི་ཡོན་ཏན་ཞིག་ཐོབ་པ་ལ་ད་ལྟ་སྐྱོན་མངོན་གྱུར་པ་རེ་ཞིག་བསྡམས་ནས། དེ་ལྟ་བུའི་སྟ་གོན་གྱི་བཟང་པོའི་ཡོན་ཏན་གོམས་པའི་ཐོག་ནས་རིམ་པས་རིམ་པས་བྲལ་བའི་ཡོན་ཏན་བསྒྲུབ་དགོས།

དེའི་ཕྱིར། མཐའི་ཆོས་དཀོན་མཆོག་འབྱུང་བའི་རྨང་གཞིའི་ལམ་ཆས་རྒྱག་པའི་ཚོད་དེ་ད་ལྟ་འདིར་དཀོན་མཆོག་གསུམ་ལ་སྐྱབས་སུ་སོང་བའི་ཐོག་ནས་སྐྱབས་འགྲོའི་བསླབ་བྱའི་ཁོངས་ནས་ལས་འབྲས་ལ་ཡིད་ཆེས་དང་འབྲེལ་མི་དགེ་བཅུ་སྤོང་གི་ཚུལ་ཁྲིམས་བསྲུང་བ་འདི་ཡིན། འདིར་ལག་ལེན་དང་པོ་དེ་ལས་འབྲས་ལ་ཐུག་ཡོད། བསོད་ནམས་མིན་པ་དང་པོར་བཟློག །ཅེས་པའི་རིམ་པ་དང་པོའི་ལག་ལེན་དེ་འདི་ཡིན།

འདི་ཡན་ཆད་ཀྱིས་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱོང་ཚུལ་བསྟན་པའི་དངོས་གཞི་དེ་གྲུབ་པ་ཡིན།

བཤད་པ་གཉིས་པ།

དེ་ནས་བསྐྱར་བཤད་ཚར་གཉིས་པ་མདོར་བསྡུས་ཤིག་ཞུ་བའི་དབང་དུ་བཏང་ན། དེ་ལྟར་འཆི་བ་མི་རྟག་པ་བསམ་པའི་རྗེས་སུ་ཤི་བའི་འོག་ཏུ་མེད་དེ་མི་འགྲོ་བར་སྐྱེ་བ་ཞིག་ནི་ལེན་དགོས་ལ། སྐྱེ་ས་དེ་ཡང་བདེ་འགྲོ་དང་ངན་འགྲོ་གཉིས་ལས་མ་འདས་པས། དེ་གང་དུ་སྐྱེས་ཀྱང་ལས་དཀར་ནག་གི་རྗེས་སུ་འགྲོ་བ་ལས་རང་ལ་རང་དབང་ནི་མེད། དེས་ན། ད་ལྟའི་ང་རང་ཚོའི་སྒོ་གསུམ་གྱི་སྤྱོད་ཚུལ་འདི་ལ་བལྟས་ན་ཕལ་ཆེར་ངན་འགྲོར་འགྲོ་བ་ཤས་ཆེ་བ་ཡིན། གལ་ཏེ་ངན་འགྲོར་སྐྱེས་ན་བདག་གིས་བཟོད་ནུས་པར་འདུག་གམ་མི་འདུག་བརྟག་དཔྱད་བྱས་ན། དམྱལ་བ་ལྟ་བུར་སྐྱེས་པ་ཡིན་ན་ཚ་གྲང་བཙོ་སྲེག་གི་སྡུག་བསྔལ་ལ་སོགས་པ་དང་། ཡི་དྭགས་ལ་བཀྲེས་ཤིང་ཕོངས་པའི་སྡུག་བསྔལ་ལ་སོགས་པ་དང་། དུད་འགྲོ་ལ་གཅིག་ལ་གཅིག་ཟ་བ་དང་། གླེན་ཞིང་གཏི་མུག་པའི་སྡུག་བསྔལ་སོགས་སྡུག་བསྔལ་བསམ་གྱིས་མི་ཁྱབ་པ་ཡོད་པས། སྡུག་བསྔལ་འདི་ལྟ་བུ་ཞིག་རང་སྟེང་ལ་དངོས་སུ་སྨིན་པ་བྱུང་ན་བདག་གིས་བཟོད་མི་ཐུབ།

དེའི་ཕྱིར། ད་ལྟ་ངན་འགྲོའི་སྡུག་བསྔལ་བསམས་པའི་སྒོ་ནས་ངན་འགྲོ་ལ་སྐྱེ་མི་འདོད་ན་ངན་འགྲོ་ལ་སྐྱེ་བའི་རྒྱུ་ད་ལྟ་ནས་འགོག་པ་དང་། ངན་འགྲོ་ལས་ཐར་བའི་རྒྱུ་དཀར་པོ་དགེ་བའི་ལས་ལ་ཆེད་དུ་གཉེར་ནས་སྒྲུབ་པའི་གོ་སྐབས་བཟང་པོ་ཞིག་ད་ལྟ་ནས་ཡོད་པས། ད་ལྟ་ངན་འགྲོའི་སྡུག་བསྔལ་ལ་བསམ་བློ་བཏང་ན་གཏོང་རིན་ཆོག་པ་ཡིན། ངན་འགྲོ་ལ་མི་སྐྱེ་བའི་ཐབས་ཤེས་བྱེད་པའི་བྱེད་ལོང་ཡོད་པས། དེ་ལྟ་བུའི་ངན་འགྲོའི་སྡུག་བསྔལ་བསམས་པའི་སྒོ་ནས་ངན་འགྲོ་ལ་སྐྱེ་བའི་རྒྱུ་སྡིག་པ་མི་དགེ་བའི་ཚོགས་དེ་དག་གི་ཀུན་སློང་ཙམ་ཡང་མི་སྐྱེ་བ་ཞིག་བདག་གིས་ཅིས་ཀྱང་བྱ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ་སྙམ་དུ་སྨོན་ལམ་བརྒྱབ། བདུད་རྩི་འབེབས་སྦྱང་བྱས། དེ་ནས་སྐྱབས་འགྲོ་ལ་བསམ་བློ་བཏང་སྟེ་རང་གི་ད་ལྟའི་ཁ་སྟབས་འདི་ལ་བསམས་ན་ངན་འགྲོ་ངན་སོང་ལ་སྐྱེ་བའི་རྒྱུ་ཚོགས་ཆ་ཚང་བ་ཞིག་ཡོད་པས། གལ་ཏེ་ངན་འགྲོ་ལ་སྐྱེས་པ་ཡིན་ན་སྡུག་བསྔལ་བཟོད་གླགས་མེད་པས་དེ་ལས་སྐྱོབ་པའི་སྐྱབས་ཤིག་ཡོད་དམ་མེད།

ཡོད་ན་སྐྱབས་གནས་འཚོལ་དགོས་པ་དང་འཚོལ་འོས་པ་ཡིན་པས་སྐྱབས་གནས་གང་འདྲ་ཞིག་འཚོལ་མིན་དང་། འཇིགས་པ་དེས་ཀུན་ནས་བསླངས་ཏེ་སྐྱབས་སུ་འགྲོ་སའི་ཡུལ་ཞིག་ཡོད་མེད་བསམ་བློ་བཏང་ན། ངན་འགྲོའི་སྡུག་བསྔལ་ཞེས་པ་འདི་རྒྱུ་མི་དགེ་བ་ལ་བརྟེན་ནས་འབྱུང་བ་ཡིན་པས། རྒྱུ་མི་དགེ་བ་དེ་བཟློག་ཐུབ་པ་བྱུང་ན་ངན་འགྲོ་ལས་ཐར་ཐུབ་ཀྱི་ཡོད། རྒྱུ་མི་དགེ་བ་བྱུང་བ་འདི་ཡང་ཀུན་སློང་མི་དགེ་བའི་དབང་གིས་བྱུང་བ་ཡིན། ཉོན་མོངས་འདི་དག་སེམས་ཀྱི་གཤིས་དང་སེམས་ཀྱི་གནས་ལུགས་སུ་ཞུགས་མེད་ཅིང་ཉོན་མོངས་འདི་དག་འབྲལ་རུང་དང་། གློ་བུར་བ་ཡིན་པས་འདི་ལ་གཉེན་པོ་སྟོབས་ལྡན་ནི་ཡོད། ང་རང་ཚོ་ཕུང་ལ་སྦྱོར་མཁན་གྱི་ཉོན་མོངས་འདི་སྤོང་བའི་གོ་སྐབས་ཤིག་བྱུང་བ་ཡིན་ན་དངོས་གནས་རྩ་ཆེན་པོ་ཡིན། ཉོན་མོངས་དངོས་སུ་མེད་པར་བཟོ་མཁན་གྱི་འཕགས་པའི་ལམ་གྱི་བདེན་པ་ཞེས་པ་འདི་དངོས་གནས་རྩ་ཆེན་པོ་ཡིན།

འཕགས་པའི་ལམ་གྱི་བདེན་པས་སྤང་བྱ་གང་ཡང་རུང་བ་ཞིག་སྤངས་ཏེ། བྲལ་བ་དངོས་སུ་འདྲེན་ནུས་པས་དངོས་གནས་རྩ་ཆེན་པོ་ཡིན། དེ་ལྟ་བུའི་ཆོས་སྟོན་མཁན་གྱི་སངས་རྒྱས་དེ་ཡང་དངོས་གནས་རྩ་ཆེན་པོ་དང་། དེ་ཚུལ་བཞིན་དུ་སྒྲུབ་པའི་གྲོགས་དགེ་འདུན་དེ་ཡང་དངོས་གནས་རྩ་ཆེན་པོ་དང་སྐྱབས་གནས་བསླུ་བ་མེད་པ་ཡིན། འཇིགས་པ་ལས་དངོས་སུ་སྐྱོབ་ཐུབ་མཁན། རང་འཇིགས་པ་ཐམས་ཅད་ལས་གྲོལ། གཞན་འཇིགས་པ་ཐམས་ཅད་ལས་སྒྲོལ་བའི་ཐབས་ལ་མཁས་པ། ཀུན་ལ་ཐུགས་རྗེ་ཆེན་པོ་ཉེ་རིང་མེད་པར་འཇུག་པ། ཐམས་ཅད་ཀྱི་དོན་མཛད་མཁན་གྱི་སྐྱབས་གནས་བསླུ་བ་མེད་པ་ཡིན། ད་ནས་ངན་འགྲོའི་སྡུག་བསྔལ་གྱིས་འཇིགས་པ་ཙམ་གྱིས་མི་ཆོག་པར་ངན་འགྲོའི་སྡུག་བསྔལ་ལས་ཐར་བའི་ཐབས་དངོས་ཆོས་དཀོན་མཆོག་འདི་ཉམས་སུ་བླངས། ཆོས་དཀོན་མཆོག་ལ་སྐྱབས་སུ་མཆིས། ཆོས་ཚུལ་བཞིན་དུ་སྟོན་མཁན་གྱི་སངས་རྒྱས་དང་། གྲོགས་དགེ་འདུན་སོགས་ལ་སྙིང་ཁོང་རུས་པའི་གཏིང་ནས་སྐྱབས་སུ་མཆིའོ། །

མདོར་ན། རང་གཞན་སེམས་ཅན་ཐམས་ཅད་སྐྱབས་གནས་དཀོན་མཆོག་གསུམ་གྱི་སྐྱབས་འོག་ཏུ་ཚུད་པར་ཤོག །སྐྱབས་འོག་ཏུ་ཚུད་པ་ཞིག་བྱེད་རྒྱུ་ཡིན་བསམ་པའི་ཐོག་ནས་བདུད་རྩི་འབེབས་སྦྱང་གི་དམིགས་པ་བྱས། སྐྱབས་ཡུལ་ལ་སྐྱབས་སུ་འགྲོ་བ་ཙམ་གྱིས་མི་ཆོག་པར་སྐྱབས་འགྲོའི་བསླབ་བྱ་ལ་སློབ་དགོས། སྐྱབས་འགྲོའི་བསླབ་བྱ་གཙོ་བོ་ནི། ཕན་པའི་བསམས་པས་ཀུན་ནས་བསླངས་ཏེ་སྡིག་སྤོང་དགེ་སྒྲུབ་ཀྱི་ཉམས་ལེན་བྱེད་པ་འདི་ཡིན། དེ་ཡང་། ལས་འབྲས་ཀྱི་ཚུལ་ལ་ངེས་པ་རྙེད་པའི་སྒོ་ནས་སྡིག་སྤོང་དགེ་སྒྲུབ་ཀྱི་སྤང་བླང་བྱེད་དགོས་པས་ལས་འབྲས་སྤྱིར་བསམ་པ་དེ་དག་སྔོན་དུ་བཏང་། དེ་ནས་མི་དགེ་བ་བཅུའི་ངོ་བོ་ངོས་བཟུང་། དེ་དག་གི་འབྲས་བུ་རྣམས་ཤེས་པར་བྱས། དེ་ཡང་། སྒོ་དུ་མ་ནས་ཉེས་དམིགས་སུ་མཐོང་ནས་སྡོམ་སེམས་ཀྱི་བསམ་པ་ཤུགས་དྲག་བསྟེན་ནས་དཀར་པོ་དགེ་བཅུའི་ཁྲིམས་ལ་བསླབ་དགོས།

དེ་ལྟར་བྱས་ན་ཕྱི་མར་མངོན་མཐོའི་ལུས་རྟེན་བཟང་པོ་ཞིག་ཐོབ་ཐུབ། དེ་ཡང་། ཚེ་རིང་བ་དང་། ལོངས་སྤྱོད་ཆེ་བ་དང་། སྟོབས་དང་ལྡན་པ་དང་། དབང་ཆེ་བ་དང་། ཚིག་བཙུན་པ་ལ་སོགས་པའི་རྣམ་སྨིན་བརྒྱད་ཀའི་ཡོན་ཏན་ཐུན་མོང་མ་ཡིན་པ་ཕུན་སུམ་ཚོགས་པའི་ཡན་ལག་རྣམས་འབྱུང་བའི་ཆེད་དུ། ལས་འབྲས་བྱེ་བྲག་ཏུ་བསམ་པ་ཞེས་གཞན་ཚེ་ཐར་གཏོང་བ་དང་། གཞན་གྱིས་བསྒྲུབ་མི་ནུས་པའི་ལས་དེ་དག་རང་གིས་བསྒྲུབ་པ་དང་། དུས་རྒྱུན་དུ་རྫུན་མི་བཤད་པར་ངག་བཙུན་པོ་བྱས་ནས་འདུག་པ་དང་། དེ་ལྟ་བུའི་རྣམ་སྨིན་གྱི་ཡོན་ཏན་དེ་དག་གི་རྒྱུ་ལ་སློབ་པ་སོགས་གསུངས། ང་རང་ཚོས་སྡིག་སྤོང་དགེ་སྒྲུབ་ཀྱི་སྤང་བླང་མ་འཆོལ་བ་ཞིག་རང་གིས་འབད་བརྩོན་བསྐྱེད་ནས་སློབ་ཁུལ་བྱེད་ཀྱི་ཡོད་ནའང་ཉོན་མོངས་མང་བ་དང་། གོམས་ཆེ་བ་དང་། བག་མེད་པ་སོགས་ཀྱི་དབང་གིས་ཉེས་པས་གོས་སོང་ན། ཅི་མི་སྙམ་པར་མི་འཇོག་པར་གཉེན་པོ་སྟོབས་བཞི་ཚང་ངེས་ཀྱི་ཐོག་ནས་བཤགས་སྡོམ་བྱེད་དགོས། ང་རང་ཚོས་ཉམས་ལེན་གྱི་མཐིལ་དུ་འཛིན་དགོས་པ་དེ་ལས་འབྲས་ཡིན་པས། ལས་འབྲས་ལ་ཡིད་ཆེས་བྱས། ལས་འབྲས་ལ་རྩིས་བཤེར་བཏང་།

དེ་ལྟར་བྱས་ན་དངོས་གནས་ཆོས་པ་རབ་ཅིག་འབྱུང་གི་ཡོད། ཁ་བདེ་པོ་བརྒྱ་བཤད་སྟོང་བཤད་བྱས་ཀྱང་ལས་འབྲས་བརྙོགས་ན་མ་འགྲིགས་པ་ཡིན། ལས་འབྲས་བསྲུང་བ་ཞེས་པ་འདི་དངོས་གནས་བདེ་ལེགས་ཐམས་ཅད་ཀྱི་རྩ་བ་དང་འབྲས་བུ་ངེས་ལེགས་ཐོབ་པའི་ཚུལ་ཁྲིམས་ཀྱི་གཞི་མ་ལྟ་བུ་ཡིན་པས་དེ་དག་འབྱུང་བ་དེ་ལས་འབྲས་དང་མི་དགེ་བཅུ་སྤོང་གི་ཚུལ་ཁྲིམས་ཀྱི་སྟེང་ནས་འབྱུང་གི་ཡོད། འདིས་བསྐྱར་བཤད་གཉིས་པ་དེ་འགྲིགས་པ་ཡིན།

བཤད་པ་གསུམ་པ།

དེ་ནས་བསྐྱར་བཤད་གསུམ་པ་མདོར་བསྡུས་ཙམ་ཞུ་བ་ལ། དེ་ལྟར་འཆི་བ་མི་རྟག་པ་བསམ་པའི་རྗེས་སུ་ངན་འགྲོའི་སྡུག་བསྔལ་བསམ་པ་དང་། ངན་འགྲོའི་སྡུག་བསྔལ་བསམ་པའི་ཚེ། འཇིགས་པ་དེ་ལས་སྐྱོབ་པའི་སྐྱབས་གནས་འཚོལ་འདོད་ཀྱི་བློ་སྐྱེས་པའི་ཐོག་ནས་སྐྱབས་གནས་འཚོལ་བ་དང་། དེ་ཡང་། ཡོན་ཏན་ཤེས་པའི་སྒོ་ནས་སྐྱབས་སུ་འགྲོ་བ་དང་། ཁྱད་པར་ཤེས་པའི་སྒོ་ནས་སྐྱབས་སུ་འགྲོ་བ་དང་། ཁས་བླངས་པའི་སྒོ་ནས་སྐྱབས་སུ་འགྲོ་བ་དང་། གཞན་དུ་མི་སྨྲ་བའི་སྒོ་ནས་སྐྱབས་སུ་འགྲོ་བ་སོགས་སྐྱབས་སུ་འགྲོ་ཚུལ་གྱི་ཡོན་ཏན་རྣམས་ཤེས་པར་བྱས། ཕྱི་ནང་གི་ཁྱད་པར་ཤེས་པར་བྱས། སྟོན་པ་ཉག་གཅིག་མཐར་ཐུག་ངེས་ལེགས་སྟོན་མཁན་གྱི་སྟོན་པ་བླ་ན་མེད་པ་ཡིན་པར་ངོ་ཤེས་པའི་ཐོག་ནས་སྐྱབས་བཅོལ། སེམས་ཅན་མོས་པ་སྣ་ཚོགས་པ་ཡིན་པས་ཆོས་ལུགས་མི་འདྲ་བ་གཞན་དང་གཞན་གྱི་སྟོན་པ་རྣམས་ཀྱིས་སེམས་ཅན་མང་པོ་ལ་ཕན་བཞིན་ཡོད།

དེ་དག་ཡག་པོ་ཡོད་པས་འགྲིགས་པ་ཡིན། ཡིན་ན་ཡང་། རང་ཉིད་ཀྱིས་མངོན་མཐོའི་ཕུན་ཚོགས་ཙམ་ལ་ཆོག་ཤེས་མི་བྱེད་པར་མཐར་ཐུག་ངེས་ལེགས་སྒྲུབ་བཞིན་ཡོད་པས་ངེས་ལེགས་ཀྱི་ཐབས་མ་ནོར་བ་སྟོན་མཁན་གྱི་སྟོན་པ་ལ་སྟོང་ཉིད་སྟོན་མཁན་གྱི་སྟོན་པ་ཞིག་དགོས་པ་ཡིན། སྟོང་ཉིད་གང་གིས་སྟོན་པའི་སྟོན་པ་དེ་ལ་སྟོན་པ་འདྲ་འདྲའི་ནང་ནས་སྟོན་པ་གཞན་དང་མི་འདྲ་བའི་ཁྱད་ཆོས་ཆེན་པོ་ལྡན། གང་ལྟར་ཡང་སེམས་བཟང་པོ་བྱེད་དགོས་པ་དང་ཕན་སེམས་བྱེད་དགོས་པ་དང་། ཡང་། གཅིག་གིས་གཅིག་ལ་བརྩེ་བ་བྱེད་དགོས་པ་སོགས་གསུང་མཁན་གྱི་སྟོན་པ་ཚང་མ་ལ་གུས་ཞབས་བྱས། ཆོས་ལུགས་ཚང་མ་ལ་དག་སྣང་སྦྱང་། ཕྱི་རོལ་པའི་ཆོས་དང་ནང་པའི་ཆོས་སོགས་ཚང་མ་ལ་དག་སྣང་སྦྱང་། དེ་ལྟ་ནའང་སོ་སོ་སོ་སོའི་ལམ་ལུགས་ཀྱིས་སྐྱབས་ཤིག་གསུངས་ཡོད་པས། བཤད་མ་ཐག་པ་བཞིན་བཟང་དང་ངན་བཤད་པའི་སྐད་ཆ་གང་ཡང་མིན།

ངེས་ལེགས་ཕྱིན་ཅི་མ་ལོག་པར་སྟོན་མཁན་དེས་སྟོང་ཉིད་ཕྱིན་ཅི་མ་ལོག་པར་མ་ཤེས་པར་ངེས་ལེགས་ཕྱིན་ཅི་མ་ལོག་པར་སྟོན་ཐུབ་པ་མེད་པས་སྟོང་ཉིད་ཕྱིན་ཅི་མ་ལོག་པར་སྟོན་མཁན་གྱི་སྟོན་པ་གང་ལ་ངེས་ལེགས་ཡོད། སྟོན་པ་གང་ལ་སྐྱབས་སུ་སོང་ན་ངེས་ལེགས་ཡོད། དེའི་ཕྱིར། སྟོང་ཉིད་ཕྱིན་ཅི་མ་ལོག་པར་སྟོན་པའི་ཆོས་དེ་ལ་ངེས་ལེགས་ཡོད་ཅིང་། སྟོང་ཉིད་ཕྱིན་ཅི་མ་ལོག་པར་མི་སྟོན་པའི་ཆོས་དེ་ལ་ངེས་ལེགས་མེད། དེ་ལྟར་ཡིན་པའི་ཆ་ནས་སྟོན་པའི་ཆོས་ལ་གཞན་དུ་མི་སྨྲ་བའི་སྒོ་ནས་སྐྱབས་སུ་འགྲོ་བ་ཞེས་པ་དེ་ལྟར་ཡིན། དེ་ནས་སྐྱབས་འགྲོའི་བསླབ་བྱ་ལ་དགག་སྒྲུབ་ཀྱི་བསླབ་བྱ་དང་། ཐུན་མོང་བའི་བསླབ་བྱ་དང་། འདུལ་བ་ལས་བྱུང་བའི་བསླབ་བྱ་སོགས་ཤེས་པར་བྱས། ལམ་རིམ་ཆེན་མོ་ལ་གཉེན་བཅོལ། གཙོ་བོ་གཙོ་བོ་ནི་ང་ཚོས་ལམ་རིམ་ཆེན་མོ་ལ་བལྟ་དགོས་པ་ཡིན།

ལམ་རིམ་ཆེན་མོ་དེ་ཧ་ཅང་གནད་འགག་ཆེན་པོ་དང་། གཞུང་བརླིང་པོ་དང་བཅའ་ཡིག་ཆེན་མོ་ལྟ་བུ་ཡིན་པས་ལམ་རིམ་ཆེན་མོ་ལ་གཙོ་བོར་བལྟས། བདེ་ལམ་ལས་གསུངས་པའི་དམིགས་རྣམ་སྐྱོང་སྟངས་མདོར་བསྡུས་པའི་ཚུལ་གྱིས་དེའི་ལྡེ་མིག་ལྟ་བུ་བྱས། ལྡེ་མིག་དེ་བརྒྱུད་ནས་འཚོལ་དགོས་པ་ནི། ལམ་རིམ་ཆེན་མོའི་གཞུང་དོན་དེ་དག་ཡིན། དེ་བྱུང་ན་ཡག་པོ་ཡོད། དེ་ལྟ་བུའི་སྒོ་ནས་སྐྱབས་འགྲོའི་བསླབ་བྱ་དེ་དག་ཤེས་པར་བྱས། མདོར་བསྡུས་ན། དུས་རྒྱུན་ལྡན་ནས་སེམས་ཅན་ལ་འཚེ་བ་མི་བྱེད་པར་སེམས་བཟང་པོ་དང་ཕན་སེམས་ཡག་པོ་བྱོས། མཁྱེན་སོང་ངམ། ངོས་ཀྱིས་མི་སུ་ལ་ཐུག་ན་དེ་ཤོད་ཀྱིན་ཡོད། ངོས་རང་དེ་ལ་ཡིད་ཆེས་ཡོད། དེས་ཕན་གྱི་འདུག །ཕན་པ་ཡིན་པས་ཤོད་ཀྱིན་ཡོད། ཁྱེད་རང་ཚོ་ཡིན་ན་ཡང་། དེ་ཡག་པོ་ཞིག་སེམས་ལ་ངེས་པར་བྱོས།

དེ་ནས་ལས་འབྲས་ལག་ལེན་འགེལ་དགོས་པ་ཡིན་པས་ལས་འབྲས་ཀྱི་ཚུལ་བསམས་པའི་སྒོ་ནས་འཕྲལ་ཡུན་ཀུན་ཏུ། རང་གཞན་རྣམས་ལ་གནོད་པ་བྱེད་པ་དང་སྡུག་བསྔལ་འདྲེན་མཁན་གྱི་ནག་པོ་སྡིག་པའི་ལས་ཀྱི་ཉེས་དམིགས་མཐོང་བའི་སྒོ་ནས་དཀར་པོ་དགེ་བ་བཅུའི་ཁྲིམས་ལ་བསླབ། བརྒྱ་ལ་ཉོན་མོངས་མང་བ་ལ་སོགས་པའི་ཐོག་ནས་ཉེས་པས་གོས་པ་ཡིན་ན་ཡང་བཤགས་སྡོམ་བྱས། མཚན་སྔགས་ལ་བརྟེན་པ་དང་། གཟུངས་སྔགས་ལ་བརྟེན་པ་དང་། སྟོང་ཉིད་དྲན་པ་དང་། ཕྱག་མཆོད་འབུལ་བྱེད་པ་སོགས་ཀྱི་ཐོག་ནས་སྡིག་པ་ལ་བཤགས་པ་བྱེད་དགོས་ཤིང་། སྡིག་པ་བཤགས་པའི་ཐབས་ཤེས་གཙོ་བོ་ནི། ཁ་སང་གོང་དུ་སྐད་ཆ་བྱུང་བ་བཞིན་འགྱོད་པ་ཡོད་ན་སྡིག་པ་འདག་ཐུབ་པ་ཡོད་ཅིང་འགྱོད་པ་མེད་ན་སྡིག་པ་འདག་མི་ཐུབ། འགྱོད་པ་ཡག་པོ་ཞིག་འབྱུང་དང་མི་འབྱུང་ཞེས་པ་དེ་ཉོན་མོངས་ལ་ཉེས་དམིགས་ཡག་པོ་མཐོང་བ་དང་། ལས་འབྲས་ལ་ཡིད་ཆེས་ཀྱི་ངེས་ཤེས་གང་ལ་གང་འཚམ་ཞིག་རྙེད་ཡོད་ན་སྡིག་པའི་འབྲས་བུ་ཡིན་པ་ཤེས་ཐུབ། ཇི་ཙམ་གྱིས་སྡིག་པའི་འབྲས་བུ་མཐོང་བའི་ཚོད་ཀྱིས་སྔར་བྱས་ཀྱི་སྡིག་པ་ལ་འགྱོད་སེམས་དང་། ཕྱིན་ཆད་སྲོག་ལ་བབས་ཀྱང་མི་བྱེད་སྙམ་པའི་སྡོམ་སེམས་འབྱུང་ཐུབ། དེ་ལྟར་ང་རང་ཚོའི་སེམས་གྱོང་པོ་འདིར་བཟོ་བཅོས་རྒྱག་པ་ལ། ནད་ལ་ཆ་བཞག་ནའང་ན་ཚ་མང་པོ་འདུས་པའི་ན་ཚ་ཞིག་ཡིན་ན་སྨན་སྣ་གཅིག་ཙམ་ཟོས་པས་དྲག་མི་ཐུབ། སྨན་སྣ་གཅིག་ཙམ་ཟོས་པ་ཡིན་ན་གཅིག་ལ་ཕན་ཡང་གཅིག་ལ་གནོད་ནས་རྙོག་གྲ་ཚ་པོ་འདུག །དེའི་ཕྱིར། འདུས་ནད་ལྟ་བུའི་ནད་ཅིག་ཡིན་ན་སྨན་དེ་ཡང་ཚ་གྲང་མང་པོའི་མགོ་གནོན་ཐུབ་པའི་སྣ་མང་པོ་འཛོམས་པའི་སྨན་ཟ་དགོས།

དཔེ་དེ་བཞིན་ང་རང་ཚོའི་སེམས་རྒྱུད་ཀྱི་རྩ་བ་གཏི་མུག་བདེན་འཛིན་གྱིས་བྱས། དེའི་འཁོར་ལ་ཆགས་སྡང་གིས་མཚོན་པའི་ཉོན་མོངས་གཅིག་ལས་གཅིག་རྫིག་པ་དང་། གཅིག་ལས་གཅིག་ཤུགས་ཆེ་བ་རྣམས་ཀྱིས་གཡས་སྐྱོར་གཡོན་སྐྱོར་བྱས་ཏེ། མཐའ་བསྐོར་ནས་ཡོད་པའི་ཉོན་མོངས་ཀྱི་དཔུང་མཁྲེགས་པོ་དང་ལྡན་པའི་སེམས་རྒྱུད་འདུལ་བ་ལ། ཐབས་ཀྱི་རྟོགས་རིགས་དང་ཤེས་རབ་ཀྱི་རྟོགས་རིགས་སོགས་མང་པོ་ཞིག་གིས་ཐབས་ཤེས་རེས་སྐོར་བྱས་ཏེ། སེམས་ལ་བཟོ་བཅོས་རྒྱག་དགོས་པ་ལས་སྣ་ཁ་གཅིག་ཙམ་གྱིས་བྱེད་ཐུབ་པ་དངོས་ཡོད་གནས་ཚུལ་ལ་མིན། དེ་ལྟར་བཤད་མ་ཐག་པ་བཞིན་ལས་འབྲས་ཀྱི་རྣམ་གཞག་ལག་ལེན་དུ་འགེལ་བའི་ཚེ། སྣ་གཅིག་གི་ཐོག་ནས་ལས་འབྲས་བསྲུང་དགོས་བཤད་པ་ཙམ་གྱིས་མི་འགྲིག །དེ་ནི་དམིགས་པ་གང་ས་གང་ནས་མཐའ་སྐོར་རི་སྐོར་བྱས་ཏེ་སེམས་ལ་བཟོ་བཅོས་རྒྱག་དགོས། དེའི་ཕྱིར། བསྟན་པ་ཐམས་ཅད་གྲུ་བཞི་ལམ་གྱིས་འཁྱེར་ཤེས་པ་ཞེས་གསུངས་པ་ཡིན།

ཐམས་ཅད་འབབ་ས་དེ་སེམས་རྒྱུད་གྱོང་པོ་འདི་འདུལ་བའི་ཐོག་ལ་འགྲོ་དགོས། དེ་འདུལ་ཐབས་དེ་ལ་ཐབས་ཤེས་ཀྱི་རྣམ་པ་མང་པོ་ཞིག་ལ་བརྟེན་ནས་འགྲོ་དགོས་པས། གསུང་རབ་ལས་ལམ་གྱི་རྣམ་པ་མི་འདྲ་བ་མང་པོ་ཞིག་གསུངས་པ་དེ་ལྟར་ཡིན། དེའི་ཕྱིར། ཚང་མས་ཧུར་ཐག་འབད་ཐག་བྱེད་དགོས། དེས་བསྐྱར་བཤད་གསུམ་པ་དེ་འགྲིགས་པ་ཡིན། གོང་དུ་གང་ཞུས་པ་རྣམས་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ། བདག་གིས་ཇི་སྙེད་བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང་། །ཁྱད་པར་རྗེ་བཙུན་བློ་བཟང་གྲགས་པ་ཡི། །བསྟན་པའི་སྙིང་པོ་རིང་དུ་གསལ་བྱེད་ཤོག །

ཉིན་ལྔ་པ།

བཤད་པ་བཞི་པ། བསྐྱར་བཤད།

སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །

ལྷ་དང་ལྷ་མིན་མི་དང་མིའམ་ཅིའི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །ཞེས་པ་ནས། ཐམས་ཅད་སྐད་དུ་བདག་གིས་ཆོས་སྟོན་ཏོ། །ཞེས་པའི་བར་གསུངས།

ཉི་མའི་འོད་ཟེར་དག་གིས་པདྨོ་ཁ་འབྱེད་ལྟར། །གསུང་གི་འོད་ཟེར་དག་གིས་འཇིག་རྟེན་གསལ་བར་བྱས། །སྟོན་པ་ཤཱཀྱ་ཐུབ་པ་སྒྲོན་མེ་ཐུགས་རྗེ་ཅན། །མྱ་ངན་འདའ་སྟོན་གང་ཡིན་དེ་ལ་ཕྱག་འཚལ་ལོ། །

དེ་ཡང་ཇི་སྐད་དུ། ཆོས་རྣམས་ཐམས་ཅད་རྒྱུ་ལས་བྱུང་། །དེ་རྒྱུ་དེ་བཞིན་གཤེགས་པས་གསུངས། །རྒྱུ་ལ་འགོག་པ་གང་ཡིན་པ། །དགེ་སྦྱོང་ཆེན་པོས་འདི་སྐད་གསུངས། །ཞེས་རྟེན་འབྲེལ་སྙིང་པོའི་དོན་འགྱུར་དེ་ལྟ་བུ་ཞིག་ཡིན།

གཞུང་འདིས་ཇི་སྐད་གསུངས་པ་བཞིན། ང་རང་ཚོ་ལ་ཕན་གནོད་ཡོད་པའི་སྣང་ཞིང་སྲིད་པའི་ཆོས་འདི་དག་རྒྱུ་རྐྱེན་རྟེན་འབྲེལ་འཛོམས་པའི་སྟེང་ནས་བྱུང་བ་ཡིན་པས། ཆོས་རྣམས་ཐམས་ཅད་རྒྱུ་ལས་བྱུང་། །ཞེས་དང་། དེའི་ནང་ནས་ང་རང་ཚོ་ལ་ཕན་པ་ཡོད་པ་དང་། གནོད་པ་ཡོད་པའི་ཆོས་དེ་དང་དེའི་རྒྱུ་རྐྱེན་གྱི་རྣམ་གཞག་དེ་ཇི་ལྟ་བུར་སྤྱད་ན་འབྲས་བུ་བདེ་སྡུག་ཇི་འདྲ་ཞིག་འབྱུང་གི་ཡོད་མེད་རྣམས་དེ་བཞིན་གཤེགས་པ་རང་ཉིད་ཀྱིས་དངོས་པོའི་གནས་ཚུལ་ཇི་ལྟ་བ་བཞིན་མཁྱེན་ཅིང་གཟིགས་པའི་སྒོ་ནས་གསུངས་པ་ཡིན་ཞེས། དེ་རྒྱུ་དེ་བཞིན་གཤེགས་པས་གསུངས། །
ཞེས་དང་། དེ་ནས། རྒྱུ་ལ་འགོག་པ་གང་ཡིན་པ། །ཞེས་མི་འདོད་པའི་སྡུག་བསྔལ་གྱི་རྒྱུ་རྩད་བཅད་དེ། དེ་ཕྱིན་ཅི་མ་ལོག་པར་ཤེས་པར་བྱས་ནས་རྒྱུ་དེ་ལ་གཉེན་པོ་བསྟེན་ཏེ་རང་རྒྱུད་ནས་སུན་ཕྱུང་སྟེ་སྤོང་ཐུབ་ན། དེའི་དབང་གིས་བྱུང་བའི་འབྲས་བུ་རྣམས་མི་འབྱུང་བར་འགོག་ཐུབ་པ་དང་། དེ་ལྟ་བུའི་འབྲས་བུ་བཀག་པའི་འགོག་པའི་བདེན་པ་བྲལ་བའི་ཡོན་ཏན་ཐོབ་ཐུབ། རྒྱུ་ལ་འགོག་པ་གང་ཡིན་པ། །དགེ་སྦྱོང་ཆེན་པོས་འདི་སྐད་གསུངས། །ཞེས་དེ་ལྟ་བུའི་འགོག་པ་ཐབས་དང་བཅས་པ་སྟེ། འགོག་པ་དང་འགོག་བྱེད་ཀྱི་ཐབས་དང་བཅས་པ་ཐམས་ཅད་དེ་བཞིན་གཤེགས་པས་ཕྱིན་ཅི་མ་ལོག་པར་བསྟན་ཡོད་ཅེས་གསུངས།

གང་ལྟར་མི་འདོད་པའི་འབྲས་བུ་སྡུག་བསྔལ་དང་། དེའི་འགྲུབ་བྱེད་ཀྱི་རྒྱུ་ཀུན་འབྱུང་དང་། སྡུག་ཀུན་ཉེ་བར་ཞི་བའི་ཉེར་ཞི་འགོག་པ་དང་། དེ་སྒྲུབ་བྱེད་ཀྱི་ལམ་བདེན་དང་བཅས་པ། དེ་བཞིན་གཤེགས་པས་བདེན་བཞིའི་རྣམ་གཞག་ཕྱིན་ཅི་མ་ལོག་པར་གསུངས་པ་ལྟར། ང་རང་ཚོས་རྣམ་གྲོལ་ངེས་ལེགས་ཀྱི་ས་འཐོབ་པར་བྱེད་པ་ལ་བདེན་བཞིའི་གནད་ཤེས་པར་བྱས་ནས་འཇུག་ལྡོག་མ་ནོར་བར་བྱེད་དགོས།

དེ་ལྟ་བུའི་ཆོས་ཉམས་ལེན་ཡག་པོ་ཞིག་འབྱུང་བ་ལ་རང་ཉིད་ཀྱིས་ཆོས་ཤེས་དགོས། མ་ཤེས་ན་ཉམས་ལེན་བྱེད་ཐབས་མེད་པས་ཉམས་སུ་ལེན་པ་ལ་ཆོས་ཐོས་དགོས། ཐོས་པའི་དོན་དེ་ཡང་གཞུང་མ་ནོར་བ་ཞིག་ལ་སློབ་སྦྱོང་བྱེད་དགོས་ཤིང་། དེས་ན། བདེ་ལམ་གྱི་ཉམས་ཁྲིད་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་པས། དེ་ཡང་། བསྐྱར་བཤད་ཀྱི་དབང་དུ་བྱས་ན། འཇིག་རྟེན་ཕྱི་མ་དོན་གཉེར་གྱི་བློ་བསྐྱེད་པ་དང་། ཕྱི་མར་བདེ་བའི་ཐབས་བསྟེན་པ་ཞེས་གསུངས་ཏེ། ཕྱི་མ་དོན་གཉེར་གྱི་བློ་རྣལ་མ་ཞིག་འབྱུང་བ་ལ། ཕྱི་མར་སྐྱེ་གནས་གང་གང་ལ་འགྲོ་དགོས་མིན་དང་། འགྲོ་བ་མིའི་བདེ་སྡུག་བསམ་པ་ཞེས་པ་འདི་བསྒོམ་དགོས།

མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་དུ་གསུངས་པ་ལྟར། ང་རང་ཚོར་མངོན་མཐོའི་ལུས་རྟེན་ཐོབ་པའི་སྐབས་འདི་ལ་ངན་འགྲོའི་སྡུག་བསྔལ་བསམ་དགོས། དེ་བསམས་པ་ཡིན་ན་ངན་འགྲོ་ལ་སྐྱེ་མི་འདོད་པའི་བློས་ངན་འགྲོའི་སྐྱེ་གནས་ལ་འཇིགས་སྣང་སྐྱེས་པའི་ཚེ། དེ་འགྲུབ་བྱེད་ཀྱི་རྒྱུ་ད་ལྟ་ནས་འགོག་ཐབས་བྱེད་ཅིང་། རྒྱུ་ལ་གསར་དུ་མི་ཞུགས་པ་དང་། རྒྱུ་སྔར་བསགས་པ་རྣམས་ལ་བཤགས་སྡོམ་བྱས་ནས་འདག་ཐབས་བྱེད་པའི་ཐབས་ཤེས་དང་གོ་སྐབས་ཡོད། གོ་སྐབས་དང་ཐབས་ཤེས་ཡོད་པའི་སྐབས་སུ། རྗེས་ཡོང་སྔོན་དྲན་གྱི་བསམ་བློ་བཏང་ནས་ཐབས་ཤེས་བྱེད་ཐུབ་ན་མཁས་པ་དང་དཔའ་བོ་ཡིན། དུས་ཚོད་ཡོད་པའི་སྐབས་སུ་ལྷོད་གཡེང་ཤོར། ཛ་དྲག་ལ་ཐུག་པའི་སྐབས་སུ་འགྱོད་པ་སྐྱེས་ནས་བསྡད་པ་ཡིན་ན་གླེན་པ་དང་བྱབ་ཆུང་ཡིན། དེའི་ཕྱིར། ད་ལྟ་ང་རང་ཚོ་ལ་དལ་འབྱོར་གྱི་མི་ལུས་བཟང་པོ་ཐོབ། སངས་རྒྱས་ཀྱི་བསྟན་པ་དང་མཇལ། བླང་དོར་གྱི་གནས་ཕྲན་བུ་བསམ་ཐུབ། སྒོམ་སྒྲུབ་ཉམས་ལེན་བྱེད་པའི་གོ་སྐབས་ཡོད་པའི་སྐབས་འདིར། ངན་འགྲོའི་སྡུག་བསྔལ་སོགས་བསམ་དགོས། དེ་ཡང་། བླ་མ་ལྷའི་རྣལ་འབྱོར་སྔོན་དུ་བྱས། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་བདུད་རྩི་འབེབས་སྦྱང་དང་གསོལ་འདེབས་བྱས།

གལ་ཏེ་ང་རང་ཚོའི་སྒོ་གསུམ་གྱི་སྤྱོད་པའི་བབ་ད་ལྟ་གང་ཡོད་པ་འདིའི་མུ་ནས་ཤི་བའི་རྗེས་སུ་སྐྱེ་གནས་གང་དུ་འགྲོ་དཔྱད་ན། དབུ་མ་བཞི་བརྒྱ་པ་ལས། ཕལ་མོ་ཆེར་ན་མི་རྣམས་ནི། །དམ་པ་མ་ཡིན་ཕྱོགས་ཡོངས་འཛིན། །ཅེས་གསུངས་པ་ལྟར། ང་རང་ཚོ་དམ་པ་མ་ཡིན་པ་སྡིག་པ་མི་དགེ་བའི་ཕྱོགས་ལ་ངམ་ངམ་ཤུགས་ཤུགས་ཀྱིས་འགྲོ་ངེས། གསུང་རྒྱུན་དུ་ཡོད་པ་བཞིན་དགེ་བ་སྒྲུབ་པ་ནི་ཆུ་གྱེན་དུ་འདྲེན་པའམ། རྟ་བོང་ཆད་པ་གྱེན་ལ་འདེད་པ་བཞིན་གཡས་སྐྱོར་གཡོན་སྐྱོར་བྱས་ཏེ་ཐབས་ཤེས་རི་བསྐོར་བྱས་ཀྱང་། ཚད་དང་ལྡན་པ་ཞིག་མི་འབྱུང་བ་ནི་ཁ་སྟབས་འདིས་ཤེས། སྡིག་པ་མི་དགེ་བའི་ཕྱོགས་ལ་ཡིན་ན་རྦབ་རྡོ་ཐུར་ལ་འགྲིལ་བ་བཞིན་འབད་རྩོལ་ལ་མི་ལྟོས་པར་རང་གི་ངང་གིས་འགྲོ་བའི་གནས་ཚུལ་དེ་ལྟར་ཡིན་པས། ད་ལྟའི་མུ་འདི་ལ་ཤི་ན་ཕྱི་མར་ངན་སོང་དུ་འགྲོ་བར་ཕལ་ཆེར་ཐག་ཆོད།

དེ་ལྟར་ཡིན་ན་ཚ་གྲང་གི་སྡུག་བསྔལ་གྱིས་མཚོན་པའི་དམྱལ་བའི་སྡུག་བསྔལ་ཞིག་དངོས་སུ་མྱོང་དགོས་བྱུང་ན་བདག་གིས་གང་ནས་བཟོད། དེ་བཞིན་བཀྲེས་སྐོམ་གྱི་སྡུག་བསྔལ་མཐའ་མི་མངོན་པ་ཞིག་རང་གིས་དངོས་སུ་མྱོང་དགོས་བྱུང་ན་གང་ནས་བཟོད། དེ་བཞིན་གཅིག་ལ་གཅིག་ཟ་བ་དང་གླེན་ཞིང་གཏི་མུག་པ་ལ་སོགས་པའི་དུད་འགྲོའི་སྡུག་བསྔལ་ཞིག་དངོས་སུ་རང་གི་མྱོང་ཐོག་ལ་སྨིན་པ་བྱུང་ན་ངས་ཅི་ནས་བཟོད། དེ་ལྟ་བུའི་སྡུག་བསྔལ་ལས་ཐར་བའི་ཐབས་ཤེས་བྱེད་པའི་དུས་སྐབས་ད་རེས་ཡིན་པས། དེ་ཇི་ལྟར་བྱེད་དགོས་པ་ཡིན་སྙམ་ན། སྐྱབས་མ་ནོར་བ་ཞིག་བཙལ་ཏེ་དེ་ལ་བརྟག་དཔྱད་ཡག་པོ་ཞིག་བྱས། བསླུ་བ་མེད་པའི་སྐྱབས་ཡིན་དང་མིན་ཞེས་པ་ནི། སྐྱབས་གནས་དེས་ཐར་ལམ་བསྟན་པ་ལ་རིགས་པས་དཔྱད་པ་བྱས་ཏེ། དེ་ལ་རིགས་པས་གནོད་པ་ཡོད་མེད་དང་། རང་གི་མྱོང་བ་དང་འགལ་བ་ཡོད་མེད་སོགས་ཀྱི་ཐོག་ནས་བརྟག་དཔྱད་བྱས་ཏེ། དེ་ནི་གནོད་པ་མེད་པ་ཞིག་དང་རིགས་པའི་ལམ་ནས་ངེས་ཤེས་འཐོབ་རྒྱུ་ཡོད་པ་ཞིག་ཡིན་ན། དེ་ལྟ་བུའི་ལམ་སྟོན་མཁན་གྱི་སྟོན་པ་དེ་ཡང་སྟོན་པར་འོས་པ་ཡིན། སྟོན་པ་དེ་ཡང་ཚད་མར་གྱུར་པ་བསླུ་བ་མེད་པའི་སྟོན་པ་ཞིག་ཡིན་པར་ཐག་བཅད་ཆོག་པ་ཡིན། དེ་ཡང་། སྣང་ཞིང་སྲིད་པའི་ཆོས་འདི་དག་རྒྱུ་རྐྱེན་རྟེན་འབྲེལ་འཛོམས་པའི་སྟེང་ནས་གྲུབ་པའམ། ལྟོས་ནས་གྲུབ་པ་ཡིན་པས་རང་དབང་བའམ་རང་ཚུགས་ཐུབ་པའི་སྡོད་ལུགས་མེད་ཅིང་། སྐྱེ་འཆི་འཕོ་འགྱུར་གྱི་རྣམ་འགྱུར་དང་བཟང་དང་ངན་གྱི་འགྱུར་བ་སྣ་ཚོགས་པ་འདི་དག་ཤིན་ཏུ་འཐད་པ་ཡིན།

སྟོན་པ་བཀའ་དྲིན་ཅན་གྱིས་ཆོས་རྣམས་ཀྱི་ཡིན་ཚུལ་འགྲེལ་བཤད་གསུངས་པ་རྣམས་ལ་གཞན་དང་མི་འདྲ་བའི་བྲོ་བ་ཞིག་རྙེད་རྒྱུ་ཡོད། དེ་ལྟ་བུའི་རྟེན་འབྱུང་གི་རྣམ་གཞག་གསུངས་པའི་རྩ་བ་ནི། རང་གཞན་སེམས་ཅན་སུ་དང་སུ་ཡིན་ན་ཡང་། སྡུག་བསྔལ་མི་འདོད་ཅིང་བདེ་བ་འདོད་པ། བདེ་སྐྱིད་ཀྱི་རྩ་བ་ནི་ཕན་པའི་བསམ་པ་ཡིན་པ་སོགས་ཀྱི་ཐོག་ནས་བསླབ་བྱ་གསུངས་པ་ཡིན་པས་དངོས་གནས་ང་རང་ཚོ་ལ་ཕན་ཐོགས་ཡོད་པ། ཁ་ཡོད་ལག་ཡོད་ཀྱི་འབྲས་བུ་བཟང་པོ་འབྱུང་རྒྱུ་ཡོད་པ། ཁ་ཡོད་ལག་ཡོད་ཀྱི་བདེ་སྐྱིད་སྐྲུན་པའི་ཐབས་ལམ་རིགས་པ་ཡང་དག་གི་སྒོ་ནས་འགྲེལ་བཤད་རྒྱག་རྒྱུ་ཡོད་པའི་ཆོས་སྟོན་མཁན་གྱི་སངས་རྒྱས་དང་། ཆོས་དེ་ཚུལ་བཞིན་དུ་སྒྲུབ་པའི་གྲོགས་དགེ་འདུན། དེ་གཉིས་དང་བཅས་དཀོན་མཆོག་གསུམ་པོ་འདི་བསླུ་བ་མེད་པའི་སྐྱབས་གནས་ཉག་གཅིག་ཡིན། དེ་ལྟ་བུའི་བསླུ་བ་མེད་པའི་སྐྱབས་གནས་དེ་ལ་སྐྱབས་སུ་སོང་བ་ཡིན་ན། ངན་འགྲོ་ངན་སོང་གི་གནས་ལས་ཐར་བའི་ཐབས་ལམ་ཡོད། དེ་ཡང་། སེམས་ལ་སྐྱབས་འགྲོའི་བློ་འཁུལ་ཆེན་པོ་ཞིག་འབྱུང་བའི་ཆེད་དུ། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་བླ་མ་ལྷའི་ཐུགས་ཀ་ནས་འོད་ཟེར་འཕྲོས་ཏེ། རང་གི་མདུན་གྱི་ནམ་མཁར་ཞལ་རང་ལ་ཚུར་གཟིགས་པའི་ཚུལ་གྱིས། སངས་རྒྱས་སྲས་དང་བཅས་པ་རྣམས་གསལ་བཏབ། དེ་དག་གི་སྐུ་གསུང་ཐུགས་ཀྱི་ཡོན་ཏན་རྣམས་དྲན་པར་བྱས། སྔར་ཕན་ཆད་དུས་ཡུན་དུ་མ་ཞིག་ལ་རང་ཉིད་ལ་ངན་འགྲོ་ངན་སོང་གི་སྡུག་བསྔལ་གྱིས་མནར་མྱོང་ཞིང་། མ་འོངས་པ་ལ་ཡིན་ན་ཡང་། མནར་བར་འགྱུར་བར་ངེས་པ་ཡིན་པས། དེ་ལྟ་བུའི་སྡུག་བསྔལ་གྱིས་མནར་ཚུལ་དྲན་པའི་སྒོ་ནས་འཇིགས་སྐྲག་གི་བསམ་པས་ཡིད་ཁྱེད་ཤེས་ཀྱིས་ཀུན་ནས་བསླངས་ཏེ་སྐྱབས་སུ་འགྲོ་བའི་སྐྱབས་འགྲོ་དང་། དེ་ཡང་། ད་ལྟ་གཞན་རྒྱུད་ལ་གྲུབ་ཟིན་པའི་མཆོག་གསུམ་ལ་ཉེས་ཅན་ཁ་དྲག་ལ་རྒྱབ་རྟེན་བཅོལ་བ་བཞིན། ཡིད་ཁྱེད་ཤེས་ཀྱི་བསམ་པས་སྐྱབས་སུ་འགྲོ་དགོས།

མ་འོངས་པ་ལ་རང་གི་ཐོབ་བྱར་གྱུར་པའི་དཀོན་མཆོག་གསུམ་པོ་དེ་ཡང་ཐོབ་བྱར་ཁས་བླངས་པའི་སྒོ་ནས་སྐྱབས་སུ་འགྲོ་དགོས། དེ་ལྟ་བུའི་ཚུལ་གྱིས་སྐྱབས་འགྲོ་བྱས། བདུད་རྩི་འབེབས་སྦྱང་བྱས། སྐྱབས་སུ་སོང་བ་ཙམ་གྱིས་མི་ཆོག་པར་སྐྱབས་འགྲོའི་བསླབ་བྱ་ལ་ཚུལ་བཞིན་དུ་བསླབ་དགོས། བསླབ་བྱའི་གཙོ་བོ་ནི་ལས་འབྲས་བསྲུང་བ་འདི་ཡིན་པས། དེ་ཡང་། ལས་དང་འབྲས་བུའི་རྣམ་གཞག་ཅེས་པ་ནི། རྟེན་འབྱུང་བསླུ་བ་མེད་པའི་རང་བཞིན་ཅན་ནམ་རང་གི་ངང་གིས་ཆོས་ཉིད་ཀྱིས་འགྲོ་སྟངས་ཤིག་དང་ཁྲིམས་ལྟ་བུ་ཞིག་ཡོད། བཟང་པོ་བྱས་ན་བཟང་པོ་འབྱུང་བ་དང་ངན་པ་བྱས་ན་ངན་པ་འབྱུང་ཞེས་རྒྱུ་བཟང་ངན་གང་འདྲ་ཞིག་ཡིན་ན་ཡང་། དེ་དང་རྗེས་སུ་མཐུན་པའི་འབྲས་བུ་སྣ་ཚོགས་པ་ཞིག་ཡོད་པའི་ལས་དང་འབྲས་བུའི་ཚུལ་ལ་དཔྱད་པ་བྱས་ཏེ། བསམ་བློ་བཏང་ནས་ཡིད་ཆེས་དང་མོས་པའི་ཐོག་ནས། ཚང་མ་སྡུག་བསྔལ་མི་འདོད་པ་ཡིན་པས་སྡུག་བསྔལ་གྱི་རྒྱུ་སྡིག་པ་མི་དགེ་བའི་ཕྱོགས་དེ་དག་ཤེས་པར་བྱས་ནས་དེ་སྡོམ་དགོས། ང་རང་ཚོས་བདེ་བ་འདོད་པ་ཡིན་པས་བདེ་བ་འགྲུབ་བྱེད་ཀྱི་རྒྱུ་དགེ་བའི་ཕྱོགས་ཤེས་པར་བྱས་ནས་ཆེད་དུ་གཉེར་ནས་བསྒྲུབ་དགོས།

དེ་ཡང་། སྒོ་གསུམ་ནས་ཐོན་པའི་ཉེས་སྤྱོད་མང་པོ་ཞིག་ཡོད་པ་རྣམས། མཛོད་ལས། དེ་ལས་ཆེ་ལོང་བསྡུས་ནས་ནི། །དགེ་དང་མི་དགེ་ཅི་རིགས་པར། །ལས་ཀྱི་ལམ་ནི་བཅུར་གསུངས་སོ། །ཞེས་གསུངས་པ་ལྟར་མི་དགེ་བཅུ་གསུངས། མི་དགེ་བཅུ་པོ་དེ་དག་ཤེས་པར་བྱས་ནས། དེ་ཡང་། ཆེད་མངགས་སྤོང་སེམས་ཀྱིས་ཀུན་ནས་བསླངས་ཏེ་སྡོམ་པའི་དཀར་པོ་དགེ་བའི་ཆོས་བཅུའི་ཁྲིམས་ལ་བསླབས་ན། ཕྱི་མར་ངན་འགྲོ་ངན་སོང་གི་གནས་ལ་མི་འགྲོ་བར་མངོན་མཐོ་ལྷ་མིའི་ལུས་རྟེན་བཟང་པོ་ཞིག་འཐོབ་ཐུབ། དེ་ཡང་། རང་གིས་ལམ་སྒོམ་པའི་ཚེ་ས་ཆོད་ཆེན་པོ་འབྱུང་བ་དང་། གཞན་དོན་རླབས་པོ་ཆེ་འབྱུང་བ་ལ་རྟེན་གྱི་ཆ་ཐམས་ཅད་ནས་ཕུན་སུམ་ཚོགས་པ་ཞིག་བྱུང་ན་དེའི་ཚོད་ཀྱིས་དོན་རླབས་ཆེན་པོ་སྒྲུབ་ཐུབ། རྣམ་སྨིན་གྱི་ཡོན་ཏན་ཚེ་རིང་བ་དང་། ལོངས་སྤྱོད་ཆེ་བ་དང་། སྟོབས་རྒྱས་པ་དང་། སྟོབས་དང་ལྡན་པ་ལ་སོགས་པའི་ཡོན་ཏན་ཚང་བའི་རྒྱུ་ཚོགས་ལ་ད་ལྟ་ནས་ཐབས་ཤེས་བྱེད་ཅིང་། ང་རང་ཚོས་ཕྱིན་ཆད་སྡིག་པ་ལ་ཉེས་དམིགས་སུ་བལྟས་ནས་སྡིག་པ་སྡོམ་པ་དང་། སྔར་ཕན་ཆད་དུ་སྡིག་པ་མང་པོ་བསགས་ནས་ཡོད་པ་རྣམས་ལ་འགྱོད་པའི་སེམས་ཀྱིས་བཤགས་སྡོམ་དང་། དུས་རྒྱུན་ལྡན་ནས་ཕྱག་འཚལ་སྐོར་སྦྱོང་བྱེད་པ་སོགས་ཀྱིས་མཚོན་པའི་ཚེས་བཟང་དུས་བཟང་ལ་དམིགས་སུ་བསལ་ནས་སྡོམ་པ་ལེན་པ་དང་། ཐེག་ཆེན་གསོ་སྦྱོང་ལེན་པ། གཟུངས་སྔགས་ཟབ་མོ་འདྲེན་པ། ཕྱག་འཚལ་སྐོར་བ་བྱེད་པ། བྱང་ཆུབ་ཀྱི་སེམས་སྒོམ་པ། སྟོང་པ་ཉིད་ཀྱི་ལྟ་བ་སྒོམ་པ། ལྷ་ཡི་རྣལ་འབྱོར་སོགས་ཀྱི་ཐོག་ནས་ཞི་ལྷག་ཟུང་འབྲེལ་གྱི་ཏིང་ངེ་འཛིན་སྒོམ་པ་སོགས་བྱས་ན། སྡིག་པ་འདག་པའི་ཆེད་དུ་དམིགས་ནས་དགེ་བ་གང་དང་གང་བསགས་པ་རྣམས་གཉེན་པོ་ཀུན་སྤྱོད་ཀྱི་སྟོབས་སུ་འགྲོ་བ་ཡིན།

དེ་ལྟ་བུའི་ཐོག་ནས་བཤགས་སྡོམ་ཡག་པོ་ཞིག་བྱོས། འདི་ཡན་ཆད་ཀྱིས་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་སྦྱོང་ཚུལ་གྲུབ་པ་ཡིན། འདིས་བསྐྱར་བཤད་དེ་འགྲིགས་པ་ཡིན།

བཤད་པ་དང་པོ།

དེ་ཡང་། སྐལ་ལྡན་གྱི་སྐྱེས་བུ་སངས་རྒྱས་ཀྱི་སར་བགྲོད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང་འཇམ་མགོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ཡབ་སྲས་ཀྱི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་ཁྲིད། ཁྲིད་ཆེན་བརྒྱད་དུ་བཞུགས་པའི་ནང་ཚན་ལམ་རིམ་བདེ་ལམ་གྱི་ཉམས་ཁྲིད་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་པས། དེ་ཡང་། ས་བཅད་ཀྱི་དབང་དུ་བྱས་ན། ཆོས་ཁུངས་བཙུན་པར་བསྟན་པའི་ཕྱིར་མཛད་པ་པོའི་ཆེ་བ་བསྟན་པ་དང་། གདམས་ངག་ལ་གུས་པ་བསྐྱེད་པའི་ཕྱིར་ཆོས་ཀྱི་ཆེ་བ་བསྟན་པ་དང་། ཆེ་བ་གཉིས་དང་ལྡན་པའི་ཆོས་ལ་ཉན་བཤད་ཇི་ལྟར་བྱ་བ་དང་། གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་ཞེས་རྩ་བའི་ས་བཅད་བཞི་གསུངས།

གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བཤད་པ་དེ་ལ། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་གཉིས། བསྟེན་ནས་བློ་ཇི་ལྟར་སྦྱང་བའི་རིམ་པ་ལ། དལ་བའི་རྟེན་ལ་སྙིང་པོ་བླང་བའི་ཕྱིར་དུ་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས། སྙིང་པོ་ཇི་ལྟར་ལེན་པའི་ཚུལ་བཤད་པ་དེ་ལ། སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་དང་། སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་དང་། སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ་དང་གསུམ་གསུངས།

སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་བཤད་པ།

ཐར་པ་དོན་གཉེར་གྱི་བློ་བསྐྱེད་པ།

གཉིས་པ་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་བཤད་པ་དེ་ནི། གཉིས་པ་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་ལ་གཉིས། ཐར་པ་དོན་གཉེར་གྱི་བློ་བསྐྱེད་པ་དང་། ཐར་པར་འགྲོ་བའི་ལམ་གྱི་རང་བཞིན་གཏན་ལ་དབབ་པའོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། ཞེས་པ་ནས། དེ་ལས་ཐར་འདོད་ཀྱི་བློ་ཤུགས་དྲག་རང་གཞན་གྱི་རྒྱུད་ལ་སྐྱེས་པར་བསམ་མོ། །གཉིས་པ་དངོས་གཞི་ལ་གཉིས། འཁོར་བ་སྤྱིའི་སྡུག་བསྔལ་བསམ་པ་དང་། སོ་སོའི་སྡུག་བསྔལ་བསམ་པའོ། །

འཁོར་བ་སྤྱིའི་སྡུག་བསྔལ་བསམ་པ།

དང་པོ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། སྤྱི་བོའི་བླ་མ་ལྷའི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དེ་དང་དེའི་གེགས་བྱེད་སྦྱངས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་ལ་ཁ་སང་བཀའ་མོལ་བྱུང་བ་བཞིན། བར་དུ་བདག་ནི་བཟློག་པ་དང་། །ཞེས་གསུངས་པ་ལྟར། བདག་ཏུ་འཛིན་པའི་འཆིང་བ་ཅུང་ཟད་ལྷོད་པ་སྔོན་དུ་སོང་བའི་ཐོག་ནས། གང་ལྟར་ཆོས་དང་གང་ཟག་གི་བདག་ཏུ་འཛིན་པའི་བདག་འཛིན་ཟད་པར་སྤངས་ཏེ། ཐར་པ་ཞི་བའི་གོ་འཕང་མངོན་དུ་བྱེད་པ་ཞིག་བྱུང་ན་དངོས་གནས་དྲང་གནས་གཏན་དུ་བདེ་བ་ཡིན། གཏན་དུ་བཙན་ས་ཟིན་པ་ཡིན།

དེ་མ་གཏོགས་པའི་འཕྲལ་སེལ་གྱི་སྲིད་པའི་ཕུན་ཚོགས་ཇི་ཙམ་པ་ཞིག་ཐོབ་ནའང་། སྲིད་པའི་ཕུན་ཚོགས་ཐོབ་པ་དེ་ཕྱོགས་གཅིག་ནས་སྡུག་བསྔལ་གྱི་སྡུག་བསྔལ་མངོན་གྱུར་པ་ཤུགས་དྲག་པོ་རེ་ཞིག་མི་མྱོང་བར་བཀག་འགྱངས་བྱས་པ་ཙམ་ལས་ད་དུང་ངན་འགྲོ་ངན་སོང་གི་གནས་སུ་སྐྱེ་བ་ལ་རྐྱེན་དང་ཕྲད་ན་དེ་མ་ཐག་སྐྱེ་ངེས་པ་ཡིན། རེ་ཞིག་མངོན་མཐོའི་ཕུན་ཚོགས་ཐོབ་པ་ཙམ་གྱིས་ཕུགས་ལ་ཕན་པ་རྩ་བ་ཉིད་ནས་མེད། དེ་ཙམ་དུ་མ་ཟད་ཞིབ་ཏུ་བརྟགས་ན་འདོད་པའི་ལྷ་མི་དང་། དེ་བཞིན་ཁམས་གོང་གི་ལྷ་གནས་སོགས་སུ་སྐྱེས་ནས་སྡུག་བསྔལ་གྱི་སྡུག་བསྔལ་མངོན་གྱུར་པ་མེད་པའི་ཚོར་བ་བཏང་སྙོམས་འབའ་ཞིག་ལ་གནས་པ། རྟེན་གྱི་ཆ་ནས་གང་ལ་གང་འཚམ་ལྷ་གནས་མཐོན་པོ་ཞིག་ཐོབ་ཡོད་ཀྱང་དེ་ཐམས་ཅད་སྡུག་བསྔལ་བའི་རང་བཞིན་ཅན་ཡིན།

གང་ལྟར་གནས་ངན་ལེན་དང་རྗེས་སུ་འབྲེལ་བའི་ལས་དང་ཉོན་མོངས་པའི་གཞན་དབང་ཅན་ཡིན་པས། སྐྱིད་པོ་གཏན་ནས་མེད་པ་ཁ་སང་ཁེ་ཉིན་བཀའ་མོལ་བྱུང་། ང་རང་ཚོ་ལ་མགོ་ན་བ་དང་ལུས་ལ་ནད་ན་ཚ་ཟུག་གཟེར་དྲག་པོ་བྱུང་བའི་སྐབས་ཀྱི་སྡུག་བསྔལ་དེ། དུད་འགྲོ་ཚུན་ཆད་ཀྱིས་ཀྱང་ཤེས་པའི་སྡུག་བསྔལ་ཞིག་ཡིན་པས་སྡུག་བསྔལ་གྱི་སྡུག་བསྔལ་ཡིན། དེ་ལྟ་བུའི་སྡུག་བསྔལ་གྱི་སྡུག་བསྔལ་ལ་འཇིགས་ནས་དེ་ལས་ཐར་འདོད་ཕྱུགས་ལའང་ཡོད་པས་དུད་འགྲོ་རྣམས་ལ་ཡང་འབྱུང་བཞིན་ཡོད། ཡང་། སྤྱིར་བཏང་ཡོངས་གྲགས་བདེ་སྐྱིད་དུ་རྩི་བ། དཔེར་ན། ཟས་གོས་གནས་མལ་ཕུན་སུམ་ཚོགས་པ་ཞིག་བྱུང་བའི་ཐོག་ནས་བདེ་འཇམ་འཇམ་དང་འབོལ་ཤིག་ཤིག་ཡོད་པའི་བདེ་སྐྱིད་དེ་ལ་ཞིབ་ཏུ་བསམ་བློ་བཏང་ན། འགྱུར་བའི་སྡུག་བསྔལ་གྱི་རང་བཞིན་ལས་མ་འདས། འཕྲལ་དུ་ཡིད་ཚིམ་པ་སིམ་པའི་མྱོང་བ་ལྟ་བུ་ཞིག་བྱུང་ནས་བདེ་སྐྱིད་ཙམ་བྱུང་བ་ཡིན་ནའང་། དེའི་རྒྱུ་བསྟེན་དྲགས་ན་སྡུག་བསྔལ་འདྲེན་མཁན་ཞིག་ཡིན་པ་བཞི་བརྒྱ་པའི་ནང་དུ་གསུངས་པ་བཞིན་ཡིན། ད་ལྟར་ང་རང་ཚོ་ལ་བདེ་བ་ལྟ་བུར་མངོན་པའི་ཆོས་དེ་དང་དེའི་རྒྱུ་ལ་མཐའ་གཅིག་ཏུ་མུ་མཐུད་ནས་བསྟེན་དྲགས་ན། གང་འཚམ་ཞིག་ནས་སྡུག་བསྔལ་སྐྱེད་བྱེད་ཀྱི་རྒྱུར་འགྱུར་ངེས། དེའི་ཕྱིར། ང་རང་ཚོའི་འཇིག་རྟེན་ཕལ་པའི་བདེ་སྐྱིད་ཕལ་མོ་ཆེ་སྡུག་བསྔལ་ཆེ་རིམ་ནས་འགགས་ཏེ། དེ་འགགས་པའི་ཤུལ་ལ་བདེ་བ་ལྟ་བུར་མངོན་པ་ལས་ངོ་བོ་ཉིད་ཀྱིས་བདེ་བ་མིན།

གང་ལྟར་སྤྱིར་བཏང་འཇིག་རྟེན་ཡོངས་གྲགས་སུ་བདེ་སྐྱིད་དུ་བརྩི་བ་རྣམས་འགྱུར་བའི་སྡུག་བསྔལ་གྱི་རང་བཞིན་ཅན་ཡིན་པས། དེའི་ཆ་ནས་ཡིན་ན་ཡང་། མཐའ་བཙན་པོ་ཞིག་དང་ཕུགས་བཟང་པོ་ཞིག་མེད་པ་གསལ་ཐག་ཆོད་ཡིན། ལྷག་པར་དུ་ལས་དང་ཉོན་མོངས་པའི་གཞན་དབང་དུ་ཡོད་པའི་གཞན་དབང་གི་རང་བཞིན་དེ་མ་དོར་ཕྱིན་ཆད། རང་དབང་བྲལ་བའི་གཞན་དབང་དུ་ཡོད་པའི་རིང་ལ་སྡུག་བསྔལ་བའི་རང་བཞིན་ཅན་ཡིན། གཞན་གང་གི་དབང་དུ་ཡོད་པའི་གཞན་དེ་ཡང་བཟང་པོ་ཞིག་དང་ཡག་པོ་ཞིག་ཡིན་ན་དེའི་གཞན་དབང་དུ་གྱུར་ན་སྐྱོན་གང་ཡང་མེད་ཀྱང་། ཁ་སང་བཀའ་མོལ་བྱུང་བ་བཞིན་ཉོན་མོངས་དུག་གསུམ་གྱི་གཞན་དབང་དུ་ཡོད་པས་གྲ་འགྲིག་པ་ཞིག་དང་བཀྲ་ཤིས་པ་ཞིག་མེད་པ་ཤེས་གསལ་ཡིན། ཉོན་མོངས་ཞེས་པ་འདིའི་མིང་ཁོ་རང་གི་ཆ་ནས་ཁོ་སྐྱེས་ཙམ་ཉིད་ནས་རང་རྒྱུད་ལྡན་གྱི་གང་ཟག་ཉོན་མོངས་པར་བྱེད་པའམ། མི་སྐྱིད་པར་བཟོ་བ་དང་མ་ཞི་བར་བཟོ་མཁན་ཞིག་ཡིན་པས་ཉོན་མོངས་ཞེས་པ་ཡིན། མ་ཞི་བའམ་རབ་ཏུ་མ་ཞི་བ་དང་མི་སྐྱིད་པ་བཟོ་མཁན་ཞིག་ཡིན་པས་དེའི་གཞན་དབང་དུ་ཡོད་ཕྱིན་ཆད་ལ་ཕུགས་བཟང་པོ་ཞིག་མེད་པ་ཤེས་གསལ་ཡིན།

སེམས་ཀྱི་རྒྱུད་ལ་ཇི་སྲིད་ཉོན་མོངས་པའི་དགྲ་བོ་ཞེས་དངོས་གནས་དྲང་གནས་དགྲ་བོ་དྭངས་མ་དེ་རང་གི་སྙིང་དབུས་སུ་ཐོགས་ཐོགས་རེག་རེག་མེད་པར་ཉོན་མོངས་རང་དགར་འདུག་ཆོག་པའི་གནས་ཚུལ་ཡོད་པའི་རིང་ལ་ཕྱི་ལྟར་དུ་འདྲ་ཆགས་པོ་ཇི་འདྲ་ཞིག་ཡིན་ནའང་ནང་ལྟར་དུ་རུལ་ནས་བསྡད་ཡོད། ཇི་སྲིད་ཉོན་མོངས་པ་ལ་མགོ་འབུལ་ལུས་འབུལ་ཞུས་ནས་ཉོན་མོངས་པ་ལ་སྐྱབས་བཅོལ་ཏེ། ཉོན་མོངས་པ་ཐུགས་དམ་གྱི་མཐིལ་དུ་བཟུང་ནས་ཡོད་པའི་རིང་ལ་སྐྱིད་པོ་གཏན་ནས་མེད་པ་ནི་བསམ་བློ་ཡག་པོ་ཞིག་བཏང་ན་ཤེས་ཐུབ། ཕྱི་རོལ་གྱི་དགྲ་ཞིག་ཡིན་ན་དེ་ལ་གཡོལ་ཐུབ་པ་ཡོད།

དགྲ་དེ་ལས་རེ་ཞིག་བཟློག་པའི་ཐབས་སུ་དཔུང་གཞན་ཞིག་ལ་སྐྱབས་བཅོལ་བའི་གོ་སྐབས་ཤིག་འབྱུང་སྙམ། དགྲ་རང་གི་ནང་ལ་ཡོད་པའམ་རང་གི་རྒྱུད་སྟེང་དུ་ཡོད་པ་ཡིན་ན་དེ་ལ་ཧ་ཅང་ཧ་ཅང་བྱེད་རྒྱུ་མེད་པ་ལྟ་བུ་ཞིག་རེད། འབྲོ་ས་ནི་གང་ཡང་མེད། སོ་སོ་རང་གིས་བརྩོན་པའི་སྟོབས་བསྐྱེད་ནས་རང་རྒྱུད་ཀྱི་ཉོན་མོངས་འདི་སྤོང་བའི་ཐབས་ཤེས་བྱེད་པ་ལས་ཕྱི་ལོགས་ནས་སྐྱབས་གཞན་ཞིག་འཚོལ་ཐུབ་པ་ཁག་པོ་རེད། ཇི་སྲིད་ཉོན་མོངས་པའི་གཞན་དབང་དུ་ཡོད་པའི་རིང་ལ་ཐབས་ཤེས་གང་འདྲ་ཞིག་བྱེད་དགོས་བྱུང་ཡང་ཉོན་མོངས་པའི་དགྲ་ལས་རྒྱལ་ཐུབ་པ་ཞིག་ཨེ་འབྱུང་མི་འབྱུང་མ་བལྟས་པར་ཐབས་མེད། ཉོན་མོངས་པའི་གཞན་དབང་དུ་སོང་ནས་བདེ་སྐྱིད་ཅིག་ཡོད་ན་ད་ཚོད་ཡོད་དགོས་ཚོད་ཡིན། ཉོན་མོངས་ལ་ཆ་བཞག་ན་ང་ཚོའི་རྒྱུད་ལ་ལག་མི་ཐོགས་པ་ཞིག་ཡོད།

ཉོན་མོངས་སྐྱེ་བའི་རྐྱེན་ཕྲ་མོ་ཞིག་དང་ཕྲད་པ་ཡིན་ན་ཡང་། ཉོན་མོངས་བདེ་བླག་ཏུ་སྐྱེ་ཐུབ། དེ་ཙམ་གྱི་ཐོག་ནས་ང་ཚོར་བདེ་སྐྱིད་འབྱུང་གི་ཡོད་ན་ད་ཚོད་བདེ་སྐྱིད་འདོད་པ་ཁེངས་པ་ཞིག་དང་། བདེ་སྐྱིད་ཀྱིས་ཡོངས་སུ་ཚིམ་པ་ཞིག་འབྱུང་དགོས་ཚོད་ཡིན་མོད། བཀྲ་མི་ཤིས་པ་ཁ་ཆག་སྣ་རལ་ཞིག་གི་ཐོག་ནས་རང་ཉིད་ལ་ཆ་བཞག་ན་ཡང་ཁ་ཆག་སྣ་རལ། མི་ཚེ་སྐྱེས་པའི་ཉིན་མོ་དེར་སྐྱེ་བའི་སྡུག་བསྔལ་གྱིས་ནོན། མི་ཚེ་མཐའ་མ་བསྡུ་བ་དེ་ཡང་འཆི་བའི་སྡུག་བསྔལ་གྱིས་ནོན། མགོ་བཙུགས་པ་དེ་ཡང་ལྟས་ངན་གྱི་ཐོག་ནས་མགོ་བཙུགས། མཇུག་ལྡོག་པ་དེ་ཡང་ལྟས་ངན་པའི་ཐོག་ནས་མཇུག་ལྡོག་པ་རེད། མི་ཚེ་གསོན་པའི་རིང་ལ་ཡིན་ན་ཡང་། བཀྲ་མི་ཤིས་པ་ཤ་སྟག་ཅིག་གི་ངང་ནས་མི་ཚེ་བསྐྱལ་བ་འདི་ནི་འཁོར་བའི་རང་བཞིན་རེད། འཁོར་བ་ཞེས་པ་དེ་འདི་ལྟ་བུ་ཞིག་ལ་བཤད་དགོས། འདིའི་རྩ་བ་ནི་ཕུང་པོ་སྡུག་དྲགས་ནས་བྱུང་བ་ག་ལ་ཡིན།

ཉོན་མོངས་པའི་གཞན་དབང་དུ་ཡོད་པའི་དབང་གིས་བྱུང་བ་ཡིན་པས། ཇི་སྲིད་ཉོན་མོངས་པའི་འཆིང་ཐག་ལས་ཐར་ཏེ། ཉོན་མོངས་པ་ལ་སྣ་ཐག་སྤྲོད་མི་དགོས་པར་ཉོན་མོངས་པ་ལ་ག་ལེར་བཞུགས་ཟེར་བའི་གནས་ཚུལ་ཞིག་མ་བྱུང་བར་དུ་བྱ་ལོང་བྱེད་ལོང་དང་དབུགས་གཏོང་ལོང་ཙམ་ཡང་མེད་པ་ཞིག་ཏུ་གྱུར་འདུག །དེ་ལྟ་བུ་ཞིག་རེད་མི་འདུག་གམ། དེ་ལ་བྱེད་རྒྱུ་གང་ཡང་མི་འདུག །ང་ཚོས་ཉོན་མོངས་པ་ལ་ཁ་གཏོང་ཁུལ་བྱས་པ་ནི། ཉོན་མོངས་པ་ལ་ལྐོག་ལབ་བརྒྱབ་པ་ལྟ་བུ་རེད། རྒྱ་མི་ལ་ལྐོག་ལབ་བརྒྱབ་པ་ལྟ་བུ་ཙམ་ལས་ཉོན་མོངས་ལ་ཧ་ཅང་འགུལ་སྐྱོད་མི་ཐེབས། ཐོག་མ་མེད་པ་ནས་དུས་ད་ལྟའི་བར་དུ་ང་རང་ཚོའི་སེམས་སྟེང་དུ་ཉོན་མོངས་ལ་གནོད་པ་སྐྱེལ་མཁན་ཞིག་བྱུང་མ་མྱོང་བ་ཡིན་པས་ཉོན་མོངས་བག་ཕེབས་པོ་དང་སྐྱིད་ཐག་ཆོད་བྱས་ཏེ་བསྡད་ཡོད། སྔོན་ལ་ཉོན་མོངས་ཞེས་པ་ངོ་ཤེས་པར་བྱས། ཉོན་མོངས་ཞེས་པ་དེ་ཐབས་རྡུགས་གང་འདྲ་ཡིན་པ་ཡག་པོ་ཞིག་ཤེས་པར་བྱས་ཏེ། རྣག་ཐོག་མེ་བཙའ་བཏབ་པ་བཞིན་ཉོན་མོངས་པ་གནད་འགག་ཡོད་ས་ཞིག་ནག་ཐིག་ལྟ་བུར་བསྒྲུགས་ནས་ཁ་གཏད་གཅོག་དགོས་པ་ཡིན།

ནང་པ་སངས་རྒྱས་པའི་ཆོས་ཀྱི་ཉམས་ལེན་བྱེད་སྟངས་ནི། སྟོང་ཉིད་རྟོགས་པའི་ལྟ་བ་ཞེས་པ་འདི་ཉོན་མོངས་པ་ཐམས་ཅད་ཀྱི་རྩ་བའམ་གཞི་བཅོལ་སའི་ཉོན་མོངས་བདེན་འཛིན་གྱི་གཉེན་པོ་ལ་འགྲོ་ཐུབ་པ་བྱུང་ན། ནད་བརྒྱ་ཐུན་གཅིག་ཏུ་གྲོལ་བ་ལྟར་འགྱུར་བ་ཡོད། མཁྱེན་སོང་ངམ། དེ་ནས་བསྐྱར་ཟློས་ཞུ་དགོས་པ་མེད། མདོར་ན། སྡུག་བསྔལ་གྱི་རྩ་བ་དེ་ང་རང་ཚོའི་རྒྱུད་ལ་བརྟན་ཆགས་ནས་ཡོད་པའི་རིང་ལ་གནས་སྐབས་སྡུག་བསྔལ་ཛ་དྲག་དེ་ལས་ཐར་ཏེ་ཕྲན་བུ་ཉུང་དུ་སོང་ན་ཡང་དེ་ཙམ་གྱིས་ཕུགས་བཙན་པོ་མེད། དཔེར་ན། མི་ནག་ཅན་གསོད་པར་ངེས་པ་ཞིག་ལ་ཉིན་རེ་བཞིན་དུ་ཁྲིམས་ཀྱི་ཆད་པ་ཕོག་པ་དེ་དག་ངོ་ཆེན་ཞིག་གི་ཐོག་ནས་ཕྲན་བུ་སྲབ་ཏུ་སོང་བ་ཡིན་ན་ཡང་། དེ་ཙམ་གྱིས་ཡིད་ཚིམ་པ་ཞིག་དང་ཆོག་ཤེས་པ་མེད།

གང་ཡིན་སྙམ་ན། ཁོ་གསོད་པར་ངེས་པ་རེད། དཔེ་དེ་བཞིན་དུ་ང་རང་ཚོ་ཡང་ལས་དང་ཉོན་མོངས་པའི་གཞན་དབང་དུ་སོང་ནས་ངན་འགྲོ་ངན་སོང་དུ་སྐྱེ་བའི་ལས་ད་ལྟ་མེད་ན་ཡང་། དེ་མ་ཐག་ལ་ལས་གསར་དུ་གསོག་པའི་ཆ་རྐྱེན་ཆ་ཚང་ཡོད་པའི་འོག་ལ། གནས་སྐབས་མངོན་མཐོའི་ལུས་རྟེན་ཙམ་ཐོབ་པ་ཡིན་ན་ཡང་། དེས་ཡིད་བརྟན་འཕེར་བ་རྩ་བ་ཉིད་ནས་མེད། དེ་ཙམ་དུ་མ་ཟད་འཁོར་བ་འདིར་ལས་ཉོན་གྱི་དབང་གིས་སྐྱེ་བ་ཞིག་བླངས་ཕྱིན་ཆད་སྡུག་བསྔལ་གྱི་རང་བཞིན་ལས་མ་འདས་པ་ཡིན་ལུགས་ནི། ངེས་པ་མེད་པའི་ཉེས་པ་ཞེས་དགྲ་གཉེན་དུ་འགྱུར་བ་དང་གཉེན་དགྲ་རུ་འགྱུར་བའི་དགྲ་གཉེན་དུ་ངེས་པ་མེད་པའི་ཉེས་པ་དང་། དེ་ནས་ངོམས་པ་མེད་པའི་ཉེས་པ་ཞེས་འཁོར་བའི་ཕུན་ཚོགས་ལ་ཇི་ཙམ་ལོངས་སྤྱད་ནའང་། དེས་ངོམས་པ་མེད་པར་ད་དུང་འདོད་སྲེད་ཆེ་རུ་ཆེ་རུ་སོང་བའི་སྒོ་ནས་ངོམས་མི་ཤེས་པའི་ཉེས་པ། སྔོན་ཐོག་མ་མེད་པ་ནས་དུས་ད་ལྟའི་བར་དུ་སྐྱེ་བ་འདི་མ་བླངས་བྱ་བ་དང་ལུས་འདི་མ་བླངས་བྱ་བ་མེད་པས། ང་རང་ཚོའི་འཁོར་བའི་གནས་འདི་ལ་དུས་ད་ལྟའི་བར་དུ་གཅིག་གིས་གཅིག་ལ་ཕན་ཚུན་འཁྲུག་པ་བརྒྱབ། གསོད་རེས་བཏང་སྟེ་མགོ་བོ་བཅད་པ་སྤུངས་ན་ལྷུན་པོ་ལས་ཀྱང་མཐོ་བ་དང་། ནམ་མཁའི་མཐོངས་ཁེངས་པ་ལྟ་བུ། གཉེན་ཕན་ཚུན་འདུས་པ་བྲལ་བའི་མཚམས་སུ་མིག་ཆུ་བཏང་བའི་མཆི་མའི་ཐིགས་པ་བསགས་ན། རྒྱ་མཚོ་ལས་ཀྱང་ལྷག་པའི་ཚོད་ཡིན། འབུ་སྲིན་སོགས་སུ་སྐྱེས་ནས་ས་ལུད་སོགས་ཟོས་པ་དེ་དག་ད་ལྟ་ཁ་མ་བྲི་བར་སྟོན་རྒྱུ་ཡོད་ན། ས་གཞིའི་ཁམས་སུ་མི་ཤོང་བ་དང་ནམ་མཁའི་ཁམས་ཀུན་བཀང་ན་ཡང་ཁེངས་ཐུབ་པ་ལྟ་བུ་ཡོད་གསུངས།

གང་ལྟར་ང་རང་ཚོས་འདི་ལྟར་བསམ་བློ་ཞིག་བཏང་ན། གསོན་པའི་རིང་ལ་ཆ་བཞག་ན་ཡང་དུས་ད་ལྟའི་བར་དུ། ངོས་རང་ལ་ཆ་བཞག་ན་མི་ལུས་ཐོབ་སྟེ་ལོ་ང་བཅུ་ང་གྲངས་ཤིག་གསོན་ནས་མངོན་མཐོའི་ཕུན་ཚོགས་ཐོབ་ཡོད། ཐོབ་པ་དེ་ཡང་འདྲ་འདྲའི་ནང་ནས་མི་འདྲ་བ་ཞིག་ཐོབ་ཡོད་པས་ཡག་ཐག་ཆོད་ཐོབ་ཡོད། ཡིན་ན་ཡང་། སྡུག་བསྔལ་གྱི་རྐྱེན་ནང་ནས་མང་ཐག་ཆོད་འབྱུང་བཞིན་པ་དང་། ཕྱི་ལོགས་ནས་ཀྱང་སྡུག་བསྔལ་གྱི་རྐྱེན་མང་ཐག་ཆོད་ཅིག་འབྱུང་བཞིན་པ་རེད། དེ་ལྟར་གསོན་པའི་རིང་འདི་ལ་ད་ལྟའི་བར་དུ་ལུས་ཁོ་རང་གི་ངོས་ནས་སྙིང་པོ་གང་འདུག་པ། ལུས་ཁོ་རང་གི་ངོས་ནས་བསམ་བློ་ཞིག་བཏང་བ་ཡིན་ན་རྒྱུ་མི་གཙང་བ་ཕ་མའི་ཁུ་ཁྲག་འདུས་པ་ལས་སྐྱེས་པ། དེ་ཡང་ཕ་མའི་ཕ་མ་དང་། ཕ་མའི་ཕ་མ་ཡར་དེད་པ་ཡིན་ན་མི་ཐོག་བརྒྱ་སྟོང་དང་ཁྲི་འབུམ་སོང་བའི་མི་གཙང་བའི་ཉིང་ཁུ་དང་། ཉིང་ཁུའི་ནང་གི་ཡང་སྙིང་ཕབ་རྒྱུན་ལྟར་མར་ལ་བྱུང་བ། དེ་ལྟ་བུའི་མི་གཙང་བའི་ཕབ་རྒྱུན་གྱི་ཐོག་ནས་ལུས་གྲུབ། ཕ་ཡི་ཁུ་བ་དང་མ་ཡི་མངལ་ཁྲག་གཉིས་རང་གི་ལག་པའི་ནང་དུ་བླུགས་པ་ཡིན་ན། སྣ་ཁུང་འགེབ་དགོས་ཤིང་སྐྱུག་བྲོ་བ་ཞིག་ཡིན་པས་རྫས་བཟང་པོ་ཞིག་མིན། རྫས་མི་གཙང་བ་ཞིག་ཡིན། དེ་ལྟར་མི་གཙང་བར་རྩི་བའི་རྫས་ཤིག་ལས་ང་ཚོའི་ལུས་འདི་གྲུབ་པ་ཡིན། དེ་ལྟ་བུའི་མི་གཙང་བའི་རྫས་ལས་གྲུབ་ནས་གང་ལ་གང་འཚམ་ཞིག་ཏུ། མ་ཡི་མངལ་དུ་གནས་པའི་རིང་ལ་ཡིན་ནའང་མ་ཡི་མངལ་གནས་ཞེས་པ་འདི། མི་གཙང་བ་དང་དྲི་ང་བ་ཞིག་གི་ནང་དུ་མི་གཙང་བའི་རྫས་ཀྱི་ཁུ་བས་འཚོས་ནས་འདུག་དགོས། ཟླ་དགུ་ངོ་བཅུའི་རིང་ལ་དེ་ལྟར་བསྡད། དེ་ནས་བཙའ་བའི་གནས་སྐབས་སུ་ཆ་བཞག་ན་ཡང་མ་ལ་མའི་སྡུག་བསྔལ། བུ་ལ་བུའི་སྡུག་བསྔལ་གྱི་ཐོག་ནས་སྐྱེ་དཀའ་སེ་བྱས་ནས་བཙའ་བའི་སྡུག་བསྔལ། བཙས་ནས་ཀྱང་ལོ་དང་ཟླ་བ་སྦྲེལ་ནས་འབུ་ལྟ་བུའི་སྐྱབས་མེད་མགོན་མེད་ཉམ་ཐག་པའི་གནས་སྟངས་ཤིག་གི་འོག་ནས་དབུགས་མ་ཆད་ཙམ་དུ་སྲོག་འཚོ་བ་རེད། དེ་ཡང་། འགལ་རྐྱེན་མང་པོ་ཡོད་པའི་ཉམ་ཐག་པའི་གནས་ཚུལ་གྱི་འོག་ནས་ལོ་དང་ཟླ་བ་སྦྲེལ་ནས་བྱུང་། དེ་ལྟ་བུའི་ལུས་ལ་ཆ་བཞག་ན་ཡང་མི་གཙང་བའི་རང་བཞིན་ཅན་ཡིན་པ། ལུས་འདི་ལ་ང་ཡི་ལུས་ཞེས་རང་རང་གིས་རྩ་ཆེན་པོར་བརྩིས། མི་གཞན་གྱིས་ཡིན་ན་ཡང་། གཟུགས་བཟང་པོ་ཡིན་ན་ཕན་ཚུན་གཅིག་གིས་གཅིག་ལ་ཆགས་སེམས་སྐྱེས། དེ་ལ་སྐབས་རེར་ཕྲག་དོག་སྐྱེས། སྐབས་རེར་མིག་སེར་བརྒྱབ། དེ་ལྟར་ང་རང་ཚོའི་ལུས་འདི་ལ་བརྟེན་ནས་ཆགས་སྡང་དང་ང་རྒྱལ་སྐྱེས། མཐོ་བ་ལ་ཕྲག་དོག་སོགས་འདྲ་མི་འདྲ་མང་པོ་འབྱུང་གིན་ཡོད།

ཡིན་ན་ཡང་། ཆགས་པ་སྐྱེ་ས་དང་། ཕྲག་དོག་སྐྱེ་ས་དང་། ཁོང་ཁྲོ་སྐྱེ་སའི་ལུས་དེ་ཉིད་ཡིད་དུ་འོང་བ་ཞིག་རེད་དམ། རྫས་གཙང་བ་ཞིག་རེད་དམ། དྲི་ཞིམ་པ་ཞིག་རེད་དམ། རོ་མངར་བ་ཞིག་རེད་དམ། མགོའི་སྤྱི་གཙུག་ནས་རྐང་མཐིལ་བར་དུ་རང་བབ་ལ་བཞག་སྟེ་ཤ་དང་པགས་པ། ཁྲག །ཆུ་སེར། རྒྱུས་པ། རྩ། རུས་པ། རྐང་སོགས་ཀྱི་ཐོག་ནས་གྲུབ་པའི་མི་རེ་ངོ་རེ་ལ་བསམ་བློ་ཞིག་ཐོངས་དང་། དཔེར་ན། སྐབས་སྐབས་སུ་མཛུབ་མོ་གཅིག་གི་པགས་པ་ལེབ་ཅིག་གོག་ནས་ཡོད་པ་ལ་དུས་ཚོད་སྐར་མ་གཅིག་ཙམ་སོང་ན་ཧ་ཅང་མདོག་ཉེས་པོ་ཧྲང་ཏོ་ཞིག་ཏུ་འགྱུར་གྱི་འདུག །པགས་པའི་ངོ་བོ་ལ་བལྟས་པ་ཡིན་ན་ཡང་མི་སྡུག་པའི་རང་བཞིན། ཁྲག་གི་ངོ་བོ་ལ་བལྟས་པ་ཡིན་ན་མི་སྡུག་པའི་རང་བཞིན། རུས་པ་ལ་བལྟས་པ་ཡིན་ན་མི་སྡུག་པའི་རང་བཞིན། རྐང་ལ་བལྟས་ན་ཡང་མི་སྡུག་པའི་རང་བཞིན་ཞིག་མ་གཏོགས་མེད་ཀྱང་། ང་རང་ཚོས་ང་རང་ཚོར་ཚུལ་མིན་ཡིད་བྱེད་ཀྱི་རྣམ་རྟོག་གིས་བཟང་པོར་བལྟས། ང་རང་ཚོས་ང་རང་ཚོ་ཡིད་དུ་འོང་བར་བལྟས། རང་ཉིད་རང་ལུས་ལ་ཡང་ཆགས། གཞན་ལུས་ལ་ཡང་ཆགས། འདི་ལྟར་འདུག་པ་མ་གཏོགས་ངོ་ཐོག་མི་རེ་ངོ་རེའི་ཆ་ནས་ཡིད་དུ་འོང་བའི་ཆ་ཞིག་ཡོད་མེད་བསམ་བློ་གཏོང་དགོས་བྱུང་ན་ཧ་ཅང་སྐྱུག་བྲོ་པོ་ཡིན། ལུས་ཁོ་རང་ཡང་མི་གཙང་བའི་རྫས་འབའ་ཞིག་གི་གོང་བུ་ཞིག་ཏུ་གྱུར་ཡོད། དེ་ལས་ཕྱིའི་མེ་ཏོག་དང་ཕྱིའི་ཤིང་ནགས་བཟང་པོ་ལྟ་བུ་ལ་དྲི་ཞིམ་པོ་ཡང་ལྡན་པས་ཧ་ཅང་བཙོག་པ་མིན། ལུས་འདི་ཧ་ཅང་བཙོག་པ་དང་ཐབས་སྐྱོ་པོ་ཡིན་པས་དེ་ལས་ཕྱིའི་རྒྱུ་འདི་དག་གཙང་བ་ཡིན། དེ་ལྟ་བུའི་མི་གཙང་བའི་ལུས་འདི་འཚོ་བའི་དགོས་དོན་གང་ཡིན་སྙམ་ན། བཤང་གཅི་བཟོ་བའི་ཆེད་ཧ་ལམ་རེད། ངོས་ཀྱིས་དེ་ག་རང་དྲན་གྱི་འདུག །ངོས་རང་ལ་ཆ་བཞག་ན་དུས་ད་ལྟའི་བར་དུ་ལྟོ་ཆས་ཟོས་ཟོས་ནས། བོད་ལ་ཡོད་དུས་རྩམ་པ་ཟོས། རྒྱ་གར་དུ་འབྱོར་ནས་བག་ལེབ་ཟོས། དེ་ལྟར་ཟོས་ཟོས་ནས་འབད་པས་ཟོས་པའི་དགོས་དོན་ལ། ཉིན་རེར་བཤང་གཅི་གཏོང་དགོས་པ་འདུག །བཟའ་བ་དང་བཏུང་བ་ལོངས་སྤྱད་པ་ལ་བཤང་གཅི་བཟོ་བ་ཞིག་ལས་དགོས་པ་གཞན་པ་མི་འདུག །ད་ལྟའི་བར་དུ་ལོ་བཞི་བཅུ་ལྔ་བཅུར་འཚོ་ཡོད་པའི་རིང་ལ་ལྟོ་ཆས་ཟོས་པ་རྣམས་ཚུར་སྤུངས་པའམ། རྩམ་པ་རྩམ་ཁུག་རྣམས་ཡར་སྤུངས་པ་ཡིན་ན་ཇི་ཙམ་ཞིག་ཟོས་ཡོད་དམ། འབྲས་དང་གྲོ་ཕྱེ་སོགས་ཡར་སྤུངས་པ་ཡིན་ན་ཇི་ཙམ་ཞིག་ཟོས་ཡོད་དམ། དེ་ལྟར་བསམ་བློ་ཞིག་བཏང་ན་ཅུང་ཙམ་མི་བདེ་བ་ཞིག་འབྱུང་གི་འདུག །དེ་ལྟར་ཟོས་པས་ཕན་ཐོགས་གང་བྱུང་ཡོད་སྙམ་ན། རང་ཉིད་སྐྱིད་པོ་བྱུང་བ་ལ་ཡང་ཧ་ཅང་བལྟ་ས་མེད་པ། མི་ཚེ་སྡུག་པོ་མྱོང་བའི་ཆེད་དུ་སྲོག་འཚོ་བའམ། ཡང་ན། མི་གཙང་བའི་རྫས་སྲུང་སྐྱོབ་བྱེད་པའི་ཆེད་དུ་འཚོ་བ་ལྟ་བུ་ཡིན།

དེ་ལྟར་བསམས་ན་ང་རང་ཚོའི་མིའི་ལུས་ཞེས་པ་འདི་ཧ་ཅང་རྩ་ཆེན་པོ་ཡང་མིན་པ། ལུས་རྟེན་རྩ་ཆེན་པོ་མིན་པའི་མི་གཙང་བའི་རང་བཞིན་ཅན་གྱི་ཕུང་པོ་འདི་ལ་ང་རང་ཚོའི་རྣམ་ཤེས་འདི་ལས་ཀྱིས་སྦྲེལ་ཏེ། ཕུང་པོ་དེའི་འཁོར་དུ་སོང་བ་ཡིན་པས་སྡུག་བསྔལ་ཤ་སྟག་ལས་མེད་པར་གྱུར་པ་ཡིན། དེ་ཐམས་ཅད་ཀྱི་རྩ་བ་ཉོན་མོངས་ལ་ཐུག་པ་ཡིན་པས། སྐྱེ་བ་སྡུག་བསྔལ་གྱི་གནས་སུ་གྱུར་པས་སྡུག་བསྔལ་བ། སྐྱེ་བ་གནས་ངན་ལེན་དང་རྗེས་སུ་འབྲེལ་བས་སྡུག་བསྔལ་བ། སྐྱེ་བ་ཉོན་མོངས་ཀྱི་གནས་སུ་གྱུར་པས་སྡུག་བསྔལ་བ་སོགས་ལམ་རིམ་ཆེན་མོའི་ནང་དུ། སྡུག་བསྔལ་བརྒྱད་བསམ་པ་གསུངས་པ་འདི་དངོས་གནས་ནུས་པ་ཆེན་པོ་རེད། གང་ལྟར་གོང་དུ་བཤད་པ་བཞིན་སྐྱེ་བའི་ཐོག་མ་དང་སྐྱེ་བའི་མཇུག་གཉིས་སུ། སྡུག་བསྔལ་གྱིས་མགོ་བཙུགས་ཏེ་སྡུག་བསྔལ་གྱིས་མཇུག་བསྡུས། དེའི་བར་དེ་དག་ལ་སྡུག་བསྔལ་གྱི་རིམ་པ་མང་པོ་ཞིག་གིས་མི་ཚེ་བསྐྱལ་ནས་འདུག་པའི་གནས་ཚུལ་དེ་ལྟར་ཡིན། ང་རང་ཚོ་ལ་མིའི་ལུས་ཞེས་མངོན་མཐོ་ལྷ་མིའི་ལུས་རྟེན་ཐོབ་ཡོད། ཁ་སང་སྐད་ཆ་བྱུང་བ་བཞིན་རྨོ་ལགས་ཀྱིས་འཆི་དུས་དམྱལ་བར་མ་གཏོང་ཞེས་སྨོན་ལམ་བརྒྱབ་པ་ལྟར། ང་རང་ཚོ་ད་ལྟ་ཤི་ནས་དམྱལ་བར་སོང་མེད། བླ་མ་དཀོན་མཆོག་གི་ཐུགས་རྗེ་ཡིན་ན་ཡང་འདྲ། སྔ་མའི་སྐྱེ་བ་རིན་པོ་ཆེས། །ད་ལྟའི་མི་ལུས་རིན་ཆེན་སྩལ། །ཅེས་གསུངས་པ་ལྟར། སྔ་མའི་སྐྱེ་བ་རིན་པོ་ཆེ་དེས་ལུས་རྟེན་བཟང་པོ་འདི་ལྟ་བུ་ཞིག་བྱིན་ནས་ཡོད། གང་ལྟར་མངོན་མཐོའི་ལུས་རྟེན་ཐོབ་ནས་ཡོད་ཀྱང་། ཞིབ་ཏུ་བརྟགས་ན་མི་གཙང་བའི་རང་བཞིན་དང་སྡུག་བསྔལ་བའི་རང་བཞིན།

ཉོན་མོངས་པའི་གོང་བུ་ལྟ་བུ་ཡིན་པས་སྐྱེ་བ་འདི་ལ་མཐར་ཐུག་པ་ཞིག་ཨེ་ཡོད། སྐྱེ་བ་འདི་ལ་མཐའ་ཟད་པ་ཞིག་ཨེ་ཡོད། དེ་ལ་བསམ་བློ་གཏོང་བ་གལ་ཆེན་པོ་ཡིན། ང་རང་ཚོས་སྐྱེ་བ་མི་རེ་ངོ་རེ་ནས་བླངས་ཏེ། འདོད་སྲེད་ཞགས་པས་འཁོར་བའི་བཙོན་རར་བཅིངས། །ཞེས་གསུངས་པ་ལྟར། སྲེད་ཞེན་གྱིས་འཁོར་བ་འགྲུབ་པའི་རྐྱེན་སྡུག་ཤོས་དེ་བྱེད་ཀྱི་ཡོད། སྲེད་པ་ཞེས་པ་འདི་ཡུལ་དེ་དང་དེ་ལ་ཞེན་ཅིང་ཆགས་པའི་དབང་གིས་བྱུང་བ་ཡིན་པས། ཡུལ་བདེན་པར་ཞེན་པའི་བདེན་ཞེན་གྱིས་གྲོགས་བྱས། དེ་ལྟར་བསམ་བློ་བཏང་ན་ཞེན་ཡུལ་ལ་འཁྲུལ་པའི་ལོག་ཤེས་བདེན་འཛིན་ཉོན་མོངས་ཞེས་པ་འདི་སྤོང་ཐབས་ཤིག་ཡོད་ན་དེའི་དབང་གིས་ཆགས་སྡང་སྐྱེ་བ་ཉུང་དུ་འགྲོ་བ་དང་། དེའི་དབང་གིས་ལས་ངན་གསོག་པ་དེ་དག་འགགས་ནས་ལས་གསར་དུ་མི་གསོག་ཅིང་། སྔར་བསགས་ཀྱི་ལས་ལ་གསོས་འདེབས་མཁན་མེད་པའི་ཐོག་ནས་ཐར་པ་ཐོབ་པ་ཞེས་གཞུང་ནས་གསུངས་པ་ལྟར་འབྱུང་ཐུབ། དེར་བརྟག་དཔྱད་ཅིག་བཏང་སྟེ་བསམ་བློ་བཏང་བ་ཡིན་ན། ང་རང་ཚོའི་ཚེ་འདི་གའི་རིང་ལ་རང་གི་ཉམས་མྱོང་ལ་བལྟས་པ་ཡིན་ན་ཡང་འདྲ། རོགས་པ་ཚོའི་བཟོ་ལ་བལྟས་པ་ཡིན་ན་ཡང་འདྲ། ཆགས་སྡང་སོགས་བློའི་སྐྱོན་དང་ཡོན་ཏན་གང་ཡིན་ན་ཡང་། གོམས་འདྲིས་ཆེ་ཆུང་གི་དབང་གིས་འཕེལ་འགྲིབ་བྱེད་པ་ཞིག་ང་ཚོས་དངོས་སུ་མཐོང་རྒྱུ་འདུག །ལུས་ཆེ་རུ་གཏོང་དགོས་པ་མེད། ལུས་ཆུང་དུ་གཏོང་དགོས་པ་མེད། གཤག་བཅོས་ལྟ་བུ་ཞིག་ངེས་པར་བྱེད་དགོས་པ་ཡང་མེད། མི་འགའ་ཞིག་བསམ་བློ་སྦྱོང་སྟངས་ཀྱི་ཐོག་ནས་མི་བཟང་པོ་ཞིག་དང་མི་ཡག་པོ་ཞིག་ཡིན་ནའང་། རིམ་གྱིས་གྲོགས་ངན་པའི་རྐྱེན་གྱིས་རླུང་ཆེ་རུ་སོང་། གཤིས་ཀ་སྡུག་ཏུ་སོང་། མི་སྤྱོད་སྡུག་ཏུ་སོང་བ་ཞིག་མཐོང་རྒྱུ་ཡོད། མི་སྡུག་ཆགས་ཤིག་རིམ་གྱིས་གཤིས་ཀ་འཇམ་དུ་སོང་། ཡ་རབས་ཚ་རུ་སོང་། སྤྱོད་པ་དུལ་དུ་སོང་བ་ཞིག་ཀྱང་ང་ཚོས་མཐོང་རྒྱུ་ཡོད། དེའི་ཕྱིར། འདུས་བྱས་སོ་ན་མི་གནས་པ་ཡིན་པ་ནི་ཧ་ཅང་གསལ་པོ་ཡིན། ཁོང་ཁྲོ་དང་ང་རྒྱལ་སོགས་སྐྱེས་པའི་ཚེ་རང་ཉིད་མི་སྐྱིད་པར་བྱེད་ཀྱི་ཡོད་པ་དེ་ང་ཚོས་ཤེས་གསལ་ཡིན་པས་དཔེ་ཆའི་ཐོག་ནས་ངོ་སྤྲོད་དགོས་པ་མེད། དཔེར་ན། སྨན་པ་ཞིག་ལ་ཐུག་པའི་སྐབས་སུ་ཁྱོད་རང་བསམ་བློ་མང་པོ་མ་གཏོང་ཨ། ཁྱེད་རང་སེམས་མི་སྐྱིད་པ་བྱས་ནས་རླུང་འཕར་གྱི་ཡོད་པ་འདྲ། དེས་རྐྱེན་བྱས་ནས་ཁྱེད་རང་གཟུགས་པོ་མི་བདེ་བ་བྱུང་བ་ཡིན་པས་ངལ་གསོ་མང་ཙམ་རྒྱོབ་ཟེར་གྱིན་འདུག །སེམས་མི་སྐྱིད་པ་བྱུང་བ་ཡིན་ན་གཟུགས་པོ་མི་བདེ་བ་འབྱུང་གི་ཡོད་པ་ནི། ཆོས་ཀྱི་སྐད་ཆ་མིན་པར་སྤྱིར་བཏང་གི་སྨན་པ་ཞིག་གིས་ཡིན་ན་ཡང་བཤད་ཐུབ། སེམས་འཁྲུགས་པ་ཡིན་ན་ལུས་ཀྱི་འབྱུང་བ་རྣམས་འཁྲུགས། ལུས་ཀྱི་འབྱུང་བ་འཁྲུགས་པ་ཡིན་ན་སྟོད་སྒལ་བརྒྱངས་པ་དང་། མིག་ཚ་བ་སོགས་འདྲ་མི་འདྲ་འབྱུང་གིན་ཡོད། དེ་ལ་སྨན་པས་ངལ་གསོ་མང་ཙམ་དང་། བསམ་བློ་མང་པོ་མ་གཏོང་ཞེས་བསླབ་བྱ་རྒྱག་གི་ཡོད། དེང་སང་གི་ཕྱི་རྒྱལ་གྱི་སྨན་པ་རྣམས་ལ་ཆ་བཞག་ན་དེ་ལྟར་ཡིན།

ང་ཚོའི་བོད་པའི་སྨན་པ་ལ་ཆ་བཞག་ན་ཡང་རླུང་སྨན་གཏོང་དགོས་འདུག །
རྩམ་གསུར་འདྲ་བདུག །ཆང་ཅུང་ཙམ་འཐུང་དགོས་པ་ཡོད་ན་ཆང་ཅུང་ཙམ་ཞིག་འཐུངས་དང་རླུང་ལ་ཕན་ཟེར་ཁུལ་བྱས། ཆང་རྙིང་པ་དེ་འདྲ་བྱུང་ན། མགོ་སྟོད་རླུང་ན་སོང་ཞེས་རླུང་རྟག་པར་ན་དགོས་པ་ཡིན་ནམ། དེ་སྔ་ཡང་རླུང་ན་སོང་། དེ་རིང་ཡང་རླུང་འཕར་སོང་ཟེར་ནས་ཆང་ཀྲོག་ཀྲོག་ཟེར་ནས་འཐུངས་བསྡད། བཞད་མོ་བཞད། གང་ལྟར་དེ་ལྟ་བུའི་ཐོག་ནས་སེམས་འཁྲུགས་པའི་ཚེ་ལུས་སེམས་གཉིས་ཀ་མི་བདེ་བ་འབྱུང་གི་ཡོད། སེམས་འཁྲུགས་པ་ཞེས་པ་འདི་གང་གི་ཐོག་ནས་འབྱུང་གི་ཡོད་སྙམ་ན། བྱམས་པ་དང་སྙིང་རྗེ་བསྒོམས་ནས་སེམས་འཁྲུགས་པ་ཕལ་ཆེར་མེད། གནས་སྐབས་དེར་གཅིག་བྱས་ན་ཅུང་ཙམ་ཡོད་དམ། སྙིང་རྗེ་ཤུགས་དྲག་པོ་སྐྱེས་པའི་གནས་སྐབས་སུ་གང་དྲག་ཅི་དྲག་བསམ་པའི་སེམས་ནང་དུ་དངངས་སྐྲག་ལྟ་བུ་འབྱུང་སྲིད་ཀྱང་། དེ་རྒྱུ་མཚན་ལྡན་པའི་ཐོག་ནས་བྱུང་བ་ཡིན་པས་སྙིང་རྗེའི་བསམ་པ་ཞེས་པ་དེ་ཅུང་ཙམ་མི་འདྲ་བ་འདུག །སྤྱིར་སྤྱོད་འཇུག་ལས་གསུངས་པ་ལྟར། རང་གི་སྡུག་བསྔལ་གྱི་ཐོག་ལ་གཞན་གྱི་སྡུག་བསྔལ་སྣོན་མ་བླངས་པ་ལྟ་བུ་ཞིག་ཡིན་ན་ཡང་། སྙིང་རྗེ་བསྒོམས་པའི་ཐོག་ནས་སྲོག་རླུང་འཕར་འདུག་པ་ཞིག་ཕལ་ཆེར་མེད། དེ་མིན་པའི་ཕྲག་དོག་དང་ཁོང་ཁྲོ་དང་ང་རྒྱལ་དང་འདོད་ཆགས་སོགས་ཀྱི་ཐོག་ནས་སྲོག་རླུང་འཕར་ཏེ་མི་སྐྱིད་པ་བྱེད་མཁན་མང་པོ་ཡོད། དེའི་ཕྱིར། ཉོན་མོངས་ཞེས་པ་འདི་ལ་ཆོས་ཕྱོགས་ཀྱི་སྐད་ཆ་བཤད་དགོས་པ་མེད། རང་ཉིད་མི་སྐྱིད་པ་བཟོ་ཐག་ཆོད་བཟོ་བ་འདུག །མི་ཚང་མ་གསོན་པ་དེ་རང་ཉིད་སྐྱིད་པོ་ཞིག་བྱུང་ན་བསམས་ནས་གསོན་པ་རེད། སྐྱིད་པོ་ཞིག་བྱུང་ན་བསམས་ནས་ཐབས་ཤེས་གང་ཡོང་ཡོང་བྱེད་ཀྱིན་ཡོད། སྐྱིད་པོ་འབྱུང་བའི་ཐབས་ཤེས་ནི། ནང་བསམ་བློའི་ཐོག་ནས་བསམ་བློ་མ་རུངས་པ་དང་། བསམ་བློ་ཡག་པོ་རྣམས་ངོ་ཤེས་པར་བྱས་ཏེ། ཡག་པོ་རྣམས་ཡར་རྒྱས་གོང་འཕེལ་བཏང་། སྡུག་པ་རྣམས་ཉུང་དུ་བཏང་བའི་སྒོ་ནས་བདེ་སྐྱིད་འབྱུང་གི་ཡོད་པ་ལྟར། ང་རང་ཚོ་ལ་དེ་སྒྲུབ་པའི་ཐོབ་ཐང་ཆ་ཚང་ཏན་ཏན་ཡོད། དེ་བསྒྲུབས་ན་ཁེ་བཟང་འདུག །དེ་ལྟར་གོང་དུ་ཞུས་པ་བཞིན་རང་རྒྱུད་ལ་ཉོན་མོངས་སྐྱེས་པ་ཡིན་ན་མི་སྐྱིད་པ་བཟོ་བ་ཧ་ཅང་གསལ་པོ་ཡིན། ཉོན་མོངས་ཞེས་པ་འདིས་རང་ཉིད་མི་སྐྱིད་པར་བཟོ་བ་ཙམ་དུ་མ་ཟད་ལུང་པའི་ནང་དུ་ཕུང་སྣ་མང་པོ་འདྲེན་བཞིན་ཡོད།

འཛམ་བུའི་གླིང་འདིའི་ཐོག་ནས་དམག་འཁྲུག་རྒྱག་པ། གཅིག་གིས་གཅིག་ལ་ཐུབ་ཚོད་བྱེད་པ། དཔལ་འབྱོར་གྱིས་གཉའ་གནོན་གཏོང་བ། དཔལ་འབྱོར་གྱིས་བཤུ་གཞོག་གཏོང་བ། མཐའ་མར་སྲོག་ལ་རྒོལ་ཏེ་གནོད་པ་སྐྱེལ་བ་སོགས། འཛམ་བུའི་གླིང་འདིའི་སྟེང་དུ་ཐོག་མར་མིའི་འགྲོ་བ་ཆགས་པ་ནས་བཟུང་དུས་ད་ལྟའི་བར་དུ་འཛམ་བུའི་གླིང་འདིའི་སྟེང་དུ་རྙོག་གྲ་བཟོ་མཁན་དང་། བརྡབ་གསིག་གཏོང་མཁན་དང་། ཕུང་དཀྲུག་བྱེད་མཁན་དེ་དག་ཉོན་མོངས་ཞེས་པ་འདི་ཡིན། ཁོང་ཁྲོ་དང་། རང་ཕྱོགས་ལ་ཆགས་པའི་འདོད་ཆགས་དང་། གཞན་ཕྱོགས་ལ་སྡང་བའི་ཞེ་སྡང་། ང་དང་ཁྱེད། ང་དང་ཁོང་ཚོ་ཞེས། ཚད་མ་རྣམ་འགྲེལ་ལས། བདག་ཡོད་ན་ནི་གཞན་དུ་ཤེས། །བདག་གཞན་ཆ་ལས་འཛིན་དང་སྡང་། །འདི་དག་དང་ནི་ཡོངས་འབྲེལ་ལས། །ཉེས་པ་ཐམས་ཅད་འབྱུང་བར་འགྱུར། །ཞེས་གསུངས་པ་བཞིན། ང་ཞེས་པ་འདི་ཧ་ཅང་རྩ་ཆེན་པོར་བརྩིས་ཏེ་ང་ལ་ཆགས་ཤིང་ང་ལ་ཞེན། ང་གཞན་ལས་ལྷག་པ་ཞིག་དང་ང་གཞན་ལས་སྐྱིད་པ་ཞིག །ང་སྐྱིད་པའི་ཆེད་དུ་གཞན་གསོད་དགོས་པ་ཡིན་ན་ཡང་གསོད། གཞོམ་དགོས་པ་ཡིན་ན་ཡང་གཞོམ་དགོས་བསམ་པ་ལྟ་བུ་ཞིག་སྐྱེས་པའི་ཚེ་འཛམ་བུའི་གླིང་འདིའི་ཐོག་ལ་མི་སྐྱིད་པ་ཚང་མ་འབྱུང་གི་ཡོད། བརྡབ་གསིག་ཚང་མ་འབྱུང་གི་ཡོད། མིང་ལ་ཆོས་ལྡན་རྒྱལ་པོ་ཡིན་ན་ཡང་། ལུང་པ་ཕུང་ལ་སྦྱོར་བ་ཉོན་མོངས་ཀྱིས་བྱེད་ཀྱི་ཡོད། མི་ཀླ་ཀློའི་དཔོན་པོ་ཡིན་ན་ཡང་། དོན་སྙིང་ཕུང་ལ་སྦྱོར་མཁན་དེ་ཐམས་ཅད་གཅིག་གྱུར་ཉོན་མོངས་ཀྱིས་ཕུང་ལ་སྦྱོར་གྱི་ཡོད་པ་གསལ་པོ་ཡིན། དེའི་ཕྱིར། ང་རང་ཚོའི་སྒེར་གྱི་ཉི་མ་རེ་རེ་བཞིན་གྱི་འཚོ་བ་དང་ཉམས་མྱོང་ལ་བལྟས་པ་ཡིན་ན་ཡང་། ཁོང་ཁྲོ་དང་ང་རྒྱལ་དང་འདོད་ཆགས་དང་ཐེ་ཚོམ་ལ་སོགས་པ་རྣམས་གེགས་དང་། ང་ཚོ་ལ་བརྡབ་གསིག་གཏོང་མཁན་ཡིན། སྤྱི་ཚོགས་ཀྱི་ནང་དུ་ཆ་བཞག་པ་ཡིན་ན་ཡང་། ཁོང་ཁྲོ། ང་རྒྱལ། དོགས་པ། ཕྲག་དོག་སོགས་བརྡབ་གསིག་གཏོང་མཁན་ཡིན།

འདི་དག་དངོས་གནས་ཕན་མི་ཐོགས་པའི་དངོས་པོ་ཞིག་ཡིན། ཉོན་མོངས་ཞེས་པ་འདིས་དངོས་གནས་ཕན་ཐོགས་མེད། འདི་འདོར་དགོས་ཤིང་མི་དགོས་པ་ཞིག་ཡིན། དེའི་ཕྱིར་བཤད་མ་ཐག་པ་བཞིན་ཉོན་མོངས་ཞེས་པ་འདི་ཉེས་པ་ཐམས་ཅད་ཀྱི་རྩ་བ་ཕུང་སྣ་འདྲེན་མཁན་དུག་གི་སྡོང་པོ་ལྟ་བུ་ཡིན། ཇི་སྲིད་ཉོན་མོངས་ཀྱི་གཞན་དབང་དུ་ཡོད་པའི་རིང་ལ་སྐྱིད་པོ་མེད་པ་ནི་གཅོང་ནད་ཆེན་པོ་ཞིག་གིས་ཟིན་ཡོད་ན་གང་ཡིན་ན་ཡང་། སྐྱིད་པོ་མེད་ཅིང་བདེ་བའི་ཐབས་མེད་པ་ལྟ་བུ་ཡིན། དཔེ་དེ་བཞིན་དུ་ཉོན་མོངས་ཀྱི་གཅོང་ནད་ཀྱིས་ཟིན་ཡོད་ན། སྡོད་པའི་ཐབས་དང་སྐྱིད་པའི་ཐབས་མེད་པའི་གནས་ཚུལ་དེ་ལྟར་ཡིན། དེའི་ཕྱིར་ཉོན་མོངས་ལ་ཉེས་དམིགས་ཡག་པོ་ཞིག་མཐོང་བ་ཡིན་ན་ཇི་སྲིད་ཉོན་མོངས་པའི་གཞན་དབང་དུ་ཡོད་པ་དེ་སྲིད་དུ་བདེ་བ་མེད་པར་བཤད་པ་ཏག་ཏག་ར་འཕྲོད་ཐུབ།

གང་ལྟར་དངོས་གནས་དྲང་གནས་ཉོན་མོངས་པའི་གཞན་དབང་དུ་ཡོད་ཕྱིན་ཆད་ད་ལྟའི་སྡུག་བསྔལ་འདི་གས་ཆོག་གི །ད་ལྟའི་ཁ་ཆག་སྣ་རལ་བཀྲ་མི་ཤིས་པ་མ་འོངས་པ་ལ་གདེང་ཚོད་རྩ་བ་ཉིད་ནས་མེད་པ། བདེ་བ་འདོད་ཀྱང་ཁ་སྟབས་འདི་ལྟ་བུ་ཞིག་མ་གཏོགས་མེད་པ། ངན་འགྲོའི་སྡུག་བསྔལ་སོགས་མང་པོ་བསམ་དགོས་པ་མེད། འདི་ལས་སྡུག་པའི་སྡུག་བསྔལ་ཞིག་ཡོད་ན་ལྟ་ཅི་སྨོས། གལ་ཏེ་འདི་ལས་སྡུག་པའི་དམྱལ་བའི་སྡུག་བསྔལ་ལྟ་བུ་ཞིག་ང་རང་ཚོ་ལ་མེད་ན་ཡང་ད་ལྟའི་ང་རང་ཚོ་ཉོན་མོངས་པའི་གཞན་དབང་དུ་ཡོད་པའི་གནས་ཚུལ་འདི་ནི། ཧ་ཅང་ཐབས་རྡུགས་ཤིག་ཡིན་པས་སྡུག་པོ་འདི་གས་ཆོག །དེ་ཡང་འཁོར་བའི་སྡུག་བསྔལ་ཉེ་བར་ཞི་བའི་ཉེར་ཞི་ཞེས་པ་ཞིག་ཡོད་མེད་རྩད་གཅོད་བྱེད་པ་དེ་ཧ་ཅང་གལ་ཆེ། གཙོ་བོ་ནི་གོང་དུ་ཞུས་པ་ལྟར་སེམས་ལ་བཟོ་བཅོས་རྒྱག་རྒྱུ་ཡོད་པ་ནི་ང་ཚོའི་མིག་གིས་མཐོང་ཆོས་སུ་ཡོད།

དེ་ཡང་། ཉོན་མོངས་ཆགས་སྡང་གཉིས་ཀྱི་རྩ་བ་ནི་གཏི་མུག་བདེན་འཛིན་ཡིན་པས། དཔོན་པོ་བདེན་འཛིན་དང་སྐབས་སུ་བབས་པའི་བཀའ་བློན་གྱི་ཚོད་ལྟ་བུ་ནི་ཆགས་སྡང་གཉིས་ཀྱིས་བྱས་ཏེ། དེའི་འོག་ལ་མགོ་བསྒུར་ནས་འདུག་དགོས་བྱུང་ན། སྐྱིད་པོ་དུས་ནམ་ཡང་འབྱུང་བ་མེད། རྒྱལ་བ་སྲས་དང་བཅས་པས་གང་ལ་མཉེས་པོ་མི་མཛད་ཅིང་གང་ལ་སྡུག་པར་མཛད་པ་ཡིན་སྙམ་ན། ཉོན་མོངས་དུག་གསུམ་འདི་དག་ཡིན། རྒྱལ་བ་སྲས་དང་བཅས་པ་དང་བྱང་ཆུབ་སེམས་དཔའ་རྣམས་ཀྱི་དགྲ་ལྟ་བུའམ། ཕན་མི་ཐོགས་ཤིང་གནོད་ཆེ་ཤོས་ཀྱི་དགྲ་དངོས་ནི་རང་གཅེས་པར་འཛིན་པའི་འཛིན་པ་དང་། གཏི་མུག་བདེན་འཛིན་དང་ཆགས་སྡང་གཉིས་བཅས་ཉོན་མོངས་དུག་གསུམ་འདི་དག་ཡིན། ཉོན་མོངས་དུག་གསུམ་གྱི་གཞན་དབང་དུ་ཡོད་ན་གཏམ་བཟང་ཞིག་དུས་ནམ་ཡང་མེད། དངོས་གནས་དྲང་གནས་བཀྲ་མི་ཤིས་པ་ཞེས་པ་ནི་འདི་དག་ལ་ཟེར་རྒྱུ་རེད།

ང་ཚོས་ཕྱི་ལོགས་ནས་བཀྲ་ཤིས་པ་ཞིག་བརྩིས་ཀྱང་མ་བརྩིས་ཀྱང་དོན་དངོས་བཀྲ་མི་ཤིས་ཤོས་དེ་ཉོན་མོངས་དུག་གསུམ་གྱི་གཞན་དབང་ངམ་ཉོན་མོངས་དུག་གསུམ་གྱི་ཚེ་གཡོག་ཏུ་ཡོད་ན་བཀྲ་མི་ཤིས་པ་ཆེ་ཤོས་དེ་ཡིན། ཆགས་སྡང་གཉིས་ལས་ཐབས་རྡུགས་པ་ཇི་ཡོད། གཏི་མུག་བདེན་འཛིན་འདི་ཞེན་ཡུལ་ལ་འཁྲུལ་བའི་ལོག་ཤེས་ཡིན་མིན་རྩད་གཅོད་ཡག་པོ་ཞིག་བྱས། ང་རང་ཚོ་ལ་བཟང་དང་ངན་གྱི་ཤེས་བྱ་སྣ་ཚོགས་པ་འདི་སྣང་བའི་སྐབས་སུ་སྣང་ཚུལ་གང་འདྲ་ཞིག་ཡིན་པ། སྣང་བ་ལྟར་དུ་གྲུབ་པ་ཞིག་ཡིན་ན་བཏགས་དོན་བཙལ་ན་ཇེ་གསལ་དང་ངེས་པ་ཇེ་ཆེར་འགྲོ་དགོས་ཚོད་ཡིན་པ་ལ་དེ་ཡང་མེད་པ་གསལ་པོ་ཡིན། དེས་སྣང་གནས་མི་མཐུན་པ་ཡང་གོ་ཐུབ། སྣང་བ་ལྟར་ཆགས་སྡང་གི་བློ་ཤུགས་ཆེན་པོ་སྐྱེས་པའི་ཚེ་སྣང་བ་ལྟར་དུ་ཞེན་པ་ཤུགས་ཆེན་པོ་གང་འདྲ་ཞིག་ཡོད་མེད་དེ་ཡང་ཅུང་ཤེས་ཐུབ།

སྣང་གནས་མི་མཐུན་པ་ཞིག་ཡིན་པ། ཆགས་སྡང་གི་བློ་སྐྱེས་པའི་སྐབས་སུ་ཇི་ལྟར་སྣང་བ་བཞིན་བཟང་དང་ངན་ཨ་འཐས་ཀྱི་ཚུལ་གྱིས་ཡོད་པ། བཟང་པོ་ཨ་འཐས་ཀྱི་ཚུལ་གྱིས་ཡོད་པ། ངན་པ་ཁོ་རང་ཡུལ་སྟེང་ནས་རྐྱེན་གཞན་གྱི་དབང་གིས་བཅོས་པ་མིན་པར་ཁོ་རང་ཡུལ་སྟེང་ནས་ངན་པ་ངན་རྐྱང་ཡིན་པ་ཞིག་བློ་ལ་སྣང་། སྣང་བ་ལྟར་དུ་ཞེན། ཞེན་པ་དེའི་དབང་གིས་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས་ནས་སྤྱི་གཙུག་ནས་རྐང་མཐིལ་བར་དུ་ནག་པོ་ནག་རྐྱང་དུ་མཐོང་བ་དེ་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས་ནས་འབྱུང་གི་ཡོད་པ་གསལ་པོ་ཡིན། ཆགས་སྡང་སྐྱེ་སའི་ཡུལ་གཅིག་ལ་ཆགས་སྡང་སྐྱེས་པའི་སྐབས་སུ། དཔེར་ན། རླུང་ལངས་པ་ལ་ཆ་བཞག་ན་རླུང་ལངས་པའི་གནས་སྐབས་དེར་མི་དེའི་སྤྱི་གཙུག་ནས་རྐང་མཐིལ་བར་དུ་ནག་པོ་ནག་རྐྱང་ཞིག་མཐོང་གི་ཡོད། དངོས་ཡོད་གནས་ཚུལ་དེ་ལྟར་མིན་པས། རླུང་དེ་མར་ལ་དགའ་རབ་ཞི་བའི་ཚེ་མི་དེའི་ཡོན་ཏན་ཅུང་ཟད་མཐོང་ཐུབ། ང་རང་ཚོ་རླུང་ལངས་པ་འདི་དངོས་གནས་མི་འོས་པ་ཞིག་ཡིན། རླུང་ལངས་པའི་སྐབས་སུ་མི་དེ་སྨྱོན་པ་ལྟ་བུར་གྱུར། ཆགས་སྡང་སོགས་ཚང་མ་གཅིག་པ་ཡིན། ཉོན་མོངས་ཤུགས་དྲག་པོ་སྐྱེས་པའི་ཚེ་བཞི་བརྒྱ་པའི་ནང་དུ་གསུངས་པ་བཞིན་མི་དེ་སྨྱོན་པ་ལྟ་བུར་གྱུར། སྨྱོན་པ་བྱེད་འདོད་མཁན་སུ་ལ་ཡིན་ན་ཡང་མེད། སྨྱོན་པ་ཞེས་པ་འདི་མཐོང་ཆུང་བྱེད་ས་དང་ཁྱད་གསོད་བྱེད་ས་ཞིག་ཡིན་པས་སྨྱོན་པར་གྱུར་ན་གྱོང་རག་ངེས་ཡིན། དེ་ལྟར་ཉོན་མོངས་པའི་གདོན་གྱིས་སྨྱོས་པ་ཡིན་ན་གཞན་མགོ་ཐོན་པ་ཕར་ཞོག །རང་མགོ་ཙམ་ཡང་མི་འཐོན་པ་གསལ་པོ་ཡིན།

དེ་ཡང་། འདིར་ལུས་ཀྱི་ཉེས་དམིགས་བཤད་པ་ཡིན་པས། འདི་ལྟར་བསམ་བློ་ཞིག་བཏང་ན་སྔར་ནས་དུས་ད་ལྟའི་བར་དུ་སྐྱེ་བ་ལན་གྲངས་མང་པོ་ཞིག་བླངས་པ་ཡིན་ན་ཡང་། སྐྱེ་བ་བླངས་པ་ཙམ་དེ་ག་རེད་མ་གཏོགས་བླངས་པའི་ལེན་གོ་ཆོད་པའི་གྲུབ་འབྲས་མཛུབ་མོ་འཛུགས་ས་གང་ཡང་སྟོན་རྒྱུ་མེད། ད་དུང་ཡིན་ན་ཡང་། མུ་མཐུད་ནས་དེ་ལྟར་སོང་བ་ཡིན་ན་དེ་ག་རང་རེད། ངོམས་རྒྱུ་མེད་པའམ་ཐང་ཆད་པ་མེད་པར་སྐྱེ་བ་བླངས། སྐྱེ་བ་བླངས་ཏེ་ཡང་ཡང་ཉིང་མཚམས་སྦྱོར་བའི་ཉེས་པ་དང་། གྲོགས་མེད་པའི་ཉེས་པ་སོགས་ཀྱིས་ཁམས་གསུམ་འཁོར་བ་འདི་ལ་སྐྱེ་འཆི་གཅིག་ནས་གཅིག་ཏུ་བརྒྱུད་དེ། བར་མ་ཆད་པར་སྐྱེ་བ་བླངས་ནས་གྲོགས་ངེས་གཏན་བློ་གཏོད་བྱེད་ས་ལྟ་བུ་ཞིག་གི་ཐོག་ནས་བྱུང་བ་མིན་པར་རང་གཅིག་པུ། སྐྱེ་ནའང་རང་གཅིག་པུ་སྐྱེ། འཆི་ནའང་རང་གཅིག་པུ་འཆི། དུས་འཁོར་བ་ཐོག་མ་མེད་པ་ནས་དུས་ད་ལྟའི་བར་དུ་འདི་ལྟར་བྱས་ནས་དུས་ཚོད་བསྐྱལ་བ་ཡིན་པས། དུས་ད་རེས་བཤད་མ་ཐག་པ་བཞིན་ཉོན་མོངས་ཞེས་པ་འདི་མེད་པར་བཟོ་བའི་ཐབས་ཤེས་ཤིག་ཡོད་པ་ཡིན་ན། ད་རེས་རིག་པ་བསྒྲིམ་དགོས་པ་ཞིག་དང་བསྒྲིམ་རན་པ་ཞིག་ཡིན།

ཉོན་མོངས་ལ་གཉེན་པོ་བསྟེན་ནས་ཉོན་མོངས་སྔོན་ལ་ཤུགས་ཆུང་དུ་བཏང་། དེ་ནས་རིམ་པས་རིམ་པས་ཉོན་མོངས་ཟད་པ་ཞིག་ལ་རིག་པས་ཚོད་དཔག་བྱས་ནས་བསམ་བློ་བཏང་ན། ཉོན་མོངས་ཟད་པ་ཡོད་པ་གང་ལ་གང་འཚམ་ཚོད་དཔག་བྱེད་ཐུབ། དེ་ལྟར་ཉོན་མོངས་ཟད་པ་ཞིག་ཡོད་ན། ངོས་ཀྱིས་ནམ་རྒྱུན་ཤོད་བཞིན་པ་དེ་ཡིན། འགོག་བདེན་ཞིག་ཐོབ་ན་སྐྱིད་གཉིད་རིང་པོ་རྒྱག་གི་ཡིན་བསམས་ནས་སྔ་མོ་དྲན་མྱོང་ཞེས་པ་དེ་ལྟར་ཡིན། སྤང་བྱ་གང་ཡང་རུང་བ་ཞིག་གཉེན་པོའི་སྟོབས་ཀྱིས་གཏན་དུ་སྤངས་པའི་བྲལ་བ་ཞིག་ཐོབ་པ་ཡིན་ན་དངོས་གནས་དྲང་གནས་བློ་བདེ་པོ་ཡིན། དེ་ནས་བྱ་བ་ཆེན་པོ་འགྲུབ་པ་ཡིན། དེ་ནས་ལྷོད་ལྷོད་བྱས་ནས་གུང་སེང་གཏོང་ནའང་དངོས་གནས་གུང་སེང་གཏོང་ཆོག་པ་ཞིག་ཡིན། དེ་ལྟ་བུའི་དུས་ཚོད་མ་སླེབས་བར་དུ་དགྲ་བཅོམ་པ་བྱ་བ་བྱས་པ་བཞིན་བློ་ལྷོད་ལ་ཕབ་ནས་འདུག་རྒྱུ་མེད། འགོག་བདེན་ཞིག་ཐོབ་ཐུབ་ན་གདེང་འཁེལ་བའི་ས་མཚམས་བཙན་པོའི་ས་ཞིག་ཟིན་པ་ཡིན། དེས་ན། འདིར་སྤྱི་བོར་བླ་མ་ལྷ་སྒོམ་བཞིན་པའི་ངང་ནས་དུས་ད་ལྟའི་བར་དུ་བདེ་བ་འདོད་ཀྱང་བདེ་བས་ཕོངས། སྡུག་བསྔལ་མི་འདོད་ཀྱང་སྡུག་བསྔལ་གྱིས་མནར་ནས་ཡོད་པའི་ངང་ཚུལ་འདི་ལྟ་བུ་ཞིག་བྱུང་བ་དེ་གང་གིས་ལན་པ་ཡིན་སྙམ་ན། འཁོར་བ་མཐའ་དག་སྡུག་བསྔལ་གྱི་རང་བཞིན་དུ་མཐོང་སྟེ། དེ་ལས་ཐར་འདོད་ཀྱི་བློ་ཤུགས་དྲག་པོ་དང་ཐར་པ་སྒྲུབ་པའི་ཉམས་ལེན་ཞིག་མ་བྱུང་བའི་དབང་གིས་དུས་ད་ལྟའི་བར་དུ་ཁ་སྟབས་འདི་ལ་གྱར་བ་ཡིན།

ད་ཆ་བླ་མ་ལྷག་པའི་ལྷ་བླ་མ་ཐུབ་པའི་དབང་པོས་བྱིན་གྱིས་བརླབས་ཏེ། ཐུགས་རྗེའི་བྱིན་རླབས་ཀྱི་སྒོ་ནས་རང་གི་རྒྱུད་ལ་ངེས་འབྱུང་གི་བློ་རྣལ་མ་ཞིག་སྐྱེ་བར་ཤོག །ངེས་འབྱུང་གི་བློ་རྣལ་མ་ཞིག་སྐྱེས་ནས་དེས་ཀུན་ནས་བསླངས་ཏེ་ལམ་བསླབ་པ་གསུམ་ཉམས་སུ་བླངས་ནས་ཐར་པ་མྱང་འདས་ཀྱི་གོ་འཕང་མངོན་དུ་བྱ་ནུས་པ་ཞིག་ཅི་ནས་ཀྱང་འབྱུང་བར་ཤོག་སྙམ་དུ་སྨོན་ལམ་གདབ། བདུད་རྩི་འབེབས་སྦྱང་བྱོས།

འཁོར་བ་སོ་སོའི་སྡུག་བསྔལ་བསམ་པ།

གཞན་ཡང་། འཁོར་བའི་སྡུག་བསྔལ་བསམ་པའི་སྐབས་སུ་བྱེ་བྲག་གི་སྡུག་བསྔལ་བསམ་པ་ཞེས་པ་ནི། འཁོར་བ་སོ་སོའི་སྡུག་བསྔལ་བསམ་པ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། མི་འདོད་པའི་དངོས་པོ་ཐོག་ཏུ་བབས་པ་དང་། སྐྱེ་རྒ་ན་འཆི་སོགས་ཀྱི་སྡུག་བསྔལ་མྱོང་། ཞེས་གོང་དུ་ཞུས་པ་བཞིན་སྡུག་བསྔལ་བརྒྱད་བསམ་པ་ཞེས་པ་འདི་གཙོ་བོ་མིའི་སྡུག་བསྔལ་ལ་བསམ་བློ་བཏང་བ་ཡིན། མིའི་སྡུག་བསྔལ་བསམས་ན་མིའི་སྡུག་བསྔལ་མིག་གིས་དངོས་སུ་མཐོང་ཞིང་ཉམས་སུ་མྱོང་བ་ཡོད་པས་ངེས་པ་སྐྱེ་སླ་བ་ཡིན།

མིག་གིས་དངོས་སུ་མཐོང་རྒྱུ་མེད་པའི་ལྷ་སོགས་འདྲ་མི་འདྲ་ཞིག་ལ་བསམ་བློ་བཏང་ན། ཡིན་ཤག་ཤག་གི་ཐོག་ནས་གཞི་ནས་སྡུག་བསྔལ་ལ་བསམ་བློ་གཏོང་བ་མ་གཏོགས་མེད། དེ་ལས་ང་རང་ཚོའི་མིའི་རྟེན་ལ་ཡོད་པའི་སྡུག་བསྔལ་འདི་ཡག་པོ་ཞིག་ངོ་འཕྲོད་ནས་བསམ་བློ་བཏང་ན་སྡུག་བསྔལ་དེ་གས་ཆོག་པ་ཡིན། ངེས་འབྱུང་གི་བསམ་པ་དེ་གས་བསྐུལ་ཐུབ། འདིས་ཕན་ཐོགས་ཆེན་པོ་ཡོད་པས་གལ་ཆེན་པོ་ཡིན། མི་འདོད་པའི་དངོས་པོ་ཐོག་ཏུ་བབས་པ་དང་། སྐྱེ་རྒ་ན་འཆི་སོགས་ཀྱི་སྡུག་བསྔལ་མྱོང་། ཞེས་སོགས་འདི་ལམ་རིམ་ཆེན་མོའི་ནང་དུ་རྒྱས་པར་ཡོད་པས་དེ་ལྟར་བསམ་བློ་བཏང་ན་ལེགས། དེ་ནས། ལྷ་མ་ཡིན་གྱི་ཉེར་ལེན་གྱི་ཕུང་པོ་གྲུབ་པ་ལ་བརྟེན་ནས། ལྷའི་དཔལ་འབྱོར་མི་བཟོད་པའི་ཕྲག་དོག་གིས་ཡིད་གདུངས་པའི་སྡུག་བསྔལ་དང་། དེ་ལ་བརྟེན་ནས་ལུས་ཐོག་ཏུ་བབས་པའི་སྡུག་བསྔལ་མྱོང་། ཞེས་གཙོ་བོ་ཕྲག་དོག་གིས་ཀུན་ནས་བསླངས་ཏེ་ཕྲག་དོག་གིས་ཡིད་གདུངས་ནས་འདུག་པ་ཡིན། ཕལ་པ་ཞིག་ཡིན་ན་ཡང་། ཤག་མཚེས་ལ་ཧ་ཅང་ཕྲག་དོག་སྐྱེས་ནས་བསྡད་པ་ཡིན་ན་སྐྱིད་པོ་གཏན་ནས་མེད། ག་དུས་ཡིན་ན་ཡང་། སེམས་ཀྱི་ནང་དུ་ཚེར་མ་ཟུག་པ་བཞིན་སྡོད་པ་མཐོང་གསལ་ཡིན།

དེ་ནས། འདོད་ལྷའི་ཉེར་ལེན་གྱི་ཕུང་པོ་གྲུབ་པ་ལ་བརྟེན་ནས་ལྷ་མ་ཡིན་རྣམས་དང་འཐབས་པ་ན། ཡན་ལག་བཅད་པ་དང་། ལུས་དྲལ་བ་དང་། གསོད་པ་སོགས་ཀྱི་སྡུག་བསྔལ་དང་། མི་འདོད་བཞིན་དུ་འཆི་ལྟས་ལྔ་ཕོག་སྟེ། ཞེས་ལྷ་ཡི་རིང་བའི་འཆི་ལྟས་ལྔ་དང་ཉེ་བའི་འཆི་ལྟས་ལྔ་ཞེས་འཆི་ལྟས་ལྔ་ཕོག་སྟེ། དེ་ནས། ལྷའི་དཔལ་འབྱོར་དང་བྲལ་ནས། ངན་སོང་གི་སྡུག་བསྔལ་མྱོང་དགོས་པར་ཤེས་པའི་སྡུག་བསྔལ་དང་། ཁམས་གོང་མ་གཉིས་ཀྱི་ཉེར་ལེན་གྱི་ཕུང་པོ་གྲུབ་ཀྱང་གནས་པ་ལ་རང་དབང་མ་ཐོབ་པས། སྔར་གྱི་ལས་བཟང་པོའི་འཕེན་པ་ཟད་ནས་ངན་སོང་དུ་ལྷུང་བའི་སྡུག་བསྔལ་དཔག་ཏུ་མེད་པ་ཡོད། ཅེས་པའི་གནས་སྐབས་དེ་ཡང་ཉོན་མོངས་པའི་འཆིང་བ་ཀུན་ལྡན་ཡིན་པས་ཉོན་མོངས་པའི་གཞན་དབང་ཅན་ཡིན། དེའི་ཕྱིར། གོང་དུ་ཞུས་པ་བཞིན་བློ་བདེ་བ་ཞིག་གཏན་ནས་མེད། དེ་ནས། མདོར་ན། ཉེར་ལེན་གྱི་ཕུང་པོ་འདིས་ཚེ་འདིའི་སྐྱེ་རྒ་ན་འཆི་སོགས་ཀྱི་རྟེན་བྱེད་ཅིང་། ཞེས་ཉེར་ལེན་གྱི་ཕུང་པོ་འདིས་ཚེ་འདིའི་སྐྱེ་བའི་སྡུག་བསྔལ་དང་། རྒ་བའི་སྡུག་བསྔལ། ན་བའི་སྡུག་བསྔལ། འཆི་བའི་སྡུག་བསྔལ་ལ་སོགས་པའི་ཚེ་འདིའི་སྡུག་བསྔལ་རྣམས་ཀྱི་རྟེན་བྱེད་ཅེས་དང་། དེ་ནས། སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་གཉིས་འདི་ཕྱི་གཉིས་ཀར་འདྲེན་པར་བྱེད། ཅེས་པ་ནས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ལ། གཉིས་པ་ཐུན་མཚམས་སུ་ཡང་འཁོར་བ་མཐའ་དག་སྡུག་བསྔལ་གྱི་རང་བཞིན་ཅན་དུ་སྟོན་པའི་གསུང་རབ་དགོངས་འགྲེལ་དང་བཅས་པར་བལྟ་བ་སོགས་ནི་སྔར་བཞིན་ནོ། །ཞེས་གསུངས་པ་ལྟར། ཡང་ཡང་བསམ་བློ་བཏང་ནས་འཁོར་བ་སྤྱིའི་སྡུག་བསྔལ་དང་། སོ་སོའི་སྡུག་བསྔལ་དང་། མིའི་སྡུག་བསྔལ་སོགས་ལ་གཙོ་བོར་བསམ་བློ་བཏང་ན་སེམས་ལ་འགུལ་སྐྱོད་ཤུགས་ཆེ་བ་ཐེབས་པ་འདྲ། དེའི་ནང་ནས་གཙོ་བོ་བཤད་མ་ཐག་པ་བཞིན་ཉོན་མོངས་ཞེས་པ་འདིའི་སྐྱོན་ལ་བསམ་བློ་ཞིག་གཏོང་ཐུབ་ན་ཕན་ཐོགས་ཆེ།

དེ་ཡང་། རིམ་པས་རིམ་པས་བློ་གོམས་ནས་ཡང་ནས་ཡང་དུ་བསམ་བློ་བཏང་སྟེ། སྲིད་པའི་ཕུན་ཚོགས་ཇི་ཙམ་པ་ཞིག་ཡིན་ན་ཡང་། ཉོན་མོངས་པའི་གཞན་དབང་ཅན་གྱི་རང་བཞིན་ལས་མ་འདས་ཚུན་ཆད་སྐྱིད་པོ་གཏན་ནས་མེད་བསམ་པའི་བློ་བརྟན་པོ་ཞིག་བྱུང་བ་ཡིན་ན་སྲིད་པའི་ཕུན་ཚོགས་གང་འདྲ་ཞིག་མཐོང་བ་ཡིན་ན་ཡང་། འདི་ལ་ཡང་སྙིང་པོ་མེད། འདི་ལ་ཡང་སྙིང་པོ་མེད། ད་དུང་ཉོན་མོངས་པའི་གཞན་དབང་ཅན་ཡིན། ད་དུང་ཉོན་མོངས་པའི་དབང་འོག་ལ་གནས་ཡོད་བསམ་པ་འབྱུང་ཐུབ། དཔེར་ན། བོད་ནང་དུ་འཛུགས་སྐྲུན་ལྟ་བུ་གང་ལ་གང་འཚམ་ཞིག་བྱས་ཏེ། ཟ་ཁང་ཆེན་པོ་དང་། ཡང་ན། བཟོ་གྲྭ་ལྟ་བུ་ཞིག་བརྒྱབ། ལམ་ཁ་ལྟ་བུ་ཞིག་བཟོས་ནས་ཁྲ་ཁྲ་ཟང་ཟིང་ཡོད་ཀྱང་། འདི་དག་རང་དབང་བྲལ་བའི་གཞན་དབང་ཅན་གྱི་ཁྲ་ཁྲ་ཟང་ཟིང་ཡིན་པས་རང་དབང་བྲལ་བའི་སྡུག་བདེན་ཡིན་བསམ་པ་ཞིག་བློ་ལ་ཤར་བ་ཡོད། དཔེ་དེ་བཞིན་དུ་སྲིད་པའི་ཕུན་ཚོགས་ཁྲ་ཁྲ་ཟིང་ཟིང་གང་འདྲ་ཞིག་ཐོབ་པ་ཡིན་ན་ཡང་། འདི་ཉོན་མོངས་པའི་གཞན་དབང་ཅན་ཡིན་པས་ཕུགས་སུ་བདེ་བ་གང་ཡང་མེད།

ཡིད་བརྟན་འཕེར་བ་གང་ཡང་མེད་བསམ་པའི་བློ་སྐྱེ་ཐུབ། དེ་ལྟ་བུའི་ཐོག་ནས། ཉིན་མཚན་ཀུན་ཏུ་ཐར་པ་དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། །ཞེས་གསུངས་པ་བཞིན། ད་དུང་མུ་མཐུད་ནས་བསྒོམས་པ་ཡིན་ན་གང་འཚམ་ཞིག་ནས་ཁམས་གསུམ་འཁོར་བ་འདི་ལས་ཐར་བ་ཞིག་མ་བྱུང་ན། ཐབས་མེད་བསམ་པ་ཞིག་ངམ་ངམ་ཤུགས་ཤུགས་ཀྱིས་འབྱུང་ཞིང་། གནས་སྐབས་དེར་ཆེད་དུ་གཉེར་ནས་རྒྱུ་མཚན་ལ་བསམ་བློ་གཏོང་མི་དགོས་པར། རང་གི་ངང་གིས་ཐར་པ་དོན་གཉེར་གྱི་བློ་སྐྱེ་བ་ཡོད་ན་ངེས་འབྱུང་གི་བསམ་པ་སྐྱེས་པའི་ཚད་དེ་ལྟར་ཡིན། དེ་ནས་སྐྱེས་བུ་ཆུང་ངུའི་སྐབས་ཀྱི་ངན་འགྲོའི་སྡུག་བསྔལ་དང་ལས་འབྲས་གཉིས་ལ་བསམ་བློ་བཏང་སྟེ་ཚེ་འདི་དེ་ཙམ་ཡིན། ཚེ་ཕྱི་མ་ཕན་ཆད་གལ་ཆེ། ཚེ་འདི་དེ་ཙམ་ཡིན་བསམ་པའི་བསམ་བློ་འཁོར་བ་ཡིན་ན། དེའི་སྔོན་ལ་ཚེ་འདི་གལ་ཆེ་བ་དང་ཚེ་ཕྱི་མ་ཞོར་ལྟ་བུ་ཡིན་པའི་བསམ་བློ་དེ་བསྒྱུར་ནས་ཚེ་ཕྱི་མ་འདི་ཧ་ཅང་གལ་ཆེ་ཤོས་ཡིན། ཚེ་འདི་ནི་འགྲིག་ཙམ་རེད་བསམས་ནས་བློ་དེ་གཉིས་ཀྱི་གོ་ས་བརྗེས་ནས་བསམ་བློའི་འཁྱེར་སོ་འདི་ལྟར་བསྒྱུར་བཅོས་ཐེབས་པའི་ཚེ། སྐྱེས་བུ་ཆུང་ངུའི་ལམ་རིམ་ལ་བློ་སྦྱངས་ནས་བཟོ་ལྟ་དགའ་རབ་བྱུང་བའི་རྟགས་ཡིན། དེ་ནས་ད་དུང་ཡང་གོང་འཕེལ་དུ་བཏང་སྟེ། སྐྱེས་བུ་འབྲིང་གི་སྐབས་སུ་བསམ་བློ་བཏང་ན་ཕྱི་མའི་མངོན་མཐོའི་ཕུན་ཚོགས་དང་། སྲིད་པའི་ཕུན་ཚོགས་གང་འདྲ་ཞིག་མཐོང་བ་ཡིན་ན་ཡང་། འདི་ཡང་ཉོན་མོངས་པའི་གཞན་དབང་ཅན་ཡིན།

བཀྲ་ཤིས་པ་གང་ཡང་མིན་བསམ་པའི་བློ་ངམ་ངམ་ཤུགས་ཀྱིས་སྐྱེས་ཏེ་ཉོན་མོངས་ཞེས་པ་འདི་ཟད་པ་ཞིག་བྱུང་ན། ལས་དང་ཉོན་མོངས་ཟད་པས་ཐར། །ཞེས་གསུངས་པ་ལྟར་ཐར་པ་ཞིག་ཐོབ་ན་བསམ་པའི་བློ་ངམ་ངམ་ཤུགས་ཤུགས་ཀྱིས་སྐྱེས་པ་ཡིན་ན་ངེས་འབྱུང་གི་བློ་དེ་གང་ལ་གང་འཚམ་གྱིས་གཞི་ཚུགས་པ་ཡིན། ད་དུང་ཡང་ཡར་རྒྱས་གཏོང་དགོས་གསུངས་པ་བཞིན་ཡིན། འདིར་སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པ་གཉིས་ཀྱི་ཐོག་ནས་ཐར་པ་དོན་གཉེར་གྱི་བློ་སྦྱང་བ་མདོར་བསྡུས་ན་དེ་ལྟར་ཡིན།

ཐར་པར་འགྲོ་བའི་ལམ་གྱི་རང་བཞིན་གཏན་ལ་དབབ་པ།

དེ་ནས། གཉིས་པ་ཐར་པར་འགྲོ་བའི་ལམ་གྱི་རང་བཞིན་གཏན་ལ་དབབ་པ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། ཞེས་པ་ནས། ཁྱད་པར་ཐར་པ་དོན་གཉེར་གྱི་བློ་བསྐྱེད་ནས་ལམ་བསླབ་པ་གསུམ་ལ་ཚུལ་བཞིན་སློབ་པའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །གཉིས་པ་དངོས་གཞི་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཤེས་པ་ཁོ་རང་གི་ངོས་ནས་ལུང་མ་བསྟན་ཡིན་པ་ལ། ཞེས་གསལ་ཙམ་རིག་ཙམ་གྱི་བདག་ཉིད་ཤེས་པ་ཁོ་རང་གི་ངོས་ནས་ལུང་མ་བསྟན་ཡིན་པ་ལ་ཞེས་དང་། དེ་ནས། དང་པོར་བདག་དང་བདག་གི་བ་ལ་དམིགས་ནས་རང་བཞིན་གྱིས་གྲུབ་པར་འཛིན་པའི་བློ་སྐྱེ། ཞེས་པ་སྟེ། དང་པོར་ང་ཞེས་བདག་ལ་ཞེན་གྱུར་ཅིང་། །བདག་གི་འདི་ཞེས་དངོས་ལ་ཆགས་བསྐྱེད་པས། །ཞེས་གསུངས་པ་ལྟར། དང་པོར་བདག་དང་བདག་གི་བ་ལ་དམིགས་ནས་རང་བཞིན་གྱིས་གྲུབ་པར་འཛིན་པའི་བློ་སྐྱེ་ཞེས་དང་། དེ་ནས། དེས་བདག་ཏུ་བཟུང་བ་ལ་བརྟེན་ནས། རང་ཕྱོགས་ལ་ཆགས་པ་དང་། གཞན་ཕྱོགས་ལ་སྡང་བ་དང་གཞན་ལས་མཆོག་འཛིན་གྱི་ང་རྒྱལ་ལ་སོགས་པའི་ལྟ་ལོག་རྣམས་སྐྱེ། དེ་ལ་བརྟེན་ནས་བདག་མེད་པ་སྟོན་པའི་སྟོན་པ་དང་། དེས་བསྟན་པའི་ལས་འབྲས་དང་། བདེན་བཞི་དང་། དཀོན་མཆོག་གསུམ་སོགས་མེད་པར་འཛིན་པའི་ལོག་ལྟ་དང་། ཞེས་པ་འདི་སྐུར་འདེབས་ལོག་ལྟ་ཞེས་པ་དེ་ཡིན།

ཡང་། འཇིག་རྟེན་བཀོད་པ་པོ་མེད་བཞིན་དུ་འཇིག་རྟེན་བཀོད་པ་པོ་ཡོད་པར་ལྟ་བའི་སྒྲོ་འདོགས་ལོག་ལྟ་དང་། དེ་ནས། ཐེ་ཚོམ་རྣམས་སྐྱེ། དེ་ལ་བརྟེན་ནས་ཉོན་མོངས་གཞན་རྣམས་རྒྱས། ཞེས་པ་ནས། དེ་དང་དེའི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ལ། གཉིས་པ་ཐུན་མཚམས་སུ་སོ་སོ་ཐར་པའི་དབང་དུ་བྱས་པའི་བསླབ་བྱ་རྣམས་བལྟ་བ་སོགས་ནི་སྔར་བཞིན་ནོ། །སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་བཤད་ཟིན་ཏོ། །ཞེས་ཀུན་འབྱུང་འཁོར་བའི་འཇུག་རིམ་བསམ་པ་ཞེས་པ་དེ་བསྡུས་བསྡུས་ཤིག་གསུངས། དེ་སྤྱིར་གོང་དུ་བཤད་ཟིན། དེ་ནས། གཉིས་པ་ཐར་པར་འགྲོ་བའི་ལམ་གྱི་རང་བཞིན་གཏན་ལ་དབབ་པ་ཞེས། འཁོར་བ་ལྡོག་པ་ལ་ཉོན་མོངས་ལྡོག་དགོས། ཉོན་མོངས་ལྡོག་པ་ལ་ཉོན་མོངས་ཐམས་ཅད་ཀྱི་རྩ་བ་གཏི་མུག་བདེན་འཛིན་ལྡོག་དགོས། སྤྱིར་ཉོན་མོངས་ངོས་འཛིན་ཚུལ་ལ། སྟོང་ཉིད་ཕྲ་མོ་འདོད་མི་འདོད་ཀྱི་ཐོག་ནས་ཉོན་མོངས་འཇོག་ཚུལ་ལ་མི་འདྲ་བའི་ཁྱད་པར་ཡོད་པས། ཉོན་མོངས་ཐམས་ཅད་ཀྱི་རྩ་བ་ཉོན་མོངས་ཕྲ་མོ་ནས་ངོས་བཟུང་སྟེ། ཁེགས་ཐུབ་པ་ཞིག་བྱུང་ན་ཉོན་མོངས་རགས་པ་དེ་དག་ཁེགས་ཁེགས་པ་ཡིན། ཉོན་མོངས་རགས་པ་ཙམ་མ་གཏོགས་ངོས་འཛིན་མ་ཐུབ་ན། ཉོན་མོངས་རགས་པའི་གཉེན་པོ་བསྟེན་ན་ཡང་། དེའི་རྩ་བ་ཟད་མི་ནུས། རེ་ཞིག་མངོན་གྱུར་པ་ཙམ་གྱི་མགོ་ནོན་པ་ཞིག་བྱུང་ཡང་ཕུགས་བཙན་པོ་གང་ཡང་མེད། དེའི་ཕྱིར། ཉོན་མོངས་ཕྲ་ཞིང་ཕྲ་བ་ནས་ངོ་ཆ་འཕྲོད་པ་ཞིག་དགོས་པས། ཉོན་མོངས་ཀྱི་རྣམ་གཞག་ཕྲ་ཞིང་ཕྲ་བ་ཕྱིན་ཅི་མ་ལོག་པ་ནི་བདག་མེད་ཕྲ་མོ་སྟོན་པའི་དབུ་མའི་གཞུང་རྣམས་ཀྱིས་བསྟན་ཡོད།

གང་ལྟར་གཏི་མུག་བདེན་འཛིན་ཉོན་སྒྲིབ་ཏུ་འདོད་པའི་ལུགས་ཀྱི་དབང་དུ་བྱས་པའི་ཉོན་མོངས་དེ་དག་ཉོན་མོངས་ཀྱི་རྣམ་གཞག་ཕྲ་མོ་དང་། ཉོན་མོངས་ཀྱི་རྣམ་གཞག་ཇི་མ་ཇི་བཞིན་པ་ཡིན། དེ་ཡང་། ཆོས་དང་གང་ཟག་གིས་བསྡུས་པའི་གཞི་གང་འདྲ་ཞིག་ཡིན་ན་ཡང་། དེ་དང་དེ་ངོ་བོ་ཉིད་ཀྱིས་གྲུབ་པ་དང་། ངོ་བོ་ཉིད་ཀྱིས་ཡོད་པ་དང་། བདེན་པར་གྲུབ་པ་དང་། རང་དབང་གི་སྒོ་ནས་གྲུབ་པར་འཛིན་པ་ཞིག་ཡིན་ན་དེ་གཏི་མུག་བདེན་འཛིན་ཡིན་པས། དེ་ལྟ་བུའི་བློ་དེ་སྤོང་བའི་བློ་དེ་ཡང་བློ་དེ་དང་དམིགས་པ་གཅིག་ལ་དམིགས་ནས་འཛིན་སྟངས་དངོས་འགལ་ཡིན་པའི་བློ་ཞིག་ཡིན་དགོས། བློ་དེ་དང་འཛིན་སྟངས་དངོས་འགལ་དུ་མེད་ན་བློ་དེ་ལ་དངོས་སུ་གནོད་བྱ་གནོད་བྱེད་དུ་འགྲོ་བ་མེད་ཅིང་། གཏི་མུག་བདེན་འཛིན་གྱི་གཉེན་པོ་དེ་བདེན་འཛིན་གྱིས་བདེན་པར་ཡོད་པར་བཟུང་བ་ལྟར། བདེན་པར་གྲུབ་པ་མེད་ཅེས་བདེན་པར་མེད་པར་ཐག་ཆོད་པའི་བློ་ཞིག་གིས་གནོད་ཀྱི་ཡོད།

དེ་ལ་བདག་མེད་རྟོགས་པའི་ཤེས་རབ་ཅེས་པ་འདི་སྐྱེ་དགོས་པ་ཡིན། བདག་མེད་རྟོགས་པའི་ཤེས་རབ་ཉོན་མོངས་ཀྱི་གཉེན་པོར་དངོས་སུ་འགྲོ་བ་ལ་ཞི་ལྷག་ཟུང་འབྲེལ་གྱི་ཏིང་ངེ་འཛིན་དང་ཇི་ལྟ་བ་རྟོགས་པའི་ལྷག་མཐོང་སྐྱེ་དགོས་པ་ཡིན། ཇི་ལྟ་བ་རྟོགས་པའི་ལྷག་མཐོང་སྐྱེ་བ་ལ་སྔོན་ལ་ཏིང་ངེ་འཛིན་རྩེ་གཅིག་པ་ཞིག་མ་ཐོབ་ན། ལྷག་མཐོང་སྐྱེ་མི་ཐུབ་པས་སྔོན་ལ་ཏིང་ངེ་འཛིན་བསྒྲུབ་དགོས། སེམས་ཀྱི་གཡེང་བ་ཕྲ་མོ་ནས་ཉེ་བར་ཞི་བའི་ཏིང་ངེ་འཛིན་མཚན་ཉིད་ཚང་བ་ཞིག་ཐོབ་པ་ལ་ཡང་། ལུས་ངག་གི་གཡེང་བ་རགས་པ་རྣམས་དྲན་ཤེས་བག་ཡོད་ཀྱིས་སྡོམ་པའི་ལུས་ངག་གི་ཉེས་སྤྱོད་སྡོམ་པའི་ཚུལ་ཁྲིམས་ཀྱི་བསླབ་པ་སྔོན་དུ་འགྲོ་དགོས། དེ་ཡང་། ཐར་པར་བགྲོད་པའི་ལམ་ཞེས་པ་གང་འདྲ་ཞིག་ཡིན་སྙམ་ན། ལམ་བསླབ་པ་གསུམ་པོ་འདི་ཡིན་པས། གཙོ་བོ་ནི་ཤེས་རབ་ཀྱི་བསླབ་པ་ཡིན་ཞིང་། དེའི་འཁོར་དུ་ཏིང་ངེ་འཛིན་གྱི་བསླབ་པ་དང་། དེའི་གཞི་མ་ལྟ་བུ་ལ་ཚུལ་ཁྲིམས་ཀྱི་བསླབ་པ་དང་བཅས་བསླབ་པ་གསུམ་པོ་འདི་ཉམས་ལེན་བྱས་ཏེ། འཁོར་བའི་རྩ་བ་བདེན་འཛིན་གྱི་གཉེན་པོ་སྐྱེ་ཐུབ་པ་བྱེད་དགོས། སྐྱེས་པའི་གཉེན་པོ་དེ་ཡང་ནས་ཡང་དུ་གོམས་པར་བྱས་ཏེ། གོམས་པ་སྤེལ་བའི་སྒོ་ནས་བདེན་འཛིན་ཤུགས་ཆུང་དུ་ཆུང་དུ་བཏང་སྟེ། མཐའ་མར་བདེན་འཛིན་ས་བོན་དང་བཅས་པ་འཇོམས་ཐུབ་པ་ཞིག་བྱེད་དགོས། དེ་ལྟ་བུའི་ལམ་ལ་སློབ་པའི་ཚེ། འདིར་སྐྱེས་བུ་འབྲིང་གི་ལམ་རང་མཚན་པ་ལ་འཁྲིད་བཞིན་ཡོད་ན་འདིའི་སྐབས་སུ་ཏིང་ངེ་འཛིན་གྱི་བསླབ་པ་སྒོམ་ཚུལ་དང་། ཤེས་རབ་ཀྱི་བསླབ་པ་སྒོམ་ཚུལ་སོགས་རྒྱས་པར་བཤད་ནས་དེ་ནས་དགྲ་བཅོམ་པའི་གོ་འཕང་མངོན་དུ་བྱེད་ཚུལ་གྱི་ལམ་བཤད་དགོས་པ་ཡིན་ཀྱང་། འདིར་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱོང་བ་མ་གཏོགས་སྐྱེས་བུ་འབྲིང་གི་ལམ་རང་མཚན་པ་ལ་འཁྲིད་ཀྱི་མེད་པས་ཞི་ལྷག་གི་ལམ་སྒོམ་པ་སོགས་བྱང་ཆུབ་སེམས་དཔའི་བསླབ་བྱའི་ཁོངས་སུ་གཤམ་ནས་ཁྲིད་པ་ཡིན།

འདིར་ངེས་འབྱུང་གི་བློ་སྦྱངས་ནས་གཙོ་བོ་དམིགས་ཕུག་ས་དེ་རང་སྟེང་དུ་འཁོར་བ་སྤྱི་བྱེ་བྲག་གི་སྡུག་བསྔལ་གྱིས་མནར་ཚུལ་བསམས་ཏེ། རང་སྟེང་དུ་མི་བཟོད་པའི་བློ་ཤུགས་དྲག་པོ་ཡག་པོ་ཞིག་བྱུང་བའི་སྐབས་སུ་དེ་སེམས་ཅན་གཞན་གྱི་དོན་དུ། ཕར་ཁ་སྤོས་ནས་མཐའ་ཡས་པའི་སེམས་ཅན་རྣམས་འཁོར་བ་སྤྱི་བྱེ་བྲག་གི་སྡུག་བསྔལ་གྱིས་མནར་ཚུལ་བསམས་པའི་ཐོག་ནས་སེམས་ཅན་དེ་དག་ལ་དམིགས་ཏེ། སྡུག་བསྔལ་ལས་བྲལ་ན་སྙམ་པའི་འབྲལ་འདོད་དང་སྐྱོབ་འདོད་ཀྱི་སྙིང་རྗེ་དེ་སྦྱང་དགོས། དེ་ལྟར་ངེས་འབྱུང་སྒོམ་པ་དེ་སྙིང་རྗེ་སྒོམ་པའི་སྔོན་དུ་མེད་མི་རུང་བ་ཡིན་པས་ཁོ་གཉིས་ལ་མེད་ན་མི་འབྱུང་བའི་འབྲེལ་བ་ཕལ་ཆེར་ཡོད།

བསླབ་པ་གསུམ་གྱི་ལམ་ཉམས་ལེན་བྱེད་ཚུལ་ནི། མཇུག་ཏུ་བྱང་ཆུབ་སེམས་དཔའི་བསླབ་བྱའི་ཁོངས་ནས་འབྱུང་བས་འདིར་དེའི་འགྲོ་སྟངས་འདི་ལྟར་ཡིན་ཞེས་གསུངས་པ་ཙམ་ཡིན། དེ་ཡང་། ཚུལ་ཁྲིམས་དག་པོ་འབྱུང་བ་ལ། མི་ཤེས་པ་ལྟུང་བ་འབྱུང་བའི་སྒོ་ཡིན་པས། ཁྱིམ་པ་དང་རབ་བྱུང་གི་སྡོམ་པ་གང་དང་ལྡན་པ་ཡིན་ན་ཡང་། སྡོམ་པ་དེ་དག་གི་མི་མཐུན་ཕྱོགས་ཀྱི་ཉེས་པ་རྣམས་ཡག་པོ་ཞིག་ཤེས་པར་བྱས་ནས་བསླབ་དགོས། དེ་དག་མ་ཤེས་ན་ཉེས་པས་གོས་མ་གོས་མི་ཤེས་པས་རང་ཉིད་ཀྱི་ངོས་ནས་སྐྱོན་མེད་བསམས་ནའང་དོན་དངོས་པོའི་གནས་ཚུལ་ལ་སྐྱོན་ཤོར་ཡོད་སྲིད་པས་དེ་དག་ཤེས་པར་བྱེད་དགོས། མི་ཤེས་པ་ལྟུང་བ་འབྱུང་བའི་སྒོ་ཡིན་པས་བསླབ་པའི་གནས་ཚུལ་བཞིན་དུ་ཤེས་པར་བྱས། བློས་ལྕོགས་ན་གཞུང་རྒྱས་པ་རྣམས་སུ་བལྟས། དེ་མི་ནུས་ནའང་རང་གི་བློ་དང་འཚམ་པའི་གཞུང་ལ་བལྟས་ནས་དེ་དག་ཤེས་པར་བྱས། དེ་ནས་མ་གུས་པ་ལྟུང་བ་འབྱུང་བའི་སྒོ་ཡིན་པས། དེའི་གཉེན་པོར་སྟོན་པ་དང་དེས་བཅས་པའི་བསླབ་པ་ལ་གུས་བརྩི་སྦྱང་། སངས་རྒྱས་ལ་སྙིང་ཁོང་རུས་པའི་གཏིང་ནས་བཀའ་དྲིན་དྲན་པའི་སྒོ་ནས་དད་པ་སྐྱེས།

དེ་ལྟར་བྱས་ན་སངས་རྒྱས་ཀྱིས་བཅས་པའི་བཅས་པ་ལ་སེམས་ཀྱི་ནང་དུ་དགའ་པོ་བྱེད་པ་དང་། སེམས་ཀྱི་ནང་ནས་གཅེས་སྤྲས་བྱེད་པའི་བློ་ཞིག་སླེབ་ཐུབ། དེ་སླེབས་ན་མ་གུས་པ་ལྟུང་བ་འབྱུང་བའི་སྒོ་ཁེགས་ཐུབ། དེ་ནས་བག་མེད་པ་ལྟུང་བ་འབྱུང་བའི་སྒོ་ཡིན་པས། དུས་རྒྱུན་ལྡན་ནས་དྲན་ཤེས་བག་ཡོད་དང་ངོ་ཚ་ཁྲེལ་ཡོད་ཀྱི་བསམ་པས་ཟིན་པའི་ཐོག་ནས་ང་བཅོམ་ལྡན་འདས་ཀྱི་རྗེས་འབྲང་ཞིག་ཡིན་བསམ་པ་དང་། ང་ཆོས་པ་ཞིག་ཡིན་བསམ་པ་ལྟ་བུའི་བསམ་བློའི་ཟུར་དུ་དྲན་ཤེས་བག་ཡོད་བྱས་ན་རྨི་ལམ་ཚུན་ཆད་དུ་ཡང་ཉེས་པས་མི་གོས་གསུངས། དེ་ནས་ཉོན་མོངས་མང་བ་ལྟུང་བ་འབྱུང་བའི་སྒོ་ཡིན་པས། སྤྱིར་ཉོན་མོངས་ཐམས་ཅད་ལ་གཉེན་པོ་བསྟེན་དགོས་པ་དང་། ཡང་སྒོས་རང་རང་གི་གཤིས་ཀའི་ཐོག་ནས་རང་ཉིད་ཁོང་ཁྲོ་ཆེ་བ་ཞིག་ཡིན་ན། དེ་ལ་གཉེན་པོ་བསྟེན་ནས་ཉུང་དུ་གཏོང་བའི་ཐབས་ཤེས་བྱས། འདོད་ཆགས་ཤས་ཆེ་བ་ཅན་ཞིག་ཡིན་ན་འདོད་ཆགས་ཀྱི་གཉེན་པོ་བྱེ་བྲག་ཏུ་བསྟེན་པ་དང་། ང་རྒྱལ་ཤས་ཆེ་བ་ཞིག་ཡིན་ན་ང་རྒྱལ་གྱི་གཉེན་པོ་བྱེ་བྲག་ཏུ་བསྟེན་པ་དང་། ཕྲག་དོག་ཤས་ཆེ་བ་ཞིག་ཡིན་ན་ཕྲག་དོག་གི་གཉེན་པོ་བྱེ་བྲག་ཏུ་བསྟེན་པ་སོགས་དེ་ལྟར་སྐབས་དང་སྦྱར་ནས་ཉོན་མོངས་ཀྱི་གཉེན་པོ་བསྟེན་དགོས། དེ་ལྟ་བུའི་སྒོ་ནས་ཚུལ་ཁྲིམས་དག་ཐབས་བྱེད་དགོས་གསུངས། དེ་ནས་བདུད་རྩི་འབེབས་སྦྱང་བྱེད་པ་སོགས་སྤྱི་འགྲེ་སྤྱི་མཚུངས་བྱས། དེ་ནས་ཐུན་མཚམས་སུ་ཡང་སོ་སོར་ཐར་པའི་དབང་དུ་བྱས་པའི་བསླབ་བྱ་ལ་ལྟ་བ་སོགས་ནི་སྔར་བཞིན་ནོ། །དེས་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་བཤད་པ་གྲུབ་པ་ཡིན།

དེའི་རྗེས་སུ་སྐྱེས་བུ་ཆེན་པོའི་ལམ་རིམ་ལ་བློ་སྦྱང་བ་དེ་ཡིན། དེ་ལྟར་ངེས་འབྱུང་གི་བློ་ཡག་པོ་ཞིག་སླེབས་པའི་ཚེ། དེས་ལྡེ་མིག་ལྟ་བུ་བྱས་ནས་རང་སྟེང་དུ་ཉོན་མོངས་ཀྱི་ཉེས་དམིགས་ལ་བསམ་བློ་ཤུགས་ཆེན་པོ་འཁོར། རང་སྟེང་དུ་ཐར་པ་དོན་གཉེར་གྱི་བློ་ཞིག་སླེབས་པའི་མཚམས་སུ། གཞན་དོན་དོན་གཉེར་གྱི་བློ་ལ་བསམ་བློ་གཏོང་དགོས་པ་ཡིན། གཞན་དོན་དོན་གཉེར་གྱི་བློ་ལ་བསམ་བློ་ཡག་པོ་ཞིག་བཏང་། དེའི་སྐབས་སུ་བློ་སྦྱང་བ་ཡིན་ན་གང་དུ་མནར་རྒྱུའི་སྡུག་བསྔལ་དེ་རང་སྟེང་དུ་ངོ་ཆ་ཡག་པོ་ཞིག་འཕྲོད་སྐབས། གང་སྡུག་བསྔལ་གྱིས་མནར་རྒྱུའི་མཐའ་ཡས་པའི་སེམས་ཅན་དེ་དག་རང་དང་རང་འདྲ་བར་བདེ་བ་འདོད་ཅིང་སྡུག་བསྔལ་མི་འདོད་པ་ཡིན་པ། རང་ལས་དེ་དག་གལ་ཆེ་བ་ཡིན་པ་སོགས་ལ་བློ་སྦྱངས་ན་ཏག་ཏག་མཐུད་རྒྱག་གིན་འདུག །

སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ།

བྱང་ཆུབ་ཏུ་སེམས་བསྐྱེད་ཚུལ།

དེ་ལྟར་སྐྱེས་བུ་ཆེན་པོའི་ལམ་རིམ་ལ་བློ་སྦྱང་བ་ལ། གསུམ་པ་སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ་ལ་གཉིས། བྱང་ཆུབ་ཏུ་སེམས་བསྐྱེད་ཚུལ་དང་། སེམས་བསྐྱེད་ནས་སྤྱོད་པ་ལ་སློབ་ཚུལ་ལོ། །དང་པོ་ལ་གཉིས། བྱང་ཆུབ་ཏུ་སེམས་བསྐྱེད་པ་དངོས་དང་། སེམས་བསྐྱེད་ཆོ་གས་བཟུང་བའི་ཚུལ་ལོ། །དང་པོ་ལ་གཉིས། རྒྱུ་འབྲས་མན་ངག་བདུན་གྱི་སྒོ་ནས་བྱང་ཆུབ་ཏུ་སེམས་བསྐྱེད་ཚུལ་དང་། བདག་གཞན་མཉམ་བརྗེའི་སྒོ་ནས་བྱང་ཆུབ་ཏུ་སེམས་བསྐྱེད་ཚུལ་ལོ། །དང་པོ་ནི། སྔོན་དུ་སེམས་ཅན་ཐམས་ཅད་ལ་སེམས་སྙོམས་པ་བསྒྲུབས་ཏེ། མར་ཤེས་ནས་བྱང་ཆུབ་ཀྱི་སེམས་ཀྱི་བར་བསྒོམ་པ་ཡིན་པས། འདི་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། འདིར་བྱང་ཆུབ་ཀྱི་སེམས་སྒོམ་པའི་ཚེ་བླ་མ་སྤྱན་རས་གཟིགས་ལ་དམིགས་སུ་བསལ་ནས་གསོལ་བ་བཏབ་ན། ཐུགས་རྗེའི་བྱིན་རླབས་ཀྱི་ཁྱད་པར་ཡོད་པས། སྐྱབས་གནས་ཀུན་འདུས་བླ་མ་ལྷག་པའི་ལྷ། །བླ་མ་སྤྱན་རས་གཟིགས་ལ་གསོལ་བ་འདེབས། །ཞེས་གསོལ་བ་བཏབ་ན་ཡང་ཡག་པོ་ཡོད། དེ་ལྟར་བླ་མ་དང་ཡི་དམ་ཐུགས་རྗེ་ཆེན་པོ་དབྱེར་མེད་དུ་བལྟས་ནས་གདུང་ཤུགས་དྲག་པོས་གསོལ་བ་བཏབ་སྟེ། བྱམས་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་སྐྱེ་བ་དང་། ཕན་པའི་བསམ་པ་གོང་ནས་གོང་དུ་འཕེལ་བ་དང་། རང་གཅེས་འཛིན་སྔར་སྐྱེས་པ་རྣམས་མཐུ་ཆུང་དུ་འགྲོ་བ་དང་། ཕྱིན་ཆད་མི་སྐྱེ་བའི་གསོལ་བ་བཏབ། གཞན་གཅེས་པར་འཛིན་པའི་གཅེས་འཛིན་སྔར་མ་སྐྱེས་པ་གསར་དུ་སྐྱེ་བ་དང་། སྐྱེས་པ་གོང་ནས་གོང་དུ་འཕེལ་ཏེ་གོམས་པ་མཐའ་མེད་དུ་འཕེལ་བའི་ཆེད་དུ། མགོན་པོ་སྤྱན་རས་གཟིགས་ལ་གསོལ་བ་བཏབ་ན་དེ་གའི་རྟེན་འབྲེལ་གྱི་ཁྱད་པར་ཡོད།

དེ་ནས། བདག་དང་མ་སེམས་ཅན་ཐམས་ཅད་ཀྱི་རྒྱུད་ལ། སེམས་ཅན་ཐམས་ཅད་ལ་ཉེ་རིང་ཆགས་སྡང་དང་བྲལ་བའི་སེམས་སྙོམས་པ་དང་མར་ཤེས་དྲིན་དྲན་དྲིན་གཟོ་བྱམས་སྙིང་རྗེ་བྱང་ཆུབ་ཀྱི་སེམས་ཀྱི་རྟོགས་པ་ཁྱད་པར་ཅན་སྐྱེ་བར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པས། ཞེས་པ་ནས། ཁྱད་པར་སེམས་ཅན་ཐམས་ཅད་ལ་ཉེ་རིང་ཆགས་སྡང་དང་བྲལ་བའི་སེམས་སྙོམས་པ་སོགས་ཀྱི་རྟོགས་པ་ཁྱད་པར་ཅན་རང་གཞན་གྱི་རྒྱུད་ལ་སྐྱེས་པར་བསམ་མོ། །ཞེས་བླ་མའི་རྣལ་འབྱོར་བསྒོམས་ནས་གསོལ་འདེབས་དང་བདུད་རྩི་འབེབས་སྦྱང་བྱས། དེ་གྲུབ་ནས་དངོས་གཞིའི་དམིགས་རྣམ་སྐྱོང་ཚུལ་ནི། གཉིས་པ་དངོས་གཞི་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས། ཕན་གནོད་གང་ཡང་མ་བྱས་པའི་བར་མའི་སེམས་ཅན་གཅིག་མདུན་དུ་གསལ་བར་དམིགས་ནས། ཞེས་པ་ནས། འགའ་ཞིག་ལ་རིང་བར་བཟུང་ནས་གནོད་པ་སྐྱེལ་བའི་ཆ་གཉིས་མི་བྱ་བར་ཉེ་རིང་ཆགས་སྡང་དང་བྲལ་བའི་སེམས་སྙོམས་པ་ཞིག་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་བྱང་ཆུབ་ཀྱི་སེམས་སྒོམ་པ་ལ་འདིར་རྒྱ་གར་མཁས་པའི་ལུགས་ཀྱི་མན་ངག་གཉིས་ཕྱེ་ནས། མན་ངག་རྒྱུ་འབྲས་བདུན་མའི་སྒོ་ནས་བློ་སྦྱང་ཚུལ་དང་། བདག་གཞན་མཉམ་བརྗེའི་སྒོ་ནས་བློ་སྦྱང་ཚུལ་དང་གཉིས་ཡོད།

མན་ངག་རྒྱུ་འབྲས་བདུན་མའི་སྒོ་ནས་བློ་སྦྱང་བ་དང་བདག་གཞན་མཉམ་བརྗེའི་སྒོ་ནས་བློ་སྦྱང་བ་གཉིས་ཀ་བྱང་ཆུབ་ཀྱི་སེམས་བཅོས་མ་མིན་པ་སྐྱེ་བའི་ནུས་པ་ཅན་དང་། བྱང་ཆུབ་མཆོག་ཏུ་སེམས་བསྐྱེད་པའི་ཐབས་མ་ནོར་བ་ཡོངས་སུ་རྫོགས་པ་ཞིག་གཉིས་ཀ་ཡིན་མོད། བདག་གཞན་མཉམ་བརྗེའི་སྒོ་ནས་བློ་སྦྱང་བ་དེ་ཅུང་ཙམ་ཟབ་པ་དང་བློ་འཁུལ་ཆེ་བ་ལྟ་བུའི་ཁྱད་པར་ཡོད། ཕྱོགས་གཅིག་ནས་བཤད་པ་ཡིན་ན། བདག་གཞན་མཉམ་བརྗེའི་སྒོ་ནས་བློ་སྦྱང་བ་དེ་དབང་པོ་རྣོན་པོའི་བློ་སྦྱང་སྟངས་ལྟ་བུ་ཡིན་པས་དེ་ལྟ་བུའི་ཁྱད་པར་ཕྲན་བུ་ཡོད། གང་ལྟར་མིའི་བློ་ལ་འགྲོ་སྟངས་མི་འདྲ་བ་ཡོད་པས་འགའ་ཞིག་གིས། བདག་གཞན་མཉམ་བརྗེའི་སྒོ་ནས་བློ་སྦྱངས་ན་བློ་འཁུལ་ཆེ་བ་དང་། འགའ་ཞིག་གིས་མན་ངག་རྒྱུ་འབྲས་བདུན་མའི་སྒོ་ནས་བློ་སྦྱངས་ན། བློ་འཁུལ་ཆེ་བས་རང་རང་གི་ཁམས་དང་མོས་པའི་དབང་གིས་ཁྱད་པར་སྣ་ཚོགས་འབྱུང་བཞིན་ཡོད། ནམ་རྒྱུན་ཕྱག་ལེན་ལ་མན་ངག་རྒྱུ་འབྲས་བདུན་མའི་སྒོ་ནས་བློ་སྦྱང་བ་དང་། བདག་གཞན་མཉམ་བརྗེའི་སྒོ་ནས་བློ་སྦྱང་བ་གཉིས་གཅིག་ཏུ་བསྲེས་ནས་སྒོམ་བཞིན་ཡོད།

དེ་ཡང་། རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱང་བ་ལ་ཐོག་མར་བཏང་སྙོམས་བསྒོམ་དགོས། སྔོན་ལ་སེམས་སྙོམས་པ་ཞིག་ཏུ་གཏོང་མ་ཐུབ་ན་སེམས་ཅན་ཐམས་ཅད་ལ་ཕན་བདེ་སྒྲུབ་འདོད་ཀྱི་བློ་བཟང་པོ་ཞིག་སྒོམ་པའི་ཚེ། རང་ཉིད་ཀྱི་དགའ་ས་རྣམས་ལ་དམིགས་ནས་སེམས་དེ་སྐྱེ་སླ་ཞིང་སྟོབས་ཆེ་བ་དང་། རང་ཉིད་ཀྱི་མི་དགའ་ས་ལ་གང་བྱས་ན་ཡང་ཁ་ནས་འདྲ་ཆགས་པོ་ཞིག་བཤད་ཁུལ་བྱས་ཀྱང་སེམས་གཏིང་ནས་ཅུང་ཙམ་ཞེ་འཁོན་ཡོད་པ་ལྟ་བུའི་མི་བདེ་བ་ཞིག་ཡོད། སྔོན་ལ་བཏང་སྙོམས་བསྒོམས་ནས་ཆེད་དུ་གཉེར་ཏེ་དགྲ་ཞེས་སྡང་རིན་ཡང་མེད་པ། གཉེན་ཞེས་མཐའ་གཅིག་ཏུ་ཆགས་རིན་ཡང་མེད་པ་ཞིག་བསམས་ཏེ། མཐའ་གཅིག་ཏུ་ཆགས་པ་སྐྱེ་བ་དང་མཐའ་གཅིག་ཏུ་སྡང་བ་སྐྱེ་བའི་བློ་དེ་གཉིས་ཀ་སྤངས་ནས་སྔོན་ལ་སེམས་ཁོད་སྙོམས་པ་ཞིག་བཟོ་དགོས།

དེ་ཡང་། འདིར་གསུངས་པ་བཞིན་སྔོན་ལ་བར་མའི་སེམས་ཅན་ཞིག་གསལ་བཏབ། རང་ཉིད་ཀྱིས་ངོ་ཤེས་པའམ་རྒྱུས་འདྲིས་གང་ཡང་མེད་པའི་བར་མའི་སེམས་ཅན་ཞིག་གསལ་བཏབ་ནས་དེའི་རྣམ་པ་བློ་ལ་གསལ་པོར་ཤར་བའི་ཚེ། དེ་ལ་ཆགས་པ་ཡིན་ཞེས་པ་དང་སྡང་བ་ཡིན་ཞེས་པ་གང་ཡང་མེད་པར་ཡལ་བར་འདོར་བ་ཞིག་བློ་ལ་ཤར་བ་ཡོད། དེ་ནས་རང་ཉིད་མི་དགའ་སའི་དགྲ་ཞིག་དེའི་ཐོག་ལ་སྣོན་པ་བརྒྱབ་ནས་གསལ་བཏབ་པ་ཡིན་ན། སྔར་གྱི་མི་དེ་ལ་བསམ་བློའི་འཆར་སྟངས་དང་མི་འདྲ་བར་དགྲ་ཞིག་གསལ་བཏབ་པའི་ཚེ། འོ། སྤྲང་པོ་དེས་སྔོན་ཆད་ང་ལ་གནོད་པ་འདི་འདྲ་ཞིག་བསྐྱལ་སོང་། དཔེར་ན། ང་རང་ཚོའི་བོད་དུ་སྡུག་སྦྱོང་གཏོང་མཁན་དང་ཆོས་རྩ་མེད་བཟོ་མཁན་སོགས་གསལ་བཏབ་ནས་བསམ་བློ་ཞིག་བཏང་ན་མི་ཐ་ཤལ་བ་དེ་བསྟན་པ་ལ་སྡང་བ། སེམས་ཅན་ལ་གནོད་འཚེ་བྱེད་པ། བླ་མའི་སྐུ་ལ་བསྡོ་མཁན་ཞིག་ཡིན་པས་དངོས་གནས་ཞིང་བཅུ་ཚང་བའི་དགྲ་བོ་མཚན་ཉིད་ཚང་བ་ཞིག་ཡིན་བསམ་པ་དང་། ཞིང་བཅུ་ཚང་བའི་དགྲ་བོ་གསོན་པ་ཙམ་ལ་ཡང་སྤྲང་པོ་དེ་བསམ་པ་ལྟ་བུའི་སེམས་ཀྱི་ནང་དུ་མི་དགའ་བ་ཞིག་འབྱུང་། དེ་ནས་རང་ཉིད་དགའ་སའི་གཉེན་ཞིག་གསལ་བཏབ་པ་ཡིན་ན། དེ་ལ་རང་བྱུང་གིས་སེམས་ཐག་ཉེ་པོ་དང་། དེ་ལ་སེམས་ཧ་ཅང་འཇམ་པོ་དང་གཅེས་ཤིང་ཕངས་པའི་བློ་ཞིག་སྐྱེ། གཞན་པ་དེ་ལ་སེམས་ཧ་ཅང་རྩུབ་མོ་དང་སེམས་ཚ་པོ་ལྟ་བུའི་སྡང་བའི་སེམས་ཤིག་སྐྱེ། སྤྱིར་བསྟན་པ་ལ་སྡང་བ་དང་སེམས་ཅན་ལ་གནོད་འཚེ་བྱེད་པའི་སྤྱོད་པ་ངན་པ་ཅན། རྒྱ་མིའི་བཤད་སྟངས་བྱས་ན་ངན་དགུ་ཚང་བ། རྒྱ་མིས་ཚུར་ངན་དགུ་ཚང་བ་ཟེར་གྱི་ཡོད་པས་ཕར་ལ་ཡང་ངན་དགུ་ཚང་བ་ཞེས་བཤད་མི་ཆོག་པ་མིན། སྒྲོ་བཏགས་པའི་ངན་དགུ་མིན་པར་དངོས་གནས་དྲང་གནས་ངན་དགུ་ཚང་བའི་སྙིང་རྗེ་བ་ཞིག་ཡིན། སྙིང་རྗེ། དེ་ལྟ་བུའི་ངན་དགུ་ཚང་ཞིང་མི་ལ་བརྩེ་བ་མེད་པ། མི་ལ་ཐུབ་ཚོད་བྱེད་པ། མི་ཞིག་གིས་གཅིག་ལ་ཡིད་སྨོན་བྱེད་སའི་ཡིད་ཆེས་བརླགས་པའི་ཐོག་ནས་རང་གི་དབང་ཤུགས་བེད་སྤྱོད་ཀྱིས་དབང་བསྒྱུར་ཁོ་ན་གནས་ཐུབ་པའི་བསམ་བློ་བཏང་ན་ཧ་ཅང་ཐབས་སྐྱོ་པོ་རེད། ཆག་སྒོ་རེད།

དེ་ལྟ་བུའི་སེམས་ཅན་དེ་ལ་བསམ་བློ་ཞིག་བཏང་ན་ད་ལྟའི་གནས་སྐབས་སུ། དེས་རང་ལ་གནོད་པ་བསྐྱལ་བའི་བྱ་བ་མང་པོ་ཞིག་བྱས་ཡོད་ཀྱང་། རྣམ་པ་ཐམས་ཅད་དུ་རང་ལ་གནོད་པ་བྱེད་མཁན་ཡིན་ནམ་སྙམ་ན། རིགས་པས་དཔགས་ན་དེ་རྩ་བ་ཉིད་ནས་མིན། གང་ལྟར་ཚེ་འདི་ལ་དགྲའི་དྭངས་མར་ཡོད་པའི་མི་དེས་ཚེ་རབས་གཞན་དང་གཞན་དུ་རང་ཉིད་ལ་ཕན་བཏགས་པ་དང་། བསྟན་པ་ལ་ཞབས་འདེགས་ཞུས་པ་དང་། སེམས་ཅན་མང་པོ་ལ་ཕན་བཏགས་པ་སོགས་མང་པོ་བྱས་ཡོད་པ་ཐག་ཆོད། ད་ལྟ་ཁོ་རང་གི་ཚེ་སྔ་མའི་ལས་ངན་པའི་ཤུགས་རྐྱེན་གྱིས་བསྟན་པ་ལ་ཡིད་ཆེས་མེད་པ། ཁ་ནས་གང་བཤད་ན་མ་བཤད་ན་དོན་དངོས་སེམས་ཅན་ལ་གནོད་འཚེ་དང་མི་ལ་བརྡབ་གསིག་གཏོང་མཁན་ཞིག་ཡིན་ན། ཁོ་ལ་རང་དབང་མེད་པར་སེམས་ཉོན་མོངས་པ་དང་། གཏི་མུག་པའི་གཞན་དབང་དུ་སོང་བ་དང་། ཆགས་སྡང་དྲག་པོའི་དབང་དུ་སོང་ནས་སྐྱོན་འདི་དག་བྱུང་བ་ལས། ཁོ་རང་དངོས་གནས་ཐབས་རྡུགས་པ་ཞིག་གང་ནས་ཡིན། ཉོན་མོངས་ནི་ངོས་རང་གི་རྒྱུད་ལ་ཡང་ཡོད་ཅིང་། ཕྲན་བུ་ཞིག་ཤུགས་ཆེ་ཆུང་དང་འདྲ་ཆགས་ལོད་མ་གཏོགས་ངོས་རང་གི་རྒྱུད་ལ་ཡོད་པའི་ཉོན་མོངས་དང་གཅིག་པ་ཡིན་པས་དེ་ལ་སྡང་པོ་བྱས་ན་མི་རུང་། སྡང་པོ་བྱས་ན་བྱེད་རིན་མེད་བསམ་པའི་ཡག་ས་ནས་བསམ་བློ་བཏང་། ཁོའི་སྡུག་ས་དེ་དག་ལ་སྙིང་པོ་མེད་པ་ཞིག་དང་དེ་ཙམ་གྱིས་གཙིགས་བྱེད་རིན་མེད་བསམ་པའི་བསམ་བློ་བཏང་། དེ་ནས་རང་ཉིད་འདོད་ཆགས་སྐྱེ་སའི་སེམས་ཉེ་པོ་ཞིག་ཤར་འདུག་པའི་གཉེན་གྱི་ཕྱོགས་ལ་བསམ་བློ་ཞིག་བཏང་ན་འདིས་ང་ལ་ཕན་ཆེན་པོ་བཏགས་ཡོད། འདི་ངའི་སྙིང་གི་ནོར་བུ་ལྟ་བུ་ཡིན།

འདིའི་དོན་དུ་ངས་སྲོག་བློས་གཏོང་ཐུབ་བསམ་པ་ལྟ་བུ་ཞིག་བློ་ལ་ཤར་བ་ལ། དེ་ཙམ་ཞིག་བསམ་དགོས་པ་མེད། གང་ཡིན་སྙམ་ན། ཚེ་འདི་ལ་རང་གི་སྙིང་གི་ནོར་བུ་ལྟ་བུའི་ཧ་ཅང་རྩ་ཆེན་པོར་བཟུང་ནས་རང་ལ་དགའ་པོ་དང་ཡག་པོ་བྱས་ཤིང་བྱེད་མཁན་ཞིག་ཡིན་ན་ཡང་། ཚེ་རབས་གཞན་དང་གཞན་དུ་དགྲ་ཡི་དྭངས་མ་ལྟར་གྱུར་ནས་རང་གི་སྲོག་ཕྲོགས་པ་ཡང་ལན་གྲངས་མང་པོ་བྱས་ཡོད་པ་ཐག་ཆོད། སེམས་ཅན་མང་པོ་ལ་གནོད་པ་བྱས་ཡོད་པ་ཡང་ཐག་ཆོད། དེའི་ཕྱིར་ངའི་གཉེན་ཡིན་ཞེས་མཐའ་གཅིག་ཏུ་ཞེན་ཆགས་བྱེད་པ་ཡང་མེད། ངའི་དགྲ་ཡིན་ཞེས་མཐའ་གཅིག་ཏུ་གནོད་སེམས་བཅངས་པ་དེ་འགྲིག་མ་སོང་། དེ་ཡང་བྱེད་པ་མེད། གཉིས་ཀས་རང་ལ་ཕན་བཏགས་པའི་གནས་སྐབས་ཡོད་པ་ཡང་འདྲ་འདྲ་ཡིན། གནོད་པ་བྱས་པའི་གནས་སྐབས་ཡོད་པ་ཡང་འདྲ་འདྲ་ཡིན། དེའི་ཐོག་ལ་གཉིས་ཀ་བདེ་བ་འདོད་ཅིང་སྡུག་བསྔལ་མི་འདོད་པ་འདྲ་འདྲ་ཡིན། དེའི་ཕྱིར། གཅིག་ལ་ཧ་ཅང་ཆགས་པ་བྱེད་པ་དང་། གཅིག་ལ་ཧ་ཅང་སྡང་ནས་ཡལ་བར་འདོར་བ་དེ་ནོར་བ་ཡིན་པས་དེ་མི་འགྲིག །སེམས་སྙོམས་པ་ཞིག་བསྒྲུབ་དགོས་བསམ་པའི་ཐོག་ནས་བློ་སྦྱང་ཚུལ་གསུངས།

དེ་ནི་ཚར་གཅིག་སྒོམ་པའི་གནས་ཚུལ་མིན། དེ་དག་ཟླ་བ་ནས་ཟླ་བ་སྦྲེལ་ནས་བསམ་བློའི་ནང་དུ་འགུལ་སྐྱོད་མ་ཐེབས་བར་དུ་བསམ་བློ་གཏོང་དགོས། འདིས་ཐོག་མར་བཏང་སྙོམས་སྒོམ་པ་ཞེས་པ་དེ་འགྲིགས་པ་ཡིན། འདི་ནས་མར་ཤེས་སྒོམ་པ་ཡིན། དེ་ཡང་། དེ་རྗེས་མར་ཤེས་ནས་བྱང་ཆུབ་ཀྱི་སེམས་ཀྱི་བར་སྒོམ་ཚུལ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། འོ་ན། སེམས་ཅན་ཐམས་ཅད་བདག་གི་གཉེན་ཡིན་པའི་རྒྱུ་མཚན་ཇི་ལྟར་ཡིན་ཞེ་ན། ཞེས་པ་ནས། ཚེ་འདིའི་མ་གཉིས་ཀྱང་མ་ཡིན་པ་ལ་ཡང་ཁྱད་པར་མེད། དྲིན་གྱིས་བསྐྱངས་པ་ལ་ཡང་ཁྱད་པར་མེད་པས། སེམས་ཅན་ཐམས་ཅད་བདག་གི་མ་ཅིས་ཀྱང་ཡིན་སྙམ་དུ་བསམ། ཞེས་གསུངས་ཏེ། འདི་ནས་མར་ཤེས་པ་ལ་བསམ་བློ་གཏོང་དགོས། དེ་ཡང་། སྐྱེ་བ་ཐོག་མ་མེད་པ་ཡིན་པས་བསམ་བློའི་ནང་དུ་སྐྱེ་བ་ཐོག་མ་མེད་པའི་གོ་བ་ཞིག་ཆགས་ཐུབ་ན། སྐྱེ་བ་ཐོག་མ་མེད་པའི་སྐབས་ནས་མངལ་སྐྱེས་གྲངས་ཀྱིས་མི་ལོན་པ་ཞིག་བླངས་མྱོང་ཞིང་། མངལ་སྐྱེས་སྒོང་སྐྱེས་སོགས་ཀྱི་གནས་སྐབས་སུ་ཕལ་ཆེར་མ་ལས་སྐྱེ་དགོས་པ་དང་། མཐའ་ཡས་པའི་སེམས་ཅན་ཐམས་ཅད་རང་གི་མར་མ་གྱུར་པ་གཅིག་ཀྱང་མེད། རང་གི་མར་གྱུར་པ་ལ་ཡང་གྲངས་ཀྱིས་མི་ཆོད་པ་ཞིག་ཡོད་བསམ་པའི་བསམ་བློ་བཏང་། དེ་ཅུང་ཙམ་བློ་ལ་འཆར་ཐུབ་པ་ཁག་པོ་ཡིན་ན་ཡང་། ཨུ་ཚུགས་བརྒྱབ་ན། གང་འཚམ་ཞིག་ནས་བསམ་བློ་དྲག་ཏུ་དྲག་ཏུ་འགྲོ་བ་ཞིག་ཡོད། ཡང་། ལྡོག་ཕྱོགས་ནས་བསམ་བློ་བཏང་སྟེ། འོ་ན། རང་གི་མར་མ་གྱུར་པའི་སེམས་ཅན་ངེས་པར་ཡོད་སྲིད་སྙམ་ན། སུ་ཡོད་ཅེས་དྲིས་པ་ཡིན་ན་བཤད་མི་ཐུབ། མར་མ་གྱུར་པ་ལ་བལྟས་ནས་ཁེ་བཟང་གང་ཡོད་མེད་དང་། མར་གྱུར་པ་ལ་བལྟས་ན་གྱོང་གང་ཡོད་མེད་བསམ་བློ་ཞིག་བཏང་ན། མར་གྱུར་པ་ལ་བལྟས་ན་སྐབས་འདིར་ང་རང་ཚོ་ལ་གཅེས་ཤིང་ཕངས་པའི་བློ་ཞིག་སྒྲུབ་ཐུབ། དེ་ལྟ་བུའི་ཐོག་ནས་བརྩེ་བའི་བློ་ཡག་པོ་ཞིག་སྐྱེ་ཐུབ་ན་སངས་རྒྱས་བྱང་ཆུབ་སེམས་དཔའ་ཞེས་རྩ་ཆེན་པོར་བརྩི་བའི་ཡོན་ཏན་གྱི་གཙོ་བོ་ནི། དངོས་གནས་དྲང་གནས་ཕྱག་འཚལ་བར་འོས་པ་དང་། སྨོན་པའི་གནས་སུ་གྱུར་པ། བྱམས་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་རིན་པོ་ཆེ་ཐུགས་རྒྱུད་ལ་མངའ་བའི་ཆ་ནས་ཡིན་པས། དེ་འབྱུང་བ་ལ་ཡང་ང་རང་ཚོའི་རྒྱུད་ལ་མར་ཤེས་ཀྱི་བློ་ཡག་པོ་ཞིག་སྐྱེ་ཐུབ་ན། བྱམས་སྙིང་རྗེ་བྱང་ཆུབ་ཀྱི་སེམས་ལ་སོགས་པ་སྐྱེ་ཐུབ་པའི་རེ་བ་ཡོད། མར་མ་གྱུར་པའི་ཕྱོགས་བཟུང་ནས་བརྩེ་ཞེན་ལྟ་བུ་ཞིག་སྐྱེ་མ་ཐུབ་ན་དེས་རང་ལ་གྱོང་རག་པ་ཡིན།

དེ་ལྟ་བུའི་ཆ་ནས་བསམ་བློ་བཏང་ན་ཕན་ཐོགས་ཆེ། ཡང་མགོ་མཁྲེགས་མདོག་ཁ་པོ་བྱས་ནས་མར་གྱུར་པས་ཁྱབ་པ་ཅང་ཨེ་ཡོད་དམ་བསམས་ནས་མགོ་མཁྲེགས་མདོག་ཁ་པོ་བྱས་ན་མགོ་མཁྲེགས་པོ་ནི་བྱེད་ཆོག་ཅིང་། མགོ་མཁྲེགས་པོ་བྱས་ནས་ཁེ་བཟང་ཡོད་ན་འགྲིག་མོད། མགོ་མཁྲེགས་པོ་བྱས་ནས་ཁེ་བཟང་མ་རག་ན་དེ་ལས་མགོ་སླ་པོ་བྱས་ན་ཡག་པོ་ཡོད། གང་ལྟར་ང་རང་ཚོར་དགོས་པ་ནི་ཁེ་བཟང་ཡིན་པས་གྱོང་དགོས་པ་མེད། དེ་ལྟ་བུའི་ཐོག་ནས་བསམ་བློ་བཏང་ན་ཕན་ཐོགས་ཡོད་སྙམ། སྐྱེ་བ་ལ་ཐོག་མ་མེད་པའི་ཆ་ནས་ནམ་མཁའི་མཐར་ཐུག་པའི་སེམས་ཅན་རྣམས་ཀྱི་མ་གཅིག་པུ་ལ་བསམ་བློ་གཏོང་དགོས་པ་མེད། མངོན་རྟོགས་རྒྱན་ལས། དྲོ་བ་རྣམས་ཀྱི་དམིགས་པ་འདིར། །སེམས་ཅན་ཐམས་ཅད་ཡིན་པར་བསྔགས། །དེ་དག་ཉིད་ལ་སེམས་མཉམ་སོགས། །རྣམ་པ་དག་ནི་བཅུར་བཤད་དོ། །ཞེས་སོགས་ཀྱི་སྐབས་སུ་སྦྱོར་ལམ་གྱི་དམིགས་པ་མཉམ་ཉིད་བཅུར་གསུངས་པ་བཞིན། རང་གི་གཉེན་ཉེ་དུ་ཕ་དང་མས་མཚོན་པའི་སེམས་ཅན་ལ་ལྟ་བར་གསུངས་པ་ཡིན་པས། རང་གི་ཚེ་འདིའི་མ་ལ་རང་ཉིད་སེམས་ཐག་ཉེ་པོ་ཡོད་ན་མར་བལྟས་ནས་སེམས་ཅན་ཐམས་ཅད་མ་ལ་ལྟ་བ་དང་། ཡང་། ཚེ་འདིར་རང་ཉིད་ཕ་ལ་བརྩེ་དུང་ཆེ་བ་ཡོད་ན་ཚེ་འདིའི་ཕ་བཞིན་དུ་སེམས་ཅན་ཐམས་ཅད་རང་གི་ཕར་མ་གྱུར་པ་མེད་བསམས་ནས་ཕར་སྒོམ་པ་དང་། དེས་མཚོན་པའི་གཉེན་ཉེ་དུ་གང་དང་གང་ཡིན་ན་ཡང་། རང་ཉིད་ལ་སེམས་ལ་བརྩེ་བ་ཆེ་བ་ཡོད་ན། དེའི་ཐོག་ནས་བསམ་བློ་བཏང་ན་དོན་དག་སྙིང་པོ་དེ་སེམས་ལ་ཕན་བཞིན་ཡོད། དེ་ནི་སེམས་ཅན་སུ་དང་སུ་འདྲ་ཞིག་ཡིན་ན་ཡང་། རང་ཉིད་ལ་གཅེས་ཤིང་ཕངས་པའི་ཡིད་དུ་འོང་བའི་རྣམ་པར་འཆར་ཐུབ་པའི་ཐབས་ཤེས་ཡིན།

ཐབས་ཤེས་ཀྱི་དམིགས་ཡུལ་ནི་དེ་ཡིན། དེ་ལྟར་མར་ཤེས་ལ་བསམ་བློ་བཏང་། དེ་ནས་དྲིན་དྲན་དགོས་པའི་རྒྱུ་མཚན་གང་ཡིན་སྙམ་ན། འོ་ན། མ་ཡིན་ན་མ་ཡིན་པ་ངོ་ཤེས་དགོས་ཀྱང་ད་ལྟ་ངས་ངོ་མི་ཤེས་སྙམ་ན། དེ་ལ་ཉེས་པ་གང་ཡང་མེད། ཚེ་འདི་ལ་ཡིན་ན་ཡང་། མ་བུ་ངོ་མ་འཕྲོད་པ་མང་པོ་ཡོད། གང་ལྟར་ཚེ་འདིའི་མ་དང་ཚེ་སྔོན་མའི་མ་གཉིས་པོ་དེ་ཚེ་སྔ་ཕྱིའམ་དུས་སྔ་ཕྱིའི་ཁྱད་པར་ཡོད་པ་ལས་མ་ཡིན་པའི་ཆ་ནས་གཅིག་པ་ཡིན། ཚེ་རབས་སྔོན་མ་གཞན་དང་གཞན་གྱི་མ་རྣམས་ཀྱང་ཚེ་འདིའི་མ་ཇི་བཞིན་རང་གིས་གཅེས་པོ་བྱེད་སའི་ཡུལ་དམ་པ་ཡིན་པ་ནི་གཅིག་པ་ཡིན་བསམས་པའི་ཐོག་ནས་བློ་སྦྱང་དགོས། དེ་ནས་དྲིན་དྲན་གྱི་བསམ་བློ་གཏོང་བ་ནི། དེ་ལ་མྱོང་བ་ཐོན་པ་ན་དྲིན་བསམ་པ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་རང་གི་ཚེ་འདིའི་མ་གཞོན་པའི་གནས་སྐབས་མ་ཡིན་པ་རྒན་པའི་གནས་སྐབས་ཀྱི་རྣམ་པ་གསལ་བ་ཞིག་མདུན་དུ་བསྒོམས་ནས་འདི་ལྟར་བསམ་སྟེ། ཞེས་རང་གི་ཚེ་འདིའི་མའི་ན་ཚོད་ཡར་རྒས་པའི་གནས་སྐབས་ཀྱི་རྣམ་པ་གསལ་པོར་གསལ་བཏབ། རང་གི་མ་ཡིན་ན་ཡང་འདྲ། རང་གི་ཕ་ཡིན་ན་ཡང་འདྲ། རང་གི་སེམས་ཀྱི་ནང་དུ་སུ་སེམས་ཐག་ཉེ་པོ་ཡོད་ན་དེ་ལྟ་བུའི་གཉེན་ཉེ་དུ་བཟང་པོ་དེ་རྒས་ཤིང་འཁོགས་པ། མི་ཚེ་མར་རྒུད་ནས་གཞན་གྱི་རོགས་རམ་ལ་བརྟེན་དགོས་པའི་གནས་སྐབས་ཀྱི་རྣམ་པ་གསལ་པོ་ཞིག་གསལ་བཏབ་ན། སྙིང་རྗེ་སྐྱེ་སླ་བ་དང་། དྲིན་དྲན་སླ་བ་དང་། དྲིན་གཟོའི་བློ་ཤུགས་དྲག་འབྱུང་སླ་བའི་ཁྱད་པར་ཡོད་གསུངས། དེ་ནས། བདག་གི་མ་འདིས་ཚེ་འདི་ཁོ་ནར་མ་ཟད་ཚེ་རབས་ཐོག་མ་མེད་པ་ནས་བདག་གི་མ་བགྲང་ལས་འདས་པ་བྱེད་བྱེད་པ་ཞིག་ཡིན། ཞེས་པ་ནས། གཞན་དུ་ན་དྲིན་གྱིས་བསྐྱངས་པའི་མ་ཤ་སྟག་ཡིན་སྙམ་དུ་བསམ། དེ་ལ་མྱོང་བ་ཐོན་པ་ན་སེམས་ཅན་ཐམས་ཅད་ཀྱི་དྲིན་བསམ་མོ། །ཞེས་དྲིན་དྲན་གྱི་བསམ་བློ་གཏོང་བ་ལ་ཚེ་འདིའི་མ་གཙོ་བོར་གྱུར་པའི་རང་ཉིད་ལ་དྲིན་ཆེན་པོ་ཡོད་པའི་སེམས་ཅན་དེས་ཆུང་ཆུང་ནས་དྲིན་གྱིས་བསྐྱངས་ལུགས་སོགས་དྲན་ནས། ཐོག་མར་མངལ་དུ་བཟུང་བ། དེ་ནས་མར་བཙས་པའི་གནས་སྐབས་སུ་མ་རང་གི་ལུས་ཀྱི་དཀའ་ངལ་དང་སྡུག་བསྔལ་སོགས་གཏིང་བརྗེད་དུ་སོང་ནས། བུ་སྐྱེས་པའི་ཚེ་ནོར་བུ་གསར་པ་ཞིག་རྙེད་པ་ལྟར་ཧ་ཅང་འདོད་དོན་འགྲུབ་པའི་ཚོད་ཀྱིས་བཙས། བསྐྱངས། མ་རང་གི་འཁོས་དཔགས་ཀྱིས་ནུས་པ་གང་ཡོད་ཀྱི་སྒོ་ནས་ཟས་ཀྱིས་གསོ་བ་དང་། ལུས་ཀྱི་དྲོད་ཀྱིས་སྐྱོང་བ། མི་གཙང་བ་ལག་པས་ཕྱི་བ་དང་། སྣབས་ཁས་ཕྱི་བ་སོགས་ཀྱིས་བྱིས་པ་གཞོན་ནུའི་སྐབས་སུ་མི་ཚེ་མགོ་མ་ཐོན་པར་ཕ་མས་དྲིན་གྱིས་བསྐྱངས་པའི་སྐྱོང་ཚུལ་དེ་དག་དྲན། དཔེར་ན། བྱ་དང་བྱེའུ་དང་ཁྱི་དང་བྱི་ལ་སོགས་དུད་འགྲོའི་རིགས་རྣམས་སྐྱེས་པའི་སྐབས་སུ་མ་དེས་རང་རང་གི་ཕྲུ་གུ་སྐྱོང་སྟངས་ལ་ཕྱི་ལོགས་སུ་མིག་དཔེ་བལྟས་ནས་བསམ་བློ་ཞིག་བཏང་ན་དངོས་གནས་སེམས་སྐྱོ་བ་ཞིག་ཡིན།

མི་ལྟ་བུའི་ཕུ་ཐག་རིང་པོའི་བརྩེ་བ་མེད་ཀྱང་། ཕྱོགས་གཅིག་ནས་བསམ་བློ་བཏང་ན་མི་ལས་རླབས་ཆེ་བ་ཧ་ལམ་མི་འདུག་གམ། མིས་རྩིས་སྐོར་བརྒྱབ་ནས་བྱིས་པ་དེ་དག་ལ་གསོ་ཆག་ཡག་པོ་ཞིག་སྤྲད་པ་ཡིན་ན། མཐའ་མར་རྒས་པའི་སྐབས་སུ་ཕ་མ་གཉིས་ལ་ཚུར་ཕན་ཐོགས་རྒྱུ་རེད་བསམས་ནས་གཞི་རྩིས་བརྒྱབ་ནས་བྱིས་པ་ལ་ལྟ་རྟོག་བྱེད་པ་ཡིན། བྱ་བྱེའུ་སོགས་ལ་དེ་ལྟ་བུའི་བསམ་བློ་གང་ཡང་མེད། ཕྲུ་གུའི་སྒྲོ་གཤོག་རྒྱས་པ་དང་རང་མགོ་ཐོན་ནས་འགྲོ་བ་ལས་ཕ་མ་ལ་ཕྲུ་གུ་དེས་ཕྱིན་ཆད་ཚུར་ཕན་ཐོགས་རྒྱུ་རེད་བསམ་པའི་རེ་བའི་བསམ་བློ་གཏན་ནས་མེད། ཡིན་ན་ཡང་། ཕྲུ་གུ་དེ་ལ་ཧ་ཅང་གཅེས་པོ་བྱས། སྙིང་རྗེ། བྱེའུ་ལ་སོགས་པ་རྣམས་ཀྱིས་སྒོ་ང་ཞིག་བཏང་། དེ་ནས་བྱེའུ་སྒོ་ང་ནས་ཐོན་པ་དང་དྲོད་ལ་སྦྱར་ཏེ་དཀའ་ལས་ཆེན་པོ་བརྒྱབ། འབུ་ཟ་མཁན་ཞིག་ཡིན་ན་ནི་འབུ་ཁྱེར་ཡོང་ནས་སྤྲད། བྱེའུའི་ཕ་མས་བྱེའུ་ཕྲུག་གསོ་སྟངས་ལ་བལྟས་ན་སེམས་སྐྱོ་བ་ཞིག་འདུག །སྙིང་རྗེ། དེ་དག་ལ་རོགས་བྱེད་མཁན་གཞན་སུ་ཡང་མེད། མི་བཞིན་དུ་གཅིག་གིས་གཅིག་ལ་རོགས་བྱས་ནས་ཐུན་མོང་གི་འབད་བརྩོན་གྱི་ཐོག་ནས་གསོ་རྒྱུ་མེད། སོ་སོའི་གཤོག་པ་གཉིས་དང་རྐང་པ་གཉིས་དང་མཆུ་ཏོ་དེ་ཁྱེར་ནས་ལྟོ་གོས་འཚོལ་དགོས།

བྱེའུ་དེ་དག་གིས་བྱེའུ་ཕྲུག་གསོ་སྟངས་དེ་ཧ་ལས་པ་ཞིག་རེད། དེ་ཡང་། བྱེའུ་ཕྲུག་ཡོད་ས་ལ་བྱི་ལ་དང་ཁྲ་ལ་སོགས་པ་ཡོང་ནས་ཉེན་ཁ་འབྱུང་བའི་སྐབས་སུ། བྱེའུ་ཕྲུག་སྐྱོབ་པའི་ཆེད་དུ་རང་གི་སྲོག་བློས་གཏོང་དགོས་བྱུང་ནའང་བྱི་ལ་དང་ཁྲའི་ཐོག་ལ་བརྒྱུགས་ནས་ཁྱད་མཚར་བྱེད་ཀྱི་འདུག །རྩ་བ་ནི་ཆགས་སེམས་ཀྱིས་ཀུན་ནས་བསླངས་ཏེ་བྱེད་པ་ཡིན། ཡིན་ན་ཡང་། བྱེའུ་ཕྲུག་དེའི་མགོ་ཐོན་པའི་འགན་ཆ་ཚང་བླངས་ནས་དྲིན་གྱིས་སྐྱོང་གིན་འདུག །དེའི་ཕྱིར། མི་ཙམ་དུ་མ་ཟད། དུད་འགྲོ་ཚུན་ཆད་ཀྱི་མ་བུར་གྱུར་པའི་སྐབས་སུ་དྲིན་གྱིས་སྐྱོང་ལུགས་སོགས་ལ་བསམ་བློ་བཏང་ན། ཚེ་གཅིག་གཉིས་ཙམ་མིན་པ། ཚེ་རབས་ནས་ཚེ་རབས། དེ་ཡང་། མིའི་ལུས་རྟེན་ཙམ་མིན་པར་མངལ་སྐྱེས་སོགས་གང་གི་སྐབས་སུ་ཡིན་ན་ཡང་། དེ་ལྟ་བུའི་དྲིན་གྱིས་སྐྱོང་ལུགས་ལ་བསམ་བློ་ཞིག་གཏོང་ཐུབ་ན་ཕན་པ་ཆེན་པོ་ཡོད། དེ་ནས་རང་གི་ཚེ་འདིའི་མ་ཡིས་དྲིན་གྱིས་སྐྱོང་ལུགས་སོགས་ལ་བསམ་བློ་འཁོར་ནས་སེམས་ཀྱི་གཏིང་ནས་དངོས་གནས་དྲང་གནས་དྲིན་ཆེན་པོ་ཡིན་བསམ་པའི་བསམ་བློ་འཁོར་བའི་སྐབས་སུ། ཚེ་འདིའི་ཕ་མ་ལྟ་བུའི་སེམས་ཐག་ཉེ་པོ་ཡོད་པ་རྣམས་ལས་ཅུང་སེམས་ཐག་རིང་པོ་ཡོད་པ་དེ་དག་གི་རྣམ་པ་གསལ་པོར་གསལ་བཏབ། འདིས་ཀྱང་གོང་དུ་བསམ་བློ་བཏང་བ་བཞིན་ཚེ་རབས་སྔ་མ་རྣམས་སུ་དྲིན་གྱིས་བསྐྱངས་ཡོད་པ་གཅིག་པ་ཡིན་བསམ་པའི་ཐོག་ནས་བསམ་བློ་བཏང་།

དེ་ནས་བར་མའི་སེམས་ཅན་དང་། མཐའ་མར་རང་གི་ལུས་སྲོག་ལ་འཚེ་བ་བྱེད་པའི་ཚེ་འདིའི་དགྲའི་རྣམ་པ་གསལ་པོར་མདུན་དུ་གསལ་བཏབ་སྟེ། འདི་ད་ལྟ་འཇིག་རྟེན་ཡོངས་གྲགས་སུ་ངའི་དགྲ་ཞེས་མིང་ཐོགས་པ་ཞིག་ཏུ་གྱུར་ཡོད་མོད། ཚེ་རབས་གཞན་དང་གཞན་དུ་རང་གི་གཉེན་གྱི་དྭངས་མར་གྱུར་ནས་ངའི་ཕ་མར་གྱུར་པ་དང་། ངའི་སྲོག་བསྐྱབས་པ་ལ་སོགས་པ་ཚེ་འདིའི་མ་ཇི་བཞིན་དྲིན་གྱིས་བསྐྱངས་ཡོད་པས་དྲིན་ཆེན་པོ་ཡིན་པ་སྨོས་མི་དགོས། དངོས་གནས་དྲང་གནས་དྲིན་ཆེན་གྱི་སེམས་ཅན་ཡིན་བསམས་པའི་ཐོག་ནས་བློ་སྦྱངས་ན་དེས་ཕན་རྒྱུ་རེད།

འདིའི་རྗེས་སུ་དྲིན་གཟོ་ལ་བསམ་བློ་གཏོང་དགོས་པས་དྲིན་གཟོ་ནི། དེ་ལྟར་དྲིན་བསམས་ནས་དྲིན་གཟོ་སྒོམ་ཚུལ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། ཞེས་པ་ནས། བདག་གིས་དྲིན་ལན་དུ་འཁོར་བའི་སྡུག་བསྔལ་ལས་བསྒྲལ་ནས་ཐར་པའི་བདེ་བ་ལ་དགོད་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་པ་སྟེ། དེ་ལྟར་དྲིན་དྲན་གྱི་བློ་ཡག་པོ་ཞིག་སྐྱེས་པའི་ཚེ་དྲིན་གཟོའི་བློ་རང་ཤུགས་ཀྱིས་སྐྱེ་ཐུབ། དེ་ལྟ་བུའི་དྲིན་འཁོར་ཐབས་མེད་པ་འདིའི་དྲིན་གཟོ་དགོས་བསམས་ནས་དྲིན་གཟོའི་བློ་ཤུགས་ཆེན་པོ་འབྱུང་ཐུབ། དེ་ལྟ་བུ་ཞིག་གིས་འགྲིགས་པ་ཡིན། མཚམས་འདིར་བཞག་ཞོག །

བཤད་པ་གཉིས་པ།

དེ་ནས་བསྐྱར་དུ་བསྐྱར་བཤད་མདོར་བསྡུས་ཙམ་ཞུ་བ་སྐབས་སུ་བབས་པ་ཡིན་པས། དེ་ལ་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་ལ། ཐར་པ་དོན་གཉེར་གྱི་བློ་སྦྱང་བ་དང་། ཐར་པར་བགྲོད་པའི་ལམ་གྱི་རང་བཞིན་གཏན་ལ་དབབ་པ་གཉིས་དང་། ཐོག་མར་ཐར་པ་དོན་གཉེར་གྱི་བློ་སྦྱང་བ་ལ། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག །ལས་འབྲས་མི་བསླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག །དེ་ལྟར་གོམས་པས་འཁོར་བའི་ཕུན་ཚོགས་ལ། །ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང་། །ཉིན་མཚན་ཀུན་ཏུ་ཐར་པ་དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། །ཞེས་གསུངས་པ་ལྟར། ཚེ་འདིའི་སྣང་ཤས་ལྡོག་པ་དང་། ཕྱི་མའི་སྣང་ཤས་ལྡོག་པ་གཉིས་ལས་སྐབས་འདིར་ཕྱི་མའི་སྣང་ཤས་ལྡོག་པ་གཙོ་བོ་ཡིན། ཕྱི་མར་མངོན་མཐོ་ལྷ་མིའི་ལུས་རྟེན་ཞིག་ཡོད་པ་ཡིན་ན་ཡང་དེ་ཙམ་གྱིས་མི་འགྲིག །གང་ལྟར་ཇི་སྲིད་ཉོན་མོངས་པའི་གཞན་དབང་དུ་ཡོད་པ་དེ་སྲིད་དུ་གཏན་དུ་སྐྱིད་པ་ཞིག་རྩ་བ་ཉིད་ནས་མེད། གཞན་དབང་འབའ་ཞིག་ཏུ་ཡོད་པ་ཡིན་པས་འཁོར་བ་ལས་མ་ཐར་བར་ཐབས་རང་མེད།

འཁོར་བ་ལས་ཐར་བ་ཞིག་ཅི་ནས་ཀྱང་བྱ་སྙམ་པའི་བློ་སྦྱངས་ཏེ། རིགས་དྲུག་སོ་སོའི་སྡུག་བསྔལ་བསམ་པ་དང་། ལྷག་པར་མིའི་རྟེན་ལ་ཐོག་མར་སྐྱེས་པའི་གནས་སྐབས་ནས་བཟུང་། མཐའ་མར་འཆི་བའི་བར་གྱི་མི་ཚེ་གཅིག་གི་ཁ་ཆག་སྣ་རལ་ལུ་གུ་རྒྱུད་ནས་འོངས་པའི་གནས་ཚུལ་འདི་དག་རང་སྟེང་དུ་ཡང་བསམ། མི་གཞན་པ་ལ་ཡང་མིག་དཔེ་བལྟས། དེ་ལྟ་བུའི་ཉེས་པ་བཀྲ་མི་ཤིས་པ་འདི་ཐམས་ཅད་འཁོར་བའི་རང་མཚང་དང་འཁོར་བའི་རང་བཞིན་ཡིན། བཅོམ་ལྡན་འདས་ཀྱིས་ཁམས་གསུམ་འཁོར་བ་ཞེས། འཁོར་བ་ཁབ་ཀྱི་རྩེ་མོ་ན། །བདེ་བ་ནམ་ཡང་ཡོད་མ་ཡིན། །ཞེས་གསུངས་པ་འདི་ནི་དངོས་གནས་དྲང་གནས་ངོ་སྤྲོད་ཡིན་བསམ་པ་ཞིག་དྲན་ཐུབ། དཔེར་ན། ང་རང་ཚོ་བོད་པ་ལ་ཆ་བཞག་ན་སོ་སོའི་རང་དབང་ནི་བྲལ། གཞན་དབང་གི་འོག་ལ་སྡུག་བསྔལ་འདི་འདྲ་ཞིག་ཡོད། སོ་སོའི་ལུང་པར་ཡོད་པ་ལ་ཆ་བཞག་ན་ཡང་། རང་གི་སྲོག་དེ་ཡང་དབང་མི་དབང་ཐེ་ཚོམ་ཡིན། མདོར་ན། རྣམ་འགྱུར་སྟོན་པ་ཙམ་ལ་ཡང་ཉེས་པ་འཁོར་ཏེ་དངངས་སྐྲག་ཅིག་གི་འོག་ལ་བསྡད་ཡོད། ང་ཚོ་མིའི་ལུང་པར་གྱར་པ་འདི་དག་ཀྱང་གྲ་འགྲིག་མི་འགྲིག་མང་པོ་ཞིག་གི་ཐོག་ནས་དཀའ་ངལ་འཕྲད་བཞིན་ཡོད།

ཡང་། རང་དབང་ཡོད་པའི་ལུང་པ། དཔེར་ན། རྒྱ་གར་ལྟ་བུར་ཆ་བཞག་ན་ཡང་སྔ་མོ་རང་དབང་གི་ཆེད་འཐབ་རྩོད་བྱས་ཏེ། རྩོད་ལེན་བྱེད་པའི་སྐབས་སུ་ཡང་སྡུག་བསྔལ་རྣམ་གྲངས་མང་པོ་ཞིག་གི་ཐོག་ནས་དཀའ་ངལ་བྱུང་བ་རེད། རང་དབང་ལོན་པའི་རྗེས་སུ་ཡང་དཀའ་ངལ་གསར་པ་ཞིག་དང་ཕྲད། གང་ལྟར་ཡང་སྙིང་། རྒྱལ་ཁབ་སྟོབས་འབྱོར་ཆེ་ཤོས་ཤིག་ལ་ཆ་བཞག་ན། དཔེར་ན། ཨ་མི་རི་ཀ་ལ་སོགས་སྟོབས་འབྱོར་ཆེ་ཤོས་དང་ནུས་པ་ཆེ་ཤོས་ཡིན་ན་ཡང་། འཁོར་བ་སྤྱིའི་རང་མཚང་གི་བཀྲ་མི་ཤིས་པའི་སྡུག་བསྔལ་དེས་ཁྱབ་ནས་ཡོད། དངོས་པོ་ཡར་རྒྱས་ཧ་ཅང་ཆེན་པོ་སོང་ནས་འདྲ་ཆགས་པོ་ཞིག་ཡོད་ཀྱང་། མི་རེ་ངོ་རེར་ཐུག་ནས་སྐད་ཆ་བཤད་པ་ཡིན་ན་དབུགས་རིང་རྫོགས་རྒྱུ་མེད་པ་གཏོང་བ། གཉིད་མི་ཁུག་པ། གཉིད་ཁུག་པའི་སྨན་རྟག་པར་ཟ་དགོས་པ། གང་ལྟར་བཀྲ་མི་ཤིས་པ་རྒྱུན་མ་ཆད་པར་ཡོད་པ། ཐོག་མར་སྐྱེས་པའི་གནས་སྐབས་ནས་མཐའ་མར་འཆི་བའི་གནས་སྐབས་བར་གྱི་སྡུག་བསྔལ་དེ་དག་ཡོད་པ་སྨོས་ཅི་དགོས། སྤྱི་ཚོགས་ཀྱི་གནས་སྟངས་ཀྱི་རྐྱེན་པས་གཅིག་གིས་གཅིག་ལ་ཕྲག་དོག་དང་། གཅིག་གིས་གཅིག་ལ་འགྲན་སེམས་དང་། རང་ཉིད་ཀྱི་སྔོན་ལ་མི་ཞིག་ཤོར་གྱིས་དོགས། རང་ཉིད་མིའི་གཞུག་ལ་རྗེས་ལུས་ཐེབས་ཀྱིས་དོགས། དེ་ལྟར་དངངས་སྐྲག་གི་ངང་ནས། དེ་ལྟར་ཆོག་མི་ཤེས་པ་དང་ངོམས་མི་ཤེས་པའི་སྡུག་བསྔལ་གྱི་ཐོག་ནས། བརྒྱ་ཡོད་ན་སྟོང་། སྟོང་ཡོད་ན་ཁྲི། ཁྲི་ཡོད་ན་འབུམ་ཟེར་ནས་ཆོག་མི་ཤེས་པའི་སྡུག་བསྔལ་སོགས་སྡུག་བསྔལ་རྣམ་གྲངས་མི་འདྲ་བ་མང་པོ་ཞིག་གང་ས་གང་ལ་ཡོད་ཅིང་མཐའ་མེད་པ་ཞིག་ཡིན། འདི་ཐམས་ཅད་གློ་བུར་དུ་བྱུང་བ་ཞིག་དང་། མི་འོས་པ་ཞིག་བྱུང་བ་མིན་པས་འདི་ཐམས་ཅད་འཁོར་བའི་རང་གཤིས་ཡིན།

དགེ་བཤེས་པོ་ཏོ་བས་གསུངས་པ་བཞིན་ཏེ། ལམ་རིམ་ཆེན་མོ་ལས། པོ་ཏོ་བའི་ཞལ་ནས་རིགས་དྲུག་གང་དུ་སྐྱེས་ཕན་ཆད། ན་ཚ་དང་འཆི་བ་ལ་སོགས་པའི་སྡུག་བསྔལ་འབྱུང་བ་ནི་ན་རྒྱུ་ཞིག་ན་བ་ཡིན། འཆི་རྒྱུ་ཞིག་འཆི་བ་ཡིན་གྱི། དེ་ལ་མི་འོས་པ་ཞིག་གློ་བུར་དུ་བྱུང་བ་མིན་འཁོར་བའི་མཚན་ཉིད་དམ་རང་བཞིན་ཡིན། འཁོར་བར་གནས་རིང་ལ་དེ་ལས་མ་འདས། ཞེས་པ་ལྟར། ང་རང་ཚོ་ལ་བཀྲ་མི་ཤིས་པ་ཁ་ཆག་སྣ་རལ་ལུ་གུ་རྒྱུད་ནས་བྱུང་བ་འདི་ཐམས་ཅད་ཉོན་མོངས་པའི་གཞན་དབང་དུ་ཡོད་པའི་དབང་གིས་ཡིན་པས། ཉོན་མོངས་པ་ལ་བྱེད་པ་འདི་མ་གཏོགས་མེད་པ་དང་། ཉོན་མོངས་པ་ལ་ཁ་སྟབས་འདི་མ་གཏོགས་མེད་པས། ཉོན་མོངས་པ་ལ་མགོ་བསྒུར་ནས་ཉོན་མོངས་ཐུགས་དམ་གྱི་མཐིལ་དུ་བཟུང་ན། ཁ་སྟབས་འདི་མ་གཏོགས་མེད་པ་ནི་དུས་གསུམ་གྱི་རྒྱལ་བ་རྣམས་ཀྱིས་ཐག་བཅད་པའི་གནས་ཚུལ་ཡིན། དེའི་ཕྱིར། ཉོན་མོངས་ལས་ཐར་བ་ཞིག་མ་བྱས་ན་ཐབས་མེད་བསམ་པའི་བློ་སྦྱང་། ཉོན་མོངས་པའི་འཆིང་བ་ལས་ཐར་བ་ཞིག་དང་ཉོན་མོངས་པའི་འཆིང་བ་ལས་གྲོལ་བ་ཞིག་བྱེད་དགོས་བསམས་ནས། ལམ་རིམ་ཆེན་མོ་ལས། ཐར་པ་ཞེས་པ་ནི་བཅིངས་པ་ལས་གྲོལ་བ་སྟེ་ཞེས་གསུངས་པ་བཞིན། འཆིང་བྱེད་དེ་གང་ཡིན་སྙམ་ན། ལས་ཉོན་གཉིས་པོ་ཡིན་ཞིང་། ལས་ཉོན་གཉིས་ཀྱི་ནང་ནས་གཙོ་བོ་ཉོན་མོངས་ཡིན་པས། འཆིང་བྱེད་ཀྱི་ཉོན་མོངས་དེ་ལས་བྲལ་སོང་ན། འཆིང་བྱེད་ཀྱི་ཉོན་མོངས་བཅད་པ་ཡིན་པས་ཐར་པ་ཐོབ་པའམ་གཏན་དུ་བདེ་བ་ཐོབ་པ་ཡིན།

དེ་ལྟ་བུའི་གཏན་དུ་བདེ་བ་ཐར་པ་ཞེས་པ་ཞིག་མེད་ན་ནི་དེ་ག་ཡིན། ཡོད་ན་ནི་དེ་དངོས་སུ་བསྒྲུབ་དགོས་བསམ་པའི་བློ་སྦྱོང་སྟངས་དེ་ལྟར་ཡིན། དེ་ནས་ཐར་པར་བགྲོད་པའི་ལམ་གྱི་རང་བཞིན་གཏན་ལ་དབབ་པ་ཞེས་པའི་ཐར་པ་བསྒྲུབ་དགོས་ན། ལམ་བསླབ་པ་རིན་པོ་ཆེ་རྣམ་པ་གསུམ་ལ་རིམ་པས་བསླབ་དགོས་པ་ཡིན་ཞིང་། དེ་ཡང་། དང་པོར་ཁ་ཚ་དགོས་གཏུགས་ཀྱིས་དགོས་པ་དེ་གང་ཡིན་སྙམ་ན། ཚུལ་ཁྲིམས་ཀྱི་བསླབ་པ་ཡིན་པས་གཙོ་བོ་ཚུལ་ཁྲིམས་ཀྱི་བསླབ་པ་ལ་རག་ལས་པ་ཡིན། དེའི་ཕྱིར། ཚུལ་ཁྲིམས་དག་ཐབས་ཤེས་པར་བྱས་ནས་རང་གི་རབ་བྱུང་གི་སྡོམ་པ་སྟེ་དགེ་ཚུལ་སློང་གི་སྡོམ་པ་དང་། དེ་མིན་གྱི་ཁྱིམ་པའི་ཕྱོགས་ཀྱི་དགེ་བསྙེན་གྱི་སྡོམ་པ་དང་། མ་མཐའ་ཡང་མི་དགེ་བཅུ་སྤོང་གི་ཚུལ་ཁྲིམས་ནས་བཟུང་ཚུལ་ཁྲིམས་ཀྱིས་གཞི་བཟུང་བའི་སྟེང་ནས་ཏིང་ངེ་འཛིན་གྱི་བསླབ་པ་དང་ཤེས་རབ་ཀྱི་བསླབ་པ་རྣམས་རིམ་པས་སྐྱེ་དགོས། དེ་ལྟར་འཁོར་བ་མཐའ་དག་སྡུག་བསྔལ་བའི་རང་བཞིན་དུ་མཐོང་བའི་བློ་བཅོས་མ་མ་ཡིན་པས་ཀུན་ནས་བསླངས་ཏེ། ལམ་བསླབ་པ་གསུམ་ལ་བསླབས་ཏེ་འཁོར་བ་ལས་ཐར་བའི་ཐར་པའི་གོ་འཕང་ཙམ་ཞིག་ཐོབ་ཀྱང་། དེ་ཙམ་ཞིག་ཐོབ་པས་རང་དོན་ཡང་མཐར་མི་ཕྱིན་གཞན་དོན་ཡང་མཐར་མི་ཕྱིན་ཅིང་། དེ་ཙམ་དུ་མ་ཟད་རང་གཅིག་པུར་བསམ་བློ་བཏང་ནས་གཞན་མཐའ་ཡས་པའི་སེམས་ཅན་གྱི་དོན་ལ་བསམ་བློ་མ་བཏང་ན་དངོས་གནས་ཐབས་སྐྱོ་པོ་ཡིན། དེ་ཙམ་གྱིས་སོ་སོ་སྐྱིད་པོ་འབྱུང་བ་ཁག་པོ་ཡིན།

དེའི་ཕྱིར། མཐའ་ཡས་པའི་སེམས་ཅན་ཐམས་ཅད་ཀྱི་དོན་བྱེད་པ་འདི་ཧ་ཅང་གལ་ཆེན་པོ་ཡིན་པས། འདིར་བྱང་ཆུབ་མཆོག་ཏུ་སེམས་བསྐྱེད་པའི་ཐེག་པ་ཆེན་པོའི་ལམ་ལ་སློབ་པ་ལ། བྱང་ཆུབ་མཆོག་ཏུ་སེམས་བསྐྱེད་པ་ཕན་ཡོན་དང་བཅས་པ་སྒོམ་པ་དང་། སེམས་བསྐྱེད་པའི་ཚུལ་དངོས་བཤད་པ་དང་། སེམས་བསྐྱེད་ནས་སྤྱོད་པ་ལ་སློབ་ཚུལ་བཤད་པ་ཞེས་གསུངས་ཏེ། དེ་ཡང་། བྱང་ཆུབ་ཀྱི་སེམས་འདི་ནི་ཐེག་པ་ཆེན་པོའི་ལམ་གྱི་འཇུག་སྒོ་ཡིན་པས། བྱང་ཆུབ་ཀྱི་སེམས་འདི་ཡོད་ན་གང་ཟག་དེ་ཐེག་ཆེན་པའི་གྲས་སུ་ཚུད་ནས་ཐེག་ཆེན་པའི་མིང་ཐོགས་པ། བྱང་ཆུབ་ཀྱི་སེམས་ནམ་ཉམས་སོང་ན་ཐེག་ཆེན་གྱི་གྲས་ནས་མར་བུད་འགྲོ་བ། བྱང་ཆུབ་ཀྱི་སེམས་ཞེས་པ་དེས་ཟིན་ནས་ཡོད་ན། འབུ་གྲོག་མ་ཞིག་ལ་བག་ལེབ་ཅུང་ཞིག་སྤྲད་པ་ནས་བཟུང་དགེ་བའི་བྱ་བ་དེ་ཐམས་ཅད་ལམ་གྱི་རྫོགས་བྱང་གི་རྒྱུར་འགྲོ་བ། བྱང་ཆུབ་ཀྱི་སེམས་ཀྱིས་མ་ཟིན་ན་སྟོང་ཉིད་རྟོགས་པའི་ལྟ་བ་བསྐལ་པ་ནས་བསྐལ་པའི་རིང་ལ་བསྒོམས་པ་ཡིན་ན་ཡང་། དེ་རྫོགས་བྱང་གི་ལམ་གྱི་རྒྱུར་མི་འགྲོ་བ། བྱང་ཆུབ་ཀྱི་སེམས་ཡོད་ན་རྟེན་དམན་པ་དུད་འགྲོ་དང་ཁྱིམ་པ་ལྟ་བུ་ཞིག་ཡིན་ན་ཡང་། དེ་ལ་རྒྱལ་སྲས་བྱང་ཆུབ་སེམས་དཔའི་མིང་ཐོགས་པ། བྱང་ཆུབ་ཀྱི་སེམས་མེད་ན་སྟོང་ཉིད་མངོན་སུམ་དུ་རྟོགས་པའི་ལྟ་བ་ལ་གནས་པའི་ཉོན་སྒྲིབ་སྤངས་པའི་སྤངས་པའི་ཁྱད་པར་དང་ལྡན་པའི་ཉན་རང་དགྲ་བཅོམ་པ་ཡིན་ན་ཡང་། དེ་ལ་བྱང་ཆུབ་སེམས་དཔའི་མིང་མི་ཐོགས་པ། བྱང་ཆུབ་ཀྱི་སེམས་ཡོད་ན་རིགས་ཀྱི་སྒོ་ནས་ཉན་རང་ཟིལ་གྱིས་གནོན་པ། བྱང་ཆུབ་སེམས་ཀྱིས་ཟིན་པའི་སྟོང་ཉིད་མངོན་སུམ་དུ་རྟོགས་པའི་ལྟ་བ་སྐྱེས་པའི་ཚེ་དོན་དམ་བྱང་ཆུབ་ཀྱི་སེམས་ཞེས་སྟོང་ཉིད་རྟོགས་པའི་ལྟ་བ་འདྲ་འདྲའི་ནང་ནས་མི་འདྲ་བ་ཞིག་ཐོབ་པ། ད་དུང་མུ་མཐུད་ནས་གོམས་པས་ས་བདུན་པར་སླེབས་པའི་ཚེ། ཉན་རང་བློའི་སྟོབས་ཀྱིས་ཟིལ་གྱིས་གནོན་པའི་ཡོན་ཏན་ཐུན་མོང་བ་དང་ཐུན་མོང་མ་ཡིན་པ་མང་པོ་ཞིག་བྱང་ཆུབ་ཀྱི་སེམས་ལ་བརྟེན་ནས་འབྱུང་བའི་རྩ་བ་དེ་ལྟར་ཡིན།

དེ་ལྟར་བྱང་ཆུབ་ཀྱི་སེམས་འདི་སྒོམ་པ་ལ་རྒྱ་གར་མཁས་པའི་མན་ངག་གི་ལུགས་གཉིས་ཕྱེ་ནས། རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱང་བ་ལ་ཐོག་མར་སེམས་སྙོམས་པ་བསྒྲུབ་དགོས། དེ་ལ་བར་མའི་སེམས་ཅན་ཞིག་སྔོན་ལ་གསལ་བཏབ། དེ་ནས་སོ་སོ་མི་དགའ་སའི་དགྲ་ཞིག་དང་། སོ་སོ་དགའ་སའི་གཉེན་ཞིག་དང་དེ་གསུམ་ཆར་སྟབས་གཅིག་ཏུ་གསལ་བཏབ་ནས་བསམ་བློ་བཏང་ན་ཡག་པོ་ཡོད། གསུམ་གའི་རྣམ་པ་གསལ་པོར་གསལ་བཏབ་ནས་བློས་རང་བབས་སུ་བཞག་ནས་བལྟས་ན། གཉེན་དེ་ལ་སེམས་ཐག་ཉེ་པོ་ཞིག་བྱས་ནས་དགའ་ལྷང་ལྷང་ཡོད་པ་དང་། དགྲ་དེ་ལ་སྡང་བའི་སེམས་ཤུགས་ཆེན་པོ་ཡོད་པ་དེ་སེམས་མ་སྙོམས་པའི་རྟགས་ཡིན། ཆགས་སྡང་གི་དབང་དུ་སོང་ནས་སེམས་ཁོད་མི་སྙོམས་པར་གྱུར་པ་ཡིན་པས་དེ་ཆེད་དུ་གཉེར་ནས་ཁོད་སྙོམས་པར་བསྒྲུབ་དགོས།

དེ་ཡང་། རང་གི་ཚེ་འདིའི་གཉེན་དུ་ཡོད་པའི་སེམས་ཅན་དེ་ཡང་། ཚེ་རབས་གཞན་དང་གཞན་དུ་རང་གི་དགྲར་གྱུར་ནས་ད་ལྟའི་ཚེ་འདིའི་དགྲ་ཇི་བཞིན་ཚེ་རབས་སྔ་མ་རྣམས་སུ་རང་ལ་གནོད་པ་ཆེན་པོ་བསྐྱལ་ཡོད་པས་མཐའ་གཅིག་ཏུ་ངའི་གཉེན་ཡིན་ཞེས་ཞེན་ཆགས་བྱེད་པ་མེད། རང་གི་དགྲ་འདི་ཡང་ཚེ་རབས་གཞན་དང་གཞན་དུ་ད་ལྟའི་རང་གི་གཉེན་གྱི་དྭངས་མ་ཇི་བཞིན་རང་ལ་ཕན་ཆེན་པོ་བཏགས་ཡོད་པས། ཚེ་འདི་གཅིག་པུ་ལ་གནོད་པ་བྱས་པ་རྒྱུ་མཚན་དུ་བྱས་ནས་དགྲ་ཡིན་ཞེས་ཡལ་བར་དོར་ན་འགྲིག་མ་སོང་། དེ་ལྟར་བྱས་ན་ལྐུག་པའམ་བསམ་བློ་བྱབ་ཆུང་སྟེ། བསམ་བློ་ཕུ་ཐག་རིང་པོ་དང་བསམ་བློ་རྒྱ་ཆེན་པོ་གཏོང་མི་ཐུབ་མཁན་ཡིན། དེའི་ཕྱིར་གཉེན་ཡིན་ན་ཡང་འདྲ། དགྲ་ཡིན་ན་ཡང་འདྲ། དེ་ཐམས་ཅད་ལ་ཆགས་སྡང་ཕྱོགས་རིས་མེད་པའི་སེམས་སྙོམས་པ་ཞིག་བསྒྲུབ་དགོས་བསམ་པའི་སེམས་སྙོམས་པར་བསྒྲུབ། དེ་ནས་མར་ཤེས་པ་ནི། ང་རང་ཚོའི་སྐྱེ་བ་ལ་ཐོག་མ་མེད་པ་ཡིན་པས་མངལ་སྐྱེས་ལ་ཡང་ཐོག་མ་མེད་ཅིང་གྲངས་ཀྱིས་མི་ལོན་པ་ཡིན་ལ། དེ་དག་ལ་མ་ཡང་གྲངས་ཀྱིས་མི་ལོན་པ་དགོས་པ་སོགས་ལ་བསམ་བློ་ཞིག་བཏང་ན། སེམས་ཅན་སུ་དང་སུ་འདྲ་ཞིག་ཡིན་ན་ཡང་། རང་གི་མ་མ་བྱས་པ་གཅིག་ཀྱང་མེད། མ་བྱས་པ་ཡང་གྲངས་ཀྱིས་མི་ལོན་པའི་ཚོད་བྱས་ཡོད། དེ་ལྟར་བསམ་བློ་བཏང་། མ་ནམ་བྱས་ཡོད་ལ་ཚེ་འདིའི་མ་བཞིན་དུ་དྲིན་ཤིན་ཏུ་ཆེ་བས་བསྐྱངས་ཚུལ་སོགས་རང་གི་བློ་ལ་ཚེ་འདིའི་མ་དང་མས་མཚོན་པའི་གཉེན་བཟང་ཤོས་ཀྱིས་དྲིན་ཆེ་ཤོས་ཀྱིས་བསྐྱངས་ལུགས་སོགས་དྲན་ནས་བསམ་བློ་གཏོང་བ་ལ་དྲིན་དྲན་པ་ཞེས་པ་ཡིན།

དེ་ནས་དྲིན་དྲན་པའི་ཐོག་ནས་དྲིན་ཤིན་ཏུ་ཆེན་པོས་བསྐྱངས་ཚུལ་ལ་ངེས་པ་རྙེད་པའི་ཚེ་དྲིན་གཟོའི་བསམ་པ་འབྱུང་ཐུབ། དེ་ལྟ་བུའི་དྲིན་དང་ལྡན་པ་ལ་དྲིན་གཟོ་མི་བྱེད་པ་དང་དྲིན་ལན་མི་འཇལ་བ་ནི། དངོས་གནས་དྲང་གནས་མ་རབས་དང་ཐ་ཤལ་ཡིན། མ་རྒན་སེམས་ཅན་བདེ་བ་འདོད་ཀྱང་བདེ་བས་ཕོངས། སྡུག་བསྔལ་མི་འདོད་ན་ཡང་སྡུག་བསྔལ་གྱིས་མནར་ནས་ཡོད་པ་འདི་དག་ལ། རང་གི་ངོས་ནས་གང་ཐུབ་ཇི་ཐུབ་ཀྱིས་ཕན་བཏགས་ནས་དྲིན་ལན་བསབ་དགོས། དེ་ལྟར་བསམ་བློ་བཏང་ན་དྲིན་གཟོའི་བསམ་བློ་རང་ཤུགས་ཀྱིས་སྐྱེ་ཐུབ། འདི་བསྐྱར་བཤད་གཉིས་པ་ཡིན།

བཤད་པ་གསུམ་པ།

བསྐྱར་བཤད་གསུམ་པ་ནི། སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ། ཐར་པ་དོན་གཉེར་གྱི་བློ་སྦྱང་བ་ནི། སྡུག་བདེན་གྱི་ཉེས་དམིགས་བསམས་པའི་སྒོ་ནས་ངེས་འབྱུང་གི་བསམ་པ་བཅོས་མ་མ་ཡིན་པ་སྐྱེ་ཚུལ་གཅིག་དང་། ཀུན་འབྱུང་འཁོར་བའི་འཇུག་རིམ་བསམས་པའི་སྒོ་ནས་ཐར་པ་དོན་གཉེར་གྱི་བློ་སྦྱང་བ་དང་གཉིས་ཡོད་པས། དེ་ཡང་། སྡུག་བདེན་ཉེས་དམིགས་བསམ་ལ་མ་འབད་ན། །ཐར་པ་དོན་གཉེར་ཇི་བཞིན་མི་སྐྱེ་ཞིང༌། །ཀུན་འབྱུང་འཁོར་བའི་འཇུག་རིམ་མ་བསམས་ན། །འཁོར་བའི་རྩ་བ་གཅོད་ཚུལ་མི་ཤེས་པས། །སྲིད་ལས་ངེས་འབྱུང་སྐྱོ་ཤས་བསྟེན་པ་དང༌། །འཁོར་བར་གང་གིས་བཅིངས་པ་ཤེས་པ་གཅེས། །ཞེས་ཇི་སྐད་གསུངས་པ་བཞིན། སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པ་གཉིས་ཀྱི་སྒོ་ནས་ཐར་པ་དོན་གཉེར་གྱི་བློ་སྦྱང་བ་དེ་ཡིན། དེ་བྱུང་ན་སྡུག་བསྔལ་ལས་ཐར་དགོས་བསམ་པའི་བློ་ཙམ་མིན་པར་སྡུག་བསྔལ་ལས་ཐར་ཐབས་ཤེས་ཀྱི་ཡོད། སྡུག་བསྔལ་ལས་ཐར་ཐབས་ཤེས་པའི་ཐོག་ནས་ཐར་པ་དོན་གཉེར་གྱི་བློ་སྐྱེས་པ་ཡིན་ན། གནད་འགག་ཤེས་པའི་ཐོག་ནས་ཐར་པ་དོན་གཉེར་གྱི་བློ་སྐྱེས་པ་ཡིན་པས་སྤུས་དག་པོ་དང་བརྟན་པོ་ཞིག་འབྱུང་ཐུབ། སྡུག་བསྔལ་ལས་ཐར་ཐབས་མ་ཤེས་པར་སྡུག་བསྔལ་འདི་ལས་བྲལ་ན་བསམ་པ་ནི། སྡུག་བསྔལ་ལས་ཐར་འདོད་ཙམ་མ་གཏོགས་རྒྱུ་མཚན་ལྡན་པ་ཞིག་དང་ངེས་ཤེས་རྙེད་པའི་གདེང་འཁེལ་བའི་གསལ་པོ་ཞིག་ཏུ་གྱུར་མེད། སྡུག་བསྔལ་ཤེས། སྡུག་བསྔལ་ལས་ཐར་འདོད་ཀྱི་བློ་ཞིག་སྐྱེས། སྡུག་བསྔལ་གྱི་རྒྱུ་གང་ཡིན་རྩད་བཅད་ནས་ཤེས་པར་བྱས་ཏེ། དེ་སེལ་ཐབས་སམ་སྤོང་ཐབས་ཤིག་ཤེས་པ་ཡིན་ན་སྡུག་བསྔལ་ཉེ་བར་ཞི་བའི་ཉེར་ཞི་ཐོབ་དགོས་བསམ་པའི་ཐོག་ནས་གདེང་འཁེལ་བའི་ཐོབ་འདོད་ཀྱི་བློ་ཞིག་སྐྱེ་ཐུབ། དེས་ངེས་འབྱུང་གི་བསམ་པ་སྦྱང་བ་དེ་དང་། དེ་ནས་ཐར་པར་བགྲོད་པའི་ལམ་གྱི་རང་བཞིན་གཏན་ལ་དབབ་པ་ཞེས་པ་ནི། ལམ་བསླབ་པ་གསུམ་ལ་ཉམས་ལེན་བྱེད་པ་དེ་ཡིན། དེ་ལྟ་བུའི་སྒོ་ནས་སྡུག་ཀུན་ཉེ་བར་ཞི་བའི་ཉེར་ཞིའི་དབྱིངས་སམ་ཐར་པ་ཐོབ་པ་ཞིག་བྱུང་ན་དེ་ཙམ་གྱིས་ཆོག་མི་ཤེས་པར་ཐེག་པ་ཆེན་པོའི་ལམ་ལ་བསླབ་དགོས། བྱང་ཆུབ་སེམས་དཔའི་ལམ་ལ་བསླབ་དགོས། བྱང་ཆུབ་སེམས་དཔའི་ལམ་ལ་སློབ་པ་ལ་ཡང་ཐེག་པ་ཆེན་པོའི་ལམ་གྱི་འཇུག་སྒོའི་གཞུང་ཤིང་ལྟ་བུ་དེ་བྱང་ཆུབ་ཀྱི་སེམས་ཡིན་པས་བྱང་ཆུབ་ཀྱི་སེམས་ལ་བློ་སྦྱང་དགོས།

བྱང་ཆུབ་ཀྱི་སེམས་ལ་བློ་སྦྱང་བ་ལ། རྒྱ་གར་མཁས་པས་རྒྱུ་འབྲས་མན་ངག་བདུན་མའི་སྒོ་ནས་བློ་སྦྱང་བ་དང་། བདག་གཞན་མཉམ་བརྗེའི་སྒོ་ནས་བློ་སྦྱང་བ་གཉིས་གསུངས་པའི་དང་པོ་རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱང་བ་ལ། ཐོག་མར་སེམས་སྙོམས་པར་བསྒྲུབ་དགོས། དེ་ཡང་། སེམས་ཅན་ཡིད་དུ་འོང་བ་དང་མི་འོང་བ་དང་བར་མའི་སེམས་ཅན་གསུམ་གསལ་བཏབ་ནས་བློ་རིང་ཐུང་གང་འདྲ་ཞིག་འབྱུང་མིན་རང་གི་མྱོང་བ་ལ་བསྐོར་ནས་དེ་དག་གི་རྒྱུ་མཚན་ལ་བསམ་བློ་བཏང་། མཐའ་གཅིག་ཏུ་གཉེན་ལ་ཆགས་པ་དང་དགྲ་ལ་སྡང་བ་བྱས་ན་མིག་ཐག་ཐུང་ཐུང་གི་གནས་ཚུལ་ཡིན། འདས་པའི་གནས་ཚུལ་ལ་ཆ་བཞག་པ་ཡིན་ན་ཡང་། དགྲ་གཉེན་ངེས་པ་མེད་ཅིང་། མ་འོངས་པ་ལ་ཆ་བཞག་ན་ཡང་དགྲ་གཉེན་ངེས་པ་མེད་པས། གང་ལྟར་ཕན་གནོད་ངེས་པ་མེད་པ་ཞིག་ཡིན་པ་ཐག་ཆོད། དེའི་ཕྱིར་མཐའ་གཅིག་ཏུ་དགྲ་ལ་སྡང་བ་དང་མཐའ་གཅིག་ཏུ་གཉེན་ལ་ཆགས་པ་བྱས་པས་འགྲིག་མ་སོང་། དེ་ནི་རྒྱུ་མཚན་ལྡན་པ་ཞིག་མིན་པས་སེམས་སྙོམས་པར་བསྒྲུབ་དགོས།

རང་གི་ངོས་ནས་སེམས་ཆགས་སྡང་ཕྱོགས་རིས་སུ་མ་སོང་བར་སེམས་སྙོམས་པར་བསྒྲུབ་དགོས་བསམ་པ་དང་། དེ་ནས་མར་ཤེས་སྒོམ་པ་ནི་སྐྱེ་བ་ལ་ཐོག་མ་མེད་པ་ཡིན་པས་དེ་དག་གི་མ་ཡང་གྲངས་ཀྱིས་མི་ལོན་པ་ཡིན་པ་སོགས་ལ་བསམ་བློ་བཏང་ནས་སེམས་ཅན་ཐམས་ཅད་ཀྱིས་རང་གི་མ་བྱས་ཡོད་བསམ་པའི་ངེས་པ་དྲངས། མ་ནམ་བྱས་རེས་ཀྱིས་ཚེ་འདིའི་མ་བཞིན་དྲིན་ཤིན་ཏུ་ཆེན་པོས་བསྐྱངས་ཚུལ་དེ་དག་དྲན་པར་བྱས་ནས་དྲིན་དྲན། དྲིན་དྲན་པའི་རྗེས་སུ་དྲིན་གཟོའི་བསམ་པ་ནི། དེ་ལྟ་བུའི་དྲིན་དང་ལྡན་པའི་མ་རྒན་སེམས་ཅན་རྣམས་ཀྱི་བཀའ་དྲིན་བསབ་དགོས་བསམས་ནས་དྲིན་གཟོའི་བསམ་པ་སྦྱང་། དེ་ཡན་ཆད་ཀྱིས་དེ་རིང་གི་བཤད་པ་ཟིན་ཏེ། འདིར་མཚམས་འཇོག་གི་ཡིན།

སང་ཉིན་གསུམ་བཅུའི་དུས་དྲན་ཡིན་པས་ཆོས་བར་བཞག་སྟེ། ཁ་སང་བསྙེན་རྫོགས་བསྒྲུབས་མ་ཟིན་པ་རྣམས་བསྒྲུབ་རྒྱུ་ཡིན། མ་གཞི་ལན་ཡོང་གི་རེད། གོང་དུ་གང་ཞུས་པ་རྣམས་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ། ཕྱག་འཚལ་བ་དང་མཆོད་ཅིང་བཤགས་པ་དང་། །རྗེས་སུ་ཡི་རང་བསྐུལ་ཞིང་གསོལ་བ་ཡི། །དགེ་བ་ཅུང་ཟད་བདག་གིས་ཅི་བསགས་པ། །ཐམས་ཅད་བདག་གིས་བྱང་ཆུབ་ཕྱིར་བསྔོའོ། །

ཉིན་དྲུག་པ།

སྤྱི་བཤད།

ལྷ་དང་ལྷ་མིན་མི་དང་མིའམ་ཅིའི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །ཞེས་པ་ནས། ཐམས་ཅད་སྐད་དུ་བདག་གིས་ཆོས་སྟོན་ཏོ། །
ཞེས་པའི་བར་གསུངས།

མི་མཆོག་འདུལ་བ་ཁ་ལོ་བསྒྱུར་མཛད་པ། །ཀུན་སྦྱོར་འཆིང་བ་གཅོད་པ་དེ་བཞིན་གཤེགས། །དབང་པོ་ཞི་ཞིང་ཉེར་ཞི་ཞི་ལ་མཁས། །མཉན་ཡོད་བཞུགས་པ་དེ་ལ་ཕྱག་འཚལ་ལོ། །

དེ་ཡང་། ཇི་སྐད་དུ། དཔལ་མགོན་འཕགས་པ་ཀླུ་སྒྲུབ་ཞབས་ཀྱི་གསུང་དབུ་མ་རིན་ཆེན་ཕྲེང་བ་ལས། ས་དང་ཆུ་དང་མེ་དང་རླུང་། །སྨན་དང་དགོན་པའི་ཤིང་བཞིན་དུ། །རྟག་ཏུ་སེམས་ཅན་ཐམས་ཅད་ཀྱིས། །རང་དགར་དགག་མེད་སྤྱད་པར་ཤོག །ཅེས་གསུངས་པ་བཞིན། ང་རང་ཚོ་རང་གཞན་སུ་དང་སུ་ཡིན་ན་ཡང་། ཕུང་པོ་ལྔ་ལ་བརྟེན་ནས་བཏགས་ཙམ་གྱི་ང་འདི་ལ་དམིགས་ནས་ངའོ་སྙམ་པ་ཞིག་རང་གི་ངང་གིས་ཡོད། འདི་ལྟ་བུའི་ང་དེ་བདེ་བ་འདོད་པ་དང་སྡུག་བསྔལ་མི་འདོད་པ་ཞིག་རང་གི་ངང་གིས་འབྱུང་། རང་རང་སོ་སོས་བདེ་བ་འདོད་པ་དང་སྡུག་བསྔལ་མི་འདོད་པ་ཇི་བཞིན་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱིས་ཀྱང་བདེ་བ་འདོད་ཅིང་སྡུག་བསྔལ་མི་འདོད་པ་ཡིན་པ་ནི། ཕྱི་ལྟར་དུ་རྣམ་འགྱུར་གང་འདྲ་ཡོད་ན་ཡང་ནང་ལྟར་དུ་བསམ་ཚུལ་འདི་ལྟ་བུ་ནི་ཚང་མ་གཅིག་གྱུར་ཡིན།

དེ་ཡང་། རང་གིས་རང་ལ་བརྩེ་བ་བྱེད་པ་འདི་རང་ཉིད་རང་ལ་དྲིན་ཆེན་པོ་ཡིན་པ་གང་ཡང་མིན། རང་བཞིན་གྱིས་རང་ཉིད་ལ་བདེ་བ་འདོད་པ་དང་སྡུག་བསྔལ་མི་འདོད་པ་ཡིན་པའི་བསམ་ཚུལ་འདིའི་ཐོག་ནས་སྡུག་བསྔལ་སེལ་བ་དང་བདེ་བ་སྒྲུབ་པའི་འདོད་པ་འབྱུང་བཞིན་ཡོད། འདོད་པ་དེ་ཡང་དག་པ་ཡིན། སྡུག་བསྔལ་མི་འདོད་པ་དང་བདེ་བ་འདོད་པ་ནི་རིགས་ཡོད་པའི་རྟགས་ཡིན་པ་རྒྱུད་བླ་མ་ལས་གསུངས་ཡོད། གང་ལྟར་སྡུག་བསྔལ་སེལ་རུང་ཡིན་པས་སྡུག་བསྔལ་ལས་འབྲལ་འདོད་ཅིག་དང་སྡུག་བསྔལ་ལས་ཐར་འདོད་ཅིག་འབྱུང་བཞིན་ཡོད། སྡུག་བསྔལ་གཏན་དུ་བསལ་བའི་བདེ་བ་ཐོབ་རུང་དང་འགྲུབ་རུང་གི་རང་བཞིན་ཅན་ཡིན་པས། སྡུག་བསྔལ་ལས་ཐར་བའི་བདེ་བ་བསྒྲུབ་འདོད་འབྱུང་གིན་ཡོད། དེ་ལྟ་བུ་དེ་སེམས་ཅན་གཞན་རྣམས་ལ་ཡིན་ན་ཡང་དེ་ཇི་བཞིན་བྱས་ནས། གང་ལྟར་བདེ་བ་འདོད་པ་དང་སྡུག་བསྔལ་མི་འདོད་པ་གཅིག་གྱུར་ཡིན་པས། ང་ཞེས་བརྗོད་ན་ཇི་ཙམ་གྱིས་རྩ་ཆེ་ནའང་མི་གཅིག་ཡིན། སྐྱིད་པོ་བྱུང་ནའང་མི་གཅིག་ཡིན། སྡུག་པོ་བྱུང་ནའང་མི་གཅིག་ཡིན། མཐའ་ཡས་པའི་སེམས་ཅན་གྱི་ཆེད་དུ་ཕན་པ་ཆུང་ཆུང་བྱས་ན་ཡང་། མཐའ་ཡས་པའི་སེམས་ཅན་གྱི་དོན་ཡིན་པས་དངོས་གནས་ཕན་གནོད་འབྲེལ་བའི་གནད་འགག་ཆེན་པོ་ཡོད། གནོད་པ་ཆུང་ཆུང་ཞིག་ཡིན་ན་ཡང་། སེམས་ཅན་གྱི་གྲངས་དང་མཉམ་པའི་གནོད་པ་དང་། ཕན་པ་ཆུང་ཆུང་ཞིག་ཡིན་ན་ཡང་། སེམས་ཅན་གྱི་གྲངས་དང་མཉམ་པའི་ཕན་པ་ཡིན་པས་དོན་ལ་ཕན་ཐོགས་ཆེ། རང་དང་གཞན་གཉིས་ལ་འབྲེལ་བ་མེད་ན་གནས་ཚུལ་ཁ་ཁ་ཡིན། རང་དང་གཞན་ཞེས་ག་དུས་ཡིན་ན་ཡང་འབྲེལ་བ་ནི་ཡོད། ང་རང་ཚོ་གཞི་འཁོར་བར་འཁོར་བའི་གནས་སྐབས་སུ་ཡིན་ན་ཡང་། གཞན་ལ་བརྟེན་ནས་རང་ཉིད་འཚོ་དགོས། ང་རང་ཚོས་དགེ་བ་བསྒྲུབ་པ་ཡིན་ན་ཡང་། གཞན་ལ་བརྟེན་ནས་འཚོ་དགོས་པ་ཡིན། སྡིག་པ་གསོག་པ་ཞིག་ཡིན་ན་ཡང་། གཞན་ལ་བརྟེན་ནས་གསོག་བཞིན་ཡོད། ལམ་བགྲོད་པའི་གནས་སྐབས་སུ་ཡིན་ན་ཡང་། ཇོ་བོ་སེམས་ཅན་ལ་དམིགས་ནས་བྱམས་པའི་བློ་སྦྱང་བ། ཇོ་བོ་སེམས་ཅན་ལ་དམིགས་ནས་བརྩེ་བ་སྙིང་རྗེ་ཆེན་པོ་བསྒྲུབ་པ། ཇོ་བོ་སེམས་ཅན་ལ་དམིགས་ནས་རྣམ་མཁྱེན་དོན་གཉེར་གྱི་བློ་སྦྱང་བ། ཇོ་བོ་སེམས་ཅན་གྱི་ཞིང་ལ་བརྟེན་ནས་སྦྱིན་པ་གཏོང་བ། ཇོ་བོ་སེམས་ཅན་གྱི་ཞིང་ལ་བརྟེན་ནས་ཚུལ་ཁྲིམས་སྲུང་བ། ཇོ་བོ་སེམས་ཅན་གྱི་ཞིང་ལ་བརྟེན་ནས་བཟོད་པ་སྒོམ་པ། དེ་ལ་སོགས་པའི་བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་གསར་དུ་སྐྱེས། སྐྱེས་པ་གོང་ནས་གོང་དུ་སྤེལ་བ། སྐྱེས་པ་མཐར་ཐུག་པ་འབྱུང་བ་ལ་ཇོ་བོ་སེམས་ཅན་ལ་བརྟེན་ནས་འབྱུང་དགོས་པ། ཕྱིན་དྲུག་གི་ཉམས་ལེན་འདི་དག་ཀྱང་ཇོ་བོ་སེམས་ཅན་ལ་བརྟེན་ནས་འབྱུང་དགོས་པ། དེ་ལྟར་རང་དང་གཞན་ཞེས་པ་དེ་འབྲེལ་བ་ནི་རྒྱུན་དུ་ཡོད། མདོར་ན། གཞིའི་གནས་སྐབས་སུ་ཡིན་ནའང་འདྲ། ལམ་དུས་ཀྱི་གནས་སྐབས་སུ་ཡིན་ནའང་འདྲ། འབྲས་བུའི་གནས་སྐབས་སུ་ཡིན་ནའང་འདྲ། དེ་བཞིན་གཤེགས་པའི་འཕྲིན་ལས་རྟག་ཏུ་རྒྱུན་མི་འཆད་དུ་འཕྲོ་བ་དེ་ཡང་འཕྲིན་ལས་འཕྲོ་སའི་ཡུལ་ཞིག་ཡོད་ནས་འཕྲོ་བ་ཡིན། གཞན་དོན་མཛད་སའི་ཡུལ་ཞིག་ཡོད་ནས་འཕྲིན་ལས་རྒྱུན་མི་འཆད་དུ་འཕྲོ་བ་ཡིན། དེའི་ཕྱིར། རང་དང་གཞན་གཉིས་ཀ་བདེ་བ་འདོད་པ་མཚུངས། སྡུག་བསྔལ་མི་འདོད་པ་ཡང་མཚུངས། བདེ་བ་བསྒྲུབ་པ་དང་སྡུག་བསྔལ་སེལ་བའི་ཐོབ་ཐང་ཡོད་པ་སྒོ་ཀུན་ནས་མཚུངས། སྡུག་བསྔལ་སེལ་རུང་ཡིན་པ་དང་བདེ་བ་ཐོབ་རུང་ཡིན་པ་ཡང་སྒོ་ཀུན་ནས་མཚུངས། རང་དང་གཞན་གཉིས་ལ་འབྲེལ་བ་ནི་རང་བཞིན་གྱིས་ཡོད་པས། རང་ཞེས་པ་འདི་ཧ་ཅང་རྩ་ཆེན་པོ་བྱས་ཏེ། གཞན་ལ་སྣང་བ་གང་ཡང་མེད་པར་དོར་ན་དངོས་ཡོད་གནས་ཚུལ་ལ་རྒྱུ་མཚན་དང་མི་མཐུན་པ་ཡིན། གང་ཡིན་སྙམ་ན། བཤད་མ་ཐག་པ་བཞིན་རང་དང་གཞན་གཉིས་འབྲེལ་བ་ནི་ཡོད་ཅིང་། རང་ཉིད་གཞན་ལ་རྣམ་པ་ཐམས་ཅད་དུ་བརྟེན་དགོས་པས། གཞན་ཡལ་བར་དོར་ན་ག་ལ་འགྲིག །རང་དང་གཞན་གཉིས་པོ་དེ་བསྡུར་བ་ཡིན་ན་རང་ཞེས་པ་གཅིག་ཏུ་ཟད། གཞན་ཞེས་པ་མཐའ་ཡས་པ་ཡིན། མང་པོའི་ཆེད་དུ་གཅིག་བློས་བཏང་ན་ཡང་དག་པ་ཡིན། གཞན་གྱི་ཆེད་དུ་རང་ཡལ་བར་དོར་ན་ཡང་དག་པ་དང་རྒྱུ་མཚན་ལྡན་པ་རླབས་ཆེན་པོ་ཡིན། གནད་འགག་མཐོང་བའི་བྱེད་སྟངས་ཡིན། གཅིག་གི་ཆེད་དུ་མང་པོ་བློས་བཏང་ན་ནོར་འཁྲུལ་ཡིན། རང་གི་ཆེད་དུ་གཞན་ཡལ་བར་དོར་ན་གླེན་པ་དང་རྒྱུ་མཚན་མེད་པ་མ་རབས་ཀྱི་བྱེད་སྟངས་ཡིན། དེ་ཡང་ད་རེས་ང་རང་ཚོས་བླང་དོར་གྱི་གནས་ཕྲན་བུ་ཤེས། ང་རང་ཚོས་ཁ་མིག་ཡར་ལྟ་བྱེད་སའི་རྒྱལ་སྲས་བྱང་ཆུབ་སེམས་དཔའི་སྤྱོད་པ་ཡང་ཕྲན་བུ་ཕྲན་བུ་རྣ་བས་གོ་མྱོང་བ། ཐོས་མྱོང་བ། མཐོང་མྱོང་བ་ཞིག་ཡིན་པས་ད་རེས་ཀྱི་དུས་སྐབས་འདི་ལ་བདེ་སྐྱིད་ཐམས་ཅད་ཀྱི་རྩ་བ་ལེགས་ཚོགས་ཐམས་ཅད་ཀྱི་འབྱུང་གནས། རང་ཉིད་གཅིག་པུ་ལ་བསམ་བློ་བཏང་ནས་མི་འདུག་པར། མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་སེམས་བཟང་པོ་སྐྱེ་བ་ཞིག་ད་རེས་མ་བྱས་ན་ག་དུས་བྱེད། ད་རེས་དངོས་གནས་དྲང་གནས་ང་རང་ཚོ་ལ་རྐྱེན་བཟང་པོ་འཛོམས་ཡོད་པས་བསམ་བློ་ཞིག་བཏང་ན་གཏོང་བའི་གོ་སྐབས་ཡོད།

སྤྱིར་ཤེས་བྱ་ལ་བྱང་ཆུབ་ཀྱི་སེམས་ཞེས་པ་འདི་ལེགས་ཚོགས་ཐམས་ཅད་ཀྱི་རྩ་བ་དང་འབྱུང་ཁུངས་ཡིན་ན་ཡང་། རང་གི་ངོས་ནས་བྱང་ཆུབ་ཀྱི་སེམས་སྦྱོང་ཐུབ་པའམ་བྱང་ཆུབ་ཀྱི་སེམས་སྒོམ་ཐུབ་པའི་ལུས་རྟེན་ཞིག་མེད་ན། བྱང་ཆུབ་ཀྱི་སེམས་སྒོམ་ཐུབ་པའི་གནས་སྐབས་དང་བྲལ་བ་ཡིན། དེ་ལྟ་བུའི་སྐལ་བས་ཕོངས་ནས་ཡོད་ན་སྤྱིར་བྱང་ཆུབ་ཀྱི་སེམས་བླ་ན་མེད་པ་ཉམས་ལེན་བྱེད་འོས་པ་ཞིག་ཡིན་ནའང་། རང་གི་ངོས་ནས་སྒྲུབ་ཐུབ་པའི་སྐལ་བ་ཅན་དུ་མེད་པས་བྱེད་རྒྱུ་གང་ཡང་མེད། ད་རེས་ང་རང་ཚོ་དེ་ལྟ་བུ་མིན་པར་དལ་འབྱོར་གྱི་མི་ལུས་བཟང་པོ་ཐོབ། སངས་རྒྱས་ཀྱི་བསྟན་པ་དང་མཇལ། དེའི་ནང་ཚན་ནས་ཐེག་པ་ཆེན་པོའི་ཆོས་ཚུལ་འདི་ལྟ་བུ་ཞིག་དང་མཇལ། ང་རང་ཚོས་བྱང་ཆུབ་ཀྱི་སེམས་ལ་བག་ཆགས་འཇོག་པ་ཙམ་ལས་མེད་ན་ཡང་། བྱེད་པའི་གོ་སྐབས་བཟང་པོ་ཡོད་པ་འདི་ལ་བདག་པས་གཞན་གཅེས་པའི་བྱང་ཆུབ་ཀྱི་སེམས་རིན་པོ་ཆེ་ལ་བློ་སྦྱངས་ནས། རང་ཞེས་རྩ་ཆེན་པོ་དང་གཙིགས་ཆེན་པོ་མི་བྱེད་པར། རང་ཞེས་པ་འདི་མཐའ་ཡས་པའི་མ་རྒན་སེམས་ཅན་འདི་རྣམས་ཀྱི་བཀོལ་བྱ་ལྟ་བུ་དང་། འདི་རྣམས་ཀྱིས་ལོངས་སྤྱད་བྱ་ལྟ་བུ་ཡིན་པས་མཐའ་ཡས་པའི་སེམས་ཅན་རྣམས་ཀྱི་ཆེད་དུ་དམིགས་ནས་དེ་རྣམས་ཀྱི་ཆེད་དུ་བཏང་སྟེ། རང་ཉིད་སེམས་ཅན་རྣམས་ཀྱི་བཀོལ་བྱ་དང་། སེམས་ཅན་རྣམས་ཀྱིས་ལོངས་སྤྱད་བྱ་དང་། སེམས་ཅན་རྣམས་ཀྱིས་བེད་སྤྱོད་བྱེད་པའི་ཆེད་དུ་ཞེ་ཐག་པ་ནས་བློས་བཏང་ནས་བསམ་བློ་བཏང་ན་རང་དོན་ཞར་ལ་འགྲུབ་ཐུབ། ཚོགས་ཀྱང་བདེ་བླག་ཏུ་རྫོགས། དེའི་ཕྱིར། ས་དང་ཆུ་དང་མེ་དང་རླུང་། །སྨན་དང་དགོན་པའི་ཤིང་བཞིན་དུ། །ཞེས་གསུངས་ཏེ། ས་ཆུ་མེ་རླུང་གི་འབྱུང་བ་འདི་དག་སེམས་ཅན་རྣམས་ཀྱི་འཚོ་བའི་རྟེན་གཞི་ལྟ་བུ་དང་། བདག་ཏུ་མ་བཟུང་བའི་ནགས་ཚལ་ལ་སོགས་པ་རྣམས་ཀྱང་སྐྱེ་བོ་སེམས་ཅན་སྤྱིའི་སྤྱད་བྱ་ལྟ་བུ་ཡིན་པ་བཞིན། རང་ཉིད་ཀྱང་མཐའ་ཡས་པའི་མ་རྒན་སེམས་ཅན་རྣམས་ཀྱི་ཆེད་དུ་དབུལ་ཞིང་བཏང་སྟེ། དུས་ད་ནས་བཟུང་བསམ་རྒྱུ་སེམས་ཅན་གྱི་དོན་དང་བྱ་རྒྱུ་སེམས་ཅན་གྱི་དོན་མ་གཏོགས་མེད་པའི་བསམ་བློ་ཞིག་བཏང་ན། དུས་ཐོག་མ་མེད་པ་ནས་དུས་ད་ལྟའི་བར་དུ་བདེ་བ་འདོད་ཀྱང་བདེ་བས་ཕོངས། སྡུག་བསྔལ་མི་འདོད་ན་ཡང་སྡུག་བསྔལ་གྱིས་མནར་ནས་ཡོད་པའི་ངང་ཚུལ་འདི་མིན་ཙམ་ཞིག་འབྱུང་ཐུབ་པའི་རེ་བ་ཡོད།

ཚེ་འདི་ལ་ཡིན་ན་ཡང་། ས་ལམ་གྱི་རྟོགས་པའི་ཡོན་ཏན་ཆེན་པོ་ཞིག་མ་སྐྱེས་ནའང་བདག་པས་གཞན་གཅེས་པའི་བྱང་ཆུབ་ཀྱི་སེམས་ཞེས་པའི་ཕན་པའི་བསམ་པ་བཟང་པོ་འདི་རང་གི་རྒྱུད་ལ་ཕྲན་བུ་ཞིག་སྐྱེས་ན། དངོས་གནས་ཚེ་འདི་ལ་བློ་བདེ་བ་དང་། ཞེ་ཕུགས་གཙང་བ། མཐའ་སྐོར་དུ་སེམས་ཅན་མི་བསྲུན་པ་ནམ་མཁའ་གང་བ་ལྟ་བུ་ཡོད་ཀྱང་རང་གི་ངོས་ནས་ཕན་བདེའི་བསམ་པ་མ་དོར་བར་བསྡད་ན་སྣོད་བཅུད་གཉེན་དུ་འཆར་ཐུབ། རང་གི་ཁོག་པའི་ནང་དུ་རང་གཅེས་འཛིན་གྱི་རྒྱལ་འགོང་དུག་གི་གོང་བུ་ལྟ་བུ་དེ་བཅངས་ནས། བསམ་བློ་མ་རུངས་པ་དང་མ་ཐུལ་བར་བརྟན་ཆགས་པར་གནས་ན། སྣང་སྲིད་གཉེན་དུ་ཤར་ཡོད་ནའང་དོན་དངོས་སུ་སྐྱིད་པོ་གཏན་ནས་མེད་པ་མཐོང་ཆོས་སུ་ཡོད་པ་འདི་ཡིན། རང་གི་ཉམས་མྱོང་ལ་ཆ་བཞག་ན་ཡང་ཇི་ཙམ་གྱིས་ཉིན་གཅིག་གི་རིང་ལ་ཕན་པའི་བསམ་པ་ཕྲན་བུ་ཞིག་སྐྱེས་པའི་རིང་ལ་ཉི་མ་དེ་སྐྱིད་པོ་ཡོད།ཉིན་གཅིག་གི་རིང་ལ་ཡིན་ན་ཡང་། རང་གིས་རང་དོན་འབའ་ཞིག་གི་བསམ་བློ་མངོན་གྱུར་དུ་ཤུགས་དྲག་པོ་ཞིག་སྐྱེས་ནས་བསྡད་ན། དེའི་ཚོད་ཀྱིས་ཉི་མ་དེའི་རིང་ལ་ཞི་བདེ་དེ་བརླག་སོང་བ་ཡིན། དེ་ལྟ་བུའི་ཉི་མ་གཅིག་གི་ཉམས་མྱོང་ལ་ཆ་བཞག་པ་ཡིན་ན་ཡང་། ཇི་ཙམ་གྱིས་ཕན་པའི་བསམ་པ་ཡོད་ན་དེའི་ཚོད་ཀྱིས་སྐྱིད་པོ་ཡོད། ཇི་ཙམ་གྱིས་སེམས་མ་རུངས་པ་ཡོད་ན་དེའི་ཚོད་ཀྱིས་མི་སྐྱིད་པ་འབྱུང་བ་མཐོང་ཆོས་ཡིན། རོགས་པ་རྣམས་ལ་བལྟས་ན་ཡང་། ཆོས་པ་རྣམས་ནི་སྨོས་ཅི་དགོས། ཆོས་མེད་མཁན་གྱི་མི་ཕལ་པ་ཞིག་ཡིན་ན་ཡང་། ཇི་ཙམ་གྱིས་མི་བཟང་པོ་ཞིག་ཡོད་ན་དེའི་ཚོད་ཀྱིས་མི་དེར་ཐུག་པའི་ཚེ་སེམས་ཀྱི་ནང་དུ་དགའ་ལྷང་ལྷང་དང་སྐྱིད་ལྷང་ལྷང་ཞིག་འབྱུང་ཐུབ།

མི་དེ་ཇི་ཙམ་གྱིས་རང་དོན་ཁོག་བཅུག་དང་མི་བྱེད་དགུ་བྱེད་ཚ་པོ་ཞིག་ཡོད་ན། དེའི་ཚོད་ཀྱིས་སོ་སོ་ཡང་ཞོར་ལ་བརྡབ་གསིག་བྱུང་ནས་མི་སྐྱིད་པ་ཡོད་པ་ཉམས་མྱོང་གི་ཐོག་ནས་ཤེས་པ་འདི་ཡིན། མི་ལྟ་ཅི་ཁྱི་དང་བྱི་ལ་ལྟ་བུ་ཞིག་ཡིན་ན་ཡང་། སེམས་བཟང་པོ་ཞི་དུལ་ཅན་ཞིག་ཡིན་ན་ལྟོ་ཆས་ཀྱང་མང་པོ་རག་གི་རེད། འཆམ་པོ་བྱེད་མཁན་དང་བྱུག་བྱུག་བྱེད་མཁན་ཡང་མང་པོ་ཡོང་གི་རེད། རང་ཉིད་ལ་མཚོན་ན་ཡང་། རོགས་པ་དེ་འདྲ་ཞིག་ཡོད་ན་སྐྱིད་པོ་ཡོད། ཁྱི་དང་བྱི་ལ་ཞིག་ཡིན་ན་ཡང་། རྒྱུན་དུ་མིའི་ཐོག་ལ་མཆོངས་ཤིང་། སོ་རྒྱག་མཁན་ཞིག་ཡིན་ན་ཁོ་ལ་ལྟོ་ཆས་ཙམ་ཡང་རག་གི་མེད། ང་རང་ཚོ་ལ་མཚོན་ན་ཡང་། ཁྱི་དང་བྱི་ལ་སོ་རྒྱག་མཁན་དང་རྒྱག་རེས་རྒྱག་མཁན་ཞིག་ཡོད་ན། འོ། དེ་སླེབས་སོང་བསམས་ནས་སེམས་ལ་མི་སྐྱིད་པ་ཞིག་འབྱུང་གིན་ཡོད། གྲོགས་པོ་སླེབས་སོང་བསམ་པ་དང་རོགས་པ་ཞིག་སླེབས་སོང་བསམ་པའི་དགའ་བདེ་དང་བློ་བག་ཕེབས་པ་འབྱུང་བའི་ཚབ་ལ་ཞེད་སྣང་དང་མི་སྐྱིད་པ་འབྱུང་བཞིན་ཡོད། དེའི་ཕྱིར། ཕན་པའི་བསམ་པ་ཞེས་པ་འདི་བདེ་སྐྱིད་ཀྱི་རྩ་བ་རེད། ཁ་སང་ཁེ་ཉིན་བཀའ་མོལ་བྱུང་བ་བཞིན་དགོས་འདོད་ཀུན་འབྱུང་གི་ནོར་བུ་རློན་པ་ལྟ་བུ་ཞིག་ཡིན། དུས་ད་རེས་ཕན་པའི་བསམ་པ་སེམས་བསྐྱེད་བཟང་པོ་ཞིག་ལ་ཉམས་ལེན་བྱེད་རྒྱུ་ཡོད་པ་འདི་དངོས་གནས་སྐལ་བ་བཟང་པོ་ཡིན།

ཆོས་འཆད་མཁན་ཡིན་ན་ཡང་། ཕན་པའི་བསམ་པ་ལ་བློ་སྦྱང་དགོས་པ་རེད་ཅེས་ཤོད་མཁན་གྱི་ངོས་ནས་བཤད་རྒྱུའི་གོ་སྐབས་བྱུང་བ་འདི་ངོས་རང་ཡིན་ན་ཡང་སྐལ་བ་བཟང་པོ་ཡིན། ངོས་རང་གི་ལྕེ་དང་ངོས་རང་གི་མིད་པ་ལ་ཆ་བཞག་ན་ཡང་ཕན་སེམས་བྱེད་དགོས་པ་རེད་ཅེས་མི་གཞན་ལ་གཞེན་སྐུལ་བྱེད་པ་དང་། མི་གཞན་ལ་བསླབ་བྱ་བྱེད་རྒྱུ་ཡོད་པ་འདི་ངོས་རང་གི་ལྕེ་འདི་བསོད་ནམས་ཆེན་པོ་ཡིན་བསམ་པ་དྲན་བཞིན་ཡོད། མིད་པ་འདིས་ཡིན་ན་ཡང་གོ་ཞིག་ཆོད་པ་རེད། ཉི་མ་གཅིག་ལ་ནི་ལྕེ་འདི་བསྐམ་འགྲོ་བ་ཡིན། མིད་པ་འདི་ཡང་བསྐམ་འགྲོ་བ་ཡིན། ལྕེ་དང་མིད་པ་མ་བསྐམས་གོང་དུ་མི་ལ་ཕན་ཐོགས་པ་ཕྲན་བུ་ཞིག་ལས་མེད་ཀྱང་། སེམས་ལ་སྐྱོ་རོགས་ལྟ་བུ་ཙམ་ཞིག་བྱུང་བ་ཡིན་ནའང་མི་ཚེའི་དགོས་དོན་ཚང་བ་ཡིན། མི་ཚེའི་དོན་དག་དེ་ཡིན། སྲོག་འཚོས་ནས་གཞན་གྱི་སེམས་ལ་མི་སྐྱིད་པ་དང་སྡུག་བསྔལ་འབྱུང་བ་ཞིག་བྱས་ན་མི་ལུས་བླངས་པའི་དགོས་པ་མ་བྱུང་བ་ཡིན། འཛམ་བུའི་གླིང་འདིའི་སྟེང་ནས་ང་ཚོས་ལས་ཀྱི་དབང་གིས་སྐྱེ་བ་ཞིག་ནི་བླངས། བླངས་པའི་སྐྱེ་བ་འདི་འཛམ་བུའི་གླིང་འདིའི་སྟེང་དུ་བརྡབ་གསིག་བཟོ་བའི་ཆེད་དུ་སྐྱེས་པ་ལྟར་གྱུར་ན་ཐབས་རྡུགས་ཡིན།

དེའི་ཕྱིར། ད་རེས་ཕན་པའི་བསམ་པ་ཞེས་པ་ཞིག་ལ་བློ་སྦྱོང་བ་ཡོད་པ་འདི་སྐལ་བ་བཟང་པོ་ཡིན་པས། སྐལ་བ་བཟང་པོ་འདི་སྐལ་བ་བཟང་པོ་ཡིན་པར་ངོ་ཤེས་པའི་ཐོག་ནས་ག་ཚོད་ཐུབ་ཐུབ་ཀྱིས་ཉམས་ལེན་དང་ལག་ལེན་དུ་ཁེལ་བ་ཡིན་ན་འདུན་མ་གཏན་ལེགས་ཞེས་པ་དེ་འབྱུང་བའི་རེ་བ་ཡོད། དེ་ལྟ་བུའི་བྱང་ཆུབ་ཀྱི་སེམས་རིན་པོ་ཆེ་ལ་བློ་སྦྱང་བ་ལ་ཡང་སྦྱོང་ཚུལ་ཤེས་དགོས། ཤེས་པ་ལ་ཐོས་དགོས། དེ་ལ་ཡང་། རྒྱལ་སྲས་ཆེན་པོ་ཨཱརྱ་དེ་ཝས་མཛད་པའི་དབུ་མ་བཞི་བརྒྱ་པའི་བཤད་ཁྲིད་མདོར་བསྡུས་ཙམ་དང་། བཞི་བརྒྱ་པའི་བཀའ་ཁྲིད་ལོགས་སུ་ཡོད། དེ་བཞིན་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་ལམ་རིམ་བདེ་ལམ་གྱི་ཉམས་ཁྲིད་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན།

བཤད་པ་བཞི་པ། བསྐྱར་བཤད།

སྔོན་ལ་ལམ་རིམ་གྱི་བཤད་པ་བཞི་བཤད། བསྐྱར་བཤད་མདོར་བསྡུས་ཙམ་ཞུ་བའི་དབང་དུ་བཏང་ན། དེ་ཡང་། བྱང་ཆུབ་ལམ་གྱི་རིམ་པའི་ཁྲིད་ལ། ལམ་གྱི་རྩ་བ་བཤེས་གཉེན་བསྟེན་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་གཉིས། བསྟེན་ནས་བློ་ཇི་ལྟར་སྦྱང་བའི་རིམ་པ་བཤད་པ་དེ་ལ། དལ་བའི་རྟེན་ལ་སྙིང་པོ་ལེན་པའི་ཕྱིར་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་བཤད་པ་གཉིས། སྙིང་པོ་ཇི་ལྟར་ལེན་པའི་ཚུལ་བཤད་པ་དེ་ལ། སྐྱེས་བུ་ཆུང་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ་གཉིས་དང་། སྐྱེས་བུ་ཆེན་པོའི་ལམ་གྱི་རིམ་པ་ལ་བློ་སྦྱང་བ་གཅིག་བཅས་གསུམ་ཡོད་པའི་གཉིས་པ་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་ཚུལ་བཤད་པ་ནི། སྤྱིར་འཁོར་བ་ལས་ཐར་པ་ལ་ཐར་འདོད་དགོས་པ་དང་། ཐར་འདོད་འབྱུང་བ་ལ་འཁོར་བའི་ཉེས་དམིགས་མཐོང་དགོས། དེ་ལ་ཡང་ཐོག་མར་སྡུག་བདེན་འཁོར་བའི་ཉེས་དམིགས་བསམ་དགོས་གསུངས་པ་ལྟར། སྡུག་བདེན་འཁོར་བའི་ཉེས་དམིགས་བསམ་པ་ལ། སྡུག་བསྔལ་བརྒྱད་དང་། སྡུག་བསྔལ་དྲུག་དང་། མདོར་བསྡུས་པའི་ཚུལ་གྱིས་སྡུག་བསྔལ་གསུམ་བསམ་པ་སོགས་ཀྱི་སྒོ་ནས་འཁོར་བ་སྤྱི་བྱེ་བྲག་གི་སྡུག་བསྔལ་རྣམས་བསམས་ཏེ། དེ་ལ་མི་འདོད་པ་སྐྱེས་པའི་ཚེ་སྡུག་བསྔལ་དེ་ལས་བྲལ་ན་བསམ་པ་ནི། སྡུག་བསྔལ་ལས་ཐར་འདོད་ཙམ་ཡིན་ན་ཡང་། དེ་ཙམ་གྱིས་གདེང་འཁེལ་བ་མེད་པས། ཐར་འདོད་རྣམས་ཀྱིས་དང་པོར་འཁོར་བ་འདི་ཅིའི་རྩ་བ་ཅན་ཡིན་སྙམ་པའི་བརྟག་དཔྱད་བྱེད་དགོས། འཁོར་བ་འདི་ཅིའི་རྩ་བ་ཅན་ཡིན་སྙམ་པའི་བརྟག་དཔྱད་བྱས་པའི་ཚེ། འཁོར་བ་འདི་བདག་ཏུ་འཛིན་པའི་མ་རིག་པའི་དབང་གིས་བྱུང་ཞིང་མ་རིག་པའི་རྩ་བ་ཅན་ཡིན་པ་རང་གི་ཉམས་མྱོང་དང་གཞུང་ཆེན་མོ་གཉིས་ཀའི་ཐོག་ནས་ཤེས་ཐུབ།

དེ་ལྟར་གོ་སྡུར་གྱིན་སྡུར་གྱིན་བསམ་བློ་ཞིག་བཏང་ན། ཆགས་སྡང་གི་བློ་དྲག་པོ་སྐྱེས་པའི་ཚེ་བདེན་འཛིན་གྱིས་གྲོགས་བྱེད་པ་དང་། བདེན་འཛིན་གྱིས་གཞི་བྱས་ནས་ཉོན་མོངས་གཞན་དག་སྐྱེ་བ་སོགས་ངོ་ཆ་ཡག་པོ་ཞིག་འཕྲོད་པའི་ཚེ། བདེན་འཛིན་གྱིས་རྩ་བ་བྱས་པའི་ཉོན་མོངས་ཀྱིས་སེམས་མ་དུལ་བར་དེའི་ཐོག་ནས་འཁོར་བར་འཁོར་བྱེད་ཀྱི་ལས་བཟང་ངན་དང་དགེ་སྡུག་སོགས་བསགས་ཏེ་འཁོར་བར་སྐྱེ། དེ་ལྟ་བུའི་འཁོར་བ་འགྲུབ་བྱེད་ཀྱི་རྒྱུ་ལས་ཉོན་གཉིས་པོ་ཟད་རུང་ཡིན་ནམ་མིན། དེའི་རྩ་བ་ཉོན་མོངས་ཡིན་པས་ཉོན་མོངས་ཞེས་པ་དེ་སེམས་ཀྱི་གཤིས་ལ་ཞུགས་ཡོད་དམ་མེད་བརྟག་དཔྱད་ཅིག་བཏང་ན་ཉོན་མོངས་ཟད་རུང་ཡིན་པ་དང་། ཉོན་མོངས་གཉེན་པོའི་སྟོབས་ཀྱིས་བཅོམ་པ་ཡོད་པ་སོགས་ཀུན་འབྱུང་འཁོར་བའི་འཇུག་རིམ་བསམས་པའི་སྒོ་ནས་འཁོར་བའི་རྩ་བ་གཅོད་ཚུལ་ཤེས་ཏེ། འཁོར་བའི་རྩ་བ་རྒྱུ་ཀུན་འབྱུང་སྤོང་ནུས་སུ་མཐོང་བའི་ཚེ། འགོག་པ་མངོན་དུ་བྱ་འདོད་ཀྱི་བསམ་པ་འབྱུང་ཐུབ། དེ་ནི་ཚད་མའི་ལམ་ནས་དྲངས་པའི་ཐར་པ་དོན་གཉེར་གྱི་བློ་བརྟན་པོ་དེ་ཡིན། དེ་ལྟ་བུའི་སྒོ་ནས་ཐར་པ་དོན་གཉེར་གྱི་བློ་སྦྱང་། དེ་ནས་ཐར་པར་བགྲོད་པའི་ལམ་གྱི་རང་བཞིན་གཏན་ལ་དབབ་པ་ཞེས་པའི་ཐར་པར་བགྲོད་པའི་ལམ་གང་ཡིན་སྙམ་ན། ཐར་པ་ཞེས་པ་འདི་སེམས་ཀྱི་སྟེང་གི་དྲི་མ་བསལ་བའི་གནས་སྐབས་ཤིག་ལ་བཤད་པ་ཡིན་ཞིང་། ཐར་པར་བགྲོད་པའི་ལམ་ཞེས་པ་འདི་ཡང་སེམས་སྟེང་གི་དྲི་མ་སྦྱོང་བྱེད་ཅིག་ལ་ཐར་པ་སྒྲུབ་བྱེད་ཀྱི་ལམ་ཞེས་པ་ཡིན།

ཐར་པ་ཞེས་པ་ནི། ཡུལ་ལུང་ལྟ་བུའམ་དག་ཞིང་ལྟ་བུ་ཞིག་ལ་བཤད་པ་མིན་པས། གང་ལྟར་རང་ཉིད་གང་དུ་ཡོད་ཀྱང་རང་གི་སེམས་ཀྱི་སྟེང་གི་འཁོར་བའི་རྩ་བ་གཏི་མུག་བདེན་འཛིན་མེད་པར་བཟོ་ཐུབ་སོང་ན་ཐར་པ་ཐོབ་པ་ཡིན། དེ་ནི་བཅིངས་པ་ལས་གྲོལ་བའམ་བཅིངས་པ་ལས་གྲོལ་བའི་ཐར་པ་ཐོབ་པ་ཡིན། དེ་ཡང་། ལམ་བསླབ་པ་གསུམ་ཉམས་སུ་བླངས་ནས་གཏི་མུག་བདེན་འཛིན་བསལ་བའི་སྒོ་ནས་ཐར་པ་བསྒྲུབ་དགོས་པ་ཡིན། དེ་ལྟ་བུའི་སྒོ་ནས་ལམ་ཉམས་སུ་བླངས་ན། ཉོན་མོངས་པའི་སྒྲིབ་པ་ཙམ་ཟད་པའི་གོ་འཕང་མངོན་དུ་བྱ་ཐུབ། དགྲ་བཅོམ་པའི་གོ་འཕང་ཞེས་པ་ནི་དེ་ལ་བཤད་པ་ཡིན། ཉོན་མོངས་པའི་དགྲ་བཅོམ་པའི་གོ་འཕང་ཞིག་ཡིན་པས་དེ་ལྟ་བུའི་གོ་འཕང་ཐོབ་པ་དེ་ལ་འཕགས་པ་དགྲ་བཅོམ་པ་ཞེས་བཤད་པ་ཡིན། དེ་ལྟ་བུའི་གནས་སྐབས་ཤིག་ཐོབ་པ་དེ་ནི་སྤངས་རྟོགས་མཐར་ཕྱིན་པ་དང་། སྤངས་པ་མཐར་ཕྱིན་པ་དང་། རྟོགས་པ་མཐར་ཕྱིན་པ་དང་། རང་དོན་མཐར་ཕྱིན་པ་དང་། གཞན་དོན་མཐར་ཕྱིན་པའི་གནས་སྐབས་ཡིན་ནམ་སྙམ་ན། དེ་ནི་སྤངས་པ་ཕྱོགས་རེ་བ་ཞིག་ཡིན་པས། སྤངས་པ་མཐར་ཕྱིན་པ་མིན་ལ། ཉོན་མོངས་པའི་སྒྲིབ་པ་ཙམ་སྤངས་པ་མ་གཏོགས་ཉོན་མོངས་པའི་སྒྲིབ་པས་བཞག་པའི་ཤེས་བྱའི་སྒྲིབ་པ་དང་གཉིས་སྣང་འཁྲུལ་བའི་དྲི་མ་སོགས་ད་དུང་ཟད་མེད་ཅིང་། ཤེས་བྱ་ཤེས་པ་ལ་བར་དུ་གཅོད་པའི་དྲི་མས་ད་དུང་རྒྱུད་གོས་ནས་ཡོད་པས་སྤངས་པ་ནི་ཕྱོགས་རེ་བ་ཡིན་ལ། སྤངས་པ་ཕྱོགས་རེ་བ་ཡིན་པས་རྟོགས་པ་ཡང་ཉི་ཚེ་བ་ཞིག་ལས་མེད་ཅིང་། རང་དོན་གྱི་ངོས་ནས་ཆ་བཞག་ན་ཡང་རང་དོན་མཐར་ཕྱིན་མེད། རང་དོན་མཐར་མ་ཕྱིན་པར་གཞན་དོན་མཐར་ཕྱིན་པ་ག་ལ་ཡོང་། དེའི་ཕྱིར། དེ་ལྟ་བུ་དེ་འཁོར་བ་སྡུག་བསྔལ་གྱི་རྒྱ་མཚོ་ལས་གྲོལ་བའི་བདེ་བའི་གོ་འཕང་ཙམ་ཡིན་ཀྱང་ཐོབ་བྱ་མཐར་ཐུག་པར་གྱུར་མེད།

འོ་ན། དེ་ལས་ལྷག་པའི་ཐོབ་བྱ་མཐར་ཐུག་པ་གང་ཡོད་སྙམ་ན། རྣམ་མཁྱེན་རྒྱལ་བའི་གོ་འཕང་ཡོད་ཅིང་། ཕྱོགས་གཞན་ནས་བཤད་པ་ཡིན་ན་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་པ་འདི། ཇི་ལྟ་བ་དང་ཇི་སྙེད་པས་བསྡུས་པའི་ཆོས་ཐམས་ཅད་མཁྱེན་པ་གཅིག་གི་ཡུལ་དུ་ཅིག་ཅར་དུ་མངོན་སུམ་དུ་ཤར་བའི་ཆོས་ཐམས་ཅད་མངོན་སུམ་དུ་མཁྱེན་ཅིང་གཟིགས་པ་ཆེན་པོའི་ཐམས་ཅད་མཁྱེན་པ་ཞེས་པ་དེ་ཡིན། དེ་འབྱུང་བ་ལ་ཤེས་བྱ་ཡོད་ཙམ་གྱིས་མི་ཆོག་པར་ཤེས་བྱ་ཤེས་མཁན་གྱི་ཤེས་པའི་ནུས་པ་ཡོངས་སུ་རྫོགས་པ་གསལ་ཐུབ་པ་ཞིག་དགོས། ཤེས་བྱ་ཤེས་པའི་ནུས་པ་ཡོངས་སུ་རྫོགས་པ་གསལ་བ་ལ་ཉོན་མོངས་པས་བཞག་པའི་བག་ཆགས་མེད་པར་མ་བཟོས་བར་དུ་ཤེས་བྱ་ཤེས་པ་ལ་དེ་ལ་ཐོགས་ནས་ཡོད་པས། རྣམ་པ་ཐམས་ཅད་མཁྱེན་པའི་ཡེ་ཤེས་དངོས་སུ་འབྱུང་བ་ལ་བློའི་སྟེང་གི་སྒྲིབ་བྱེད་ཀྱི་དྲི་མ་མཐའ་དག་ཡོངས་སུ་ཟད་དགོས། དེ་ལྟ་བུ་ཞིག་འབྱུང་བ་ལ་ད་ལྟའི་བསླབ་པ་གསུམ་གྱི་ལམ་གྱི་ཉམས་ལེན་དང་སྟོང་ཉིད་རྟོགས་པའི་ཤེས་རབ་ཀྱི་བསླབ་པ་ཡོད་པ་ཙམ་གྱིས་མི་ཆོག་པར་དེ་ལ་ཐབས་རྒྱ་ཆེན་པོའི་གྲོགས་དང་བཅས་པ་ཞིག་དགོས། ཐབས་རྒྱ་ཆེན་པོའི་གྲོགས་གང་དགོས་སྙམ་ན། ང་རང་ཚོ་ལ་ཕན་པའི་བསམ་པ་ཕྲན་བུ་ཞིག་ཡོད་པ་འདི་རྒྱ་ཆེར་སྤེལ་ནས། མདོར་ན། མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ། བླ་མེད་རྫོགས་བྱང་གི་གོ་འཕང་བསྒྲུབ་འདོད་ཀྱི་ཕན་པའི་བསམ་པ་ཞིག་སྐྱེས་ནས་བསམ་པ་དེས་ཟིན་ཐུབ་པ་བྱུང་ན་སྟོང་ཉིད་རྟོགས་པའི་ཤེས་རབ་དེ་ཧ་ཅང་ནུས་པ་ཆེན་པོར་འགྱུར་བ་དང་། དེ་ཉོན་མོངས་པས་བཞག་པའི་བག་ཆགས་ཀྱི་དངོས་ཀྱི་གཉེན་པོ་ལ་བསྐྱེད་ཐུབ།

དེའི་ཕྱིར། ཐབས་བྱང་ཆུབ་ཀྱི་སེམས་ལ་བསླབས་ནས་བྱང་ཆུབ་ཀྱི་སེམས་དེས་ཟིན་པའི་སྟོང་ཉིད་རྟོགས་པའི་ཤེས་རབ་དང་བཅས། ཐབས་ཤེས་ཡ་མ་བྲལ་བའི་ལམ་ཉམས་ལེན་བྱས་ནས་རྣམ་མཁྱེན་རྒྱལ་བའི་གོ་འཕང་བསྒྲུབ་དགོས། ཤེས་བྱའི་སྒྲིབ་པའི་གཉེན་པོ་བསྟེན་ཚུལ་དེ་ལྟར་བྱེད་དགོས། དེ་ཡང་། བྱང་ཆུབ་ཀྱི་སེམས་ཞེས་པ་འདི་སྒོམ་པ་ལ་རྒྱ་གར་མཁས་པའི་ལུགས་ཀྱི་རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱང་བ་དང་། བདག་གཞན་མཉམ་བརྗེའི་སྒོ་ནས་བློ་སྦྱང་བ་དང་གཉིས་གསུངས། རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱང་བ་དེ་ལ་ཐོག་མར་བཏང་སྙོམས་བསྒོམ་དགོས་པར་གསུངས་ཏེ། དེ་ཡང་། ཐོག་མར་བར་མའི་སེམས་ཅན་གཅིག་གསལ་བཏབ། དེ་ནས་རང་གི་གཉེན་གཅིག་གསལ་བཏབ། དེ་ནས་དགྲ་གཅིག་གསལ་བཏབ། དེ་ནས་སེམས་སྙོམས་མི་སྙོམས་བརྟགས་པའི་ཚེ་ང་རང་ཚོ་རང་བཞིན་གྱིས་སེམས་སྙོམས་པ་ཞིག་མིན་པས། ཕན་གནོད་ངེས་པ་མེད་པའི་ཚུལ་ལ་བསམ་བློ་བཏང་ནས་སེམས་སྙོམས་པར་བསྒྲུབ། དེ་ནས་ཚེ་འདིའི་མ་ལ་གསལ་བར་དམིགས་ནས་ཚེ་འདིའི་མ་དེས་ཚེ་འདི་ཙམ་དུ་མ་ཟད། ཚེ་རབས་སྔ་མ་རྣམས་སུ་ཡང་རང་གི་མ་མང་པོ་བྱས་མྱོང་། གང་ཡིན་སྙམ་ན། སྐྱེ་བ་ལ་ཐོག་མ་མེད་པས་མངལ་སྐྱེས་ལ་ཡང་ཐོག་མ་དང་གྲངས་དང་ཚད་གཞལ་དུ་མེད་པ་ཞིག་བླངས་ཡོད་པས། མ་ཡང་དེའི་ཚོད་ཀྱིས་གྲངས་མེད་པ་ཞིག་དགོས་བསམ་པའི་ཐོག་ནས་ཚེ་འདིའི་མ་དང་། དེ་ནས་ཚེ་འདིའི་རང་གི་དགྲ་ཚུན་ཆད་ཀྱིས་ཚེ་རབས་སྔ་མ་རྣམས་སུ་རང་གི་མ་གྲངས་ཀྱིས་མི་ལོན་པ་བྱས་ཡོད། ཕན་བཏགས་པ་མང་པོ་བྱས་ཡོད་བསམས་པའི་ཐོག་ནས་མར་ཤེས་བསྒོམ། དེ་ནས་མ་ནམ་བྱས་རེས་ཀྱིས་ཚེ་འདིའི་མ་བཞིན་དུ་དྲིན་གྱིས་བསྐྱངས་ལུགས་རྣམས་བསམས་ནས་དྲིན་དྲན་བསྒོམ། དེ་ནས་དྲིན་གཟོའི་བློ་བསྒོམ། འདི་ཡན་ཆད་ཀྱིས་བསྐྱར་བཤད་དེ་འགྲིགས་པ་ཡིན།

བཤད་པ་དང་པོ།

འདིའི་རྗེས་སུ་ཉམས་ཁྲིད་འབུལ་བ་ལ། སྐལ་བ་དང་ལྡན་པའི་གདུལ་བྱ་རྣམས་སངས་རྒྱས་ཀྱི་སར་འཁྲིད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང་འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་ཁྲིད། ཁྲིད་ཆེན་བརྒྱད་དུ་གྲགས་པའི་ནང་ཚན་ལམ་རིམ་བདེ་ལམ་གྱི་ཉམས་ཁྲིད་མདོར་བསྡུས་ཙམ་འབུལ་བ་སྐབས་སུ་བབས་པ་ཡིན་པས། བཤད་པའི་མཚམས་ནི། དེ་ནས་བྱམས་པ་སྒོམ་ཚུལ་ནི། རང་གི་མ་ལྟ་བུ་ཡིད་དུ་གང་གཅུགས་པ་ཞིག་ལ་དམིགས་ནས། འདི་ལ་ཟག་མེད་ཀྱི་བདེ་བ་ག་ལ་ཡོད། ཅེས་པ་ནས། ཁྱད་པར་མ་སེམས་ཅན་ཐམས་ཅད་ཀྱི་སྒྲིབ་གཉིས་བག་ཆགས་དང་བཅས་པ་སྤངས་པའི་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པ་ཞིག་བདག་གིས་བྱའོ། །
དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་གསུངས་ཏེ། བྱམས་པ་སྒོམ་པ་ལ་སྔར་བཤད་པའི་སེམས་སྙོམས་པ་སྔོན་དུ་བསྒྲུབས་ཤིང་། དེ་ནས་མར་ཤེས་པ་དང་དྲིན་དྲན་པ་དང་དྲིན་གཟོའི་བློ་དེ་དག་ཡག་པོ་ཞིག་སྐྱེས་པའི་ཚེ། གཅེས་ཤིང་ཕངས་པའི་ཤིན་ཏུ་སྡུག་པ་ཡིད་དུ་འོང་བའི་རྣམ་པ་ཅན་ཞིག་འཆར་ཐུབ། དེ་ཇི་ཙམ་གྱིས་གཅེས་ཤིང་ཕངས་པའི་ཡིད་འོང་གི་རྣམ་པ་ཅན་དུ་ཤར་བའི་ཚོད་ཀྱིས་བདེ་བ་དང་ལྡན་ན་སྙམ་པ་དང་། སྡུག་བསྔལ་དང་བྲལ་ན་སྙམ་པའི་བློ་ཤུགས་དྲག་པོ་ཞིག་འབྱུང་ཐུབ།

དེ་ཡང་། བྱམས་པ་དང་སྙིང་རྗེ་སྐྱེ་བའི་གཞི་མ་ལྟ་བུར་འགྱུར་བའི་ཆེད་དུ་སྔོན་ལ་མར་ཤེས་བསྒོམ་དགོས། དེ་ལྟར་མར་ཤེས་སྒོམ་པ་དང་དེའི་རྗེས་འབྲེལ་གྱི་དྲིན་དྲན་པ་དང་དྲིན་གཟོ་སྒོམ་པ་སོགས་སྔོན་དུ་བཏང་ནས། རང་གི་སེམས་ནང་དུ་དྲིན་ཆེན་པོ་ཡིན་པའི་མ་བྱས་པའི་གནས་སྐབས་སུ། དྲིན་གྱིས་བསྐྱངས་ཚུལ་རྣམས་དྲན་པའི་ཐོག་ནས་སེམས་ལ་ཡིད་དུ་འོང་བ་ཤིན་ཏུ་སེམས་ཐག་ཉེ་པོར་ཤར་བའི་ཚེ། དེ་ལྟ་བུའི་གཅེས་ཤིང་ཕངས་པ་ཤིན་ཏུ་སེམས་ཐག་ཉེ་བའི་ཚེ་འདིའི་མས་མཚོན་པའི་སེམས་ཅན་འདི་དག་གིས་བདེ་བ་འདོད་པ་ཡིན་ན་ཡང་། སྡུག་བསྔལ་གྱིས་མནར་ཞིང་བདེ་བས་ཕོངས་ནས་ཡོད། འདི་དག་བདེ་བ་དང་ལྡན་ན་ཅི་མ་རུང་། བདེ་བ་དང་ལྡན་པར་ཤོག་བསམ་པ་དང་། བདེ་བས་ཕོངས་ཚུལ་རྣམས་ཡང་ཡང་བསམས་ནས་བདེ་བ་འདོད་པའི་ཆ་ནས་རང་ཉིད་དང་གཅིག་པ་ཡིན་པ་དང་། བདེ་བ་འདོད་ན་ཡང་བདེ་བས་ཕོངས་ནས་ཡོད་པ་འདི་དག་ལ་བདེ་བ་དང་ལྡན་ན་སྙམ་པའི་བློ་སྦྱང་། དེ་ནས་སྤྱི་བོར་བླ་མ་ལྷ་སྒོམ་བཞིན་པའི་ངང་ནས་དེ་ལྟ་བུའི་བདེ་བས་ཕོངས་ཚུལ་དང་། བདེ་བ་དོན་དུ་གཉེར་ན་ཡང་བདེ་བ་དང་བྲལ་ཞིང་ཉམ་ཐག་ནས་ཡོད་པ་རྣམས་ལ་བདེ་བ་དང་ལྡན་ན་སྙམ་པའི་བློ་ཞིག་སྦྱང་དགོས། དེ་ནས་བདུད་རྩི་འབེབས་སྦྱང་སོགས་བྱས། ལྷག་པར་དུ་ཡང་། སྙིང་རྗེ་སྒོམ་པ་ལ་དེ་ལྟ་བུའི་གཅེས་ཤིང་ཕངས་པའི་སེམས་ཅན་དེ་དང་དེས་སྡུག་བསྔལ་མི་འདོད་ནའང་སྡུག་བསྔལ་གྱིས་མནར་ཚུལ་ལེགས་པར་བསམས་པའི་ཚེ། སྡུག་བསྔལ་དེ་ལས་བྲལ་ན་སྙམ་པའི་བློ་ཤུགས་དྲག་པོ་ཞིག་སྐྱེ་བ་ཡོད།

དེ་ཡང་། ཐོག་མར་སྙིང་རྗེ་སྐྱེ་སླ་བ་ལ་བསམས་ནས་སྡུག་བསྔལ་དྲག་པོས་གནོན་བཞིན་པའི་སེམས་ཅན་ཉམ་ཐག་པ་ཞིག་ལ་བསམ་བློ་བཏང་སྟེ་དེའི་དམིགས་རྣམ་ཤར་བ་བྱས། དཔེར་ན། འདིར་གཞུང་ནས་གསུངས་པ་བཞིན་ཤན་པས་གསོད་བཞིན་པའི་སེམས་ཅན་ཞིག་གི་རྣམ་པ་འཆར་དུ་བཅུག་ནས་བསམ་བློ་བཏང་ན་སྡུག་བསྔལ་མི་བཟོད་པ་འདི་གང་དྲག་ཅི་དྲག །འདི་སྡུག་བསྔལ་འདི་ལས་ཐར་པ་ལ་ཐབས་ཤེས་གང་བྱེད་པ་ཡོད་དམ་བསམ་པའི་སྡུག་བསྔལ་དང་འབྲལ་འདོད་ཀྱི་བློ་ཤུགས་དྲག་པོ་ཞིག་སྐྱེ་ཐུབ། དེ་ལྟར་བྱས་ནས་སྦྱང་དགོས་པ་ཡིན། གང་ལྟར་དངོས་སུ་རྡུང་རྡེག་གཏོང་བ་དང་། ཡང་ན། ང་རང་ཚོ་རྒྱ་གར་ནང་དུ་ཡར་མར་འགྲོ་བའི་སྐབས་མེ་འཁོར་འབབ་ཚུགས་སོགས་ལས་མཐོང་གིན་ཡོད། སྙིང་རྗེ། ཁྱི་རྐང་ཆག །ལག་གུག །ཉམ་ཐག་པོ། རྔོ་བརྒྱབ་ཡོད་པ་སོགས་ཧ་ཅང་སྐྱོ་པོ་མང་པོ་འདུག །དེ་དག་ལ་གང་བྱེད་དགོས་པ་ཡིན་ནམ། ཆག་སྒོ། དེ་དག་ཀྱང་ང་རང་ཚོ་ལྟ་བུའི་སྡུག་བསྔལ་མི་འདོད་པ་ནི་གཅིག་པ་ཡིན། བདེ་བ་འདོད་པ་ནི་གཅིག་པ་ཡིན། སྐྱབས་མེད་མགོན་མེད་ཉམ་ཐག །ཐམས་ཅད་ཀྱིས་ཕར་ཉེས་ཚུར་ཉེས། རྐང་པ་ཆག །ལག་པ་བཀོག །ཧ་ཅང་ཐབས་སྐྱོ་པོ་མང་པོ་མཐོང་གིན་འདུག །

དེ་དང་དེས་མཚོན་པའི་སེམས་ཅན་བ་ཕྱུགས་དང་གླང་གོག་སོགས། གཞོན་པའི་སྐབས་སུ་བ་ཡིན་ན་བཞོ་བ་དང་གླང་གོག་ཡིན་ན་རྡོག་ཁྲེས་འཁྱེར་བའི་སྡུག་པོ་ཡག་ཐག་ཆོད་བཏང་། ལོ་རྒས་པའི་ཚེ་རྒྱ་གར་ནང་དུ་གླང་ཤ་བཀག་སྡོམ་ཡོད་པས་གསོད་ཀྱི་མེད་ན་ཡང་རྒན་འཁོགས་བདག་མེད་ཧ་ཅང་ཐབས་རྡུགས་མང་པོ་འདུག །
དེ་ནས་བྱ་བྱེའུ་རྣམས་ཀྱིས་ལྟོ་གོས་ཐབས་ཤེས་བྱེད་སྟངས་དང་དཀའ་ལས་རྒྱག་སྟངས་སོགས་ལ་བསམ་བློ་ཞིག་བཏང་ན་སེམས་ལ་ཕན་པ་ཡོད། ང་རང་ཚོ་མི་ཡང་དེ་དེ་བཞིན་དངོས་གནས་ཉམ་ཐག་པོ། མིག་ལོང་བ། ཞ་བོ། དངོས་གནས་དྲང་གནས་སྐྱབས་མེད་མགོན་མེད་ཉམ་ཐག་མི་གཞན་གྱིས་རོགས་བྱེད་རྒྱུའི་ཚབ་ལ། སྙིང་རྗེ། སྤྲང་པོ་སྐྱོ་པོ་ཞིག་ཡོང་ན་དེ་ལ་མཐོང་ཆུང་ཁྱད་གསོད་ཀྱི་ཐོག་ནས་ཕར་རྒྱུགས་ཟེར་ཞིང་། མི་ཕོ་ཀྲོག་ཀྲོག་ཅིག་དང་ཤོམ་ཤོམ་ཞིག་ཡོང་ན་ཅི་ཡང་མི་ཟེར་བ་དེ་ལྟ་བུ་འབྱུང་གིན་འདུག །མེ་འཁོར་འབབ་ཚུགས་སོགས་སུ་བལྟས་ན་ཐབས་སྐྱོ་པོ་མང་པོ་མཐོང་། དེ་ལྟར་ཉམ་ཐག་པའི་སེམས་ཅན་རང་གི་བློ་ལ་གང་དྲག་ཅི་དྲག་བསམ་པའི་སེམས་ཀྱི་ནང་དུ་ནད་མི་ཐེག་པ་ལྟ་བུའི་ཡུལ་དེ་དག་དྲན་པར་བྱས་ནས་བསམ་བློ་ཡང་ཡང་བཏང་ན་སྙིང་རྗེ་སྐྱེ་སླ་བ་ཡིན།

དེ་ནས་རིམ་གྱིས་སྡུག་བསྔལ་མངོན་གྱུར་པ་ཧ་ཅང་སྡུག་པོ་སོགས་ཀྱིས་ནོན་མེད་ཀྱང་། སྡུག་བསྔལ་དེ་འབྱུང་བ་ལ་གྲ་སྒྲིག་ཨང་གསར་བྱས་ནས་ཡོད་པའི་སྡིག་པ་མང་པོ་ཞིག་གསོག་བཞིན་པའི་མི་རྣམས་གསལ་བཏབ་སྟེ་བསམ་བློ་བཏང་། ད་ལྟ་ནི་དེ་ལྟ་བུའི་སྐྱབས་མེད་མགོན་མེད་ཉམ་ཐག་ཅིག་མིན་ཡང་རིང་པོར་མི་ཐོགས་པར། སྡིག་པ་རླབས་པོ་ཆེ་བསགས་ནས་སྐྱབས་མེད་མགོན་མེད་ཧ་ཅང་ཉམ་ཐག་པ་ཞིག་ཏུ་འགྱུར་བ་ཡིན་པ་བརྒྱ་ཆའི་བརྒྱ་ཐམ་པ་ཐག་ཆོད་པས། སྡིག་པར་མི་འཛེམ་པར་སྡིག་པ་ཆེན་པོ་བྱེད་མཁན་རྣམས་ལ་དམིགས་ནས། གང་དྲག་འདི་དག་བདེ་བ་འདོད་མཁན་དང་སྡུག་བསྔལ་མི་འདོད་མཁན་ཡིན་ན་ཡང་། སྡུག་བསྔལ་གྱི་རྒྱུ་དྲག་ལ་རྩུབ་པ་འདི་འདྲ་ལ་སློབ་དང་སློབ་བཞིན་པར་ཡོད་པས་ཅི་དྲག །འདི་ལ་རིང་པོར་མི་ཐོགས་པར་སྡུག་བསྔལ་མངོན་གྱུར་པ་ཤུགས་དྲག་པོ་ཞིག་འབྱུང་བར་ཐག་ཆོད་པ་ཡིན་པས། འདི་སྡུག་བསྔལ་ལས་བྲལ་ན་ཅི་མ་རུང་སྙམ་པའི་ཐོག་ནས་བློ་སྦྱང་དགོས་པར་གསུངས། དེ་ལྟ་བུའི་བདེ་བས་ཕོངས་པ་ལ་བདེ་བ་དང་ལྡན་ན་སྙམ་པའི་བྱམས་པ་སྒོམ་པ་དང་། སྡུག་བསྔལ་གྱིས་མནར་བ་ལ་སྡུག་བསྔལ་དེ་ལས་བྲལ་ན་སྙམ་པའི་སྙིང་རྗེའི་བློ་སྒོམ་པ་དང་། སྤེལ་མར་བསྒོམས་ན་ཡང་ཡག་པོ་ཡོད། གང་ལྟར་དེ་ལྟ་བུའི་སྙིང་རྗེ་དང་བྱམས་པ་གོང་ནས་གོང་དུ་སྤེལ་བ་ལ་སེམས་ལ་འགྱུར་བ་ག་ཚོད་ཐོན་ཐོན་བྱས་ཏེ་བསྒོམ་དགོས་པ་ཡིན།

དེ་ནས་བདེ་བ་དང་ལྡན་ན་སྡུག་བསྔལ་དང་བྲལ་ན་སྙམ་པའི་སེམས་བཟང་བཟང་ཙམ་མིན་པར་རང་གིས་དངོས་སུ་ལག་ལེན་གྱི་ཐོག་ནས་སྡུག་བསྔལ་ལས་བྲལ་བ་ཞིག་བདག་གིས་བྱའོ། །བདེ་བ་དང་ལྡན་པ་ཞིག་བདག་གིས་བྱའོ་ཞེས་སེམས་ནས་བསམ་པ་ཙམ་ལ་མི་འཇོག་པར་གཞན་གྱི་སྡུག་བསྔལ་སེལ་བ་དང་བདེ་བ་སྒྲུབ་པའི་ངོ་ཐོག་ལག་ལེན་གྱི་ཐོག་ལ་ཞུགས་པའི་བསམ་བློ་གཏོང་དགོས། དེ་ནས་སྡུག་བསྔལ་ལས་སྐྱོབ་པ་དང་བདེ་བ་དང་ལྡན་པར་བདག་གིས་བྱེད་པ་ཡིན་ཞེས་རང་གིས་ཁུར་དུ་ཁྱེར་ནས། ཇི་ཙམ་གྱིས་ཡུལ་ཕ་རོལ་པོ་ཉམ་ཐག་པའི་ཚུལ་ལ་བསམས་ནས་དེ་ལ་བདེ་བ་དང་ལྡན་ན་སྙམ་པ་དང་། སྡུག་བསྔལ་དང་བྲལ་ན་སྙམ་པའི་བློ་ཤུགས་ཆེན་པོ་ཡོད་པ་ཙམ་གྱིས། ཕ་རོལ་པོ་དེ་ཉིད་ཀྱི་ངོས་ནས་སྡུག་བསྔལ་མཐའ་དག་སེལ་བ་དང་བདེ་བ་སྒྲུབ་ཐུབ་པ་ཞིག་འབྱུང་གི་མེད་པས། རང་གི་ངོས་ནས་སེམས་ཁུར་ཞིག་བླངས་ནས་ད་ང་རང་གིས་བྱེད་རྒྱུ་ཡིན་སྙམ་དུ་ཐབས་ཤེས་ཡོད་དགུ་རྩལ་སྤྲུགས་ཀྱི་ཐོག་ནས་གཞན་སྡུག་བསྔལ་ལས་བྲལ་བ་དང་། བདེ་བ་དང་ལྡན་པར་བྱའོ་སྙམ་པའི་བསམ་བློ་ཞིག་དྲངས། དེ་ལྟ་བུ་དེ་ནི་སྙིང་རྗེ་ཆེན་པོས་དྲངས་པའི་ལྷག་པའི་བསམ་པ་ཞེས་པ་དེ་ཡིན། བྱང་ཆུབ་ཀྱི་སེམས་དངོས་སུ་འདྲེན་མཁན་གྱི་རྒྱུ་ཡིན་པས་ལྷག་པའི་བསམ་པ་ཞེས་དང་། ཉན་རང་རྣམས་ལས་ཀྱང་སྙིང་སྟོབས་ཆེ་ཞིང་མཐའ་ཡས་པའི་སེམས་ཅན་མཐའ་དག་ལ་བདེ་བ་བསྒྲུབ་པ་དང་། སྡུག་བསྔལ་སེལ་བའི་ཁུར་རང་ཐོག་ཏུ་བླངས་པ་ཡིན་པས་ལྷག་པའི་བསམ་པ་ཞེས་པ་ཡིན། གསུང་རྒྱུན་ལ་ཚོང་ཐག་བཅད་མ་བཅད་ལྟ་བུ་ཡིན་གསུངས་པ་ལྟར། སྙིང་རྗེ་དང་བྱམས་པའི་སྐབས་སུ་བདེ་བ་དང་ལྡན་ན་ཅི་མ་རུང་བསམ་པ་དང་། སྡུག་བསྔལ་དང་བྲལ་ན་ཅི་མ་རུང་སྡུག་བསྔལ་དང་བྲལ་བར་ཤོག་ཅིག་བསམས་ཏེ་ཚོང་སྒྲིག་པ་ལྟར་བྱས། སྡུག་བསྔལ་སེལ་བ་དེ་ང་རང་གིས་བྱ་རྒྱུ་ཡིན།

བདེ་བ་མཐའ་དག་དང་ལྡན་པ་ཞིག་ང་རང་གིས་བྱ་རྒྱུ་ཡིན། ཞེས་ཚོང་ཐག་བཅད་པ་ལྟ་བུ་ཞིག་རང་གིས་ཁུར་དུ་བླངས་པའི་ཚེ། ལྷག་པའི་བསམ་པ་སྒོམ་པ་ཡིན་ཞེས་གསུངས། དེའི་རྗེས་སུ་གཞན་དོན་མཐར་ཐུག་པ་ཞིག་རང་གིས་བྱེད་བསམ་པའི་སྙིང་སྟོབས་ཤིག་བསྐྱེད་ཀྱང་དོན་དངོས་ད་ལྟ་བྱེད་ཐུབ་པ་ཡིན་ནམ་སྙམ་ན། ད་ལྟ་རང་གིས་སེམས་ཅན་མཐའ་དག་གི་དོན་ལྟ་ཅི། སེམས་ཅན་གཅིག་གི་དོན་མཐར་ཕྱིན་པ་ཞིག་ཀྱང་སྒྲུབ་ཐུབ་པའི་སྤོབས་པ་ཙམ་ཡང་མེད། གང་ཡིན་སྙམ་ན། རང་གིས་ཤེས་ཚོད་ཙམ་བཤད་པ་ལས་དེ་ནས་ས་ལམ་གྱི་བགྲོད་སྟངས་དང་ཉོན་སྒྲིབ་དང་ཤེས་སྒྲིབ་སྤོང་ཚུལ་སོགས་འདི་འདྲ་ཞིག་ཡིན་པ་འདྲ་ཞེས་ཚོད་དཔག་བྱས་ནས་མཛུབ་མོས་ཡར་ལ་བསྟན་པ་ཙམ་ལས་ངོ་ཐོག་ཉམས་མྱོང་གི་ཐོག་ནས་གདེང་འཁེལ་བ་ཞིག་མི་ལ་བཤད་མི་ཐུབ། གཞན་གྱི་དོན་འགྲུབ་པ་ཞེས་པ་འདི་ལས་རྒྱུ་འབྲས་ཀྱི་ཐོག་ནས་བདེ་སྡུག་བཤད་པ་ཡིན་པས། སེམས་ཅན་རང་རང་སོ་སོའི་ངོས་ནས་སྡུག་བསྔལ་འབྱུང་བའི་རྒྱུ་བཀག །བདེ་བ་འབྱུང་བའི་རྒྱུ་ཞིག་ཆེད་དུ་གཉེར་ནས་བསྒྲུབས་པའི་སྒོ་ནས་སེམས་ཅན་རང་རང་སོ་སོ་སྡུག་བསྔལ་ལས་ཐར་བ་ཞིག་དང་། བདེ་བ་དང་ལྡན་པ་ཞིག་བྱེད་དགོས་པ་མ་གཏོགས་དེ་ལས་ཟུར་དུ་སེམས་ཅན་དེ་དང་དེ་ལ་རྫུ་འཕྲུལ་ལྟ་བུ་ཞིག་གི་ཐོག་ནས་དེའི་འདོད་པ་སྐོང་བ་ཞིག་ཁག་པོ་ཡིན།

གནས་སྐབས་གནས་སྐབས་འཕྲལ་སེལ་འཕྲལ་སེལ་ཙམ་ནི་ཕྲན་བུ་ཡོད་ཤས་ཆེ་བ་ལས་གཞན་འབྱུང་མི་ཐུབ། དེའི་ཕྱིར། གཞན་གྱི་དོན་བྱེད་པ་ཞེས་པ་འདི་གཞན་ལ་བླང་དོར་གྱི་གནས་བསྟན་པའི་སྒོ་ནས་རང་རང་སོ་སོར་བློ་མ་ནོར་བ་ཞིག་སྐྱེས། བློ་ནོར་བ་དེ་སྤངས། དེ་ལྟ་བུའི་ཐོག་ནས་སྡུག་བསྔལ་ལས་ཐར་བ་ཞིག་བྱེད་དགོས། དཔེར་ན། རང་སྟེང་དུ་འཁོར་བ་ལས་ཐར་བའི་ཐར་པ་བསྒྲུབ་པ་ལ་རང་གི་སེམས་ལ་བཟོ་བཅོས་རྒྱག་དགོས་པ་བཞིན། ཇོ་བོ་སེམས་ཅན་གཞན་རྣམས་ཀྱང་སྡུག་བསྔལ་ལས་ཐར་བ་ལ། རང་རང་གིས་འབད་བརྩོན་བྱས་པའི་སྒོ་ནས་སྡུག་བསྔལ་ལས་ཐར་བར་བྱེད་དགོས། དེ་ལ་ཡང་ཐབས་ཤེས་ཀྱི་གནད་སྟོན་དགོས། ཐབས་ཤེས་ཀྱི་གནད་སྟོན་པ་ལ་རང་གིས་ཤེས་དགོས། རང་གིས་ཤེས་སྟངས་དེ་ལ་ཡང་ཕྱོགས་གཅིག་ནས་ཐབས་ཤེས་ཀྱི་ལམ་ཇི་མ་ཇི་བཞིན་རང་གི་ངོས་ནས་ཉམས་མྱོང་གི་ཐོག་ནས་ཤེས་པ་ཞིག་དང་། དེ་ཤེས་པའི་ཐབས་ཤེས་ཀྱི་ལམ་དེ་དག་ཕ་རོལ་པོ་ལ་རན་མི་རན་ཤེས་པའི་སྒོ་ནས་སྟོན་དགོས། དེའི་ཕྱིར། དེའི་ངོས་གཉིས་ཀྱི་ཆ་ནས་བསྟན་བྱའི་ཆོས་དེ་ཡང་། རང་ལ་ལྐོག་ཏུ་མ་གྱུར་པར་ཐམས་ཅད་ཁོང་དུ་ཆུད་པ་ཞིག་དགོས། བསྟན་བྱའི་ཆོས་ཇི་ཙམ་པའི་བཟང་པོ་ཡིན་ན་ཡང་། བཞི་བརྒྱ་པའི་སྐབས་སུ་གསུངས་པ་བཞིན་ཕ་རོལ་པོ་ལ་མ་རན་ན་མི་འགྲིག །དེའི་ཕྱིར། ཕ་རོལ་པོ་ལ་རན་དང་མི་རན་ཤེས་དགོས་པ་ཡིན།

རན་དང་མི་རན་ཤེས་པ་ལ་ཕ་རོལ་པོའི་ཚེ་འདི་གའི་མཐོང་ཆོས་སུ་ཡོད་པའི་ཤེས་རབ་ཡག་ཉེས་དང་བརྩོན་འགྲུས་ཆེ་ཆུང་དང་། བློ་སྤོབས་སྲབ་ལོད་ཙམ་ཤེས་པས་ཕན་པ་མེད། ཁོ་རང་ལ་ཚེ་རབས་སྔ་མ་རྣམས་སུ་དགེ་རྩ་གང་འདྲ་གང་འདྲ་ཡོད་མེད་དང་། དབང་པོ་སྨིན་པ་ཡིན་མིན་དང་། བསོད་ནམས་ཀྱིས་རྒྱབ་ཁྱོག་ཡོད་མེད་སོགས་ཤེས་པ་ཞིག་དགོས་པ་རེད། དཔེར་ན། ཁྱིམ་བདག་དཔལ་སྐྱེས་ཀྱི་རྒྱུད་ཀྱི་ཐར་པ་ཆ་མཐུན་གྱི་དགེ་རྩ་ཤཱ་རིའི་བུ་ལ་སོགས་པས་མ་གཟིགས་པ་ཇི་བཞིན། རང་གི་རྒྱུད་ལ་ཤེས་བྱའི་སྒྲིབ་པ་ཡོད་ན་ཕ་རོལ་པོའི་རྒྱུད་ཀྱི་དགེ་རྩ་ཕྲ་ཞིང་ཕྲ་བ་རྣམས་ཤེས་མི་ཐུབ། དེའི་ཕྱིར། བསྟན་བྱའི་ཆོས་ཀྱི་ངོས་ནས་ཡིན་ན་ཡང་འདྲ། སྟོན་སའི་ཡུལ་དེའི་ཁམས་དང་དབང་པོ་དང་མོས་པ་སོགས་ཀྱི་གནས་ཚུལ་ཤེས་པའི་ཆ་ནས་བཤད་པ་ཡིན་ན་ཡང་འདྲ། གང་ལྟར་རང་གི་ངོས་ནས་ཤེས་བྱ་མཐའ་དག་ཤེས་པའི་མཁྱེན་པ་བླ་ན་མེད་པ་ཞིག་མ་བྱུང་ན། གཞན་དོན་ཉི་ཚེ་བ་ལས་བྱེད་མི་ནུས་པ་རིགས་པས་ཐག་གཅོད་ཐུབ། ཡང་། ང་རང་ཚོའི་བསམ་བློའི་ནང་དུ་འདི་འདྲ་འཁོར་གྱི་འདུག །སེམས་ཅན་གྱི་དོན་བྱེད་མཁན་སངས་རྒྱས་དང་བྱང་ཆུབ་སེམས་དཔའ་མང་པོ་ཡོད་པས་མི་ང་ལྟ་བུ་ཞིག་སངས་རྒྱས་མ་རྒྱས་ལ་ལྟོས་པ་གང་ནས་ཡོད།

སེམས་ཅན་རང་ཉིད་ཀྱི་ངོས་ནས་རྒྱུད་སྨིན་པ་ཞིག་མ་བྱུང་བ་ལས་སེམས་ཅན་རྣམས་ཀྱི་ངོས་ནས་ཆ་རྐྱེན་འཛོམས་པ་ཡིན་ན། དེ་བཞིན་གཤེགས་པའི་འཕྲིན་ལས་འབད་མེད་ལྷུན་འགྲུབ་ཏུ་བཏང་ཆོག་ཨང་གསར་ཡོད་ཡོད་པ་རེད། ང་ལྟ་བུ་ནི་སངས་རྒྱས་མ་རྒྱས་ཀྱི་ཁྱད་པར་མེད་བསམ་པ་དེ་ལྟ་བུ་བློ་ལ་དྲན་མཁན་ཡོད། དེ་ཡང་རེད་མི་འདུག །སེམས་ཅན་སོ་སོའི་ལས་དང་སྨོན་ལམ་གྱི་འབྲེལ་བ་ཞེས་པ་ནི། ཧ་ཅང་ཡ་མཚན་མང་པོ་དེ་བཞིན་གཤེགས་པའི་སྔོན་གྱི་སྐྱེས་རབས་སོགས་ཀྱི་ནང་དུ་ཡོད་པ་ལྟར་ཡིན། དཔེར་ན། གཞན་དང་མི་འདྲ་བའི་རྟོགས་པ་མཐོན་པོ་ཞིག་ཡོད་ནའང་། རྟོགས་པ་མཐོན་པོ་ཡིན་པ་དེ་གཅིག་པུའི་ཐོག་ནས་མི་ཕན་པར་སློབ་མ་རང་རང་སོ་སོར་ཐུན་མོང་མ་ཡིན་པའི་ལས་འབྲེལ་ཡོད་པ་ཞིག་དགོས། རང་ཉིད་ལ་ལས་འབྲེལ་མེད་ས་ཞིག་ཡིན་ན། བླ་མ་རྟོགས་པ་མཐོན་པོ་དང་ཚད་ལྡན་ཞིག་ཡིན་ན་ཡང་། ཕན་ཐོགས་གང་ཡང་མ་བྱུང་བར་ལས་འབྲེལ་ཡོད་པའི་བླ་མ་གཞན་གྱི་དྲུང་དུ་གཏོང་བ་སོགས་སྔོན་གྱི་རྣམ་ཐར་རྣམས་ཀྱི་ནང་དུ་མང་པོ་ཡོད། དཔེར་ན། བྱང་ཆུབ་སེམས་དཔའ་རྟག་ཏུ་ངུ་ལྟ་བུ་ལ་སངས་རྒྱས་དང་བྱང་ཆུབ་སེམས་དཔའ་མང་པོ་ཞིག་གི་ཞལ་གཟིགས་ནས་ཁྱོད་རང་ལ་ལས་འབྲེལ་ཡོད་ས་དེ་བྱང་ཆུབ་སེམས་དཔའ་ཆོས་འཕགས་རེད། ཅེས་ལུང་བསྟན་པའི་རྣམ་ཐར་བརྒྱད་སྟོང་པའི་ནང་དུ་ཡོད་པ་ལྟར་ཡིན། ང་རང་ཚོའི་སྤྱིར་བཏང་གི་ལོ་རྒྱུས་ནང་དུ་དེ་ལྟ་བུ་མང་པོ་འབྱུང་གི་ཡོད།

དེའི་ཕྱིར། ལས་འབྲེལ་ཡོད་མེད་ལ་ཧ་ཅང་ཁྱད་པར་ཡོད་པ་འདྲ། དེ་ཡང་། ལས་འབྲེལ་གྱི་ཆ་ནས། དཔེར་ན། སྟོན་པ་ཤཱཀྱ་ཐུབ་པའི་སྐུ་དངོས་སུ་མཇལ་ཡང་དེ་ཙམ་གྱིས་མི་ཕན་པར་དེ་ལས་རང་ལ་ཐུན་མོང་མ་ཡིན་པའི་ལས་འབྲེལ་ཡོད་པའི་སོ་སོ་སྐྱེ་བོ་ཞིག་དང་ཐུག་པ་ཡིན་ན། དེ་ལ་ལས་འབྲེལ་ཡོད་པའི་སྟོབས་ཀྱིས་དགེ་བའི་སྐུལ་མ་ཆེན་པོ་འབྱུང་བ་ལྟ་བུ་ཏན་ཏན་ཡོད་སྲིད། དེ་ཡང་། ལས་འབྲེལ་ཡོད་མེད་ཅེས་པ་ནི། ཚེ་འཁོར་བ་ཐོག་མ་མེད་པ་ནས་ལས་འབྲེལ་ཡོད་མེད་བརྩིས་པ་ཡིན་ན། འཁོར་བ་ཐོག་མ་མེད་པ་ཡིན་པས་ལས་འབྲེལ་ལ་ཡང་ཐོག་མ་མེད་པར་གྱུར་ནས་ཤོད་མི་ཐུབ་ཀྱང་། ཉེ་བའི་ཆ་ནས་བསྐལ་པ་གཅིག་གཉིས་དང་། བསྐལ་པ་བརྒྱ་ཉིས་བརྒྱ་དང་། བསྐལ་པ་ཁྲི་སྟོང་སོགས་ཀྱི་རིང་གི་དུས་ཚོད་ལ་རང་ཉིད་དང་ཐུན་མོང་མ་ཡིན་པའི་ལས་འབྲེལ་ཞིག་བྱུང་ནས་དེའི་སྟེང་དུ་རང་གི་ངོས་ནས་ཀྱང་དགེ་བའི་སྐུལ་མ་ཞིག་བྱེད་ཐུབ་ན། ཡུལ་དེ་ལ་ཕྱོགས་བཅུའི་སངས་རྒྱས་གཞན་དག་ལས་ཕན་ཐོགས་ཆེ་བ་འབྱུང་བ་ལྟ་བུ་ཏན་ཏན་ཡོད་པར་སྣང་།

དེ་ཡང་། མཐའ་ཡས་པའི་སེམས་ཅན་ཐམས་ཅད་ལ་ཕན་གནོད་ཡོད་མེད་མི་ཤེས་ཀྱང་། སེམས་ཅན་གང་ལ་གང་འཚམ་ཞིག་ལ་རང་ཉིད་སངས་རྒྱས་མ་རྒྱས་པས་ཕན་གནོད་ཡོད་པ་ལྟ་བུ་ཞིག་ཕལ་ཆེར་ཡིན། རྒྱུ་མཚན་དེ་ལྟ་བུའི་ཐོག་ནས་བསམ་བློ་ཞིག་བཏང་སྟེ་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ། རང་གིས་དངོས་སུ་སེམས་ཁུར་ཞིག་བླངས་ནས་དེའི་དོན་བྱེད་པའི་བསམ་བློ་ཞིག་བཏང་ན། རང་ལ་སངས་རྒྱས་ཐོབ་མ་ཐོབ་ཀྱི་རྐྱེན་གྱིས་སེམས་ཅན་གང་ལ་གང་འཚམ་ཞིག་ལ་ཕན་གནོད་དངོས་སུ་ཡོད་ཅིང་། སེམས་ཅན་འགའ་ཞིག་ལ་མངོན་མཐོ་ངེས་ལེགས་ཀྱི་གོ་འཕང་ཐོབ་པ་ལ་རང་ཉིད་ཀྱིས་དེ་ལ་ཐབས་མ་ནོར་བ་སྟོན་ཐུབ་མ་ཐུབ་ལ་ལྟོས་པ་ཆེན་པོ་ཡོད་པས། མཐའ་ཡས་པའི་སེམས་ཅན་ཐམས་ཅད་རང་གི་ཁུར་དུ་ལེན་པའི་བསམ་བློ་བཏང་ན། གཞན་དོན་བསྒྲུབ་པ་ལ་རྣམ་མཁྱེན་མེད་ཐབས་མེད་པ་སེམས་ལ་ཤར་བའི་ཚེ། ཆེད་དུ་བྱ་བ་མ་རྒན་སེམས་ཅན་ཐམས་ཅད་ཀྱི་དོན་བྱ་འདོད་ཀྱི་འདུན་པ་ཤུགས་དྲག་པོ་སྐྱེས་ཏེ་འདུན་པ་དེས་རྒྱུ་བྱས། གཞན་དོན་བསྒྲུབ་པ་ལ་རྣམ་མཁྱེན་མ་ཐོབ་པར་ཐབས་མེད་བསམ་པའི་རྣམ་མཁྱེན་དོན་གཉེར་གྱི་འདུན་པ་ཞིག་སྐྱེས་པའི་ཚེ། འདུན་པ་དེ་དང་མཚུངས་ལྡན་དུ་ཡོད་པའི་སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་འཐོབ་དགོས་སྙམ་པའི་ཆེད་དུ་བྱ་བ་མཐའ་ཡས་པའི་སེམས་ཅན་གྱི་ཆེད་དུ། ཡོན་ཏན་མཐའ་ཡས་པ་མངའ་བའི་སངས་རྒྱས་ཀྱི་གོ་འཕང་འཐོབ་པར་འདོད་པའི་སེམས་ཀྱིས་ཡི་དམ་བཅས་པའི་སེམས་ཤུགས་དེ་ལ་སེམས་བསྐྱེད་ཟེར་བ་ཡིན། དེ་ལྟ་བུའི་ལྷག་པའི་བསམ་པས་དྲངས་པའི་བྱང་ཆུབ་ཀྱི་སེམས་སྒོམ་པ་དང་བྱང་ཆུབ་ཀྱི་སེམས་བསྐྱེད་ལུགས་དེ་ལྟར་ཡིན།

བྱང་ཆུབ་ཀྱི་སེམས་སྒོམ་ཚུལ།

དེ་ནས་བྱང་ཆུབ་ཀྱི་སེམས་སྒོམ་ཚུལ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་ནས་འདི་ལྟར་བསམ་སྟེ། འོ་ན། ཁྱོད་ལ་སེམས་ཅན་ཐམས་ཅད་རྫོགས་པའི་སངས་རྒྱས་ཀྱི་གོ་འཕང་ལ་འགོད་པའི་ནུས་པ་ཡོད་དམ་ཞེ་ན། ཞེས་པ་ནས། རང་ཐུབ་པའི་དབང་པོར་གསལ་བའི་ངང་ནས་ལུས་ལོངས་སྤྱོད་དགེ་རྩ་དང་བཅས་པ་བདུད་རྩི་སྣ་ལྔ་འོད་ཟེར་དང་བཅས་པའི་རྣམ་པར་སྤྲོས་ནས་སེམས་ཅན་ཐམས་ཅད་ལ་བཏང་བས། སེམས་ཅན་ཐམས་ཅད་ཀྱིས་གནས་སྐབས་མངོན་མཐོ་དང་མཐར་ཐུག་ངེས་ལེགས་ཀྱི་བདེ་བ་ཕུན་སུམ་ཚོགས་པ་ཐོབ་པའི་མོས་པ་བྱེད་དོ། །ཞེས་པ་སྟེ། དེ་ལྟར་བྱམས་པ་དང་སྙིང་རྗེ་རྩ་བར་བྱས་ནས་ལྷག་པའི་བསམ་པ་བསྐྱེད་དེ། དེ་ནས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་དངོས་སུ་ཐོབ་པ་ཞིག་མ་བྱུང་ན་ཐབས་མེད།

སངས་རྒྱས་ཀྱི་གོ་འཕང་ཐོབ་པར་ཤོག་སྙམ་པའི་སེམས་ཀྱི་གཏིང་ནས་གདུང་ཤུགས་རྩེ་གཅིག་པའི་བློ་ཞིག་སྐྱེས་པའི་ཚེ་དེ་ལ་སེམས་བསྐྱེད་ཅེས་པ་ཡིན། འདིའི་སྐབས་སུ་སེམས་བསྐྱེད་འབྲས་བུ་ལམ་བྱེད་ཀྱི་ཚུལ་དུ་སྒོམ་པ་ནི། རང་གི་སྤྱི་བོར་བླ་མ་ལྷ་སྒོམ་བཞིན་པའི་ངང་ནས་དེ་ལྟ་བུའི་སེམས་བསྐྱེད་པའི་རྗེས་སུ་རང་གི་ངོས་ནས་རྫོགས་པའི་སངས་རྒྱས་ཀྱི་གོ་འཕང་ཐོབ་པ་ལ། ས་བོན་གྲུང་པོ་ལྟ་བུའི་སེམས་བཟང་པོ་ཞིག་སྐྱེས་པ་ཡིན་པས། སྤྱི་བོར་སྒོམ་བཞིན་པའི་བླ་མ་ལྷའི་ཐུགས་ཤིན་ཏུ་དགྱེས་ནས་བུ་ཁྱེད་ཀྱིས་འདི་ལྟ་བུའི་སེམས་བཟང་པོ་བསྐྱེད་ནས་བྱང་ཆུབ་བསྒྲུབ་ཏུ་ཡོད་པ་སྐལ་བ་བཟང་པོ་ཡིན།

ཁྱེད་ཀྱིས་དེ་ལྟ་བུའི་ཉམས་ལེན་བྱེད་པ་དེ་བླ་མའི་ཐུགས་རྗེའི་བྱིན་རླབས་ཀྱིས་འཛིན་བཞིན་ཡོད། ཅེས་ཐུགས་དགྱེས་པ་ཆེན་པོའི་ངང་ནས་རང་འདྲ་གཉིས་པ་ཞིག་རང་ལ་ཐིམ། དེས་རྐྱེན་བྱས་ནས་སྟོང་སྦྱངས་བྱས། ཁ་སང་གོང་དུ་སེམས་བསྐྱེད་སྒོམ་པའི་སྐབས་སུ་འབྲས་བུ་ལམ་བྱེད་ཀྱི་སེམས་བསྐྱེད་ཀྱི་དམིགས་རྣམ་སྐྱོང་སྟངས་ཞུས་པ་ལྟར། རང་ཉིད་སྟོང་སྦྱངས་བྱས་ཏེ་སྟོང་པའི་ངང་ལས་སྟོང་ཉིད་རྟོགས་པའི་གཟུང་རྣམ་རྣམ་པ་རྒྱལ་བ་ཤཱཀྱ་ཐུབ་པའི་ཆ་ལུགས་ཅན་དུ་བསྐྱེད་ནས་རང་དང་བླ་མ་སངས་རྒྱས་དབྱེར་མེད་དུ་བལྟས་པའི་སྒོ་ནས་ཐུབ་པའི་དབང་པོའི་གོ་འཕང་མངོན་དུ་བྱས་སོང་སྙམ་པའི་དགའ་བ་བསྒོམ། དེ་ནས་རང་ཉིད་ཀྱིས་དགེ་བ་བསགས་པ་སེམས་བསྐྱེད་ཀྱི་ནུས་པ་ལྟ་བུ་རྣམས་རང་གི་སྙིང་ག་ལས་འོད་དང་བདུད་རྩིའི་རྣམ་པ་དཔག་ཏུ་མེད་པ་སེམས་ཅན་གྱི་གྲངས་དང་མཉམ་པར་སྤྲུལ། གང་འདུལ་གྱི་འཕྲིན་ལས་ཀྱི་རོལ་བའི་སྒོ་ནས་མ་སྨིན་པ་རྣམས་སྨིན་པར་བྱས། སྨིན་པ་རྣམས་གྲོལ་བར་བྱས། གྲོལ་བ་རྣམས་མཐར་ཕྱིན་པར་བྱས་ཏེ། མངོན་མཐོ་དང་ངེས་ལེགས་ཀྱི་སའམ་སེམས་ཅན་ཐམས་ཅད་རྣམ་མཁྱེན་རྒྱལ་བའི་གོ་འཕང་ལ་རིམ་གྱིས་བཀོད་པ་ཞིག་བྱུང་སོང་བསམ་པའི་སྨོན་ལམ་རྒྱག་པ་དང་བསམ་བློ་གཏོང་དགོས་པ་ཡིན།

དེ་ནས། གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ལ། གཉིས་པ་ཐུན་མཚམས་སུ་ཡང་བྱམས་སྙིང་རྗེ་བྱང་ཆུབ་ཀྱི་སེམས་ཀྱི་རྣམ་གཞག་སྟོན་པའི་གསུང་རབ་དགོངས་འགྲེལ་དང་བཅས་པ་བལྟ་བ་སོགས་སྔར་བཞིན་ནོ། །ཞེས་པ་འདི་ཡན་ཆད་མན་ངག་རྒྱུ་འབྲས་བདུན་མའི་སྒོ་ནས་སེམས་བསྐྱེད་ཚུལ་ལ་སློབ་པ་ཞེས་པ་དེ་ཡིན་པས་དེ་གྲུབ་ནས། དེ་ནས་བདག་གཞན་མཉམ་བརྗེའི་སྒོ་ནས་བློ་སྦྱང་བ་ལ། བདག་གཞན་མཉམ་པ་དང་། བདག་གཅེས་འཛིན་གྱི་སྐྱོན་སྒོ་དུ་མ་ནས་བསམ་པ་དང་། གཞན་གཅེས་འཛིན་གྱི་ཡོན་ཏན་སྒོ་དུ་མ་ནས་བསམ་པ་དང་། བདག་གཞན་བརྗེ་བའི་བསམ་པ་དངོས་དང་། དེ་ལ་བརྟེན་ནས་གཏོང་ལེན་སྒོམ་ཚུལ་ཞེས་གསུངས་པ་བཞིན། འདིར་ཐོག་མར་བདག་གཞན་མཉམ་པ་སྒོམ་པ་དེ་ཡིན།

བདག་གཞན་མཉམ་བརྗེ་སྒོམ་པའི་དམིགས་སྐོར་དགུ།

འདིར་བདག་གཞན་མཉམ་པ་སྒོམ་པ་ཞེས་པ་ནི། རང་གཞན་གཉིས་ཀ་བདེ་བ་འདོད་པ་དང་སྡུག་བསྔལ་མི་འདོད་པ་སྒོ་ཀུན་ནས་མཚུངས་པའམ་མཉམ་པར་བསམ་བློ་གཏོང་དགོས་པ་ཡིན། དེ་ཡང་། སྐྱབས་རྗེ་ཁྲི་བྱང་རིན་པོ་ཆེའི་གསུང་རྒྱུན་དུ་དམིགས་སྐོར་དགུ་ཞེས་གསུངས་པ་ལྟར། ཀུན་རྫོབ་ལ་ལྟོས་པའི་རྒྱུ་མཚན་དྲུག་དང་། དོན་དམ་ལ་ལྟོས་པའི་རྒྱུ་མཚན་གསུམ་གསུངས། ཀུན་རྫོབ་ལ་ལྟོས་པའི་རྒྱུ་མཚན་དྲུག་ལ་ཡང་། གཞན་ངོ་ལ་ལྟོས་པའི་རྒྱུ་མཚན་གསུམ་དང་། རང་ངོ་ལ་ལྟོས་པའི་རྒྱུ་མཚན་གསུམ་གསུངས། ཐོག་མར་གཞན་ངོ་ལ་ལྟོས་པའི་རྒྱུ་མཚན་གསུམ་ཇི་ལྟར་ཡིན་སྙམ་ན། མཐའ་ཡས་པའི་མ་རྒན་སེམས་ཅན་ཐམས་ཅད་བདེ་བ་འདོད་པ་དང་སྡུག་བསྔལ་མི་འདོད་པ་སྒོ་ཀུན་ནས་མཉམ་པ་ཡིན་པས། རང་གི་ངོས་ནས་འགའ་ཞིག་ལ་བཟང་པོ་བྱེད་པ་དང་འགའ་ཞིག་ཡལ་བར་འདོར་བ་ལྟ་བུ་མི་བྱེད་པར་ཐམས་ཅད་ལ་ཕན་བདེ་བསྒྲུབ་འདོད་ཀྱི་བསམ་སྦྱོར་རིང་ཐུང་མེད་པར་སྙོམས་པ་ཞིག་བདག་གིས་བྱའོ་སྙམ་པ་དེ་དམིགས་སྐོར་གཅིག་ཡིན།

ཡང་། བྱེ་བྲག་ཏུ་སེམས་ཅན་མཐའ་དག་བདེ་བ་འདོད་མཁན་ཤ་སྟག་ཡིན། དཔེར་ན། སྤྲང་པོ་ཉམ་ཐག་བཅུ་ཡོད་ན་སྤྲང་པོ་ཉམ་ཐག་བཅུ་པོ་དེ་ཐམས་ཅད་ཟས་གོས་དོན་དུ་གཉེར་ནས་སློང་མཁན་གཅིག་པ་ཡིན། དེ་དག་གཅིག་པ་ཡིན་པ་ལ་སྤྲང་པོ་དེ་དག་གི་ནང་ནས་འགའ་ཞིག་ལ་ཆགས། འགའ་ཞིག་ལ་སྡང་བ་བྱེད་དོན་མེད། ཐམས་ཅད་ཟས་ནོར་གྱིས་ཕོངས་ནས་སློང་མཁན་གྱི་ཉམ་ཐག་ཡིན་པ་གཅིག་གྱུར་ཡིན་པས་དངོས་གནས་ཉེ་དགའ་ཕྱོགས་ལྷུང་མི་བྱེད་པ་བཞིན། མཐའ་ཡས་པའི་སེམས་ཅན་འདི་ཐམས་ཅད་ཀྱང་བདེ་བ་འདོད་ཀྱང་བདེ་བས་ཕོངས་ནས་ཡོད་པའི་ངང་ཚུལ་གཅིག་པ་ཡིན་པས། འགའ་ཞིག་ལ་ཆགས་པ་དང་འགའ་ཞིག་ལ་སྡང་བ་བྱེད་དོན་གཏན་ནས་མེད། དེའི་ཕྱིར། མཐའ་ཡས་པའི་སེམས་ཅན་ཐམས་ཅད་ལ་ཕན་བདེ་སྒྲུབ་འདོད་ཀྱི་བསམ་སྦྱོར་ཉེ་རིང་མེད་པ་ཞིག་བསྐྱང་བསམ་པའི་ཐོག་ནས་སེམས་སྙོམས་པ་གཅིག་ཡིན།

ཡང་། སེམས་སྙོམས་པ་གཅིག་ནི་མཐའ་ཡས་པའི་མ་རྒན་སེམས་ཅན་འདི་ཐམས་ཅད་སྡུག་བསྔལ་མི་འདོད་ནའང་སྡུག་བསྔལ་གྱིས་མནར་ནས་ཡོད་པ་གཅིག་པ་ཡིན། དཔེར་ན། ནད་པ་ཉམ་ཐག་བཅུ་ཡོད་ན་ནད་པ་ཉམ་ཐག་བཅུ་པོ་དེ་ཐམས་ཅད་ཀྱིས་སྡུག་བསྔལ་མི་འདོད་བཞིན་དུ། ནད་ཀྱི་སྡུག་བསྔལ་གྱིས་མནར་ནས་ཡོད་པ་གཅིག་གྱུར་ཡིན་པ་ལ་འགའ་ཞིག་ལ་ཉེ་བ་བྱས། འགའ་ཞིག་ལ་རིང་བ་བྱས་པས་ལ་དག་པ་མེད། རྒྱུ་མཚན་མེད། དཔེ་དེ་བཞིན་མཐའ་ཡས་པའི་མ་རྒན་སེམས་ཅན་ཐམས་ཅད་སྡུག་བསྔལ་མི་འདོད་བཞིན་དུ། སྡུག་བསྔལ་གྱིས་མནར་ནས་ཡོད་པའི་སྐྱབས་མེད་མགོན་མེད་གཅིག་པ་ཡིན་པས། འགའ་ཞིག་ལ་ཆགས། འགའ་ཞིག་ལ་སྡང་བར་མི་བྱེད་པར་ཐམས་ཅད་ལ་ཕན་བདེ་སྒྲུབ་འདོད་ཀྱི་བསམ་སྦྱོར་རིང་ཐུང་མེད་པར་སྙོམས་པ་ཞིག་ཅིས་ཀྱང་བྱ་སྙམ་པའི་ཐོག་ནས་བློ་སྦྱང་། སེམས་ཅན་གཞན་ངོས་ནས་བདེ་བ་འདོད་པ་དང་སྡུག་བསྔལ་མི་འདོད་པ་སྒོ་ཀུན་ནས་མཉམ་སྟེ། ཉེ་དགའ་ཕྱོགས་ལྷུང་བྱེད་པའི་རྒྱུ་མཚན་མེད་ན་ཡང་། རང་ངོས་ནས་འགའ་ཞིག་གིས་རང་ལ་ཡག་པོ་བྱས་པ་དང་འགའ་ཞིག་གིས་རང་ལ་སྡུག་པོ་བྱས་ཡོད་པས། རང་ངོས་ནས་རྒྱུ་མཚན་གཅིག་པ་མིན་པར་འདྲ་མི་འདྲ་འབྱུང་སྲིད་སྙམ་ན། དེ་ཡང་མིན། རང་ངོས་ནས་ཆ་བཞག་ན་སེམས་ཅན་འདི་ཐམས་ཅད་རང་གི་གཉེན་དུ་མ་གྱུར་པ་གཅིག་ཀྱང་མེད་པས་ཐམས་ཅད་རང་གི་གཉེན་དུ་གྱུར་པ་ཤ་སྟག་ཡིན། ཚེ་འདི་ལ་རང་གི་གནོད་བྱེད་ཀྱི་དགྲ་ལྟ་བུར་གྱུར་པ་དེ་ཡང་ཚེ་རབས་སྔ་མ་རྣམས་སུ་རང་གི་གཉེན་མ་བྱས་པ་མེད་པས། དེ་ལྟར་བསམས་ན་རང་གི་གཉེན་དུ་མ་གྱུར་པ་གཅིག་ཀྱང་མེད། ཡང་། གཉེན་བྱས་པ་ཡོད་ངེས་ཀྱང་། གཉེན་དུ་མ་གྱུར་པའི་སྐབས་དང་དགྲ་བྱས་པའི་སྐབས་ཡོད་བསམ་པ་ཞིག་བློའི་ཟུར་དུ་དྲན་སྲིད་པས། དེ་ཡང་མིན། གཉེན་དུ་གྱུར་པའི་སྐབས་ཙམ་དུ་མ་ཟད། གཉེན་དུ་མ་གྱུར་པའི་སྐབས་སུའང་། རང་ལ་དྲིན་ཆེན་པོར་གྱུར་ནས་ཕན་མང་པོ་བཏགས་ཡོད་པས། དངོས་དང་བརྒྱུད་པའི་སྒོ་ནས་རང་ལ་དྲིན་ཆེན་པོས་བསྐྱངས་ཡོད་པ་ཤ་སྟག་ཡིན། དཔེར་ན། གནོད་བྱེད་དགྲ་ཡིན་པའི་སྐབས་སུ་ཡིན་ན་ཡང་། རང་ཉིད་བྱང་ཆུབ་ཀྱི་སེམས་སྒོམ་མཁན་ཞིག་ཡིན་ན་བཟོད་པའི་ཉམས་ལེན་དགོས་ཤིང་། སྙིང་སྟོབས་གོང་དུ་འཕེལ་བ་ལ་བཟོད་པའི་ཉམས་ལེན་དགོས་པ་ཡིན། བྱམས་པ་དང་སྙིང་རྗེ་གོང་དུ་འཕེལ་བ་ལ་ཡང་བཟོད་པའི་ཉམས་ལེན་དགོས་པ་ཡིན། དེ་ལྟ་བུའི་བཟོད་པའི་ཉམས་ལེན་འབྱུང་བ་ལ་ཁོང་ཁྲོ་སློང་མཁན་ཞིག་ཡོད་ནས་དེ་ལ་དམིགས་ནས་བཟོད་པའི་ཉམས་ལེན་བྱེད་དགོས་པས། རང་གི་བཟོད་པའི་ཉམས་ལེན་གོང་མཐོར་སྤེལ་བའི་བཀའ་དྲིན་ཆེ་ཤོས་དེ་སུས་བྱས་ཡོད་སྙམ་ན། རང་གི་དགྲ་དེས་བྱས་ཡོད་པས། དགྲ་དེ་ཡང་དངོས་གནས་དྲིན་ཆེན་པོ་ཡིན་པའི་ཚུལ་ལ་བསམ་བློ་ཞིག་བཏང་ན། ཕ་མ་ལ་སོགས་པའི་གཉེན་ཉེ་དུར་གྱུར་པའི་སྐབས་སུ་རང་ལ་ཕན་བཏགས་པ་ཙམ་དུ་མ་ཟད། གནས་སྐབས་ཀུན་ཏུ་རང་ལ་དྲིན་ཆེན་པོས་བསྐྱངས་ཡོད།

མདོར་ན། དངོས་དང་བརྒྱུད་པའི་སྒོ་ནས་རང་ལ་ཕན་བཏགས་པའི་དྲིན་ཆེན་ཤ་སྟག་ཡིན་བསམ་པ་དང་སེམས་ཅན་ཡལ་བར་འདོར་ཐབས་ཅི་ལ་ཡོད་བསམས་པའི་ཐོག་ནས་བསམ་བློ་གཏོང་དགོས། ཡང་། དེ་ཙམ་དུ་མ་ཟད་རང་དང་གཞན་གཉིས་ཀྱི་ངང་ཚུལ་བརྟགས་ན་རང་ཡང་མི་རྟག་པའི་རང་བཞིན་ཅན་ཡིན་པ་དང་། གཞན་ཡང་མི་རྟག་པའི་རང་བཞིན་ཅན་ཡིན། དཔེར་ན། གསོད་པར་ངེས་པའི་མི་ནག་ཅན་འགའ་ཞིག་དང་མཉམ་དུ་བཙོན་ཁང་གཅིག་གི་ནང་དུ་བསྡད་ཡོད་ན། འདི་དག་ཚང་མ་གསོད་རྒྱུ་ཡིན་པ་དང་ཁྲིམས་ཀྱི་ཐོག་ནས་འཆི་རྒྱུ་ཡིན་པ་ནི་གཅིག་པ་ཡིན།

དེ་ལྟ་བུ་ཞིག་ཡིན་པ་གང་ཞིག་ལ་ཉམ་ཐག་པ་སྐྱབས་མེད་མགོན་མེད་གཅིག་གྱུར་ཡིན་པ་ནང་ཕན་ཚུན་འཁྲུག་པ་བརྒྱབ་ན་དངོས་གནས་ཐབས་སྐྱོ་པོ་ཡིན། དཔེར་ན། ཤན་པའི་ལག་ཏུ་ཡོད་པའི་ར་ལུག་ཕན་ཚུན་གཅིག་གིས་གཅིག་ལ་རྡུང་ཁ་བརྒྱབ། འཁྲུག་པ་བརྒྱབ་ན་དངོས་གནས་ཐབས་རྡུགས་ཡིན་པ་མཐོང་བཞིན་པ་ལྟར་རེད། རང་ལ་ཆ་བཞག་ན་ཡང་མི་རྟག་པའི་གཞན་དབང་ཅན་ཡིན་པས། མི་རྟག་པའི་གཞན་དབང་ཅན་ཞིག་གིས་གཞན་སེམས་ཅན་མི་རྟག་པའི་གཞན་དབང་ཅན་ཞིག་ལ་ཁྲོ་རིན་གང་ན་ཡོད། རང་སྡུག་བསྔལ་བའི་རང་བཞིན་ནམ་སྡུག་བསྔལ་གྱི་གཞན་དབང་ཅན་ཞིག་གིས་གཞན་སེམས་ཅན་སྡུག་བསྔལ་བའི་གཞན་དབང་ཅན་ཞིག་ལ་ཁྲོས་ཤིང་སྡང་ན། དངོས་གནས་སྙིང་པོ་མེད་ཅིང་དགོས་པ་མེད་བསམས་པའི་ཐོག་ནས། སྤྱོད་འཇུག་ལས་གསུངས་པ་བཞིན། མི་རྟག་སུ་ཞིག་མི་རྟག་ལ། །ཡང་དག་ཆགས་པར་བྱེད་པ་ཡོད། །མི་རྟག་སུ་ཞིག་མི་རྟག་ལ། །ཡང་དག་སྡང་བར་བྱེད་པ་ཡོད། །ཅེས་གསུངས་པ་ལྟར། ཡང་ན། སྡུག་བསྔལ་སུ་ཞིག་སྡུག་བསྔལ་ལ། །ཡང་དག་ཆགས་པར་བྱེད་པ་ཡོད། །དེ་བཞིན་དུ། སྡུག་བསྔལ་སུ་ཞིག་སྡུག་བསྔལ་ལ། །ཡང་དག་སྡང་བར་བྱེད་པ་ཡོད། །ཅེས་ཆགས་པར་བྱེད་པ་དང་སྡང་བར་བྱེད་པ་ཞེས་དེ་ལྟར་ཁ་སྤོས་ནས་སྒོམ་སྟངས་གསུངས་པ་བཞིན་བསམ་བློ་གཏོང་དགོས། གཞན་ཡང་། དོན་དམ་ཞེས་པ་འདིའི་དོན་དམ་དེ་བདེན་པ་གཉིས་སུ་ཕྱེ་བའི་དོན་དམ་ཡིན་མིན་མི་གསལ་ཡང་། སྤྱིར་བཏང་འཇིག་རྟེན་ཁ་སྐད་དུ་དོན་དམ་པའི་གནས་ལུགས་ཞེས་པ་ལྟ་བུ་དང་། འདི་ནི་ཡང་དག་པར་ན་བདེ་བ་མ་ཡིན་གྱི་སྡུག་བསྔལ་ལོ། །ཞེས་གསུངས་པ་བཞིན། དེ་ལྟ་བུའི་ཡང་དག་པ་ལ་སྦྱར་ན་འགྲིག་གི་ཡོད། བཞི་བརྒྱ་པའི་སྐབས་སུ་གསུངས་པ་བཞིན། ང་རང་ཚོའི་དགྲ་དང་གཉེན་ཞེས་པ་ཞིག་ཡང་དག་པའམ་དོན་དངོས་ཕྱོགས་རིས་བྱེད་རིན་ཆོག་པའི་དགྲ་གཉེན་ཞིག་ཡོད་ན་ཤེས་བྱ་ཐམས་ཅད་མཁྱེན་པའི་དེ་བཞིན་གཤེགས་པས་གཟིགས་དགོས་པ་ལས་དེ་བཞིན་གཤེགས་པས་གཟིགས་པ་མེད།

རྣམ་འགྲེལ་ལས། ཙནྡན་སྟེའུ་མཚུངས་པ་ལ། །ཞེས་གསུངས་པ་ལྟར། སེམས་ཅན་ཐམས་ཅད་གཉེན་འབའ་ཞིག་ཏུ་གཟིགས་པ་ལས་དགྲར་གཟིགས་པ་གཅིག་ཀྱང་མེད། དེ་བཞིན་བཞི་བརྒྱ་པ་ལས་ཀྱང་། ཐུབ་པས་ཉོན་མོངས་དགྲར་གཟིགས་ཀྱི། །ཉོན་མོངས་དང་འབྲེལ་གང་ཟག་མིན། །ཞེས་གསུངས་ཏེ། ཐུབ་པས་སེམས་ཅན་གྱི་རྒྱུད་ཀྱི་ཉོན་མོངས་རྣམས་སྐྱོན་དུ་གཟིགས་པ་ལས་སེམས་ཅན་སྐྱོན་དུ་གཟིགས་པ་ཞིག་མིན། ཡང་དག་པར་ན་དགྲ་ཞེས་པའི་དོར་བྱ་ཞིག་ཡོད་ན་དེ་བཞིན་གཤེགས་པས་དོར་འོས་ཚོད་ལ་དེ་མི་མཛད་པའི་རྒྱུ་མཚན་དེའི་ཆ་ནས་ཡིན་ན་ཡང་། རང་གིས་སེམས་ཅན་ཐམས་ཅད་ལ་ཕན་བདེ་སྒྲུབ་འདོད་བསམ་སྦྱོར་ཉེ་རིང་མེད་པ་ཞིག་བྱེད་པ་ལས་ཡལ་བར་འདོར་ག་ལ་རུང་། ཡལ་བར་དོར་ན་མི་རུང་བསམས་པའི་སྒོ་ནས་བསམ་བློ་གཏོང་བ་གཅིག་ཡིན། ཡང་། དགྲ་དང་གཉེན་ཞེས་པ་འདི་ཕ་རི་དང་ཚུ་རི་ལྟར་བལྟོས་པའི་སྒོ་ནས་འཇོག་པ་ལས་མ་བལྟོས་པའི་རང་དབང་བ་ཞིག་མིན།

འདིས་དོན་དམ་པ་རང་ལ་བཤད་ནས་དོན་དམ་པར་དགྲ་གཉེན་མེད་པར་བཤད་པས་ཐ་སྙད་དུ་དགྲ་གཉེན་མེད་པ་ལ་མི་ཕན་ཡང་། ཐ་སྙད་དུ་དགྲ་གཉེན་ཡོད་ནའང་དགྲ་གཉེན་ལ་དམིགས་ནས་ཆགས་སྡང་ཕྱོགས་རིས་བྱེད་པ་དེ་སྤོང་དགོས་པ་ལས་དགྲ་གཉེན་མེད་པར་བསྒྲུབ་དགོས་པ་གང་ཡང་མིན། སེམས་ཅན་ཐམས་ཅད་ལ་དགྲ་ཞིག་ཡོད་ནས་གཉེན་བཞག་པ་ཡིན་པས་དེ་ལ་ནི་ཁྱད་པར་མེད་ཀྱང་། གང་ལྟར་ང་རང་ཚོས་དགྲ་གཉེན་ལ་དམིགས་ནས་ཆགས་སྡང་སྐྱེས་པའི་སྐབས་སུ། བདེན་འཛིན་གྱིས་གྲོགས་བྱས་ཏེ་བདེན་པ་གཞིར་བཞག་གི་ཐོག་ནས་ཆགས་སྡང་སྐྱེས་པ་ཡིན་པས། དགྲ་གཉེན་དོན་དམ་པར་གྲུབ་པ་མེད་ཅེས་པ་ནི་དགྲ་གཉེན་ལ་དམིགས་པའི་ཆགས་སྡང་སྐྱེ་བའི་གཞི་བདེན་འཛིན་ལ་གནོད་པའི་སྒོ་ནས་ཆགས་སྡང་ལ་གནོད་པ་ཞིག་ཡིན་པ་འདྲ། དེ་ལྟ་བུའི་སྒོ་ནས་ཀུན་རྫོབ་དང་དོན་དམ་ལ་ལྟོས་པའི་སེམས་སྙོམས་པར་བསྒྲུབ་པའི་རྒྱུ་མཚན་དམིགས་སྐོར་དགུ་ཞེས་སེམས་བསྐྱེད་བཀའ་རྒྱ་མའི་ནང་དུ་དེ་ལྟར་གསུངས། དེ་ལྟ་བུའི་གསུང་དེས་སེམས་ལ་ཕན་པོ་ཡོད་པས་དེའི་ཐོག་ནས་སེམས་སྙོམས་པར་བསྒྲུབ། མདོར་བསྡུས་ན། བླ་མ་མཆོད་པ་ལས། སྡུག་བསྔལ་ཕྲ་མོ་ཙམ་ཡང་མི་འདོད་ཅིང་། །བདེ་ལ་ནམ་ཡང་ཆོག་ཤེས་མེད་པར་ནི། །བདག་དང་གཞན་ལ་ཁྱད་པར་ཡོད་མིན་ཞེས། །གཞན་བདེ་དགའ་བ་བསྐྱེད་པར་བྱིན་གྱིས་རློབས། །ཞེས་གསུངས་པ་བཞིན། རང་གཞན་ཚང་མ་བདེ་བ་འདོད་པ་དང་སྡུག་བསྔལ་མི་འདོད་པ་སྒོ་ཀུན་ནས་མཚུངས་པ་ཡིན་པས་ཆགས་སྡང་ཕྱོགས་རིས་ཀྱིས་འགའ་ཞིག་ལ་སྡང་བ་དང་འགའ་ཞིག་ལ་ཉེ་བར་བྱེད་མི་རུང་། སེམས་ཅན་ཐམས་ཅད་ལ་ཕན་བདེ་སྒྲུབ་འདོད་ཀྱི་བསམ་སྦྱོར་རིང་ཐུང་མེད་པ་ཞིག་ཅིས་ཀྱང་བསྟེན་སྙམ་པའམ་ཅིས་ཀྱང་བྱ་སྙམ་པའི་ཐོག་ནས་སེམས་སྙོམས་པར་བསྒྲུབ་དགོས་པ་ཡིན།

བདག་གཞན་མཉམ་པ་ཞེས་སྤྱོད་འཇུག་གི་སྐབས་སུ་གསུངས་པ་བཞིན། བདག་གཞན་མཉམ་བརྗེ་སྒོམ་པ་སྤྱོད་འཇུག་ལས་གསུངས་པ་ལས་ལྷག་པ་ཞིག་གང་དུ་ཡང་མེད། དབུ་མ་རིན་ཆེན་ཕྲེང་བ་གཞི་ལ་བཞག་པའི་ཐོག་ནས་སྤྱོད་འཇུག་གི་བཟོད་པའི་ལེའུ་དང་བསམ་གཏན་གྱི་ལེའུ་གཉིས་སྦྲགས་ནས་བསམ་བློ་བཏང་ན། དེ་ལས་ལྷག་ཅིག་མེད་པས་དེ་དག་ནི་བློ་སྦྱོང་གདམས་ངག་གི་རྒྱལ་པོ་ལྟ་བུ་ཡིན། དེ་ལས་ལྷག་པའི་བློ་སྦྱོང་གི་རྒྱལ་པོ་ཞིག་མེད་པས་དེ་ལྟ་བུའི་ཐོག་ནས་བསམ་བློ་བཏང་། བཟོད་པའི་ལེའུའི་སྐབས་སུ་གསུངས་པ་བཞིན་དགྲ་དེ་དྲིན་ཆེན་པོ་ཡིན་པ་ནི། གནོད་པའི་བསམ་པ་ཡོད་མཁན་དེ་ལ་དགྲ་ཞེས་པ་ཡིན་པས། གནོད་པའི་བསམ་པ་ཡོད་པ་དེ་གས་ང་ཚོས་བཟོད་པ་བསྒོམ་དགོས་པར་གྱུར་པ་ཡིན།

གནོད་པའི་བསམ་པ་མེད་ན་དགྲ་མིན་པ་དང་དགྲ་མིན་ན་ཁོང་ཁྲོ་ལང་བ་མེད། ཁོང་ཁྲོ་ལང་སའི་གཞི་གཅིག་ལ་བརྟེན་ནས་བཟོད་པ་བསྒོམ་དགོས་པ་ཡིན་པ་ལས་ཁོང་ཁྲོ་མི་ལང་སའི་གཞི་ལ་དམིགས་ནས་བཟོད་པ་སྒོམ་པ་མེད། དེ་ལྟ་བུའི་ཐོག་ནས་བསམ་བློ་བཏང་ན་དགྲ་ཞེས་པ་འདི་དངོས་གནས་དྲང་གནས་དྲིན་ཆེན་པོ་ཡིན་པར་ཤེས་ཐུབ། དགྲ་དྲིན་ཆེན་པོ་ཡིན་པར་བསམ་བློ་འཁོར་ན་ང་རང་ཚོས་སེམས་ཅན་ཐམས་ཅད་ལ་ཕན་བདེ་བསྒྲུབ་འདོད་ཀྱི་བློ་སྦྱོང་བའི་ཚེ། འཁོན་འཁོན་ཐོགས་ཐོགས་འབྱུང་སའི་རྩ་བ་དེ་དགྲའི་ཐོག་ནས་འཁོན་ཡོང་བ་དང་ཐོགས་ཡོང་གི་ཡོད་པས། དགྲ་དེ་རྩ་ཆེན་པོ་དང་དགེ་བའི་བཤེས་གཉེན་གྱི་ཕྱོགས་ཡིན་པ་བསྒྲུབས་པ་ན། ཆུའི་ཡུར་བུ་ལ་ཆ་བཞག་ན་ཡུར་བུ་འགོག་བྱེད་ཀྱི་རྡོ་ཆེ་ཤོས་དེ་བསལ་བ་ཡིན་པས། གནོད་བྱེད་འགོག་རྐྱེན་ལ་འགྲོ་རྒྱུའི་ཚབ་ལ་དྲིན་ཆེན་པོ་དང་མེད་མི་རུང་བ་དང་། ལྷག་པར་དུ་ཡང་དྲིན་ཆེན་པོ་ཡིན་པར་ཚུར་བསྒྲུབས་ན། ལྟས་ངན་གཡང་ལ་བཀུག་པ་ལྟར་གྱུར་ནས་ཧ་ཅང་ནུས་པ་ཆེ། དེ་ལྟ་བུའི་སྒོ་ནས་བཟོད་པའི་ལེའུའི་གཞི་དེ་བསྒྲུབ། དེ་ནས་བསམ་གཏན་གྱི་ལེའུའི་སྟེང་དུ་ང་རྒྱལ་སྒོམ་པ་ལ་སོགས་པའི་བློ་སྦྱང་བ། དེའི་ཐོག་ནས་བདག་གཞན་མཉམ་བརྗེའི་བློ་སྦྱང་བ་སོགས་སྤྱོད་འཇུག་གི་བསམ་གཏན་གྱི་ལེའུའི་སྐབས་སུ་གསུངས་པ་བཞིན་བསམ་བློ་བཏང་ན་རྒྱས་ཤོས་དེ་དག་ཡིན།

དེ་ལྟར་བདག་གཞན་མཉམ་པའི་ཚུལ་སྤྱོད་འཇུག་གི་ནང་དུ་རིགས་པ་མི་འདྲ་མང་པོ་གསུངས་པ་ལྟར་བདག་གཞན་མཉམ་པ་དེ་སྔོན་ལ་བཏང་། དེ་ནས་བདག་གཅེས་འཛིན་གྱི་སྐྱོན་སྒོ་དུ་མ་ནས་བསམ་པ་ནི། རང་ཉིད་གཅེས་པར་འཛིན་པའི་གཅོང་ནད་འདི། །མི་འདོད་སྡུག་བསྔལ་སྐྱེད་པའི་རྒྱུར་མཐོང་ནས། །ལེ་ལན་བདས་ལ་འཁོན་དུ་བཟུང་བྱས་ཏེ། །བདག་འཛིན་གདོན་ཆེན་འཇོམས་པར་བྱིན་གྱིས་རློབས། །ཞེས་དང་། བློ་སྦྱོང་དོན་བདུན་མ་ལས། ལེ་ལན་ཐམས་ཅད་གཅིག་ལ་བདའ། །ཞེས་གསུངས་པ་བཞིན། དེ་ཡང་། ཁ་ཆག་སོང་སྣ་རལ་སོང་ཟེར་བའི་བཀྲ་མི་ཤིས་པ་དང་གྲ་མི་འགྲིག་པ་དེ་དག་མཐར་གཏུགས་ན་རང་གཅེས་འཛིན་གྱིས་བྱས་པ་ཡིན། ང་རང་ཚོས་མི་འགྲིག་པ་ཞིག་ཁོས་བྱས་སོང་། ཡར་ཡར་འགྲིག་མ་སོང་། མར་མར་འགྲིག་མ་སོང་ཞེས་མཛུབ་མོ་འདི་གཞན་ལ་འཛུགས་ཀྱི་ཡོད་ཀྱང་། ང་རང་ཚོས་རང་གཅེས་པར་གཟུང་། རང་ཉིད་ཅིག་ཡིན་བསམ་པ་དང་། ཐོག་མ་མེད་པ་ནས་རང་ཉིད་སྐྱོན་ཅན་བྱེད་པར་མི་འདོད་ནས། དེའི་སྐྱེངས་གནོང་དེས་ཅུང་ཙམ་མ་འགྲིག་པ་ལ་ཁོས་བྱས་མ་སོང་། ཁོས་འགྲིག་མ་སོང་ཞེས་ཕྱི་ལོགས་སུ་མཛུབ་མོ་འཛུགས་པ་ཞིག་ཏུ་གྱུར་པ་ཡིན།

དོན་དངོས་ལ་བསམ་བློ་བཏང་ནས་སྤྱིར་བཏང་མི་ཚེ་གཅིག་གི་ནང་གི་ཁ་ཆག་སྣ་རལ་མང་པོ་ཞིག་གང་ལས་བྱུང་བ་ཡིན་སྙམ་ན། ཉེ་བར་ལེན་པའི་ཕུང་པོ་འདིའི་ཐོག་ནས་བྱུང་། ཉེ་བར་ལེན་པའི་ཕུང་པོ་ཞེས་པ་འདི་ལ་དགོས་དགོས་མང་པོ་ཞིག་དགོས་པ་འདུག །དེ་དག་ཀྱང་གྲ་གཏན་ནས་མི་འགྲིག་པ། ཚེ་འདིའི་རྙོག་གྲ་མང་ཤོས་ཤིག་ནི་ལུས་འདི་དང་འབྲེལ་བའི་སྟེང་ནས་འབྱུང་གི་ཡོད། ལུས་འདི་ཇི་ལྟར་བྱུང་བ་ཡིན་སྙམ་ན། བདག་ལ་ཆགས་པའི་བག་ཆགས་དེའི་དབང་གིས་བྱུང་བ་ཡིན།

དེ་ཡང་། གཙོ་བོ་བདག་ཏུ་ཞེན་པའི་སྲེད་པའི་ཐོག་ནས་བྱུང་། བདག་ཏུ་འཛིན་པའི་འཛིན་པ་དང་བདག་གཅེས་པར་འཛིན་པའི་གཅེས་འཛིན་གཉིས་པོ་དེ་ཟུང་དུ་འབྲེལ་བའི་ཐོག་ནས་ང་རང་ཚོའི་སྙིང་ལ་གནས་ཆགས་ནས་རྫོང་ལྟ་བུ་བརྩིགས། གནས་ཆགས་ནས་མི་ལ་ཆ་བཞག་ན་རྐང་འོག་གི་ལྷམ་གྱི་ནང་རྡེའུ་སོང་ནས་ཕྲན་བུ་མི་བདེ་བ་འབྱུང་བ་ལྟ་བུ་དེ་ཙམ་ཡང་མེད་པར། དེ་ཙམ་ཞིག་ཀྱང་བྱེད་མི་ཐུབ་པར་སེམས་རྒྱུད་ཀྱི་རང་གཅེས་འཛིན་དང་བདེན་འཛིན་གཉིས་པོ་ལ་ད་ལྟའི་བར་དུ་འགུལ་སྐྱོད་ཙམ་ཡང་གཏོང་མཁན་ཞིག་བྱུང་མ་མྱོང་ལ། ད་དུང་ཡང་། ང་རང་ཚོའི་ཁ་སྟབས་འདི་ལ་བལྟས་ན། བདག་གཅེས་འཛིན་དང་རང་གཅེས་འཛིན་གཉིས་ལ་མགོ་བཏགས་ནས་འདུག་པ་མ་གཏོགས་འགུལ་སྐྱོད་ཙམ་ཡང་ཐེབས་མེད། དེ་ལྟ་བུའི་ངང་ཚུལ་གྱི་འོག་ནས་དུས་ད་ལྟའི་བར་དུ་ཕུང་ལ་སྦྱར་ཞིང་། ད་ལྟ་ཡང་། ཉིན་རེ་བཞིན་དུ་རང་གཅེས་པར་འཛིན་པའི་གཅེས་འཛིན་དང་བདག་ཏུ་འཛིན་པའི་འཛིན་པ་གཉིས་པོ་ཟུང་འབྲེལ་གྱི་སྒོ་ནས་ཕུང་ལ་སྦྱོར་གྱི་ཡོད་པ་ཤེས་གསལ་ཡིན།

དེའི་ཕྱིར། མི་ཚེ་འདིའི་གྲ་མི་འགྲིག་པ་མང་པོ་ཞིག་ལྟོ་གོས་གཏམ་གསུམ་གྱི་ཐོག་ནས་འབྱུང་གི་ཡོད་པས། ལུང་པ་དང་བྲལ་བའི་སྡུག་བསྔལ། གཞན་དབང་དུ་གྱུར་པའི་སྡུག་བསྔལ། ནད་ཀྱི་སྡུག་བསྔལ། སྨན་མ་རག་པའི་སྡུག་བསྔལ། སྨན་མི་འཕྲོད་པའི་སྡུག་བསྔལ། མཐུན་རྐྱེན་མ་འཛོམས་པའི་སྡུག་བསྔལ། ཟས་ཟ་དྲགས་ནས་མཁྲིས་པ་རྒྱས་དྲགས་པའི་སྡུག་བསྔལ། ཁྲག་འཕེལ་བའི་སྡུག་བསྔལ། གྲང་བ་ལ་གནོད་པའི་སྡུག་བསྔལ། ཚ་བ་ལ་གནོད་པའི་སྡུག་བསྔལ་སོགས་འདི་ཐམས་ཅད་ང་སྐྱིད་པ་ཞིག་བྱུང་ན། ང་ཡག་པོ་ཞིག་བྱུང་ན་བསམ་པའི་རང་གཅེས་པར་འཛིན་པའི་གཅེས་འཛིན་དུག་གི་སྡོང་པོ་འདིས་ག་ས་གང་ནས་འདྲ་མི་འདྲ་དང་། མི་དེ་ཇི་ཙམ་གྱིས་བྱེད་རྒྱུ་འབེལ་པོ་ཡོད་པའི་ཚོད་ཀྱིས་དེ་ལ་བཀྲ་མི་ཤིས་པ་མང་པོ་འབྱུང་གིན་ཡོད་ཅིང་། དེ་བཞིན་རང་གཅེས་པར་འཛིན་པའི་གཅེས་འཛིན་དེས་ཁུག་ཁུག་ཡོད་ཚད་ལ་འཚང་ས་ཞིག་དང་འཛུལ་ས་ཞིག་ཨེ་རག་མི་རག་བལྟས་ནས་བྱུང་བ་ཡིན་པས། དེ་ནས་ཡང་སྣ་ཁུང་བརྡབས་ཤིང་ཡང་དང་བསྐྱར་དུ། གྲ་མི་འགྲིག་པར་གྱུར་པའི་སྐབས་སུ་མི་བྱེད་དགུ་བྱེད་རང་གཅེས་འཛིན་གྱིས་བྱེད་པ་དེ་མ་ཤེས་པར་ཁོས་འགྲིག་མ་སོང་། ཁོས་འགྲིག་མ་སོང་ཟེར་ནས་ཤོད་ཀྱིན་ཡོད། དེའི་ཕྱིར། རང་ཉིད་གཅེས་འཛིན་རྒུད་པ་ཀུན་གྱི་སྒོ། །ཞེས་གསུངས།

དེ་ཡང་། ཆེ་ས་ནས་འཁོར་བར་འཁོར་བ་འདི་ཡང་རང་གཅེས་པར་འཛིན་པ་ལས་བྱུང་བ་ཡིན། ཉན་རང་ཞི་བ་ཕྱོགས་གཅིག་པ་ལ་ལྷུང་བ་དེ་ཡང་རང་གཅེས་འཛིན་གྱིས་བྱས་པ་ཡིན། ཚེ་འདི་གའི་ནང་དུ་ཆ་བཞག་ན་ཡང་། འཛམ་བུའི་གླིང་འདིའི་སྟེང་གི་དམག་ཆེན་དང་པོ་དང་གཉིས་པ་ལྟ་བུ། གཞན་ཡང་། འཛམ་བུའི་གླིང་འདིའི་སྟེང་དུ་དེ་སྔ་ལོ་རྒྱུས་ཀྱི་ནང་དུ་མི་གསོད་རེས་དེ་ག་ཞིག་བཏང་མྱོང་། གུང་ཁྲན་གྱི་སྐད་ཆ་ལ་མཚོན་ན་བཤུ་གཞོག་དང་གཉའ་གནོན་སོགས་མིའི་ལོ་རྒྱུས་ཀྱི་ནང་དུ་མང་པོ་བྱུང་ཡོད། དེ་ཐམས་ཅད་ཀྱི་རྩ་བ་ཐུག་ས་ནི་རང་གཅེས་འཛིན་དང་བདེན་འཛིན་གྱི་ཐོག་ནས་བྱུང་བ་ཡིན། ད་ལྟའི་གནས་སྐབས་ལ་མཚོན་ནའང་། རྒྱལ་ཁབ་ཕན་ཚུན་བར་གྱི་ཐོབ་ཤོར་དང་། ནང་མི་ཕན་ཚུན་མི་འཆམ་པ་དང་། མདོར་ན། ཕ་མ་བུ་ཕྲུག་གི་བར་དུ་མི་འགྲིག་པ། བུ་སྤུན་གྱི་བར་དུ་མི་འགྲིག་པ། བཀྲ་མི་ཤིས་པ་དེ་ཐམས་ཅད་རང་གཅེས་པར་འཛིན་པའི་ཐོག་ནས་བྱུང་། དཔེར་ན། ང་རང་ཚོ་ཁ་རྩོད་ཕྲན་བུ་ཞིག་ཤོར་བ་ཡིན་ན་ཡང་། རྩོད་ཅིག་ཤོར་བའི་སྐབས་སུ་ཕར་ཕྱོགས་དེས་ཀྱང་ང་བདེན་ཁྱེད་ནོར་སོང་ཞེས་བཤད། ཚུར་ཕྱོགས་དེས་ཀྱང་ཁྱེད་ནོར་སོང་ང་བདེན་པ་ཡིན་ཞེས་ཕན་ཚུན་མི་རེ་ངོ་རེ་ནས་རང་གཅེས་འཛིན་གྱི་རྩིག་པ་དེ་དམ་དུ་དམ་དུ་བཏང་ན་འཁྲུག་པ་ཤོར་ཤོར་བ་མ་གཏོགས་མེད། དེའི་རྗེས་སུ་མུར་མཛོག་གཞུ་རེས་གཏོང་བ་མ་གཏོགས་བྱེད་རྒྱུ་གང་ཡང་མེད། སྤམ་ཤོར་ན་ཡང་འདྲ། གང་ལྟར་མགོ་ལོག་གང་བཙལ་བ་ཡིན་ན་ཡང་། དེ་ཐམས་ཅད་སྡིག་པ་མིག་བཙུམ་བྱས་ནས་མཐའ་མར་གཞུ་རེས་གཏོང་བའི་ཐོག་ལ་འགྲོ་ངེས་ཡིན། རྩོད་པ་ཞིག་ལ་ཐུག་པའི་ཚེ་གཅིག་གིས་ཁྱོད་རང་ནོར་སོང་ང་ནོར་མེད་ཟེར་ནས་རྩོད་སྐབས། འོ། ད་ཡིན་ཤག་གིས་དགོངས་དག་ཅེས་བརྗོད་ན། རྩོད་པ་དེ་འགྱིག་ལྒང་ཕུ་ཤོར་བ་ལྟར་རིམ་གྱིས་ཕུ་ཤོར་བ་མ་གཏོགས་མེད། གང་ལྟར་ང་རང་ཚོའི་མི་ཚེ་འདིའི་ནང་དུ་བཀྲ་མི་ཤིས་པ་ཚང་མ་ངས་བྱས་ཡོད།

ང་ང་ཟེར་ནས་ཤོད་བཞིན་པའི་གནས་ཚུལ་འདིའི་འོག་ནས་འབྱུང་གི་ཡོད་པ་གསལ་པོ་ཡིན། དེའི་ཕྱིར། རང་ཉིད་གཅེས་པར་འཛིན་པའི་གཅོང་ནད་འདི། །མི་འདོད་སྡུག་བསྔལ་སྐྱེད་པའི་རྒྱུར་མཐོང་ནས། །ཞེས་གསུངས་པ་ལྟར། ལེ་ལན་ཐམས་ཅད་ཀྱི་རྩ་བ་མཛུབ་མོ་ནང་དུ་བཀུག་པ་ཡིན་ན། ང་ཟེར་བ་འདིས་འགྲིག་མ་སོང་། འདིས་ནོར་འདུག་བསམ་པ་དྲན་པར་བྱས། འཁོར་བ་ཐོག་མ་མེད་པ་ནས་དུས་ད་ལྟའི་བར་དུ་ཉོན་མོངས་པའི་གཞན་དབང་དུ་སོང་ནས་སྡུག་བསྔལ་གསུམ་གྱིས་རྟག་ཏུ་མནར་བཞིན་པའི་ཕུང་ཚབས་འདི་འདྲ་ཞིག་སྦྱར་བ་འདི་གྲ་འགྲིག་པ་ཞིག་མིན། བློ་སྦྱོང་དོན་བདུན་མ་ལས། ལེ་ལན་ཐམས་ཅད་གཅིག་ལ་བདའ། །ཀུན་ལ་བཀའ་དྲིན་ཆེ་བར་བསྒོམ། །ཞེས་ཇི་སྐད་གསུངས་པ་བཞིན། མཐའ་ཡས་པའི་ཇོ་བོ་སེམས་ཅན་འདི་ཐམས་ཅད་དངོས་གནས་བཀའ་དྲིན་ཆེན་པོ་ཡིན།

གཞི་འཁོར་བ་ལ་འཁོར་བའི་གནས་སྐབས་སུ་ཡིན་ན་ཡང་། ཇོ་བོ་སེམས་ཅན་རྣམས་བཀའ་དྲིན་ཆེན་པོ་ཡིན། ཆོས་ཤིག་སྒྲུབ་པའི་སྐབས་སུའང་། ཇོ་བོ་སེམས་ཅན་རྣམས་བཀའ་དྲིན་ཆེན་པོ་ཡིན། གནས་སྐབས་དང་ཐོག་མཐའ་བར་གསུམ་དུ་ཇོ་བོ་སེམས་ཅན་རྣམས་བཀའ་དྲིན་ཆེན་པོ་ཡིན། དེ་རིང་ཁ་སང་གི་འཛམ་བུའི་གླིང་འདིའི་གནས་ཚུལ་བཤད་ན་མིའི་སྤྱི་ཚོགས་འཕེལ་རྒྱས་སུ་འགྲོ་བའི་རྩ་བ་དཔལ་འབྱོར་ཡར་རྒྱས་ལ་ཐུག་ཡོད། དཔལ་འབྱོར་ཡར་རྒྱས་འབྱུང་བ་ལ་མི་གཅིག་གིས་གཅིག་ལ་བརྟེན་པ་དང་ཡུལ་ལུང་གཅིག་གིས་གཅིག་ལ་བརྟེན་ནས་ཕན་ཚུན་གྱི་ནུས་ཤུགས་ཀྱི་ཐོག་ནས་འཛམ་བུའི་གླིང་སྤྱིའི་དཔལ་འབྱོར་གྱི་འཕེལ་རྒྱས་དེ་ལྟར་འགྲོ་བཞིན་ཡོད། ང་དང་ཁྱོད་ཅེས་རྒྱལ་ཁབ་ཕན་ཚུན་གྱི་དགྲ་ཟླ་དྲག་ཤོས་ཤིག་ཡིན་ན་ཡང་། དཔལ་འབྱོར་དང་འཛུགས་སྐྲུན་ཡར་རྒྱས་སུ་འགྲོ་བའི་ཆེད་དུ་གཅིག་གིས་གཅིག་ལ་བརྟེན་ནས་འཚོ་འདུག་པ་དང་། གཅིག་གིས་གཅིག་ལ་བརྟེན་འདུག་པ་འདི་ནི་བྱང་ཆུབ་སེམས་དཔའི་སྐད་ཆ་དང་ཆོས་ཀྱི་སྐད་ཆ་གང་ཡང་མིན་པར་དངོས་ཡོད་གནས་ཚུལ་ཡིན། གུང་ཁྲན་ཞིག་ཡིན་ན་ཡང་སྐད་ཆ་དེ་བཤད་རྒྱུ་རེད། གུང་ཁྲན་ཞིག་ཡིན་ན་ཁ་ནས་སྤྱི་ཚོགས་རིང་ལུགས་ཞེས་འབྱོར་མེད་གྲལ་རིམ་གྱི་མི་སྐྱོ་པོ་དེ་དག་ཐམས་ཅད་ལ་བདེ་སྐྱིད་དགོས་ཞེས་པ་ནི་དངོས་གནས་ཡང་དག་པ་ཡིན། མི་སྐྱོ་པོ་དེ་དག་མང་བ་རེད།

མི་སྐྱོ་པོ་དེ་དག་སྐྱབས་མེད་མགོན་མེད་རེད། སྐྱབས་མེད་མགོན་མེད་མང་བ་ཡིན་ན་དེ་དག་གི་བདེ་སྡུག་དེ་གལ་ཆེ་ཤོས་ཡིན་པ་སུས་བལྟས་ན་ཡང་ཤེས་གསལ་ཡིན། ཆོས་ལ་དགྲར་ལྟ་བའི་མི་ཞིག་ཡིན་ན་ཡང་། མི་སྤྱིའི་བདེ་རྩའི་སྐད་ཆ་བཤད་པ་དེ། མི་སྒེར་པ་སོ་སོའི་བདེ་སྐྱིད་དེ་སྤྱི་ལ་རག་ལས་པ་ཡིན་པས་སྤྱི་ལ་བདེ་སྐྱིད་བྱུང་ན་སྒེར་ལ་བདེ་སྐྱིད་ཡོང་ཡོང་བ་དང་། སྤྱི་པ་དེ་དབུལ་པོར་གྱུར་ན་སྒེར་པ་སོ་སོ་རིམ་གྱིས་དབུལ་པོར་འགྱུར་ངེས་པ་ཡིན། དེའི་ཕྱིར། བསམ་པ་དེ་རང་དོན་བསམས་པ་ཡིན་ན་ཡང་། བྱེད་ཐབས་དེ་གཞན་ཕན་ཞིག་བྱེད་དགོས། གཞན་ཕན་བྱས་ན་རང་དོན་ཞར་ལ་འབྱུང་། བསམ་པ་ལ་རང་དོན་བསམས་ནས་བྱེད་སྟངས་དེ་རང་དོན་ཁོ་ན་ལྷུར་བླངས་ནས་བསྡད་ན་འབྱུང་རྒྱུ་ནི་རྒུད་པ་མ་གཏོགས་མེད་པ་ཤེས་གསལ་ཡིན། ཆོས་ཀྱི་སྐད་ཆ་ཕར་བཞག་ནས་མི་ཚེ་འདི་གའི་ནང་དུ་ཆ་བཞག་ན་ཡང་སོ་སོ་གཅིག་པུར་བསམ་བློ་བཏང་། མི་གཞན་གྱི་དོན་ལ་བསམ་བློ་གཏན་ནས་མ་བཏང་ན་མཐར་ཐུག་དེར་རང་ཉིད་གཅིག་པུ་གྲོགས་མེད་ཁེར་རྐྱང་དུ་ལྷག་ནས་སུ་གཅིག་གིས་ཀྱང་མིག་གིས་ལྟ་མཁན་མེད་པར་འགྱུར། སྤྱིར་བཏང་མི་སུ་དང་སུ་ཡིན་ཡང་། ཇི་ཙམ་གྱིས་སེམས་པ་བཟང་པོ་དང་མི་ལ་ཕན་འདོགས་མཁན་ཞིག་ཡིན་ན་མཐའ་མར་འཆི་བའི་སྐབས་སུ་ཁ་འཕྲེད་ལ་ཐོགས་ཚད་ཀྱིས་གང་དྲག །མི་ཅིག་ཅིག་ཤི་འདུག་སྙིང་རྗེ། མ་ཎི་གཅིག་ལས་མ་བྱུང་ན་ཡང་འདོན་པ་དང་། ཆོས་ཁས་མི་ལེན་མཁན་ཞིག་ཡིན་ན་ཡང་། ཕངས་སེམས་བྱས་ནས་ཅུང་ཙམ་གྱི་རིང་ལ་གདུང་སེམས་སྐྱེ་བ་འབྱུང་གི་རེད། གསོན་པའི་རིང་ལ་མི་གཞན་གྱི་མགོ་རྡུང་བ་ཞིག་མ་གཏོགས་མེད་ཅིང་། མི་སུ་ལ་ཡིན་ན་ཡང་། མགོ་སྐོར་དང་། རྫུན། ཧམ་པ་སོགས་བཤད་པའི་མི་ཞིག་ཡིན་ན། རྒྱུ་དང་དབང་ཡོད་པའི་རྐྱེན་གྱིས་གསོན་པའི་རིང་ལ་མི་འགའ་ཞིག་གིས་མདུན་དེར་གད་མོ་བགྲད་བགྲད་དང་སོ་བགྲད་བགྲད་མི་བྱེད་ཀ་མེད་ཡིན་ནའང་། རྒྱབ་ལོགས་སུ་ཁོ་ལ་སྡུག་ཤི་བརྒྱག་རྒྱུ་ཞེས་སུ་ཡིན་ན་ཡང་ཤོད་ཀྱི་རེད།

མཐའ་མ་དེར་མི་དེ་འཆི་བའི་སྐབས་སུ། འོ། དེ་རིང་ཡིན་ན་གཏམ་བཟང་ཡོད། ཁོ་ཤི་འདུག །ཁོ་བདུད་རྒན་དེ་ཤི་འདུག་ཅེས་མི་ཚང་མས་ཤོད་ཀྱི་རེད། ཇི་ཙམ་གྱིས་ཕན་པའི་བསམ་པ་ཞིག་ཡོད་ན་མི་དེ་ཀུན་གྱིས་བཀུར་བ་དང་། ཀུན་གྱི་གྲོགས་པོར་འགྱུར་བ་དང་། ཀུན་གྱི་གཉེན་དུ་འགྱུར་གྱིན་ཡོད། གནོད་པའི་བསམ་པ་ཞེས་པ་ཞིག་ཡོད་ན་དེ་ལ་ཐམས་ཅད་ཀྱིས་སྨོད་པ་དང་། དེ་ལ་ཐམས་ཅད་ཀྱིས་སྐྱོན་དུ་ལྟ་བ་དང་། ཐམས་ཅད་ཀྱི་སེམས་ཀྱི་ནང་ནས་སྤོང་གི་རེད། དེའི་ཕྱིར། ངོས་ཀྱིས་ནམ་རྒྱུན་རྩེད་མོ་རྩེས་ནས་འདི་ཤོད་བཞིན་ཡོད། དངོས་གནས་རང་གཅེས་འཛིན་ཞིག་བྱེད་ན་རྣམ་དཔྱོད་ལྡན་པའི་རང་གཅེས་འཛིན་ཞིག་བྱེད་དགོས། རང་གིས་རང་ལ་བརྩི་བཀུར་གྱིས་དངོས་གནས་ཕུགས་ལ་ལམ་འགྲོ་ཡོད་པ་ཞིག་དང་ཕུགས་ལ་བལྟ་ས་ཡོད་པ་ཞིག་བྱེད་རྒྱུ་ཡིན་ན་མི་གཞན་ལ་རོགས་པ་ཡག་པོ་བྱོས་དང་། གྲོགས་པོ་ཡང་རག་རག་པ་རེད། རོགས་བྱེད་མཁན་ཡང་རག་རག་པ་རེད།

སོ་སོར་ཁ་ཆག་སྣ་རལ་གྲ་མི་འགྲིག་པ་ཞིག་བྱུང་བའི་སྐབས་སུ་གཡས་ནས་རོགས་བྱེད་མཁན་དང་། གཡོན་ནས་རོགས་བྱེད་མཁན་ཡོང་གི་རེད། དེ་ནས་འགྲིག་མ་སོང་ངམ། རང་གིས་རང་དོན་ཁོག་ཏུ་བཅུག་ནས་བསམ་རྒྱུ་རང་དོན་འབའ་ཞིག་མ་གཏོགས་མེད་པར་བསྡད་ན། མཐའ་མར་འུ་ཐུག་པའི་སྐབས་སུ་གཡས་ལ་རོགས་བྱེད་རོགས་ཞེས་བཤད་པ་ཡིན་ན་ཡང་། ངས་ལྕོགས་ཀྱི་མེད་ཟེར་བ་དང་། གཡོན་ལ་མི་གླ་བསྒྲིག་ཏུ་སོང་བ་ཡིན་ན་ཡང་ང་ཡོང་གི་མིན་ཟེར། མཐའ་མ་དེར་རང་ཉིད་གཅིག་པུས་རང་མགོ་ཐོན་པར་བྱེད་དགོས་པར་འགྱུར། ང་རང་ཚོ་རྒུད་པའི་གནས་སྐབས་སུ་རོགས་པ་དང་གཉེན་དགོས་པ་ཡིན། དར་བའི་སྐབས་སུ་གཉེན་དགོས་པ་མེད། དངོས་གནས་གཉེན་གྱིས་ཕན་ཐོགས་པ་དེ་ག་དུས་ཐོགས་པ་ཡིན་སྙམ་ན། རྒུད་པའི་སྐབས་སུ་ཕན་ཐོགས་ཀྱི་ཡོད། དེའི་གནས་སྐབས་སུ་གཉེན་དངོས་དེས་ཕན་ཐོགས་པ་ལས་བཅོས་མའི་མགོ་སྐོར་གཏོང་རེས་བྱེད་མཁན་གྱི་གཉེན་དེ་དག་གིས་དེའི་ཉིན་མོ་དེར་ཀོ་ཐག་གློད་ཀྱི་རེད། དེས་ན་གཉེན་དངོས་དེ་གང་འདྲ་ཞིག་ཡིན་སྙམ་ན། ཕར་ལྷག་བསམ་ཞིག་སྟོན་དང་། ཕར་ཕན་སེམས་ཤིག་སྟོན་དང་ཚུར་གཉེན་དུ་འགྱུར་ཡོང་།

ཕར་ལ་མ་རུངས་པ་ཞིག་བྱས་ན་ཇོ་བོ་སེམས་ཅན་གྱི་ངོས་ནས་ཀྱང་ཚུར་མ་རུངས་པ་ཞིག་བྱེད་རྒྱུ་ཆོས་ཉིད་ཡིན། ཐེག་པ་ཆེན་པོའི་གཞུང་ལས་བྱང་ཆུབ་སེམས་ཀྱི་བསླབ་བྱ་གསུངས་པ་དེ། འཕྲལ་ཡུན་ཀུན་ཏུ་བདེ་བ་བསྒྲུབ་པ་དང་སྡུག་བསྔལ་སེལ་བའི་རྩ་བའམ་ཐབས་དམར་འཇུ་བརྒྱབ་ནས་བཤད་པ་ལྟ་བུ་ཞིག་ཡིན། ཆོས་དང་སྐྱེ་བ་སྔ་ཕྱི་ཁས་ལེན་མིན་ཇི་ལྟར་ཡང་། གསོན་པའི་རིང་ལ་ལྷག་བསམ་དང་། ཕན་སེམས། བསམ་པ་བཟང་པོ་ཅན་ཞིག་བྱོས་དང་སྐྱིད་པོ་ཞར་ལ་འབྱུང་། ཚེ་འདི་ཡག་པོ་ཞིག་འབྱུང་བའི་ཞོར་ལ་ཚེ་ཕྱི་མ་ལ་ཡང་ཕན་ངེས་པ་ཡིན། མི་ཚེ་འདིའི་ནང་དུ་རང་དོན་ཁོག་ཏུ་བཅུག་ནས་གཞན་དག་ལ་ཐུབ་ཚོད་དང་མགོ་སྐོར་བཏང་། དབང་ཡོད་བྱས་ནས་བསྡད་ན་མི་ཚེ་འདི་གའི་ནང་དུ་ཡིན་ན་ཡང་། མཐའ་མ་དེར་མི་ཚེ་མགོ་རྟིང་ལོག་པ་ཞིག་ཏུ་འགྱུར་སྲིད་ལ། སྐྱེ་བ་ཕྱི་མ་རྣམས་སུའང་། ལྟ་ཁུངས་འདི་ཁུངས་མེད་པ་ཞིག་ཏུ་འགྱུར་བ་ཡིན། དེའི་ཕྱིར། སྤྱོད་འཇུག་ལས། མང་དུ་བཤད་ལྟ་ཅི་ཞིག་དགོས། །བྱིས་པ་རང་གི་དོན་བྱེད་དང་། །ཐུབ་པ་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་ལྟོས། །ཞེས་གསུངས་པ་བཞིན། རང་གཅེས་འཛིན་དང་གཞན་གཅེས་འཛིན་གྱི་སྐྱོན་དང་ཡོན་ཏན་ཞེས་པ་དེ་མང་པོ་མང་པོ་བཤད་དགོས་པ་མེད། བཅོམ་ལྡན་འདས་ལ་ཡོན་ཏན་མང་བ་འདུག་གམ། ང་རང་ཚོ་ལ་ཡོན་ཏན་མང་བ་འདུག །སུ་ལ་ཁེ་བཟང་ཆེ་བ་བྱུང་ཡོད་མེད་ལ་ལྟོས་ཞེས་པ་དེ་དངོས་གནས་བདེན་པ་ཡིན།

ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་བཀའ་དྲིན་ཅན་རྩ་ཆེན་པོ་རེད་ཅེས་པ་ནི། སྟོན་པ་བཅོམ་ལྡན་འདས་ཀྱི་སྐུ་དེ་ང་རང་ཚོ་ལས་ཅུང་ཙམ་ཆེ་བ་ཡོད་པས་རྩ་ཆེན་པོ་ཡིན་པར་བཤད་པ་ཡང་མིན། སྟོན་པ་བཅོམ་ལྡན་འདས་ཀྱི་སྐུ་ལ་མཚན་དང་དཔེ་བྱད་ཀྱི་ཡོན་ཏན་ཡོད་པ་ཙམ་གྱིས་ཀྱང་ཧ་ལས་པ་མེད། མཚན་དང་དཔེ་བྱད་འབྱུང་བའི་རྩ་བ་རྒྱུ་ཞིག་ལ་ཐུག་ཡོད་པས། རྩ་བ་རྩ་བ་དེ། སྒྲུབ་བྱེད་ཐུགས་རྗེ་གོམས་ལས་དེ། །ཞེས་གསུངས་པ་བཞིན། ཐུགས་རྗེ་ཆེན་པོའི་གཞན་དབང་དུ་གྱུར་པའི་སྒོ་ནས་ཡོན་ཏན་འདི་དག་བྱུང་བ་ཡིན། སངས་རྒྱས་ཀྱི་ཡོན་ཏན་ཞེས་ནམ་མཁའ་གང་བ་ཞིག་བཤད་པའི་རྩ་བ་ཐུག་ས་དེ་ཕན་པའི་བསམ་པ་ཞེས་པ་འདིའི་ཐོག་ནས་བྱུང་བ་ཡིན་པས་འདི་དངོས་གནས་རྩ་ཆེན་པོ་ཡིན། དེ་ལྟ་བུའི་ཕན་པ་དང་བདེ་བའི་བསམ་པ་ཞེས་པ་འདི་ནོར་བུ་རིན་ཐང་བྲལ་བ་ལྟ་བུ་རེད། རང་ཉིད་གཅེས་འཛིན་རྒུད་པ་ཀུན་གྱི་སྒོ། །མ་རྣམས་གཅེས་འཛིན་ཡོན་ཏན་ཀུན་གྱི་གཞི། །དེ་ཕྱིར་བདག་གཞན་བརྗེ་བའི་རྣལ་འབྱོར་ལ། །ཉམས་ལེན་སྙིང་པོར་བྱེད་པར་བྱིན་གྱིས་རློབས། །ཞེས་གསུངས་པ་ལྟར་ཡིན། གཞན་ཡང་། སྤྱོད་འཇུག་ལས། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་གསུངས་པ་ལྟར། བདག་བདེ་གཞན་གྱི་སྡུག་བསྔལ་དང་ཡང་དག་བརྗེ་བ་ཞིག་མ་བྱུང་ན་སངས་རྒྱས་ཀྱི་གོ་འཕང་ཐོབ་པ་ག་ལ་ཡོད།

གནས་སྐབས་འཁོར་བར་འཁོར་བའི་རིང་ལ་ཡང་། སྡུག་བསྔལ་འབའ་ཞིག་ལས་མེད་ཅིང་། ཁ་ཆག་སྣ་རལ་ཤ་སྟག་ལས་མེད་གསུངས། དཔེར་ན། ཕར་ཕྱོགས་གུང་ཁྲན་རིང་ལུགས་ཀྱི་མི་དེ་དག་ངོས་ཀྱིས་དེ་ག་རང་མཐོང་གིན་ཡོད། ཁ་ནས་བཤད་དུས་དང་རྩ་བའི་ཀུན་སློང་གི་ཕྱོགས་གཅིག་ལ་མི་མང་པོ་ལ་ཕན་པ་བྱུང་ན་བསམ་པའི་སེམས་བསྐྱེད་ལྟ་བུ་ཞིག་ཡོད་ཡོད་པ་རེད། མ་ཁེ་སི་ཡིས་ཐོག་མར་ལྟ་བ་བཤད་པའི་ཚེ། རང་ཉིད་ལ་ལྟོ་གོས་ཀྱི་དཀའ་ངལ་ཞིག་བྱུང་བའི་ཐོག་ནས་འབྱོར་ལྡན་རྣམས་ལ་ཕྲག་དོག་ཆེན་པོ་སྐྱེས་ཏེ་མི་དགའ་བར་གྱུར་པའི་སྒོ་ནས་ལྟ་བའམ་གྲུབ་མཐའ་གསར་པ་ཞིག་གཞི་ནས་བསླངས། སྤྱིར་ཕན་པའི་བསམ་པ་གང་ལ་གང་འཚམ་ཞིག་ཕལ་ཆེར་ཡོད་ཤས་ཆེ། ཡོད་པ་ལྟ་བུ་ཡིན་ནམ་བསམ། ཡིན་ན་ཡང་། དེ་གང་ནས་ནོར་བ་ཡིན་སྙམ་ན། དངོས་སུ་ལག་ལེན་དུ་འགེལ་བའི་ཚེ་སྤྱི་ཚོགས་རིང་ལུགས་ཀྱི་མི་མང་པོ་ལ་ཕན་པའི་ལྟ་ཚུལ་དང་། ཕན་པའི་ཀུན་སློང་དང་། དམིགས་ཡུལ་ནི་དེ་ཡིན་པའི་ཁུལ་ཡིན་ན་ཡང་། དངོས་སུ་ལག་ལེན་དུ་བཀལ་བའི་ཚེ་འཁོན་འཛིན་བྱེད་པ་དང་གནོད་འཚེ་བྱེད་པ་ལ་ཉམས་ལེན་བྱས་ཏེ། ཕན་པའི་བསམ་པ་ལ་དོ་སྣང་མ་བྱུང་ཞིང་དེ་ཡར་རྒྱས་གཏོང་མ་ཐུབ་པར་གྲལ་རིམ་གྱི་གནོད་འཚེའི་བསམ་བློ་ཉམས་ལེན་གྱི་མཐིལ་དུ་བྱས། དེ་བྱས་པའི་འབྲས་བུ་ལ་ཕྱུག་པོར་འགྱུར་བ་མེད་པར་སྤྲང་པོ་ཁྱུ་ཞིག་ཏུ་གྱུར།

ཡོད་པ་དེ་ཕར་གཏོར་ཙམ་མ་གཏོགས་མེད་པ་དེ་ཡོད་པར་བཟོ་མ་ཐུབ། དེ་གང་གིས་ལན་པ་ཡིན་སྙམ་ན། ཐམས་ཅད་ཀྱི་དོན་བྱེད་ཀྱི་ཡོད། སྤྱི་པའི་དོན་བྱེད་ཀྱི་ཡོད་ཟེར་ཡང་དོན་དངོས་ནུས་ཤུགས་སྒྲིམ་ས་དེ་གནོད་འཚེའི་བསམ་བློའི་ཐོག་ལ་སོང་བས་རེད། གནོད་པའི་བསམ་པའི་འབྲས་བུ་ལ་རང་གཞན་གཉིས་ཕུང་ཞིག་ལས་མེད་པ་ཤེས་གསལ་ཡིན། དམིགས་ཡུལ་བཟང་པོ་དེ་བསྒྲུབ་པ་ལ་ཕན་སེམས་དང་བྱམས་བརྩེའི་ཐོག་ནས་ཐབས་ཤེས་བྱེད་པ་ཡིན་ན། མེད་པ་དེ་ཡོད་པར་བཟོ་ཐུབ་པའི་ཐབས་ཤེས་ཡོད། དེའི་ཕྱིར། སྤྱིར་ནང་པ་སངས་རྒྱས་པའི་ཆོས་དང་ལྷག་པར་ཐེག་པ་ཆེན་པོའི་ཆོས་ཀྱི་ཐོག་ནས་རང་གཅེས་འཛིན་བྱེད་མི་རུང་བ་དང་། གཞན་གཅེས་འཛིན་བྱེད་དགོས་པར་གསུངས་པའི་བསླབ་བྱ་འདི་ནི། དངོས་གནས་སྤྱི་ཚོགས་རིང་ལུགས་ཀྱི་རྒྱལ་ཁབ་ཅིག་གི་ནང་དུ་ངེས་པར་ཕན་ཐོགས་ཡོད་པ་ཞིག་དང་དགོས་པ་ཡོད་པ་ཞིག་རེད། འདིར་བཤད་དགོས་པ་དེ་འདི་ཡིན། གང་ལྟར་ཕན་པའི་བསམ་པ་ཞེས་པ་འདི་བདེ་སྐྱིད་ཀྱི་རྩ་བ་ཡིན། གནོད་པའི་བསམ་པ་ཞེས་པ་འདི་སྡུག་བསྔལ་གྱི་རྩ་བ་ཡིན། དེའི་ཕྱིར། རང་གཞན་སུ་ཡིན་ན་ཡང་། སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པས། རང་གཅེས་པར་འཛིན་པ་དང་གནོད་འཚེའི་བསམ་པ་མི་བཅངས་པར་ཕན་པའི་བསམ་པ་བསྟེན་ཏེ། དེའི་རྩ་བ་གཞན་གཅེས་པར་འཛིན་པའི་བློ་སྦྱོང་བ་ནི་བློ་སྦྱོང་གི་བསླབ་བྱའི་སྙིང་པོ་ཡིན།

རང་གཅེས་འཛིན་ལ་ཉེས་དམིགས་སུ་སྒོ་དུ་མ་ནས་བལྟས། གཞན་གཅེས་འཛིན་གྱི་ཡོན་ཏན་སྒོ་དུ་མ་ནས་བསམ། དེ་ལྟར་གཅེས་འཛིན་གཉིས་ཀྱི་སྐྱོན་དང་ཡོན་ཏན་ལ་སེམས་ཀྱི་གཏིང་ནས་ངེས་པ་ཐོབ་ནས་སེམས་ཀྱི་གཏིང་ནས་ངེས་ཤེས་འདྲེན་ཐུབ་པའི་སྐབས་སུ་བདག་གཞན་བརྗེ་བ་ཞེས་པ་དེ་ཡིན། བདག་གཞན་བརྗེ་ཞེས་པ་ཇི་ལྟར་བརྗེ་དགོས་པ་ཡིན་སྙམ་ན། ད་ལྟ་ཡན་ཆད་དུ་བདག་དང་ང་ཞེས་རྩ་ཆེན་པོར་རྩི་བའི་བསམ་བློ་འདི་སེམས་ཅན་གཞན་གྱི་སྟེང་དུ་ཕར་བསྒྱུར། ད་ལྟ་ཡན་ཆད་དུ་སེམས་ཅན་གཞན་ཞེས་སྣང་མེད་བྱས་ནས་ཐག་རིང་པོར་འཇོག་ཅིང་ཡལ་བར་དོར་བའི་བསམ་བློ་དེ་རང་གི་ཐོག་ཏུ་ཚུར་བསྒྱུར། རང་སྟེང་དུ་ཧ་ཅང་གཙིགས་ཆེན་པོ་བྱེད་པ་དེ་ཤུགས་ཆུང་དུ་བཏང་། གཞན་སྟེང་དུ་དེ་ཙམ་གྱིས་ཐུགས་ཁུར་མི་བྱེད་པ་དེ་ཐུགས་ཁུར་ཆེ་རུ་བཏང་། དེ་ལྟར་བསྒྱུར་བ་དེ་ལ་བདག་གཞན་བརྗེ་བ་ཞེས་པ་ཡིན། བསམ་བློའི་འཁྱེར་ཕྱོགས་ཀྱིས་རང་གཅེས་པར་འཛིན་པའི་ཚོད་དེ་གཞན་གཅེས་པར་བཟུང་། གཞན་ཡལ་བར་དོར་བའི་ཚོད་དེ་རང་ཡལ་བར་འདོར་བ་ཞིག་ལ་བདག་གཞན་བརྗེ་བ་ཟེར། དེ་ལྟར་བདག་གཞན་བརྗེ་བའི་སྐབས་སུ། བདག་གཞན་བརྗེ་བའི་བསམ་པ་དངོས་དང་། དེ་ལ་བརྟེན་ནས་གཏོང་ལེན་སྒོམ་ཚུལ་ཞེས་པའི་གཏོང་ལེན་སྒོམ་ཚུལ་དེ་ཇི་ལྟར་ཡིན་སྙམ་ན། དེ་ལྟར་མཐའ་ཡས་པའི་ཇོ་བོ་མ་རྒན་སེམས་ཅན་འདི་རྣམས་བདེ་བ་འདོད་པ་དང་སྡུག་བསྔལ་མི་འདོད་མཁན་རེད།

དེ་ལྟ་ནའང་། བདེ་བས་ཕོངས་ཤིང་སྡུག་བསྔལ་གྱིས་མནར་ནས་ཡོད་ཅིང་། སེམས་ཅན་འདི་རྣམས་ཀྱི་ངོས་ནས་བདེ་བ་སྒྲུབ་མི་ཤེས་པ་དང་སྡུག་བསྔལ་སེལ་མི་ཤེས་པ་ཡིན་པས། ང་རང་གི་ངོས་ནས་ལྷག་བསམ་གྱི་སྙིང་སྟོབས་ཤིག་བསྐྱེད་ནས་སྡུག་བསྔལ་གྱིས་མནར་བཞིན་པའི་ཇོ་བོ་སེམས་ཅན་འདི་རྣམས་ཀྱི་སྡུག་བསྔལ་རྒྱུ་དང་བཅས་པ་རང་གི་ཐོག་ཏུ་སྨིན་པར་ཤོག་བསམ་པའི་སྙིང་ཁོང་རུས་པའི་གཏིང་ནས་མོས་པ་རྩེ་གཅིག་ཏུ་གདུང་ཤུགས་དྲག་པོའི་ཐོག་ནས། དེས་ན་རྗེ་བཙུན་བླ་མ་ཐུགས་རྗེ་ཅན། །མ་གྱུར་འགྲོ་བའི་སྡིག་སྒྲིབ་སྡུག་བསྔལ་ཀུན། །མ་ལུས་ད་ལྟ་བདག་ལ་སྨིན་པ་དང་། །ཞེས་པ་འདིས་ལེན་པའི་དམིགས་པ་བྱས། དབུ་མ་རིན་ཆེན་ཕྲེང་བ་ལས། སེམས་ཅན་རྣམས་ལ་སྲོག་བཞིན་ཕངས། །བདག་ལས་དེ་དག་ཆེས་ཕངས་ཤོག །བདག་ལ་དེ་དག་སྡིག་སྨིན་ཅིང་། །བདག་དགེ་མ་ལུས་དེར་སྨིན་ཤོག །ཅེས་གསུངས་ཏེ། བདག་ལ་དེ་དག་སྡིག་སྨིན་ཅིང་། །ཞེས་ལེན་པ་དང་། བདག་དགེ་མ་ལུས་དེར་སྨིན་ཤོག །ཅེས་གཏོང་བ་དེ་གསུངས།

འདིར་སྡུག་བསྔལ་དང་འབྲལ་འདོད་ཀྱི་བསམ་པ་ཤུགས་ཆེན་པོ་ཞིག་སྐྱེས་ནས་སྡུག་བསྔལ་དང་འབྲལ་འདོད་ཀྱི་སྙིང་རྗེའི་བསམ་པས་ཀུན་ནས་བསླངས་ཏེ་གཞན་གྱི་སྡུག་བསྔལ་ཚུར་བླངས། དེ་ལྟར་མཐའ་ཡས་པའི་ཇོ་བོ་སེམས་ཅན་རྣམས་ཀྱི་སྡུག་བསྔལ་རྒྱུ་དང་བཅས་པ་རང་སྟེང་དུ་ཚུར་བླངས་པའི་རྗེས་སུ། རང་གིས་དུས་གསུམ་དུ་བསགས་པའི་དགེ་བ་དང་། རང་གི་ལུས་ལོངས་སྤྱོད་དང་། དུས་གསུམ་དུ་བསགས་པའི་དགེ་རྩ་འབྲས་བུ་དང་བཅས་པ་དེ་ཐམས་ཅད་ཞེ་ཐག་པ་ནས་སེམས་ཅན་རྣམས་ལ་བཏང་། བདག་དགེ་མ་ལུས་དེར་སྨིན་ཤོག །ཅེས་བདག་གི་དགེ་བ་གང་ཡོད་པ་དེ་དག་བདེ་བས་ཕོངས་པའི་སེམས་ཅན་རྣམས་ལ་སྦྱིན་ནས། སེམས་ཅན་རྣམས་ལུས་འདོད་པ་ལ་ལུས་དང་། དལ་འབྱོར་གྱི་ལུས་རྟེན་འདོད་པ་ལ་དལ་འབྱོར་གྱི་ལུས་རྟེན་དང་། མངོན་མཐོའི་ཕུན་ཚོགས་འདོད་པ་ལ་མངོན་མཐོའི་ཕུན་ཚོགས་དང་། འབྱོར་པ་འདོད་པ་ལ་འབྱོར་པ་དང་། གནས་ཁང་འདོད་པ་ལ་གནས་ཁང་དང་། གནས་མལ་འདོད་པ་ལ་གནས་མལ་དང་། ཟས་འདོད་པ་ལ་ཟས་དང་། གོས་འདོད་པ་ལ་གོས་སྦྱིན་ཏེ། སྤྱོད་འཇུག་ལས། ཡིད་བཞིན་གྱི་ནི་ལུས་སུ་བསྒྱུར། །ཞེས་གསུངས་པ་བཞིན། སེམས་ཅན་རྣམས་ཀྱི་གནས་སྐབས་དང་མཐར་ཐུག་གི་འདོད་དོན་སྐོང་བར་བྱེད་པ་ལ་ཅི་འདོད་པའི་དངོས་པོ་དེ་དང་དེའི་རྣམ་པ་ལ་རང་གི་དགེ་རྩ་རྣམས་བསྒྱུར་ནས་གཏོང་དགོས་པ་ཡིན་ལ། བཏང་ན་སངས་རྒྱས་ཀྱི་སའི་བར་དུ་གཏོང་བ་ཡོད་པ། རང་གི་རྩ་བའི་བླ་མ་ཚུན་ཆད་ཀྱི་སྐུ་ཚེ་བརྟན་པ་དང་མཛད་འཕྲིན་རྒྱས་པ་དང་། བསྟན་པ་དང་སེམས་ཅན་གྱི་དོན་འབད་མེད་ལྷུན་གྱིས་འགྲུབ་པ་དང་། འཕྲིན་ལས་དར་ཞིང་རྒྱས་པའི་ཆེད་དུ་དགེ་བ་གཏོང་བ་ཡོད། ལེན་པ་དེ་བྱང་ཆུབ་སེམས་དཔའ་ས་བཅུ་པ་བ་རྒྱུན་མཐའི་བར་ཆད་མེད་ལམ་ལ་གནས་པ་ཚུན་ཆད་ཀྱི། གང་ལྟར་ཤེས་སྒྲིབ་ཀྱི་དངོས་ཀྱི་གཉེན་པོ་མ་ཐོབ་གོང་གི་ཤེས་སྒྲིབ་རྒྱུད་ལྡན་གྱི་གང་ཟག་རྣམས་ཀྱི་སྒྲིབ་གཉིས་བག་ཆགས་དང་བཅས་པ་ཚུར་ལེན་པའི་དམིགས་པ་བྱེད་པ་ཡོད་པ་དེ་ལྟར་ཡིན། བློ་སྦྱོང་དོན་བདུན་མ་ལས། གཏོང་ལེན་གཉིས་པོ་སྤེལ་མར་སྦྱང་། །ལེན་པའི་གོ་རིམ་རང་ནས་བརྩམ། །དེ་གཉིས་རླུང་ལ་བསྐྱོན་པར་བྱ། །ཡུལ་གསུམ་དུག་གསུམ་དགེ་རྩ་གསུམ། །རྗེས་ཀྱི་མན་ངག་མདོར་བསྡུས་པ། །དེ་ལ་དྲན་པ་བསྐུལ་བའི་ཕྱིར། །སྤྱོད་ལམ་ཀུན་ཏུ་ཚིག་གིས་སྦྱང། །ཞེས་གསུངས་པ་བཞིན། གཏོང་ལེན་གཉིས་པོ་ཐོག་མར་ལེན་པའི་གོ་རིམ་རང་ལས་བརྩམ་གསུངས་ཏེ། བློ་གོམས་པའི་དོན་དུ་སྤྱོད་འཇུག་ལས་གསུངས་པ་བཞིན། སྔོན་ལ་མ་འོངས་པ་ལ་རང་ལ་འབྱུང་འགྱུར་གྱི་སྡུག་བསྔལ་དེ་དག་ཡར་བླངས། དེ་ནས་བློ་གོམས་འདྲིས་བསྟེན་ནས་མཐའ་མ་དེར་སེམས་ཅན་གཞན་གྱི་སྡུག་བསྔལ་རྣམས་རང་གིས་བླངས། རང་གི་དགེ་རྩ་སེམས་ཅན་ལ་བཏང་། དེ་གཉིས་པོ་དགའ་རབ་གོམས་པའི་ཚེ་དབུགས་ཚུར་རྔུབ་པའི་སྐབས་སུ་གཞན་གྱི་སྡུག་བསྔལ་ཚུར་བླངས། དབུགས་ཕར་གཏོང་བའི་སྐབས་སུ་རང་གི་བདེ་དགེ་རྣམས་གཞན་ལ་ཕར་བཏང་།

དེ་ཡང་། དེ་གཉིས་རླུང་ལ་བསྐྱོན་པར་བྱ། །ཞེས་གསུངས་པ་དེ་ཡིན། དེ་ལྟ་བུའི་ཚུལ་གྱིས་ཉམས་ལེན་ཞིག་བྱེད་ཐུབ་ན་འགྲོ་འཆག་ཉལ་འདུག་གི་སྤྱོད་ལམ་གང་གི་སྐབས་སུ་ཡིན་ན་ཡང་། དགེ་བ་རླབས་ཆེན་པོ་དང་སྟོབས་ཆེན་པོ་ཞིག་རང་གི་ངང་གིས་གསོག་ཐུབ། སྔོན་ལ་བྱང་ཆུབ་སེམས་དཔའི་སྡོམ་པ་བླངས། སེམས་བསྐྱེད་བརྟན་པར་བྱས། བྱང་ཆུབ་སེམས་དཔའི་སྡོམ་པ་བླངས་ཏེ། བྱང་ཆུབ་སེམས་དཔའི་སྤྱོད་པ་མཐའ་དག་ལ་ཚུལ་བཞིན་དུ་སློབ་སྙམ་པའི་དམ་བཅའ་བརྟན་པོ་བཞག་ནས་དེ་དང་འབྲེལ་བའི་ཐོག་ནས་ལམ་ལ་བསླབ་པ་ཡིན་ན། ཕྱོགས་གཅིག་ནས་ཁ་སང་གོང་དུ་ཞུས་པ་བཞིན་སྡིག་པ་ཞེས་པ་འདི་ང་རང་ཚོའི་རྒྱུད་ལ་རྒྱལ་པོའི་བང་མཛོད་ལྟ་བུའི་ཆེན་པོ་དང་། དུས་ཀྱི་སྒོ་ནས་ཀྱང་མང་པོ་བསགས་ཡོད་པས། བཤད་མ་ཐག་པ་བཞིན་བསམ་པ་བཟང་པོ་ཞིག་སྐྱེད། དམ་བཅའ་བརྟན་པོ་ཞིག་བཞག་ན་དུས་ཡུན་གྱི་ཆ་ནས་གསར་པ་ཡིན་པས་གྲོགས་པོ་གསར་པ་ལྟ་བུ་ཞིག་ཡིན་ན་ཡང་། དེའི་བསོད་ནམས་ཀྱི་མཐུ་དང་དགེ་བའི་མཐུ་ལ་བརྟེན་ནས་ཚོགས་རླབས་པོ་ཆེ་བདེ་བླག་ཏུ་རྫོགས་ནུས་པའི་ཁེ་བཟང་ཆེན་པོ་ཡོད་ཀྱང་། བྱེད་དང་མི་བྱེད་རང་གི་ལག་པ་ཡིན། དེ་ལྟ་བུའི་ཚུལ་གྱིས་བྱང་ཆུབ་ཀྱི་སེམས་སྒོམ་པ་དང་བདག་གཞན་མཉམ་བརྗེའི་བློ་སྦྱོང་ཚུལ་དེ་ལྟར་ཡིན། དེ་ལྟར་བསམ་བློ་ཞིག་བཏང་ན། རང་གི་མ་ཡིན་རུང་མིན་རུང་ཁྱད་པར་གང་ཡང་མེད། བདེ་བ་འདོད་པ་དང་སྡུག་བསྔལ་མི་འདོད་མཁན་ཤ་སྟག་ཡིན་པས། གཞན་དོན་ཁུར་དུ་འཁྱེར་བ་ཞིག་དང་དྲིན་ཡོད་མེད་ལ་མི་ལྟོས་པར་རང་དོན་ལ་བལྟོས་ནས་ཡིན་ན་ཡང་གཞན་དོན་བྱེད་དགོས། དཔེར་ན། རང་གིས་རང་རྩ་ཆེན་པོར་བྱེད་པ་འདིས་རང་ཉིད་རང་ལ་དྲིན་ཆེན་པོ་ཡིན་པར་བཤད་པ་མིན།

ཡིན་ན་ཡང་། རང་ལ་བདེ་བ་འདོད་པ་ཞིག་དང་སྡུག་བསྔལ་མི་འདོད་པ་ཞིག་རང་གི་ངང་གིས་འབྱུང་གི་ཡོད་པ་ལྟར། ཇོ་བོ་སེམས་ཅན་རྣམས་ཀྱང་དྲིན་ཆེ་ལུགས་ལ་མི་ལྟ་བར་བདེ་བ་འདོད་པ་དང་སྡུག་བསྔལ་མི་འདོད་པ་འདྲ་འདྲ་ཡིན་ཞིང་། གྲངས་མང་ཉུང་གི་ཆ་ནས་ཁྱད་པར་ཆེན་པོ་ཡོད་པས་གཞན་རྩ་ཆེན་པོ་ཡིན་ཚུལ་ལ་ཤུགས་ཀྱིས་བསམ་བློ་འཁོར་ཐུབ། དེ་ལྟར་མཐའ་སྐོར་རི་སྐོར་གྱིས་བསམ་བློ་ཞིག་བཏང་ན། རང་དོན་དོན་གཉེར་གྱི་བློ་དེ་ཕྲན་བུ་ཤུགས་ཆུང་དུ་འགྲོ་བ་དང་། གཞན་དོན་དོན་གཉེར་གྱི་བློ་དེ་གང་ལ་གང་འཚམ་གྱིས་བསྒྲུབ་འོས་པ་ཞིག་དང་བསྒྲུབ་དགོས་པ་ཞིག་ཡིན་པར་བསམ་བློ་འཁོར་ཐུབ། ཆེན་པོ་ཞིག་མི་འཇོན་ན་ཡང་སེམས་ཀྱི་གཏིང་ནས་མོས་པ་ཞིག་སྐྱེ་ཐུབ། དེ་བྱུང་ན་རིམ་པས་རིམ་པས་བྱང་ཆུབ་མཆོག་ཏུ་སེམས་བསྐྱེད་པའི་རེ་བ་ཞིག་རྒྱག་རྒྱུ་ཡོད། དེ་ལྟ་བུའི་ཐོག་ནས་བློ་སྦྱང་དགོས་པ་ཡིན་གསུངས། དེ་ནས།

གཉིས་པ་ནི། སྔོན་དུ་སེམས་ཅན་ཐམས་ཅད་ལ་སེམས་སྙོམས་པའི་བཏང་སྙོམས་དང་མར་ཤེས་དྲིན་དྲན་གསུམ་སྒོམ་པ་སྔོན་དུ་བཏང་སྟེ། རང་གི་མཐའ་སྐོར་དུ་སེམས་ཅན་ཐམས་ཅད་གསལ་བར་དམིགས་ནས། ཞེས་པ་ནས། བདག་གིས་མ་སེམས་ཅན་ཐམས་ཅད་ཀྱི་དོན་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་པ་འདིས་བདག་གཞན་མཉམ་བརྗེའི་སྒོ་ནས་བློ་སྦྱང་ཚུལ་དེ་གསུངས། ལུགས་གཉིས་པོ་དེ་གཅིག་ཏུ་བསྲེས་ནས་སྒོམ་པའི་ཚེ་ཐོག་མར་བཏང་སྙོམས་སྒོམ་པ་དང་། དེ་ནས་མར་ཤེས་པ་དང་། དྲིན་དྲན་པ་དང་། དྲིན་དྲན་པའི་སྐབས་སུ་དྲིན་དྲན་ཁྱད་པར་བ་ཞེས་མར་གྱུར་པའི་གནས་སྐབས་ཙམ་དུ་མ་ཟད་མར་མ་གྱུར་པའི་གནས་སྐབས། ཐ་ན། དགྲ་བྱས་པའི་གནས་སྐབས་ཚུན་ཆད་ལ་རང་ལ་དྲིན་ཆེན་པོ་ཡིན་པའི་ངང་ཚུལ་སོགས་བསམ། ཚེ་འདིའི་ལྟོ་གོས་གཏམ་གསུམ་གྱིས་མཚོན་པའི་ལམ་དུས་ཀྱི་ས་ལམ་གྱི་རྟོགས་པའི་ཡོན་ཏན་འདི་ཐམས་ཅད་ཇོ་བོ་སེམས་ཅན་གྱི་ཞིང་དང་། ཇོ་བོ་སེམས་ཅན་ལ་དམིགས་ནས་བསྒྲུབ་དགོས་པ་དང་སྐྱེ་དགོས་པ་ཡིན་པ་སོགས་དེ་ལྟ་བུའི་དྲིན་བསམ་པ་ནི་དྲིན་དྲན་ཁྱད་པར་བ་བསམ་པ་ཡིན། དྲིན་དྲན་ཁྱད་པར་བ་བསམས་པའི་རྗེས་སུ་དྲིན་གཟོའི་བསམ་པ་ཡང་། གཞན་དང་མི་འདྲ་བའི་ཤུགས་ཆེན་པོ་ཞིག་འབྱུང་ཐུབ།

དེ་ལྟ་བུའི་དྲིན་དྲན་ཁྱད་པར་བ་བསམ་པའི་ཚེ་དེའི་རྗེས་སུ་གཅེས་ཤིང་ཕངས་པའི་ཡིད་འོང་གི་རྣམ་ཅན་གྱི་བློ་གཞན་དང་མི་འདྲ་བ་ཞིག་འབྱུང་བ་ཡོད། འདིའི་མཚམས་སུ་བདག་གཞན་མཉམ་པ་དེ་བསྒོམ། དེ་ནས་རང་གཅེས་འཛིན་གྱི་སྐྱོན་སྒོ་དུ་མ་ནས་བསམ་པ། གཞན་གཅེས་འཛིན་གྱི་ཡོན་ཏན་སྒོ་དུ་མ་ནས་བསམ་པ། དེ་ནས་བདག་གཞན་མཉམ་བརྗེའི་བསམ་པ་དངོས་དང་འབྲེལ་བའི་སྙིང་རྗེའི་དམིགས་པ་རྩལ་དུ་བཏོན་ནས་ལེན་པ། བྱམས་པའི་དམིགས་པ་རྩལ་དུ་བཏོན་ནས་གཏོང་བ། དེ་གཉིས་ཀྱིས་དྲངས་པའི་ལྷག་བསམ། ལྷག་བསམ་དེས་དྲངས་པའི་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་སྒོམ་པ་ཞེས་པ་དེས་དམིགས་སྐོར་བཅུ་གསུམ་མམ་བཅུ་བཞི་ཞིག་ཡོང་གི་ཡོད། དེ་ལྟ་བུའི་སྒོ་ནས་བྱང་ཆུབ་ཀྱི་སེམས་སྒོམ་ཚུལ་དེ་གས་འགྲིགས་པ་ཡིན།

སེམས་བསྐྱེད་ཆོ་གས་གཟུང་ཚུལ།

དེ་ནས། གཉིས་པ་སེམས་བསྐྱེད་ཆོ་གས་བཟུང་ཚུལ་ལ་གཉིས། སྡོམ་པ་མ་ཐོབ་པ་འཐོབ་པར་བྱ་བ་དང་། ཐོབ་པ་མི་ཉམས་པར་བསྲུང་ཚུལ་ལོ། །དང་པོ་ནི། ལམ་རིམ་དུ་སྨོན་འཇུག་རིམ་ཅན་དུ་ལེན་པའི་དབང་དུ་མཛད་ཀྱང་། ཞི་བ་ལྷའི་ལུགས་ལྟར་ཅིག་ཅར་དུ་བྱས་ན་འཇུག་པ་བདེ་བས། དེའི་ཚུལ་ནི། ཞེས་པ་ནས། སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །ཞེས་སྤྲོ་བ་བསྐྱེད་དོ། །

གཉིས་པ་ཐོབ་པ་མི་ཉམས་པར་བསྲུང་ཚུལ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། དེའི་ཕྱིར་དུ་བྱང་ཆུབ་ཀྱི་སེམས་ཀྱི་ཕན་ཡོན་བསམས་ནས། ཚེ་འདིར་སེམས་བསྐྱེད་མི་ཉམས་པའི་རྒྱུ་ལ་བྱང་ཆུབ་སེམས་ཀྱི་ཕན་ཡོན་དྲན་པ་དང་། ཉིན་ལན་གསུམ་མཚན་ལན་གསུམ་དུ་བྱང་ཆུབ་ཀྱི་སེམས་བཟུང་ཞིང་། གང་གི་དོན་དུ་སེམས་བསྐྱེད་པའི་སེམས་ཅན་གྱི་ངོས་ནས་བྱེད་སྤྱོད་ཅི་འདྲ་ནའང་བདག་གི་ངོས་ནས་སེམས་ཅན་གཅིག་ཀྱང་བློས་མི་སྤོང་། སེམས་བསྐྱེད་འཕེལ་བའི་ཕྱིར་དུ་དཀོན་མཆོག་མཆོད་པ་ལ་སོགས་པའི་ཚོགས་གཉིས་གསོག་པ་ལ་བརྩོན་པར་བྱའོ། །དེ་ནས་ཕྱི་མ་སེམས་བསྐྱེད་མི་ཉམས་པའི་རྒྱུ་ལ་ཉམས་པར་བྱེད་པ་ནག་པོའི་ཆོས་བཞི་སྤོང་བ་དང་། མི་ཉམས་པར་བྱེད་པ་དཀར་པོའི་ཆོས་བཞི་བསྟེན་པ་ལ་སློབ་དགོས།

གཞན་ཡང་བླ་མ་སོགས་ལ་ཀུ་རེ་དང་བཞད་གད་ཀྱི་ཕྱིར་དུ་ཡང་བརྫུན་གྱིས་དབུ་བསྐོར་བ་དང་། ཞེས་པ་ནས། མདོར་ན། རྩ་ལྟུང་བཅོ་བརྒྱད་དང་ཉེས་བྱས་བཞི་བཅུ་ཞེ་དྲུག་གི་ཉེས་པས་ནམ་ཡང་མ་གོས་པའི་བྱང་ཆུབ་སེམས་དཔའི་སྡོམ་པ་རྣམ་པར་དག་པ་སྲོག་དང་བསྡོས་ཏེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་བསྲུང་བར་བྱའོ། །དེ་ལྟར་བསྲུང་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པ་འདིས་སེམས་བསྐྱེད་ཆོ་གས་འཛིན་ཚུལ་གསུངས། དེ་ནས་སེམས་བསྐྱེད་ནས་སྤྱོད་པ་ལ་སློབ་ཚུལ་བཤད་པ་ལ། གཉིས་པ་སེམས་བསྐྱེད་པ་ཙམ་གྱིས་མི་ཆོག་པར་སེམས་བསྐྱེད་ཀྱི་བསླབ་བྱ་ལ་སློབ་དགོས། བྱང་ཆུབ་སེམས་དཔའི་བསླབ་བྱ་ལ་མ་བསླབས་ན་སེམས་བསྐྱེད་པ་ཙམ་ལས་དོན་དངོས་ལག་ལེན་གྱི་ཐོག་ནས་རྣམ་མཁྱེན་བསྒྲུབ་པའི་ཐབས་ཤིག་མ་བྱུང་ན་རྣམ་མཁྱེན་སྒྲུབ་མི་ཐུབ་པས་སྤྱོད་པ་ལ་སློབ་དགོས་པ་ཡིན།

དེ་ཡང་། སྤྱོད་པ་དེ་གང་འདྲ་ཞིག་ཡིན་སྙམ་ན། འབྲས་བུ་སངས་རྒྱས་ཀྱི་གོ་འཕང་ཐོབ་པ་ལ་གོང་དུ་ཞུས་པ་བཞིན། ཆེད་དུ་བྱ་བ་སེམས་ཅན་ཐམས་ཅད་ཀྱི་ཆེད་དུ་དམིགས་ནས་འབྲས་བུ་རྣམ་པ་ཐམས་ཅད་མཁྱེན་པའི་ཡེ་ཤེས་དོན་དུ་གཉེར་བ་ཡིན་པས། དམིགས་ཡུལ་གཙོ་བོ་དེ་གཞན་དོན་གཟུགས་སྐུ་ཡིན་ཞིང་། གདུལ་བྱ་གཞན་ལ་དངོས་སུ་སྣང་བའི་གསུང་གི་འཕྲིན་ལས་ཀྱི་སྒོ་ནས་གདུལ་བྱ་གཞན་གྱི་དོན་འབད་མེད་ལྷུན་གྲུབ་ཀྱི་ཚུལ་དུ་མཛད་པའི་གཟུགས་ཀྱི་སྐུ་དེ་འབྱུང་བ་ལ། སྒྲིབ་གཉིས་ཟད་པར་སྤངས་པའི་བྲལ་བའི་ཁྱད་པར་དང་ལྡན་པའི་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་ང་རང་ཚོའི་ཡིད་ཀྱི་རྣམ་པར་ཤེས་པ་འདིའི་སྟེང་གི་གསལ་ཙམ་རིག་ཙམ་གྱི་བདག་ཉིད་འདི། རྣམ་མཁྱེན་གྱི་ངོ་བོར་སྐྱེས་པའི་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་མ་བྱས་ན། དེ་དང་བདག་ཉིད་གཅིག་ཏུ་ཡོད་པའི་གཞན་དོན་འབད་མེད་ལྷུན་གྲུབ་བྱེད་པའི་འབྲས་བུ་གཟུགས་ཀྱི་སྐུ་དེ་འབྱུང་བ་མེད། དེའི་ཕྱིར། འབྲས་བུའི་གཟུགས་སྐུ་དམ་པ་དང་ཆོས་སྐུ་དམ་པ་ཞེས་དམ་པ་གཉིས་ལྡན་གྱི་སྐུའམ། རང་དོན་གྱི་སྐུ་དང་གཞན་དོན་གྱི་སྐུ་ཞེས་པའི་དམ་པ་གཉིས་ལྡན་གྱི་སྐུ་དེ་མངོན་དུ་བྱེད་པ་ལ་དེ་འཐོབ་བྱེད་ཀྱི་ཐབས་མ་ནོར་བ་ཡོངས་སུ་རྫོགས་པ་ཆ་ཚང་བ་ཞིག་ལ་བསླབ་དགོས་པ་ཡིན་པས། དེ་གང་ཡིན་སྙམ་ན། དེ་ནི་བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་གཉིས་པོ་འདི་ཡིན།

དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་རྫོགས་ཏེ། །
བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་ཐོབ་པར་ཤོག །ཅེས་གསུངས་པ་བཞིན། བསོད་ནམས་དང་ཡེ་ཤེས་ཀྱི་ཚོགས་གཉིས་ཀྱི་ཐོག་ནས་སྐུ་གཉིས་བསྒྲུབ་དགོས་པས། བསོད་ནམས་དང་ཡེ་ཤེས་ཀྱི་ཚོགས་གཉིས་པོ་དེ་ཐབས་དང་ཤེས་རབ་དང་ཐབས་ཤེས་ཀྱི་ཚུལ་དུ་ཡ་མ་བྲལ་བར་གཅིག་གྲོགས་སུ་གཅིག་སོང་བ་དང་། གཅིག་གིས་གཅིག་ཟིན་པར་བྱས་ནས་ཉམས་སུ་ལེན་དགོས་གསུངས། དེ་ཡང་། ཡེ་ཤེས་ཀྱི་ཚོགས་གང་ཡིན་སྙམ་ན། ཤེར་ཕྱིན་གྱི་ཉམས་ལེན་དེ་ཡེ་ཤེས་ཀྱི་ཚོགས་དང་། དེ་མིན་པའི་ཕར་ཕྱིན་གཞན་རྣམས་བསོད་ནམས་ཀྱི་ཚོགས་ཡིན།

སེམས་བསྐྱེད་ནས་སྤྱོད་པ་ལ་སློབ་ཚུལ།

རྒྱལ་སྲས་ཀྱི་སྤྱོད་པ་སྤྱི་ལ་སློབ་ཚུལ།

དེ་ཡང་། རང་རྒྱུད་སྨིན་པར་བྱེད་པ་ཕ་རོལ་ཏུ་ཕྱིན་པ་དྲུག་དང་། གཞན་རྒྱུད་སྨིན་པར་བྱེད་པ་བསྡུ་བའི་དངོས་པོ་བཞི་ཞེས་པའི་སྤྱོད་པ་དེ་དག་ལ་སློབ་དགོས་པ་ཡིན་པས། དང་པོ་ནི། གཉིས་པ་སེམས་བསྐྱེད་ནས་སྤྱོད་པ་ལ་སློབ་ཚུལ་ལ་གཉིས། རྒྱལ་བའི་སྲས་ཀྱི་སྤྱོད་པ་སྤྱི་ལ་སློབ་ཚུལ་དང་། ཁྱད་པར་ཕར་ཕྱིན་མཐའ་མ་གཉིས་ལ་སློབ་ཚུལ་ལོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། སྐྱབས་གནས་ཀུན་འདུས་བླ་མ་ལྷག་པའི་ལྷ། །ཐུབ་དབང་རྡོ་རྗེ་འཆང་ལ་གསོལ་བ་འདེབས། །ཞེས་པ་ཡན་ཆད་སྔར་བཞིན་ཡིན་ལ། དེ་ནས་བདག་དང་མ་སེམས་ཅན་ཐམས་ཅད་ཀྱིས་ཟབ་པ་དང་། རྒྱ་ཆེ་བའི་རྒྱལ་བའི་སྲས་ཀྱི་སྤྱོད་པ་རླབས་པོ་ཆེ་རྣམས་ལ་ཚུལ་བཞིན་དུ་བསླབ་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། གཉིས་པ་དངོས་གཞི་ལ་རང་རྒྱུད་སྨིན་བྱེད་ཕར་ཕྱིན་དྲུག་དང་། གཞན་རྒྱུད་སྨིན་བྱེད་བསྡུ་བཞིའི་ཉམས་ལེན་གཉིས་ལས། དང་པོ་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། དེའི་ཕྱིར་དུ་རྙེད་བཀུར་དང་གྲགས་པ་སོགས་ལ་མི་ལྟ་བར་ཆོས་ཀྱིས་ཕོངས་པའི་སེམས་ཅན་རྣམས་ལ་དམ་པའི་ཆོས་ཅི་ནུས་སུ་སྟོན་པར་བྱེད་པ་ཆོས་ཀྱི་སྦྱིན་པ་དང་། ཞེས་ཕན་པའི་སེམས་ཀྱིས་རང་གི་རྙེད་བཀུར་སྙན་གྲགས་སོགས་ཀྱི་ཆེད་དུ་བསམ་པ་མིན་པར་མཐའ་གཅིག་ཏུ་ཕན་པའི་བསམ་པས་ཀུན་ནས་བསླངས་ཏེ། གཞན་ལ་ཆོས་སྟོན་པ་ལ་ངེས་པར་ཆོས་ཀྱི་ཁྲིའི་སྟེང་དུ་བསྡད་ནས་ཆོས་སྟོན་དགོས་པ་མེད། གང་ལྟར་ཕན་པའི་སེམས་ཀྱིས་ཀུན་ནས་བསླངས་ཏེ། རང་གི་གྲོགས་པོ་གྲོགས་མཆེད་ཚུན་ཆད་ལ་ཁ་ཏ་བསླབ་བྱ་བྱས་ཏེ། འདི་འདྲ་བྱས་ན་ཡག་པོ་ཡོད།

འདི་འདྲ་བྱས་ན་ཡག་པོ་མིན། འདི་འདྲ་བྱས་ན་སྐྱོན་ཡོད་ཅེས་རང་གི་ལོ་རྒྱུས་དང་སྦྲགས་ནས་མི་ལ་བཤད་པ་ཡིན་ན་ཕན། ཆོས་བཤད་ན་ངེས་པར་ཁྲི་ཞིག་བརྒྱབ་ནས་ཨ་མཆོད་ཀྱི་བཟོ་ལྟ་བུར་སྔོན་ལ་དུང་དཀར་ཞིག་བུས། དེ་ནས་ཆོས་བཤད་དགོས་པའི་རྒྱུ་མཚན་གང་ཡང་མེད། གང་ལྟར་མི་ལ་ཕན་པའི་སེམས་ཀྱིས་ཀུན་ནས་བསླངས་ཏེ་སྐད་ཆའི་ཞར་དང་ཞོར་ལ་ཡིན་ལུགས་མིན་ལུགས་དང་ཡིན་ཚུལ་མིན་ཚུལ་སོགས་བཤད་ན་ཆོས་བསྟན་པར་འགྲོ་བ་ཡིན། ཆོས་ཀྱི་སྦྱིན་པ་ཞེས་པ་དེ་ལྟར་ཡིན། དེ་ནས། མི་དང་མི་མ་ཡིན་དང་འབྱུང་བས་གནོད་པའི་སེམས་ཅན་རྣམས་འཇིགས་པ་དེ་དག་ལས་སྐྱོབ་པར་བྱེད་པ་མི་འཇིགས་པའི་སྦྱིན་པ་དང་། ཞེས་མི་དང་མི་མ་ཡིན་པ་དང་འབྱུང་བས་གནོད་པའི་འཇིགས་པ་ལས་སྐྱོབ་པ་ལ། བཟོ་རིག་པ་དང་། གསོ་བ་རིག་པ། ནང་དོན་རིག་པ་སོགས་ཀྱིས་གཞན་རྗེས་སུ་བཟུང་བའི་སྒོ་ནས་སེམས་ཅན་རྣམས་འཇིགས་པ་དེ་དག་ལས་སྐྱོབ་པར་བྱེད་པ་ནི་མི་འཇིགས་པའི་སྦྱིན་པ་ཡིན། ཞལ་རྩེད་དང་སྦྲགས། ད་ཨ་མཆོད་བྱས་ནས་གྲོང་ཆོག་ལ་རྒྱུག་དགོས་པ་རེད། མི་ལ་སྐྲག་མང་པོ་ཞིག་བསླངས་ནས། ལྷས་གནོད་འདུག །ཀླུས་གནོད་འདུག །བཙན་གྱིས་གནོད་འདུག །ཨ་མཆོད་ངས་བྱེད། ཞབས་བརྟན་ངས་ཤེས། སྔོན་མ་ཅིག་ཅིག་ལ་ངས་ཞབས་བརྟན་བྱས་པས་ཧ་ཅང་ཕན་པོ་བྱུང་། ང་བསླེབ་ཡོང་། དེ་མི་འཇིགས་པའི་སྦྱིན་པ་ཡིན་པའི་ཁུལ་རེད། ཞེས་གསུངས་ཏེ་བཞད།

ང་རང་ཚོ་ནང་པའི་ལམ་རིམ་བློ་སྦྱོང་ལ་བསམ་བློ་གཏོང་མཁན་ཞིག་ཡིན་ན་ཡས་ཡས་ཀྱིས་གནོད་འདུག །མས་མས་ཀྱིས་གནོད་འདུག་ཅེས་ཧ་ཅང་རྣམ་རྟོག་བྱེད་དགོས་པ་མེད། ཅུང་ཟད་ཅུང་ཟད་གནོད་མཁན་ཡོད་ཤས་ཆེ། མང་ཆེ་བ་རང་རང་གིས་རྒྱུ་ངན་པའམ་རྒྱུ་སྡིག་པ་བསགས་ནས་དེའི་འབྲས་བུ་དུས་སུ་སྨིན་པ་ཞིག་ཡིན། འཕྲལ་གྱི་རྐྱེན་ལ་ལྷ་དང་ཀླུ་དང་བཙན་དང་རྒྱལ་པོ་སོགས་ཀྱིས་གནོད་པ་ཅུང་ཟད་ཅུང་ཟད་ཡོད་ཤས་ཆེ། དེ་ལྟ་བུ་བྱུང་བའི་སྐབས་སུ་ཕན་པ་ཡག་ཤོས་དེ་གནོད་པ་བྱེད་མཁན་ལ་དམིགས་ནས་སྙིང་རྗེ་དང་གཏོང་ལེན་བསྒོམ། རང་གིས་གཞན་ལ་གནོད་པ་བྱས་ན་རང་ལ་སྡིག་པ་འབྱུང་བ་བཞིན། གནོད་བྱེད་ལྷ་དང་། ཀླུ་དང་། བཙན་དང་། གཟའ་དང་། བདུད་ལ་སོགས་པ་ཅི་འདྲ་ཞིག་ཡིན་ཡང་། གཞན་ལ་གནོད་པ་བྱས་ན་ཕུགས་སུ་རང་ཉིད་ལ་གནོད་བཞིན་ཡོད་པས་སྙིང་རྗེ་བའི་ཡུལ་ཡིན།

ང་རང་ཚོ་ལ་སྙིང་རྗེ་སྒོམ་སའི་ཡུལ་གསར་པ་ཞིག་རག་པ་རེད། དེ་ལྟ་བུའི་ཐོག་ནས་བསམ་བློ་བཏང་ན་གནོད་བྱེད་ཁོ་རང་ལ་ཡང་ཕན། རང་ཉིད་ལ་ཡང་ཕན། དེ་ནས་རྣམ་རྟོག་འདྲ་མི་འདྲ་མང་པོ་བྱེད་མི་དགོས་པར་གྱུར་པ་ཡིན། ང་རང་ཚོ་བོད་པའི་གོམས་གཤིས་ལ་ཆོས་ཤིག་བྱེད་བཞིན་ཡོད་ཀྱང་། ལས་རྒྱུ་འབྲས་ཤིག་ཤོད་ཀྱིན་ཤོད་ཀྱིན། ཛ་དྲག་ཅིག་བྱུང་བའི་སྐབས་སུ་ཡས་ཡས་ཀྱིས་གནོད་འདུག །མས་མས་ཀྱིས་གནོད་འདུག །ཡས་ཡས་གཏོ་བཅོས་བྱོས། མར་མར་གཏོ་བཅོས་བྱོས་ཞེས་ཟེར་མཁན་མང་པོ་འདུག །ཁ་ཤས་ཁ་ཤས་ལ་ནི་ཕན་གྱི་ཡོད་ཀྱང་། དུས་རྟག་པར་གང་འདྲ་ཡིན་ནམ། དེ་ལས་རྣམ་རྟོག་ཉུང་ཙམ་དང་། བློ་ཐག་ཆོད་ཙམ་བསྡད་ན་སྐྱིད་པོ་ཡིན། རྣམ་རྟོག་མང་པོ་ཞིག་བྱས་ན་གནོད་པ་དེ་དག་ཀྱང་རྣམ་རྟོག་གི་རྗེས་སུ་འབྲངས་ནས་གནོད་པ་མང་དུ་འགྲོ་བ་ལྟ་བུ་ཡོད། རྒྱ་མི་རྣམ་རྟོག་མེད་མཁན་རྣམས་ལ་གནོད་པ་ཞིག་མི་འདུག །ང་རང་ཚོས་སྙིང་པོ་མེད་པའི་རྣམ་རྟོག་མང་པོ་ཞིག་བྱས། ཕ་དམ་པ་སངས་རྒྱས་ཀྱིས་དིང་རི་བརྒྱ་རྩའི་ནང། རྣམ་རྟོག་དགྲར་ལངས་ཁང་སྟོང་རྐུན་མ་འདྲ། །ཞེས་གསུངས་པ་ངོ་ཐོག་དེ་ལྟ་བུ་ལ་གསུངས་པ་ཡིན་མིན་མི་ཤེས་ཀྱང་། དེ་ལྟར་བཤད་རྒྱུ་ཞིག་ཡོད། བཞད་མོ་བཞད། དེ་བདེན་པ་ཡིན་མིན་མི་ཤེས་ཀྱང་སེམས་ལ་ཕན་པོ་ཞིག་འདུག །མི་དང་མི་མ་ཡིན་དང་འབྱུང་བས་གནོད་པའི་སེམས་ཅན་རྣམས་འཇིགས་པ་དེ་དག་ལས་སྐྱོབ་པར་བྱེད་པ་མི་འཇིགས་པའི་སྦྱིན་པ་དང་། ཞེས་རང་གི་ཚེ་རབས་སྔོན་མའི་ལས་ཀྱི་དབང་གིས་ལྷ་དང་ཀླུ་དང་བཙན་ལ་སོགས་པས་གནོད་པ་ཡིན་པ་ལ། ཕྱི་དང་ནང་གི་རྟགས་དང་མཚན་མ་མང་པོ་ཞིག་གི་ཐོག་ནས་ངེས་ཤེས་འདྲོངས་པ་ཡོད་ན། རྒྱལ་བས་གཏོ་བཅོས་དང་ཆོ་ག་མི་འདྲ་བའི་ཐོག་ནས་ཟློག་ཐབས་བྱེད་པ་ཞིག་གསུངས་ཡོད།

དེ་དག་ཚང་མ་ཚན་རིག་དང་མཐུན་པའམ་དངོས་ཡོད་གནས་ཚུལ་དང་མཐུན་པའི་ཡག་པོ་ཞིག་བྱུང་ན་ལེགས། གྲོང་ཆོག་རྒྱུག་མཁན་གྱི་ངོས་ནས་ཡིན་ན་ཡང་། དངོས་གནས་བསམ་པ་རྣམ་དག་གིས་ལྷ་ཡི་རྣལ་འབྱོར་དང་འབྲེལ་བའི་ཐོག་ནས་ཕན་པའི་སེམས་ཀྱིས་སྟོང་ཉིད་རྟོགས་པའི་ལྟ་བ་ཡོད་ན་ཨང་ཀི་དང་པོ་ཡིན། དེ་མེད་པར་མི་རྟག་པ་འདྲ་ཞིག་བཤད་ན། སྐད་ཅིག་སྐད་ཅིག་གིས་འཇིག་པའི་རང་བཞིན་ཅན་གྱི་ཕྲ་བའི་མི་རྟག་པ་ཞིག་བཤད་པ་ཡིན་ན་ཡང་། གང་ལ་གང་འཚམ་ཕན། ཕན་པའི་སེམས་ཀྱིས་ཀུན་ནས་བསླངས་ཏེ་སྐབས་སུ་བབས་པའི་ཆོ་ག་སོགས་བསམ་པ་རྣམ་དག་གི་ཐོག་ནས་བྱས་ན་ཡག་པོ་རེད།

དེ་ནས། དབུལ་ཞིང་ཕོངས་པའི་སེམས་ཅན་རྣམས་ལ་ལན་དང་རྣམ་པར་སྨིན་པ་ལ་རེ་བ་མེད་པར་སེར་སྣ་སྤངས་ཏེ། ཇི་ལྟར་འོས་པའི་ཡོ་བྱད་གཏོང་བར་བྱེད་པ་ཟང་ཟིང་གི་སྦྱིན་པ་སྟེ། ཞེས་ནད་པ་ཉམ་ཐག་དང་། ཤེས་ཡོན་གྱི་བསྟི་གནས་དང་། དེང་སང་བསླབ་པ་སློབ་གཉེར་ཡག་པོ་ཡོད་སའི་དགོན་པ་གྲྭ་ཚང་མང་པོ་ཡོད་པས། རང་ལ་སྒོར་མོ་བརྒྱ་ལས་གཏོང་རྒྱུ་མེད་ན་ཡང་དགོན་པ་གྲྭ་ཚང་བསླབ་པ་སློབ་གཉེར་ཡོད་ས་ལ་གཏོང་དགོས། མཁྱེན་སོང་ངམ། ངོས་ཀྱིས་གྲྭ་པ་ལ་ཡག་ཉེས་ཕྱེ་བ་མིན་ཡང་། བསླབ་པ་སློབ་གཉེར་མེད་ཅིང་དོན་མེད་དུ་འདུག་མཁན་རྣམས་དེ་ཙམ་ཞིག་ཡིན། ཧ་ཅང་འབེལ་པོ་བྱས་ནས་ཚང་མ་ལ་འབེལ་ཐག་ཆོད་ཡོད་ན་ཁྱད་མེད་ཀྱང་། དངོས་གནས་དྲང་གནས་བསླབ་པ་སློབ་གཉེར་གྱི་རྐང་འཛིན་མཁན་གྱི་གྲྭ་ས་ཚོའི་ནང་དུ་འཚོ་བའི་མཐུན་རྐྱེན་མི་འཛོམས་པ་དང་། གནམ་གཤིས་ཚ་གྲང་སོགས་ཀྱིས་དཀའ་ངལ་ཡོད་པ་རྣམས་ལ་ཞལ་འདེབས་སྒོར་མོ་བཅུ་གྲངས་ལས་འབུལ་རྒྱུ་མེད་ཀྱང་དེ་དག་ལ་བཏང་ན་དངོས་གནས་གཏོང་རིན་ཆོག་པ་ཞིག་དང་། གཏོང་སའི་ཡུལ་དེ་ལ་མིག་སྨན་མིག་ཐོག་ལྟར་གྱུར་ནས་ཧ་ཅང་ཕན་ཐོགས་ཆེ། ཡང་། དགོན་པ་ཐེབས་ཆག་དེ་དག་ནི་དེ་འདྲ་ཞིག་རེད། ལྷན་པ་དམར་སེར་འཆང་བ་ཚུན་ཆད་ལ་དགེ་འདུན་དཀོན་མཆོག་དངོས་ཀྱི་འདུ་ཤེས་བཞག་ནས་དད་པ་བསྒོམ་དགོས་པ་ཡིན་ན་ཡང་། ཡང་ཏིག་ལྟ་བུ་ཅུང་ཙམ་ཅུང་ཙམ་མི་སྒྲིག་རང་སྒྲིག་རེད། ང་ཚོས་ཐ་སྙད་ཚད་གྲུབ་ཁས་ལེན་པས་མ་ཡིན་པ་ལ་མ་ཡིན་པ་རེད་ཅེས་ཁས་ལེན་དགོས་པ་ལས་དད་པ་དག་སྣང་གཅིག་པུའི་ཐོག་ནས་མི་འགྲིག །དངོས་གནས་དྲང་གནས་དཔེ་ཆར་ཧུར་ཐག་འབད་ཐག་གིས་ལྟ་མཁན་རྣམས་ལ་འབེལ་པོ་བྱུང་ན་ལེགས།

དེ་ནས། སྦྱིན་པ་རྣམ་པ་གསུམ་གྱི་ཉམས་ལེན་ལ་ཚུལ་བཞིན་དུ་བསླབ་པར་བྱའོ། །མདོར་ན་མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། དེའི་ཕྱིར་དུ་བདག་གི་ལུས་ལོངས་སྤྱོད་དགེ་རྩ་དང་བཅས་པ་ཐམས་ཅད་སེམས་ཅན་ཐམས་ཅད་ལ་ཕངས་པ་མེད་པར་གཏང་བར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ་༝། ཞེས་གཏོང་སེམས་སྤེལ་བ་ནི་སྦྱིན་པའི་ཉམས་ལེན་ཡིན་ནོ། །ཞེས་རང་གིས་དངོས་སུ་སྦྱིན་མི་ཐུབ་པའམ། ཡོ་ཆས་མེད་པའམ། ཡོད་ཀྱང་དངོས་ཡོད་གནས་ཚུལ་དུ་ཁོ་ལ་མི་རན་ནས་གཏོང་མི་ཐུབ་ན། སེམས་ནས་གཏོང་སེམས་སྤེལ་བའི་སྒོ་ནས་རིང་པོར་མི་ཐོགས་པར་རང་གི་ལུས་ལོངས་སྤྱོད་དང་བཅས་པ་ལུས་སྲོག་ལ་ལྟོས་པ་མེད་པར་རྒྱལ་སྲས་བྱང་ཆུབ་སེམས་དཔའི་གཏོང་ཕོད་ཀྱི་སྦྱིན་པའི་ཉམས་ལེན་སྐྱེ་ཐུབ་པ་བྱ་དགོས།

ད་ལྟ་ནས་གཏོང་སེམས་མི་སྤེལ་བར་སེམས་ཞུམ་ནས་བསྡད་ན། རྣམ་པ་ཐམས་ཅད་དུ་སེམས་ཞུམ་ནས་སྡོད་པར་འགྱུར་བས། གཏོང་སེམས་ཀྱི་ཉམས་ལེན་སྤེལ་དགོས་གསུངས། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། ཞེས་པ་ནས། སེམས་ཅན་ཐམས་ཅད་ཀྱང་ཚུལ་ཁྲིམས་ལ་སོགས་པའི་དགེ་བ་རྣམ་པར་དག་པ་ལ་སྦྱར་ནས་སྨིན་གྲོལ་གྱི་ལམ་ལ་དགོད་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། རབ་ཏུ་བྱུང་ནས་དགེ་ཚུལ་སློང་གི་སྡོམ་པ་ཡོད་པ་རྣམས་ཀྱིས་བསླབ་ཁྲིམས་ཚུལ་བཞིན་བསྲུངས་ཏེ་བསྟན་པའི་མཛེས་རྒྱན་དུ་འགྲོ་བའི་གྲྭ་པ་ཡག་པོ་ཞིག་དང་མིག་དཔེ་འོས་པ་ཞིག་བྱ་དགོས། གྲྭ་པ་སྡུག་ཆགས་དེ་དག་ལ་མིག་དཔེ་བལྟ་རྒྱུ་མེད། མང་པོའི་ནང་ལ་སྡུག་ཆགས་ཡོད་སྲིད་ཀྱང་དེ་དག་ལ་བལྟ་མི་རུང་། ཕ་མ་གསོད་པའི་མི་ངན་ཡང་ཡོད་སྲིད་པས། སྤྱིར་འཛམ་བུའི་གླིང་གི་མིའི་ནང་དུ་ཕ་གསོད་མཁན་དང་མ་གསོད་མཁན་ཡང་ཡོད་པས། ཕ་མ་གསོད་མཁན་ཞིག་ཡོད་པ་རྒྱུ་མཚན་དུ་བྱས་ཏེ། རང་གི་ཕ་མ་བསད་ན་མི་འགྲིག །དེ་བཞིན་དུ་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་ནང་དུའང་སྤྱོད་པ་གང་དྲན་དྲན་བྱེད་མཁན་རེ་ཙམ་གཉིས་ཙམ་ཡོད་སྲིད་ཀྱང་དེ་དག་ལ་མིག་དཔེ་བལྟ་རྒྱུ་མེད། དེ་དག་སྐྱུག་བྲོ་བ་དང་དམན་པའི་ཡུལ་དུ་བལྟས། སོ་སོའི་ངོས་ནས་ཁ་མིག་ཡར་བལྟ་བྱེད་ས་ལ་བལྟས་ནས་སྤུས་དག་པོ་བྱེད་དགོས།

གྲངས་མང་ཉུང་གི་ཁྱད་པར་གང་ཡང་མེད། ཉུང་ཉུང་ཙམ་ཡོད་པ་དེ་དག་སྤུས་དག་པོ་བྱེད་རྒྱུ་གལ་ཆེ། དེ་ནས་མི་སྐྱ་ཞིག་ཡིན་ན་ཡང་སོ་སོ་ལ་དགེ་བསྙེན་གྱི་སྡོམ་པ་ཡོད་ན། དེ་དག་གི་བསླབ་པའི་གཞི་ལྔ་ཞེས་པ་དེ་ཧུར་ཐག་འབད་ཐག་གིས་བསྲུང་། མ་མཐར་ཡང་། མི་དགེ་བཅུ་སྤོང་གི་ཚུལ་ཁྲིམས་མི་ཚེ་གང་པོར་སྲུང་ཐུབ་ན་མི་ཚེ་གང་པོར་སྲུང་། མི་ཚེ་གང་པོར་སྲུང་མི་ཐུབ་ན་ཉུང་དུ་བཏང་སྟེ། ག་ཚོད་ཐུབ་ཐུབ་ཀྱིས་སྲོག་གཅོད་པ། རྐུ་བྱེད་པ། འདོད་པས་ལོག་པར་གཡེམ་པ། རྫུན་ཤོད་པ། ཕྲ་མ་བྱེད་པ། ཕྲག་དོག་གི་ཐོག་ནས་ཕྲ་མ་བྱེད་པ་རྣམས་ཧ་ཅང་སྡུག་ཆགས་ཡིན། སྤྱི་ཚོགས་ཀྱི་ནང་དུ་ཡིན་ནའང་ཞི་བདེ་མི་འབྱུང་བ། ལྷིང་འཇགས་མི་འབྱུང་བ་སོགས་ཀྱི་སྐྱོན་ཆེན་པོ་ཡོད། མི་འགའ་ཞིག་གིས་ཁ་བདེ་ཁུལ་བྱས་ནས་ཡར་ཙམ་དེར་གཅིག་བཤད། མར་ཙམ་དེར་གཅིག་བཤད། མཐའ་མ་ལ་གཅིག་གཅིག་གི་ནང་དམ་ཚིག་བསྲེ་ལྷད་ཤོར་བ་འབྱུང་གིན་འདུག །སྐད་ཆ་དོན་མེད་སྟོང་བཤད་དང་བྲག་ཆ་ལྟ་བུ་བསྒྲགས་ནས། དེའི་འབྲས་བུ་ལ་གཅིག་གིས་གཅིག་ལ་དོགས་པ་དང་རྣམ་རྟོག་སྐྱེ་དགོས་པ་དང་། ང་རང་ཚོ་མིའི་སེམས་ལ་ཞི་བདེ་མི་འབྱུང་བའི་འགལ་རྐྱེན་ཆེན་པོ་བྱེད་པས། ཕྲ་མ་ཞེས་པ་འདི་ཧ་ཅང་ཉེས་པ་ཆེ། རྫུན་ཞེས་པ་འདི་ཡང་དེ་དེ་བཞིན་ཡིན།

ངག་ཀྱལ་དེ་ལ་བལྟོས་ན་དྲག་གི་རེད། ཡིན་ནའང་། རང་གི་དགེ་སྦྱོར་ལ་འཐུས་ཤོར་གཏོང་བ་དང་། དགེ་སྦྱོར་ཉམས་པའི་རྐྱེན་ངག་ཀྱལ་གྱིས་བྱེད་ཅིང་། རང་གཞན་གྱི་རྒྱུད་ལ་ཆགས་སྡང་གི་བློ་བསྐྱེད་པས་ཉེས་པ་ཆེན་པོ་ཡོད། དགོས་པ་ཡོད་ན་གནས་ཚུལ་ཁ་ཁ་ཡིན། དགོས་པ་མེད་ན་ངག་ཀྱལ་གང་ཉུང་ཉུང་བྱེད་ན་ལེགས། རྫུན། ཕྲ་མ། ཚིག་རྩུབ། ངག་ཀྱལ་དང་། བརྣབ་སེམས་ནི་ཕ་རོལ་པོའི་ཡིད་དུ་འོང་བའི་ཅ་ལག་དེ་བདག་གིར་གཟུང་སྙམ་པའི་བློ་དང་། ཕ་རོལ་པོ་ལ་གནོད་སེམས་དང་། ལོག་པར་ལྟ་བ་ནི། ལས་རྒྱུ་འབྲས་དང་བདེན་བཞི་དང་སྐྱེ་བ་སྔ་ཕྱི་སོགས་མེད་པར་ལྟ་བ་ཡིན་པས་ཧ་ཅང་སྡུག་ཆགས་རེད། གོང་དུ་རོབ་ཙམ་བཤད་པ་བཞིན་འདི་དག་ལ་གཟབ་གཟབ་བྱེད་དགོས། གཞན་ཡང་། མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་། ཆང་མི་འཐུང་བ་དང་། རྒྱན་པོ་འགྱེད་པའི་རྩེད་མོ་མི་རྩེ་བ་དང་། རང་གི་ཕ་མ་དང་ཡོན་ཏན་ཅན་ལ་གུས་ཞབས་བྱེད་དགོས་པར་གསུངས་པ་ལྟར། དོན་མེད་ཆང་ཚོད་མེད་འཐུང་བ་དང་། ལྷག་པར་ང་རང་ཚོ་བོད་ནས་བར་སྐབས་སྲིད་ཇུས་ཅུང་ཙམ་གུ་ཡངས་སུ་སོང་། དེའི་ཐོག་ནས་ཁ་ཤས་ཀྱིས་དཔལ་འབྱོར་གྱི་འདུ་འགོད་བྱེད་པའི་ཆེད་དུ་དམིགས་ཏེ། ཆང་འཚོང་མཁན་ཡང་མང་དུ་སོང་། འཐུང་མཁན་གྱིས་ཀྱང་ཚོད་མེད་དུ་འཐུངས་ནས་སོ་སོའི་གཟུགས་པོ་ལ་ཡང་གནོད། སྤྱི་པའི་ལས་དོན་ལ་ཡང་གནོད། དེ་ལྟར་བྱས་ན་ཡག་པོ་གཏན་ནས་མེད། སངས་རྒྱས་བཅོམ་ལྡན་འདས་ཉིད་ཀྱིས་ཀྱང་། འདུལ་བ་ལུང་ལས། ཆང་འཐུང་དམྱལ་བ་ངུ་འབོད་སྐྱེ། །ལྡུད་མཁན་དེ་ཡི་འཁོར་དུ་སྐྱེ། །ཞེས་དང་། བཅོམ་ལྡན་འདས་རང་ཉིད་ཀྱིས་ང་སྟོན་པར་ཁས་ལེན་མཁན་རྣམས་ཀྱིས་ཆང་རྩྭའི་རྩེ་མོའི་ཟིལ་པའི་ཚོད་ཙམ་ཡང་བཏུང་བར་མི་བྱ་ཞེས་གཙིགས་ཆེན་པོ་གསུངས་ཡོད་པས་ཆང་འཐུང་མི་ཉན་པ་ཡིན། དེ་བཞིན་རྒྱན་པོ་འགྱེད་པའི་རྩེད་མོ་དེ་ཡང་སྡུག་ཆགས་ཡིན།

ཐོག་མར་རྒྱན་ཆུང་ཆུང་ཞིག་བཙུགས། གང་འཚམ་ཞིག་ནས་ཐོབ་ཤོར་དགའ་རབ་གྱུར་ནས་ངར་ལངས་ཏེ་རྒྱན་ཆེ་རུ་ཆེ་རུ་བཏང་། བརྣབ་སེམས་དང་གནོད་སེམས་དེ་ལ་ཚང་གི་རེད། ཁ་ནས་གང་བྱུང་མང་བྱུང་འུད་ཤོབ་བཤད། ང་རྒྱལ་ཡང་དེ་ལ་ཚང་། དེ་ལྟ་བུའི་ཐོག་ནས་རྫུན་དང་ཁྲམ་པ་བཤད། ཉེས་པ་མང་པོ་ཞིག་རྒྱན་པོ་འགྱེད་པའི་རྩེད་མོའི་ཐོག་ནས་འབྱུང་གིན་འདུག །མགོན་པོ་ཀླུ་སྒྲུབ་ཀྱིས་གསུངས་པ་བཞིན་དེ་དག་བྱེད་མི་རུང་། དེ་བཞིན་ཐ་མག་འཐེན་པ་དེ་ཡང་མི་དགོས་པ་ཡིན། ལྷག་དོན་དེ་རིང་ཁ་སང་ཕྱི་རྒྱལ་སྨན་པ་ཚོས་ཀྱང་། ཐ་མག་འཐེན་ན་གློ་བའི་འབྲས་སྐྲན་འབྱུང་བ་དང་། རྒྱུ་མ་དང་ཕོ་བ་ལ་སྐྱོན་ཤོར་བ་དང་། ཁྲག་བཙོག་པར་འགྱུར་བ་སོགས་འགྲེལ་བཤད་མང་པོ་རྒྱག་གིན་འདུག །ཐ་མག་ངེས་པར་འཐེན་དགོས་པ། མ་འཐེན་ན་ཧ་ལམ་མི་ཚེ་མི་འཁྱོལ་བའི་བཟོ་ལྟ་བུ་མིན་པ། དཔེར་ན། ཇ་འཐུང་བ་ལྟ་བུར་ཆ་བཞག་ན་ཉིན་རེ་ཉིན་རེ་བཞིན་ཇ་འཐུང་གིན་ཡོད་པས་ཇ་མ་འཐུངས་ཞེས་བརྗོད་ན་ཅུང་ཙམ་མི་བདེ་བས། ཇ་མ་འཐུང་བར་ཐབས་རང་མེད་པ་ལྟར་འགྱུར་གྲབས་འགྱུར་གྲབས་བྱེད་ཀྱང་། ཐ་མག་ལྟ་བུར་ཆ་བཞག་ན་དེ་རྩ་བ་ཉིད་ནས་མི་དགོས་པ་ཞིག་ཡིན།

ཐ་མག་གི་དྲི་དེ་སོ་སོར་ངན་གོམས་སོང་བའི་དབང་གིས་དྲི་ཞིམ་པོ་ལྟ་བུར་ཚོར་བ་ལས་དྲི་མ་ཞིམ་པ་ལ་ནི་བལྟ་རྒྱུ་གང་ཡང་མེད། གང་འཚམ་ཞིག་ནས་སྣ་ཁུང་ཡང་མི་བདེ་བ། མིད་པ་ཡང་འགགས། མགོ་ཡང་ན་བ། ཐ་མག་འཐེན་མཁན་རྣམས་ལ་ཆ་བཞག་ན་སོ་ཡང་བཙོག་པར་གྱུར། ཟས་ཀྱང་ཟ་མི་ཐུབ། དངུལ་ཡང་འཕྲོ་བརླག་སོང་། སྙིང་པོ་གང་ཡང་མེད། དེ་ལས་གནད་ཐིག་པོ་བྱས་ནས་སྒོར་མོ་གཅིག་གཉིས་ལས་མེད་ཀྱང་བསགས་ཏེ། ཇ་ཞིམ་པོ་བཏུང་། ཁ་ལག་ཞིམ་པོ་ཟོས། སྤྲོ་འཁྱམ་ལ་སོང་། དེ་ལྟར་སྐྱིད་པོ་བྱས་ནས་བསྡད་ན་ཁེ་བཟང་ཆེ། རང་ཉིད་ཀྱི་ལུས་འཕྲོ་བརླག་གཏོང་བའི་སྙིང་པོ་མེད་པའི་ཐ་མག་འཐེན་པ་དེ་མི་དགོས་པ་ཡིན། དེ་ཆོས་ཀྱི་སྐད་ཆ་ཡང་མིན། དེང་སང་སྨན་པ་ཚོས་འཕྲོད་བསྟེན་གྱི་རྩ་བ་ནི་ཐ་མག་འཐེན་རྒྱུ་མེད་ཅེས་མང་པོ་རྗོད་བཞིན་འདུག །སྔོན་མ་ཡོངས་འཛིན་རིན་པོ་ཆེས་འདི་ལྟར་གསུང་གིན་ཡོད། ཐ་མག་བཟོ་མཁན་ནི་ཁོ་རང་ཚོ་རེད། དྲིལ་བསྒྲགས་ཡང་མང་པོ་བྱེད་བཞིན། ཡང་འདི་ཉེས་པ་ཆེན་པོ་རེད་ཅེས་རྗོད་ཀྱིན་འདུག །ཁྱད་མཚར་རེད་གསུངས་མྱོང་། ཁ་ཤས་ཀྱིས་ཤ་རྒྱགས་པའི་ཉེས་དམིགས་མང་པོ་ཤོད་ཀྱིན་འདུག །རྒྱགས་པ་ནི་ཁོ་རང་ཚོ་རྒྱགས་པ་རེད། ཉེས་དམིགས་ནི་མང་པོ་ཤོད་ཀྱིན་འདུག །གང་ལྟར་ཐ་མག་དང་ཨ་རག་གི་དྲིལ་བསྒྲགས་མང་པོ་བྱས། དོན་དངོས་གནོད་པ་ཆེན་པོ་རེད་ཅེས་དཀའ་ལས་བརྒྱབ་ནས་འགྲེལ་བཤད་རྒྱག་དགོས་ཀྱི་འདུག །ང་ཚོས་དང་པོ་ནས་སྣ་བུག་མ་བཟེད་ན་ཡག་ཤོས་རེད།

དེ་ནས། དེ་ནས་བཟོད་པའི་ཉམས་ལེན་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། ཞེས་པ་ནས། རང་གཞན་གྱི་རྒྱུད་ལ་བཟོད་པའི་ཕར་ཕྱིན་ལ་སོགས་པའི་སངས་རྒྱས་ཀྱི་ཆོས་རྣམས་ཡོངས་སུ་རྫོགས་པར་བྱའོ། །ཞེས་བཟོད་པའི་ཉམས་ལེན་ལ། གནོད་བྱེད་ལ་ཇི་མི་སྙམ་པའི་བཟོད་པ་དང་། སྡུག་བསྔལ་དང་ལེན་གྱི་བཟོད་པ་དང་། ཆོས་ལ་ངེས་སེམས་ཀྱི་བཟོད་པའོ། །ཞེས་གསུངས་པའི་སྡུག་བསྔལ་དང་ལེན་གྱི་བཟོད་པ་དང་། གནོད་བྱེད་ལ་ཇི་མི་སྙམ་པའི་བཟོད་པ་གཉིས་པོ་འདི་གལ་ཆེན་པོ་ཡིན། ཆོས་ཉམས་ལེན་གཤའ་མ་བྱེད་མཁན་ཞིག་ཡིན་ན་ཅུང་ཙམ་སྡུག་རུས་བྱེད་ཐུབ་མཁན་ཞིག་དགོས་ཀྱང་། བློས་བཏང་དྲགས་ཏེ་ལྐུག་པའི་སྡུག་རུས་བྱས་ན་ཡག་པོ་མེད། གོང་དུ་བརྗོད་པ་བཞིན་འཕྲོད་བསྟེན་བྱེད་རྒྱུ་དེ་ཧ་ཅང་གལ་ཆེ། ང་ཚོ་བོད་པའི་གཤིས་ཀ་དེ་ནོར་འཁྲུལ་རེད། བོད་ཀྱི་ས་ཆ་དང་རླུང་གཙང་མ་ཡིན་པས་འཕྲལ་དུ་ལྟོ་ཆས་རྙིང་པར་མི་འགྱུར་ལ། ནད་འབུ་ཕྲ་མོ་སྡུག་ཆགས་ཀྱི་རིགས་ཀྱང་ཉུང་ཉུང་ཡིན། སེན་མོའི་གསེང་ལྟ་བུ་ལ་དྲེག་པ་ཞིག་ཆགས་པ་ཡིན་ན་ཡང་ཧ་ཅང་འགལ་བ་མེད།

འདི་ནས་བཙོག་པ་མང་པོ་ཞིག་བཞག་པ་ཡིན་ན། གྲོད་ཁོག་བཤལ་བ་དང་ཕོ་བ་མི་བདེ་བ་སོགས་ན་ཚ་དེ་མ་ཐག་འབྱུང་བས་ཡག་པོ་གཏན་ནས་མེད། དེའི་ཕྱིར་འཕྲོད་བསྟེན་ཧ་ཅང་གལ་ཆེ། ཡང་། ང་རང་ཚོ་བོད་པའི་གོམས་གཤིས་སྡུག་ཆགས་ཤིག་ལ། ན་ཚ་བྱུང་བའི་སྐབས་སུ་དོ་སྣང་མ་བྱས་ནས་ལྷོད་གཡེང་བཏང་། དགའ་རབ་ན་ཚ་ཛ་དྲག་པོ་ཆགས་པའི་སྐབས་སུ་མོ་བརྒྱབ། གཞི་ནས་སྨན་པར་བསྟེན་པ་དེ་ནོར་འཁྲུལ་ཡིན། དང་པོ་ཅུང་ཙམ་མི་བདེ་བ་ཡོད་པའི་སྐབས་སུ་འཕྲལ་དུ་སྨན་པའི་སར་ཕྱིན་ནས། རྒྱ་སྨན་ཟོས་ན་ཨེ་དྲག །བོད་སྨན་ཟོས་ན་ཨེ་དྲག་བལྟ་དགོས། དེ་ལྟར་ན་ཚ་སྔོན་འགོག་བྱེད་རྒྱུ་གལ་ཆེན་པོ་ཡིན། ན་ཚ་ཛ་དྲག་ཏུ་མ་གྱུར་བར་དུ་སྐྱོན་མི་ཡོང་སྙམ་དུ་གཡུགས་ཏེ་ལྷོད་གཡེང་དུ་བཏང་། སྤྱིར་དེ་སྔ་བོད་དུ་སྨན་བཅོས་དང་འཕྲོད་བསྟེན་ཡག་པོ་མེད་པས། ན་ཚ་བྱུང་ན་རྩམ་པ་རྒྱགས་ཚད་ཟོས་ནས་ཉལ་སྡོད་ཟེར་བ་དེ་ལྐུག་པའི་སྐད་ཆ་ཡིན། དེ་ལྟར་མ་བྱས་ན་བཟང་། འཕྲོད་བསྟེན་ཡག་པོ་བྱོས། དུས་རྒྱུན་དུ་གཟབ་གཟབ་བྱེད་རྒྱུ་ཧ་ཅང་གལ་ཆེ། ད་ལྟ་འདིར་བཤད་པ་བཞིན་བཟོད་བསྲན་བྱེད་མི་ཐུབ་པའི་གནས་ཚུལ་དུ་གྱུར་ན་ཆོས་བྱེད་པའི་གེགས་ཆེ་ཤོས་དེ་ཡིན། ལྷག་པར་བྱ་བྲལ་བ་དང་། བསླབ་པ་སློབ་གཉེར་ལ་མཐའ་གཅིག་ཏུ་བརྩོན་མཁན་རྣམས་ཀྱིས་མཐུན་རྐྱེན་ཅུང་ཟད་འཛོམས་ལ་མ་འཛོམས་ཀྱི་སྒོ་ནས་སྡུག་རུས་ཅུང་ཙམ་མ་བྱས་ན་ཁག་པོ་ཡིན། གུང་ཐང་འཇམ་པའི་དབྱངས་ཀྱི་སློབ་གཉེར་བསླབ་བྱ་ལས་གསུངས་པ་བཞིན། རང་གི་སེམས་ལ་སྡུག་བསྔལ་དང་ལེན་གྱི་བཟོད་པའི་ཉམས་ལེན་ཞིག་མེད་ན། སློབ་གཉེར་མཐར་ཕྱིན་པ་དང་། སློབ་གཉེར་གཏིང་ཕྱིན་པ་ཡོང་རྒྱུ་ཅུང་ཙམ་དཀའ། དེའི་ཕྱིར། མཐའ་གཉིས་སུ་མ་ལྷུང་བར་གཟབ་གཟབ་བྱེད་དགོས་ཤིང་། སྡུག་བསྔལ་དང་ལེན་གྱི་བཟོད་པ་ཧ་ཅང་གལ་ཆེན་པོ་ཡིན།

གནོད་བྱེད་ལ་ཇི་མི་སྙམ་པའི་བཟོད་པ་དེ་སྤྱིར་སངས་རྒྱས་པའི་ཆོས་དང་། དེའི་ནང་ཚན་ནས་ཐེག་པ་ཆེན་པོའི་ཆོས་ཉམས་ལེན་བྱེད་མཁན་ཞིག་ཡིན་ན། གནོད་བྱེད་ལ་ཇི་མི་སྙམ་པའི་བཟོད་པ་ལོས་དགོས། སངས་རྒྱས་བཅོམ་ལྡན་འདས་ཀྱི་བསྟན་པ་འདི་སྙིང་རྗེའི་རྩ་བ་ཅན་ཞིག་ཡིན། དེའི་ཕྱིར། གསོ་སྦྱོང་བསྡུས་པ་ལས། བཟོད་པ་དཀའ་ཐུབ་དམ་པ་བཟོད་པ་ནི། །མྱ་ངན་འདས་པ་མཆོག་ཅེས་སངས་རྒྱས་གསུངས། །རབ་ཏུ་བྱུང་བ་གཞན་ལ་གནོད་པ་དང་། །གཞན་ལ་འཚེ་བ་དགེ་སྦྱོང་མ་ཡིན་ནོ། །ཞེས་བཅོམ་ལྡན་འདས་ཀྱིས་ཐག་བཅད་ནས་གསུངས་ཡོད། བཟོད་པའི་ཉམས་ལེན་མི་བྱེད་པར་གཅིག་ལན་གཉིས་ལན་རྒྱག་མཁན་དེ་བཅོམ་ལྡན་འདས་ཀྱི་རྗེས་འབྲང་གི་དགེ་སློང་མིན་ཞེས་གསུངས་པ་ལྟར་གཟབ་གཟབ་བྱེད་དགོས། དེ་ནས། གཞན་ཡང་ཟས་ནོར་དང་གནས་མལ་སོགས་ཀྱིས་ཕོངས་པ་དང་། ཞེས་པ་ནས། རང་གཞན་གྱི་འཁོར་བ་དང་། ངན་སོང་གི་སྡུག་བསྔལ་རྒྱུན་གཅད་པར་བྱའོ། །ཞེས་སྡུག་བསྔལ་དང་ལེན་གྱི་བཟོད་པ་གསུངས། མི་འདོད་པའི་ན་ཚ་དང་ཁ་ཆག་སྣ་རལ་བྱུང་བའི་སྐབས་སུ་ལས་འབྲས་བསྒོམ་པ་དེ་ཧ་ཅང་གལ་ཆེ། སོ་སོས་ལས་ངན་བསགས་ནས་དེའི་འབྲས་བུ་རང་གི་ཐོག་ཏུ་བབས་པ་ཡིན་བསམས་ན་སེམས་ཁྲལ་སྣོན་པ་མི་འབྱུང་། སྡུག་བསྔལ་ནི་སྨིན་ཚར་བ་རེད།

སེམས་ཀྱི་ནང་ཁག་ལས་འབྲས་ལ་བཞག་ན་སེམས་ལ་ཅུང་ཙམ་གུང་སེང་ཐོབ་པ་ལྟར་ཁེ་བཟང་ཡིན། ལས་འབྲས་རེད་ཅེས་རང་གི་ངོས་ནས་འབད་བརྩོན་གཏན་ནས་མ་བྱས་པར་སྡོད་པའི་སྐད་ཆ་མིན། ལས་རང་གིས་བསགས་པ་ཡིན་པས་མ་འོངས་པ་ལ་སྡུག་བསྔལ་མི་འབྱུང་བའི་ཐབས་ཤེས་སྒོ་གང་ས་ནས་བྱེད་དགོས། ཐབས་ཤེས་གང་ཡོང་ཅི་ཡོང་བྱས། ཐབས་ཤེས་དེ་དག་གིས་འདོད་དོན་མ་འགྲུབ་པར་སྡུག་བསྔལ་མུ་མཐུད་ནས་བྱུང་ན། འགྱོད་པ་མེད་པར་ང་རང་གི་ལས་ཡིན་བསམས་ནས་བསྡད་ན་ཕན། མི་འགའ་ཞིག་གིས་གོ་བ་ལོག་སྒྲུབ་བྱས་ཏེ། ལྷག་དོན་ནང་པ་གསར་པ་ལྟ་བུ་དེ་དག་གིས་མགོ་འཚོས་ལ་མ་འཚོས་ལ་ནང་པའི་ཆོས་ལ་ལས་འབྲས་ཤོད་ཀྱིན་ཡོད། འགུལ་སྐྱོད་གཏན་ནས་མ་བརྒྱབ་པར་བསྡད་དེ། ཚང་མ་ལས་ཀྱིས་བྱས་པ་རེད་ཅེས་སོ་སོ་ལ་ཧ་ལམ་རང་དབང་མེད་པའི་བཟོ་ལྟ་བུའི་གོ་བ་ལོག་སྒྲུབ་རྒྱག་གིན་འདུག །དེ་རྩ་བ་ནས་མིན། ལས་ཞེས་པ་དེ་རང་གིས་བསགས་པ་རེད། ལས་ཞེས་པ་འདི་ལས་ཀ་ཞེས་པ་དང་གཅིག་མཚུངས་རེད། འབྲས་བུ་བཟང་ངན་ནི་ལས་ཀ་བཟང་ངན་གྱི་ཐོག་ནས་འབྱུང་ཞིང་། སང་ཉིན་ཇི་ལྟར་འབྱུང་མི་འབྱུང་ཞེས་པ་དེ་ད་ལྟ་ད་ལྟའི་རང་གི་སྤྱོད་པ་དང་རང་གི་ལས་ཀ་ལ་གཙོ་བོ་རག་ལས་པ་ཡིན། ལས་དེ་རང་གིས་བསགས་ཡོད་ན་མ་འོངས་པ་ལ་དེའི་འབྲས་བུ་སྡུག་བསྔལ་མི་འབྱུང་བ་དང་བདེ་བ་འབྱུང་བའི་ཐབས་ཤེས་གང་ཡོད་པ་དེ་དག་རིག་པ་བསྒྲིམས་ནས་བྱ་དགོས། བྱུང་ཚར་བ་དེ་དག་ལ་ཅིག་ཅིག་གིས་འགྲིགས་མ་སོང་། མས་མས་ཀྱིས་འགྲིགས་མ་སོང་ཟེར་ནས་མི་སྡོད་པར། འདི་ང་རང་གི་ལས་རེད།

ང་རང་གིས་ཚེ་སྔོན་མར་བསགས་པའི་ལས་ཀྱི་དབང་གིས་བཟློག་ཏུ་མེད་པའི་གནས་ཚུལ་འདི་བྱུང་བ་རེད་ཅེས་བསྡད་པ་ཡིན་ན་སེམས་ཀྱི་ནང་ཅུང་ཙམ་ལྷོད་ལྷོད་ཅིག་འབྱུང་། ཡང་། རིགས་འགའ་ཞིག་ལ་ཁ་ཆག་སྣ་རལ་མང་པོ་བྱུང་བའི་སྐབས་སུ་འཁོར་བའི་ཆོས་ཉིད་དང་འཁོར་བའི་རང་བཞིན་ཡིན་པས། གནས་ཚུལ་དེ་ཙམ་མ་གཏོགས་འབྱུང་རྒྱུ་གང་ཡང་མེད། ཇི་སྲིད་སེམས་ཀྱི་རྒྱུད་ལ་ཉོན་མོངས་པའི་ཆགས་སྡང་ངམ་སྐྱོན་ཉོན་མོངས་དུག་གསུམ་སྤོང་མ་ཐུབ་པར་ཉོན་མོངས་དུག་གསུམ་གྱི་ཚེ་གཡོག་ཏུ་ཡོད་པའི་རིང་ལ་སྡུག་པ་ཞིག་ལས་འབྱུང་རྒྱུ་མེད་པས། ལོས་ཡིན་བསམས་ནས་བསྡད་ན་ཕན། ཡང་། སྡུག་བསྔལ་ཞིག་བྱུང་བའི་སྐབས་སུ་སྐབས་རེར། ད་ལྟའི་སྡུག་བསྔལ་ཆུང་ཆུང་འདིས་སྡུག་བསྔལ་ཆེན་པོ་ཞིག་འདག་ཐུབ་པ་དང་། སྡུག་བསྔལ་ཆེན་པོ་ཞིག་གི་ཚབ་བྱེད་ཐུབ་པར་ཤོག་བསམ་པའི་བསམ་བློ་བཏང་སྟེ། གཏོང་ལེན་ལ་བསམ་བློ་བཏང་ནས་བསྡད་ན་སྡུག་བསྔལ་ཇི་ཙམ་བྱུང་བའི་ཚོད་ཀྱིས། སེམས་ཀྱི་ནང་ལ་གོ་ཆོད་སོང་བསམ་པའི་བསམ་བློ་འཁོར་ཐུབ།

འདི་དག་གིས་གནས་སྐབས་སུ་སྡུག་བསྔལ་འབྱུང་བ་དེ་ཆུང་དུ་གཏོང་བ་དང་། གནས་སྐབས་གནས་སྐབས་ཀྱི་སེམས་ཁྲལ་ཉུང་དུ་གཏོང་བ་ལ་ཕན་བཞིན་ཡོད། ཆོས་ཀྱི་བསམ་བློའི་ཐོག་ནས་བསམ་བློ་བག་དྲོ་བ་དང་། བསམ་བློ་བཟོད་བསྲན་ཆེ་བ་དང་། བསམ་བློ་ཞུམ་པ་མི་སྐྱེ་བའི་ཐབས་ཤེས་བྱས་ན་ཕན་ཐོགས་ཆེ་བས་འདི་གལ་ཆེན་པོ་ཡིན། དེ་ནས། གཞན་ཡང་དཀར་ནག་གི་ལས་ཀྱི་རྣམ་པར་སྨིན་པ་དང་། དཀོན་མཆོག་གསུམ་གྱི་བྱིན་རླབས་དང་། སངས་རྒྱས་དང་བྱང་ཆུབ་སེམས་དཔའ་བདག་ཉིད་ཆེན་པོ་རྣམས་ཀྱི་མཐུ་བསམ་གྱིས་མི་ཁྱབ་པ་དང་། ཞེས་པ་ནས། གཞན་ཡང་དགེ་བའི་ལམ་ལ་བཀོད་ནས་བླ་ན་མེད་པའི་བྱང་ཆུབ་འཐོབ་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་གསུངས་ཏེ། བརྩོན་འགྲུས་ཡོད་ན་ལས་ཀ་ཅི་བྱས་ཀྱང་མཐར་ཕྱིན་ཐུབ་པས་བརྩོན་འགྲུས་ཧ་ཅང་གལ་ཆེ།

དེ་ནས། དེ་ནས་བསམ་གཏན་གྱི་ཉམས་ལེན་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། ཞེས་པ་ནས། རྒྱལ་བའི་སྲས་ཀྱི་བསམ་གཏན་རྣམ་པ་ཐམས་ཅད་པ་རྣམས་ལ་བསླབ་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། ཞེས་ཞི་གནས་སྒོམ་ཚུལ་མཇུག་ཏུ་ཞི་ལྷག་གཉིས་ཀྱི་བསླབ་བྱ་ཟུར་དུ་གསུངས་ཡོད་པས་འདིར་མི་བཤད།

དེ་ནས་ཤེས་རབ་ཀྱི་ཉམས་ལེན་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། ཞེས་པ་ནས། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་སོགས་དང་། གཉིས་པ་གཞན་རྒྱུད་སྨིན་པར་བྱེད་པ་བསྡུ་བཞིའི་ཉམས་ལེན་ནི། སྤྱི་བོར་བླ་མ་ལྷ་སྒོམ་བཞིན་པའི་ངང་༝། མ་སེམས་ཅན་ཐམས་ཅད་ཀྱི་དོན་དུ་མྱུར་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། ཞེས་པ་ནས། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ་༝། གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ནོ། །གཉིས་པ་ཐུན་མཚམས་སུ་ཡང་ཟབ་པ་དང་རྒྱ་ཆེ་བའི་རྒྱལ་བའི་སྲས་ཀྱི་སྤྱོད་པ་རླབས་པོ་ཆེ་རྣམས་སྟོན་པའི་གསུང་རབ་དགོངས་འགྲེལ་དང་བཅས་པ་ལ་བལྟ་བ་སོགས་སྔར་བཞིན་ནོ། །ཞེས་གསུངས། འདིར་མཚམས་འཇོག་རྒྱུ་ཡིན།

བཤད་པ་གཉིས་པ་དང་གསུམ་པ།

ཉིན་དྲུག་པའི་བཤད་པ་གཉིས་པ་དང་གསུམ་པའི་མཚམས་མི་གསལ་བས། སོ་སོར་གསུངས་པའམ་དཀྱུས་གཅིག་ཏུ་གསུངས་པ་གང་ཡིན་མི་གསལ། དེ་ནས་བསྐྱར་བཤད་ནི། རྒྱུ་འབྲས་མན་ངག་བདུན་མའི་སྒོ་ནས་བློ་སྦྱང་བ་ལ་ཐོག་མར་བྱམས་པའི་དམིགས་པ་བསྒོམ་དགོས་པས། བྱམས་པའི་དམིགས་པ་ནི། བདེ་བས་ཕོངས་པའི་སེམས་ཅན་རྣམས་ལ་དམིགས་ནས་བྱམས་པ་བསྒོམ། སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས་སྙིང་རྗེ་བསྒོམ། དེ་ལྟ་བུའི་བྱམས་པ་དང་སྙིང་རྗེས་དྲངས་པའི་ལྷག་བསམ། ལྷག་བསམ་དེས་དྲངས་པའི་བྱང་ཆུབ་ཀྱི་སེམས་ཞེས་འདུན་པ་གཉིས་ལྡན་གྱི་སེམས་བསྐྱེད་པ་ཞེས་པ་དེ་ཡིན།

དེ་ནས་བདག་གཞན་མཉམ་བརྗེའི་སྒོ་ནས་བློ་སྦྱང་བ་ལ། ཐོག་མར་བདག་གཞན་མཉམ་པ་ནི། རྒྱུ་མཚན་དགུའི་སྒོ་ནས་བསམས་ཏེ་བདག་གཞན་མཉམ་པ། དེ་ནས་བདག་གཅེས་འཛིན་གྱི་སྐྱོན་སྒོ་དུ་མ་ནས་བསམ། ང་རང་ཚོའི་ཚེ་འདིའི་མཐོང་ཆོས་ཀྱི་རང་གཅེས་འཛིན་གྱི་ཉེས་དམིགས་ནས་བཟུང་། ཡ་གིའི་ཉན་རང་དགྲ་བཅོམ་པ་ཞི་བ་ཕྱོགས་གཅིག་པ་ལ་ལྷུང་བའི་བར་གྱི་སྐྱོན་དེ་དག་ལ་བསམ་བློ་བཏང་ནས་རང་གཅེས་འཛིན་གྱི་ཉེས་དམིགས་བསམ། ཚེ་འདིའི་ལེགས་པའི་ཕུན་སུམ་ཚོགས་པའི་ཆ་ཐམས་ཅད་ནས་འབྲས་བུ་རྣམ་མཁྱེན་རྒྱལ་བའི་གོ་འཕང་ཐོབ་པའི་བར་གྱི་ཚེ་འདི་ཕྱིའི་གནས་སྐབས་དང་མཐར་ཐུག་གི་ལེགས་པའི་ཆ་ཐམས་ཅད་གཞན་གཅེས་འཛིན་གྱི་ཡོན་ཏན་ནམ་གཞན་གཅེས་འཛིན་གྱི་འབྲས་བུ་ཡིན་ཚུལ་བསམ། དེ་ནས་བདག་གཞན་གཉིས་བརྗེས་ཏེ། གཞན་སྡུག་བསྔལ་གྱིས་མནར་བ་ལ་དམིགས་ནས་གཞན་གྱི་སྡུག་བསྔལ་རང་གིས་ཚུར་ལེན་པའི་ཉམས་ལེན་དང་། སྙིང་རྗེས་མི་བཟོད་པའི་ལེན་པའི་དམིགས་པ། བྱམས་པའི་དམིགས་པ་རྩལ་དུ་བཏོན་ནས་གཏོང་བའི་དམིགས་པ། དེ་ལྟ་བུའི་གཏོང་ལེན་གཉིས་པོ་རླུང་ལ་བསྐྱོན་ནས་གཏོང་ལེན་སྦྱང་བ། དེའི་ཐོག་ནས་ལྷག་བསམ་དང་འབྲས་བུ་སེམས་བསྐྱེད་བསྒོམ་པ། བདག་གཞན་མཉམ་བརྗེའི་སྒོ་ནས་བློ་སྦྱང་བ་དེ་ལྟར་ཡིན།

དེ་ནས་བྱང་ཆུབ་ཀྱི་སེམས་བསྒོམ་ཚུལ་ལ་ཐོག་མར་བྱང་ཆུབ་ཀྱི་སེམས་ནི། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར། འདུན་པ་གཉིས་ལྡན་གྱི་སེམས་ཡིན་ཞིང་། འདུན་པ་གཉིས་ལྡན་ཞེས་པའི་འདུན་པ་གཉིས་ནི། བྱང་ཆུབ་དོན་གཉེར་གྱི་འདུན་པ་དེ་བྱང་ཆུབ་ཀྱི་སེམས་དང་མཚུངས་ལྡན་དུ་བྱུང་ནས་གྲོགས་མིང་གྲོགས་ཅན་ལ་བཏགས། གཞན་དོན་དོན་གཉེར་གྱི་འདུན་པས་རྒྱུ་བྱས་ཏེ་རྒྱུ་མིང་འབྲས་བུ་ལ་བཏགས་པ་ཡིན་པས། འདུན་པའི་མིང་གིས་བཏགས་ཞེས་པ་དེ་ལྟར་ཡིན། དེ་ལྟ་བུའི་གཞན་དོན་དོན་གཉེར་གྱི་འདུན་པ་འབྱུང་བ་ལ་ཆེད་དུ་བྱ་བ། མ་རྒན་སེམས་ཅན་ཐམས་ཅད་ཀྱི་སྡུག་བསྔལ་སེལ་འདོད་དང་། དེ་དག་སྡུག་བསྔལ་རྒྱུ་དང་བཅས་པ་ལས་བྲལ་བའི་རྣམ་མཁྱེན་རྒྱལ་བའི་སར་འགོད་འདོད་ཀྱི་བསམ་པ་ཤུགས་དྲག་པོ་ཞིག་མ་སྐྱེས་ན། དེ་དག་གི་ཆེད་དུ་རྣམ་མཁྱེན་དོན་གཉེར་གྱི་བློ་དེ་ཡང་ཁ་ཙམ་ཚིག་ཙམ་ཞིག་ལས་མེད་པས། དེའི་ཕྱིར། གཞན་དོན་དོན་གཉེར་གྱི་བློ་སྦྱང་བ་ལ་ཐོག་མར་སེམས་ཅན་ཐམས་ཅད་ལ་གཅེས་ཤིང་ཕངས་པའི་ཡིད་འོང་གི་རྣམ་ཅན་དུ་བལྟས། དེ་ནས་མར་ཤེས་སོགས་ལ་བསམ་བློ་བཏང་།

གཅེས་ཤིང་ཕངས་པའི་ཤིན་ཏུ་ཡིད་དུ་སྡུག་པ་ཞིག་ཤར་བ་ན་དེ་ལ་བདེ་བ་དང་ལྡན་འདོད་ཀྱི་བྱམས་པ་དང་། སྡུག་བསྔལ་དང་འབྲལ་འདོད་ཀྱི་སྙིང་རྗེ་སྒོམ་སླ་བས། ད་དུང་བྱམས་པ་དང་སྙིང་རྗེའི་དམིགས་པ་རྩལ་དུ་བཏོན་ནས་བསྒོམ། དེས་གཞན་གྱི་སྡུག་བསྔལ་སེལ་བ་དང་བདེ་བ་སྒྲུབ་པ་ང་རང་གིས་བྱེད་བསམ་པའི་རང་གིས་ཁུར་དུ་འཁྱེར་བའི་ལྷག་བསམ་དེ་འབྱུང་ཐུབ། ལྷག་བསམ་དེས་དྲངས་པའི་ཆེད་དུ་བྱ་བ་སེམས་ཅན་ཐམས་ཅད་ཀྱི་ཆེད་དུ་དམིགས་ནས་རྣམ་མཁྱེན་རྒྱལ་བའི་གོ་འཕང་ཐོབ་ན་ཅི་མ་རུང་སྙམ་པའི་ཁ་ཙམ་ཚིག་ཙམ་མིན་པའི་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་རིན་པོ་ཆེ་འབྱུང་བས། དེ་ལྟ་བུ་དེ་ལ་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་ཞེས་པ་ཡིན། དེ་ཡང་། བྱང་ཆུབ་སེམས་དཔའ་དབང་པོ་རྣོན་པོའི་དབང་དུ་བྱས་ཏེ། བྱང་ཆུབ་ཀྱི་སེམས་སྒོམ་ལུགས་ནི་བདག་གཞན་མཉམ་བརྗེའི་སྒོ་ནས་བློ་སྦྱང་བ་དེ་ཡིན།

དེ་ལ་མན་ངག་རྒྱུ་འབྲས་བདུན་མའི་དམིགས་རྣམ་གོང་མ་རྣམས་སྔོན་དུ་སོང་ནའང་འདྲ། མ་སོང་ནའང་འདྲ། བདག་གཞན་མཉམ་པའི་ཚུལ་སྤྱོད་འཇུག་ལས་གསུངས་པ་ལྟར། རིགས་པའི་ལམ་མཐའ་ཡས་པའི་སྒོ་ནས་བདག་གཞན་མཉམ་པ་དེ་བསམ། དེ་ནས་རང་གཅེས་འཛིན་གྱི་སྐྱོན་སྒོ་དུ་མ་ནས་བསམ། གཞན་གཅེས་འཛིན་གྱི་ཡོན་ཏན་སྒོ་དུ་མ་ནས་བསམ། དེ་ལྟ་བུའི་ཐོག་ནས་བདག་དང་གཞན་གཉིས་བརྗེ་བར་བསམ། བདག་གཅེས་འཛིན་དུག་གི་གོང་བུ་ལྟ་བུའི་བདག་རྙིང་པ་འདིའི་སྐྱོན་དང་། གཞན་གཅེས་འཛིན་གྱི་ཕན་ཡོན་མཐོང་། རང་གཅེས་འཛིན་གྱི་ཉེས་དམིགས་མཐོང་བའི་བདག་གསར་པ་འདིས་སེམས་ཅན་གྱི་ཕྱོགས་བཟུང་། དེ་ལྟ་བུའི་ཐོག་ནས་མཐོ་བ་ལ་དམིགས་ནས་ཕྲག་དོག་དང་། མཉམ་པ་ལ་དམིགས་ནས་འགྲན་སེམས། དམན་པ་ལ་དམིགས་ནས་ང་རྒྱལ་སྒོམ་པ་དེ་དག་སྤྱོད་འཇུག་གི་ཐུན་མོང་མ་ཡིན་པའི་མན་ངག་ཡིན། དེ་ལྟར་བློ་སྦྱང་བ་ཡིན་ན་རང་གི་ངང་གིས་རིམ་པས་རིམ་པས་གཞན་ཡལ་བར་དོར་བའི་བློ་ཤུགས་ཆུང་དུ་ཆུང་དུ་སོང་། རང་ཉིད་ཀྱི་དཔུང་ལ་ཆ་བཞག་ན་རང་ཉིད་ཀྱི་དཔུང་བཟང་ས་དེ་ཇོ་བོ་སེམས་ཅན་གྱི་ཕྱོགས་ལ་རང་གི་ངང་གིས་སེམས་ཐག་ཉེ་རུ་སོང་། རང་ཉིད་འབའ་ཞིག་བསམ་པའི་རང་གཅེས་འཛིན་གྱི་གོང་བུར་གྱུར་པའི་བདག་དེ་ལ་སེམས་ཀྱི་གཏིང་ནས་ཞེ་ཁྲེལ་བའམ་ཞེ་ལོག་པ་ཞིག་འབྱུང་། དེ་ནས་རང་ཤུགས་ཀྱིས་རང་གཅེས་འཛིན་གྱི་བློ་དེ་ཤུགས་ཆུང་དུ་སོང་ཞིང་ཞན་དུ་གྱུར། གཞན་གཅེས་འཛིན་གྱི་བློ་དེ་དམ་དུ་དང་ཟབ་ཏུ་སོང་། རླབས་ཆེ་རུ་སོང་། གཉེན་དུ་གྱུར། དེ་ལྟ་བུའི་ཐོག་ནས་གཏོང་ལེན་གྱི་དམིགས་པ་ཡང་ཡང་བྱས། དེས་དྲངས་པའི་འདུན་པ་གཉིས་ལྡན་གྱི་སེམས་ཞེས་སྤྱིར་བྱང་ཆུབ་དོན་གཉེར་གྱིས་རང་དོན་ལ་བལྟོས་ནའང་བླ་མེད་རྫོགས་བྱང་གི་གོ་འཕང་བསྒྲུབ་ནུས་ཤིང་། རང་གི་རང་དོན་གྱི་ཆ་ནས་ཡིན་ནའང་མེད་དུ་མི་རུང་བ་ཡིན།

གཙོ་བོ་ཆེད་དུ་བྱ་བ་མ་རྒན་སེམས་ཅན་ཐམས་ཅད་ཀྱི་གཞན་དོན་སྒྲུབ་པའི་ཆེད་དུ། རྣམ་མཁྱེན་གྱི་གོ་འཕང་མ་ཐོབ་པར་ཐབས་མི་འདུག་སྙམ་པའི་བློ་ཤུགས་དྲག་པོ་ཞིག་བསྐྱེད་ནས། དེ་ལྟ་བུའི་བློ་དེ་ལ་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་དེ་བརྟན་པོ་འབྱུང་བའི་ཆེད་དུ་སེམས་བསྐྱེད་ཆོ་གས་གཟུང་དགོས། སེམས་བསྐྱེད་ནས་མྱོང་བ་སྣ་རེ་ཐོན་པའི་སྐབས་སུ་སྨོན་སེམས་དམ་བཅའ་ཅན་གཟུང་། དེ་ནས་སྤྱོད་པ་ལ་སློབ་འདོད་སྦྱང་། སྤྱོད་པ་ལ་སློབ་འདོད་ཤུགས་དྲག་པོ་བྱུང་བའི་སྐབས་སུ་བྱང་ཆུབ་སེམས་དཔའི་སྡོམ་པ་ལེན་པ་དེ་གསུངས། ད་ལྟ་འདིར་ཞི་བ་ལྷའི་ལུགས་ཀྱི་སྨོན་འཇུག་ཅིག་ཅར་དུ་གཟུང་བ་ཞེས་པ་དེ་ཡིན། སྤྱོད་འཇུག་གི་ཚིག་དེས་སྨོན་འཇུག་ཅིག་ཅར་དུ་གསུངས་པ་དེ་ནམ་རྒྱུན་ཕྱག་ལེན་ལའང་ཡོད་ཅིང་། དེ་ལ་དོགས་གཅོད་ཅིག་ཀྱང་ཡོད། རྒྱལ་ཚབ་དར་མ་རིན་ཆེན་གྱིས་མཛད་པའི་སྤྱོད་འཇུག་གི་ཊཱིཀྐ་རྒྱལ་སྲས་འཇུག་ངོགས་ནང་ཕལ་ཆེར་དོགས་སློང་ཞིག་ཡོད་བསམ། པཎ་ཆེན་བསོད་ནམས་གྲགས་པའི་སྡོམ་གསུམ་དོགས་གཅོད་ནང་དུའང་དོགས་སློང་ཞིག་ཡོད།

བུ་སྟོན་གྱི་རྣམ་བཤད་ནང་དུའང་སེམས་བསྐྱེད་ལུགས་དང་། སྨོན་སེམས་ཆོ་གས་གཟུང་བ་དང་སྡོམ་པ་ལེན་པའི་ཚིག་གཅིག་ཡོད། གཞུང་འདིའི་ཚིག་རྒྱས་བསྡུས་ཀྱི་ཐོག་ནས་སྡོམ་པ་ལེན་པ་ཕྱག་ལེན་ལའང་ཡོད། ངོས་ཀྱིས་དེ་རིང་དེའི་ཐོག་ནས་བྱེད་དགོས་བསམ། ངོས་ཀྱིས་ནམ་རྒྱུན་འཆར་ཅན་འདོན་བཞིན་པ་ལྟར་རྗེ་རིན་པོ་ཆེས་མཛད་པའི་བྱང་ཆུབ་གཞུང་ལམ་ནང་གི་བྱང་ཆུབ་སེམས་དཔའི་སྡོམ་པ་གཟུང་བ་དེ་བཏོན་ན་བློ་བདེ་པོ་འདུག །རྗེ་རིན་པོ་ཆེས་མཛད་པའི་གཞུང་འདི་སྤུས་དག་ཤོས་ཡིན་པས། ད་རེས་བྱང་ཆུབ་སེམས་དཔའི་སྡོམ་པ་གཟུང་རྒྱུ་དེ་བྱང་སའི་ཚུལ་ཁྲིམས་ཀྱི་ལེའུའི་རྣམ་བཤད་བྱང་ཆུབ་གཞུང་ལམ་གྱི་ཐོག་ནས་བྱེད་དགོས་བསམ། འདིས་བསྐྱར་བཤད་འགྲིགས་པ་ཡིན།

སང་ཉིན་ཞོགས་པར་བྱང་སའི་ཚུལ་ཁྲིམས་ལེའུའི་རྣམ་བཤད་ལྟར་བྱང་ཆུབ་སེམས་དཔའི་སྡོམ་པ་གཟུང་རྒྱུ་དང་། དེའི་འཕྲོ་ལ་བཞི་བརྒྱ་པའི་རབ་བྱེད་རེ་གཉིས་ལྷག་ཡོད་པ་དེ་འདོན་རྒྱུ། དེ་ནས་ཕྱི་དྲོར་བཤད་པའི་འཕྲོ་དེ་དག་ཤོད་ཀྱིན་ཤོད་ཀྱིན་འཇིགས་བྱེད་དཔའ་གཅིག་གི་སྟ་གོན་བྱེད་རྒྱུ་དང་། གནངས་ཉིན་ཉེར་ལྔ་ཡིན་པས་དེ་དང་བསྟུན་ཏེ། འཇིགས་བྱེད་དཔའ་གཅིག་གི་དབང་ཆེན་དངོས་གཞི་དེ་བྱེད་རྒྱུ། སྔགས་ཀྱི་སྡོམ་པ་གཟུང་བ་ལ་སྔགས་ཀྱི་རྩ་ལྟུང་དེ་དག་ཤེས་པར་བྱོས།

བླ་མེད་ཀྱི་དབང་ཞུ་འདོད་ཡོད་པ་རྣམས་ཀྱིས་ཐུན་དྲུག་བླ་མའི་རྣལ་འབྱོར་རམ། འཇིགས་བྱེད་དཔའ་གཅིག་གི་བདག་བསྐྱེད་རྒྱས་བསྡུས་གང་རུང་ཞིག་ཁས་ལེན་བྱེད་དགོས། ནམ་རྒྱུན་འདོན་བཞིན་པ་རྣམས་ལ་ཤོད་དགོས་པ་མེད། ནམ་རྒྱུན་མི་འདོན་མཁན་རྣམས་ཀྱིས་དེ་རིང་ནས་འགོ་བཙུགས་ནས་འདོན་ཐུབ་ན་ལེགས། ཁས་ལེན་བྱེད་ཐུབ་མཁན་དང་བྱེད་འདོད་ཡོད་པ་རྣམས་ཡོང་རྒྱུ་དང་། འདོད་པ་མེད་པ་རྣམས་མ་ཡོང་ན་ཡང་ཆོག །སང་ཉིན་ཕྱི་དྲོར་འཇིགས་བྱེད་དཔའ་གཅིག་གི་སྟ་གོན་དང་། གནངས་དབང་ཆེན་བྱེད། སང་ཕྱི་དྲོ་ནས་དབང་ཞུ་མི་ཐུབ་མཁན་དང་དབང་ཞུ་འདོད་མེད་མཁན་རྣམས་ཡོང་མི་དགོས་པ་བྱོས། སང་ཉིན་ཞོགས་པར་ང་ཚོ་ཚང་མ་འཛོམས་ནས་བྱང་སྡོམ་འབོགས་ཆོག་བྱེད། བྱང་ཆུབ་སེམས་དཔའི་སྡོམ་པ་འཛིན་ཐུབ་དང་མི་ཐུབ་པ་སྣ་ཚོགས་ཡོད་སྙམ། དེ་དག་ངོས་ཀྱིས་གནས་སྐབས་གནས་སྐབས་སུ་འགྲེལ་བཤད་རྒྱག་གི་ཡིན།

གཞེས་ཉིན་གཅིག་བྱས་ན་ཕྱག་རྡོར་འཁོར་ལོ་ཆེན་པོའི་དབང་ཞིག་བྱེད་དགོས་བསམ། ཁྱེད་རང་ཚོ་དོན་གཉེར་ཆེན་པོ་བྱས་ཏེ། ཕྱོགས་མཐའ་ནས་མི་དགའ་རབ་ཅིག་འདིར་འཛོམས་ཡོད། གཅིག་བྱས་ན་སྟབས་གཅིག་ལ་དོན་གཉིས་འགྲུབ་པ་ཡོང་གི་རེད་བསམ། དེ་ནས་དེའི་རྗེས་སུ་འཇམ་དཔལ་མཚན་བརྗོད་འགྲེལ་ཆེན་གྱི་བཤད་ལུང་འཆད་རྒྱུ་ཡིན། འཇམ་དཔལ་མཚན་བརྗོད་འགྲེལ་ཆེན་གྱི་བཤད་ལུང་གི་བཀའ་ཁྲིད་ལོགས་སུ་ཡོད། དེའི་མཇུག་དེར་བདེ་ལམ་ཚར་བ་བྱེད་དགོས་སྙམ།

ཉིན་བདུན་པ།

བཤད་པ་བཞི་པ། བསྐྱར་བཤད།

སྐལ་ལྡན་གྱི་སྐྱེ་བོ་རྣམས་སངས་རྒྱས་ཀྱི་སར་བགྲོད་པར་བྱེད་པའི་སྐྱེ་བོ་མཆོག་གི་ཆོས་ལུགས། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། དཔལ་མཉམ་མེད་ཇོ་བོ་ཆེན་པོ་དང༌། འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་ཟབ་མོ། ཆེ་བ་བཞི་དང་ཁྱད་ཆོས་ཆེན་པོ་གསུམ་གྱི་སྒོ་ནས་ཆེས་ཁྱད་པར་དུ་འཕགས་པའི་བྱང་ཆུབ་ལམ་གྱི་རིམ་པའི་འཁྲིད། ཁྲིད་ཆེན་བརྒྱད་དུ་གྲགས་པའི་ནང་ཚན། པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་ལེགས་པར་བཤད་པ་བདེ་ལམ་གྱི་ཉམས་འཁྲིད་མདོར་བསྡུས་ཙམ་འབུལ་བ་སྐབས་སུ་བབས་པས། འདིའི་བཤད་པའི་འཕྲོ་བྱང་ཆུབ་སེམས་དཔའི་སྡོམ་པ་བཟུང་སྟེ་སེམས་བརྟན་པར་བྱེད་པ་ལ། སྔོན་ལ་བྱང་ཆུབ་མཆོག་ཏུ་སེམས་བསྐྱེད་པ་ནི། རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱངས་པའི་སྙིང་རྗེ་དང་ལྷག་པའི་བསམ་པ་དང་། དེས་དྲངས་ནས་བྱང་ཆུབ་མཆོག་ཏུ་སེམས་བསྐྱེད་པའི་ཚུལ་གཅིག་དང་། དེ་ནས་བདག་གཞན་མཉམ་བརྗེའི་སྒོ་ནས་བློ་སྦྱང་བའི་ཚེ། བདག་གཞན་མཉམ་པ། བདག་གཅེས་འཛིན་གྱི་སྐྱོན་སྒོ་དུ་མ་ནས་བསམ་པ། གཞན་གཅེས་འཛིན་གྱི་ཡོན་ཏན་སྒོ་དུ་མ་ནས་བསམ་པ། བདག་གཞན་བརྗེ་བའི་བསམ་པ་དངོས། དེ་ལ་བརྟེན་ནས་གཏོང་ལེན་སྒོམ་ཚུལ་ཞེས་གསུངས་པ་བཞིན། བདག་དང་གཞན་གཉིས་ཀ་བདེ་བ་འདོད་པ་དང་སྡུག་བསྔལ་མི་འདོད་པ་སྒོ་ཀུན་ནས་མཚུངས་པའི་ཚུལ་ཡང་ནས་ཡང་དུ་བསམས་ཏེ། བདག་ལས་གཞན་གཙོ་ཆེ་བ་ཡིན་པ་དང་། གཞན་ཁོ་ན་ལ་བརྟེན་ནས་བདག་འཚོ་དགོས་པ། གནས་སྐབས་སུ་ཡིན་ན་ཡང་། གཞན་ལ་བརྟེན་ནས་འཚོ་དགོས་པ། ལམ་དུས་ཀྱི་སྐབས་སུའང་གཞན་གྱི་དྲིན་ལ་བརྟེན་ནས་ས་ལམ་གྱི་རྟོགས་པ་སྐྱེ་དགོས་པ། མདོར་ན། གཞི་ལམ་འབྲས་གསུམ་གང་གི་སྐབས་སུའང་། ཇོ་བོ་སེམས་ཅན་གྱི་དྲིན་ཞེས་པ་འདི་འབྲལ་ཐབས་མེད་པའི་གནས་ཚུལ་དེ་ལྟར་ཡིན།

དེའི་ཕྱིར། དེ་ལྟ་བུའི་མཐའ་ཡས་པའི་མ་རྒན་སེམས་ཅན་རྣམས་ཡལ་བར་དོར་ནས་རང་གཅིག་པུར་ཅི་དྲག་གང་དྲག་བྱེད་ན་ག་ལ་འགྲིག །རང་གཅེས་པར་འཛིན་པ་འདི་རྒུད་པ་ཐམས་ཅད་ཀྱི་རྩ་བ་དང་། གཞན་གཅེས་པར་འཛིན་པ་འདི་ལེགས་ཚོགས་ཐམས་ཅད་ཀྱི་རྩ་བའམ་གཞི་མ་ལྟ་བུ་ཡིན་པས། སྔོན་ཕན་ཆད་འདི་ལྟ་བུའི་ལེགས་ཉེས་ཀྱི་གནས་ཚུལ་རང་གིས་མ་ཤེས། དེའི་དབང་གིས་བདེ་བ་འདོད་ཀྱང་བདེ་བས་ཕོངས། སྡུག་བསྔལ་མི་འདོད་ན་ཡང་སྡུག་བསྔལ་གྱིས་མནར་བའི་ངང་ཚུལ་འདི་བྱུང་བ་ཡིན། ད་ནས་ཐེག་ཆེན་གྱི་ལམ་སྟོན་པའི་བླ་མ་དགེ་བའི་བཤེས་གཉེན་གྱི་དྲིན་ལ་བརྟེན་ནས་ལེགས་ཉེས་ཀྱི་གནས་ཚུལ་ཕྲན་བུ་ཤེས་པའི་སྐབས་སུ་རང་གཅེས་འཛིན་ལ་ཉེས་དམིགས་སུ་བལྟས། དགྲར་བལྟས། གཞན་གཅེས་འཛིན་ལ་ལེགས་ཚོགས་ཐམས་ཅད་ཀྱི་རྩ་བར་བལྟས་ནས་བདག་གཞན་བརྗེ་དགོས་བསམས་ནས་བདག་གཞན་བརྗེ་བ་དང་། དེ་ལ་བརྟེན་ནས་གཏོང་ལེན་སྒོམ་པ་དེ་ལྟར་ཡིན། དེ་ནས་དེས་དྲངས་པའི་ལྷག་བསམ་དང་། བྱང་ཆུབ་མཆོག་ཏུ་སེམས་བསྐྱེད་པའི་འདུན་པ་གཉིས་ལྡན་གྱི་སེམས་ཁྱད་པར་བ་ཞིག་འབྱུང་བ་ཡོད།

དེ་ནས་བློ་སྦྱོང་གི་བསླབ་བྱ་དང་དམ་ཚིག་སོགས་ཤེས་པའི་ཐོག་ནས་ཉམས་ལེན་ཡག་པོ་ཞིག་བྱས་ན། རྐྱེན་ངན་བྱང་ཆུབ་ལམ་དུ་བསྒྱུར་བ་ཞིག་འབྱུང་ཐུབ། བློ་སྦྱོང་དོན་བདུན་མ་ལས། སྙིགས་མ་ལྔ་པོ་བདོ་བ་འདི། །བྱང་ཆུབ་ལམ་དུ་བསྒྱུར་བ་ཡིན། །ཞེས་གསུངས་པ་ལྟར། ང་རང་ཚོས་དུས་ད་ལྟའི་བར་དུ་རྐྱེན་ངན་རུ་འཛིངས་ནས་ཕྱོགས་བཞི་མཚམས་བརྒྱད་ནས་བཀྲ་མི་ཤིས་པ་དང་གྲ་མི་འགྲིག་པ་མང་པོ་ཞིག་རྒྱུན་མི་འཆད་དུ་འབྱུང་། གནས་སྐབས་སུ་བློ་སྦྱོང་གི་ཉམས་ལེན་ཞིག་ཡོད་ན། ལྟས་ངན་གཡང་ལ་ཁུགས་ནས་གཡང་དུ་ལོན་པ་ཞིག་དང་། གང་ལྟར་རྐྱེན་ངན་གྲོགས་སུ་ཤར། ལྟས་ངན་གཡང་དུ་འགྲོ་བ་ཞིག་འབྱུང་བ་ཡོད། བློ་སྦྱོང་གི་ཉམས་ལེན་ཞིག་མེད་ན། ཆོས་པ་གང་ལ་གང་འཚམ་ཞིག་ཡིན་ན་ཡང་། འགག་ལ་ཐུག་པའི་ཚེ། ཐ་མལ་པའི་སྤུ་མདོག་སྟོན་པའི་ཉེན་ཁ་ཡོད། དེ་ཡན་ཆད་ཀྱིས་བདག་གཞན་མཉམ་བརྗེའི་སྒོ་ནས་བློ་སྦྱོང་བའི་བསྐྱར་བཤད་དེ་ཟིན་པ་ཡིན། དེ་ནས་སྤྱོད་པ་སྤྱི་ལ་བསླབ་པ་མན་ཆད་ལ་བསྐྱར་བཤད་བཞི་བཤད་མི་དགོས།

བསྐྱར་བཤད་བཞི་བཤད་མེད་པའི་བཤད་པ།

ཁྱད་པར་དུ་ཕར་ཕྱིན་མཐའ་མ་གཉིས་ལ་སློབ་ཚུལ་བཤད་པ།

དེ་ནས་ཁྱད་པར་དུ་ཕར་ཕྱིན་མཐའ་མ་གཉིས་ལ་སློབ་ཚུལ་བཤད་པ་ཞེས་པ་དེ་ལ། བསམ་གཏན་གྱི་ངོ་བོ་ཞི་གནས་ལ་བསླབ་ཚུལ་དང་། ཤེས་རབ་ཀྱི་ངོ་བོ་ལྷག་མཐོང་ལ་བསླབ་ཚུལ་ལོ། །

བསམ་གཏན་གྱི་ངོ་བོ་ཞི་གནས་ལ་བསླབ་ཚུལ།

དང་པོ་བསམ་གཏན་གྱི་ངོ་བོ་ཞི་གནས་ལ་བསླབ་ཚུལ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་ནི། སྔོན་འགྲོའི་རིམ་པ་སྤྱི་དང་། ཁྱད་པར་སྐྱེས་བུ་ཆུང་འབྲིང་གི་བསམ་པ་སྦྱོང་བ་དང་། ས་བཟང་ཞིང་གྲོགས་བཟང་བའི་ཡིད་མཐུན་གྱི་དབེན་པའི་གནས་སུ། ཚུལ་ཁྲིམས་རྣམ་པར་དག་པ་ལ་གནས་ནས། སྐྱེ་བོ་མང་པོ་དང་འགྲོགས་འདྲིས་ཧ་ཅང་ཆེ་བ་དང་། འདོད་པ་ལ་འདུན་པའི་རྣམ་རྟོག་རགས་པ་རྣམས་སྤངས་ཏེ། འདོད་ཆུང་ཆོག་ཤེས་ལ་གནས་ནས། ཞེས་པ་འདི་ནས་ཞི་གནས་སྒྲུབ་པའི་ཚོགས་བསྟེན་པ་ཞེས་པ་དེ་ཡིན། སྤྱིར་ཞི་གནས་ཞེས་པ་ཕྱི་ནང་ཐུན་མོང་བའི་ཡོན་ཏན་ཡིན་ན་ཡང་། ལམ་ཉམས་ལེན་བྱེད་པའི་སྐབས་སུ་སེམས་རྩེ་གཅིག་པའམ་བློ་རྩེ་གཅིག་པའི་ཏིང་ངེ་འཛིན་ཞིག་མེད་ན། ཉམས་ལེན་གང་འདྲ་ཞིག་བྱས་ཀྱང་ས་ཆོད་ཆེན་པོ་འབྱུང་མི་ཐུབ་པས་འདི་མེད་དུ་མི་རུང་བ་ཞིག་ཡིན།

མདོ་སྔགས་ཟུང་འབྲེལ་གྱི་ལམ་དང་ལྷག་པར་སྔགས་བླ་མེད་ཀྱི་ལམ་ལ་བརྟེན་ནས་ཉམས་ལེན་བྱེད་མཁན་ཞིག་ཡིན་ན། སྔོན་ལ་ཞི་གནས་མཚན་ཉིད་ཚང་བའི་ཏིང་ངེ་འཛིན་ནམ། ཡང་ན། སེམས་དམིགས་པ་ལ་རྩེ་གཅིག་ཏུ་གནས་པའི་གནས་ཆ་བརྟན་པོ་ཞིག་མེད་ན་ཉམས་ལེན་རྩ་བ་ནས་འབྱུང་མི་ཐུབ། དེའི་མཐུན་རྐྱེན་དུ་གནས་བཟང་བ་དང་། གྲོགས་བཟང་བ་དང་། གཙོ་ཆེ་ཤོས་འདུ་འཛིས་དབེན་པ་དང་། འདོད་ཆུང་ཆོག་ཤེས་དང་། ཚུལ་ཁྲིམས་དག་པོ་ཞིག་དགོས་པ་ཡིན། དེ་ལྟ་བུའི་ཞི་གནས་སྒོམ་སྟངས་ཀྱི་གནས་ཚུལ་ལ་སློབ་གཉེར་བརྒྱབ་ནས་སྒྲོ་འདོགས་ནང་ནས་ཆོད་པ་ཞིག་དགོས་པ་ཡིན། དེ་ནས། སྟན་བདེ་བ་ལ་ལུས་དྲང་པོར་བསྲང་། རྐང་པ་རྡོ་རྗེ་སྐྱིལ་ཀྲུང་དང་། ལག་པ་གཉིས་མཉམ་བཞག་གི་ཕྱག་རྒྱ་བཅས། རླུང་ཆམ་ལ་འབེབས་པ་སོགས་ཞི་གནས་སྒྲུབ་པའི་རྒྱུ་ཚོགས་བསྟེན་པ་སྔོན་དུ་བཏང་ནས། དངོས་གཞི་ལ། ཞི་གནས་སྒྲུབ་པའི་དམིགས་རྟེན་དུ་མ་ཞིག་གསུངས་ཀྱང་གཙོ་བོར་སངས་རྒྱས་རྗེས་སུ་དྲན་པའི་མཆོག་ཏུ་འགྱུར་བ་དང་། སྔགས་ཀྱི་ལྷའི་རྣལ་འབྱོར་སྒོམ་པའི་སྣོད་རུང་དུ་འགྱུར་བ་སོགས་དགོས་པ་དུ་མ་ཡོད་པས་ལྷའི་སྐུ་ལ་དམིགས་པ་ལེགས་ལ། ཞེས་དམིགས་རྟེན་དུ་རྡེའུ་ཤིང་སོགས་གང་འདྲ་ཞིག་བཟུང་ན་ཡང་། ཞི་གནས་འགྲུབ་པའི་རྐྱེན་བྱེད་པས་འགྲིགས་པ་ཡིན།

ཡིན་ན་ཡང་། དགོས་པ་ལྷག་པོ་ཡོད་པས་ང་རང་ཚོས་དེ་བཞིན་གཤེགས་པའི་སྐུ་ལ་དམིགས་ཏེ། དེ་ཡང་། སྔགས་དང་སྦྲེལ་ནས་ཉམས་ལེན་བྱེད་མཁན་ཞིག་ཡིན་ན། རང་ཉིད་དེ་བཞིན་གཤེགས་པའི་སྐུར་བསྐྱེད་ནས་བསམ་བློ་བཏང་ན་ཡག་པོ་ཡོད་གསུངས། དེ་ནས། དེའི་ཚུལ་ནི་སྤྱི་བོའི་བླ་མ་ལྷའི་ཐུགས་ཀ་ནས་འོད་ཟེར་སྡོམ་གྱི་བ་ཐག་ལྟ་བུའི་སྣེ་མོར། སྣ་ཚོགས་པད་མ་དང་ཟླ་བའི་གདན་ལ། རྒྱལ་བ་ཤཱཀྱ་ཐུབ་པ་སྐུ་མདོག་གསེར་བཙོ་མ་ལྟ་བུ། ཞེས་པ་ནས། རྡོ་རྗེ་སྐྱིལ་ཀྲུང་གིས་བཞུགས་པ། རྒྱ་སྲན་གྱི་འབྲུ་ཚད་ཙམ་ཞིག་སྤྲོས་ནས་རང་གི་ལྟེ་བའི་ཐད་ཀྱི་མདུན་གྱི་ནམ་མཁར་བཞུགས་པ་ལ་སེམས་རྩེ་གཅིག་ཏུ་དམིགས་ནས་བསྒོམ་པའམ། དམིགས་རྟེན་དུ་བཟུང་ནས་མདུན་དུ་གསལ་བཏབ་ནས་བསྒོམ་ན་འདི་ལྟར་སྒོམས་ཞེས་དང་། སྤྱི་བོའི་བླ་མ་ལྷ་ལས་བླ་མ་ལྷ་གཉིས་པ་ཞིག་མར་མེ་གཅིག་ལས་གཉིས་ཆད་ཀྱི་ཚུལ་དུ་བྱུང་ནས་རང་ལ་ཐིམ་པས། ཁ་སང་སེམས་བསྐྱེད་འབྲས་བུ་ལམ་བྱེད་ཀྱི་དམིགས་པ་ཇི་བཞིན་བྱས་ནས་རང་ཉིད་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་ཁར་སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ། རང་ཉིད་རྒྱལ་བ་ཤཱཀྱ་ཐུབ་པ། ཞེས་པ་ནས། སྐུ་མདོག་གསེར་བཙོ་མ་ལྟ་བུ། ཞལ་གཅིག་ཕྱག་གཉིས་པ། ས་གནོན་མཉམ་བཞག་གི་ཕྱག་རྒྱ་ཅན། རྡོ་རྗེ་སྐྱིལ་ཀྲུང་གིས་བཞུགས་པ། ནམ་མཁའི་འཇའ་ཚོན་ལྟ་བུ་སྣང་ལ་རང་བཞིན་མེད་པ་ལ་སེམས་རྩེ་གཅིག་ཏུ་དམིགས་ནས་བསྒོམ་པར་བྱའོ། །ཞེས་དམིགས་རྟེན་དེ་བཙལ། མཁྱེན་སོང་ངམ། རང་ཉིད་ལ་དབང་ཐོབ་མྱོང་མཁན་ཞིག་ཡིན་ན་རང་ཉིད་སྟོན་པ་ཐུབ་པའི་དབང་པོའི་སྐུར་བསྐྱེད་ནས་དེ་དམིགས་རྟེན་ལ་བཞག །

དེ་ཡང་། ཁ་སང་གོང་དུ་ཞུས་པ་བཞིན་རིགས་འགའ་ཞིག་གིས་མིག་བཙུམས་ན་བློ་ལ་འཆར་བདེ་བ་ཡོད་སྲིད་ཀྱང་། དང་པོ་ནས་མིག་གདངས་པ་གོམས་ན་རྗེས་སུ་མིག་སྔར་སྣ་ཚོགས་པ་ཤར་བ་རྣམས་མི་མཐོང་བ་ཞིག་དང་། རྙོག་གྲ་མི་འབྱུང་བ་ལ་ཕན་པས་དེ་དང་པོ་ནས་གོམས་ཐུབ་ན་ཡག་པོ་ཡོད། དེ་མིན་པར་མིག་བཙུམས་འདུག་པ་ཞིག་ལང་ལ་ཤོར་ན། གཞུག་ནས་མིག་གདངས་པ་དང་དམིགས་པ་མི་གསལ་བའི་སྐྱོན་འབྱུང་བཞིན་ཡོད། གཙོ་བོ་ཏིང་ངེ་འཛིན་ཅེས་པ་འདི་ཡིད་ངོ་ལ་སྒྲུབ་ཀྱི་ཡོད་པ་ལས་དབང་ཤེས་ཀྱི་ངོ་ལ་སྒྲུབ་ཀྱི་མེད་པས། ཡིད་ངོ་ལ་སྐབས་སུ་བབས་པའི་དམིགས་པ་གསལ་པོ་ཞིག་ཤར་ནས་དེ་ལ་རྩེ་གཅིག་ཏུ་གནས་པའི་གནས་ཆ་ཞིག་གོམས་ན། རིམ་གྱིས་དབང་པོའི་ཤེས་པའི་དེ་མ་ཐག་རྐྱེན་ཉམས་ནས་དེ་ཙམ་གྱིས་ནུས་པ་མེད་མཁན་ཞིག་ཏུ་འགྱུར་བ་ཡོད།

དེ་ལྟར་ཡིད་ངོ་ལ་ལྷ་སྐུའི་རྣམ་པ་གསལ་ནས་ཡོད་པ་དེ་ལ་སེམས་རྩེ་གཅིག་ཏུ་འཇོག་པའི་ཐབས་ཤེས་བྱེད་དགོས། དེ་ནས། དེའི་ཚེ་སེར་པོ་སྒོམ་འདོད་པ་ལ་དམར་པོ་སོགས་འཆར་བ་དང་། བཞུགས་པའི་རྣམ་པ་སྒོམ་འདོད་པ་ལ་བཞེངས་པའི་རྣམ་པར་འཆར་བ། ཞེས་པ་ནས། བློ་དེའི་རྒྱུན་སྐྱོང་བ་ནི་ལས་དང་པོ་བས་སེམས་གནས་སྒྲུབ་པའི་ཐབས་དམ་པའོ། །ཞེས་གསུངས་ཏེ། དང་པོ་ནས་སེམས་ཤུགས་ཆེན་པོ་ཞིག་བསྐྱེད་ནས་ངས་སྐར་མ་བཅུ་བཅོ་ལྔ་ལྟ་བུའི་ཐུན་ཐུང་ཐུང་ཞིག་གི་རིང་ལ། བྱིང་རྒོད་ཀྱི་སྐྱོན་གྱིས་མ་བསླད་པར་ཏིང་ངེ་འཛིན་སྐྱོན་མེད་བྱིང་རྒོད་ཀྱི་བར་ཆད་ཀྱི་དབང་དུ་མི་གཏོང་བར། སེམས་དྭངས་གྲུང་གྲུང་ཞིག་གི་ཐོག་ནས་དམིགས་རྟེན་མ་ཤོར་བར་སྐྱོན་མེད་པའི་ཡག་པོ་ཞིག་བསྒོམ་རྒྱུ་ཡིན་བསམ་པའི་སེམས་ཤུགས་ཆེན་པོ་བསྐྱེད། དེ་ནས་དམིགས་རྟེན་ལ་རྩེ་གཅིག་ཏུ་གཏད་པ་དེ་ཉིད་བློའི་ཡུལ་དུ་མི་བརྗེད་པར་དྲན་ཙམ་དྲན་ཙམ་བྱས་ཏེ་བློ་དེའི་རྒྱུན་སྐྱོང་བ་འདི་ནི་གནད་ཀྱི་དམ་པ་ཡིན་གསུངས།

དེ་ནས། མདོར་ན། ཏིང་ངེ་འཛིན་རྣམ་པར་དག་པ་ཞིག་སྒོམ་ན། ཞེས་པ་འདིས་འདི་གསུངས་སྙམ། སེམས་དམིགས་རྟེན་ལ་གནས་ནས་ཁྲ་ལམ་མེ་ཞིག་འཆར་བའི་ཚེ་དེ་གའི་ངང་ལ་སེམས་ཞི་ལྷོད་དང་སེམས་བག་ལྷོད་བྱས་ནས་བསྡད་ན། བྱིང་བ་འབྱུང་བའི་ཉེན་ཁ་དང་། ཡར་རྒྱས་མི་འགྲོ་བའི་ཉེན་ཁ་ཡོད་གསུངས། དེའི་ཕྱིར། གྲུང་རིག་རིག་གི་ཐོག་ནས་སེམས་དམིགས་རྟེན་ལ་ཞུགས་པ་བཞིན་སེམས་ཨ་གསར་བྱས་ནས་འདུག་དགོས། དེ་བྱུང་ན་རིམ་པས་རིམ་པས་སེམས་ཀྱི་གསལ་ངར་ཤུགས་ཆེ་རུ་ཆེ་རུ་འགྲོ་བ་ཡོད།

དང་པོར་དམིགས་རྟེན་རྙེད་པའི་མཚམས་སུ་དེའི་ཐོག་ལ་ལྷན་ནེར་ངལ་གསོ་བརྒྱབ་པ་ལྟ་བུའི་སེམས་ཀྱི་ཤུགས་མར་ཡལ་ནས་ལྷོད་ཤིག་ཤིག་བསྡད་པ་ཡིན་ན། གང་འཚམ་ཞིག་ནས་ཡར་རྒྱས་སུ་འགྲོ་བ་མེད་ཅིང་། ཁོའི་དམིགས་པ་འདྲ་ཞིག་གསལ་ནི་གསལ་བཞིན་ཡོད་ཀྱང་། དེ་ཙམ་གྱིས་སྐྱེད་མི་ཐོན་པར་འགྱུར་བའི་ཉེན་ཁ་ཡོད་གསུངས། མདོར་ན། ཏིང་ངེ་འཛིན་རྣམ་པར་དག་པ་ཞིག་སྒོམ་ན། ཞེས་དང་། དེ་ནས། བསྟེན་པའི་རྒྱུ་ལས་བྱུང་བ་འོ། །ཞེས་གསུངས་པ་ལྟར། ཉེས་པ་ལྔ་སྤོང་བའི་གཉེན་པོ་འདུ་བྱེད་བརྒྱད་བསྟེན་པའི་སྒོ་ནས་བསྒྲུབ་དགོས་ཏེ། ཞེས་པ་ནས། ཏིང་ངེ་འཛིན་ལ་བརྩོན་པའི་ཚེ་གདམས་ངག་ཅེས་པའི་གདམས་ངག་སྟེ་འདིར་དམིགས་རྟེན་ཡིན་ཞིང་། དམིགས་རྟེན་བརྗེད་པ་ཉེས་པ་ཡིན་པས་དེའི་གཉེན་པོ་དྲན་པ་སྟེ། ཞེས་པ་ནས། ཏིང་ངེ་འཛིན་ལ་མཉམ་པར་བཞག་པའི་ཚེ་བྱིང་རྒོད་གཉིས་ཉེས་པ་ཡིན་པས་དེའི་གཉེན་པོ་ཤེས་བཞིན་ཏེ། ཞེས་བྱིང་རྒོད་བྱུང་མ་བྱུང་རིག་པར་བྱེད་མཁན་གྱི་ཤེས་བཞིན་གྱིས་གཉེན་པོ་བསྟེན་དགོས་གསུངས། དེ་ཡང་ཤེས་བཞིན་གྱིས་བྱིང་རྒོད་འབྱུང་མི་འབྱུང་ལེགས་པར་བརྟགས་པས། བློ་རབ་ཀྱིས་བྱིང་རྒོད་འབྱུང་བའི་འགོ་རྩོམ་པ་ན་དེ་ཤེས་ནས་སྤོང་ནུས་ལ། ཞེས་བྱིང་རྒོད་ཀྱི་ཉེས་པ་མ་བྱུང་གོང་ནས་སེམས་ཅུང་ཟད་ལྷོད་ཤིག་ཤིག་བྱས་ཏེ་བྱིང་བ་འབྱུང་བའི་ཉེན་ཁ་འགོ་འཛུགས་པའི་སྐབས་ནས་ཤེས་བཞིན་གྱིས་རིག་ཐུབ་པ་ཞིག་བྱེད་དགོས།

ཡང་། སེམས་འཕང་མཐོ་དྲགས་ནས་འཕྲོ་རྒོད་འབྱུང་བའི་ཉེན་ཁ་ཡོད་པའི་སྐབས་ནས་ཤེས་ཐུབ་པ་ཞིག་བྱུང་ན་ཤེས་བཞིན་སྤྱང་ཤོས་དེ་ཡིན། དེ་ལྟ་བུའི་ཤེས་བཞིན་སྤྱང་ཤོས་དེ་བྱུང་ན་ཉེས་པས་མ་གོས་གོང་ནས་ཉེས་པ་འབྱུང་བའི་ཉེན་ཁ་རིག་ཐུབ་པའི་ཤེས་བཞིན་ཞིག་བྱུང་བ་ཡིན་པས། ཏིང་ངེ་འཛིན་སྐྱོན་མེད་འབྱུང་བའི་རེ་བ་ཆེན་པོ་ཡོད། དེ་ལྟ་བུ་མ་བྱུང་ན་ཡང་འབྲིང་གིས་བྱིང་རྒོད་བྱུང་མ་ཐག་ངོ་ཤེས་པར་བྱེད་པ་དང་། ཐ་མས་ཀྱང་བྱིང་རྒོད་བྱུང་ནས་རིང་པོ་མ་ལོན་པར་ཤེས་ནས་སྤོང་དགོས་སོ། །འོ་ན། རྨུགས་པ་དང་བྱིང་རྒོད་གཉིས་ཀྱི་ཁྱད་པར་ཇི་ལྟ་བུ་ཞེ་ན། ཞེས་པ་ནས། དྭངས་ཆ་དང་གསལ་ཆ་ཡོད་ཀྱང་དམིགས་རྟེན་ངེས་པའི་ངེས་ཤེས་དམ་སྦྲིང་ངེ་བ་ལས་ཅུང་ཟད་ཞན་དུ་སོང་བ་ནི་བྱིང་བ་ཕྲ་མོ་ཡིན་ལ། བྱིང་བ་བྱུང་བ་དེ་སེམས་འཕང་དམའ་དྲགས་པའམ་སེམས་ལྷོད་དྲགས་ནས་བྱུང་བ་ཡིན་ཞིང་། མི་ལ་མཚོན་ན་སེམས་ལ་ཉོབ་ཐིབས་སེ་བ་བྱུང་བའི་རྐྱེན་བྱས་ནས་བྱིང་བ་འབྱུང་བ་ཡིན་པས། དེ་ལ་སེམས་འཕང་མཐོ་རུ་གཏོང་བ་དང་སེམས་གྲུང་དུ་གཏོང་བ་དང་། སེམས་གསལ་རིག་རིག་བཟོ་དགོས་པ་ཡིན། དེ་འབྱུང་བ་ལ་རང་ཉིད་དགའ་སའི་གནས་ལ་བསམ་བློ་བཏང་ན་སེམས་གྲུང་རིག་རིག་ཏུ་འགྱུར། དེའི་ཕྱིར། དེ་དག་གི་གཉེན་པོར་དཀོན་མཆོག་གསུམ་གྱི་ཡོན་ཏན་སེམས་པ་དང་། སྣང་བའི་མཚན་མ་ཡིད་ལ་བྱེད་པ་དང་། རླུང་སེམས་ནམ་མཁའ་དང་བསྲེ་བའི་གདམས་ངག་རྣམས་བྱའོ། །ཞེས་བྱིང་ན་ཕཊ་ཀྱིས་བསང་བ་ཞེས་པ་དེ་དག་གསུང་གིན་ཡོད་པར་སྣང་། དེ་ནས། སེམས་དམིགས་རྟེན་ལ་གཡོ་མེད་དུ་མི་གནས་པར་ཅུང་ཟད་འཕྲོ་བ་ནི་རྒོད་པ་ཕྲ་མོ་ཡིན་ལ། དེའི་གཉེན་པོར་དྲན་ཤེས་བསྟེན་ནས་བསྒོམ་པར་བྱའོ། །དྲན་ཤེས་བསྟེན་ཀྱང་མི་གནས་པར་ཆགས་ཡུལ་རྣམས་ལ་འཕྲོ་བ་ནི་རྒོད་པ་རགས་པ་ཡིན་ལ། དེའི་གཉེན་པོར་མི་རྟག་པ་དང་། ཞེས་འཕྲོ་རྒོད་བྱུང་བ་ནི་སེམས་གྲུང་དྲགས་ནས་སེམས་ཕྱི་ལོགས་སུ་འཕྲོས་པ་ཡིན་པས་དེ་ལ་སེམས་ནང་དུ་བསྡུ་དགོས།

སེམས་ནང་དུ་བསྡུས་ན་སེམས་ཅུང་ཙམ་འཕང་དམའ་རུ་འགྲོ་བ་ཡིན་པས་དེའི་གཉེན་པོར་མི་རྟག་པ་དང་། ངན་སོང་གསུམ་དང་། འཁོར་བའི་སྡུག་བསྔལ་བསྒོམ་པ་དང་། ཡང་ན། རྒོད་པ་བཙན་ཐབས་སུ་གཅོད་པའི་གདམས་ངག་རྣམས་བྱའོ། །ཞེས་པ་ནས། རྒོད་ཤས་ཆེ་བས་གནས་ཆ་རྙེད་དཀའ་ལ། ཆེར་མ་བསྒྲིམས་པར་གློད་ན་གནས་ཆ་ཡོད་ཀྱང་བྱིང་ཤས་ཆེ་ཞིང་གསལ་ཆ་རྙེད་དཀའ་བས། ཞེས་རང་རང་གི་ལུས་ཀྱི་རྩ་ཡི་འགྲོ་སྟངས་དང་། ཁམས་ཀྱི་འགྲོ་སྟངས་དང་། ལོ་རྒན་གཞོན་སོགས་ཀྱི་གནས་ཚུལ་མང་པོ་ཞིག་དང་། རང་རང་གི་གཤིས་ཀའི་ཐོག་ནས་བྱིང་རྒོད་གང་འདྲ་ཞིག་འབྱུང་གིན་ཡོད་མེད་ཤེས་པར་བྱས་ནས། སེམས་གྲིམ་ལྷོད་རན་པོ་ཞིག་རང་གི་ཁམས་དང་བསྟུན་པའི་ཐོག་ནས་ཉམས་ལེན་བྱེད་དགོས་གསུངས།

དེས་ན་རང་ཉམས་ལ་དཔགས་ཏེ་རིག་པ་འཕང་འདི་ཙམ་ཞིག་བསྟོད་ན་རྒོད་པ་སྐྱེ་བར་འདུག་སྙམ་པ་ལས་ཅུང་ཟད་གློད། ཅེས་པ་ནས། གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ནོ། །

གཉིས་པ་ཐུན་མཚམས་སུ་ཡང་ཞི་གནས་ཀྱི་རྣམ་གཞག་སྟོན་པའི་གསུང་རབ་དགོངས་འགྲེལ་དང་བཅས་པར་བལྟ་བ་སོགས་ནི་སྔར་བཞིན་ནོ། །ཞེས་གསུངས་ཏེ། ཡང་སྐབས་རེར། ལམ་རིམ་ཆུང་ངུའི་ནང་དུའང་གསུངས་ཡོད་ལ། དགེ་ལྡན་ཕྱག་རྒྱ་ཆེན་མོའི་ཕྱག་ཆེན་སྒོམ་པའི་གནས་སྐབས་སུ་སེམས་ལ་དམིགས་པའི་ཞི་གནས་བསྒྲུབ་ཚུལ་གསུངས་པ་བཞིན། དམིགས་རྟེན་སེམས་བཙལ་ནས་དེའི་ཐོག་ནས་བསྒོམ་པ་ཡིན་ན་མ་འོངས་པ་ལ་གསང་སྔགས་བླ་མེད་ཀྱི་ཆོས་སྐོར་ཉམས་ལེན་བྱེད་པའི་སྐབས་སུ་ཕྲ་བའི་རླུང་སེམས་ལ་གནད་དུ་བསྣུན་པ་ཉམས་ལེན་གྱི་གཙོ་བོ་ཡིན་པས། ད་ལྟ་ནས་དམིགས་རྟེན་སེམས་བཙལ་ནས་དེའི་ཐོག་ནས་སྒོམ་པ་ཡིན་ན་དེ་ལ་དམིགས་བསལ་གྱི་དགོས་པ་ཡོད།

ཤེས་རབ་ཀྱི་ངོ་བོ་ལྷག་མཐོང་ལ་བསླབ་ཚུལ།

ཤེས་རབ་ཀྱི་ངོ་བོ་ལྷག་མཐོང་ལ་བསླབ་ཚུལ། གཉིས་པ་ཤེས་རབ་ཀྱི་ངོ་བོ་ལྷག་མཐོང་ལ་བསླབ་ཚུལ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ་སྦྱོར་དངོས་མཇུག་གསུམ་ལས། དང་པོ་ནི། ཞི་གནས་ཀྱི་སྐབས་སུ་བཤད་པ་དང་འདྲ་ལ། ཞེས་པ་ནས། བསག་སྦྱང་ལ་འབད་པ་སོགས་གསུམ་བསྒྲིལ་དུ་བྱེད་པ་ནི་ལྟ་བ་རྟོགས་པའི་སྔོན་འགྲོར་མེད་མི་རུང་ཡིན་ནོ། །
ཞེས་པ་འདིའི་སྐབས་སུ་བླ་མ་འཇམ་པའི་དབྱངས་ལ་བསྟེན་ནས། སྐུ་བཞིའི་བདག་ཉིད་བླ་མ་ལྷག་པའི་ལྷ། །བླ་མ་འཇམ་པའི་དབྱངས་ལ་གསོལ་བ་འདེབས། །ཞེས་བསྒྱུར་དགོས་པ་ཡིན།

དེ་ནས། གཉིས་པ་དངོས་གཞི་ལ་གཉིས། གང་ཟག་གི་བདག་མེད་གཏན་ལ་ཕབ་ནས་སྒོམ་པའི་ཚུལ་དང་། ཆོས་ཀྱི་བདག་མེད་གཏན་ལ་ཕབ་ནས་སྒོམ་པའི་ཚུལ་ལོ། །ཞེས་བདག་འཛིན་གྱི་སྐྱེ་རིམ་བཤད་ན་ཆོས་ཀྱི་བདག་འཛིན་གྱིས་གཞི་བྱས་ནས་གང་ཟག་གི་བདག་འཛིན་སྐྱེ་དགོས་པ་ཡིན། བདག་མེད་གཉིས་ཀྱི་རྟོགས་རིམ་བཤད་པའི་ཚེ་ཁྱད་གཞི་ཆོས་ཅན་གྱི་གནད་ཀྱིས་ཐོག་མར་གང་ཟག་གི་བདག་མེད་བསྒོམས་ན་སྟོང་པ་ཅུང་ཙམ་འཆར་སླ་བ་ཡིན་པས། དེ་ལྟ་བུའི་ཐོག་ནས་ཐོག་མར་གང་ཟག་གི་བདག་མེད་གཏན་ལ་འབེབས་པ་ཞེས་གསུངས།

གང་ཟག་གི་བདག་མེད་གཏན་ལ་ཕབ་ནས་སྒོམ་པའི་ཚུལ།

དེ་ཡང་། དང་པོ་ནི། རྒྱལ་བའི་གསུང་རབ་རྣམས་ལས། བདག་མེད་གཏན་ལ་འབེབས་པའི་རིགས་པའི་རྣམ་གྲངས་མཐའ་ཡས་པ་ཞིག་གསུངས་ཀྱང་། ལས་དང་པོ་བ་རྣམས་ཀྱིས་གནད་བཞིའི་སྒོ་ནས་གཏན་ལ་ཕབ་ན་འཆར་སླ་བས། དེའི་ཚུལ་ནི། ཞེས་གཙོ་བོ་ཀླུ་སྒྲུབ་ཀྱི་རིན་ཆེན་ཕྲེང་བ་ལས། སྐྱེས་བུ་ས་མིན་ཆུ་མ་ཡིན། །མེ་མིན་རླུང་མིན་ནམ་མཁའ་མིན། །རྣམ་ཤེས་མ་ཡིན་ཀུན་མིན་ན། །དེ་ལས་གཞན་དོན་སྐྱེས་བུ་གང་། །སྐྱེས་བུ་ཁམས་དྲུག་འདུས་པའི་ཕྱིར། །ཡང་དག་མ་ཡིན། ཞེས་ཇི་སྐད་གསུངས་པ་བཞིན། སྐྱེས་བུ་ཞེས་པ་འདི་ང་རང་ཚོས་ང་དང་ང་ཞེས། དཔེར་ན། རང་རང་སོ་སོའི་ང་དེ་རང་ཉིད་ཡོད་སའི་གདན་དེའི་སྟེང་དུ་ཡོད་ཐག་ཆོད་ཡིན་མོད། ང་འདི་ན་ཡོད་བསམས་ནས་དྲན་པའི་ང་ཡོད་སའི་ས་ཕྱོགས་སུ། ང་ཡི་ལུས་སེམས་ཚོགས་པའི་སྟེང་ནས་གང་དུ་ཡོད་མེད་བཙལ་ན་ང་རྩ་བ་ཉིད་ནས་རྙེད་རྒྱུ་མེད་པ་ཞིག་ཡིན། སྐྱེས་བུ་རང་གི་འབྱུང་བ་ས་ཁམས་དང་། མེ་ཁམས་དང་། རླུང་ཁམས་དང་། ཆུའི་ཁམས་དང་། ནམ་མཁའི་ཁམས་དང་། རྣམ་ཤེས་ཀྱི་ཁམས་སོགས་རེ་རེ་ནས་བཙལ་ན། གང་ཟག་གི་མཚན་གཞི་འཇོག་རྒྱུ་མི་རྙེད་ཅིང་། དེ་དག་གི་རྒྱུན་གྱི་སྟེང་ནས་ཀྱང་གང་ཟག་རྙེད་རྒྱུ་མེད་ལ། དེ་དག་ཚོགས་པའི་སྟེང་ནས་ཀྱང་གང་ཟག་གི་མཚན་གཞི་རྙེད་རྒྱུ་མེད་པ་ནི། སྐྱེས་བུ་ཁམས་དྲུག་འདུས་པའི་ཕྱིར། །ཞེས་གསུངས་པ་བཞིན། ཁམས་དྲུག་འདུས་པའི་སྟེང་ནས་བཏགས་ཙམ་ཞིག་མ་གཏོགས་འཇོག་རྒྱུ་མེད་པར་གྱུར་པ་ཡིན། མིང་གི་དབང་གིས་ཡོད་ཙམ་གྱི་གང་ཟག་ཅིག་མ་གཏོགས་རང་གི་ངོ་བོའི་སྒོ་ནས་གྲུབ་པ་མེད་པ་དེ་ལྟ་བུའི་ཡིན་ཚུལ་དཔྱད་པ་བྱས་ནས་གཏན་ལ་འབེབས་དགོས་པ་ཡིན་པས། དེ་ལ་མན་ངག་གི་གནད་བཞིས་དཔྱད་པ་བྱེད་ལུགས་གསུངས།

ཐོག་མར་དགག་བྱ་ངེས་པའི་གནད་ནི། རང་ཅག་རྣམས་གཉིད་འཐུག་པོ་ལོག་བཞིན་པའི་གནས་སྐབས་ཚུན་ཆད་དུ། ཞེས་པ་ནས། གཞན་ཞིག་གིས་ཁྱོད་ཀྱིས་ཉེས་པ་འདི་དང་འདི་ལྟ་བུ་ཞིག་བྱས་སོ་ཞེས་བསྙོན་བཙུགས་པ་ན། ཞེས་པ་འདི་ལྟ་བུའི་སྐབས་སུ་ངར་འཛིན་ལྷན་སྐྱེས་གསལ་པོ་ཞིག་དང་ཤུགས་ཆེན་པོ་ཞིག་འབྱུང་གི་ཡོད་པར་སྣང་། ཆགས་སྡང་གི་བློ་ཤུགས་ཆེན་པོ་སྐྱེས་པའི་ཚེ་ང་ཟེར་བ་དང་། ངས་འདོད་ཟེར་བ་དང་། ངའི་དགྲ་ཟེར་བ་ལ་སོགས་པའི་གནས་སྐབས་སུ་ང་རང་བཞིན་གྱིས་གྲུབ་པར་སྣང་ཚུལ་དང་། སྣང་བ་ལྟར་དུ་ཞེན་པའི་ཞེན་ཚུལ་ཞིག་དེའི་གནས་སྐབས་སུ་གསལ་པོར་འབྱུང་གི་ཡོད་པ་འདྲ། དེའི་ཕྱིར། ངས་ཉེས་པ་འདི་ལྟ་བུ་མ་བྱས་པ་ལ་བསྙོན་འདི་འདྲ་བ་ཞིག་འཛུགས་པ། ཞེས་པ་ནས། དང་པོ་ནས་ཚུགས་ཐུབ་ཏུ་གྲུབ་པའི་ང་ཞིག་ཡོད་པར་འཛིན་པ་ནི། ངར་འཛིན་ལྷན་སྐྱེས་ཀྱིས་ངའི་འཛིན་ཚུལ་ཡིན་ལ། ཞེས་ང་དང་ང་ཞེས་ང་ཡི་ལུས་དང་སེམས་གཉིས་ཀྱིས་མཚོན་པའི་དབང་བསྒྱུར་བྱ་དང་། ལོངས་སྤྱད་བྱ་དེ་ལ་དབང་སྒྱུར་མཁན་གྱི་ང་ཞེས་པ་ཞིག་ལུས་སེམས་གཉིས་ཇི་བཞིན་དེའི་སྐབས་སུ་ལིང་ངེ་བ་ཞིག་ཡོད་ཤག་ཤག་ཅིག་བློ་ལ་ཤར།

དེ་བཞིན་ཆགས་སྡང་གི་བློ་སྐྱེས་པའི་ཚེ། ང་ཞེས་ཕུང་པོ་ལ་དབང་སྒྱུར་མཁན་གྱི་ང་ལིང་ངེ་བ་ཞིག་བློ་ལ་སྣང་ཞིང་སྣང་བ་ལྟར་དུ་ཞེན་པ་ཡིན་པས། དེ་ལྟ་བུའི་ངར་འཛིན་ལྷན་སྐྱེས་ཀྱིས་ང་ཡི་འཛིན་ཚུལ་དེ་གསལ་པོའམ་མྱོང་ཐོག་ནས་ངོ་འཕྲོད་པ་ཞིག་དགོས་གསུངས། སྔོན་ལ་ང་རང་ཚོས་རྣམ་བདུན་གྱི་རིགས་པ་སོགས་ཀྱི་ཐོག་ནས་བཏགས་དོན་བཙལ་བ་ཡིན་ན། བརྟེན་ནས་བཏགས་ཙམ་ཞིག་འཇོག་པ་མ་གཏོགས་གཞན་འགྲོ་ས་གཏན་ནས་མེད་པ་བློ་ལ་ཅུང་ཙམ་འཆར་ཐུབ་པ་བྱས། བརྟེན་ནས་བཏགས་ཙམ་ཞིག་མ་གཏོགས་དོན་དངོས་འགྲོ་ས་གང་ཡང་མེད་བསམ་པའི་གོ་བ་ཕྲན་བུ་ཞིག་ཤར་བའི་ཚེ། གཞི་ནས་ང་རང་ཚོའི་བློ་ལྷན་སྐྱེས་འདི་ལ་འཆར་སྣང་གང་འདྲ་ཞིག་ཡོད་མེད་དང་། ཆགས་སྡང་གི་བློ་སྐྱེས་པའི་ཚེ་ཞེན་སྟངས་གང་འདྲ་ཞིག་ཡིན་མིན་དང་། རང་གི་མྱོང་བ་ལ་གང་འདྲ་ཞིག་འཆར་གྱིན་ཡོད་མེད་སོགས་ལ་ཚུར་བསམ་བློ་བཏང་། ཡང་། རང་གི་བློ་ལ་ཤར་བ་ཇི་བཞིན་ཡོད་ན་བཏགས་དོན་བཙལ་བའི་ཚེ་རྙེད་དགོས་ཚོད་ཡིན་མོད། བཏགས་དོན་བཙལ་ན་རྙེད་རྒྱུ་གང་ཡང་མེད་བསམས་ནས་ཕར་བསམ་བློ་བཏང་། དེ་ལྟར་དེ་གཉིས་ཕར་རོགས་ཚུར་རོགས་ལྟ་བུ་བྱས་ན་གང་འཚམ་ཞིག་ནས་ངར་འཛིན་ལྷན་སྐྱེས་ཀྱི་འཛིན་ཚུལ་གསལ་དུ་གསལ་དུ་འགྲོ་བའི་རེ་བ་ཡོད་བསམ། དེའི་ཕྱིར། དེའི་འཛིན་སྟངས་ཀྱི་ཡུལ་གྱི་ང་དེ་འགོག་རྒྱུའི་དགག་བྱ་ཡིན་པས། གཞན་གྱིས་བཤད་པའི་གོ་བ་དང་ཚིག་སྤྱི་ཙམ་མ་ཡིན་པར་རང་གི་རྒྱུད་སྟེང་དུ་ཚུལ་དེ་ཉིད་རྗེན་ཆེར་གྱིས་ངེས་པར་བྱ་སྟེ། དེ་ནི་གནད་དང་པོ་དགག་བྱའི་སྣང་ཚུལ་ངེས་པའི་གནད་དོ། །གཉིས་པ་ཁྱབ་པ་ངེས་པའི་གནད་ནི། ངའོ་སྙམ་དུ་སྙིང་གི་དཀྱིལ་དུ་དམ་སྦྲིང་སྦྲིང་དུ་འཛིན་པའི་བློ་དེས་བཟུང་བའི་ང་དེ། རང་གི་ཕུང་པོ་ལྔའི་སྟེང་ན་ཡོད་ན། ཞེས་ཇི་ལྟར་བཟུང་བ་ལྟར་གྱི་ང་དེ་ལྟ་བུ་ཞིག་ཡོད་ན། ཡང་ན། གདགས་གཞིའི་ཕུང་པོ་ལྔ་དང་གཅིག་ཏུ་ཡོད་དགོས།

ཡང་ན། ཐ་དད་དུ་ཡོད་དགོས། ཡོད་ཚུལ་གཉིས་པོ་དེ་ལས་མ་འདས་པ་ཡིན་ཞེས། ང་དེ་ཕུང་པོ་ལྔ་དང་གཅིག་ཏུ་ཡོད་དམ་ཐ་དད་དུ་ཡོད། ཡོད་ཚུལ་དེ་གཉིས་ལས་གཞན་པའི་ཡོད་ཚུལ་ཕུང་གསུམ་པ་གཏན་མི་སྲིད་དེ། ཆོས་གང་དང་གང་ཡིན་ན་ཡང་གཅིག་གི་རྣམ་པར་ཡོད་དགོས། ཡང་ན་དུ་མའི་རྣམ་པར་ཡོད་དགོས་ལ། ཡོད་ཚུལ་དེ་གཉིས་ལས་གཞན་པའི་ཡོད་ཚུལ་ཕུང་གསུམ་པ་གཏན་མི་སྲིད་སྙམ་དུ་ཐག་གཅད་པར་བྱའོ། །ཞེས་གསུངས་ཏེ། གཅིག་ཐ་དད་དངོས་འགལ་ཡིན་ཞིང་། ཕུང་གསུམ་པ་གཞན་སྤྱིར་ཤེས་བྱ་ལ་མི་སྲིད་པས། ཇི་ལྟར་སྣང་བ་བཞིན་ང་དེ་ལྟ་བུ་ཞིག་ཡོད་ན། ཡང་ན། ཕུང་པོ་ལྔ་དང་གཅིག་ཏུ་ཡོད་དགོས། ཡང་ན། ཐ་དད་དུ་ཡོད་དགོས། དེ་གཉིས་མ་གཏོགས་འགྲོ་ས་མེད་ཅེས་ཁྱབ་པ་ངེས་པའི་གནད་ལ་བསམ་བློ་གཏོང་དགོས། དེ་ནས། གསུམ་པ་བདེན་པའི་གཅིག་བྲལ་ངེས་པའི་གནད་ནི། དེ་ལྟར་བཟུང་བའི་ང་དེ་ཕུང་པོ་ལྔ་དང་གཅིག་ཏུ་ཡོད་དོ་སྙམ་ན། ཞེས་པ་ནས། ཕུང་པོ་ལྔ་སྐྱེ་འཇིག་བྱེད་པ་བཞིན་དུ་བློ་དེས་བཟུང་བ་ལྟར་གྱི་ཚུགས་ཐུབ་ཏུ་གྲུབ་པའི་ང་དེ་ཡང་སྐྱེ་འཇིག་བྱེད་པར་འགྱུར་ལ། རྩ་བ་ཤེས་རབ་ལས། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །ཞེས་པ་དེ་ཡིན། དེ་ལྟར་ན་སྐྱེ་འཇིག་བྱེད་པའི་ང་དེའི་སྐད་ཅིག་སྔ་ཕྱི་རྣམས་གཅིག་ཏུ་གྲུབ་བམ་ཐ་དད་དུ་གྲུབ། གཅིག་ཏུ་གྲུབ་ན། ཞེས་པ་ནས། ཕུང་པོ་ལྔ་ངའམ་བདག་གིས་ཉེ་བར་བླང་བྱ་མ་ཡིན་པ་སོགས་ཀྱི་ཉེས་པ་དུ་མ་ཡོད་པས། དེ་ལྟར་བཟུང་བའི་ང་དེ་ཕུང་པོ་ལྔ་དང་གཅིག་ཏུ་མ་གྲུབ་པར་བསམ་མོ། །

བཞི་པ་བདེན་པའི་དུ་བྲལ་ངེས་པའི་གནད་ནི། དེ་ལྟར་བཟུང་བའི་ང་དེ་ཕུང་པོ་ལྔའི་སྟེང་དུ་གཅིག་ཏུ་མ་གྲུབ་ཀྱང་། ཕུང་པོ་ལྔའི་སྟེང་དུ་ཐ་དད་དུ་གྲུབ་བོ་སྙམ་ན། ཞེས་པ་ནས། དེ་ལྟར་གནད་བཞིའི་དཔྱད་པ་བྱས་པ་ལ་བརྟེན་ནས་ངར་འཛིན་ལྷན་སྐྱེས་ཀྱིས་བཟུང་བ་ལྟར་གྱི་ང་མེད་པར་ངེས་པ་ན། ངེས་ཤེས་དེ་ཉིད་ཀྱི་རྒྱུན་བྱིང་རྒོད་དང་བྲལ་བར་རྩེ་གཅིག་ཏུ་བསྐྱང་བར་བྱའོ། །ཞེས་གསུངས་པ་ལྟར། བཏགས་དོན་བཙལ་ནས་རྙེད་རྒྱུ་མེད་པ་ཞིག་བློ་ལ་ཤར་བའི་ཚེ། ང་རང་ཚོའི་བློ་ལྷན་སྐྱེས་འདི་ལ་བཏགས་དོན་བཙལ་ན་རྙེད་རྒྱུ་ཡོད་པ་ལྟར། ང་ལིང་ངེ་བ་ཞིག་བློ་ལ་ཤར་བ་དེ་ངོ་ཆ་ཞིག་འཕྲོད། བློ་ལ་ཇི་ལྟར་སྣང་ཞིང་ཞེན་པ་ལྟར་གྱི་ང་ཞིག་ཡོད་ན། བཏགས་དོན་བཙལ་བའི་ཚེ་ཇེ་གསལ་ཇེ་གསལ་དུ་འགྲོ་དགོས་པ་ལས། དེ་ལྟར་མིན་པ་ལ་ཡང་ཡང་བསམ་བློ་བཏང་ན། གང་འཚམ་ཞིག་ནས་ནམ་རྒྱུན་ང་རང་ཚོའི་བློའི་ཞེ་ཕུགས་ལ་ང་ཞེས་འཇུ་ས་འཆང་ས་ཡོད་པའི་ལིང་ངེ་བ་ཞིག་ཡོད་ཤག་ཤག་བྱེད་པ་དེ་དོན་དངོས་སུ་མི་འདུག་བསམ་པ་ཞིག་བློ་ལ་ཤར་བ་ཡོད།

དབུ་མ་དགོངས་པ་རབ་གསལ་ལས། ང་དེ་ནི་རྟོག་པས་ཕུང་པོ་ལ་བརྟེན་ནས་བཞག་པ་ཙམ་ཡིན་གྱི། རང་གི་ངོ་བོས་གྲུབ་པ་མེད་དོ། །ཞེས་གསུངས་པ་ལྟར་བརྟག་དཔྱད་བྱས་ཏེ། བརྟེན་ནས་བཏགས་ཙམ་ཞིག་མ་གཏོགས་མཛུབ་མོ་འཛུགས་ས་མེད་པ་ཞིག་བློ་ལ་ཤར་བའི་ཚེ། གང་ཟག་གི་བདག་མེད་ཐོག་མར་ངེས་པ་ཡིན། ད་དུང་ཡང་མུ་མཐུད་ནས་ཡང་དང་ཡང་དུ་བརྟག་དཔྱད་བྱས་ན་དེའི་ངེས་པ་དེ་ཇེ་གསལ་ཇེ་གསལ་དུའམ། བརྟན་དུ་བརྟན་དུ་འགྲོ་བ་ཞིག་ཡོད། ཡང་། ཁྱད་གཞི་གང་ཟག་གི་སྟེང་དུ་གང་ཟག་རང་རྐྱ་ཐུབ་པའི་རྫས་སུ་མེད་པའི་སྟོང་པ་ཞིག་དང་གང་ཟག་རང་བཞིན་གྱིས་གྲུབ་པས་སྟོང་པའི་སྟོང་པ་ཞིག་དང་གཉིས་ཡོད་པས་འདི་གཉིས་ཀྱི་ཁྱད་པར་ཤེས་དགོས། ཁྱད་གཞི་གང་ཟག་གི་སྟེང་དུ་རྟེན་འབྲེལ་གྱི་གཏན་ཚིགས་ལྟ་བུ་ཞིག་གིས་ང་མེད་བསམ་པའི་ངེས་པ་རྙེད་ན། དེ་ལྟ་བུའི་ང་མེད་སྙམ་པའི་ངེས་པ་རྙེད་པ་དེ་དགག་བྱ་རང་བཞིན་གྱིས་གྲུབ་པ་ཁེགས་པའི་སྟོང་སང་ངེས་པ་ཞིག་ཡིན་ན་ང་ཡི་སྟེང་དུ་རང་བཞིན་མེད་པ་སྒྲུབ་བྱེད་ཀྱི་རྒྱུ་མཚན་དེ་ཕུང་སོགས་ཀྱི་སྟེང་དུ་བཀོད་ན། སྔར་ང་ཡི་སྟེང་དུ་བདག་གིས་སྟོང་པ་ངེས་པ་ཇི་བཞིན་ཕུང་སོགས་ཀྱི་སྟེང་དུ་ཡང་བདག་གིས་སྟོང་པ་ལ་ངེས་པ་འདྲེན་ཐུབ་ན། ཁྱད་གཞི་གང་ཟག་གི་སྟེང་དུ་རྟེན་འབྲེལ་གྱི་གཏན་ཚིགས་ཀྱིས་རང་བཞིན་མེད་པར་བསྒྲུབས་པ་དེ་གནད་དུ་སོང་བ་ཡིན། ཡང་། ང་ཡི་སྟེང་དུ་རྟེན་འབྲེལ་གྱི་གཏན་ཚིགས་ལྟ་བུའི་གཏན་ཚིགས་ཤིག་བཀོད་ནས་དགག་བྱ་རང་བཞིན་གྱིས་གྲུབ་པ་བཀག་པར་རློམ་པ་ཡིན་མོད། དེ་ཕུང་སོགས་ཀྱི་སྟེང་དུ་བཀོད་ནས་དཔྱད་པའི་ཚེ་དེ་ཙམ་གྱིས་ནུས་པ་མི་ཐོན་པ་ཞིག་ཡིན་ན། གཅིག་བྱས་ན་ཁྱད་གཞི་གང་ཟག་གི་སྟེང་དུ་གང་ཟག་རང་རྐྱ་ཐུབ་པའི་རྫས་ཡོད་ཙམ་ཁེགས་པ་མ་གཏོགས་གང་ཟག་གི་སྟེང་གི་དགག་བྱ་ཕྲ་མོ་ཕལ་ཆེར་མ་ཁེགས་པ་ཡིན་ནམ་སྙམ། འདི་ཡང་ཤེས་དགོས་པ་ཞིག་ཡིན།

ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ཅེས་སོགས་གསུངས་པ་ཇི་བཞིན་དེ་ལྟ་བུའི་གནད་འགག་ཤེས་དགོས། དེ་ལྟར་གང་ཟག་ཅེས་པ་འདི་བརྟེན་ནས་བཏགས་ཙམ་ཞིག་མ་གཏོགས། ངོ་བོ་ཉིད་ཀྱིས་གྲུབ་པ་གཏན་ནས་མེད་སྙམ་པའི་སེམས་ཐག་ཆོད་པ་ཞིག་སེམས་ཀྱི་གཏིང་ནས་དེ་མ་གཏོགས་འདའ་ས་མེད་བསམ་པའི་ངེས་ཤེས་ཤིག་སྐྱེས་པའི་ཚེ། དེ་གའི་ཐོག་ལ་རྩེ་གཅིག་ཏུ་འཇོག་དགོས་པ་ཡིན། ཡང་། ཅུང་ཙམ་ངེས་པ་ཤུགས་ཆུང་དུ་སོང་བའི་སྐབས་སུ་ཡང་དཔྱད་པ་བྱས་ནས་རྒྱུ་མཚན་ལ་བསམ་བློ་གཏོང་དགོས། དེ་ཡང་ངེས་ཤེས་དེ་ཉིད་ཤུགས་ཅུང་ཟད་ཆུང་དུ་སོང་བ་ན་ལས་དང་པོ་བ་རྣམས་ཀྱིས་སྔར་ལྟར་གནད་བཞིའི་དཔྱད་པ་བྱས་པ་ལ་བརྟེན་ནས། ཞེས་པ་ནས། སྣང་ངོར་དགག་བྱ་བདེན་གྲུབ་བཀག་ཙམ་གྱི་སྟོང་སང་ངེ་བའི་ཁྱད་པར་གཉིས་ལྡན་དུ་བྱས་ནས་རྩེ་གཅིག་ཏུ་སྐྱོང་བ་ནི་མཉམ་བཞག་ནམ་མཁའ་ལྟ་བུའི་སྐྱོང་ཚུལ་ལོ། །ཞེས་སྣང་བ་ངེས་ངོ་ལ་འཆར་གྱི་ཡོད་གསུངས། གཟུགས་སོགས་ཀྱི་ཆོས་དེ་དག་གི་སྟེང་དུ་དགག་བྱ་བཀག་པའི་ཤུལ་ལ། མིང་གི་དབང་གིས་ཡོད་ཙམ་གྱི་ཆོས་ཤིག་གམ། ཕན་གནོད་བྱེད་མཁན་གྱི་ཆོས་ཤིག་ལྷག་གི་རེད། དེ་ཡོད་ཐག་ཆོད་རེད།

ཡོད་ལུགས་དེ་ཡང་། སྔར་ཕན་ཆད་ང་རང་ཚོ་ལ་སྟོང་པའི་གོ་བ་མ་ཆགས་གོང་དུ། ཆོས་འདི་དང་འདི་ཞེས་མཛུབ་མོ་འཛུགས་ས་ཞིག་ཡོད་ཤག་ཤག་བྱེད་པ་ལྟར་མིན་པར་མིང་གི་དབང་གིས་ཡོད་ཙམ་དང་། ལྟོས་པའི་དབང་གིས་ཡོད་ཙམ་ཞིག་མ་གཏོགས་མེད་པ་ཡིན། དེའི་ཕྱིར། མ་རིག་པས་བསླད་པའི་དབང་གིས་ཆོས་གང་དང་གང་སྣང་ན་ཡང་། ངོ་བོ་ཉིད་ཀྱིས་ཡོད་པ་ལྟར་སྣང་གི་ཡོད་ཀྱང་། སྣང་བ་ལྟར་དུ་གྲུབ་མེད་པས་སྣང་ཡང་མི་བདེན་པ་སྒྱུ་མ་ལྟ་བུ་ཡིན་བསམ་པ་ཞིག་བློ་ལ་ཤར་བ་ཡོད། དེ་ནས། རྗེས་ཐོབ་ཏུ་ང་ལ་སོགས་པའི་ཆོས་ཐམས་ཅད་སྒྱུ་མ་ལྟ་བུའི་རྣམ་རོལ་ཏུ་བསྒོམ་པར་བྱ་སྟེ། ཞེས་སྒྱུ་མ་ལྟ་བུའི་རྣམ་རོལ་ཏུ་ཆེད་དུ་གཉེར་ནས་གསར་དུ་ཨུ་ཚུགས་བརྒྱབ་ནས་བསྒོམ་དགོས་པ་ཞིག་ཡིན་ནམ་མིན། གང་ཡིན་ན་ཡང་། སྔར་རང་བཞིན་མེད་པ་ཡག་པོ་ཞིག་ངེས་ཡོད་ན། རྗེས་ཐོབ་ཏུ་བཟང་ངན་དང་ཕན་གནོད་ཀྱི་ཆོས་དེ་དག་འཆར་བའི་ཚེ་རང་ངོས་ནས་ཡོད་པ་ལྟ་བུ་ཞིག་སྣང་གི་ཡོད་ཀྱང་། སྔར་མཉམ་གཞག་གི་སྐབས་སུ་ཆོས་ཐམས་ཅད་ངོ་བོ་ཉིད་ཀྱིས་གྲུབ་པ་གཏན་ནས་མེད་པའི་ངེས་པ་གཏིང་ནས་རྙེད་པ་དེ་དྲན་པའི་ཚེ། བདེན་པར་སྣང་བ་དང་སྣང་བ་ཇི་བཞིན་བདེན་པར་གྲུབ་པ་མེད་པའི་ཚུལ་གཉིས་ཟུང་དུ་འབྲེལ་ནས་སྒྱུ་མ་ལྟ་བུ་རང་གི་ངང་གིས་འཆར་ཐུབ།

དེ་ནས། དེ་ཡང་མཉམ་བཞག་ཏུ་བདེན་མེད་ཀྱི་ངེས་ཤེས་ཤུགས་དྲག་པོ་དྲངས་པ་ལ་བརྟེན་ནས། རྗེས་ཐོབ་ཏུ་གང་ཤར་ཐམས་ཅད་སྣང་ཡང་བདེན་མེད་བརྫུན་པ་སྒྱུ་མ་ལྟ་བུའི་རྣམ་རོལ་ཏུ་འཆར་བ་ལ་བསླབ་པར་བྱའོ། །ཞེས་པ་འདིས་གང་ཟག་གི་བདག་མེད་གཏན་ལ་འབེབས་པ་དེ་སོང་།

ཆོས་ཀྱི་བདག་མེད་གཏན་ལ་ཕབ་ནས་སྒོམ་ཚུལ།

དེ་ནས། གཉིས་པ་ཆོས་ཀྱི་བདག་མེད་གཏན་ལ་ཕབ་ནས་སྒོམ་ཚུལ་ལ་གཉིས། འདུས་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་དང་། འདུས་མ་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་ལོ། །ཞེས་གསུངས་ཏེ། གང་ལྟར་ལོངས་སྤྱོད་པ་པོའི་བདག་རང་བཞིན་མེད་པར་བསྒྲུབ་པ་དང་། ལོངས་སྤྱོད་པ་པོའི་བདག་རང་བཞིན་མེད་པ་ཙམ་དུ་མ་ཟད། ལོངས་སྤྱད་བྱའི་སྣང་ཞིང་སྲིད་པའི་ཆོས་དག་མ་དག་དང་འཁོར་བ་དང་མྱང་འདས་སོགས་འདི་ཐམས་ཅད་བརྟེན་ནས་བཏགས་ཙམ་ཞིག་མ་གཏོགས་མེད་པར་བསམ་བློ་བཏང་། ལོངས་སྤྱད་བྱའི་ཆོས་དེ་ལ་ཡང་། འདུས་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་དང་། འདུས་མ་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་གཉིས་ཕྱེ་ནས། དང་པོ་ལ་བེམ་ཤེས་ལྡན་མིན་འདུ་བྱེད་གསུམ་ལས། དང་པོ་ལུས་ལྟ་བུ་ལ་མཚོན་ན་དེ་ཡང་ཤ་རུས་རྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདིའི་སྟེང་དུ། རྟོག་པས་བཏགས་པ་ཙམ་མ་ཡིན་པར་ཚུགས་ཐུབ་ཏུ་གྲུབ་པའི་ལུས་ཡོ་རེ་བ་ཞིག་ཡོད་པར་རང་ཅག་རྣམས་ལ་བསྙོན་མེད་དུ་འཆར་བ་ནི་དགག་བྱའི་སྣང་ཚུལ་ཡིན་ལ། ཞེས་ལུས་ཀྱི་ཆ་ཤས་མགོ་དང་ཡན་ལག་ལ་སོགས་པ་དེ་ཐམས་ཅད་ཀྱི་སྟེང་ནས་ཆ་ཅན་ལུས་ཡན་གར་བ་ལྟ་བུ་ཞིག་བློ་ལ་འཆར་གྱི་འདུག །

དེ་ལྟ་བུ་དེ་ཇི་ལྟར་སྣང་བ་ཇི་བཞིན་གྲུབ་ཡོད་མེད་དཔྱད་པ་བྱེད་པའི་ཚེ། ཆ་ཅན་ལུས་དེ་ཆ་ཤས་ལུས་དེ་ལ་བརྟེན་ནས་བཏགས་ཙམ་ཞིག་མ་གཏོགས་རང་ངོས་ནས་གྲུབ་པ་མེད་པ་ཞིག་ལ་བསམ་བློ་གཏོང་དགོས། དེ་ནས། དེ་ལྟ་བུའི་ལུས་དེ་ཤ་རུས་རྡོས་བཅས་ཀྱི་ཡན་ལག་ལྔ་ཚོགས་ཙམ་གྱི་ལུས་འདིའི་སྟེང་དུ་ཡོད་ན། ཞེས་པ་ནས། ལུས་དེ་འདིའོ་ཞེས་བསྟན་རྒྱུ་དགོས་པ་ལས་དེ་ལྟར་མི་འདུག་པས། དེ་ལྟ་བུའི་ལུས་གཏན་ནས་མེད་སྙམ་དུ་ངེས་ཤེས་དྲངས་ནས་བསྐྱང་བར་བྱའོ། །ཞེས་པ་སྟེ། གཞན་ཡང་། ཕྱིའི་གཟུགས་སོགས་ཀྱི་ཆོས་རི་ར་བ་ཁང་ཁྱིམ་སོགས་ལ་དཔྱད་པ་བྱས་ན་ཤེས་ཐུབ། དཔེར་ན། ཡལ་ག་དང་ལོ་མ་སོགས་མང་པོ་ཞིག་ཚོགས་པའི་སྟེང་ནས་ལྗོན་ཤིང་ཞེས་འདོགས་པ་དང་། ནགས་ཚལ་ལྟ་བུར་ཆ་བཞག་ན། ཤིང་དུ་མ་ཚོགས་པ་ཞིག་ལ་ནགས་ཚལ་ཞེས་བཏགས་པ་མ་གཏོགས། དེ་རེ་རེའི་སྟེང་དུ་བཙལ་བ་ཡིན་ན་ནགས་ཚལ་ཞེས་རྙེད་རྒྱུ་མེད་ཀྱང་ཚོགས་པའི་སྟེང་ནས་ཡོད་པ། ཡང་། ཉམས་གོ་སླ་བ་བྱས་ནས་ལྟོས་གྲུབ་ཀྱི་རྟེན་འབྱུང་བཤད་ན། རིང་ཐུང་དང་ཐག་རིང་ལོད་དང་བཟང་ངན་སོགས་བལྟོས་པའི་སྒོ་ནས་འཇོག་དགོས་ཤིང་། རང་གི་ཡིན་ཚུལ་དེ་རང་མ་ཡིན་མཁན་ཞིག་གི་དབང་གིས་བྱུང་བ་མ་གཏོགས། ཁོ་རང་གི་སྟེང་ནས་བདེན་པའི་ཡིན་ཚུལ་ཞིག་རྙེད་རྒྱུ་མེད་པས་གཞན་སྟོབས་ཀྱིས་དེ་ལྟར་དུ་གྲུབ་པ་གསལ་པོ་ཡིན། དེའི་ཕྱིར། གཞན་སྟོབས་ཀྱིས་གྲུབ་པ་མ་གཏོགས་རང་དབང་གིས་གྲུབ་པ་མེད་པར་གྱུར། དེ་ལྟ་བུའི་ཐོག་ནས་བསམ་བློ་བཏང་། གཉིས་པ་ཤེས་པ་རང་བཞིན་མེད་པར་བསྒྲུབ་པ་ནི། གཉིས་པ་དེ་རིང་གི་ཤེས་པ་ལྟ་བུ་ལ་མཚོན་ན། དེ་རིང་གི་སྔ་དྲོའི་ཤེས་པ་དང་། དེ་རིང་གི་ཕྱི་དྲོའི་ཤེས་པ་གཉིས་ཀྱི་སྟེང་དུ་རྟོག་པས་བཏགས་པ་ཙམ་མ་ཡིན་པར་རང་ངོས་ནས་གྲུབ་པའི་དེ་རིང་གི་ཤེས་པ་ཞིག་ཡོད་ན། ཞེས་པ་ནས། དེ་རིང་གི་ཤེས་པ་དེ་འདིའོ་ཞེས་བསྟན་རྒྱུ་དགོས་པ་ལས་དེ་ལྟར་མི་འདུག་པས། དེ་ལྟ་བུའི་ཤེས་པ་གཏན་ནས་མེད་སྙམ་དུ་ངེས་ཤེས་དྲངས་ནས་སྔར་ལྟར་སྒོམ་པར་བྱེད་དོ། །ཞེས་དང་། དེ་ནས་ལྡན་མིན་འདུ་བྱེད་ཀྱི་སྟེང་དུ་བདག་མེད་སྒོམ་པ་ནི། གསུམ་པ་དུས་ལོ་གཅིག་ལྟ་བུ་ལ་མཚོན་ན། ལོའི་གདགས་གཞི་ཟླ་བ་བཅུ་གཉིས་པོའི་སྟེང་དུ་རྟོག་པས་བཏགས་པ་ཙམ་མ་ཡིན་པར་རང་ངོས་ནས་གྲུབ་པའི་ལོ་ཞིག་ཡོད་ན་ཟླ་བ་བཅུ་གཉིས་པོ་དང་གཅིག་ཏུ་གྲུབ་བམ་ཐ་དད་དུ་གྲུབ། ཅེས་པ་ནས། དེ་ལྟར་མི་འདུག་པས་དེ་ལྟ་བུའི་ལོ་གཏན་མི་འདུག་སྙམ་དུ་ངེས་ཤེས་དྲངས་ནས་སྔར་ལྟར་བསྐྱང་བར་བྱའོ། །ཞེས་གསུངས། འདུས་བྱས་རབ་ཏུ་མ་གྲུབ་པས། །འདུས་མ་བྱས་ནི་ཇི་ལྟར་གྲུབ། །ཅེས་ཇི་སྐད་གསུངས་པ་བཞིན། འདུས་བྱས་རང་བཞིན་མེད་པར་གྲུབ་པ་ཡིན་ན་འདུས་མ་བྱས་དེ་བས་ཀྱང་ནི་རང་བཞིན་མེད་པར་ངེས་སླ་བ་ཡིན།

གཉིས་པ་འདུས་མ་བྱས་རང་བཞིན་མེད་པར་གཏན་ལ་ཕབ་ནས་སྒོམ་ཚུལ་ནི། དེ་ཡང་ནམ་མཁའ་ལྟ་བུ་ལ་མཚོན་ན། ཕྱོགས་དང་ཕྱོགས་མཚམས་ཀྱི་ནམ་མཁའི་ཆ་དུ་མ་ཞིག་ཡོད་པས། ཞེས་པ་ནས། དཔྱད་པ་བྱས་སྟོབས་ཀྱིས་དྲངས་པའི་ལུས་སེམས་ཤིན་སྦྱངས་ཀྱི་བདེ་བས་ཟིན་པའི་མཉམ་བཞག་དེ་ཉིད་ལྷག་མཐོང་མཚན་ཉིད་པར་འཇོག་པ་ཡིན་ནོ། །ཞེས་གསུངས་ཏེ། འདུས་མ་བྱས་རང་བཞིན་གྱིས་མེད་པར་གཏན་ལ་འབེབས་པ་ལ། སྟོང་ཉིད་ཁྱད་གཞིར་བཟུང་ནས་སྟོང་ཉིད་རང་བཞིན་མེད་པར་སྒྲུབ་པ་དེ་གལ་ཆེན་པོ་ཡིན།

ཡང་། སྟོང་པ་བདེན་གྲུབ་ཏུ་ཞེན་ནས་སྟོང་པ་དོན་དམ་བདེན་པར་འདོད་པ་དང་། ཆོས་ཅན་གཟུགས་སོགས་ཀྱི་མཐར་ཐུག་གི་གནས་ལུགས་བཙལ་བ་ཡིན་ན་རྙེད་རྒྱུ་ཡོད་པས། དེ་དོན་དམ་བདེན་པ་དང་བདེན་པར་གྲུབ་པ་ཡིན་སྙམ་པའི་སྟོང་ཉིད་བདེན་གྲུབ་ཏུ་ཞེན་པའི་ཉེན་ཁ་ཞིག་ཏན་ཏན་ཡོད། དེ་ཡང་། སྟོང་པའི་གོ་བ་གང་ལ་གང་འཚམ་ཞིག་སྐྱེས་པའི་སྐབས་སུ། སྟོང་པ་ཉིད་ཅེས་པ་མིང་གི་དབང་གིས་འཇོག་པ་མ་གཏོགས་རང་ངོས་ནས་མེད་པར་ཤེས་ནུས། གཅིག་བྱས་ན་ཆོས་ཅན་དེ་ནུས་པ་ཆེན་པོ་ཡིན་པའི་བཟོ་འདྲ་ཞིག་དང་། ཆོས་ཉིད་ལ་ཧ་ཅང་ནུས་པ་མེད་པའི་བཟོ་ལྟ་བུ་ཞིག་རེད། ཆོས་ཅན་གྱི་གནས་སྟངས་ལ་རྨོངས་ནས་ང་རང་ཚོ་ཕུང་བཞིན་ཡོད་པས། ཆོས་ཅན་གྱི་གནས་ཚུལ་ཇི་མ་ཇི་བཞིན་ཤེས་པའི་ཆེད་དུ་སྟོང་ཉིད་བསྒྲུབ་དགོས་པ་ལས། ཆོས་ཅན་ལ་མ་བལྟོས་པའི་སྟོང་ཉིད་ཡན་གར་བ་ཞིག་གཏན་ནས་མེད། ཆོས་ཉིད་ཅེས་པ་ཆོས་ཤིག་གི་ཁྱད་ཆོས་ཤིག་དང་ཆོས་ཤིག་གི་གནས་ལུགས་ཤིག་ཡིན། གཅིག་བྱས་ན་ཆོས་ཅན་དེ་དབང་བཙན་པ་ཞིག་རེད། སྟོང་ཉིད་ཅེས་པ་ཆོས་ཅན་ཞིག་གི་ཐོག་ནས་ཁྱད་ཆོས་ཤིག་ལ་བཏགས་པ་ཙམ་ཡིན།

དེ་ཡང་། བུམ་པའི་ཆོས་ཉིད་དང་ཀ་བའི་ཆོས་ཉིད་སོགས་ཀྱི་ཐོག་ནས་དཔྱད་ན། ཆོས་ཉིད་ཀྱང་ངོ་བོ་ཉིད་ཀྱིས་གྲུབ་པ་མེད་པ། གོང་དུ་ཞུས་པ་བཞིན་ངོས་གཅིག་ནས་བསམ་བློ་བཏང་ན་ཆོས་ཅན་ལས་ཀྱང་ནུས་པ་ཆུང་བའི་བཟོ་ཞིག་རེད། དེའི་ཕྱིར། ཆོས་ཅན་རང་བཞིན་མེད་པ་ཡིན་པས་ཆོས་ཉིད་རང་བཞིན་མེད་པ་དེ་བས་ཀྱང་ནི་ཡིན། སྟོང་ཉིད་བདེན་གྲུབ་ཏུ་ཞེན་ན་གསོར་མི་རུང་བའི་ལྟ་བ་ཡིན་ཞེས་ཉེན་ཁ་ཆེན་པོ་ཡིན་པར་གསུངས་ཡོད། དེ་ནི་ཅུང་ཙམ་གནད་འགག་དང་གལ་ཆེན་པོ་ཡིན། ལྷག་དོན་ཤེས་ལ་མ་ཤེས་ལ་མང་པོ་ཞིག་གིས་སྟོང་ཉིད་ཅེས་པ་ཧ་ཅང་གལ་ཆེན་པོར་བརྩིས་ནས། གལ་ཆེན་པོ་ཡིན་པས་ཕན་གནོད་སོགས་ཚང་མ་བྱེད་ཅིང་། འཁོར་འདས་ཐམས་ཅད་ཀྱི་ཆ་ཤས་དང་། མཐར་ཐུག་གི་བདེན་པར་གྲུབ་པ་ཞིག་ཡིན་བསམས་ནས་འདི་མི་བདེན་ན་གང་བདེན་སྙམ་པ་བློ་ལ་ཤར་བའི་ཉེན་ཁ་ཡོད། དེའི་ཕྱིར། སྟོང་ཉིད་བདེན་མེད་དུ་སྒྲུབ་པ་དེ་ཧ་ཅང་གལ་ཆེན་པོ་ཡིན་པས། མདོ་ལས་ཀྱང་། སྟོང་ཉིད་ཁྱད་གཞིར་བཟུང་སྟེ། སྟོང་པ་ཉིད་སྟོང་པ་ཉིད་དང་། དོན་དམ་པ་སྟོང་པ་ཉིད་དང་། མྱ་ངན་ལས་འདས་པ་སྟོང་པ་ཉིད་སོགས་མང་པོ་ཞིག་གསུངས་པ་ཡིན། དེ་ཡང་། རང་བཞིན་མེད་པར་ངེས་ཤིང་། གང་ངེས་པ་དེ་ཉིད་ཡང་ནས་ཡང་དུ་དཔྱད་པ་བྱས་ནས་བསྐྱངས་ན། གང་འཚམ་ཞིག་ནས་དཔྱད་སྟོབས་ཀྱིས་དྲངས་པའི་ལུས་སེམས་ཤིན་སྦྱངས་ཀྱི་བདེ་བ་སྐྱེས་པའི་ཚེ། ཇི་ལྟ་བ་རྟོགས་པའི་ལྷག་མཐོང་མཚན་ཉིད་པར་འཇོག་པ་ཡིན་གསུངས།

དེ་ནས། གསུམ་པ་མཇུག་ཏུ་ཇི་ལྟར་བྱ་བ་ནི་སྔར་བཞིན་ཡིན་ལ། གཉིས་པ་ཐུན་མཚམས་སུ་ཡང་ལྷག་མཐོང་གི་རྣམ་གཞག་སྟོན་པའི་གསུང་རབ་དགོངས་འགྲེལ་དང་བཅས་པ་ལ་བལྟ་བ་སོགས་སྔར་བཞིན་ནོ། །ཞེས་གསུངས།

ཁྱད་པར་དུ་རྡོ་རྗེ་ཐེག་པ་ལ་བསླབ་ཚུལ།

དེ་ནས་ཁྱད་པར་དུ་རྡོ་རྗེ་ཐེག་པ་ལ་བསླབ་ཚུལ་ནི། ཁྱད་པར་རྡོ་རྗེ་ཐེག་པ་ལ་བསླབ་ཚུལ། དེ་ལྟར་ལམ་ཐུན་མོང་བས་རྒྱུད་སྦྱངས་ནས་ངེས་པར་རྡོ་རྗེ་ཐེག་པ་ལ་འཇུག་དགོས་ཏེ། ལམ་དེ་ལ་བརྟེན་ནས་བསྐལ་པ་གྲངས་མེད་གསུམ་ལ་མི་ལྟོས་པར་ཚོགས་གཉིས་བདེ་བླག་ཏུ་རྫོགས་པར་འགྱུར་བས་སོ། །དེ་ཡང་བཤེས་གཉེན་བསྟེན་ཚུལ་ནས། ཞི་གནས་དང་ལྷག་མཐོང་གི་བར་རྣམས་མྱོང་འཁྲིད་དུ་བྱས་ཏེ། ཉིན་རེ་བཞིན་དུ་ཐུན་བཞིའམ་མ་མཐའ་ཐུན་གཅིག་ཏུ་ཡང་བྱས་ཏེ། ལམ་གྱི་རིམ་པ་རྣམས་ལ་ཡིད་འགྱུར་བའི་མྱོང་བ་འདོན་པར་བྱེད་པ་ནི་དལ་བའི་རྟེན་ལ་སྙིང་པོ་ལེན་པར་བྱེད་པའི་ཐབས་མཆོག་ཏུ་གྱུར་པ་ཡིན་ནོ། །

ཞེས་པ་འདི་ཡན་ཆད་ཀྱིས་པཎ་ཆེན་བློ་བཟང་ཆོས་རྒྱན་གྱིས་མཛད་པའི་ལམ་རིམ་བདེ་ལམ་གྱི་ཉམས་ཁྲིད་མདོར་བསྡུས་ཙམ་ཕུལ་ཟིན་པ་ཡིན། མཇུག་བྱང་དུ། མཉམ་མེད་བུ་རམ་ཤིང་པའི་དགོངས་པའི་དོན། །དཔལ་ལྡན་མར་མེ་མཛད་དཔལ་ཡབ་སྲས་དང་། །བློ་བཟང་རྒྱལ་བ་གཉིས་པས་གསལ་མཛད་པ། །མདོར་བསྡུས་ཉམས་ལེན་རིམ་པར་བསྒྲིགས་པ་འདི། །སྐལ་བཟང་ཐར་པར་བགྲོད་པའི་ཆ་རྐྱེན་དུ། །ཆོས་ཀྱི་རྒྱལ་མཚན་ཞེས་བྱས་ལེགས་པར་བསྡེབས། །མཛད་པ་པོ་གང་གིས་མཛད་པ་ལ་བརྟེན་ནས། དགེ་བ་འདི་ཡིས་བདག་གཞན་འགྲོ་བ་རྣམས། །སྐྱེས་བུ་གསུམ་གྱི་ཉམས་ལེན་མཐར་ཕྱིན་ཤོག །ཅེས་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་ཞེས་བྱ་བ་འདི། ཆོས་སྨྲ་བ་བློ་བཟང་ཆོས་ཀྱི་རྒྱལ་མཚན་གྱིས་དབྱར་ཆོས་ཤིག་ལ་དགེ་འདུན་འདུས་པ་རྒྱ་མཚོའི་ཚོགས་ལ་ཟིན་ཐུན་དུ་བསྩལ་པ་ཟིན་བྲིས་སུ་བཏབ་པ་ལས་སླར་རང་གི་མིག་ལམ་དུ་ཕབ་ནས་ཞུས་དག་བགྱིས་པའོ། །འདིས་ཀྱང་བསྟན་པ་རིན་པོ་ཆེ་མི་ནུབ་པའི་རྒྱལ་མཚན་དུ་གྱུར་ཅིག །མངྒ་ལཾ།། །།

དེ་ནས་གཞུང་གི་དབུ་ནས་མར་ལ་ཅུང་ཙམ་ཀློག་པ་ཡིན་ན།

༄༅། །བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་ཞེས་བྱ་བ་བཞུགས་སོ། །རྗེ་བཙུན་བླ་མ་དམ་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ། །བརྩེ་བ་ཆེན་པོས་རྗེས་སུ་གཟུང་དུ་གསོལ། འདིར་སྐལ་ལྡན་གྱི་སྐྱེས་བུ་སངས་རྒྱས་ཀྱི་སར་བགྲོད་པར་བྱེད་པའི་ཐབས་ཟབ་མོ་བྱང་ཆུབ་ལམ་གྱི་རིམ་པའི་ཁྲིད་ལ་གཉིས། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པའོ། །དང་པོ་ལ་གཉིས། ཐུན་གྱི་ངོ་བོ་ལ་ཇི་ལྟར་བྱ་བ་དང་། ཐུན་མཚམས་སུ་ཇི་ལྟར་བྱ་བའི་ཚུལ་ལོ། །དང་པོ་ལ། སྦྱོར་དངོས་མཇུག་གསུམ་ལས། དང་པོ་སྦྱོར་བ་ནི། ཡིད་མཐུན་གྱི་གནས་སུ་བདེ་བའི་སྟན་ལ་ལུས་འདུག་ལུགས་བརྒྱད་དམ་སྤྱོད་ལམ་གང་བདེར་གནས་ནས། རང་རྒྱུད་ལ་ལེགས་པར་བརྟགས་ཏེ། དགེ་སེམས་ཁྱད་པར་ཅན་གྱི་ངང་ནས། ཞེས་པ་ནས། དེའི་ཕྱིར་དུ་ལམ་ཟབ་མོ་བླ་མ་ལྷའི་རྣལ་འབྱོར་གྱི་སྒོ་ནས་བྱང་ཆུབ་ལམ་གྱི་རིམ་པའི་ཁྲིད་བསྒོམ་པ་ལ་འཇུག་པར་བགྱིའོ་སྙམ་པ་བདུན་ནམ་ཉེར་གཅིག་སོགས་བྱའོ། །ཞེས་པ་འདི་ཡན་ཆད་ཀྱིས་བདེ་ལམ་གྱི་ཁྲིད་ལེགས་པར་ཟིན་པ་ཡིན།

བཞི་བརྒྱ་པ་དེ་རིང་ཕྱི་དྲོར་ཆོས་ཐུན་གྱི་འགོ་ནས་ཅུང་ཙམ་བཏོན་ན་ཕལ་ཆེར་འགྲིག་མི་འོང་ངམ། ཁ་སང་བཤད་པ་བཞིན། དེ་རིང་སེམས་བསྐྱེད་ཟིན་པ་ཡིན་པས་ཆོས་ཐུན་འདི་གས་ཚར་བ་ཡིན། ཁྱེད་རང་ཚོ་བྲེལ་བ་ཡོད་མཁན་ཡོད་ན་ཕྱིན་ན་འགྲིག །དེ་རིང་ནས་མཚམས་བཞག་སྟེ་འགྲོ་མཁན་རྣམས་ལ་བདེ་ལམ་ཆ་ཚང་ཐོབ་པ་ཡིན། བཞི་བརྒྱ་པའི་རབ་བྱེད་འགའ་ཞིག་ལྷག་ཡོད་ཀྱང་དེ་ལ་འགལ་བ་ཆེར་མེད་པས་སྐྱོན་མེད། ཁྱེད་རང་ཚོ་འདུག་མི་ཐུབ་མཁན་རྣམས་ཕྱིན་ན་འགྲིག །མཁྱེན་སོང་ངམ། འདུག་ཐུབ་མཁན་རྣམས་ཀྱིས་ཁ་སང་བཤད་པ་བཞིན། ཐུན་དྲུག་བླ་མའི་རྣལ་འབྱོར་དང་། འཇིགས་བྱེད་བདག་བསྐྱེད་ཁས་ལེན་བྱེད་ཐུབ་མཁན་རྣམས་ཕྱི་དྲོར་ཡོང་རྒྱུ་བྱོས། ཕྱི་དྲོར་ཕལ་ཆེར་དུས་ཚོད་གཉིས་པ་ཞིག་ལ་འཚོགས་ཐུབ་པ་བྱ། སྔོན་ལ་ང་རང་ཚོ་མར་ལ་ཆོས་ཐུན་ཞིག་གྲོལ། དུས་ཚོད་དང་པོ་དང་ཕྱེད་ཀ་ཞིག་ལ་ཧ་ལམ་འཚོག་ཐུབ་མི་ཡོང་ངམ། གལ་སྲིད་ཁྱེད་རང་ཚོ་ཐོན་འགྲོ་མཁན་གྲས་ཡོད་ན། ཉིན་ཁ་ཤས་ཀྱི་རིང་ལ་ཆོས་ཉན་བཤད་བྱས་པས། མདོ་དོན་སྙིང་པོ་ནི། མི་བཟང་པོ་ཞིག་བྱེད་དགོས་པ་དང་། ཕན་སེམས་བཟང་པོ་བྱེད་དགོས་པ་འདི་བསླབ་བྱའི་སྙིང་པོ་ཡིན། བསླབ་བྱའི་འགྲེལ་བཤད་ཆ་ཚང་བ་ཞིག་ངོས་ཀྱིས་མ་ཐུབ་ན་ཡང་། གང་ལྟར་མི་བཟང་པོ་ཞིག་བྱེད་དགོས་པ་དེ་ཚང་མའི་སེམས་ལ་བཟུང་ནས་ཧུར་ཐག་འབད་ཐག་བྱོས་ཞོག །ལྷག་དོན་ཁྱེད་རང་ཚོ་བོད་ནས་ཡོང་མཁན་དེ་རིང་སང་དགོང་ལོག་འགྲོ་མཁན་ཡོད་ན། སྤྱིར་ཁྱེད་རང་ཚོ་སོ་སོའི་ལུང་པར་འགྲོ་བ་རེད། ང་རང་ཚོའི་རང་གི་ལུང་པ་སྐྱེས་ཡུལ་ལ་འགྲོ་བ་རེད། ཡིན་ན་ཡང་། ཐབས་སྐྱོ་པོ་ཞིག་ལ་སྙིང་རྗེ་མེད་མཁན་གྱི་དཔོན་པོ་གསར་པ། གདུག་རྩུབ་ཅན་ཞིག་གི་འོག་ལ་འདུག་དགོས་པ་ཡིན་པས་ཧ་ཅང་བློ་ཕམ་པོ་རེད། ཁྱེད་རང་ཚོ་ཡིན་ན་ཡང་། སེམས་སྐྱོ་ལྷང་ལྷང་བྱས་ནས་ལོག་འགྲོ་བ་རེད།

ང་ཚོའི་ངོས་ནས་ཆ་བཞག་ན་ཡང་། གང་དྲག་ཅི་དྲག་སྙིང་རྗེ། གང་འདྲ་ཞིག་བྱེད་གྲབས་ཡོད་ན་བསམས་པའི་ཐོག་ནས་འདུག་དགོས། ཡིན་ན་ཡང་། ཁ་སང་ཁེ་ཉིན་སྐད་ཆ་བྱུང་བ་བཞིན་ང་རང་ཚོ་ལ་བདེན་པ་ཡོད། བདེན་པའི་ཐོག་ནས་རྩོད་ཐུབ་པ་ཞིག་ཡོད། ང་ཚོས་དཔུང་གི་ཐོག་ནས་རྒྱ་མི་ལ་ཁ་གཏད་གཅོག་ཐུབ་པ་མེད་ཀྱང་། བདེན་པའི་རྒྱུ་མཚན་གྱི་ཐོག་ནས་རིམ་པས་རིམ་པས་བདེན་པའི་མཐའ་གསལ་ཐུབ་པ་ཞིག་ཏན་ཏན་ཡོད། དེ་ནི་འདས་པའི་ལོ་འདི་དག་གི་ཉམས་མྱོང་གི་ཐོག་ནས་ཤེས་ཐུབ། བོད་འདི་རྒྱ་མིས་དྲག་ཤུགས་ཀྱི་ཐོག་ནས་མཐའ་གཅིག་ཏུ་མནན་པ་ཡིན་ན་ཡང་། བོད་རྨེག་མེད་དུ་སོང་མེད་པ་གང་ཡིན་སྙམ་ན། ང་ཚོ་ལ་བདེན་པ་ཡོད་པས་ཡིན། སེམས་ཤུགས་ཡོད་པས་ཡིན།

དེའི་ཕྱིར། ད་ལྟ་ཕན་ཆད་ཀྱི་ཉམས་མྱོང་གི་ཐོག་ནས་མ་འོངས་པ་ལ་ཡང་། མི་རང་ཉིད་ཀྱི་ངོས་ནས་རྣམ་དཔྱོད་ལྡན་པའི་བྱེད་སྟངས་མཁས་པ་ཞིག་དང་། སེམས་ཤུགས་མ་ཆག་པར་བསྡད་ན་བདེན་པའི་མཐའ་ཏན་ཏན་གསལ་རྒྱུ་རེད། ཁྱེད་རང་ཚོ་ཚང་མས་བློ་བདེ་པོ་བྱོས། ངོས་ཀྱིས་ཀྱང་སྨོན་ལམ་རྒྱག་གི་ཡིན། མཁྱེན་སོང་ངམ། ང་རང་ཚོ་འདིར་མིའི་ལུང་པར་ཡོད་མཁན་ཚོས་ད་ལྟའི་བར་དུ་གང་ཡོང་ཅི་ཡོང་བྱས་ཡོད་ལ། ད་དུང་ཡིན་ན་ཡང་། ཧུར་ཐག་འབད་ཐག་བྱེད་ངེས་ཡིན། ང་རང་ཚོའི་གཞིས་བྱེས་ཀྱི་ནུས་པའམ་ཕན་ནུས་ལྟ་བུ་ཐོན་ནས་བདེན་པའི་མཐའ་གསལ་བ་དང་། གཞིས་བྱེས་མཉམ་འཛོམས་ཏན་ཏན་འབྱུང་གི་རེད། ང་རང་ཚོ་ལ་བཀྲ་ཤིས་ལོ་ལེགས་དང་བདེ་སྐྱིད་ཀྱི་ཉི་མ་ཞིག་འཆར་ཐུབ་པ་ལ་ཚང་མས་རེ་བ་རྒྱག་གིན་ཡོད་ལ། ཏན་ཏན་འབྱུང་གི་རེད་བསམ་ཡོད། ཚང་མས་བློ་བདེ་པོ་བྱོས། དེ་ཡང་། གོང་དུ་གང་ཞུས་པ་རྣམས་ཕྱག་ལེན་ལ་ཐེབས་པ་ཅི་ནས་ཀྱང་བཀའ་དྲིན་སྐྱོང་བར་ཞུ། །བདག་གིས་ཇི་སྙེད་བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང་། །ཁྱད་པར་རྗེ་བཙུན་བློ་བཟང་གྲགས་པ་ཡི། །བསྟན་པའི་སྙིང་པོ་རིང་དུ་གསལ་བྱེད་ཤོག །

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །
ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །
ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།